
Vă prezentăm 


DREAM BOOKS, noua noastră colecție de romane de dragoste 


Într-o formă nouă și atractivă, dorim să îți oferim cele mai bune 
titluri ale unor autori contemporani bine-cunoscuţi, foarte iubiți de 
publicul din România — de la celebrele Nora Roberts, Sandra Brown 
sau Lucinda Riley, reginele literaturii pentru femei, la autori noi și 
foarte populari în rândul cititorilor mai tineri. 

DREAM BOOKS, imprint al Editurii Litera, debutează cu titluri 
ce acoperă o gamă foarte largă de subiecte: de la pasiunile pline de 
romantism din secolele trecute, la iubiri care trebuie să înfrunte 
piedici aproape imposibil de trecut din vremuri tulburi și până la 
farmecul poveştilor din timpurile actuale, în care dragostea se poate 
naște în lumea virtuală atât de bine cunoscută generaţiei Z. 

De asemenea, îţi dăm prilejul reîntâlnirii cu eroi și poveşti 
speciale, care ţi-au oferit atât de multe clipe minunate de-a lungul 
unui deceniu în colecțiile Lira și Alma. 

Dedicăm această colecţie femeilor din diverse generaţii — și oferim 
totodată garanţia că te poţi desprinde de problemele de zi cu zi ori de 


câte ori iei în mână o carte care te va face să visezi frumos! 

A Slice of Heaven 
Sherryl Woods 


Mirosul de pâine prăjită arsă îi atrase atenţia Danei 
Sue chiar înainte să se declanșeze detectorul de fum. 
După ce scoase repede pâinea carbonizată din prăjitorul 
de pâine și o aruncă în chiuvetă, luă un prosop și îl 
flutură în dreptul alarmei care piuia, în încercarea de a 
dispersa fumul. În cele din urmă, obiectul acela mult prea 
sensibil amuti. 

— Mamă, ce naiba se întâmplă aici? întrebă Annie, 
stând în pragul bucătăriei și strâmbând din nas când simţi 
mirosul de pâine arsă. 

Era îmbrăcată pentru școală într-o pereche de blugi 
care atârnau pe corpul ei prea slab și într-un tricou cu 
decolteu rotund, care lăsa să i se vadă pielea palidă de pe 
claviculele proeminente. 

Abtinându-se să nu comenteze cât de mult slăbise 
Annie, Dana Sue își privi mâhnită fiica adolescentă. 

— Tu ce crezi? 

— lar ai ars pâinea prăjită, spuse Annie, cu un zâmbet 
până la urechi, care îi mai rotunjea puţin chipul uscăţiv. 
Mare bucătar mai ești și tu! Dacă aș scoate un singur 
cuvânt despre asta, nimeni nu ar mai veni vreodată la 
Sullivan să mănânce. 

— De aceea nu servim micul-dejun, iar tu trebuie să juri 
să păstrezi secretul, asta dacă nu vrei să fii pedepsită și să 
rămâi fără telefon și fără acces la e-mailul tău până la 30 
de ani, îi spuse Dana Sue, mai în glumă, mai în serios. 

Sullivan se bucurase de un succes imens chiar din 
momentul în care restaurantul se deschisese. | se dusese 
vestea din om în om în întreaga regiune. Chiar și cel mai 
important critic de restaurante și mâncare din 
Charleston scrisese despre el în termeni elogioși, în 


special datorită mâncărurilor sudiste inovatoare. Dana 


Sue nu avea nevoie ca puștoaica ei obraznică să distrugă 
totul trăncănind despre dezastrele culinare de acasă. 

— Apropo, de ce făceai pâine prăjită? Tu nu mănânci 
așa ceva, spuse Annie, umplând un pahar cu apă și luând 
o înghiţitură mică înainte de a arunca restul în chiuvetă. 

— Îţi pregăteam micul-dejun, spuse Dana Sue, scoțând 
din cuptor o farfurie cu o omletă pufoasă, pe care o 
menţinuse caldă. 

Pusese în ea brânză cu un conţinut scăzut de grăsimi și 
ardei grași roșii și verzi tocaţi mărunt, așa cum îi plăcuse 
mereu lui Annie. Omleta era perfectă, o imagine demnă 
de coperta oricărei reviste gurmet. 

Annie se uită la mâncare cu o expresie de repulsie, de 
parcă tocmai ar fi fost martoră la un accident soldat cu 
victime. 

— Nu prea cred. 

— Stai jos, îi porunci Dana Sue, pierzându-și răbdarea 
când îi văzu reacţia devenită mult prea familiară. Trebuie 
să mănânci. Micul-dejun este cea mai importantă masă, 
mai ales într-o zi de școală. Gândeşte-te că proteinele 
sunt cele care stimulează activitatea creierului. În plus, 
abia am reușit să mă dau jos din pat ca să ţi-l pregătesc, 
așa că o să mănânci. 

Annie, frumoasa ei adolescentă de 16 ani, îi aruncă 
una dintre acele priviri „Mamă! Nu începe iar“, dar cel 
puţin se așeză la masă. Dana Sue luă loc în faţa ei, 
ținându-și cana de cafea tare în mâini de parcă ar fi fost 
aur lichid. După o noapte lungă la restaurant, avea 
nevoie de toată doza de cofeină posibilă încă de la prima 
oră a dimineţii pentru a putea face faţă vitezei cu care 
Annie găsea tot felul de tertipuri ca să se eschiveze. 

— Cum a fost prima ta zi de școală? întrebă Dana Sue. 

Annie ridică din umeri. 

— Ai cursuri cu Ty anul acesta? 

Din câte știa Dana Sue, Annie făcuse o pasiune pentru 
Tyler Townsend, a cărui mamă era una dintre cele mai 


bune prietene ale ei și, recent, partener de afaceri la 


Salonul din Colț, noul club de fitness din Serenity 
dedicat exclusiv femeilor. 

— Mamă, este în ultimul an. Eu sunt boboc, explică 
Annie mimând răbdarea. Nu avem aceleaşi cursuri. 

— Păcat, spuse Dana Sue, fără nici o urmă de ironie. 

Ty avusese și el o serie de probleme când tatăl său o 
părăsise pe Maddie, dar fusese întotdeauna confidentul 
lui Annie, aşa cum doar un frate mai mare sau cel mai 
bun prieten ar putea fi. Nu că Annie ar fi apreciat această 
latură a lui. Voia ca Ty să o remarce ca pe o fată, ca pe 
cineva cu care ar fi interesat să iasă la întâlniri. Însă, 
până acum, Ty rămăsese rece la farmecele ei. 

Dana Sue studie expresia îmbufnată a lui Annie și mai 
făcu o încercare, hotărâtă să găsească o modalitate de a se 
conecta cu copilul ei, având senzaţia că-i scapă prea ușor 
printre degete. 

— Îţi plac profesorii? 

— Ei vorbesc. Eu ascult. Ce să-mi placă? 

Dana Sue își înăbuși un oftat. În urmă cu câtiva ani, 
Annie fusese o vorbăreaţă. Nu omitea nici cel mai mic 
detaliu din ceea ce i se întâmplase peste zi pe care să nu fi 
vrut să-l împărtășească cu mama și cu tatăl ei. Desigur, de 
când Ronnie o înșelase pe Dana Sue și ea îl dăduse afară 
în urmă cu doi ani, totul se schimbase. Relaţia lui Annie 
cu tatăl ei, pe care îl diviniza, fusese distrusă definitiv, la 
fel și inima Danei Sue. După divorţ, o lungă perioadă se 
lăsase tăcerea în casa Sullivan, amândouă evitând să 
vorbească despre singurul lucru cu adevărat important. 

— Mamă, trebuie să plec, altfel o să întârzii. 

Doar o singură privire aruncată spre ceas o făcu pe 
Annie să sară de pe scaun cu nerăbdare. Dana Sue se uită 
la farfuria de mâncare rămasă neatinsă. 

— Nu ai luat nici măcar o înghiţitură din asta. 

— Îmi pare rău. Arată fantastic, dar nu mi-e foame. Ne 
vedem diseară. 

O sărută în fugă pe obraz și o zbughi pe ușă, lăsând în 


urma ei nu doar omleta care își pierduse din prospeţime, 


ci și o dâră de parfum pe care Dana Sue îl recunoscu ca 
fiind parfumul scump pe care și-l cumpărase Crăciunul 
trecut și cu care se dădea doar la ocazii foarte speciale. 
Din moment ce asemenea ocazii fuseseră puţine și foarte 
rare de la divorţ încoace, nu mai conta că fiica ei îl irosea 
pentru băieţii de la liceu. 

Abia după ce rămase din nou singură și cafeaua i se 
răcise, Dana Sue observă punga de hârtie maro cu 
prânzul lui Annie rămasă pe blat. Ar fi putut să o 
considere drept o scăpare din partea fetei, dar știa foarte 
bine că nu era aşa. Annie îl lăsase intenţionat, la fel cum 
ignorase micul-dejun pe care i-l pregătise mama ei. 

Imaginea cu Annie leșinând în timpul petrecerii de la 
nunta lui Maddie de anul trecut de Ziua Recunoștinței îi 
reveni în minte și, odată cu ea, un nou val de panică. 


— O, scumpo, murmură Dana Sue. Nu din nou. 


— Mă gândesc că pentru desertul din seara asta să fac o 
budincă tradiţională de pâine poate cu niște mere 
Granny Smith pentru un gust puţin acrișor și mai multă 
aromă, spuse Erik Whitney înainte ca Dana Sue să apuce 
să-și lege șorțul. Ce părere ai? 

Chiar dacă simţea cum îi plouă în gură, creierul ei 
calcula  carbohidraţii. Mult peste doza zilnică, 
concluzionă ea și oftă. Clienţii ei își puteau permite un 
mic răsfăţ, dar ea ar fi bine să se ferească de desert ca de 
ciumă. 

Erik o privi îngrijorat. 

— Prea mult zahăr? 

— Pentru mine, da. Pentru restul lumii, este perfect. 

— Aș putea să fac o tartă cu fructe proaspete și să 
folosesc un înlocuitor de zahăr, sugeră el. 

Dana Sue clătină din cap. Construise reputaţia 
restaurantului Sullivan bazându-se pe o nouă abordare a 
mâncărurilor specifice din sud. De cele mai multe ori, 
meniurile ei erau mai sănătoase decât cele tradiţionale, 


care erau adesea înecate în unt, dar, când venea vorba 


despre deserturi, știa că clientela ei prefera stilul 
decadent. Îl angajase pe Erik direct de la Institutul 
Culinar din Atlanta, pentru că specialistul care se ocupa 
cu repartizarea cursanților îl catalogase drept cel mai bun 
candidat pentru postul de patiser pe care îl văzuseră în 
ultimii ani. 

Erik avea deja 30 de ani, fiind mult mai mare decât 
majoritatea colegilor lui. Dornic să experimenteze și să 
demonstreze ce poate, Erik nu îi dezamăgise nici pe ea, 
nici pe clienţi. Era un câștig atât de mare faţă de ultimul 
ei ajutor de bucătar, un bărbat temperamental cu care era 
dificil de lucrat, încât Dana Sue considera că fiecare zi în 
care Erik putea să fie și ajutor de bucătar, și patiser era ca 
o binecuvântare pentru ea. În scurt timp devenise mai 
mult decât un angajat. Îi devenise prieten. 

În plus, în Carolina de Sud exista deja o cerere mare 
pentru torturile de nuntă făcute de Erik. Ridicase tortul 
tradiţional la o formă de artă care rivaliza cu tot ce se 
vedea la nunțile de lux ale celebrităților. Dana Sue știa 
că ar fi norocoasă să-l mai ţină încă un an, maximum doi, 
înainte ca vreun restaurant din marile orașe sau o 
companie de catering să-l ademenească, dar, pentru 
moment, părea mulțumit în Serenity, fericit că-i dădea 
mână liberă. 

— Am făcut o mulţime de tarte cu fructe în timpul 
verii, spuse ea. Budinca de pâine sună grozav pentru seara 
asta. Gătește pentru clienţi, nu pentru mine. 

Când fusese ultima oară când își permisese chiar și o 
singură linguriţă din vreunul dintre deserturile gustoase 
ale lui Erik? Nu de când doctorul Marshall îi ţinuse o 


nouă prelegere dură despre cele 15 kilograme pe care le 


luase în ultimii doi ani și pe care o sfătuise să le dea jos și 
o avertizase — din nou — că se expune riscului de a se 
îmbolnăvi de diabet, boala care îi fusese fatală mamei 
sale. Ar fi trebuit să fie un avertisment suficient de serios 
pentru Dana Sue fără să mai fie nevoie ca doctorul să i-l 


amintească în mod constant. 


Îşi închipuise că faptul că va lucra cot la cot cu cele 
mai bune prietene ale ei pentru a deschide Salonul din 
Colț o va ţine atât de ocupată încât nu-i va mai sta 
gândul la mâncare. Se convinsese singură că acel 
ambient spectaculos pe care îl creaseră ar putea 
reprezenta imboldul necesar de a se apuca de sport. Însă, 
până acum, mai pusese pe ea încă cinci kilograme, doar 
gustând toate băuturile naturale și brioșele cu conţinut 
scăzut de grăsimi pe care le introduseseră în meniul spa- 
ului. Aveau și un smoothie de piersici și pere pentru care 
merita chiar să mori. 

Creșterea în greutate putea fi considerată un risc 
profesional în cazul unui bucătar, dar Dana Sue dădu o 
parte din vină pe destrămarea căsniciei sale din urmă cu 
doi ani. Când îl dăduse afară din casă pe Ronnie Sullivan 
pentru că o înșelase, își găsise refugiul în mâncare — nu ca 
fiica ei, care preferase să o evite. 

— Nu eşti singura persoană din Serenity care are 
probleme din cauza zahărului, îi aminti Erik. Pot să mă 
adaptez. 

— Și eu la fel. Nu e ca și cum aş muri de foame, 
scumpule. Meniul din această seară va avea o mulţime de 
legume și trei feluri principale sănătoase. Acum, du-te și 
fă-ţi magia. Clienţii noștri așteaptă ceva magic de la tine 
de fiecare dată când ne trec pragul. 

— Bine, zise el în cele din urmă, apoi o privi cercetător. 
Vrei să-mi spui ce altceva îţi mai trece prin minte? 

Îl privi încruntată. 

— Ce te face să crezi că îmi mai trece și altceva prin 
minte? 

— Experiența, replică el tranșant. Și, dacă nu vrei să 
vorbești cu mine, atunci sun-o pe Maddie sau pe Helen și 
scapă de povara care-ţi stă pe suflet. Dacă o să continui să 
fii cu mintea în altă parte în timp ce pregătim cina, cum 
s-a întâmplat la prânz, va trebui să te ţin pe tuşă toată 


scara. 


— Poftim? spuse ea crispată, deloc încântată de 
comentariul lui acid. 

— Scumpo, șase comenzi au fost returnate pentru că ai 
uitat să pui tot ce scria în comandă pe farfurie. Una este 
să uiţi să pui cartofii prăjiţi. Cu totul altceva este să uiţi 
carnea. 

Dana Sue oftă. 

— Doamne, speram că nu ai observat asta. 

Erik îi făcu cu ochiul. 

— Observ aproape tot ce se întâmplă aici. De asta pot 
să-ţi ţin oricând locul. Acum, du-te și dă telefonul acela, 
bine? 


Dana Sue își înăbuși un oftat în timp ce Erik plecă să-și 


ia ingredientele din magazia bine aprovizionată, iar 
gândurile îi fugiseră iar la fiica ei. Îi era din ce în ce mai 
greu să pretindă că nu vede că Annie era tot mai slabă pe 
zi ce trecea. Ea susținea că nu era mai slabă decât 
modelele pe care le vedea în reviste și la televizor și că 
era perfect sănătoasă, dar Dana Sue era de altă părere. 
Hainele îi fluturau pe trupul numai piele și os, făcând ca 
toate eforturile lui Annie de a ascunde cât de slabă era în 
realitate să fie în zadar. Dana Sue era convinsă că se 
înfometa ca să nu devină ca mama ei — supraponderală și 
singură. 

În ciuda ritmului frenetic impus de aglomeraţia de la 
prânz, care de obicei o dinamiza și o menținea 
concentrată, de data asta Dana Sue nu reuşise să-și 
șteargă de pe retină imaginea acelei pungi maro 
abandonate. De obicei, Annie se prefăcea că mănâncă 
ceva doar să scape de reproșurile mamei ei. Acum Dana 
Sue se întreba dacă punga aceea de hârtie uitată, cu 
sendvișul cu curcan, pâine integrală, beţișoare de ţelină și 
morcov și o banană, nu era de fapt un strigăt de ajutor. 

Liniștită la gândul că Erik putea supraveghea singur 
pregătirile pentru cină în bucătăria dotată cu 
echipamente din oţel inoxidabil, de ultimă generaţie, 


Dana Sue se strecură în biroul ei mic și înghesuit, 


urmându-i sfatul și sunând-o pe Maddie la sala de sport. 


Ori de câte ori simţea că totul în jurul ei stă să se 


prăbușească, apela la cele mai bune două prietene ale ei — 
Maddie Maddox, cea care conducea Salonul din Colt, și 
avocata Helen Decatur — pentru un sfat venit din suflet 
sau un umăr pe care să plângă. De-a lungul anilor, ele 
deveniseră experte în a i le oferi pe amândouă. Nimeni 
din Serenity nu se lua de una dintre Suavele Magnolii 
fără a avea de-a face și cu celelalte două. 

Se sprijiniseră reciproc, de la poveștile de dragoste din 
timpul școlii, la căsătorii eșuate și până la temerile legate 
de problemele de sănătate. Împărtășiseră bucurii și 
necazuri. Recent deveniseră partenere de afaceri, ceea ce 
le apropiase mai mult ca niciodată, iar abilităţile lor atât 
de diferite se completaseră într-un mod armonios. 

— Cum stau lucrurile în lumea fitnessului!? întrebă Dana 
Sue, adăugând forţat o notă de veselie în vocea ei. 

— Ce s-a întâmplat? întrebă Maddie imediat. 

Dana Sue se înfurie că fusese citită atât de ușor pentru 
a doua oară în acea după-amiază. Era clar că nu se 
pricepea chiar atât de bine să-și ascundă emoţiile pe cât 
și-ar fi dorit. 

— De ce presupui automat că ceva nu este în regulă? 

— Pentru că mai e mai puţin de o oră până când începe 
agitația obișnuită de dinaintea cinei, spuse Maddie. De 
obicei, ești prinsă până peste cap cu pregătirile. În mod 
normal, nu suni doar de dragul conversaţiei, până după 
ora 21.00, când se mai liniştesc lucrurile. 

— Sunt mult prea previzibilă, mormăi Dana Sue, 
promiţându-și să se schimbe. 

Pe vremuri, ea fusese cea mai nebunatică şi cea mai 
îndrăzneață dintre toate Suavele Magnolii. Dar, după 
divorţ, știind că are o fiică de crescut, pe care trebuia s-o 
trimită și la facultate — fostul ei soț îi plătea pensia 
alimentară stabilită de instanţă, dar nimic în plus —, 


devenise precaută. 


— Deci, ce este? Ce s-a întâmplat? repetă Maddie. S-a 
plâns cineva de quiche-ul pe care l-ai servit la prânz? 
Salata verde luată de la producător nu a fost suficient de 
proaspătă? 

— Foarte amuzant, spuse Dana Sue, nefiind deloc 
încântată de comentariul lui Maddie referitor la faptul că 
era o perfecționistă. De fapt, e vorba despre Annie. Sunt 
absolut convinsă că iar are probleme, Maddie. Știu că tu 
și Helen aţi fost mereu îngrijorate de obiceiurile ei 
alimentare și de faptul că a slăbit mult. Leșinul de la 
nunta ta ne-a speriat pe toți, dar asta s-a întâmplat acum 
aproape un an și s-a simţit mai bine de atunci. M-am 
asigurat că e pe drumul cel bun. Copleșită brusc de un val 
de neputinţă inexplicabilă, Dana Sue adăugă: Acum, pur 
și simplu, nu mai sunt atât de sigură. Cred că m-am 
amăgit singură. 

— Spune-mi ce s-a întâmplat, îi porunci Maddie. 

Dana Sue îi relată incidentul de dimineaţă. 

— Oare fac prea mult caz că nu s-a atins de micul-dejun 
pe care i l-am pregătit şi că și-a lăsat acasă prânzul? 
întrebă ea cu speranţă. 

— Dacă doar despre asta ar fi vorba, aș spune că da, 
răspunse Maddie. Dar, draga mea, știi că există și alte 
semne care indică faptul că Annie are o tulburare de 
alimentaţie. Le-am văzut cu toţii. Când a leșinat la nunta 
mea, a fost un avertisment. Dacă este anorexică, așa ceva 
nu dispare în mod miraculos. Probabil că a devenit doar 
mai pricepută să se ferească de tine. Are nevoie de 
consiliere. 

Dana Sue încă se agăța de speranţa că interpretase 
greșit semnalele. 

— Poate că este vorba doar despre stresul reînceperii 
școlii sau poate că mănâncă la cantina liceului, sugeră ea. 

Se întrebă dacă fiul lui Maddie nu observase ceva. 

— Poţi vorbi cu Ty? Poate că ştie ceva. Știu că nu au 
cursuri comune. Annie mi-a spus deja asta astăzi, dar 


poate că au aceeași pauză de prânz. 


— O să-l întreb, îi promise Maddie. Dar nu prea cred că 
băieţii de vârsta lui sunt prea atenţi la ceea ce mănâncă 
fetele. Sunt mult prea ocupați să înfulece tot ce este în 
fata lor. 

— Încearcă, o imploră Dana Sue. Este clar că nu reușesc 
să aflu nimic din discuţiile cu ea. Imediat trece în 
defensivă. 

— O să fac tot ce pot, îi făgădui Maddie. ÎI voi întreba și 
pe Cal. Nici nu-ţi poţi imagina câte bârfe aude soţul meu 


în vestiar. Cine și-ar imagina că un antrenor de baseball 


ar şti atât de multe? Poate că el este cea mai bună sursă 
din interiorul școlii, dacă vrei să fii la curent cu ce fac 
copiii. Uneori cred că știe când elevii au probleme chiar 
înaintea părinţilor. Dovadă că așa s-a întâmplat în cazul 
lui Ty. 

— Îmi amintesc, spuse Dana Sue, rememorând episodul 
în urma căruia îngrijorarea lor pentru Ty îi adusese 
împreună pe Maddie și Cal. Mulţumesc că te interesezi 
de asta, Maddie. Să-mi spui și mie ce-ai aflat, bine? 

— Desigur. O să te sun mai târziu în seara asta, îi făgădui 
prietena el. Încearcă să nu te lași copleșită de griji. Annie 
este o fată deșteaptă. 

— Dar poate că nu este suficient de deşteaptă, spuse 
Dana Sue obosită. Știu că genul acesta de lucruri pot 
apărea din cauza presiunii colegilor și a tuturor modelelor 
pe care fetele de vârsta lor le văd la televizor și în filme, 
dar Annie are și o mulţime de probleme personale, din 
cauză că tatăl ei m-a înşelat. 

— Crezi că asta are legătură cu Ronnie? întrebă Maddie 
sceptică. 

— Da, îi spuse Dana Sue. Cred că i-a intrat în cap ideea 
că nu s-ar fi întâmplat una ca asta dacă aș fi avut 50 de 
kg. Bineînţeles că nu am mai avut greutatea asta din 
clasa a șaptea. 

— Ai 1,78 m. Ai arăta ridicol, spuse Maddie. 

— Probabil, dar ar putea fi amuzant să testez aspectul de 


silfidă pe bărbaţii din Serenity, spuse Dana Sue pe un ton 


nostalgic, apoi adăugă cu realism: Dar nu se va întâmpla 
niciodată. Oricât m-aș strădui în perioada asta, nu pot să 
slăbesc mai mult de jumătate de kilogram, dar nici asta 
pentru prea mult timp. Asta mi-e soarta, să fiu înaltă, dar 
șleampătă. 

— Se pare că Annie nu este singura care ar avea nevoie 
de o prelegere despre aspectul fizic, spuse Maddie. O voi 
aduce pe Helen aici dimineaţă la prima oră. Când vei 
veni să aduci salatele la cafenea, îţi vom scoate din cap 
prostiile astea. Ești superbă, Dana Sue Sullivan, și să nu 
uiţi asta nici o secundă. 

— Hai să ne concentrăm pe Annie deocamdată, 
răspunse Dana Sue, ignorând propriile probleme legate 
de mâncare, precum și încercarea sinceră a lui Maddie de 
a-i ridica moralul. Ea este cea care ar putea avea cu 
adevărat probleme, nu eu. 

— Atunci eu și Helen te vom ajuta să te ocupi de asta, o 
asigură Maddie. Suavele Magnolii s-au lăsat vreodată 
baltă una pe cealaltă? 

— Niciodată, recunoscu Dana Sue, apoi ezită când 
rememoră o amintire îndepărtată care o făcu să 
zâmbească, ștergându-i pentru moment din minte grijile 
legate de Annie. Stai, îmi retrag cuvintele. A fost atunci 
când voi două m-aţi lăsat baltă și a trebuit să mă descurc 
de una singură cu un poliţist după ce i-am făcut o farsă 
profesorului nostru de sport. 

— Acea farsă a fost ideea ta și nu am vrut să te lăsăm 
singură, o corectă Maddie. Am crezut că poţi alerga mai 
repede. Ne-am întors după tine, nu-i așa? 

— Sigur, imediat după ce polițistul i-a sunat pe ai mei și 
m-a ameninţat că mă va aresta dacă mă mai prinde o 
dată făcând o astfel de prostie. Eram atât de speriată încât 
am vomitat până când v-aţi întors. 

— Da, bine, nu e cazul să ne mai aducem aminte de 
vremuri de mult apuse, spuse Maddie prompt. Vom fi 
acolo să te ajutăm cu Annie, indiferent ce are nevoie. Și 


pe tine la fel. 


— Mulţumesc. Vorbim mai târziu, atunci. 

Când Dana Sue puse telefonul portabil la loc în suport, 
simţi pentru prima dată un sentiment vag de ușurare. Se 
confruntase cu multe situaţii tulburi și reușise să le 
depășească avându-le pe Maddie și Helen alături. Ele o 
ajutaseră să treacă peste divorţ şi o încurajaseră să-și 
deschidă restaurantul atunci când ea însăşi nu era 
convinsă că va reuși. Cu siguranţă că această criză — dacă 
era vorba despre o criză — ar putea fi depășită la fel de 


ușor dacă și-ar fi pus toate trei mintea la contribuţie. 


Annie ura ora de sport. Era cea mai mare împiedicată. 
Mai rău, doamna Franklin — care cântărea cam 45 de 
kilograme udă și avea un entuziasm nemărginit pentru 
tot ce ţinea de sport — o privea mereu încruntată, de 
parcă ar fi fost ceva în neregulă cu ea. De obicei, Annie 
se încrunta imediat la ea, dar astăzi se pare că nu avea 
suficientă energie s-o facă. 

— Annie, aș vrea să vorbim după oră, spuse doamna 
Franklin, după ce îi torturase pe toţi cerându-le să alerge 
un tur de pistă. De două ori. 

- Hopa, spuse Sarah, aruncându-i lui Annie o privire 
compătimitoare. Ce crezi că vrea de la tine? 

— Mă îndoiesc că mă va ruga să intru în echipa de 
atletism, glumi Annie, încercând încă să-și tragă sufletul. 

Nu fusese niciodată sportivă, dar în ultima vreme chiar 
și cea mai mică activitate o lăsa fără suflu, spre deosebire 
de Sarah, care arăta ca și cum alergarea nu fusese decât o 
plimbare pe holul liceului. Sarah, care era cea mai bună 
prietenă a lui Annie din clasa a cincea și îi știa cele mai 
multe dintre secrete, chiar și pe cele mai adânci și 
întunecate, o privea îngrijorată. 

— Doar nu crezi că o să spună ceva despre faptul că nu 
ești în formă, nu-i așa? Adulții se panichează dacă au 
impresia că nu suntem pregătiţi să concurăm la un 
maraton sau altceva de genul ăsta. Adică, cine și-ar dori 


așa ceva? 


— Eu în nici un caz, fu de acord Annie, uşurată că 
senzaţia ciudată de agitaţie din pieptul ei se mai domolise 
puţin și că până la urmă reuși să respire cât de cât 
normal. 

— Poate că a aflat că ai leșinat și ai ajuns la spital. 

— O, haide, Sarah! Asta a fost anul trecut, se enervă 
Annie. Toată lumea a uitat. 

— Spun doar că, dacă doamna Franklin crede că o să 
leșini la ora ei, poate te va lăsa să pleci. 

— Vezi să nu, spuse Annie în răspăr. Nimeni nu pleacă 
de la ora de sport fără o scutire medicală, iar doctorul 
Marshall nu-mi va da niciodată aşa ceva. Nu că i-aș cere. 
Dacă aș face-o, mama se va trezi că are o vacă în casă. 
Încă reacţionează ciudat că nu mănânc așa cum crede ea 
că ar trebui. Își dădu ochii peste cap. De parcă felul în 
care mănâncă ea este foarte sănătos. S-a îngrăşat atât de 
mult de când a plecat tata, că nici un bărbat nu va mai 
întoarce vreodată capul după ea. Nu voi permite 
niciodată să mi se întâmple asta. 

— Câte kilograme ai acum? întrebă Sarah. 

Annie ridică din umeri. 

— Nu știu sigur. 

Prietena ei o privi neîncrezătoare. 

— O, ba da, știi, Annie Sullivan. Stiu foarte bine că te 
cântărești de cel puţin trei sau patru ori pe zi. 

Annie se încruntă. Bine, poate că era puţin obsedată să 
se asigure că nu s-a îngrășat nici măcar un gram, dar nu 
putea avea încredere doar în ceea ce-i indica cântarul de 
acasă. Așa că se mai cântărea și pe cel din vestiar. Și 
uneori o mai făcea încă o dată, dacă se oprea la Salonul 
din Colț să o vadă pe Maddie. Chiar dacă își cunoștea 
greutatea până la ultimul gram, asta nu însemna că dorea 
să-i împărtășească informaţia și celei mai bune prietene. 
În plus, nu cifra afișată pe ecranul cântarului o interesa, 
ci felul în care arăta când se privea în oglindă. Părea 
grasă și asta era tot ce conta. Uneori, când se vedea în 


toate acele oglinzi de la spa, îi venea să plângă. Nu 


înțelegea cum putea mama ei să suporte să intre în 
încăperea aceea. 

— Annie? spuse Sarah, cu o expresie îngrijorată. Ai sub 
45 de kilograme? Mie mi se pare că ai mai puţin de 40 
kilograme. 

— Și ce dacă este așa? se apără Annie. Încă trebuie să 
mai slăbesc câteva kilograme ca să arăt foarte bine. 

— Dar ai promis că nu vei mai fi obsedată de greutatea 
ta, spuse Sarah, cu o urmă de panică în voce. Mi-ai spus 
că momentul în care ai leșinat când dansai cu Ty a fost 
cel mai jenant din viaţa ta și că o să faci în așa fel încât 
să nu mai ajungi niciodată în situaţia asta. Le-ai spus 
tuturor că îţi vei menţine greutatea la cel puţin 45 de 
kilograme și chiar și așa mi se pare că ești prea slabă 
pentru înălțimea ta. Ai promis, insistă Sarah. Cum ai 
putut să uiţi toate astea? Și știi că ai păţit asta pentru că 
nu mâncal. 

— Nu mâncasem în ziua aceea, răspunse Annie 
încăpăţânată. Eu mănânc de obicei. 

— Ce ai mâncat astăzi? continuă Sarah. 

— Mama mi-a pregătit o omletă uriașă la micul-dejun, 
spuse ea. 

Sarah îi aruncă o privire iscoditoare. 

— Și ai mâncat-o? 

Annie oftă. Îi era clar că Sarah nu avea de gând să 
renunţe. 

— Nu ştiu de ce te ambalezi așa din cauza asta. Tu ce ai 
mâncat astăzi? 

— Am mâncat cereale și jumătate de banană la micul- 
dejun și o salată la prânz, răspunse Sarah. 

Lui Annie îi venea să vomite doar gândindu-se la cât 
de mult mâncase. 

— Ei bine, bravo ţie! Să nu vii la mine când o să te faci 
cât casa și n-o să mai încapi în haine. 

— Nu mă îneraș, spuse Sarah. De fapt, chiar am pierdut 
câteva kilograme mâncând raţional. Îi aruncă lui Annie 


o privire tristă. Totuşi, aș da orice pentru un burger și 


cartofi prăjiţi, și să stau să-i ascult pe mama și tata cum 
vorbesc, așa cum făceau toţi copiii. Se duceau la 
Wharton după meciurile de fotbal şi se îndopau. Se 
duceau acolo după școală și beau milkshake-uri. Îti poţi 
imagina! 

— Nici gând, spuse Annie. 

Ultima dată când mâncase un burger și cartofi prăjiţi 
fusese atunci când luase prânzul cu tatăl ei. Fusese ziua în 
care îi spusese că pleacă, că divorțează de mama ei. 
Bineînţeles că, chiar dacă nu mai fusese un şoc chiar atât 
de mare când o văzuse apoi pe mama ei aruncându-i 
toate lucrurile pe peluza din faţă, se simţise la fel de rău. 
Se ridicase de la masa unde stăteau la Wharton, fugise la 
toaletă și vomitase tot ce mâncase la prânz. 

Din acea zi îngrozitoare, nimic nu o mai tentase. Nici 
burgerii și cartofii prăjiţi care îi plăcuseră cândva, nici 
pizza sau înghețata, nici măcar mâncarea de la 
restaurantul mamei ei. Era ca și cum tatăl ei i-ar fi smuls 
și pofta de mâncare, odată cu sufletul. Când aflase că o 
înșelase pe mama ei și asistase la scena aceea jenantă de 
pe peluza din faţa casei, îi dispăruse orice dorinţă de a 
mai mânca vreodată. Annie ştia că mama ei avusese tot 
dreptul să facă asta, dar gestul ei o făcuse să se simtă 
singură și goală pe dinăuntru. Tatăl ei fusese singurul care 
crezuse întotdeauna că era cea mai frumoasă, cea mai 
specială fată din lume. Bănuia că el încă mai credea asta, 
dar nu era prin preajmă ca să i-o spună. lar prin telefon 
nu era acelaşi lucru. Indiferent de cât de mult i-o 
repetase, se făcu că nu-l aude, pentru că nu avea de unde 
să ştie cum mai arăta în realitate. Era doar un bla-bla-bla. 

— “Totuși, ar fi frumos să mai mergem la Wharton, nu 
crezi? spuse Sarah nostalgică. Mulţi copii încă se mai duc 
după școală. 

— Atunci du-te singură, spuse Annie. Nu te rețin. 

— Nu ar fi deloc distractiv fără tine, protestă ea. N-am 
putea merge măcar o dată? Nu trebuie să comandăm ce 


mănâncă toată lumea. 


Annie clătina deja din cap. 

— Ultima dată când am fost cu mama, cu Maddie și cu 
Ty, toţi s-au holbat la mine când am comandat apă cu o 
felie de lămâie. De parcă aș fi cerut o bere sau ceva de 
genul. Și tu știi că Grace Wharton bârfește tot. Mama ar 
afla în secunda doi că am fost acolo şi că nu mi-am luat 
nimic de mâncare sau de băut. 

Sarah părea dezamăgită. 

— Cred ca ai dreptate. 

Annie simţi cum o cuprinde un sentiment subit de 
vinovăţie. Nu era corect ca problemele ei să o împiedice 
și pe cea mai bună prietenă să se distreze. 

— Ştii, spuse ea în cele din urmă, poate că o să merg. Aș 
putea comanda o băutură carbogazoasă sau ceva de genul 
ăsta. Nu trebuie s-o beau. 

Starea ei de spirit se învioră. 

— Și poate că Ty va fi acolo. 

Sarah zâmbi. 

— Să fii sigură că o să fie. Toți băieţii de gașcă merg 
acolo după școală. Deci când vrei să mergi? 

— Poate chiar astăzi, spuse Annie. Trebuie să merg să 
mă întâlnesc cu doamna Franklin acum. Ne întâlnim în 
faţă după ce termin și putem merge pe jos. 

Să irosească banii pe o băutură de care nici măcar nu s- 
ar fi atins era un preţ mic în comparaţie cu șansa de a-și 
petrece o oră în preajma lui Ty. Nu că s-ar fi amăgit 
singură crezând că el i-ar acorda cea mai mică atenţie. 
Nu numai că Ty era în ultimul an, dar era și vedeta 
echipei de baseball. Nu era de nasul ei. Era mereu 
înconjurat de cele mai frumoase fete din clasa lui. Se 
părea că îi plac cele înalte, slabe, cu părul lung, blond și 
mătăsos și cu sânii mari. Annie, la doar 1,75, cu bucle 
castanii, iar sâni nici pomeneală, nu putea concura cu 
ele. 

Dar avea un lucru pe care nici una dintre acele fete nu- 
| avea. Ea şi Ty erau aproape ca o familie. Îşi petrecuseră 


împreună vacanţele și multe alte ocazii speciale. Și, într- 


o bună zi, când va fi suficient de slabă, când corpul ei va 


arăta perfect, o să-și deschidă ochii şi să o observe. 

| se părea că era ca într-un cuptor în timp ce lucra pe 
acoperișul unei alte case dintr-un alt cartier, de data asta 
de la periferia orașului Beaufort, din Carolina de Sud. 
Ronnie Sullivan simţea cum soarele îi dogorea umerii goi 
și cum sub casca de protecţie capul îi era deja ud de 
transpiraţie. Cizmele de lucru păreau a cântări fiecare 
cincizeci de kilograme. 

În ultimii doi ani, Ronnie avusese mai multe locuri de 
muncă pe șantierele de construcţii de la periferiile 
diverselor oraşe din Carolina de Sud decât ar fi făcut-o 
un om cu capul pe umeri. Cu cât erau mai solicitante din 
punct de vedere fizic, cu atât mai bine. Era aproape sigur 
că, dacă ar mai fi continuat în ritmul acesta, soarele i-ar fi 
ars complet creierul, mai ales că se răsese în cap în 
momentul în care își dăduse seama că nu mai avea nici o 
șansă şi că o să chelească. 

După luni întregi în care acceptase orice slujbă care i se 
oferea şi locuise doar în camere de motel sordide, unde se 
retrăgea după muncă pentru un duș răcoritor și apoi 
mergea la un bar pentru o bere rece și o mâncare sleită, se 
simţea epuizat fizic și emoţional. Dar, indiferent cât de 
extenuat era când se prăbușea în pat, tot nu putea scăpa 
de coşmaruri și regrete. 

Nu mai avea nici un fel de dubiu că dăduse cu piciorul 
la singurul lucru bun care i se întâmplase în viaţa lui — 
căsătoria cu Dana Sue. Mai rău, o făcuse într-un mod 
prostesc și imprudent, fără măcar să se gândească la 
consecinţe, decât când fusese mult prea târziu. 

Expunerea îndelungată la căldură ca urmare a muncii 
de-o viaţă pe șantier era singura explicaţie plauzibilă 


pentru decizia lui idioată de a avea o aventură în 


Serenity — capitala bârfei din sud —, practic, chiar sub 
nasul soţiei sale. Nu îi luase mai mult de o nanosecundă 
să afle că se culcase cu o femeie pe care o întâlnise într- 
un bar, după muncă. O singură dată, fir-ar să fie, dar 
nimeni din Serenity nu era dispus să-ţi acorde o a doua 
șansă. O dată fusese arhisuficient ca să-și distrugă viaţa. 

Dana Sue nu-i dăduse nici măcar un minut să-i explice 
și s-o implore să-l ierte. Aruncase două valize pline cu 
lucrurile lui pe peluza din faţă, fără măcar să-i pese că 
jumătate din ele căzuseră și se împrăștiaseră peste tot. 
Ţipase în gura mare că era ultimul nenorocit, că îl ura și 
că nu voia să-l mai vadă niciodată. Întregul cartier 
asistase la umilirea lui publică. Câteva femei, arătându-și 
solidaritatea cu Dana Sue, chiar o încurajaseră. 

Ronnie dorise să rămână și să lupte pentru căsnicia lor, 
dar o cunoștea pe Dana Sue suficient de bine încât să 
recunoască acea sclipire încăpățânată și aprigă din ochii 
ei. Plecase, conștient că făcea a doua cea mai mare 
greșeală din viaţa lui. Prima fusese acea aventură de-o 
noapte, lipsită de sens. 

Înainte de a pleca, își scosese fiica la masă pentru a 
încerca să-i explice situaţia, dar Annie nu dorise să-i 
audă explicaţiile. La 14 ani era suficient de mare să 
înţeleagă exact ce făcuse și de ce mama ei fusese atât de 
furioasă. Îl ascultase într-o tăcere de mormânt, apoi se 
dusese la toaletă și rămăsese acolo până când tatăl ei 
fusese nevoit să o trimită pe Grace Wharton după ea. 

De când plecase, nu trecuse o zi în care să nu fi regretat 
că o făcuse să sufere pe Dana Sue sau că din cauza lui 


apăruse acea privire tristă în ochii fetiţei sale. Faptul că 


se prăbușise de pe piedestalul pe care îl pusese Annie 
aproape că îi distrusese și ceea ce-i mai rămăsese din 
inima lui frântă. 

În timpul procesului de divorţ, se luptase să obţină 
vizite mai dese, dar Helen le redusese la minimum. Nu că 
ar fi contat. Încercase mai mult de un an să menţină un 


fel de contact cu Annie, dar ea îi închisese telefonul și 


refuzase să-l vadă când încercase să aranjeze o vizită. Știa 
că făcea asta şi din loialitate faţă de mama ei, dar în mare 
parte și din cauza propriei dezamăgiri și furii. De câteva 
luni, începuse măcar să-i răspundă la telefon, dar 
conversațiile păreau încă superficiale și convenţionale, 
fără a mai semăna deloc cu discuţiile sincere, din suflet, 
pe care obișnuiau să le aibă. 

Din moment ce nici Dana Sue şi nici Annie nu erau 
atât de dornice să-l vadă, Ronnie nu mai pusese din nou 
piciorul în Serenity, de laş ce era. Dar, în ultima vreme, 
se gândea din ce în ce mai mult să se întoarcă acasă. Nu 
era făcut pentru o viaţă de pribeag. Nu-i plăcea absolut 
deloc să trăiască în camere de motel și să se mute de colo- 
colo în căutarea unui loc de muncă. De un an avea o 
slujbă stabilă, dar nu era ca și cum s-ar fi așezat la casa lui. 
Chiar şi libertatea de a ieși cu o femeie când avea chef își 
pierduse din farmec. Se gândi că era ca o ironie a sorții. 

Adevărul era că îi era dor de vremurile în care era un 
bărbat însurat, mai ales cu Dana Sue, care îi furase inima 
când aveau 15 ani și încă i-o ţinea captivă. De ce nu 
avusese destulă minte să înţeleagă asta cu câţiva ani în 
urmă, înainte să facă prostia pe care o făcuse, era peste 
puterea lui de înţelegere. 

În urma discuţiilor sale recente cu Annie, aflase că 
fosta lui soţie nu își găsise pe altcineva. Bineînţeles, asta 
nu însemna că îl va primi înapoi. Dacă ar fi să se întoarcă 
la Serenity, ar avea mult de furcă încercând să o 
recucerească, dar spera ca doi ani să-i fi fost de ajuns și să 
se mai fi domolit un pic. Poate avea șansa să nu îndrepte 
o pușcă de vânătoare spre el chiar din prima clipă. Cel 
puţin, așa spera. Stia sigur că ar putea nimeri o cutie de 
conserve de la 15 metri. Dacă îl lua la țintă, nu avea cum 
să-l rateze. 

Și chiar dacă l-ar nimeri, atât timp cât nu atingea 
nimic vital, ce mai conta? O merita. Și, la naiba, se gândi 
el zâmbind, ce era viaţa fără un pic de emoție și de risc 


din când în când? Avea nevoie doar de o scuză pentru a 


pune piciorul în prag. Dacă îi era scris să o recâștige pe 
Dana Sue, se gândea că, mai devreme sau mai târziu, 
șansa i-ar putea surâde. 

Când termină programul, coborî de pe acoperiș, luă o 
sticlă de apă și bău o înghiţitură zdravănă, apoi se stropi 
cu restul. 

O să fie de Ziua Recunoștinței, se hotărî el, simțind 
cum freamătă de nerăbdare pentru prima dată în acești 
ultimi doi ani, care i se părură interminabili. Dacă soarta 
nu-i va oferi până atunci un pretext convenabil, se 


întorcea acasă și își încerca norocul de unul singur. 


Dana Sue și Maddie își luară ceaiul cu gheaţă — 
neîndulcit pentru Dana Sue, ceea ce era practic o 
blasfemie în aceste locuri — și se mutară la umbră pe 
terasa din cărămidă din spatele Salonului din Colț. La 
opt dimineaţa aerul era încă destul de plăcut, cu o 
temperatură de 24 de grade, dar umiditatea şi soarele 
strălucitor prevesteau că până la sfârşitul zilei va fi 
caniculă. Trebuia să mai treacă vreo câteva luni până 
când umiditatea să se mai potolească în Carolina de Sud, 
probabil chiar la timp pentru Ziua Recunoștinței. 

În centrul spa o jumătate de duzină de femei îşi 
începuseră deja antrenamentul, iar altele erau la cafenea, 
mâncând brioșele cu tărâţe și stafide, fără grăsimi și 
bogate în fibre ale Danei Sue, servite alături de niște 
boluri cu fructe proaspete. 

— Unde este Helen? întrebă Dana Sue când ea și 
Maddie se aşezară. 

— Face un duș la etaj, spuse Maddie. A fost aici și și-a 
făcut antrenamentul înainte să deschidem centrul. 

Dana Sue își privi prietena cu neîncredere. 

— Helen? Helen a noastră? 

— A fost din nou la doctorul Marshall ieri, explică 
Maddie. l-a ţinut morală din cauza tensiunii. Este mult 
prea mare pentru o femeie de 41 de ani. l-a reamintit că 


ar trebui să reducă stresul şi să facă mai multă mișcare. 


Așa că, cel puţin astăzi, este hotărâtă să-și respecte 
programul de antrenament. 

— Vrei să punem un pariu cât durează de data asta? 
spuse Dana Sue. Acum câteva luni a fost foarte 
conștiincioasă și s-a ţinut de el, dar apoi a început să aibă 
multe cazuri și a revenit la programul ei de lucru de 14 
ore pe zi. Au fost câteva săptămâni în care nici măcar n- 
am văzut-o. 

— Știu, spuse Maddie. Este exemplul perfect de 
personalitate dominantă de tip A. Nu prea cred că se 
poate schimba. Am vorbit cu ea până mi s-a uscat gura, 
dar sunt sigură că nici nu ascultă ce-i spun. 

— Cine nu te ascultă? întrebă Helen, luând un scaun și 
așezându-se. 

— Tu, dacă tot veni vorba, spuse Maddie, fără nici cea 
mai mică urmă de vinovăţie pentru că o vorbea pe Helen 
pe la spate. 

— Am fost la sală în ultima oră, nu? bombăni ea, 
ghicind clar subiectul discuţiei. Ce vreţi mai mult? 

— Vrem să ai mai multă grijă de tine, răspunse Dana 
Sue cu blândeţe. Nu doar pentru o zi sau o săptămână, ci 
tot timpul de acum încolo. 

Helen se încruntă. 

— Nu cumva râde ciob de oală spartă? 

— Ba da, recunoscu imediat Dana Sue. 

Îi era mult mai ușor să se ocupe de problema de 
sănătate a lui Helen decât de a ei sau a lui Annie. 

— Nu vreau să discut despre asta, spuse Helen. Doctorul 
Marshall mi-a spus care este opinia lui. Am luat-o în 
serios. Și cu asta, basta. 

Dana Sue schimbă o privire cu Maddie, dar nici una 
dintre ele nu scoase nici un cuvânt. Dacă mai insistau, 
Helen s-ar fi încăpățânat și ar fi început să le evite. Ar fi 
fost exact scuza de care avea nevoie pentru a nu mai 
trece deloc pe la sala de sport, chiar dacă investise 
financiar destul de mult în acel loc. 


Helen dădu din cap mulţumită de tăcerea lor. 


— Mulţumesc. Acum, să trecem la un subiect mult mai 
plăcut. M-am uitat peste registre aseară, spuse ea. A 
crescut numărul abonamentelor. 

— Zece la sută faţă de luna trecută, confirmă Maddie. 
Tratamentele la spa aproape s-au dublat, iar cifra de 
afaceri de la cafenea s-a triplat. Am depășit cu mult 
estimările din planul nostru de afaceri. 

Dana Sue o privi surprinsă. 

— Serios? Mai avem și alte comenzi la cafenea în afară 
de cele de la micul-dejun sau de la prânz? 

— Avem toată ziua, spuse Maddie. Avem un grup de 
femei care vin de trei ori pe săptămână la ora 16.00 
pentru antrenament, apoi beau un ceai. M-au implorat să 
îți cer să le faci brioșe cu conţinut scăzut de calorii și 
grăsimi. Au fost împreună la Londra acum câţiva ani și 
au devenit dependente de ceaiul de după-amiază. Îmi tot 
spun ce tradiţie civilizată este să iei o gustare după- 
amiaza târziu, cu o companie și o conversaţie plăcută. 

— Ce idee bună, spuse Helen gânditoare. Probabil că 
după-amiaza târziu era de obicei o perioadă moartă, nu? 

— Da, din câte știu eu, și e mai rău acum că a reînceput 
școala, încuviinţă Maddie. 

— Presupun că unele femei își iau copiii de la școală, 
sugeră Helen. Altele sunt la serviciu sau încep să 
pregătească cina. O promoţie la o ședință de 
antrenament la orele după-amiezii, urmată de un ceai, ar 
putea încuraja mai multe femei care cred că locul lor nu 
este într-o sală de sport să se răzeândească și să vină la 
noi. S-ar putea să le atragă pe unele doamne aflate la 
pensie, care cred că n-au ce căuta printre clientele 
noastre mai tinere. 

— Îmi place! spuse Dana Sue entuziasmată. Poate am 
putea lansa chiar și o promoţie adresată mamelor de fete. 
Asta ar putea atrage unele dintre mamele care împart 
mașinile ca să transporte copiii la școală. Le-ar scuti de 
un drum până acasă pentru a le pregăti o gustare copiilor, 


și, în felul ăsta, nu i-ar mai lăsa pe aceștia să se îndoape 


cu prăjituri sau cu mâncare nesănătoasă. Putem angaja 
personal pentru grădiniţă pentru ca toţi cei mici să nu le 
mai stea pe cap, în timp ce mămicile și fiicele se 
antrenează împreună. 

Maddie și Helen făcură un schimb de priviri. 

— Crezi că tu și Annie aţi putea împărtăși ceva de genul 
ăsta? întrebă Maddie. 

— De ce nu? întrebă Dana Sue. 

— Pentru că, în primul rând, presupun că la tine după- 
amiaza este cea mai proastă perioadă din zi fiindcă n-ai 
cum să lipsești de la restaurant, spuse Maddie realistă. 

— Cred că aș putea să lipsesc o oră, insistă Dana Sue. 
Ar însemna doar mai multă muncă de pregătire 
dimineaţa sau să le dau mână liberă lui Erik și lui Karen. 
Deși Karen este la restaurant doar de câteva săptămâni, 
devine pe zi ce trece un ajutor de bucătar foarte capabil. 
Înţelege imediat tot ce-i spun. Și, bineînţeles că Erik ar 


putea conduce localul cu o mână legată la spate. Singurul 


motiv pentru care nu o face este respectul pe care mi-l 
poartă. 

— Respect, întrebă Helen ridicând o sprânceană, sau 
teamă pentru viaţa lui? Trebuie să-ţi spun că nu te văd 
renunțând la ideea de a nu mai deţine controlul absolut. 
Bucătăria aceea este regatul tău. Ai luat-o razna când 
cineva a mutat frigiderul doi centimetri mai încolo când 
nu erai prin preajmă. Te-ai plâns că te tot împiedicai de 
el prin bucătărie. 

— Nu sunt chiar atât de obsedată să deţin controlul, 
replică Dana Sue iritată. 

— O, serios? De când? o ironiză Helen. 

— Bine, poate că sunt, la fel cum sunteţi și voi, 
recunoscu ea. Dar ar merita sacrificiul dacă asta ar 
însemna să o readuc pe fiica mea pe drumul cel bun și noi 
două să comunicăm mai mult. 

— Nu-mi place să te contrazic, dar nu sunt sigură că o 
adolescentă ar vrea să-și petreacă timpul la o sală de sport 


cu mama ei, spuse Maddie. 


— Chiar și una care este obsedată de propria greutate? 
întrebă Dana Sue dezamăgită, având totuși încredere în 
instinctele lui Maddie când era vorba de fiica ei. 

Atât Maddie, cât și Helen păreau să se priceapă mai 
bine în a o citi pe Annie în aceste zile decât reușea ea. 
Poate pentru că erau mult mai obiective. 

— Mai ales atunci, spuse Maddie. În primul rând, locul 
acesta este plin de oglinzi. Oamenii cu probleme legate 
de felul în care arată urăsc asta. Am văzut cum se ferește 
Annie să se privească în ele ori de câte ori trece pe aici. 

— Atunci ce să fac? întrebă Dana Sue. Maddie, ai vorbit 
cu Cal și Ty și amândoi au spus că Annie nu mănâncă, 
nu? Dacă nu mănâncă acasă şi nu mănâncă nici la şcoală, 
atunci are o problemă. Ar trebui să o las să moară de 
foame înainte să fac ceva? 

— Bineînţeles că nu poţi ignora ce se întâmplă, o linişti 
Maddie. Dar trebuie să ai o abordare inteligentă. Ai 
nevoie de dovezi concrete înainte de a o confrunta. 

— În afară de greutatea ei? replică Dana Sue. Pun pariu 
că nu cântărește nici 40 de kilograme. Hainele atârnă pur 
și simplu pe ea. Poate ar trebui să o duc iar la doctor 
Marshall și să-l las pe el să se ocupe de ea. Poate că va 
reuși s-o sperie și s-o facă să-și bage minţile în cap. 

— Pe tine te-a speriat? întrebă Helen cu subînțeles. Fără 
a mai aştepta un răspuns, continuă: Nu, pentru că îl 
cunoşti de când lumea. Toate îl cunoaștem de-o viaţă. La 
naiba, ne dădea acadele. Tu nu asculti de el. Eu nu-l 
ascult. 

— Ceea ce este o cu totul altă problemă, punctă 
Maddie. 

Helen ignoră avertismentul. 

— Nu contează. Ceea ce vreau să spun este că este un 
mare ursuleţ de pluș care fumează pe ascuns și probabil 
are hipertensiune și colesterolul mărit și toate celelalte 
afecțiuni despre care ne ţine prelegeri. Cine să-l ia în 
serios? 


Maddie se încruntă la ea. 


— Doar pentru că nu te intimidează pe tine, nu 
înseamnă că nu va reuși asta cu Annie. Din păcate însă, 
se va gândi dacă nu cumva este vorba doar de o tulburare 
de alimentaţie, așa cum bănuim și noi. Avem nevoie de 
ceva palpabil ca Dana Sue să o poată confrunta cu 
adevărat, dovezi concrete pe care Annie nu le poate 
nega. 

— Cum ar fi? întrebă Dana Sue, frustrată. Faptul că nu 
se atinge de indiferent ce mâncare îi pun în faţă nu este o 
dovadă suficientă? 

— Va pretinde că mănâncă când tu nu ești prin 
preajmă, spuse Maddie. Ar putea chiar să arunce 
mâncarea la gunoi ca să te facă să crezi că a mâncat-o. 
Sunt sigură că există o mulţime de smecherii care-i pot 
trece prin cap ca să te convingă că a mâncat, mai ales că 
nu eşti mereu acolo la ora mesei. 

— Cântarul nu minte, spuse Dana Sue. Nu că m-ar lăsa 
să mă apropii mai mult de trei metri de ea când se 
cântărește. 

Expresia lui Helen deveni gânditoare. 

— Poate că abordăm total greşit această problemă. Ne 
concentrăm exclusiv pe Annie, ceea ce probabil o face să 
se simtă ca și când ar fi sub lupă. 

Maddie dădu încet din cap. 

— Cred că ai dreptate. Crezi că prietenele lui Annie au 
și ele tulburări de alimentaţie? o întrebă pe Dana Sue. 

Dana Sue se gândise la asta. Le auzise pe unele dintre 
ele vorbind despre dietă din când în când, dar nici una 
nu era atât de bolnăvicios de slabă ca Annie. Păreau la 


fel de preocupate de greutatea lor cum era și Dana Sue 


sau prietenele ei. 

— Nu, din câte am remarcat, răspunse ea în cele din 
urmă. Sarah Connors este cea care este mai mereu în 
preajma ei și pare perfect sănătoasă. Ea și Annie vorbesc 
despre ultima fiţă în materie de diete care apare la știri, 
dar Sarah mănâncă mesele și gustările pe care le 


pregătesc pentru ele. La fel fac şi celelalte prietene ale ei. 


— Eşti sigură? întrebă Maddie. 

— Ei bine, nu stau cu ochii pe ele nonstop, dacă asta 
insinuezi. 

— Poate că ar fi bine s-o faci, răspunse Helen. 


— Nu eşti în toate minţile? Annie ar sări de fund în sus 


dacă aş insista să stau cu ea și prietenele ei. 

— Cine știe, poate dacă am fi fost în locul tău, noi am fi 
făcut-o, încuviinţă Maddie. Dar n-ai putea să-i sugerezi o 
petrecere în pijamale? Poate să comanzi pizza, să le pui la 
dispoziţie o varietate de gustări și să pregătești niște 
negrese ca să vezi cum reacţionează? Doar să-ţi bagi capul 
din când în când să vezi cine mănâncă şi cine nu? 

Dana Sue o privi mirată. 

— Vrei să le spionez? 

— Bine, sună ridicol, recunoscu Maddie. Dar aşa ai 
putea să-ţi dai seama dacă este doar o problemă personală 
a lui Annie sau dacă este o reacţie a ei la presiunea 
anturajului. lar spionajul este o metodă foarte 
subestimată de părinţi. Trebuie să știm ce se întâmplă cu 
copiii noștri. Nimic mai mult. 

— Bine, să zicem că sunt de acord cu asta, spuse Dana 
Sue. Şi ce-o să aflu până la urmă? Dacă mâncarea a 
dispărut, este evident că cineva a mâncat-o. Sau a 
aruncat-o la toaletă. Sau a înfulecat-o și apoi a vomitat- 
o. Există mai multe tipuri de tulburări de alimentaţie, 
dacă vrei să ştii. 

— Sunt de acord cu Maddie. Cred că merită încercat, 
spuse Helen. Ce ai de pierdut? 

Având în vedere că știa foarte puţine despre obiceiurile 
alimentare ale prietenelor lui Annie, poate că asta i-ar 
oferi o perspectivă de care avea foarte mare nevoie, se 
decise Dana Sue. 

— S-ar putea să funcţioneze, recunoscu ea în cele din 
urmă. 

Ar putea fi un colac de salvare destul de nesigur, dar 
era disperată. S-ar fi agăţat de orice în acest moment. 


Maddie o privi radioasă. 


— Așa te vreau. Acum hai să vorbim despre tine. 

Dana Sue se încruntă. 

— Nu se poate. Trebuie să plec. 

— Ușurel, spuse Helen, prinzând-o de braţ până când se 
lăsă înapoi pe scaunul ei. Ce ţi-a spus doctorul Marshall 
ultima dată? 

— Că încă sunt la limita diabetului, că trebuie să fac 
mișcare, să fiu atentă la ce mănânc și să-mi verific 
glicemia în mod regulat, recită ea conștiincioasă. 

— Și faci toate astea? insistă Maddie. 

— Da, răspunse, deși se feri să o privească în ochi pe 
vreuna dintre ele. 

— Serios? Scepticismul lui Helen era evident. Cred că 
foloseşti toate aceste aparate minunate și scumpe pe care 
le-am cumpărat când nu sunt prin preajmă. Îi aruncă o 
privire lui Maddie. Este adevărat? Dana Sue este aici, să 
zicem, la primele ore ale dimineţii? În miezul zilei? 

— Poate că mă furișez înăuntru după ora închiderii! se 
răsti ea. Și nu știu cu ce drept îmi pui la îndoială 
programul meu de antrenament. Nici tu nu stai mai bine. 

— De acord, spuse imediat Helen. De aceea am o 
provocare pentru toate trei. 

— Asta nu sună bine, mormăi Maddie. 

Dana Sue zâmbi. 

— Nu mai spune! 

— Bine, voi două, vorbesc serios, spuse Helen. Cred că 
ar trebui să ne trecem toate trei pe hârtie care este 
obiectivul fiecăreia, oricare ar fi acesta, și planul pe care 
trebuie să-l urmăm ca să-l atingem. Cea care se ţine de 
plan și își atinge obiectivul câștigă ceva spectaculos, 
plătit de celelalte două. 

Ochii lui Maddie se luminară imediat. Întotdeauna îi 
plăcuse competiţia. Şi îi plăcea să câștige aproape la fel 
de mult ca și lui Helen. 

— Putem să ne alegem singure premiul? 

Helen încuviinţă din cap. 


— Mi se pare corect, nu crezi! 


— Vreo limită de preţ? întrebă Dana Sue. Eşti singura 
dintre noi care câștigă foarte bine. 

Helen zâmbi. 

— Ceea ce ar trebui să fie o motivaţie excelentă pentru 
voi ca să mă bateţi. Cu toate astea, întâmplarea face să 
știu că Sullivan a depășit cu mult previziunile tale 
financiare și, dacă acest loc continuă să-și păstreze ritmul 
actual de creștere, văicărelile tale de genul „săraca de 
mine“ nu vor ţine. Salonul din Colț ne va îmbogăţi pe 
toate trei. Merităm să ne răsfăţăm, și nici una dintre noi 
nu va rămâne lefteră dacă facem asta. Profiturile obţinute 
din această afacere vor acoperi cheltuielile. Se întoarse 
spre Maddie. Deci, care este premiul la care visezi? 

— Chiar nu avem nici un fel de limite? întrebă ea, 
părând gânditoare. 

— De ce să ne impunem unele? spuse Helen ridicând 
din umeri. Ideea este să ne motivăm ca să ne atingem 
scopul. Promisiunea unei rochii noi sau a unei perechi de 
pantofi nu ar fi de ajuns. 

— Atunci cred că o excursie în Hawaii pentru prima 
aniversare a căsătoriei ar fi o ideea minunată, declară 
Maddie. Probabil că nu vom putea pleca până în vacanţa 
de primăvară, dar aș fi dispusă să aștept până atunci. 

Helen își notă în agenda pe care o avea tot timpul cu 
ea. 

— Așadar, o excursie de lux pentru doi, sau trei dacă 
punem și bebelușul, pentru că nu o văd pe mama ta 
având grijă de un sugar. Abia s-a obișnuit să aibă grijă de 
ceilalţi trei copii ai voștri, dintre care doi sunt 
adolescenţi. 

— Da, cu siguranţă ar fi pentru trei, confirmă Maddie. 
Cal nu ar fi niciodată de acord să o lase acasă pe Jessica 
Lynn. Abia se îndură să iasă pe ușă ca să meargă la 
serviciu. 

Helen se întoarse către Dana Sue. 

— Tu la ce te gândești! Vreo vacanţă de vis pe care ţi-ai 


refuzat-o? O mașină nouă? O bucătărie nouă și elegantă 


acasă? 

— Îmi petrec toată ziua într-o bucătărie nouă și elegantă 
la restaurant, spuse Dana Sue. Îmi ajunge atât oţel 
inoxidabil. Și cred că lumea exagerează când vine vorba 
despre călătorii. 

— Asta din cauză că te-ai pierdut în excursia pe care am 
făcut-o în ultimul an de liceu la Washington, o tachină 
Maddie. Nu ai putut să treci peste acest moment și de 
atunci nu ai mai plecat din Carolina de Sud. 

— Bine, fără bucătărie, fără călătorii, spuse Helen. 
Atunci, ce? Care este marele tău vis? 

Era un singur lucru pe care Dana Sue și-l dorea cu 
adevărat. Îşi dorea un bărbat în viața ei, bărbatul ideal, 
unul care să o respecte și să o trateze ca și când ea ar fi 
fost cel mai bun lucru care i se întâmplase vreodată. Și, 
în cel mai adânc și cel mai întunecat ungher al sufletului, 
își dorea ca bărbatul acela să fie Ronnie Sullivan. Din 
păcate, oricât de mult ar fi iubit-o Helen și Maddie, nu 
puteau să i-l ofere. Și, oricum, la cât de furioase erau pe 
el, nu era un vis cu care să fie de acord. 

— Știu ce vrea, spuse Maddie calmă. 

— Ce? întrebă Helen. 

Maddie o privi fix pe Dana Sue. 

— Îl vrea pe Ronnie înapoi. 

— Ba nicidecum! pufni ea indignată, din obișnuinţă sau 
poate dintr-un gest de autoapărare sau de jenă. 

Cât de rușinos putea fi ca, după toată scena pe care o 
făcuse când îl alungase, să-l mai dorească încă? 

— Cum ai putut să spui așa ceva, Maddie? Stii ce mi-a 
făcut omul ăla. Ai fost lângă mine ca să mă consolezi. 
Ronnie Sullivan este ultimul lucru pe care mi-l doresc. 
Nu vreau să-i mai văd moaca aia jalnică prea curând. 

Cele două bune prietene ale ei o priviră cu expresii 
înţelegătoare. 

— Categorică, spuse Helen. 


— Prea categorică? întrebă Maddie. 


Amândouă zâmbiră, foarte multumite de ele. Dana Sue 
se încruntă. 

— Ei bine, tot ce am de spus este că dacă Ronnie 
Sullivan este ideea voastră despre cum ar trebui să arate 
premiul meu spectaculos, atunci să-l ia una dintre voi. Eu 
nu-l vreau. Și, cu siguranţă, perspectiva de a-l avea iar 
prin preajmă nu m-ar motiva să fac nimic altceva, în 
afară de a-mi comanda câte o pizza mare în fiecare seară 
pentru tot restul vieţii. 

— Poate că, până la urmă, vorbește serios, spuse 
Maddie, deși părea în dubiu. 

— Bine, atunci, o decapotabilă mică și cochetă, sugeră 
Helen. Roșie, poate? 

Dana Sue zâmbi, ușurată că subiectul Ronnie fusese 
lăsat deoparte. 

— Aşa mai vii de-acasă. Și ar fi mai bine să aibă un 
sistem audio stereo de top, plus drăcovenia aia de 
navigaţie. 

— Cu siguranţă că acesta este un element absolut 
esenţial, aprobă Maddie, din moment ce-ţi lipsește 
complet simțul de orientare — de aici și problemele pe 
care le-ai avut în excursia din ultimul an. 

— Nu-mi mai aminti de asta, replică Dana Sue 
binedispusă. Știu să ajung la destinaţie. 

— Într-un final, comentă Helen. 

— Bine, deșteapto, dar tu ce ai de zis? o întrebă Dana 
Sue. Care este premiul tău cel mare? 

— O sesiune de cumpărături, spuse Helen fără să 
clipească. 

— Mai era vreun dubiu? întrebă ironică Maddie. 

Helen se încruntă la ea. 

— La Paris, adăugă ea. 

— În regulă! spuse Maddie cu entuziasm. Și trebuie să 
mergem toate. 

Dana Sue râse. 

— Începe să-mi placă din ce în ce mai mult. Acum 


aproape că nu-mi mai pasă dacă Helen câștigă. 


— Nu e corect, spuse Helen. Trebuie să promiţi că te 
vei strădui cu adevărat să-ţi câştigi propriul premiu. 

— Când începe concursul ăsta? întrebă Maddie. 

— De îndată ce ne stabilim obiectivele, spuse Helen, iar 
acestea trebuie să fie niște obiective importante, 
ambiţioase, dar realizabile, bine? Ne întâlnim mâine la 
aceeași oră pentru a le dezvălui și a decide cât timp avem 
la dispoziţie pentru a le atinge? 

— Mă bag, spuse Maddie. 

Dana Sue se gândi la micuța mașină sport roșie pe care 
o văzuse când fusese ultima dată cu Annie la Charleston. 
Îi adusese aminte de o mașină pe care Ronnie o avusese 
mai demult, înainte de a se căsători, cu mult înainte ca 
lucrurile dintre ei să fi degenerat atât de tare. 

— Şi eu, spuse ea imediat. 

Poate că nu va mai fi niciodată subțirică și zveltă, dar 
poate că şi-ar putea regăsi acea încredere în sine şi acea 
seninătate de la 18 ani, când totul i se părea perfect. Și 
poate că, dacă s-ar simţi mai bine în propria piele, ar 
putea găsi o modalitate de a o învăţa și pe Annie cum să 


facă același lucru. 

Orice gând de stabilire a unui obiectiv fusese uitat cu 
desăvârşire în acea noapte, când în bucătărie izbucni un 
incendiu din cauza uleiului încins, în agitația pregătirilor 
pentru servirea cinei. 

Imediat ce Karen ţipase: „Foc!“ Erik luase un stingător 
şi pulverizase spuma peste tot. Între timp, Karen se 
repezise la telefon și sunase la 911, deși micul incendiu 
era deja în mare parte stins. 

După ce se asigură că Erik avea lucrurile sub control în 
bucătărie, Dana Sue se îndreptă spre sala de mese pentru 
a-i linişti pe chelnerii agitaţi, apoi ieși afară pe terasă 


pentru a le da lămuriri clienţilor care se aflau acolo și 


pentru a aștepta sosirea pompierilor, pe care spera să-i 
împiedice să-și întindă furtunurile prin restaurant. 
Mulțumită reacției rapide a lui Erik, nu mai era nevoie de 
toată acea desfășurare de forţe și de echipamente 
împrăștiate prin tot localul. De fapt, în momentul în care 
pompierii voluntari sosiră la faţa locului, nu mai existau 
prea multe urme ale incendiului, în afară de nervii lor 
întinși la maximum, de mirosul persistent de fum și de 
mizeria provocată de tigaia cu ulei care luase foc. 

Deși nu prea avea cum să-și dea seama prea bine până 
dimineaţă, părea că nu era nici o pagubă provocată de 
fum în sala unde se servea masa, nici pe pereţii de 
culoarea piersicii și nici pe tapiţeria verde-închis. Un 


drum la spălătorie avea să înlăture orice urmă de fum de 


pe feţele de masă şi de pe șervete. 

— A fost vina mea. Îmi pare foarte rău, repetase Karen 
de cel puţin de zece ori, după ce șeful pompierilor își 
dăduse acordul în scris şi îi lăsase să se întoarcă la 
treburile lor. 

Karen, o mamă singură, în vârstă de 20 și ceva de ani, 
avea lacrimi în ochi, care îi udau obrajii palizi. Era 
bucătăreasă la un restaurant local când Dana Sue o 
descoperise. Văzând cum își irosește talentul culinar, 
Dana Sue se oferise să o pregătească pentru a găti 
meniurile sofisticate de la Sullivan. 

— M-am întors doar o secundă cu spatele, spuse Karen. 
Nu mi-am dat seama că flacăra era atât de puternică. 
Apoi am intrat în panică. N-am mai făcut niciodată așa 
ceva până acum, crede-mă. 

— Hei, nu-i nimic, o linişti Dana Sue. Tuturor ni s-a 
întâmplat, nu-i așa, Erik? Nu s-a întâmplat nimic grav. 

— N-am ars niciodată uleiul, spuse Erik, dar am ars 
destule plăcinte și prăjituri și am afumat bucătăria. 

— O să stau până târziu și o să fac curat, se oferi Karen. 
Când o să te întorci mâine-dimineaţă aici, nici n-o să-ţi 


dai seama ce s-a întâmplat. 


— Vom munci cu toţii, o corectă Dana Sue. Suntem o 
echipă. Acum să ne întoarcem la treabă înainte să 
înceapă să vocifereze clienţii. 

— Trebuie să fac ceva, insistă Karen. Lasă-mă să ofer 
din partea mea câte un pahar de vin fiecărui client. O să 
treacă ceva timp până o să reuşesc să plătesc, dar cel 
puţin așa mă pot ȘI eu revanșa. 

— Am făcut deja asta, îi spuse Dana Sue, și nu plătești 
nimic. Banii provin din bugetul nostru de protocol. 
Acum, întoarce-te la gătit. Avem zece comenzi în 
așteptare pentru somonul la grătar, trei pentru cotletele 
de porc și cinci pentru somnul prăjit. Să-i dăm drumul la 
treabă, oameni buni. 

Spiritul de echipă cu care Dana Sue și personalul ei se 
mândreau se activă la viteză maximă. Până la ora 21.00 
toţi clienţii fuseseră hrăniţi, iar acum cei mai mulți 
zăboveau la o cafea și la unul dintre deserturile lui Erik. 

În timp ce Dana Sue făcea turul meselor din salon, 
aproape toată lumea lăuda mâncarea delicioasă, dar cei 
mai mulţi abia așteptau să o felicite pentru modul în care 
personalul gestionase situaţia. 

— Dacă nu aș fi auzit sirenele și nu i-aș fi văzut pe 
pompieri cu ochii mei, nu aș fi bănuit că aţi avut un 
incendiu în bucătărie, spuse primarul. Te-ai descurcat 
foarte bine, Dana Sue. 

— Mulţumesc, răspunse ea surprinsă. 

Ea și Howard Lewis nu se înţeleseseră prea bine, în 
special în timpul controversei legate de relaţia lui 
Maddie cu mult mai tânărul Cal Maddox. Acum, că cei 
doi erau căsătoriţi cu acte în regulă, se pare că primarul 
trecuse cu vederea vechea lor animozitate. Fie din acest 
motiv, fie pentru că avea poftă să mănânce ceva bun, cert 
este că uitase faptul că îi reproșase că fusese de partea lui 
Maddie și a lui Cal. 

— Ei, bineînţeles că a gestionat situaţia foarte bine, 
spuse Hamilton Rogers, președintele consiliului de 


administraţie al școlii. Suavele Magnolii au știut 


întotdeauna cum să iasă din situații dificile. Îi făcu cu 
ochiul Danei Sue. A fost talentul lor special care s-a 
dovedit a le fi de folos încă din copilărie. 

Dana Sue zâmbi. 

— Asta cu siguranţă. 

— De câte ori aţi fost prinși tu şi Ronnie când încercaţi 
să chiuliţi de la şcoală? întrebă Hamilton. 

Dana Sue îi aruncă cea mai nevinovată privire. 

— Păi, nu cred că am fost prinși vreodată făcând așa 
ceva, replică ea. 

Preşedintele consiliului chicoti. 

— Poţi să recunoști acum, Dana Sue. Nu-ţi vom lua 
diploma. 

Ea clătină din cap. 

— N-o să scoţi nimic de la mine. 

— Ei bine, cu siguranţă ai presărat puţină adrenalină 
peste mâncarea noastră din seara asta, spuse primarul. 
Lucrurile au fost puţin prea liniștite în Serenity în ultima 
vreme. 

După ce plecă și ultimul client, Dana Sue se alătură 
personalului său în bucătărie pentru a face curăţenie. În 
două ore, fiecare bucăţică de blat era imaculată și fiecare 
centimetru de oţel strălucea. Chiar și în împrejurări 
normale, era o fanatică în ceea ce privește curăţenia în 
bucătăria de la Sullivan, care părea pregătită în orice 
moment pentru o inspecţie a celor de la direcţia de 
sănătate. În seara asta fusese și mai exigentă decât de 
obicei. Când ajunse în sfârșit acasă, era epuizată. 

Văzând lumina aprinsă în camera lui Annie, bătu la 
ușă. 

— Scumpo, ești încă trează? 

Annie ridică privirea de pe ecranul computerului și 
clipi, apoi se uită la ceas. 

— Mamă, unde ai fost? E târziu. Și iar miroși a fum. Ce- 
ai mai ars de data asta? 

— Am avut un incendiu din cauza unei tigăi cu ulei 


încins în seara asta. N-a fost atât de grav pe cât ne 


așteptam, dar a creat un adevărat haos în bucătărie. 

Annie făcu ochii mari de spaimă. 

— Eşti bine? Eşti sigură? De ce nu m-ai sunat? Aș fi 
venit să te ajut să faci curat. 

Dana Sue simţi îngrijorarea din vocea fiicei ei. Annie 
știa că orice incident de la Sullivan le-ar putea da din 
nou lumea peste cap, așa că Dana Sue căută să o 
liniştească. 

— Ştiu că ai fi făcut-o, dar, împreună cu Erik și Karen, 
am reușit să punem totul la punct. În plus, ai fost la 
școală azi. Sunt sigură că aţi avut teme pentru acasă. 

— Câteva, aprobă Annie. 

— Ai mâncat ceva? 

— Mamă! protestă Annie, trecând imediat în defensivă. 

— A fost doar o întrebare, zise Dana Sue, iritată. N-ai 
trecut pe la restaurant după școală, așa că m-am gândit că 
poate ţi-ai pregătit ceva aici. 

— Nu, eu și Sarah am mers la Wharton cu alţi colegi, 
doar ca să mai pierdem timpul pe acolo, îi spuse Annie 
pe un ton mai calm. 

Dana Sue se relaxă și zâmbi. Se cocoţă pe marginea 
patului, în speranţa că vor avea o discuţie ca între fete, 
așa cum obișnuiau pe vremuri. 

— Îmi amintesc că făceam și noi asta când eram de 
vârsta ta. Pot să pariez că nu a trecut nici măcar o zi în 
care eu cu Maddie şi cu Helen să nu fi fost acolo, 
împreună cu toţi cei cu care ne mai întâlneam pe atunci. 

— Totuşi, tu erai mereu cu tata, nu-i așa? zise Annie, 
apoi ezită, așteptând să vadă reacţia mamei ei. 

Cum Dana Sue nu spuse nimic, continuă: 

— Adică, eraţi deja un cuplu când eraţi mai mici decât 
mine, nu? 

Dana Sue încuviinţă din cap, pierdută pentru o 
secundă în amintirile plăcute. Avusese destule de genul 
acesta, dar pe majoritatea le îngropase adânc sub furia din 
care se alimenta ca să poată să meargă mai departe după 


plecarea lui Ronnie. 


— Tata arăta bine, nu? 

— Așa e, recunoscu Dana Sue. Prima dată când l-am 
văzut, după ce s-a mutat aici cu familia lui din Carolina 
de Nord, mi s-a părut că este cel mai sexy băiat pe care îl 
văzusem vreodată. Era sexy din cap până în picioare, de la 
părul lung şi negru precum cărbunele, până la geaca de 
piele. 

— Ăsta a fost singurul motiv pentru care ţi-a plăcut de 
el? întrebă Annie. Pentru că era atât de sexy? 

— Nu, bineînţeles că nu, răspunse elegant Dana Sue. 
Era simpatic, deștept, și amuzant. 

Fiica ei zâmbi. 

— Întotdeauna am crezut că a fost din cauză că toate 
celelalte fete din școală îl doreau şi că voiai să 
demonstrezi că doar tu îl poţi cuceri. 

Dana Sue râse. 

— Tatăl tău ţi-a spus asta? 

— Nu. Maddie. Mi-a spus că ai fost foarte hotărâtă să-l 
faci pe tata să te remarce. 

— Da, probabil că așa am fost, mărturisi Dana Sue. A 
fost primul băiat care nici măcar nu m-a băgat în seamă. 
Desigur, asta a fost o provocare irezistibilă pentru mine. 
Și știam că ai mei o vor lua puţin razna când vor afla. Se 
aplecă mai aproape și îi șopti la ureche: Stii, avea și un 
tatuaj. 

Annie chicoti. 

— Maddie a spus că te-a provocat intenţionat, pentru 
că, dacă ar fi ales calea ușoară, ţi-ai fi pierdut interesul 
faţă de el. 

Dana Sue se întoarse în timp și încercă să-și imagineze 
cum ar fi fost dacă și-ar fi pierdut interesul pentru 
Ronnie. Nu reuși. Era copleșită cu totul de dragostea 
puternică pe care o simţea de prea multă vreme pentru el. 
Nici cei aproape optsprezece ani de căsnicie nu stinseseră 
patima dintre ei. O aventură și doi ani de separare nu 
făcuseră altceva decât să o forţeze să îngroape cât mai 


adânc acea atracţie dintre ei. 


— Nu ştiu, îi spuse ea lui Annie. M-am îndrăgostit 


foarte tare și mult prea repede. 

— Și n-ai regretat niciodată, nu-i aşa? întrebă fiica ei. 
Vreau să spun, nu până când totul s-a sfârșit, când s-a dus 
cu cealaltă femeie. 

Nu-i plăcea nici măcar să se gândească la ziua când 
aflase despre aventura lui Ronnie, cu atât mai puţin să-și 
amintească despre asta, dar era evident că Annie își 
dorea de mult să-i pună aceste întrebări. Era ca și cum 
așteptase doar să apară momentul potrivit. De asemenea, 
era evident că apelase la Maddie pentru a găsi câteva 
dintre răspunsurile la întrebările pe care ar fi vrut să i le 
pună. Dana Sue se simţea teribil de vinovată că Annie 
nu avusese curajul să-i ceară propriei mame detaliile 
despre povestea de dragoste a părinţilor ei. 

— Nu, până în ziua în care m-a înșelat — sau până în 
ziua în care am aflat despre asta, oricum —, nu am regretat 
nici o singură secundă petrecută alături de tatăl tău. 

Simti că Annie merita o sinceritate totală, nu un 
răspuns dat sub imperiul unei amărăciuni profunde și a 
resentimentelor. 

— Deci, a făcut o singură greșeală majoră și totul s-a 
terminat între voi? întrebă Annie încruntată. Nimic din 
ce a fost nu a mai contat? 

— Așa am considerat eu, spuse Dana Sue. Unele trădări 
sunt, pur și simplu, mult prea mari. 

— Încă mai simţi la fel? 

Dana Sue își privi nedumerită fiica. 

— De ce întrebi? 

— Mă întrebam doar cum te-ai simţi dacă tata s-ar 
întoarce în oraș. Ai putea să-l ierți acum? 

Era a doua oară într-o singură zi când persoane dragi ei 
sugerau că ar fi timpul să lase în urmă trecutul și să 
meargă mai departe, poate chiar cu ticălosul acela de fost 
soţ al ei, care o înșelase. Își spuse că așa ceva nu se poate 


întâmpla decât dacă își lăsa inima — sau hormonii — să o 


domine. Cine s-a ars cu ciorbă suflă și-n iaurt era mottoul 
el. 

— Îmi pare rău, draga mea. Stiu că ţi-ar plăcea, dar așa 
ceva nu se va întâmpla, spuse ea. Când vei fi un pic mai 
mare și te vei îndrăgosti, poate vei înţelege de ce unele 
lucruri sunt, pur și simplu, de neiertat. 

Înainte ca Annie să mai insiste pe subiectul acesta, se 
ridică. 

— Trebuie să mergi la culcare, domnişoară. Și eu la fel. 
O sărută pe Annie pe frunte. Să stingi lumina, bine? 

Spre surprinderea ei, braţele fiicei ei îi înconjurară 
talia. 

— Te iubesc, mamă. 

— O, scumpo, și eu te iubesc, șopti Dana Sue, cu lacrimi 
în ochi. Si oriunde ar fi, știu că și tatăl tău te iubeşte. Mai 
mult decât orice pe lume. 

— Ştiu, spuse Annie trăgându-și nasul. Stii că uneori 
mi-aş dori să fie aici? 

Dana Sue îşi înăbuși un oftat. 

— Da, recunoscu ea. Știu. 

Erau momente în care avea senzaţia că cineva îi 
smulsese inima din piept, lăsându-i doar un gol dureros 
pe dinăuntru. Dar acel sentiment pălea în comparaţie cu 
furia pe care o simţise când aflase despre aventura lui cu o 
femeie al cărei nume nici măcar nu și-l amintea. Punând 
în balanţă cele două trăiri și adăugând și o doză cu vârf de 
orgoliu, nu-i mai rămăsese decât o singură variantă. 
Poate că într-o bună zi va ajunge să se împace cu această 


decizie. 


Telefonul sună, trezind-o pe Dana Sue dintr-un somn 
profund. Lovi butonul de alarmă de la ceas, crezând că de 
acolo provenea sunetul strident. Cum acesta nu se oprea, 
bâjbâi după telefon. 

— Unde ești? o întrebă Helen. Este 8.30. Eu şi Maddie 
te așteptăm de o jumătate de oră. 


Dana Sue se ridică din pat și se frecă la ochi. 


— De ce? mormăi ea. 

— Provocarea noastră, îi aminti Helen. Obiectivele 
noastre. 

— Nu am nici un alt obiectiv decât să mă culc din nou, 
mormăi Dana Sue și închise. 

Firește, auzi imediat telefonul sunând din nou. 

— Scoală-te. Suntem pe drum și aproape am ajuns, 
spuse Helen pe un ton ferm. Ai zece minute să faci 
cafeaua. Poate vrei să faci și un duș. Se pare că ţi-ar 
prinde bine unul rece ca să-ţi pună creierul în mișcare. 

De data aceasta, când Dana Sue trânti telefonul înapoi 
în suport, se resemnă și decise să se ridice. Helen avea o 
cheie şi nu ar ezita să o folosească. Cum nu ar ezita să o 
arunce chiar ea pe Dana Sue sub acel duș rece. 
Autoritară femeie! 

Nu se mai obosi să-și pună un halat peste tricoul lălâu 
cu Carolina Panthers, unul dintre puţinele lucruri ale lui 
Ronnie pe care le păstrase. Se minţise că, pur și simplu, 
uitase să-l pună în grămada de haine pe care o îndesase la 
întâmplare în valizele aruncate pe peluza din faţă, dar 
adevărul era că dormise îmbrăcată cu el mult timp după 
ce plecase pentru că mirosul lui rămăsese impregnat în 
țesătură. După mai multe spălări, nu se mai punea 
problema de miros, dar un anume sentiment pe care nu-și 
bătea capul să-l analizeze o făcea să-l poarte în fiecare 
seară. 

Intră în bucătărie și puse cafeaua pe foc, apoi se duse în 
baie, se spălă pe dinţi și își dădu cu apă pe faţă. Abia 
ajunsese înapoi în bucătărie când ușa din spate se 
deschise şi Helen și Maddie dădură buzna. 

— N-ar trebui să fiţi la muncă? întrebă Dana Sue pe un 
ton iritat. 

— Aşa ar fi normal, confirmă Helen. Dar aveam o 
întâlnire importantă cu al treilea nostru partener la ora 
opt în această dimineaţă. Ne-am gândit să venim aici ca 


să ne lămurim de ce nu ai apărut și pentru noi asta a fost 


mult mai important decât orice altceva. Și de ce miroase 
a fum aici? strâmbă ea din nas. 

Dana Sue tresări. 

— De fapt, eu miros. Am avut un mic incendiu de la o 
tigaie cu ulei încins în bucătăria de la restaurant. N-a fost 
nimic grav, dar am rămas acolo până târziu ca să curăţ 
toată mizeria. Nu am mai apucat să fac un duș și să mă 
spăl pe cap. 

— Ai avut un incendiu? Maddie părea consternată. De 
ce nu ne-ai sunat? 

— Înainte sau după ce am sunat la pompieri? spuse 
Dana Sue. Sau poate voi două v-aţi făcut pompieri 
voluntari fără să-mi spuneţi. 

— De ce nu ne-ai sunat după? întrebă Maddie. Am fi 
putut veni să te ajutăm la curăţenie. 

— Echipa mea s-a ocupat de asta, spuse Dana Sue. Și, 
înainte să deschideţi gura și să mă întrebaţi, vă spun că 
nici măcar nu am avut timp să mă gândesc la obiectivele 
mele sau la planul meu de acţiune. 

— Nici o problemă, spuse nerăbdătoare Helen. Scoase 
ceștile și turnà cafea pentru toată lumea. Te vom ajuta 
noi. 

— Dar se presupune că ar trebui să fie obiectivul și 
planul meu personal de acţiune, protestă Dana Sue. 

Helen îi aruncă o privire plină de reproș. 

— Cu siguranţă nu te deranjează o sugestie venită din 
partea celor doi oameni care te cunosc cel mai bine. 

— Eu pot să vă critic planurile? întrebă Dana Sue 
neîncrezătoare. 

— Bineînţeles. 

Maddie încuviinţă din cap. 

Aproape instantaneu, Helen spuse: 

— Nu. 

Dana Sue zâmbi. 

— Aşa mă gândeam și eu. În cazul acesta, Maddie, tu 
mă poţi ajuta. Helen, ţine-ţi gura închisă. 


Maddie râse. 


— Visezi. Ai uitat? Dintre noi trei, Helen este cea mai 
obsedată să deţină controlul. 

— Tocmai de aceea vreau ca ea să nu se bage, spuse 
Dana Sue. 

— “Toată provocarea asta a fost ideea mea, le aminti 
Helen. Asta îmi dă dreptul de a interveni. Scoase o 
agendă din servietă. Acum, spune-mi care este obiectivul 
tău principal, Dana Sue. Să mai slăbești? Să-ţi ţii sub 
control glicemia? 

— Să te scot din bucătăria mea ca să mă pot pregăti să 
merg la muncă, contracară ea. După cum ai observat și 
singură când m-ai sunat, am întârziat. Nu-mi pot trimite 
toţi clienţii la McDonald's doar pentru că tu ai stabilit un 
termen-limită pentru data de start a provocării noastre. 
Și de ce te grăbești așa? Nu este ca și cum nu ne va lua 
câteva luni bune ca să ne putem atinge obiectivele 
noastre de sănătate. 

Helen se înroși vinovată. 

— l-am promis doctorului Marshall că îi voi da un plan 
concret până săptămâna viitoare, cu dovezi că o să mă ţin 
de el, ca să nu mai stea pe capul meu să încep să iau 
medicamente împotriva hipertensiunii arteriale. M-am 
gândit că declaraţiile voastre legalizate prin care vă 
angajaţi că vă veţi respecta planul propus m-ar ajuta. Este 
puţin cam dezamăgit de mine în perioada asta, dar are 
încredere în voi două. Cel puţin în Maddie, îi zâmbi ea 
Danei Sue. 

— Te-ar ajuta mai mult dacă ai face ceva ca să-ţi mai 
scazi puţin tensiunea arterială, comentă Maddie, ironic. 
Te-ai gândit că ar fi bine să-ţi iei o zi liberă, de exemplu? 
Să-ţi programezi un masaj relaxant la spa? Să încerci 
câteva exerciţii de meditaţie? 

— Cum să fac așa ceva? întrebă Helen. Am două 
procese programate luna asta. Ar însemna să le dau 
clienţilor mei o scutire medicală de la doctorul meu, apoi 
să le spun că nu sunt pregătită pentru că simţeam nevoia 


să-mi iau de o zi liberă? 


— Ştii, citeam zilele trecute exact despre aşa ceva, spuse 
Maddie. Era vorba despre întregul concept al sabatului, 
nu neapărat într-un context religios, ci doar văzut din 
perspectiva faptului că oamenii au nevoie mai mult ca 
oricând să-și facă timp pentru ei pentru a reflecta și a se 
relaxa. Vă amintiţi când eram copii și duminica toată 
lumea nu făcea nimic altceva decât să meargă la biserică 
și să-și petreacă ziua cu familia și prietenii? Acum a ajuns 
să fie doar o altă zi aglomerată, plină cu tot felul de 
treburi de făcut de dimineaţa până seara. Nu e de mirare 
că nu ne simţim niciodată revigoraţi. 

— Maddie are perfectă dreptate, spuse Dana Sue. 
Mintea ta ar fi probabil mult mai limpede și mai ageră, 
Helen, dacă i-ai mai da câte o pauză din când în când. 

Arătă cu degetul spre agenda ei. 

— Notează-ţi asta. Trebuie să fie unul dintre obiectivele 
tale. 

— Nu discutam despre obiectivele mele, spuse Helen. 

— Ba, chiar asta făceam, spuse Maddie, și despre faptul 
că ai nevoie de obiectivele noastre pentru ca doctorul 
Marshall să te lase în pace. Vrei să obţii declaraţiile 
noastre, dar ar fi mai bine să-ţi treci şi tu pe caiet „o zi pe 
săptămână de relaxare adevărată“ și să te ţii de plan. 

— O, pentru numele lui Dumnezeu! mormăi ea, dar își 
notă în agendă. 

— Foarte bine, spuse Dana Sue. Acum chiar trebuie să 


mă pregătesc să plec la muncă. Promit că o să mă gândesc 


astăzi la obiectivele mele, ca să putem să le confruntăm 
mâine, bine? 

— Presupun că va trebui să ne mulţumim cu atât 
deocamdată, zise Helen fără tragere de inimă. Trebuie să 
ajung și eu în câteva minute la birou. Am un client nou 
care vine pentru o consiliere. 

Dana Sue le conduse pe cele două până la ușă. 

— Ne vedem mâine-dimineaţă, promise ea. 


leşiseră deja afară când Maddie se întoarse. 


— Bănuiesc că nu ai avut timp să vorbești cu Annie 
despre ideea cu petrecerea în pijamale, așa-i!? 

— Nu, dar aseară am avut parte de una dintre cele mai 
grozave conversații din ultima vreme. O să aduc în 
discuţie chestiunea cu petrecerea în pijamale când ne 
vom întâlni diseară. 

— Nu mai amâna, insistă Maddie. 

— Nu o s-o amân. 

Nu doar că era ceva important, dar, după cum Dana 
Sue știa prea bine, cele două bune prietene ale ei o vor 
bate la cap până când o s-o facă. l-ar fi mai ușor dacă s-ar 
conforma cât mai repede. 


— Mamă, e atât de penibil, spuse Annie când mama ei 
veni cu ideea ridicolă de petrecere în pijamale. Adică, 
Câţi ani crezi că am — șase? 

— Când eram de vârsta ta, fetele se întâlneau tot timpul 
la câte una acasă. Mâncam pizza și floricele, 
experimentam diverse tehnici de machiaj și vorbeam 
despre băieţi. 

— Tu cu Maddie și Helen? intui Annie. 

— Și alte câteva, spuse mama ei. Era distractiv. 

— Și erau și băieţi? întrebă Annie. 

— Vorbeam despre ei, spuse mama ei, părând ușor 
nedumerită. 

— Vreau să spun, aș putea avea și băieţi care să vină la 
mine? 

— Adică, pentru câteva ore? întrebă mama ei. 

— Nu, pentru toată petrecerea în pijamale. Am cânta, 
am dansa, am face orice chestie de genul acesta. Ar fi 
foarte tare. 

— Nici pomeneală! Oricum, nu în casa mea, spuse 
mama ei, de parcă Annie ar fi sugerat un fel de orgie sau 
cam așa ceva. Ai înnebunit? O cauţi cu lumânarea. 

— Mamă, nu e ca și cum am face ceva. Ai fi și tu în casă. 

— Nu contează. Este o idee groaznică. Nu-mi pot 


imagina că ceilalți părinţi ar fi de acord cu așa ceva. 


Annie își cercetă mama din priviri. De când tatăl ei 
plecase, mama ei putea fi convinsă de foarte multe lucruri 
dacă știa cum să pună problema. 

— Dar dacă ceilalţi părinţi ar fi de acord? încercă ea s-o 
înduplece. Ne-ai lăsa? 

— Categoric nu, spuse mama ei, meţinându-se fermă pe 
poziţie. 

— Atunci, las-o baltă! Nu vreau să-mi petrec noaptea 
cu o gașcă de fete. După cum ţi-am spus, este absolut 
penibil. 

Acum îi veni rândul mamei ei să-i arunce o privire 
ciudată şi curioasă. 

— Când te-ai dus la Sarah acum câteva săptămâni, erau 
și băieţi acolo în noaptea aceea? 

„Ups!“ își zise Annie. Nimeni nu trebuia să afle despre 
asta. În nici un caz părinţii. 

— Bineînţeles că nu, minţi ea. 

— O să aflu dacă nu-mi spui adevărul, o avertiză mama 
el. 

Annie își dădu ochii peste cap. Mama ei habar n-avea 
de nimic. Erau cel puţin o duzină de alte lucruri mult mai 
grave pe care le făcuse și care ar fi enervat-o la culme 
dacă le-ar fi aflat vreodată. 

— Nu te uita așa la mine, spuse mama ei. Pot să dau 
câteva telefoane și te prind dacă mă minţi. 

— Nu prea cred, spuse Annie. 

Nu-i trecea prin cap numele nici măcar unei singure 
persoane care ar putea trăda. Totuși, pentru orice 
eventualitate, probabil că ar trebui să-i deturneze atenţia 
mamei ei de la asta. 

— Poate că ar fi în regulă dacă ai lăsa-o pe Sarah să vină 
la noi. Și pe Raylene, adăugă ea. Dar doar pe ele două. 

— Vineri seara, sugeră mama ei, părând încântată. Și n- 
am nimic împotrivă dacă te hotărăști să mai întrebi și 
alte fete. 

„Perfect“, se gândi Annie. Mama ei nu se întorcea 


niciodată vinerea sau sâmbăta de la restaurant înainte de 


miezul nopţii. Dacă băieţii treceau și ei pe aici, trebuia 
doar să-i scoată pe ușă pe la 23.45. Și, dacă l-ar putea 
convinge pe Ty să li se alăture, chiar și în cazul în care ar 
fi prinsă, poate că mama ei s-ar gândi că Ty venise să le 
supravegheze sau așa ceva. Chiar dacă Annie nu se 
gândea la el în acest mod, mama ei îi spunea mereu că 
este norocoasă să-l aibă pe Ty pe post de frate mai mare. 
„Vezi să nu“, se gândi Annie. 

Îşi îmbrăţișă impulsiv mama, remarcând încă o dată că 
probabil că se mai îngrășase încă cinci kilograme doar de 
când deschisese spa-ul, împreună cu Maddie și Helen. În 
opinia lui Annie, locul acela nu era recomandat pentru 
ea. 

— Mamă, am crezut că ţii dietă, spuse ea acuzator. 

— Sunt la dietă, dar la vârsta mea este mai greu să 
slăbești, răspunse mama ei, trecând imediat în defensivă, 
atitudinea preferată a lui Annie. 

— Credeam că de asta aţi deschis sala aceea, ca să puteţi 
face sport și să vă puneţi în mișcare metabolismul. Pun 
pariu că nu foloseşti nici zece minute pe zi banda de 
alergare de acolo, corect? 

— Fac asta când pot, răspunse ea crispată. 

— Păi, dacă nu slăbeşti, o să te îmbolnăveşti şi o să 
sfârșești ca bunica, spuse Annie, iar eu nu merg să 
locuiesc cu tata. 

l-o spuse fără menajamente, dar adevărul era că această 
perspectivă o îngrozea — nu ideea că urma să stea cu tatăl 
ei, ci gândul că mama ei ar putea muri. 

— Nu cred că trebuie să-ţi faci griji pentru asta, 
răspunse ea. N-am de gând să mor prea curând și nici 
măcar nu știm unde este tatăl tău. 

— Eu ştiu, se scăpă Annie. Lucrează în Beaufort și 
locuiește într-o cameră sordidă. 

Mama ei păru uluită. 

— De unde știi tu toate astea? Trimite cecurile cu 


alocaţia ta prin intermediul avocatului. 


Văzând consternarea de pe chipul mamei sale, Annie 
se simţi imediat vinovată pentru că nu-i spusese nimic 
despre convorbirile telefonice cu tatălui său. 

— A sunat o dată sau de două ori, recunoscu ea, 
nedorind să-i spună că doar în ultimele două săptămâni o 
apelase de două ori. 

Nu era ca şi cum mama ei i-ar fi interzis vreodată să 
vorbească cu el sau chiar să-l vadă dacă ar fi vrut. Dar, la 
început Annie făcuse atâta caz din faptul că refuza să-i 
răspundă la telefon sau să-l viziteze, încât nu voise să 
recunoască asta în momentul în care, în cele din urmă, 
începuse să vorbească cu el. S-ar fi simţit ca și cum și-ar fi 
trădat mama. 

— Când? 

— Când eşti la serviciu. De cele mai multe ori mă sună 
pe telefonul mobil. 

— Înţeleg, spuse mama ei, părând brusc obosită. 

Annie își dădu seama că voia să spună mai multe, dar 
se întoarse și plecă din cameră... probabil pentru a-și lua 
ceva de mâncare, din câte o cunoştea Annie. Tocmai de 


aceea nu-i spusese nimic despre telefoane. 


— Jur pe ce am mai sfânt că, dacă aș fi putut pune mâna 
pe Ronnie în clipa aceea, l-aș fi strâns de gât pe loc, îi 
spuse Dana Sue lui Maddie a doua zi dimineaţă în sala de 
sport. Știu că sunt ridicolă, că Annie are tot dreptul să 
vorbească cu tatăl ei, dar sunt convinsă că el i-a spus să 
păstreze acest secret. 

— Eşti sigură de asta? întrebă Maddie. Poate că lui 
Annie i-a fost teamă că te-ar face să suferi dacă ai şti că 
au început din nou să vorbească. 

Dana Sue se încruntă. 

— Deci acum și propria fiică se teme să fie sinceră pe 
mine? Nu-i așa că este minunat? Încă o prăpastie uriașă 
între noi. Și înainte de a mă întreba, nu, nu mi-am 
stabilit obiectivele. Eram prea furioasă ca să stau și să mă 


gândesc la asta aseară și am venit direct aici la prima oră 


a dimineţii. Ai face bine s-o suni și pe Helen și să-i spui, 
pentru că nu am chef să mă terorizeze iar în privinţa asta. 

— Trebuie să te eliberezi de furia asta, rosti Maddie, pe 
tonul ei calm. De ce nu-mi povestești totul în timp ce 
alergăm pe bandă? 

— Urăsc afurisita aia de bandă! răbufni Dana Sue. Îmi 
iau o brioșă cu afine. Voi fi afară pe terasă când o să 
încetezi să o faci pe deșteapta cu mine. 

Maddie oftă. 

— Vin cu tine. 

După ce se așezară, Dana Sue culese afinele din brioșă 
și le mâncă, reușind să lase mare parte din prăjitură pe 
farfurie. 

— Știu că n-ar trebui să mănânc chestiile astea, așa că 
abține-te, mormăi ea. 

— Nu scot nici un cuvânt, răspunse Maddie cu 
blândeţe. 

Dana Sue împinse farfuria deoparte. 

— Au trecut doi ani nenorociţi, spuse ea simțind cum se 
aprinde din ce în ce mai tare. Cum este posibil ca simpla 
menționare a numelui acelui bărbat să mă tulbure atât de 
tare? 

— Vrei un răspuns sincer sau a fost o întrebare retorică? 
întrebă Maddie. 

— Un răspuns sincer, te rog. 

— Încă eşti îndrăgostită de el. 

— Nu fi ridicolă! 

Maddie ridică din umeri. 

— Mi-ai cerut să fiu sinceră. Încearcă să fii sinceră cu 
tine însăţi. Și, ca să fiu brutal de sinceră, aș spune că 
reacţia ta de aseară a fost de gelozie în toată regula. 

Dana Sue se uită neîncrezătoare la prietena ei. 

— Crezi că am fost geloasă pentru că fiica mea a vorbit 
cu Ronnie? 

— Și n-ai fost? 

Îşi reprimă tendinţa de a nega imediat, apoi se încruntă 


la Maddie. 


— Mă cunoşti al naibii de bine. 

Maddie zâmbi. 

— Da, așa e. 

O cercetă pentru o clipă pe Dana Sue. 

— Ce ai de gând să faci în legătură cu asta? 

— Nimic. Eşti nebună? Bărbatul ăla m-a înșelat. Nu l-aş 
lăsa să revină în viaţa mea nici dacă se târăşte în 
genunchi. 

— Da, sigur, murmură Maddie cu un scepticism evident. 

— Am şi eu mândria mea, adăugă Dana Sue. 

— Dă pe dinafară, fu ea de acord. 

— Ei bine, atunci, știi că vorbesc serios. 

— Știu că vrei să vorbeşti serios, spuse Maddie. Dar, 
dacă Ronnie Sullivan ar intra pe ușa aceea chiar acum, 
cu aerul lui sexy și șmecher, cum e el de obicei, n-aș paria 
împotriva lui. 

Din păcate, dacă ar fi fost sinceră până la capăt, nici 
Dana Sue nu ar fi făcut-o. Din fericire, se îndoia că va fi 
supusă vreodată unui astfel de test. Dacă Ronnie ar fi 
avut măcar o jumătate de grăunte de bun-simţ în capul 
acela frumos al lui, nu ar mai fi pus niciodată piciorul în 
Serenity. 

Desigur, dacă ar fi iubit-o așa cum pretinsese, nu ar fi 
înşelat-o niciodată. Și — asta era chestiunea la care se 
întorcea mereu — ar fi rămas și ar fi luptat pentru ea. 
Sigur, îi spusese clar că nu-l mai voia aici. Chiar o pusese 
pe Helen să stabilească tot felul de reguli ca el să aibă un 
număr limitat de contacte cu Annie, cu care idiotul 
fusese chiar de acord. Ar fi trebuit să știe că ea 
reacţionase la cald când făcuse acele cereri aberante 
pentru că era rănită. El o cunoștea mai bine decât 
oricine, chiar mai bine decât Maddie sau Helen, ceea ce 
vorbea de la sine despre relaţia dintre ei. Ştia că o lua 
complet razna când temperamentul îi dădea în clocot, 
dar se potolea după ceva vreme. Cu toate acestea, 


plecase. Nu așteptase să vadă dacă i-ar mai da o a doua 


șansă. Asta spunea totul. Voia să plece. Asta era 
concluzia. 

Nu ar fi recunoscut-o niciodată în faţa nimănui, dar 
asta o duruse mai mult decât orice — Ronnie nu o iubise 
îndeajuns ca să rămână. Și, dintre toate, acesta fusese 


păcatul pe care nu i-l putuse ierta. 

Ronnie se oprise într-un bar, unde se auzea Toby Keith 
în fundal cântând o melodie despre o scrisoare pentru 
„Dragă John“. De fiecare dată când solistul repeta cu o 
voce baritonală și tristă: „Ea a plecat“, Ronnie se gândea 


la Dana Sue. Intr-adevăr, ea dispăruse din viaţa lui, dar 


încă nu avea nici cea mai mică idee ce trebuia să facă 
pentru a o recuceri. În ultimii doi ani se tot frământase 
cum să rezolve această problemă, dar, în afară de decizia 
pe care o luase de a face ceva până de Ziua 
Recunoștinței, nu avea nici un alt plan, fiind la fel de 
debusolat ca în ziua în care plecase din Serenity. 

Ce i se părea ciudat era faptul că în urmă cu 27 de ani, 
când familia lui se mutase în Serenity, știuse exact ce 
trebuia să facă pentru a-i câștiga inima Danei Sue. Chiar 
și la 14 ani, când observase cum băieţii roiau în jurul ei, 
atrași nu doar de picioarele ei lungi și de pieptul care 
începea să înmugurească, ci și de râsul și de 
temperamentul ei dezinvolt și își dăduse seama că 
singurul mod de a ieși în evidenţă din mulţimea de 
admiratori ar fi să se prefacă indiferent. Mai mult ca sigur 
că asta îi atrăsese atenţia. Nu el se ţinuse după Dana Sue. 
Ea venise după el. Se întrebă dacă tehnica aceasta ar 
funcţiona din nou. 

Probabil că nu, concluzionă el trist. Fusese plecat doi 
ani și, din câte înţelesese, nu plângea după el. Cu 


siguranţă nu alergase după el. 


În timp ce continua să se gândească la o strategie, o 
femeie de 30 și ceva de ani, îmbrăcată într-o pereche de 
blugi strâmţi, un maiou decoltat și tocuri înalte se 
strecură pe scaunul de lângă el. Avea părul lung și negru, 
iar rujul ei era la fel de roșu precum maioul. Era un 
contrast izbitor faţă de felul în care arăta Dana Sue. 
Majoritatea bărbaţilor ar fi găsit-o sexy, dar lui Ronnie i 
se părea că vrea doar să epateze. 

— Hei, scumpule, arăţi de parcă ţi-ar prinde bine puţină 
companie, spuse ea cu o voce sexy care ar fi trebuit să-i 
accelereze pulsul. 

O privi în ochi, savură tacticos o înghiţitură din berea 
lui și se strădui să se arate cât de cât interesat de orice era 
dispusă să-i ofere. Dar, oricât de frumoasă ar fi fost, nu era 
femeia pe care și-o dorea. 

Totuşi, afişă forţat un zâmbet, din obişnuinţă. 

— Îți fac cinste cu o băutură? 

— Sigur, spuse ea. O bere slabă. 

Îi făcu semn barmanului să se apropie și comandă, apoi 
începu să-și învârtă berea în pahar, întrebându-se de ce 
nici una dintre femeile pe care le cunoscuse întâmplător 
de la divorţ încoace nu-l atrăsese în vreun fel. Poate că ar 
fi trebuit să se întrebe de ce reuşise o femeie să se 
strecoare prin fortăreaţa pe care și-o ridicase pe vremea 
când era încă foarte căsătorit. Spre propriul regret, care îl 
va bântui toată viaţa, nici măcar nu-și mai amintea cum 
arăta sau vreo replică interesantă din discuţia lor. 

— Vrei să vorbim despre asta? îl întrebă companioana 
lui, luând o înghiţitură de bere. Apropo, mă numesc 
Linda. Lumea spune că mă pricep să-i ascult pe ceilalți. 
Printre altele, spuse ea, aplecându-se mai aproape. 

Ronnie o cântări din priviri, dar nu găsise nimic care 
să-l atragă. 

— Haide, îl îndemnă ea. Orice bărbat are o poveste pe 
care abia aşteaptă s-o spună. 


— Nu e cazul meu, insistă el. 


— Atunci, eşti dintre cei cu inima frântă, îşi dădu ea cu 
părerea. Bărbaţilor nu le place să vorbească despre ei 
atunci când sunt părăsiţi. 

— Nu eu am fost cel cu inima frântă, o corectă el, apoi 
reflectă la asta. 

În final, inima lui fusese la fel de zdrobită ca a Danei 
Sue, la el adăugându-se și povara vinovăţiei. 

— Ce-ai făcut? întrebă Linda. Ai înşelat-o? 

— Cam așa ceva, recunoscu el. 

— Atunci bănuiesc că o vei face din nou. Aşa faceţi voi 
mereu. 

— Chiar așa? 

— Cel puţin, din propria mea experienţă. 

Amuzat de tentativa ei de a emite filozofii alambicate 
despre lume, spuse: 

— Atunci se pare că ai gusturi proaste în materie de 
bărbaţi. 

Ea râse. 

— Spune tipul căruia i-am făcut avansuri în ultimele 
cinci minute. 

— După cum ţi-am spus, nu ai gusturi bune la bărbaţi, o 
aprobă el. Dar, norocul tău este pe cale să se schimbe, 
pentru că o să-ţi fac o favoare și o să plec. 

Puse niște bancnote pe tejeheaua barului, apoi îi 
întâlni privirea dezamăgită. 

— Și, doar ca fapt divers, dacă vreodată o voi convinge 
pe fosta mea soţie să mă primească înapoi, nu va avea de 
ce să-și facă griji. Mi-am învăţat lecţia. Pentru mine, ea 
este singura femeie din viaţa mea. 

— Și o să vinzi castraveți grădinarului data viitoare? 

— Nu. O să-ţi urez doar noroc cu următorul tip care îţi 
va face avansuri, spuse el și plecă. 

— Mă întreb dacă fosta ta soţie ştie că este o femeie 
norocoasă, strigă ea după el. 

Ronnie chicoti când auzi asta. 

— Mă îndoiesc foarte tare că este de aceeași părere, și 


nu ştiu dacă nu cumva se consideră foarte norocoasă că 


am plecat. 

— Atunci e o proastă, spuse noua lui prietenă. 

Ronnie clătină din cap. 

— Nu, murmură el cu voce scăzută, nedorind să fie 
auzit, eu am fost acela. 

Și, cândva, în următoarele două luni, avea să încerce s- 


o convingă pe Dana Sue de asta. 


Revenit în camera lui sordidă de la motelul cu care 
șeful lui făcuse o înţelegere pentru echipa de constructori 
din afara oraşului, Ronnie se uită la ceas şi îşi dădu seama 
că Dana Sue ar trebui să fie încă la restaurant, așa că o 
sună pe Annie pe mobil. După primele luni în care 
păruse fie supărată, fie distantă, fie ambele, lăsase în 
sfârșit garda jos. Aproape că închegaseră din nou relaţia 
apropiată pe care o avuseseră cândva. Pentru el aceste 
convorbiri telefonice erau nepreţuite și era destul de sigur 
că și Annie simțea la fel. Îi era dor în egală măsură și de 
fiica lui, şi de Dana Sue. Lunile în care Annie îl 
respinsese îl afectaseră foarte mult, dar nu renunţase și 
continuase să o sune. 

— Tata! exclamă ea bucuroasă, părând a fi cea de 
altădată. Ce mai faci? 

— Sunt bine, minţi el, apoi auzi zgomotul puternic de 
fundal care se auzea de la capătul celălalt al firului. Unde 
ești, draga mea? Se pare că ești la o petrecere. 

— Așteaptă o secundă. Mă duc în cealaltă cameră ca să 
te pot auzi, spuse ea. 

Dintr-odată se făcu liniște. 

— Unde eşti? o întrebă Ronnie din nou. 

— Acasă. Am invitat câţiva prieteni. 

Chiar dacă Ronnie nu era candidatul ideal pentru 
părintele anului, își dădu seama că asta nu suna a bine. 

— Mama ta nu este la serviciu? întrebă el. 

Annie ezită un moment, apoi spuse: 

— Ba da, dar a spus că mă lasă să dau o petrecere în 


pijamale în seara asta. De fapt, a fost ideea ei. 


— Grozav! se entuziasmă el, dar avu o vagă bănuială că 
Annie îi ascundea adevărul. 

În cele din urmă își dădu seama ce se petrecea acolo și 
o întrebă: 

— Nu cumva se aud niște voci masculine? 

— Cred că ţi s-a părut de la muzică, spuse ea 
nonșalantă. Ce mai faci, tată? 

— Sunt bine și nu încerca să schimbi subiectul, 
domnişoară. Mă cam îndoiesc că mama ta s-ar bucura 
dacă ar ști că sunt băieţi la tine când ea nu este acasă. 

— Este și Ty aici, spuse ea entuziasmată. Întotdeauna ți- 
a plăcut de el. 

— Bineînţeles că l-am plăcut, dar nu acasă cu fiica mea 
și cu prietenele ei, când nu e nici un adult prin preajmă, 
spuse Ronnie. Este singurul băiat de acolo? 

— Nu, recunoscu ea. 

— Scumpo, știi că nu este o idee bună. Mama ta știe că 
ai chemat şi băieţi? 

Tăcerea prelungă care urmă fusese un răspuns în sine. 
Lăsă să se scurgă acest moment de tăcere, știind că Annie 
nu era capabilă să-l mintă. Ar putea evita să-i spună 
adevărul, dar nu l-ar minţi cu nerușinare. 

În cele din urmă, ea îl întrebă: 

— Ai de gând să o suni pe mama și să-i spui! 

Deși încercase să pară resemnată, Ronnie sesiză tonul 
plin de subînţelesuri din vocea ei și își dădu seama că se 
baza pe el să nu facă asta. Se gândise să o ia prin 
surprindere și să-i dea un telefon, dar se îndoia că Dana 
Sue ar fi fost încântată de veste sau de faptul că el era 
mesagerul. Poate că ar reuși să rezolve singur problema și 
să-i scutească pe amândoi de multă suferinţă. 

— Scoate-i din casă în următoarele cinci minute și va 
rămâne secretul nostru, îi spuse lui Annie. Ne-am 
înţeles? 

— Dar, tată... 

— Asta e învoiala. Accept-o sau vei suporta 


consecinţele. 


— Și de unde vei ști dacă mai sunt sau nu aici? 

— Presupun că n-am de unde să știu sigur. Dar am 
încredere în tine că te vei ţine de cuvânt. Ai de gând să- 
mi dai cuvântul tău sau o sun pe mama ta? 

— Ar trebui să nu accept și să te las să o suni, spuse 
Annie. Măcar aşa am și eu certitudinea că voi doi veţi 
vorbi din nou. 

— Eu nu am nici o problemă cu asta, spuse el. Deci, ce 
ai de gând, puștoaico!? 

Lăsă iar tăcerea să se aștearnă între ei, ştiind că în 
interiorul ei se ducea o luptă până să ajungă într-un final 
la concluzia că era mai bine să-l asculte. 

— O să le spun băieţilor că trebuie să plece, spuse ea în 
cele din urmă, supărată. Dar noi n-am greșit cu nimic, 
tată. Jur. Stii că Ty are mereu grijă de mine. Nu ar lăsa 
niciodată lucrurile să scape de sub control. 

— L-ai invitat acasă la tine fără permisiunea mamei tale, 
spuse Ronnie. Ai greșit în momentul în care i-ai lăsat să 
intre pe ușă. 

— De când ai devenit atât de sever? bombăni ea. 

— În ultimele cinci minute, răspunse el, chicotind. 
Până acum, nu mi-ai dat niciodată nici un motiv care să 
mă facă să cred că trebuie să fiu strict cu tine. 

— Dacă ai veni acasă, ai ști ce fac în fiecare zi, spuse ea. 

— Îmi închipui că în scurt timp nu ai mai vedea asta ca 
pe o binecuvântare, răspunse el. 

— Probabil, recunoscu ea, apoi adăugă: Dar ar merita, 
tati. Mi-e dor de tine. 

— Și mie mi-e dor de tine, îngeraș. Acum, du-te și fă-i 
pachet pe băieţii ăia. Apoi tu și prietenele tale puteţi 
vorbi despre ei toată noaptea, așa cum făceaţi când eraţi 
mai MICI. 

— Tu și mama chiar aţi tras cu urechea la ce vorbeam 
noi? întrebă Annie indignată. 

— Niciodată, spuse el prudent. Doar am interpretat 
chicotelile care se auzeau de la tine din cameră. Acelea 


au fost un indiciu clar, cel puţin pentru mama ta. Nu 


uita, a fost şi ea de vârsta ta. Nu sunt prea multe lucruri 
pe care le-ai putea face sau la care te-ai putea gândi, pe 
care ea să nu le fi făcut sau gândit deja, inclusiv să încalci 
regulile. 

— Asta s-o crezi tu, mormăi Annie. 

— Poftim? spuse el tăios, neplăcându-i tonul ei. 

— Te iubesc, tati. 

Oftă și o lăsă baltă. Era destul de aiurea să fii părinte de 
la distanţă. 

— Și eu te iubesc, scumpa mea. Ai grijă de tine și 
îmbrăţișeaz-o pe mama ta. Numai să nu-i spui că e din 
partea mea. 

— Mi-aș dori ca lucrurile să fie altfel, spuse Annie cu 
tristeţe. Aş vrea ca totul să fie iar ca odinioară. 

— Și eu. Acum, du-te și dă-i afară pe băieţii ăia înainte 
ca mama ta să-i prindă acolo și să intrăm amândoi în 
bucluc. 

— Noapte bună, tati. 

— Noapte bună, îngeraș. 

Ronnie rămase lipit de telefon mult timp după ce 
Annie închisese. Creștea atât de repede, iar lui îi era dor 
de ea. Poate că era vina lui. Poate chiar merita să fie 
exclus din viaţa lui Annie. Din câte îi spusese Helen, 
Dana Sue își dorise să dispară de tot din viaţa lor, dar el 
se opusese. Ceruse program de vizite. Nu-și dăduse însă 
seama cât de greu îi va fi s-o convingă pe Annie să le 
accepte. Fiica lui adolescentă era la fel de încăpăţânată 
ca și mama ei, dar ea, cel puţin, mai ceda. 

Conștientiza abia acum ce ar fi trebuit să înţeleagă în 
urmă cu doi ani. Nu trebuia să lase lucrurile să rămână 
așa pentru totdeauna. S-ar putea ca Dana Sue să nu fie 
fericită dacă el s-ar muta înapoi în oraș, dar va trebui să 
treacă peste asta dacă el și Annie voiau să-și reînnoade 


relaţia. Și, deși poate că nu știa prea multe despre 


adolescente, știa destule despre băieţii aflaţi la această 


vârstă. Annie ar putea apela la sfaturile unui tată prezent 


în viaţa ei, care să o împiedice să facă genul acela de 
greșeli care i-ar putea distruge tot viitorul. 

Se hotărî din nou să găsească o modalitate de a se 
întoarce în Serenity, înainte de a pierde și mai multe 


clipe alături de ea. 


Dana Sue era sigură în proporţie de 90% că mașina 
care trecuse pe lângă ea în timp ce conducea spre casă era 
plină de băieţi. Înjurând în barbă, intră pe alee. Noroc că 
se hotărâse să plece de la restaurant cu o jumătate de oră 
mai devreme decât de obicei. Era sigură că Annie trebuie 
să fi calculat plecarea băieţilor raportându-se la ora ei 
obișnuită de a ajunge acasă. 

Când intră în bucătărie, Sarah o privi cu o faţă uluită 
care avea o urmă de vinovăţie. Din cauza caracterului ei 
onest și a tenului palid, plin de pistrui, se dădea de gol 
când minţea înroșindu-se imediat. Obrajii ei aveau o 
nuanţă de un roz trandafiriu în aceste momente. 

— Bună, doamnă Sullivan, spuse ea forțându-se să pară 
veselă. Grozavă petrecere! Vă mulţumim că ne-aţi lăsat 
să rămânem peste noapte. 

— Oricând, spuse Dana Sue. Mă bucur că Annie a decis 
să dea o petrecere mare, în loc să te invite doar pe tine și 
pe Raylene. Vă simţiţi bine? 

— Bineînţeles. Am adus fiecare CD-uri și am dansat. 
Probabil că ne vom uita la un DVD mai târziu. Annie 
spune că aveţi o mulţime de filme romantice pentru 
femei. 

— Sunt preferatele noastre, confirmă Dana Sue. Aveţi 
mâncare suficientă? 

— Este destulă, răspunse Sarah. Nu-mi amintesc când 
m-am îndopat ultima dată cu pizza, iar negresele acelea 
pe care le-aţi adus de la restaurant sunt fabuloase. Am 
mâncat două. 

Dana Sue se abţinu cu greu să nu o întrebe dacă Annie 
se atinsese măcar de vreo felie de pizza sau de o negresă. 


Sarah îi veni în ajutor. 


— Vreţi să ştiţi dacă Annie a mâncat și ea, nu? întrebă 
ea. 

Dana Sue încuviinţă din cap. 

— Ştii de ce este important, nu-i așa, Sarah? Dacă nu ar 
fi fost atât de important, nu ţi-aș cere niciodată să o 
pârăști. Mi-e teamă că are niște probleme destul de grave. 

— Știu. Și eu îmi fac griji pentru ea, recunoscu Sarah cu 
voce joasă. Cred că este... 

— Sarah, de ce durează atât de mult? strigă Annie, 
intrând în bucătărie. 

Când le văzu pe cele două împreună, își miji imediat 
ochii suspicioasă. 

— Bună, mamă. Ai venit mai devreme. Cum ai reuşit? 

— Erik a spus că se descurcă și singur, așa că am decis să 
vin să mă culc devreme, spuse Dana Sue, dezamăgită de 
faptul că, din cauza apariţiei intempestive a lui Annie, 
Sarah nu mai apucase să-i răspundă la întrebare. Se forță 
să-i zâmbească. Te distrezi, iubito? 

— Ne distrăm de minune, nu-i așa, Sarah? 

— Grozav, confirmă ea, ferindu-se să o privească pe 
Dana Sue. 

— Sper că n-ai de gând să stai cu noi, nu? întrebă 
Annie. 

— Firește că nu, răspunse Dana Sue, observând obrajii 
roşii ai fiicei ei şi întrebându-se dacă asta se datora 
entuziasmului sau vinovăţiei pentru faptul că băieţii 
fuseseră și ei acolo. Mă duc sus să mă bag în pat. 

Annie dădu din cap. 

— În regulă, atunci. Sarah, te ajut să iei sucurile alea. 
Toată lumea e înfierbântată de la cât s-a dansat. 

Dana Sue aşteptă în timp ce fetele luară o jumătate de 
duzină de cutii de suc fără zahăr și câteva sticle de apă 
plată de la frigider. În timp ce ieșeau din încăpere, Sarah 
aruncă o privire înapoi și clătină subtil din cap, 
transminţându-i astfel că Annie nu mâncase împreună cu 
toţi ceilalți. Dana Sue simţi nevoia să se așeze la masa 


din bucătărie și să plângă. 


Îşi dorise atât de mult să creadă că toate instinctele ei 
erau greșite, că, de fapt, Annie nu era anorexică. O 
urmărise extrem de atent pe tot parcursul anului trecut, 
fiind chiar de două ori mai vigilentă după leșinul de la 
petrecerea lui Maddie. Dar, evident, Annie era mai 
pricepută în a-și ascunde tulburarea de alimentaţie decât 
era Dana Sue capabilă să o depisteze. Ar putea da vina pe 
programul ei, pe faptul că de cele mai multe ori nu era 
acasă la orele mesei, dar își propusese să-i supravegheze 
strict regimul alimentar, și chiar își dăduse toată silinţa. 
Insistase să vină la restaurant să ia cina acolo. Îi pregătise 
pachețele cu gustări de prânz consistente. Dar, în 
realitate, nu stătuse lângă ea ca să se asigure că fiecare 
îmbucătură ajungea în gura fiicei ei. lar în ceea ce 
privește semnele evidente care indicau că Annie era în 
criză, era clar că fusese într-o negare totală. 

Dar, lucrurile nu mai puteau continua așa. Trebuia să 
tranșeze problema. Era momentul. Trecuse deja 
momentul. Dacă mai adăuga și faptul că Annie adusese 
băieţi în casă, ca un gest de frondă faţă de indicaţiile 
Danei Sue, ziua următoare se prefigura a fi una destul de 
grea. Ea și fiica ei vor avea o discuţie sinceră, iar lui 
Annie nu avea să-i placă rezultatul — și anume, să meargă 
la o consultaţie la cabinetul doctorului Marshall și apoi 


să fie pedepsită timp de o lună — absolut deloc. 


Din cauza muzicii de la parter care era dată aproape la 
maximum, Dana Sue reuşise în cele din urmă să cadă 
într-un somn agitat și tulbure în jur de ora două 
dimineaţa. Avusese impresia că de-abia închisese ochii, 
când cineva începu să o zeâlțâie frenetic. 

— Doamnă Sullivan, treziţi-vă! strigă Sarah, părând 
panicată. 

Ochii Danei Sue se deschiseră brusc. 

— Ce s-a întâmplat! 

— Este vorba de Annie, spuse fata, cu lacrimile 


șiroindu-i pe obraji. A leșinat și nu reuşim s-o trezim. 


Grăbiţi-vă, vă rog. 

Dana Sue coborî scările în fugă, cu Sarah plângând pe 
urmele ei. Celelalte fete erau îngenuncheate în jurul lui 
Annie care era întinsă pe jos. 

— Nu cred că mai respiră, spuse Raylene, uitându-se la 
Dana Sue cu ochii mari. l-am făcut resuscitare cardio- 
respiratorie, exact așa cum am învăţat la orele de 
educaţie sanitară. 

— Mișcaţi-vă, spuse Dana Sue, apelând la o rezervă 
interioară de calm, deși era îngrozită. Să sune cineva la 
911, bine? 

— Am sunat deja, spuse una dintre fete, părând speriată. 

— Mulţumesc. Să vă uitaţi după ei când apar, vă rog, 
spuse Dana Sue, concentrându-se pe faţa palidă a lui 
Annie. 

Buzele îi erau vinete şi era inertă. Atât de inertă. 
Lăsându-se în genunchi lângă ea, Dana Sue începu să 
facă manevre de compresie toracică așa cum învățase la 
propriile cursuri de resuscitare, apoi încercă să-i facă 
respiraţie gură la gură. Fetele stăteau în jurul lor, într-o 
tăcere împietrită, ţinându-se de mână și cu lacrimile 
șiroindu-le pe obraji. 

Timpul păru că se oprește în loc, în timp ce Dana Sue 
încercă cu disperare să o readucă la viaţă pe fiica ei. Nici 
nu auzise sirenele când sosise ambulanţa. Apoi apărură 
paramedicii, dând-o cu forța laoparte, preluând cazul, 
vorbind într-un limbaj codificat pe care nu îl înţelesese 
în timp ce strigau informaţii despre ritmul cardiac în 
stare de repaus și alte semne vitale într-un telefon mobil 
care se pare că era conectat la camera de urgenţă. Sarah 
se strecură lângă Dana Sue și se prinse de mâna ei. 

— O să fie bine, șopti Sarah. O să fie bine. 

Dana Sue o strânse de mână. 

— Bineînţeles că o să fie, repetă ea, deși nu era deloc 
sigură că așa va fi. 


Raylene se apropie. 


— Am sunat-o pe doamna Maddox, spuse ea. Am făcut 
bine? A spus că o va suna pe doamna Decatur și vor veni 
să ne ia. Doamna Maddox vine direct aici ca să meargă 
cu dumneavoastră la spital. 

Dana Sue îi aruncă lui Raylene o privire 
recunoscătoare. 

— Ai făcut exact ce trebuia, îi spuse ea, impresionată de 
capacitatea fetei de a reacţiona atât de rapid într-o 
situaţie de criză, dând dovadă de cap limpede și instincte 
bune. Mulţumesc. 

— Vrem să mergem și noi la spital, spuse Sarah. Putem? 
Părinţii noștri oricum nu ne așteaptă în seara asta acasă. 
Vă rog, doamnă Sullivan. Doamna Decatur ne poate 
duce acolo și apoi tot ea ne poate duce acasă. 

Dana Sue știa ce înseamnă să aștepți informaţii când 
cineva era grav bolnav. Așteptase singură într-o cameră 
de urgenţă a unui spital când mama ei fusese ultima dată 
internată. Era cu doar câţiva ani mai în vârstă decât erau 
fetele acestea acum. Annie era încă un bebeluș şi Ronnie 
rămăsese acasă cu ea. După ce Dana Sue le sunase, 
Maddie și Helen veniseră într-un suflet, dar chiar şi așa, 
clipele acelea petrecute în așteptarea lor și a veștilor de la 
doctori i se păruseră interminabile. Poate că ar fi mai ușor 
pentru prietenele lui Annie să aștepte împreună la spital, 
unde ar fi aflat mult mai repede noutăţile. 

— Bine, spuse ea în cele din urmă. Dar, cum se face 
dimineaţă, vreau să vă sunaţi părinţii și să le spuneţi 
unde sunteţi, ne-am înţeles? Și să decidă ei dacă mergeţi 
acasă sau dacă vă lasă să mai staţi. 

— Sunt sigură că Annie își va mai reveni în simţiri până 
atunci, spuse Sarah ferm. 

— Bineînţeles că își va reveni, încuviinţă Raylene. 

Următoarea jumătate de oră i se păru învăluită în 
ceaţă, în timp ce paramedicii o urcau pe Annie, care 
respira acum, dar era încă inconștientă, în ambulanţă. 
Helen îngrămădi repede fetele în mașina ei, iar Maddie, 


observând că Dana Sue abia se mai ţinea pe picioare, o 


sprijini, punându-i un braţ în jurul taliei și o conduse 


până la a ei. Purta încă tricoul lui Ronnie, dar măcar 


apucase să-și tragă o pereche de blugi. 
— Annie o să fie bine, spuse Maddie, strângându-i încă 


o dată mâna Danei Sue înainte de a porni motorul și de a 


ieși de pe alee. 

— Nu mai respira, spuse Dana Sue, tremurând, în ciuda 
nopţii calde. Părea că inima ei pur și simplu i se oprise. 
Este din cauza acestei blestemate de tulburări de 
alimentaţie, ştiu. Doamne, Maddie, dacă ea...? 

Nici măcar nu reuşi să rostească întrebarea. 

— Acum respiră, îi reaminti prietena ei. Concentrează- 
te pe asta. Ai auzit ce au spus paramedicii. Respira 
singură când au plecat de acasă. 

Dana Sue se încruntă la ea. 

— Nu încerca să mă faci să cred că nu e ceva grav. Nu 
este ca atunci când a leşinat la nunta ta. Oamenii nu-și 
pierd cunoștința și nu încetează să mai respire decât dacă 
au probleme serioase. Ar fi putut face un stop cardiac sau 
un accident vascular cerebral, sau ceva de genul ăsta. Ce 
fel de mamă sunt eu dacă am lăsat lucrurile să se agraveze 
în halul ăsta? 

— Nu te mai gândi la ce-i mai rău, îi porunci Maddie. 
Eşti o mamă minunată, și, orice s-ar fi întâmplat, acum 
este pe mâini bune. Există specialiști la camera de gardă 
de la spital și sunt sigură că vor fi acolo atunci când 
sosește ambulanta. 

Dana Sue dădu din cap, dar nu se calmă. Dacă efectele 
erau deja ireversibile? Dacă ceea ce se întâmplase fusese 
atât de groaznic, încât fata ei frumoasă nu își va mai 
reveni complet niciodată? 

Dana Sue vru să se roage, vru să se târguiască cu 
Dumnezeu pentru a-și salva copilul, dar nu-și găsi 
cuvintele, nu putu gândi deloc. Era ca și cum ar fi căzut 
într-un somn adânc și s-ar fi trezit brusc într-o realitate 


de coşmar. 


— Dana Sue? repetă Maddie, captându-i în sfârșit 
atenţia. 

— Poftim? Ai spus ceva? 

— Te-am întrebat dacă te-ai gândit să-l suni pe Ronnie, 
spuse prietena ei pe un ton calm. Ar fi bine să știe ce se 
întâmplă. Annie este și fiica lui, și, indiferent care este 
părerea ta despre el, întotdeauna a iubit-o mai mult decât 
orice pe lume. 

— Știu, șopti Dana Sue, cu lacrimile șiroind când își 
aminti felul în care Ronnie o adora pe Annie, încă din 
momentul în care se născuse. 

În primele zile, fusese la fel de conştiincios ca și ea, 
trezindu-se din proprie iniţiativă odată cu ea când o 
alăpta în toiul nopţii. | se întâmplase de mai multe ori să- 
| găsească legănând-o pe Annie până adormea, având pe 
chip o expresie atât de plină de admiraţie, încât îi dădeau 
lacrimile. Avea un album întreg plin de fotografii cu ei 
doi. Dana Sue îl îndesase în fundul unui dulap și îl 
îngropase sub pături după ce el plecase. 

— Știu că ar trebui să-l sun, recunoscu ea, dar nu știu 
dacă pot face faţă şi la situaţia asta și să îl văd și pe el. 

— Nu cred că ai de ales, spuse Maddie. În plus, ești mai 
puternică decât crezi. Poţi face faţă oricărei situaţii, atât 
timp cât îţi repeţi mereu în minte că însănătoșirea lui 
Annie este singurul lucru care contează. 

— Ar însemna enorm pentru ea să ştie că tatăl ei este 
aici, recunoscu Dana Sue. 

Înainte de divorţ, legătura dintre tată și fiică fusese 
unul dintre lucrurile pe care le iubea cel mai mult la 
Ronnie. Acea legătură se adâncise pe măsură ce Annie 
creștea și trecuse de faza în care el cedase rugăminţilor ei 
și o cărase în cârcă, la perioada în care o învățase să 
meargă pe bicicletă sau să lovească o minge de baseball 
din dorința de a-l impresiona pe Ty. Era vina Danei Sue 
că acea legătură fusese ruptă. Ea era cea care o târâse și pe 
Annie în vâltoarea suferinţei și a resentimentelor ei. Și, 


când ar fi trebuit să se simtă ușurată să descopere că cei 


doi își vorbeau din nou, fusese geloasă, așa cum spusese 
Maddie. 

— Sună-l, o îndemnă Maddie. Stii cum să dai de el? 

— Știu că e undeva în apropiere de Beaufort. Probabil 
că pot da de el pe telefonul lui mobil. Mă îndoiesc că și-a 
schimbat numărul. Și, dacă nu reușesc, pun pariu că 
Annie are numărul lui ascuns pe undeva. 

— Încearcă pe mobilul lui, îi sugeră Maddie. Dacă nu 
dai de el, mă voi întoarce la tine acasă și mă voi uita prin 
agenda lui Annie. 

— Mai aştept până ajungem la spital să aflu cum se 
simte, spuse Dana Sue dorind să amâne cât mai mult 
posibil acel telefon. 

Nu voia să-i audă vocea lui Ronnie, nu voia să audă 
NICI cea mai MICĂ acuzaţie că ea eșuase ca mamă, pentru 
că altfel cum s-ar fi putut întâmpla una ca asta? Una era 
să se învinovăţească singură, dar să vadă reproșul în ochii 
lui ar distruge-o. 

Maddie o privi dezamăgită, dar nu spuse nimic. Dana 
Sue oftă din cauza dezaprobării ei tacite. 

— Bine, o să încerc acum. 

Dar cum, pentru numele lui Dumnezeu, ar putea să-i 
spună lui Ronnie că preaiubita lui fiică fusese la un pas să 
moară sau că încă există riscul de a o pierde în seara asta? 
Dintre toate scenariile pe care și le imaginase vreodată și 
în care ar mai fi discutat vreodată, ipotetic vorbind, cu 
fostul ei soţ, acesta era unul la care nu se gândise 
niciodată. Poate pentru că era atât de îngrozitor încât nu 
îndrăznise niciodată să se gândească la asta... sau poate 
pentru că era cel care îi garanta revenirea lui în forţă în 
viaţa el. 


5 


Sunetul telefonului mobil îl trezi pe Ronnie dintr-un 


somn profund în care o visa pe Dana Sue. Când îi auzi 


vocea la celălalt capăt al firului, se gândi că încă mai 
visează. Fără să conştientizeze că avea telefonul mobil în 
mână, închise ochii și își îmbrăţișă și mai strâns perna, 
sperând să se cufunde înapoi în vis. Telefonul îi căzu din 
mână. 

— Fir-ar să fie, Ronnie Sullivan, să nu îndrăzneşti să te 
culci înapoi! îi strigă în ureche Dana Sue. Ronnie, 
trezeşte-te! Nu te-aș fi sunat dacă nu ar fi atât de 
important. Este vorba despre Annie. 

Chiar dacă strigătele ei păreau să se audă de la mare 
distanţă, fură suficiente pentru a-l trezi brusc. 

— Ce-i cu Annie? mormăi el ameţit, scotocind printre 
așternuturi până când găsi telefonul. Vorbește cu mine. 
Ce-i cu Annie? 

Inima îi bătea cu putere în piept în timp ce se gândea 
la tot felul de lucruri groaznice care s-ar fi putut întâmpla. 
Un accident? Dacă băieţii aceia se întorseseră în casă și 
făcuseră probleme? Trebuia să fie ceva rău pentru ca 
Dana Sue să întrerupă doi ani de tăcere pentru a-l suna. 

Dana Sue, care putea să-i picure cuvinte dulci în 
ureche la fel de încet ca melasa când voia să-l convingă 
să facă o drăcovenie, era capabilă, mai ales când era 
agitată, şi să comprime în zece secunde un discurs de zece 
minute. Era clar că era foarte agitată. Vorbea atât de 
repede încât abia putea să înțeleagă un cuvânt din cinci. 

— Hei, mai încet, scumpo, spuse el. De abia m-am trezit 
dintr-un somn adânc. Nu înţeleg nimic din ce spui. 

— E Annie! spuse ea, părând isterică. Nu-mi pasă unde 
naiba ești, Ronnie, sau cu cine eşti, sau care sunt 
priorităţile tale zilele astea. Fiica ta are nevoie de tine. 

Asta era tot ce trebuia să audă. Putea să afle restul când 
ajungea acolo. Cu telefonul lipit de ureche bâjbâi prin 
camera întunecată până când găsi întrerupătorul de la 
lampa de lângă pat. 

— Voi fi acolo în mai puţin de o oră, promise el, dar va 


trebui să-mi spui unde ești. 


— La Spitalul Regional, spuse ea, cu vocea tremurând și 
izbucnind într-un hohot de plâns. 

Simti cum îi stă inima în loc. 

— lubito, poţi să-mi spui ce s-a întâmplat? 

— Nu ştiu. Oricum, nu știu exact. A invitat câteva fete 
să doarmă la ea în seara asta. Trebuia să fie doar Sarah şi 
Raylene, dar apoi a decis să invite mai multe. l-am spus 
că e în regulă. De fapt, am încurajat-o. Totul făcea parte 
dintr-un plan, ca să înţelegi. 

— Scumpo, divaghezi, spuse el. Treci la subiect. 

— Bine. Îmi pare rău. Sunt praf. 

— E în regulă, o linişti el. Respiră adânc și spune-mi. 

Pentru prima dată de când vorbeau, ea chiar îl ascultă. 
O putu auzi cum respiră adânc, apoi oftă. 

— Te simţi mai bine? întrebă el. 

— Nu chiar. Oricum, nu cu mult în urmă, una dintre 
fete m-a trezit și mi-a spus că Annie leșinase. Raylene îi 
făcea manevre de resuscitare când am ajuns la ea. Am 
preluat-o eu o perioadă, care mi s-a părut o veșnicie până 
au venit paramedicii. Dana Sue făcu o pauză, apoi scoase 
un sunet ciudat, de parcă s-ar fi sufocat. Am încercat iar 
și iar, Ronnie, dar nu am putut să o trezesc. 

Topăi într-un picior, încercând să-și tragă blugii pe el, 
fără să lase telefonul de la ureche. 

— Și acum? S-a trezit acum? 

— Nu, spuse Dana Sue. Cel puţin, nu cred. Abia am 
ajuns la spital. Am vrut să te sun înainte să intru, dar nu 
am avut semnal la telefon până acum. 

— E în regulă, iubito. Totul va fi bine. Trebuie să fie 
bine. Sunt pe drum. E cineva acolo cu tine? 

— Maddie m-a dus cu mașina, iar Helen probabil că e 
deja înăuntru. 

Ei bine, asta era o confruntare pe care ar fi preferat să o 
evite. Cele două nu-l menajaseră deloc, făcându-l cu ou 
și cu oţet pentru ce-i făcuse Danei Sue. Cu toate acestea, 
știa că ele erau exact acei piloni de sprijin de care Dana 


Sue avea nevoie chiar acum. Dacă o voia înapoi, trebuia 


oricum să le înfrunte mai devreme sau mai târziu. Măcar 
Maddie ar putea fi rezonabilă. Helen însă avea să-și 
scoată ghearele, dar asta era. 

— Bine, îi spuse el. Şi voi ajunge și eu acolo cât ai clipi. 
Îți promit, adăugă el, fiind convins că promisiunile lui 
probabil nu valorau doi bani, dar nu știu ce altceva să-i 
spună. 

— Grăbește-te, te rog. Trebuie să intru să văd dacă 
doctorii au ceva să-mi spună, spuse ea și închise 
telefonul. 

Ronnie se dezmetici mai greu. „Ei bine, asta e“, se 
gândi el. „Este mâna destinului.“ 

Dar, dacă i s-ar întâmpla ceva fetiţei lui, nici nu mai 


voia să se gândească la ce ar putea să-i rezerve viitorul. 


— Bine, l-am sunat. Eşti mulţumită? îi spuse Dana Sue 
lui Maddie. 

Prietena ei rămăsese chiar lângă ea, de parcă s-ar fi 
temut că Dana Sue o să-și încalce promisiunea de a-l 
suna pe Ronnie și de a-i spune cât de gravă era situaţia. 

— Vine și el? întrebă Maddie, urmând-o în sala de 
așteptare de la Urgenţă, răcoroasă, mirosind a soluţie 
antiseptic și forfotind de activitate. 

— El așa spune, răspunse Dana Sue, neștiind prea bine 
ce simţea în privinţa asta. 

Ronnie i se păruse cu adevărat tulburat și nu avea nici 
un motiv să se îndoiască de asta. Ea nu pusese niciodată 
la îndoială devotamentul lui faţă de fiica lor, ci numai 
fată de ea. Îi ţinuse piept lui Helen în instanţă și insistase 
să aibă drept de vizită. Ştia cât se străduise să păstreze 
legătura cu Annie. Probabil că îl distrusese faptul că 
fusese respins de fiecare dată. Trecuse destul de mult 
timp, și aproape că îi era milă de el. Acum, auzul vocii lui 
și nevoia pe care o avea de sprijinul lui o făcură să-și 
amintească mult prea multe lucruri pe care încercase cu 


disperare să le uite. 


— E bine că vine, spuse Maddie. Annie are nevoie de 
amândoi acum. 

— Trebuie să o văd, spuse Dana Sue, îndreptându-se 
spre recepţie pentru a cere permisiunea de a intra în 
salonul unde doctorii o tratau pe fetiţa ei. 

Chiar înainte de a ajunge acolo, Maddie o opri din 
drum. 

— Trebuie să-i lași pe doctori să-și facă treaba, spuse ea, 
conducând-o spre un scaun departe de celelalte familii 
care umpleau sala de așteptare. 

Abia după ce se asigură că Dana Sue nu se va mișca de 
unde o pusese să aștepte, o lăsă puţin singură cât să apuce 
s-o anunţe pe asistenta de tură că se aflau acolo. 

Înainte ca Dana Sue să reușească să-și adune puterile 
pentru a da o fugă disperată în salonul de terapie, Maddie 
se și întoarse, și apoi intră și Helen cu grupul de fete, 
explicându-i că făcuse un ocol să o ducă pe una dintre ele 
pe acasă. 

— Vreo veste? întrebă ea. 

Dana Sue clătină din cap, apoi izbucni în plâns. Se 
întoarse cu spatele la adolescentele îngrozite și își îngropă 
capul în umărul lui Maddie. 

— Eu nu știu cât o să mai suport toată situaţia asta, șopti 
ea. 

— Știu că este greu, spuse Maddie. Așteptarea este 
partea cea mai grea. 

— Și dacă...? 

Maddie o opri. 

— Să nu te prind că spui asta, spuse ea cu severitate. 
Doar gânduri pozitive, mă auzi? 

— Maddie are dreptate, spuse Helen, deși faţa ei de 
obicei calmă exprima aceeași frică sfâșietoare care o 
măcina și pe Dana Sue. 

Deși nu avea propriii copii, exista o legătură specială 
între Helen și cei ai prietenelor ei, Maddie și Dana Sue. 


Si acum, când Annie devenise adolescentă, lui Helen îi 


plăcea să o răsfeţe cu sesiuni de cumpărături în 
Charleston. 

Înăbușindu-și propriile temeri, Dana Sue se întinse şi o 
apucă pe Helen de mână. Să-și vadă prietena, de obicei 
imperturbabilă, atât de răvășită o tulbură foarte tare. 

— De ce nu mergeţi voi două la capelă să vă rugaţi 
pentru Annie? sugeră Maddie. Voi rămâne aici cu fetele. 

Dana Sue o privi îngrijorată. 

— Și dacă ies să ne anunţe ceva? 

— Capela este chiar în capătul holului. Vin să te iau în 
momentul în care doctorii ies din sală, promise ea. 

Dana Sue aruncă o privire spre Helen, observă 
lacrimile care îi curgeau pe obraji și știu că prietena ei era 
pe punctul de a claca. Avea nevoie de ceva care să-i 
distragă atenţia. Amândouă aveau nevoie de asta. 

— Haide, Helen, spuse ea ridicându-se în picioare. Hai 
să vedem dacă poţi folosi excelentele tale puteri de 
convingere acolo unde contează cu adevărat. 

Helen îi aruncă un zâmbet trist. 

— Dumnezeu s-ar putea să-mi dea mai multe bătăi de 
cap decât un juriu obișnuit, comentă ea. Mai ales că nu 
am fost în cele mai bune relaţii în ultima vreme. 

— Nici eu, recunoscu Dana Sue. Să sperăm că El ne va 
ierta pentru greșelile noastre. 

— Nu o va pune pe Annie să plătească pentru păcatele 
noastre, spuse Helen cu toată convingerea. Știu sigur. 

În timp ce se îndreptau spre capela minusculă, Dana 
Sue începuse deja să se roage, cerându-i lui Dumnezeu să- 
i vindece fiica și să-i mai dea o şansă de a fi o mamă mai 
bună. În cămăruţa tăcută, slab luminată, mirosind a 
lumânări arse, o cuprinse un sentiment uimitor de pace 
interioară. Aproape că simţea că Dumnezeu îi auzise 
rugămintea nerostită şi că o îmbrăţișa cu brațele Lui 
liniștitoare. 

Amândouă se așezară pe o bancă tare, de lemn, și 


priviră în sus la micul vitraliu din spatele altarului. 


— Crezi că El îi aude pe toţi cei care vin aici? o întrebă 
pe Helen. 

— Nu știu, răspunse Helen. Dar în seara asta chiar am 
nevoie să cred că El ne aude. Am nevoie să cred că El nu 
o va lăsa pe Annie să sufere, că o va vindeca și o va 
aduce înapoi la noi. 

Aruncă o privire spre Dana Sue, cu obrajii uzi de 
lacrimi. 

— Cred că o iubesc pe fata asta a ta la fel de mult ca și 
tine. Pur și simplu, nu putem s-o pierdem. 

Sentimentul de liniște care o cuprinsese când au intrat 
în capelă îi aduse alinare Danei Sue. 

— N-o să se întâmple așa ceva, spuse ea, cu o încredere 
care o uimi. N-o vom pierde. 

Helen îi aruncă o privire uluită. 

— Pari incredibil de sigură. 

— Sunt sigură. Nici eu nu știu prea bine de ce sunt atât 
de optimistă, dar așa mă simt. Oftă. Dacă am dreptate, 
lucrurile vor sta cu totul diferit de aici încolo. N-o să-mi 
mai bag capul în nisip când vine vorba de problemele ei 
cu mâncarea. N-o să mă mai autosugestionez că ea 
mănâncă, atunci când în adâncul sufletului meu știu că 
nu este așa. Annie va primi tot ajutorul de care are 
nevoie. Nu va pleca din spital până nu vom ști exact ce 
pași trebuie să urmăm ca s-o facem bine. N-o voi 
dezamăgi din nou. 

Helen o privi consternată. 

— N-ai dezamăgit-o. 

— Ba da, spuse ea cu înverșunare. A ajuns aici, nu? A 
cui este vina, dacă nu a mea? Am văzut semnele. Toată 
lumea le-a văzut. Dar, am dus-o la doctor? Nu. Mi-am dat 
seama că era cu adevărat în criză? Nu. Ce e în neregulă 
cu mine? Am fost prea ocupată de nu am observat nimic 
din toate astea? 

— Categoric nu, clătină din cap Helen. Ca şi în cazul 


altor părinţi, tu nu voiai să crezi ceea ce era evident. 


Alegerea a fost a lui Annie, Dana Sue. Nu are cinci ani și 
nici măcar zece. E aproape o femeie în toată firea. 

— Dar este încă mult prea tânără pentru a înţelege pe 
deplin consecinţele propriilor acţiuni, se justifică Dana 
Sue. Stiam, dar am tot amânat să fac ceva în legătură cu 
asta, pentru că n-am vrut să o confrunt și să o supăr cu 
suspiciunile mele. Am vrut să mă placă, în loc să fiu 
părintele responsabil de care avea nevoie. Dacă a existat 
vreodată o situaţie care să ceară să-i arăt și varianta mai 
dură a dragostei părintești, cu siguranţă aceasta a fost. 
Am citit probabil o sută de articole. Cunoșteam toate 
semnele şi simptomele anorexiei. Știam chiar și 
pericolele și, cu toate astea, am continuat să-mi spun că 
nu i se putea întâmpla lui Annie, nu fetei atât de vesele 
care a iubit mereu viaţa. leșea în oraș cu prietenii. Era 
activă. Pur și simplu, nu credeam că ajunsesem deja la un 
stadiu de criză. 

— Ei bine, ce-a fost a fost, spuse Helen pragmatic. 
Acum ne vom implica cu toţii pentru a remedia situaţia. 

Dana Sue închise ochii și se strădui să-și imagineze 
șocul pe care îl va avea Ronnie când o va vedea pentru 
prima oară pe Annie după doi ani. Ea se obișnuise cumva 
s-o vadă ca pe o umbră palidă a fetei care fusese cândva. 
Ronnie avea doar vechea imagine a unei adolescente 
exuberante, sănătoase, cu pielea strălucitoare, păr 
mătăsos, al cărei corp începuse să se dezvolte și să capete 
primele forme feminine. 

— Ce este? întrebă Helen, studiind-o îngrijorată. 

— Ronnie o să fie furios când o va vedea, spuse Dana 
Sue. O să înceapă să-și pună întrebări cum naiba am lăsat 
să i se întâmple așa ceva fiicei noastre fără să intervin 
pentru a remedia situaţia. Va dori să vorbească cu 
profesorii şi consilierii ca să afle de ce nu au observat 
NIMIC Și nu au intervenit. 

— Nu este ca și cum ar fi fost aici ca să-şi facă datoria, se 
aprinse Helen. Așa că, bineînţeles că o să vrea să dea 


vina pe cei din jur. 


Dana Sue o privi cu o expresie ironică. 

— N-a fost aici pentru că așa am vrut eu, îți amintești? 
Eu am fost cea care a insistat să i se reducă la minimum 
programul de vizite și care apoi s-a bucurat în secret când 
Annie nu a vrut să-l mai vadă deloc. 

În ochii lui Helen apăru o străfulgerare de vinovăţie, 
dar continuă s-o apere pe Dana Sue. 

— Haide, dragă, să nu îndrăznești cumva să-l lași să 
scape de responsabilitate și să iei toată vina asupra ta. 

— Am avut custodia deplină, îi reaminti Dana Sue. Ai 
luptat pentru asta și ai obținut-o. 

— N-a fost cine știe ce luptă, spuse Helen în zeflemea. 
Ronnie abia aștepta să plece și să-și vadă de viaţa lui. 
Voia doar să-i plătească pensia alimentară și să uite cu 
totul de ea. 

De obicei, Dana Sue nu era prea indulgentă când 
venea vorba de Ronnie, dar de data asta îi ţinu partea. 

— Stii foarte bine că nu e așa, Helen. Oricare ar fi fost 
problemele lui cu mine, a iubit-o pe Annie. A fost de 
acord cu un număr minim de vizite doar pentru că tu l-ai 
convins că ar fi mai bine dacă Annie nu va fi nevoită să 
se împartă în două locuri. La început, el suna aproape în 
fiecare seară, dar Annie îi închidea telefonul. A invitat-o 
de nenumărate ori să vină să-l vadă, dar ea l-a refuzat. 
Mi-a spus chiar ea asta. În ultima vreme însă, au ţinut 
legătura, probabil chiar de mai multe ori decât știu eu. 

— Maddie mi-a pomenit de asta, spuse Helen. De ce 
dintr-odată îi iei apărarea? 

— Nu îl apăr. Încerc doar să mă pregătesc pentru modul 
în care va reacţiona când va ajunge aici, spuse ea și se 
cutremură. Am o presimţire că lucrurile vor scăpa de sub 
control. 

De fapt, existau șanse foarte mari ca Ronnie să-i arunce 
doar o singură privire fiicei lui și să se ducă glonţ la 
tribunal pentru a cere un nou acord de custodie, unul 
care să-i dea dreptul de a avea grijă zilnic de fiica sa. 


Ţinând cont de evenimentele din seara asta, Dana Sue 


nu era sigură că avea puterea — sau dreptul — de a se lupta 


cu el. 


Ronnie o zări pe Maddie în momentul în care intră în 
spital. Era înconjurată de un grup de șase adolescente, dar 
privirea ei se încrucișă imediat de a lui. Spre surprinderea 
lui, în ochii ei putu citi căldură și compasiune. Se ridică 
și traversă sala de așteptare până în locul unde 
încremenise el, chiar în dreptul ușii. Astfel de locuri îl 
înspăimântau chiar și în circumstanţe mai bune. Fusese 
terminat în noaptea în care se născuse Annie, iar 
nașterea ei fusese una destul de ușoară. Din câte îi spusese 
Dana Sue, era sigur că seara asta se va dovedi oricum, dar 
în nici un caz la fel de fericită. 

- Ronnie, mă bucur să te văd, spuse Maddie, 
surprinzându-l din nou. Doar că aș fi vrut să fi fost în alte 
împrejurări. 

— Şi eu, spuse el, riscând să o sărute pe obraz, un gest 
care ar fi fost firesc cu câțiva ani în urmă. 

Ea fusese întotdeauna aliata lui în discuţiile cu Dana 
Sue, cel puţin până când își înșelase soţia. Apoi se 
transformase în cea mai îndârjită apărătoare a prietenei 
sale, fără a avea prea multe lucruri bune pe care să i le 
spună lui sau referitor la persoana lui. Dar ea, cel puţin, 
se pare că se mai înmuiase, chiar mai mult decât 
îndrăznise să spere. 

— Cum se mai simte Annie? Dana Sue este cu ea? 

Maddie clătină din cap. 

— Nu știm nimic încă. Dana Sue este în capelă cu 
Helen. Poate ar trebui să te duci acolo. Să o anunti că ai 
sosit. 

— Cred că o să aștept aici, spuse el, temându-se aproape 
la fel de mult de această primă întâlnire pe cât și-o 
dorise. Se ţine bine? Era disperată când m-a sunat. 

— Încă mai este, asta în cazul în care vizita la capelă nu 


i-a fost de ajutor. Helen este în aceeași stare. Nu prea lasă 


pe nimeni să-i vadă și latura sensibilă, dar o iubește pe 
Annie ca şi cum ar fl a ei. 

— Mi-a dat destul de clar de înţeles asta după cum s-a 
luptat ca o leoaică pentru a o ţine departe de mine, spuse 
cu amărăciune Ronnie, apoi ridică din umeri. Am fost 
norocos că am obţinut dreptul de vizită. Nu bănuiam că 
Annie era atât de supărată pe mine încât nici măcar n-a 
vrut să-mi vorbească aproape tot anul, darămite să mă 
viziteze. 

Maddie zâmbi. 

— Ei bine, asta e de domeniul trecutului. Te-a iertat, 
nu? 

— Cel puţin acum vorbește cu mine, răspunse el. Asta 
înseamnă ceva. Probabil că ar fi trebuit să rămân aici, în 
oraș, ca Annie să nu mai aibă cum să mă evite, dar, m-am 
gândit că, dacă aș pleca, așa cum și-a dorit Dana Sue, o să 
înceapă să le fie dor de mine și poate că o să-mi mai dea o 
șansă. 

— Și a funcționat? întrebă Maddie sec. 

El zâmbi îngândurat. 

— Cunoşti răspunsul la întrebarea asta. 

Chiar atunci le zări pe Dana Sue și pe Helen venind pe 
hol. Avu senzaţia că îi stă inima în loc. La naiba, arăta 
bine, chiar și cu părul răvășit, cu tricoul ei cu Carolina 
Panthers — nu, cu tricoul lui, își dădu seama simțind o 
durere ascuţită — șifonat și mult prea mare, cu picioarele 
vârâte într-o pereche veche de adidași. Tenul ei era 
foarte palid, iar incredibilii ei ochii de un verde profund 
erau întunecaţi de frică. 

Ronnie începu să facă paşi spre ea, dar se opri și aşteptă 
să vină ea la el. 

— S-ar putea ca metodele vechi să nu fie cele mai bune 
într-o noapte ca asta, spuse Maddie cu subînțeles. Du-te 
la ea, Ronnie. Are nevoie de tine. Orice s-ar fi întâmplat 
între voi, copilul acela de acolo vă aparţine amândurora. 

Era exact încurajarea de care avea nevoie. Traversă 


holul cu pași mari și, înainte să-și dea seama, Dana Sue 


era în braţele lui. Tremura toată din cauza suspinelor și se 
agăţă de gâtul lui. 

— Îmi pare rău, spuse ea de câteva ori. 

Pentru că nu era sigur de ce trebuia să-i pară rău, doar 
o strânse în braţe și se strădui să se abţină să nu 
izbucnească și el în lacrimi. 

— Liniștește-te, iubito, o să fie bine, îi făgădui el, deși 
nu avea de unde să ştie asta. Annie o să fie bine. 

Înainte să apuce să rostească aceste cuvinte, Dana Sue 
se smulse din braţele lui, de parcă și-ar fi amintit brusc 
cât de supărată era pe el. Îndepărtându-se, îşi încolăci 
braţele în jurul taliei și își lăsă privirea în podea. 

O privi cu îngrijorare. 

— Dana Sue, e ceva ce nu mi-ai spus? 

— Nimic, spuse ea, dar expresia ei vinovată spunea cu 
totul altceva. 

— Au ieșit doctorii! [i-au spus ce se întâmplă? 

Ea clătină din cap. 

Ronnie n-o slăbi cu întrebările, fiind sigur că îi 
ascundea ceva. 

— Dar tu știi mai multe decât mi-ai spus, nu-i așa? Ce s- 
a întâmplat în seara asta? 

Dana Sue deschise gura, dar înainte să apuce să 
vorbească, Helen se strecură între ei doi. 

— Ce-i cu tine? îl întrebă ea. E și așa destul de supărată, 
așa că nu e cazul să te mai iei și tu de ea. 

În ciuda frustrării sale, Ronnie dădu înapoi imediat. 

— Ai dreptate. Îmi pare rău. Vreau doar să știu ce se 
întâmplă. 

— Cu toţi vrem asta, spuse Helen. 

— Ei bine, poate că eu reușesc să capăt niște răspunsuri 
pe care voi nu le-aţi putut obţine, spuse el. 

lenorând privirea sceptică a lui Helen și expresia 
răvășită a Danei Sue, se duse la recepţie și ceru să 
vorbească cu medicul. 

— Va ieși din sală de îndată ce va putea, îi spuse 


asistenta, cu o expresie atât de gravă, încât îl cuprinse un 


nou val de panică. 

— Nu poţi să-mi spui ceva? o imploră el. Fiica mea este 
acolo. 

— Îmi pare rău, spuse asistenta. Dacă aș ști ceva, v-aș 
spune. 

— Cât va dura până va ieși doctorul? 

— Depinde de modul în care răspunde fiica 
dumneavoastră la tratament. Ea este prioritară în acest 
moment. 

— Desigur, spuse Ronnie, îndepărtându-se, dar 
venindu-i să ţipe din cauza frustrării. 

Maddie apăru lângă el. 

— Ce-ar fi să mergem să luăm cafea pentru toată lumea? 
sugeră ea. Va fi o noapte lungă. 

Era pe punctul de a răbufni spunându-i că nu vrea 
cafea, ci răspunsuri, dar se opri înainte de rosti cuvintele. 
Toţi voiau răspunsuri. 

— Sigur, spuse el în cele din urmă, apoi îi aruncă o 
ultimă privire fostei sale soţii. Poate că ar trebui să rămân 
cu Dana Sue. 

— Mai las-o puţin, spuse Maddie. O încearcă mai multe 
emoţii contradictorii în aceste momente. 

— Şi pe mine, nu? replică el tăios, apoi făcu o grimasă. 
Îmi pare rău. 

Ea zâmbi. 

— Nu trebuie să-ți ceri scuze faţă de mine, spuse ea. Dar 
ar trebui să te gândești la una foarte, foarte bună pentru 
Dana Sue. Contrar a ceea ce s-a întâmplat acum câteva 
minute când s-a aruncat în bratele tale, nu este încă 
dispusă să te ierte. 

În ciuda tensiunii și a naturii grave a situației, buzele i 
se răsuciră într-un zâmbet amuzat. 

— Crezi? 

Maddie îl luă de braţ și îl conduse spre cafenea. 

— Pot să te întreb ceva? 


— Am putut vreodată să te opresc? 


— Stiu că ai venit din cauza lui Annie, dar cum rămâne 
cu Dana Sue? 

Se opri din mers și se întoarse spre ea. 

— Ce vrei, de fapt, să mă întrebi, Maddie? 

— Presupun că te întreb dacă o mai iubeşti, spuse ea fără 
menajamente. O iubeşti? 

— Chiar crezi că acesta este un moment potrivit pentru 
această discuţie? o întrebă el. 

Avea o expresie serioasă când îi întâlni privirea. 

— Da. 

— Bine, atunci, spuse el privind-o la rândul lui în ochi. 
N-am încetat niciodată să o iubesc, nici măcar o secundă. 

Maddie păru să răsufle ușurată. 

— Așa mă gândeam și eu. 

Îşi reluară drumul, dar, după câţiva pași, ea se opri și îl 
înghionti în braţ. 

— Atunci de ce naiba ai plecat fără să te lupţi? 

— Din prostie? sugeră el. 

— A fost o întrebare sau o afirmaţie? Pentru că, dacă mă 
întrebi pe mine, numai un idiot ar pleca de lângă femeia 
pe care o iubește doar pentru că așa i-a spus ea. lar tu, 
Ronnie Sullivan, nu ai fost niciodată un idiot. Nu mi-a 
venit să cred când am aflat că ai plecat. Dacă aș fi știut 
unde să te găsesc, te-aș fi căutat și aș fi încercat să-ţi bag 
minţile-n cap. 

— Helen știa unde sunt, menţionă el. 

Maddie îi aruncă o privire ironică. 

— Helen nu era într-o stare de spirit prea bună în acel 
moment. Ar fi fost mai fericită dacă ai fi dispărut de pe 
faţa pământului. 

— A fost foarte clară în privinţa asta, spuse Ronnie. Cât 
despre faptul că am fost un idiot, cu siguranţă am fost 
pentru o noapte. Cred că greșeala aceea a fost atât de 
uriașă, încât m-a convins că nu meritam o altă şansă. 
Lucrurile au stat exact cum ţi-am spus acum un minut — 
am crezut că dacă plec, Dana Sue va începe să-mi ducă 


lipsa. M-a surprins că nu a fost așa. 


— Și acum? 

— Acum voi lupta pentru o nouă şansă cu ambele mele 
fete. 

Maddie dădu din cap mulţumită. 

— Era și timpul. 


Ronnie zâmbi. Vorbele ei erau atât de adevărate. 

Danei Sue i se păru că așteptarea durează o veșnicie. Se 
rugase, bătuse holurile dintr-un capăt în celălalt și se 
abţinuse cu greu să nu izbucnească în plâns de mai multe 
ori decât putea număra. Dăduse dovadă de slăbiciune o 
singură dată, când se aflase în braţele protectoare ale lui 
Ronnie, dar apoi își amintise cât de furioasă era pe el și se 
îndepărtase. Nu îi va permite acelui om să creadă că avea 
dreptul sau puterea de a-i alina durerea. 

În cele din urmă se așezaseră în colţuri opuse ale sălii 
de așteptare. Era flancată de o parte și de alta de Maddie 
și de Helen, care erau înconjurate la rândul lor de 
prietenele lui Annie, care refuzaseră să plece, în ciuda 
faptului că trecuseră deja câteva ore. Soarele era deja sus. 
Dana Sue aruncă o privire vinovată pe partea cealaltă a 
sălii, îl văzu pe Ronnie stând singur și pentru o clipă i se 
făcu milă de el. Atunci își aminti că el alesese să fie un 
străin. 

— Nu crezi că ar trebui să vorbeşti cu Ronnie? o întrebă 
Maddie cu tact. A avut dreptate mai devreme. Știi mai 
multe decât i-ai spus. Ar fi mai bine să-l pregătești pentru 
ce va spune doctorul. 

Dana Sue clătină din cap. 

— Nu pot să merg pur și simplu la el și să-i spun că 
Annie este anorexică și că probabil și-a dat peste cap tot 
organismul. Am încercat și mai înainte, dar n-am putut 
scoate nici un cuvânt. 


— N-o să-i fie ușor când va afla, spuse Maddie. 


— Las-o în pace! se răsti Helen. Dacă ar fi fost după 
mine, nici nu ar fi trebuit să-l sune. 

— Atunci e mai bine că nu ai fost lângă ea mai 
devreme, o certă Maddie. Ronnie are dreptul să știe că 
Annie este în spital. Este tatăl ei. 

— Nu-mi amintesc să fi fost la fel de dornică să-l implici 
pe Bill atunci când Ty a avut probleme acum câteva luni, 
replică Helen. 

— Ty a făcut câteva greșeli. Nu era viaţa lui în joc, 
preciză Maddie. 

— Încetaţi! le ceru Dana Sue. De ce vă certaţi acum pe 
tema asta? De bine, de rău, Ronnie este aici. 

— Și care este varianta corectă? întrebă Maddie, 
studiind-o curios. De bine sau de rău? 

— Pentru o clipă, m-am simţit foarte bine când l-am 
văzut, recunoscu ea cu un oftat. El a fost întotdeauna atât 
de calm în situaţii de criză, atât de protector. Când a 
murit mama, a avut grijă de tot, chiar dacă și el suferea 
pentru că ţinuse la ea. Când l-am văzut în seara asta, nu 
mi-am dorit altceva decât să mă bazez pe toată forţa asta 
a lui. Apoi mi-am amintit cât de supărată sunt pe el, 
încheie, ridicând din umeri. 

— Așa că, în loc să te sprijini pe el, chiar şi în aceste 
condiţii, l-ai îndepărtat. Maddie clătină din cap. 
Câteodată nu sunt sigură care este mai idiot dintre voi 
doi. 

— Ce stil ai și tu de a o consola, Maddie, spuse Helen 
sarcastic. 

— Ajunge! exclamă Dana Sue. 

— Sunt de acord cu tine, spuse Helen, părând 
surprinzător de docilă. Îmi pare rău. Cred că tot ce-ţi mai 
lipsea este să ne certăm între noi. 

— Așa este, consimţi Maddie. Și mie îmi pare rău. 

Tocmai atunci, un medic cu un aer obosit ieși în sfârșit 
de la Terapie intensivă, se opri la recepţia asistentelor 


pentru a vorbi cu șefa de tură, aruncă o privire în direcţia 


lor și dădu din cap, apoi veni spre ei. Expresia lui sumbră 
o făcu pe Dana Sue să o apuce pe Maddie de mână. 

— Sunt doctor Lane. Sunteţi cu Annie Sullivan? 
întrebă el. 

— Eu sunt mama ei, spuse Dana Sue, strângând mai tare 
mâna lui Maddie. 

— Și eu sunt tatăl ei, anunţă Ronnie, alăturându-se 
grupului, dar evitând privirea Danei Sue. Cum se simte? 

— O să fiu sincer cu dumneavoastră, spuse medicul. 
Starea ei a fost extrem de gravă toată noaptea, dar are 
noroc că este tânără. Cred că acum am stabilizat-o. 
Pentru moment, am reușit să echilibrăm nivelul 
electroliților și analizele ei sunt din ce în ce mai bune, 
dar încă nu este în afara oricărui pericol. Dacă mai rezistă 
încă 24 de ore și putem începe s-o hrănim, atunci are 
șanse mari să-și revină. 

Toată culoarea se scursese de pe chipul lui Ronnie în 
timp ce doctorul vorbea. Dana Sue simţi că tremură atât 
de tare, încât abia reuși să se ţină pe picioare. Se prăbuși 
pe scaunul din plastic dur, iar Maddie veni imediat lângă 
ea. 

— Ce naiba s-a întâmplat? întrebă Ronnie. Are 16 ani. 
Copiii de vârsta asta nu au... Vocea i se stinse. Ce a 
pățit? 

— Un stop cardiac, spuse medicul. Unul destul de urât. 
Bănuiesc că în ultima vreme a mai avut probleme legate 
de aritmie, având în vedere în starea ei generală de 
sănătate. V-a spus ceva legat de asta? Vreo senzație 
ciudată în piept? 

Dana Sue clătină din cap. 

— Nici un cuvânt. 

Sarah făcu un pas în faţă și spuse cu o voce stinsă: 

— Cred că ar fi putut avea astfel de probleme la ora de 
sport. Simţea imediat că se sufocă. Și nu mi-a spus, dar 
cred că avea o durere în piept. O singură dată a 


recunoscut că s-a simţit cam ciudat, ca și cum ar fi fost pe 


punctul de a leșina, dar apoi s-a așezat și, după câteva 
minute, a spus că e bine. 

Doctorul dădu din cap. 

— Asta se leagă. 

Ronnie îi privi pe toţi nedumerit. 

— De ce ar avea aritmie? întrebă el. Nu mai înţeleg 
nimic. Sunteţi sigur? 

— Sunt sigur, spuse doctorul Lane. Sunt cardiologul de 
gardă și mă ocup de astfel de cazuri. Și trebuie să vă spun 
că nu am mai văzut un mușchi cardiac într-o stare atât de 
proastă de mult timp. Era atât de slăbit încât abia pompa. 
Se uită de la Dana Sue la Ronnie. Dormea când s-a 
întâmplat asta, nu? 

— A fost o petrecere în pijamale, spuse Dana Sue. Nu 
știu cât de mult s-a dormit în astfel de condiţii. 

Se uită la Sarah și Raylene. 

— Chiar înainte să se întâmple, a spus că se simte foarte 
obosită și că vrea să tragă rapid un pui de somn, spuse 
Sarah. Dar ne-a cerut să o trezim când eram gata să ne 
uităm la DVD. 

— Dar n-am reușit să o trezim, spuse Raylene. 

— Pentru că ritmul ei cardiac scăzuse foarte mult, spuse 
medicul, cu o expresie gravă. Aţi avut noroc că fetele 
acestea au fost cu ea. Dacă ar fi fost singură la ea în 
cameră și nu ar fi venit nimeni să vadă ce face până 
dimineaţă, nu am mai fi avut această conversaţie. 

Dana Sue se lăsă peste Maddie. 

— Vreţi să spuneți... 

— Ar fi putut să moară, spuse medicul fără 
menajamente. 

Dana Sue tresări. Chiar dacă posibilitatea asta îi 
trecuse prin minte, faptul că o auzise din gura doctorului 
o întoarse complet pe dos. 

Ronnie clătină din cap ca și cum nu reușea să proceseze 
informaţia. 

— Nu înţeleg. Are 16 ani, repetă el. N-a avut nici o 


malformaţie congenitală. Inima ei a fost mereu în regulă. 


Pediatrul ar fi spus ceva dacă ar fi avut probleme. 

Doctorul îl privi cu o expresie înţelegătoare. 

— Mi-e clar că nu ştiţi nimic de tulburarea ei de 
alimentaţie. 

— Poftim? spuse Ronnie nedumerit. Se uită lung la 
Dana Sue. Annie are o tulburare de alimentaţie? 

Privirea doctorului era şi ea aţintită pe Dana Sue. 

— Bănuiesc că este anorexică. Nu-i aşa, doamna 
Sullivan? 

Împietrită, Dana Sue nu reuși decât să confirme din 
cap. Nu avea cum să mai nege adevărul după noaptea 
trecută, chiar dacă ar fi vrut. 

Ronnie arăta de parcă ar fi vrut să lovească ceva chiar 
în clipa aceea. 

— Cum naiba s-a întâmplat așa ceva? întrebă el. N-oi 
ști eu prea multe despre tulburările de alimentaţie, dar ca 
să ajungi până în faza asta nu cred că se întâmplă peste 
noapte, nu-i așa? 

Doctorul clătină din cap. 

— Nu. Este nevoie de timp ca să se ajungă la stadiul în 
care să se pună atâta presiune pe toate organele interne. 

— La naiba, Dana Sue, am fost plecat doi ani. Unde ai 
fost când se întâmplau toate astea? întrebă Ronnie. 

— Tu unde ai fost? ripostă Helen când Dana Sue nu 
păru să găsească un răspuns. 

Doctorul ridică o mână. 

— Nu asta este problema acum. Cred că trebuie să ne 
concentrăm cu toţii s-o ajutăm pe Annie să treacă peste 
această criză și analizele ei să fie în parametri normali. 
Apoi vom chema o echipă de experţi. Anorexia este o 
tulburare de alimentaţie destul de complicată. Nu există 
o soluţie rapidă și sigură. Vom decide împreună ce 
trebuie făcut ca să nu se mai repete. Putem recomanda 
chiar transferul lui Annie într-un centru de tratament, 
unde o pot monitoriza mai atent. Ar trebui să vă pregătiţi 
pentru această posibilitate. 


Bulversată, Dana Sue încuviinţă din cap. 


— Sigur, spuse Ronnie, cu aceeași expresie încruntată. 
Va rămâne cu leziuni pe inimă din cauza asta? 

— Nu cu același tip de leziuni pe care le-ar fi avut dacă 
ar fl avut un atac de cord provocat de blocarea unei 
artere. Asta poate distruge o parte din mușchiul cardiac. 
În momentul de faţă mușchiul este pur și simplu slăbit, 
iar nivelul electroliţilor este dat peste cap. Sunt lucruri 
care pot fi corectate, dacă tratăm cauza — respectiv, 
anorexia. 

Ronnie păru că se străduiește din greu să înţeleagă tot 
ce spunea doctorul. 

— Pot să o văd acum? 

— Am mutat-o într-o rezervă în Secţia de terapie 
intensivă. Dumneavoastră și doamna Sullivan puteţi 
intra pentru cinci minute. Nici o secundă mai mult, le 
spuse ferm. Și orice aţi avea de împărțit unul cu celălalt, 
lăsaţi problemele la ușă, aţi înţeles? Ea doarme acum, dar 
chiar și așa, ar putea să audă ce spuneţi sau să fie 
conștientă de orice tensiune dintre voi. Nu are nevoie de 
un stres în plus. 

Ronnie dădu din cap. Privirea i se înmuie ușor când se 
întoarse spre Dana Sue. 

— Ești pregătită? 

Şovăi o clipă, dar Ronnie îi întinse mâna. Neputând 
să-i reziste, i-o luă, pregătindu-se psihic pentru șocul pe 
care avea să i-l provoace contactul cu el. 

Apoi, simţi că tot ceea ce mai conta era puterea pe 
care i-o transmitea în timp ce îl urmau pe doctor până la 
lift. În acele clipe nu mai conta atât de tare că Ronnie o 
trădase și apoi o părăsise. Tot ceea ce conta era Annie și 
faptul că amândoi erau acolo pentru ea... și pentru 
celălalt. 

Însă, în clipa în care simţi că-și recăpătă forțele, Dana 
Sue se îndepărtă și o luă înainte. Refuza să se bazeze pe 
sprijinul lui Ronnie. Ultima dată când avusese încredere 
în el, o înșelase. Dacă va fi nevoie să-și amintească de 


asta de o mie de ori pe zi, o va face. Nu își va mai îngădui 


niciodată să ajungă în situaţia de a suferi din nou în felul 
acesta. 


După cele aflate de la medicul de la Urgenţe, Ronnie 
își dori să fi putut s-o vadă singur pe Annie, dar cu greu 
putea să-i refuze Danei Sue dreptul de a fi acolo, când 
amândoi așteptaseră aproape toată noaptea să li se 
permită să-şi vadă fetiţa. Își dorea ca măcar să fie capabili 
să se sprijine unul pe celălalt, dar, în afară de acel 
moment de slăbiciune, când îl văzuse prima dată și de 
contactul scurt pe care și-l îngăduise în lift, Dana Sue 
păstrase distanţa. Chiar și acum, mergea în faţa lui, de 
parcă ar fi fost hotărâtă să ajungă la Annie înaintea lui, 
ca și cum ar fi fost într-un fel de competiţie unul cu altul. 

Avea atât de multe întrebări, încât se abţinu cât putu 
de tare ca să nu răbufnească. Doctorul avea dreptate. O 
să fie timp suficient pentru întrebări și acuzaţii mai târziu, 
după ce o va vedea pe Annie și își va da seama cât de rău 
se înrăutăţise situaţia în absenţa lui. 

Doctorul Lane se opri în faţa ușii salonului de la 
Terapie intensivă unde se afla Annie. 

— Nu uitaţi ce v-am spus amândurora, spuse el ferm. 
Cinci minute şi fără certuri. 

Ronnie dădu din cap. 

— Am înţeles. 

Tinu ușa și Dana Sue intră înaintea lui, apoi se clătină 
înapoi. El o sprijini, punându-i o mână pe după talie. 

— Eşti bine? întrebă el, privind-o cu îngrijorare. 

Îşi îndreptă umerii şi îl privi în ochi. 

— Bineînţeles, spuse ea, apoi o luă spre patul lui Annie. 

Ronnie se apropie cu greu. Salonul avea același miros 
de dezinfectant ca și camera de gardă, ceea ce îl făcu să 
nu se simtă în apele lui. Dar aici era o liniște ciudată. 
Annie nu stătea niciodată locului și nu era niciodată 
tăcută. Liniștea era întreruptă doar de semnalul constant 
emis de un monitor şi de oftatul înăbușit cu greu al Danei 


Sue, în timp ce se așeză lângă pat. 


— Bună, scumpo, șopti ea, luându-i mâna lui Annie în a 
ei. Mama este aici. Si tata. 

Ronnie reuși în cele din urmă să facă un pas înainte, 
dar, când zări chipul palid și slăbit al fiicei sale, perfuzia 
din braţ și masca de oxigen de pe faţă, aproape că se 
împiedică. 

— Doamne, Dumnezeule, suspină el, îngrozit nu doar de 
toate tuburile şi monitoarele, ci şi de adolescenta care era 
atât de slabă, încât abia dacă i se zărea trupul de sub 
așternuturi. 

Dana Sue îl avertiză din priviri, iar el reuși să-și 
înăbușe acuzaţiile grele care îi stăteau pe vârful limbii. În 
schimb, se îndreptă spre cealaltă parte a patului și se 
așeză. Pentru că avea o perfuzie la mână, se mulţumi să-i 
mângâie cu un degete braţul subţire și rece al lui Annie. 

— Bună, îngeraș. Ne-ai speriat foarte tare pe mama și pe 
mine, dar o să fii bine. Doctorul a spus că ai nevoie doar 
de puţină odihnă. Eu și mama o să fim aici lângă tine, 
bine? Vom fi în sala de așteptare, chiar aici în faţa ușii. 
Dacă ai nevoie de noi, nu trebuie decât să-i spui 
asistentei și ea ne va chema. Si vom veni înăuntru să 
vorbim cu tine de fiecare dată când ne vor lăsa. 

— Așa este, confirmă Dana Sue. Nu plecăm nicăieri. 
Toate prietenele tale sunt și ele aici. Sarah e foc și pară 
pe tine pentru că ai stricat petrecerea în pijamale. Spune 


că abia așteaptă să mai organizezi una cât mai repede. Și 


Raylene spune că își va nota toate temele pe care vi le dă 
la școală, ca nu cumva să rămâi în urmă. Cred că a spus 
asta pentru că este invidioasă pe tine că vei lipsi la câteva 
ore și vrea să fie sigură că nu o să scapi de corvoada 
temelor. 

Ronnie nu fu prea sigur, dar i se păru că vorbele Danei 
Sue stârniră un zâmbet slab pe chipul lui Annie. Ridică 
privirea și o văzu pe asistentă făcându-le semn. Ocoli 
patul și puse o mână pe umărul Danei Sue, apoi se aplecă 


și o sărută pe frunte pe Annie. 


— Trebuie să te lăsăm puţin singură — nu putem să mai 
stăm cu tine, îi spuse el. Ne vedem mai târziu, puștoaico. 

Dana Sue se ridică cu greu, cu ochii plini de lacrimi. 

- O să te faci bine, scumpo. Îţi promit. Ne vom 
întoarce foarte repede. 

Când ieșiră din salon, ea se clătină pe picioare. Oricât 
de furios ar fi fost din cauza stării în care se afla fiica sa, 
Ronnie o prinse de cot și o sprijini. 

— Trebuie să vorbim, spuse el categoric. 

— Nu acum, îl rugă ea. 

— Ba da, acum. Vom merge la cantină. Arăţi de parcă 
mai ai puţin și leșini. Trebuie să mănânci ceva. 

— Nu pot să mănânc. 

— Ba poţi, spuse el ferm. 

Când ea ridică bărbia într-un gest de încăpățânare, o 
întrebă: 

— Trebuie să te car în spate ca să te duc până jos? O voi 
face, să ştii. La cât de supărat sunt acum, ideea de a mă da 
în spectacol nu mă deranjează câtuși de puţin. 

Privirea ei sfidătoare o fixă pe a lui și, pentru o 
secundă, crezu că îi trecuse prin cap să-l pună la 
încercare. Dar, până la urmă, îi aruncă o privire 
dezgustată și o luă înainte de una singură pe hol. 

El o urmă până când intrară în cantină, luă o tavă și 
începu să o umple cu mâncare. Suc, fructe proaspete, un 
covrig și cremă de brânză, omletă, clătite și două cești de 
cafea. 

— Ai de gând să hrănești o armată? îl întrebă Dana Sue 
când întinse mâna să ia încă o farfurie de clătite. 

Studie farfuriile cu mâncare de pe tavă și decise că era 
suficient pentru amândoi. O cunoștea pe Dana Sue. În 
ciuda faptului că susținea că nu-i era foame, mânca 
întotdeauna în situaţii de stres. Si trecuseră foarte multe 
ore de la cina pe care el o mâncase la un fast-food cu o 
seară înainte. 


— Cred că e suficient, recunoscu el, plătind la casă. 


Apoi o luă înainte spre o masă care tocmai se eliberase, 


undeva lângă o fereastră. După toate acele ore în care i se 
păruse că timpul încremenise, fu surprins să vadă că 
soarele era deja sus pe cer în acea dimineaţă. 

Cantina era plină de familiile pacienţilor și de 
personalul spitalului. Era o atmosferă complet diferită 
faţă de cea de mai devreme, când el și Maddie coborâseră 
să ia cafea şi nu se întâlniseră decât cu câţiva clienţi 
obosiţi. 

Ronnie puse toate farfuriile pe masă, apoi așeză tava 
goală pe una de lângă ei. Împărţi omleta și clătitele pe 
două farfurii, așeză una în faţa Danei Sue și începu să 
mănânce. Când ea rămase în continuare nemișcată, 
refuzând să se atingă de mâncare, îi zâmbi. 

— Vei avea nevoie de forță ca să te lupţi cu mine, 
comentă el. Mănâncă. Clătitele sunt bune. Ouăle sunt 
comestibile. N-o să mai fie la fel dacă apucă să se 
răcească. 

— Ăsta da, motiv să mă faci să mă şi înfig în ele, replică 
ea, dar apucă furculita și gustă clătitele. 

— Deci? o întrebă el. 

— Nu sunt la fel de bune ca acelea pe care le fac pentru 
brunch-ul de duminică de la Sullivan. 

Se abținu să nu zâmbească. Chiar și în aceste 
împrejurări, firea ei competitivă ieșise la iveală. 

— După ce Annie se va face bine, o să trec pe la tine și 
o să le încerc pe ale tale, spuse el, luând o înghiţitură din 
sucul de portocale. Îmi amintesc că îţi ieșeau destul de 
bune când le pregăteai pentru noi în dimineţile când 
eram în vacanţă. 

— Nu începe să răscolești trecutul, Ronnie, spuse ea. N- 
am chef să încep să depăn amintiri cu tine. 

— Bine, atunci hai să vorbim despre ceva ce s-a 
întâmplat mai recent, spuse el, privind-o fix în ochi și 
renunțând să o mai menajeze așa cum făcuse până atunci. 


Cum naiba a ajuns Annie în halul ăsta? 


— Foarte multe adolescente au tulburări de alimentaţie, 
spuse Dana Sue apărându-se. 

— Îmi pasă doar de adolescenta noastră. Cum a fost 
posibil ca situaţia ei să se agraveze atât de tare, fără ca tu 
să iei nici o măsură? 

Dana Sue scăpă furculiţa și izbucni în lacrimi. 

— Nu știu, șopti ea. Sincer, nu știu. Am crezut că pot să 
controlez situaţia. l-am pregătit mâncare sănătoasă. Mi-a 
promis că o mănâncă. Cred că, pur și simplu, n-am vrut 
să cred că m-ar minţi în legătură cu ceva atât de 
important. 

Ronnie era prea furios ca să mai poată simţi nici măcar 
pentru o secundă milă faţă de suferinţa ei evidentă. 

— Ai fost aici lângă ea. Trebuia să-ţi dai seama că era 
ceva în neregulă. Doamne, cred că nu cântărește nici 40 
de kilograme. 

Dana Sue îl privi cu ochii aprinși de furie. 

— Nu crezi că sunt conștientă de asta? Nu crezi că m- 
am întrebat de o mie de ori de ce n-am tranșat problema 
mai devreme? Am făcut tot ce am putut, Ronnie. Am 
vorbit cu ea. Toată petrecerea în pijamale trebuia să mă 
facă să înţeleg dacă făcea asta pentru că așa voia ea sau 
dacă pieptenele ei erau la fel de obsedate de dietă ca și 
ea. 

— Ai făcut prea puţin și mult prea târziu! 

— Să nu îndrăznești să mă învinovăţești pe mine pentru 
toate astea! spuse ea. Tu unde ai fost? 

Ronnie își reprimă un sentiment instantaneu de 
vinovăţie și ripostă cu o replică răutăcioasă. 

— Am fost acolo unde ţi-ai dorit tu să fiu — cât mai 
departe. 

— Pentru că m-ai înșelat! spuse ea furioasă. Şi de acolo 
a început toată nebunia asta. 

O privi nedumerit. 

— Dai vina pe mine pentru anorexia lui Annie, pentru 


că te-am înşelat? 


— Da, răspunse ea cu înverșunare. Și-a băgat în cap că, 
dacă aș fi fost slabă, îndeajuns de slabă, nu m-ai fi înșelat, 
așa că a decis să se înfometeze, ca să nu ajungă singură ca 
mine. 

— Este absurd, susţinu Ronnie. Ţi-a ea spus asta? 

— Nu în mod direct, dar ăsta era motivul pentru care se 
lua de mine de fiecare dată când venea vorba despre 
greutatea mea. Te-a urât pentru că m-ai înșelat, Ronnie, 
dar m-a urât în egală măsură și pe mine pentru că a crezut 
că este vina mea. 

Ronnie se lăsă pe spătarul scaunului și își trecu mâna 
peste cap. Era un gest automat de care nu se debarasase 
nici măcar după ce se răsese în cap. Unele ticuri dispar 
greu. 

În timp ce Dana Sue îl privea, disperarea ei profundă 
dispăru pentru o clipă. 

— Îmi place noul tău look, spuse ea. Încă nu te-ai 
obișnuit? 

Ronnie încuviinţă din cap. 

— N-am mai văzut rostul să mă mint singur că nu voi 
cheli, așa că mi-am spus că nu mai contează. 

— Îţi stă bine. Pe tine chelia te face foarte sexy. 

— Vorbești serios? O iau ca pe un compliment care vine 
din partea ta. 

Se schimbă brusc la faţă. 

— Să nu ţi se urce la capul ăla chel al tău, spuse ea. 

— Nici nu mă gândeam, o asigură el. 

— Poate că ar trebui să ne limităm la conversaţia despre 
Annie, sugeră Dana Sue. 

— Am fi pe un teren mai sigur, fu el de acord. Deși, pe 
vremuri nu obișnuiai să urmezi calea cea mai sigură, 
scumpo. 

— M-am schimbat, spuse ea. Să rămânem strict la 
discuţia legată de nevoile lui Annie. 

În ciuda dorinţei sale de a continua să se certe cu Dana 


Sue, fie și numai ca să-i mai coloreze puţin obrajii, oftă. 


— Bietul copil, murmură el. Eu chiar am crezut că se 
descurcă. Părea să fie bine când am vorbit. Aruncă o 
privire precaută către Dana Sue. Ştiai că vorbim, nu? 

— Am aflat abia acum câteva zile, recunoscu ea. De cât 
timp durează asta? 

— Am sunat-o de la început, spuse el ridicând din 
umeri. Îmi închidea. De ceva timp însă, cred că de cam 
șase luni, a început în sfârșit să-mi vorbească. Ca să fiu 
sincer, nu cred că voia să știi. 

— Să înţeleg că n-a fost ideea ta să nu-mi spună? 

— Nu, bineînţeles că nu. M-am gândit că ea va ști cel 
mai bine cum să gestioneze situaţia. 

— Ai lăsat la latitudinea unei fete de 16 ani să decidă 
dacă să-și mintă sau nu mama? 

— Să evite să-i spună adevărul, o contrazise el. N-am 
încălcat înţelegerea noastră, Dana Sue. Aveam dreptul să 
vorbesc cu ea și să o văd tot timpul. Dacă ea nu ţi-a spus 
nimic, a fost probabil pentru că nu voia să te supere. 

Dana Sue îl privi surprinsă, ca și cum nu s-ar fi așteptat 
ca el să înţeleagă asta. 

— Ai dreptate, recunoscu ea cu jumătate de gură. 
Presupun că, undeva în adâncul sufletului meu, aveam 
nevoie să cred că nu-ţi păsa deloc de nici una dintre noi. 

— Ei bine, te-ai înșelat, spuse el categoric. 

În dorinţa de a câştiga câteva minute pentru a se putea 
gândi mai bine la întorsătura urâtă pe care o luaseră 
lucrurile, înfipse furculiţa într-o bucată de pepene galben, 
apoi i-o întinse Danei Sue. Ea clătină din cap, iar el o 
băgă în gură și o mestecă. 

— Nu e rea, spuse el, apoi înfipse furculiţa într-o altă 
bucată. Încearcă. 

— Ronnie! protestă ea. 

El rămase cu furculiţa întinsă până când într-un final 
ea acceptă și gustă din pepenele galben. 

— Ai dreptate. Chiar e bun. 


Zâmbi când ea recunoscu asta. 


- Ți-am spus eu, zise el, apoi tăcu. În cele din urmă își 
ridică privirea ca să se uite în ochii ei. Ce facem acum? 

— La ce te referi! 

— La Annie, bineînţeles. 

Se uită la el cu o expresie nedumerită. 

— Sincer, nu știu. Bănuiesc că va trebui să-i lăsăm pe 
medici să ne sfătuiască ce să facem în următoarele 
săptămâni. 

— Eşti dispusă să cedezi controlul și să te lași pe mâna 
medicilor? spuse el pe un ton sceptic. 

— În situaţii de criză, da, spuse ea. 

— Te-ai schimbat. 

— Mai ales în bine, cred. 

— Mi-ar plăcea să aflu cum îţi mai merge, spuse Ronnie, 
știind că forţa limitele pe care le stabiliseră. Abia aştept 
să văd restaurantul. Annie spune că este grozav. Mi-a 
trimis o recenzie care a apărut în ziarul din Charleston. 

Dana Sue păru surprinsă. 

— Serios? 

— Am fost foarte mândru de tine, nu doar pentru că ai 
primit o recenzie elogioasă, ci pentru că ai dat lovitura 
făcând ceea ce-ţi place. 

— Mulţumesc, spuse ea, evident stânjenită de laude. Ar 
fi bine să ne întoarcem la etaj. Cred că a venit timpul să 
o vedem din nou pe Annie. 

— Du-te tu înainte, îi spuse el. Stai câteva minute doar 
tu cu ea. Eu o să-mi termin cafeaua, o să strâng aici și vin 
ȘI eu. 

— Ești sigur? 

— Du-te, Dana Sue. 

— Mulţumesc, spuse ea din nou și se grăbi să plece. 

Oftă şi, exact în momentul în care luă o ultimă 
înghiţitură de cafea, o auzi pe Maddie comentând: 

— A fost foarte drăguţ din partea ta. 

Se uită în ochii ei iscoditori. 

— Ca să flu sincer, nu ştiu dacă sunt pregătit s-o văd din 


nou, recunoscu el. Când mă uit la Annie cum stă acolo 


întinsă pe pat, îmi vine să lovesc ceva. 

— Ai de gând să-ţi iei tălpășiţa? 

Se încruntă când auzi întrebarea. 

— Bineînţeles că nu. Ce-ti veni? 

— Chiar mai era nevoie să întrebi? Ultima dată când s- 
au înrăutățit lucrurile pe aici, ai fugit. 

— Am fost alungat, o corectă el, dar Maddie se mulţumi 
doar să-i zâmbească. 

— Presupun că e o chestiune de interpretare. 

— Ei bine, de data asta rămân, spuse el. 

— Doar pentru Annie? 

Zâmbi. 

— Chiar trebuie să întrebi? 

Maddie se întinse peste masă și îi strânse mâna. 

— Îţi va spune să pleci, îl avertiză ea. 

— Sunt sigur de asta, recunoscu el. Dar, de data asta voi 
asculta ceea ce nu spune, în loc să reacţionez la ceea ce 
spune. 

— E un plan bun. 

— Fă-mi o favoare, vrei? 

— Orice. 

— Când Dana Sue iese din rezerva lui Annie, convinge- 
o să se ducă acasă și să doarmă câteva ore. Este epuizată. 
Dacă încerc să-i spun să ia o pauză, o să creadă că am de 
gând s-o câștig pe Annie de partea mea sau ceva de genul 
ăsta. 

— O să încerc, îi promise Maddie. Dar, dacă Annie nu 
este complet în afara oricărui pericol, cred că ești 
conștient că Dana Sue nu va pleca nicăieri. 

Ronnie dădu din cap, știind că avea dreptate. 

— Atunci o să mă interesez dacă există vreo cameră 
disponibilă prin apropiere unde să se poată duce pentru a 
trage un pui de somn. 

— Și tu? Arăţi destul de obosit. 

— Sunt obișnuit să supraviețuiesc și fără să dorm prea 
mult. O să mă descurc. Pot să dorm puţin în sala de 


așteptare, între orele de vizite. In momentul în care ne 


vor lăsa să stăm mai mult timp cu Annie, voi fi lângă 
patul ei zi și noapte, până când se va pune pe picioare. Îi 
aruncă o privire lungă lui Maddie, abţinându-se să nu 
izbucnească în lacrimi. O iubesc pe fata asta. Nu știu ce 
m-aș face dacă ar păţi ceva. 

— Nu va păţi nimic, spuse Maddie cu înverșunare. 

— Ai o relaţie cu tipul de sus? întrebă el. 

— Am credinţă, da, spuse ea. Și tu ar trebui să ai. 

— Încerc. Dar abia reuşesc să mă mai agăț de ea. 

— Atunci agaţă-te de mine, spuse ea. Am destulă 
pentru amândoi. 

— Stii, Madelyn, cred că mi-ai lipsit aproape la fel de 
mult ca şi familia mea, rosti el încet. Chiar dacă erai 
neagră de supărare ultima oară când te-am văzut. Ai spus 
multe lucruri în acea noapte, care au tăiat în carne vie, 
dar le-am meritat cu vârf şi îndesat. 

— Cu prisosinţă, aprobă ea pe un ton grav, apoi îi 
zâmbi. Dar mă bucur că te-ai întors. Abia aștept să-l 
cunoşti pe Cal. 

— Noul tău soţ. Mi-a spus Annie. L-am văzut 
antrenând câteva meciuri înainte de a pleca. Te-ai dat la 
tineret, Madelyn? 

— Așa se spune, râse ea. Partea bună este că atunci 
când voi fi bătrână și o să merg în cârje, cineva va putea 
să-mi aducă totuși cadrul. 

— Ceva îmi spune că mai ai mulţi ani de trăit până să 
ajungi în stadiul ăsta. Mă bucur că ești fericită. Din tot 
sufletul. Ronnie îi zâmbi. Am auzit că ai mai făcut un 
copil. 

— Da, spuse ea, radiind de fericire. lar faptul că am un 
copil la vârsta mea ar trebui să te facă să crezi că 
miracolele sunt posibile. 

— Crezi că va fi nevoie de un miracol ca să-mi recapăt 
familia? întrebă el. 

— Un miracol ar fi calea ușoară, îl tachină ea. Cred că 
totul stă doar în puterile tale, dar Ronnie pe care-l știam 


putea să măgulească aproape orice femeie ca s-o convingă 


să-i dea orice își dorea. Nu cred că Dana Sue este imună 
la farmecul tău, indiferent cât de mult ar pretinde 
contrariul. Maddie se ridică în picioare. Haide, amice. Ai 
amânat destul de mult inevitabilul. Trebuie să te întorci 
să-ţi vezi fiica. Cu timpul, o să-ţi fie din ce în ce mai ușor, 
crede-mă. 

Ronnie se ridică și o urmă, dar la ușa salonului lui 
Annie șovăi și o privi pe Maddie în ochi. 

— Te înșeli, să știi. Cât timp lui Annie nu-i este bine, 
nu are cum să-mi fie mai ușor. 

De fapt, acum era destul de sigur că era posibil ca o 
inimă să se frângă de mai multe ori. 

Dana Sue ieși afară să-și verifice telefonul mobil după 
vizita ei scurtă la Annie, care încă dormea cea mai mare 
parte a timpului. Îi fusese foarte greu să vadă că Annie nu 
avea nici un fel de reacţii, așa că se simţise aproape 
ușurată când asistenta o anunţase că timpul expirase. 

În plus, trebuia vorbească cu Erik și Karen pentru a se 
asigura că se descurcau cu toate treburile de la restaurant. 
Și oricum voiau și ei să afle noutăţi despre starea lui 
Annie. 

Epuizată, se așeză pe o bancă de beton dintr-o grădină 
plină cu arbuști bine îngrijiţi, încărcați cu ultimele flori 
de trandafir din această vară. Un club de grădinărit local 
întreținea așa-numita Grădină a Serenităţii aflată în faţa 
intrării principale, în speranţa că decorul relaxant ar 
putea alina familiile pacienţilor. 

Închizând ochii şi întorcându-se cu faţa spre soare, 
Dana Sue lăsă căldura să o învăluie. Atmosfera era caldă 
și umedă, dar căldura îi făcea bine după multele ore 
petrecute în sala de așteptare cu aer condiţionat. După 
toată acea atmosferă aseptică din spital, florile vesele și 


parfumate din grădină și micul iaz erau o oază de relaxare. 


Dacă nu ar fi fost atât de agitată și îngrijorată, ar fi putut 
să doarmă, pur şi simplu, din picioare. 

— Te simţi bine? 

Dana Sue tresări și deschise ochii la auzul vocii lui 
Erik. Primul ei instinct fu să se uite la ceas înainte de a-l 
întreba: 

— Ce cauţi aici? Mai e puţin și se deschide restaurantul. 
Stii ce aglomeraţie e sâmbăta. 

— Nu trebuie să-ţi faci griji, o asigură el, așezându-se 
lângă ea. M-am dus acolo imediat ce am primit telefonul 
tău. Suntem pe ultima sută de metri cu toate pregătirile. 
Chelnerii și ceilalţi angajaţi au venit mai devreme să 
ajute. Karen poate să-mi ţină locul până mă întorc. Am 
venit să văd ce face Annie și să-ţi aduc ceva de mâncare. 

— Am luat ceva de la cantină mai devreme, spuse ea. 

Erik își dădu ochii peste cap. 

— Și ai supravieţuit? 

Îi întinse o caserolă cu mâncare. 

— Un rizoto cu ciuperci sălbatice, puţină salată de pere 
și nuci și o felie dintr-un tort fără zahăr pe care l-am 
pregătit chiar eu. 

Deși abia mâncase și susținea că nu-i era foame, Dana 
Sue nu se putu abţine să nu arunce o privire în cutie. 
Aromele care ieșiră de acolo când deschise capacul erau 
îmbietoare. 

— Tort de ciocolată? întrebă ea, adulmecând 
entuziasmată. 

— Cu amaretto și migdale, confirmă el. Este însiropat și 
savuros, dacă mă întrebi pe mine. Dar nu ai voie să te 
atingi de el până nu mănânci prima dată mâncarea. 

— Cine o să mă oprească? 

Îi aruncă o privire serioasă. 

— Nimeni. Mă bazez pe discernământul tău. 

Ea luă furculiţa, zâmbi, apoi luă o mușcătură zdravănă 
din tort. 

— Este divin, murmură ea în timp ce aromele îi 


explodau pe cerul gurii. Poate că ar trebui să ne 


reprofilăm și să ne transformăm într-o cofetărie. Ne-ai 
îmbogăţi pe toţi. 

— Un desert savuros este doar cireașa de pe o masă 
bună, interveni el, dar radia de satisfacţie la cuvintele ei 
de laudă. Încearcă și rizoto, o îndemnă el. Cred că Karen 
îţi calcă pe urme când vine vorba de condimente. 

Dana Sue gustă din rizoto și oftă. 

— Perfect. 

Mai luă o îmbucătură, apoi trecu la salata de pere cu o 
vinegretă ușoară cu aromă de zmeură. Fără să-și dea 
seama, terminase toată mâncarea pe care i-o adusese Erik. 

— Cred că mi-a fost mai foame decât am crezut, 
recunoscu ea. Sau poate că stilul tău de gătit este prea 
spectaculos ca să-i pot rezista. 

— Când ești foarte stresat, ai nevoie de mâncare 
sănătoasă ca să poţi să reziști, îi spuse el, cu ochii lui 
cenușii plini de îngrijorare. Gata cu mâncarea de spital. 
Unul dintre avantajele de a avea propriul restaurant e să 
poţi să te bucuri de o mâncare sănătoasă oriunde te-ai 
afla în caz de criză, bine? Eu și Karen vom avea grijă să 
primești micul-dejun, prânzul și cina. De îndată ce Annie 
va putea să mănânce ceva, vom încerca să o ademenim și 
pe ea. 

Văzând expresia de compasiune de pe chipul lui, ochii i 
se umplură de lacrimi. 

— Stii de ce e aici, nu-i aşa? 

Erik o luă de după umeri ca s-o liniștească. 

— Am și eu ochi, nu? Nu a fost greu să-mi dau seama. 

Simţind cum mai scapă de tensiune în îmbrăţișarea lui 
puternică, şopti: 

— Cred că sunt o mama groaznică. Habar n-aveam că 
este atât de grav. 

— Nu ești o mamă groaznică, spuse el, scuturând-o 
puţin. Să fim serioși. Orice copil s-ar considera a fi cel 
mai norocos cu așa o mamă. 

Pe obrajii Danei Sue începură să curgă și mai multe 


lacrimi. 


— Eşti prea drăguţ. M-ai făcut să plâng. 

— Scumpo, tu plângi din orice, așa că nu mă învinovăţi 
pe mine pentru lacrimile astea, spuse el râzând. Aveai 
nevoie de o repriză sănătoasă de plâns. Probabil că te-ai 
abținut toată noaptea. 

— Ştii, pentru un tip care n-a avut niciodată copii, te 
pricepi destul de bine, spuse ea. Femeia pe care o vei 
alege va fi o norocoasă. 

| se păru că vede o umbră trecând peste faţa lui, dar 
apoi își reveni și se uită la ea zâmbind. 

— Poate că deja simt ceva pentru cineva puţin mai în 
vârstă. S-ar putea să flu ca și Cal. El pare să fie destul de 
fericit cu Maddie. Poate că tu și cu mine ar trebui... 

Dana Sue se încruntă înainte ca el să poată duce la bun 
sfârșit gândul ridicol. Erik era cel mai bun prieten pe care 
îl avusese vreodată. Nu voia să se complice transformând 
prietenia lor într-o relaţie de dragoste. 


— Nici măcar să nu te gândești la asta. Relaţia noastră 


este perfectă așa cum este. 

— Așa e, consimţi el. Totuși, poate că n-ar trebui să 
excluzi cu totul această variantă. Câte femei se pot lăuda 
cu faptul că soţii lor sunt la fel de buni bucătari ca și ele? 

Dana Sue râse. 

— Ai vrea tu. Acum întoarce-te la restaurant ca să n-o 
lăsăm pe Karen să se descurce singură cu toată avalanșa 
de clienţi de la prânz. Devine mai bună pe zi ce trece, dar 
încă nu poate să gestioneze situaţii de genul acesta. 

Erik îi luă faţa în mâini, o studie cu atenţie, apoi dădu 
din cap. 

— Da, ţi-a revenit culoarea în obraji. Mi-am îndeplinit 
misiunea. Unul dintre noi îţi va aduce cina mai târziu, 
bine? Anunţă-mă dacă vrei să ţi-o livrăm aici sau ai de 
gând să mergi acasă. El îi aruncă o privire complice. Dacă 
ai nevoie de două porţii la cină, să ne spui din timp. 

Se încruntă la el. Umbla deja vorba prin oraș că 
Ronnie se întorsese? Mai mult ca sigur. La urma urmei, 


asta era ceva obișnuit în Serenity. 


— Nici moartă n-o să te las să-mi hrăneşti fostul soț, 
mormi ea. 

— Ești sigură? o întrebă el. Ai această mică strălucire în 
ochi ori de câte ori îi auzi numele... 

— De furie, îl asigură ea. 

— Furie, pasiune. Uneori este greu să faci diferenţa, 
comentă Erik. 

— Știu care este diferenţa, spuse ea. 

— Dacă spui tu, rosti el, pe un ton sceptic. Oricum, 
dacă ai nevoie de ceva, nu trebuie decât să-mi dai un 
telefon. 

— Mulţumesc, dragule, spuse Dana Sue, cu ochii din 
nou în lacrimi. Nu știu ce m-aș face fără tine. Vorbesc 
serios. 

— Probabil că le-ai servi clienţilor tăi prăjituri făcute 
din mixuri gata preparate, spuse el mimând o reacţie de 
dezgust. Îmbrăţișeaz-o pe Annie din partea mea, bine? 

Dana Sue dădu din cap și îl urmări cu privirea în timp 
ce se îndrepta grăbit spre parcare. Remarcă, nu pentru 
prima dată, că avea un posterior foarte frumos. Însă, mult 
mai important decât corpul lui sexy era sufletul său 
extraordinar de generos. Deși știa foarte puţine lucruri 
despre viaţa personală a lui Erik de dinainte de a veni în 
Serenity, era convinsă că el făcea parte din categoria 
băieţilor buni, genul de bărbat care avea grijă de prietenii 
săi şi era mereu alături de ei. 

Cum de avusese atâta noroc? Avea două dintre cele 
mai bune prietene din univers în Maddie și Helen. Acum 
Erik și Karen îi deveneau și ei rapid la fel de apropiaţi, de 
parcă ar fi făcut parte din familie. Ca o ironie a sorții, 
poate că nu i-ar fi întâlnit niciodată pe cei doi dacă nu ar 
fi fost despărţirea de Ronnie, care o forțase să se 
gândească la viitorul ei și astfel să-și înceapă afacerea de 
la Sullivan. Era incredibil că ceva atât de bun ar fi putut 
să apară din ceva atât de rău. 

Îşi întoarse din nou faţa spre soare şi rosti în gând o 


rugăciune de mulțumire pentru tot ce avea. Apoi adăugă 


în final rugămintea care venea din adâncul sufletului ca 
fiica ei să se facă bine și să-şi dea seama într-o bună zi că 


și ea era la fel de binecuvântată. 


Lui Ronnie îi veni rândul să stea cu Annie şi încercă să 
nu plângă văzând starea în care se afla. O parte din el 
voia să iasă afară, să meargă cu mașina undeva într-un 
colț uitat de lume unde putea să fie singur și să ţipe cât îl 
țineau plămânii, frustrat de nedreptatea situaţiei în care 
se afla fetiţa lui. O alta voia să o facă bucățele pe Dana 
Sue pentru că îngăduise să se întâmple așa ceva, dar știa 
că în realitate ea purta doar o parte din vină. Restul era a 
lui. Nu fusese lângă ea ca să poată opri lucrurile înainte 
ca acestea să scape de sub control. Nu că el ar fi putut 
face mai mult decât Dana Sue. Dar, dacă ea avea dreptate 
în legătură cu motivul care declanșase tulburarea de 
alimentaţie a lui Annie, poate că prezenţa lui ar fi făcut o 
oarecare diferenţă. 

— Domnul Sullivan? 

Îşi dezlipi privirea de la faţa palidă a lui Annie și văzu o 
femeie abia trecută de 40 de ani, cam de aceeași vârstă cu 
el, purtând un halat alb peste o bluză roz pal și o fustă de 
aceeași culoare, dar într-o nuanţă mai intensă. Coafura ei 
cu bucle castanii rebele și fusta de culoare deschisă 
contrastau cu aerul ei profesional și rece. 

— Sunt Ronnie Sullivan, spuse el. 

— Aș putea să vă vorbesc un minut afară? întrebă ea, 
aruncând o privire cu subînțeles în direcţia lui Annie. 

— Sigur. 

O urmă pe coridor. 

— Sunt Linda McDaniels, spuse ea. Cardiologul lui 
Annie m-a rugat să mă uit peste dosarul ei și să văd dacă 
pot să o ajut. 

Ronnie simţi cum inima începe să-i bată din cauza 
fricii. 


— Este ceva mai grav? Au apărut complicaţii? 


Ea îi atinse ușor braţul, cu o expresie plină de 
compasiune. 

— Nu, nimic de genul asta. Îmi cer scuze. Ar fi trebuit 
să vă explic. Sunt psiholog. Am de-a face cu o mulţime 
de fete ca Annie, cu tulburări de alimentaţie. 

Ronnie încă nu se putea obișnui să audă acele cuvinte 
asociate cu fiica lui. Annie fusese întotdeauna atât de 
echilibrată. Întotdeauna avusese un apetit absolut normal 
și mânca pizza, îngheţată, hamburgeri, cartofi prăjiţi, ca 
toţi copiii de vârsta ei. Probabil că majoritatea acestor 
mâncăruri nu erau bune pentru ea, dar Dana Sue le 
contrabalansase întotdeauna cu mese sănătoase. Reuşise 
chiar să o convingă pe Annie că beţișoarele de morcovi 
sau strugurii erau o gustare bună. Și, datorită 
numeroaselor ei activităţi, Annie nu se îngrășase 
niciodată nici măcar un gram. Era peste puterea lui de 
înţelegere de ce devenise atât de obsedată de slăbit. 

Când observă că Ronnie amuţise, doctorita McDaniels 
îl privi înţelegătoare. 

— Ce ştiţi despre anorexie? îl întrebă. 

— Noţiunile de bază, cred. E atunci când o persoană 
capătă o aversiune faţă de mâncare, sau cam așa ceva. Se 
pare că le afectează mai ales pe adolescente. 

— Ceva de genul acesta, deși vârsta pacienţilor pare să 
scadă din ce în ce mai mult, ceea ce reprezintă o tendinţă 
îngrijorătoare. De cele mai multe ori începe ca o simplă 
dietă, fie pentru că imaginea lor corporală este deformată, 
fie pentru că există multă presiune din partea colegilor de 
a fi foarte slabă sau chiar pentru că își doresc să mai dea 
jos câteva kilograme. Apoi, ceva nu mai merge bine și 
devine o obsesie. Poate că apare ceva care le dă toată 
viaţa peste cap și mâncatul este singurul lucru pe care îl 
mai pot controla, așa că duc totul la extrem. Aveţi idee 
ce s-ar fi putut întâmpla în cazul lui Annie? 

Era destul de ușor, gândi Ronnie cuprins de un 


sentiment de vinovăţie. 


— Eu și mama ei am divorţat acum câţiva ani şi eu am 
plecat din oraș, spuse el, apoi brusc își aminti altceva. În 
ziua în care am plecat, când i-am spus că am de gând să le 
părăsesc, s-a ridicat de la masă, a fugit în toaleta 
restaurantului și a vomitat. S-ar fi putut declanșa atunci? 

— Posibil, cel puţin în sensul în care o traumă majoră 
din viaţa ei a fost asociată cu mâncarea. Cel puţin asta 
îmi oferă un punct de plecare. Dacă dumneavoastră și 
fosta soţie sunteţi de acord, aș vrea să petrec puţin timp 
cu Annie cât se află încă aici în spital. Este important să 
începem terapia imediat, într-un mediu controlat. 

— Cardiologul a menţionat că s-ar putea să fie nevoie să 
meargă într-un centru de tratament, spuse Ronnie. 
Credeţi că este posibil aşa ceva? 

— Aș prefera mai degrabă să aştept și să văd stadiul în 
care ne aflăm, asta numai după ce eu și nutriţionistul 
vom avea câteva ședințe cu ea. Noi nu avem aici genul 
de program pe îl au cei de la un centru medical de profil, 
dar avem specialiști care cunosc metodele de lucru în 
astfel de cazuri. Dacă Annie cooperează și înregistrăm 
câteva progrese și reușim să-i creștem aportul caloric și, 
dacă vom vedea că a luat câteva kilograme, atunci poate 
că ar fi posibil să evităm internarea ei într-un astfel de 
centru. Câteodată însă asta este cea mai bună opţiune, 
dacă vrem să evităm o recidivă. E prea devreme să ne 
dăm seama de toate astea în cazul lui Annie. 
Dumneavoastră şi fosta dumneavoastră soţie aţi fi de 
acord cu transferarea ei în altă parte, dacă vom ajunge la 
concluzia că așa ar fi cel mai bine? 

— Vom face tot ce este mai bine pentru Annie, o 
asigură Ronnie. 

Dacă va fi nevoit să-i forţeze mâna lui Dana Sue pentru 
a o convinge să fie de acord, o va face. Bineînţeles că 
poate că i se va părea suspectă remarcabila lui putere de 
convingere în aceste circumstanţe. 


Doctorita McDaniels îi aruncă o privire înţelegătoare. 


— Haideţi să vorbim puţin şi despre dumneavoastră. Aţi 
spus că aţi plecat după divorţ. 

El încuviinţă din cap. 

— Bănuiesc că acum vă simţiţi destul de vinovat, spuse 
ea. 

— Bineînţeles că sunt. Dacă aș fi fost aici, în oraș... 

— Lucrurile s-ar fi putut sfârși exact la fel, cu excepţia 
cazului în care, dacă aţi fi ales să rămâneţi, decizia 
dumneavoastră ar fi putut împiedica divorțul. 

Când dădu să-i răspundă, ea ridică o mână. 

— Nu contează, spuse ea. Supoziţiile sunt o pierdere de 
timp, domnule Sullivan. Să ne ocupăm de lucrurile 
concrete şi să mergem înainte, bine? Aţi fi dispus să 
participaţi la niște ședințe dacă vă voi solicita? Știu că 
prezenţa dumneavoastră îi va fi de ajutor și medicului 
nutriționist. Amândurora ne place să implicăm destul de 
mult părinţii în acest proces. O să rămâneţi în oraș 
suficient de mult pentru asta? 

— Voi fi aici oricât de mult va fi nevoie. Si voi face tot 
ceea ce este necesar. 

— Și fosta dumneavoastră soţie? 

— Va veni şi ea. 

Indiferent de cât de reticentă ar fi Dana Sue să se afle 
în aceeași cameră cu el va trebui să treacă peste asta, 
până când Annie o să fie din nou sănătoasă. Dana Sue 
era o mamă prea bună ca să nu fie de acord. 

— Bine. Atunci, de îndată ce Annie va fi stabilă şi 
conștientă, voi începe să petrec ceva timp cu ea și vă voi 
anunţa ce va trebui făcut de aici încolo. 

— Mulţumesc. 

— Nu-mi mulţumiţi încă. Nici măcar nu am început 
partea cea mai grea, îl avertiză ea. Presimt că veţi avea cu 
toții motive să mă urâţi înainte să terminăm terapia. 
Unele emoţii pe care este posibil să le stârnim vor fi 
destul de brutale și dureroase. Si vor fi momente când va 


trebui să fiu dură cu Annie. Să fiţi pregătiţi pentru asta. Li 


oferi un zâmbet cald care mai îndulci severitatea 
avertismentului. Vom lua legătura în curând. 

O privi cum se îndepărta, apoi se întoarse și o văzu pe 
Dana Sue holbându-se la el, cu ochii scăpărând de furie. 
Când trecu pe lângă el ofuscată, o apucă de braț. 

— Bine, poţi să-mi spui unde te-ai dus cu gândul? o 
întrebă. 

— Că nu pierzi timpul și că ai și găsit pe cineva cu care 
să flirtezi, răbufni ea. Dă-mi drumul. Vreau să o văd pe 
Annie. 

— Nu vrei să auzi mai întâi ce a spus doctoriţa 
McDaniels? 

Ea se schimbă la faţă. 

— Este doctor? 

— Psiholog, confirmă el. Va lucra cu Annie de îndată ce 
se va simţi suficient de bine. Doctorita McDaniels vrea 
ca și noi să participăm la unele ședințe. A spus că face 
echipă cu un medic nutriţionist, care dorește și el să 
colaboreze cu noi. Conversaţia n-a fost una personală, 
Dana Sue. A fost strict despre fiica noastră. 

— O, spuse ea înduioșată. Ei bine, este o femeie 
atrăgătoare. Nu prea poţi să mă învinovăţești că am tras 
concluzii pripite. 

Se abţinu să nu zâmbească. 

— Nu, nu te pot învinovăţi. 

Dar avea să facă tot ce ţinea de el pentru a se asigura că 
nu va mai avea niciodată nici un motiv ca să tragă o 


astfel de concluzie. 


Următoarele zile au fost cele mai lungi din viaţa Danei 


Sue. Nu numai că fusese foarte îngrijorată pentru fiica ei, 


dar să-l vadă pe Ronnie mereu în preajma ei de fiecare 
dată când întorcea privirea o tulbura și mai mult. Arăta 
mai bine ca niciodată și era atât de amabil și de grijuliu, 
încât aproape că o făcuse să uite de ce îl alungase. Criza 


aceea de gelozie îi reîmprospătase memoria, dar el îi 


tăiase imediat avântul când îi explicase cine era doctoriţa 
McDaniels. 

Asta, plus faptul că nu plecase de lângă Annie mai 
mult de câteva minute la un moment dat. Ochii lui 
albaştri erau întunecaţi de îngrijorare și epuizare, dar, de 
fiecare dată când Dana Sue îi sugera să doarmă puţin, 
făcea ce făcea, și în final le convingea pe Helen sau pe 
Maddie să o ducă pe ea acasă ca să tragă un pui de somn. 

— Ce crezi că pune la cale? o întrebă pe Maddie în timp 
ce o convinsese să o ducă cu mașina acasă pentru prima 
dată de când începuse nebunia. 

Maddie fusese și ea de acord cu propunerea lui Ronnie, 
acesta fiind și principalul motiv pentru care Dana Sue 
acceptase să meargă acasă. Nu mai avu putere să riposteze 
când văzu că cei doi se coalizaseră împotriva ei. 

— Nu cred că pune nimic la cale, spuse Maddie. Cred 
că este îngrijorat de starea lui Annie. 

— Fără îndoială, dar mai este şi altceva, insistă Dana 
Sue. Tot îmi aruncă niște priviri ciudate, cercetătoare, de 
parcă ar încerca să-și dea seama la ce mă gândesc. 

Maddie chicoti. 

— Sunt convinsă. Probabil că așteaptă să te trezești și 
să-ţi amintești ce ţi-a făcut, apoi să începi să-l jupoi de 
viu. Nu este ca și cum i-ai spus fi spus „la revedere“ și l-ai 
fi lăsat să-și vadă de drum. Scena aceea de pe peluza din 
faţa casei tale a făcut deliciul întregului oraș luni la rând. 
Având în vedere temperamentul tău nărăvaș, sunt sigură 
că el crede că în orice clipă i s-ar putea întâmpla așa ceva 
din nou. 

Dana Sue se strâmbă. 

— O dată a fost de ajuns. A fost jenant. 

— A primit ce a meritat, o corectă Maddie. 

— Nu, vreau să spun că eu am fost jenată când m-am 
gândit la asta după aceea. Pentru că m-am dat în 
spectacol, tot orașul a aflat ce mi-a făcut. Nici nu e de 


mirare că Annie a chiulit de la școală o săptămână 


întreagă după aceea. Și mie îmi venea să mă ascund să nu 
mă vadă nimeni. 

— Ei bine, toate astea sunt istorie acum, o consolă 
Maddie. 

— Nu crezi că dacă se va întoarce toţi își vor aminti de 
asta ? 

Maddie o cercetă din priviri. 

— Chiar regreţi că l-ai sunat? 

Dana Sue se gândi bine, apoi clătină din cap. 

— Oricât de greu mi-ar fi să recunosc, are tot dreptul să 
fie aici. Și poate chiar va reuși să ajungă la sufletul lui 
Annie. Este clar că eu nu am avut noroc. 

— Poate că această sperietură va fi suficientă ca lucrurile 
să se schimbe între voi, sugeră Maddie. Să leșini este una, 
dar un stop cardiac la vârsta lui Annie este cu totul 
altceva. 

— Mi-aş dori să cred că ai dreptate, dar McDaniels, 
psihologul, pare să creadă că impactul va fi temporar dacă 
Annie nu va trata fondul problemei. Ne-a spus și mie, și 
lui Ronnie că vrea să o înscrie la terapie. Nu pot să nu fiu 
de acord, dar ceva îmi spune că Annie o să protesteze. 

— Las-o să protesteze, dar ai grijă să meargă la terapie 
chiar dacă nu e de acord. Dacă alternativa este să fie 
trimisă într-un centru unde să stea internată, îmi 
închipui că se va obișnui destul de repede cu ideea de a 
intra în program. Și îţi va fi de ajutor și faptul că poți să 
te bizui pe Ronnie că o să te susţină. 

Dana Sue clipi când auzi asta. 

— El nu rămâne în oraș. Sunt sigură că așteaptă doar ca 
doctorii să ne anunţe că Annie a ieșit din criză ca s-o 
șteargă din nou. 

Maddie păru surprinsă. 

— Nu rămâne în Serenity! Aveam impresia că... Vocea 
i se stinse. Poate că am înţeles greșit. 

Pe Dana Sue o cuprinse panica. 


— “Ţi-a spus altceva, Maddie? 


— Vorbește cu el, o îndemnă prietena ei. Ar trebui să 
discutaţi faţă în faţă, nu prin intermediul meu. Nu vreau 
să cad la mijloc. 

— O, chiar că o să vorbesc cu el, spuse Dana Sue tristă. 
Faptul că l-am sunat în noaptea aceea nu ar trebui 
interpretat ca o invitaţie să se mute înapol. 

Maddie zâmbi. 

— Nu cred că el vede lucrurile din perspectiva asta. 

— Da? 

— Cred că i-a spus ceva lui Helen despre mâna 
destinului. 

Dana Sue se îndreptă dintr-odată, revigorată și gata de 
luptă. 

— Destin, pe naiba! Du-mă înapoi la spital chiar în 
clipa asta. Trebuie să am o mică discuţie cu fostul meu 
soţ. 

— Eşti sigură că vrei discutaţi despre asta acolo? întrebă 
Maddie îngrijorată. 

— De ce nu? 

— Pentru că, scumpa mea, este un spital. Va trebui să 
vorbeşti mai încet. 

„Ăsta este un dezavantaj, se gândi Dana Sue, dar avea 
să găsească ea o soluţie. Odată se certase cu un 
producător local, într-un limbaj destul de colorat, fără ca 
nici unul dintre clienţii aflaţi de la mese să-şi dea seama. 
Desigur, să reușească să treacă ceva prin căpăţâna tare a 
lui Ronnie Sullivan, fără strigăte și farfurii sparte, era o 


cu totul altă poveste. 


Annie era atât de surprinsă să-și vadă tatăl stând lângă 
ea pe patul ei de spital încât aproape leșină din nou. 

— Tati? șopti ea ușor, fiindu-i teamă că avea halucinaţii. 

Un zâmbet îi lumină faţa. 

— Sunt aici, îngeraș. Mă bucur să-ţi văd ochii mari și 
albaștri cum se deschid din nou. 

— Mi s-a părut că te-am auzit vorbind cu mine, dar 


eram convinsă că trebuie să fie doar un vis. De cât timp 


ești aici? 

— Din noaptea în care te-au adus aici. 

Totul era în ceaţă. Îşi amintea că i se făcuse, pur și 
simplu, greață când văzuse toată mâncarea adusă de 
mama ei pentru petrecerea în pijamale. Apoi, că dansa 
împreună cu alte fete când începuse să simtă o senzaţie 
ciudată în piept, ca și cum ceva îi strângea inima ca într- 
o menghină. Nu mai simţise așa ceva în viaţa ei, nici 
măcar la ora de sport, când fusese nevoită să alerge. Se 
gândise că ar fi mai bine să tragă un pui de somn și acesta 
era ultimul lucru pe care și-l amintea. 

— Când a fost asta? 

— Acum câteva zile. 

— Atât de mult a trecut? De ce nu-mi amintesc că am 
venit aici? Sau orice altceva care mi s-a întâmplat de 
când am ajuns aici? Și de ce sunt conectată la toate 
chestiile astea? 

— Aparatele monitorizează evoluţia stării tale de 
sănătate, iar perfuzia te alimentează cu lichide și 
medicamente. De când ai venit aici, ai dormit mai tot 
timpul. Îţi spun sincer că ne-ai băgat pe toţi în sperieţi, o 
mustră el cu blândeţe. 

— Îmi pare rău. De unde ai ştiut că trebuie să vii? 

— Mama ta m-a sunat. 

Asta însemna că mama ei trebuie să fi fost îngrozită că 
ea, Annie, urma să moară. Nu-și putea imagina nici un 
alt motiv pentru care l-ar fi sunat. 

— Cât timp ai de gând să stai? îl întrebă. 

— De tot, spuse el. 

Annie se uită la el, o mică scânteie de speranţă licărind 
în inima el. 

— Mama ştie? 

— Încă nu, recunoscu el. Crezi că se va supăra? 

Annie reuși să-i zâmbească slab. 

— Stii şi tu prea bine. 

Oftă. 


— Da, aşa m-am gândit și eu. 


Ea îl apucă de mână. 

— Nu o lăsa să te convingă să te dai bătut, da? 

— Nici o șansă, îngeraș. Nici o șansă. 

Annie îl privi fix în ochi pe tatăl ei pentru a se 
convinge că îi spune adevărul. El nici măcar nu clipi. 

— Promiţi!? întrebă ea, doar ca să fie sigură. 

— Jur pe ce am mai sfânt, spuse el, așa cum o făcuse de 
fiecare când îi promisese ceva până atunci. 

Annie își aminti de acest jurământ. Nu și-l încălcase 
niciodată. Poate că o înșelase pe mama ei, dar fusese 
întotdeauna sincer cu ea, chiar şi atunci când nu-i fusese 
uşor. 

— Bine, șopti ea. 


Incă îl ţinea de mână, când adormi din nou. 

Când Annie se trezi iar, lângă patul ei stătea o femeie 
pe care nu o recunoscu. Halatul alb îmbrăcat peste 
hainele de stradă îi spunea că probabil că era doctor. Deși 
zâmbetul ei era prietenos, seriozitatea din ochii o tulbură. 
Presimţea că nu dorea să audă ce avea de spus această 
femeie. Și, ca de fiecare dată când o speria ceva, trecea la 
atac pentru a-și masca frica. Annie încercă din răsputeri 
să o fixeze cu privirea, dar ea îi răspunse la fel. 

— Unde este tata? o întrebă în cele din urmă Annie, pe 
un ton încărcat de suspiciune, de parcă această femeie ar 
fi fost într-un fel de vină pentru absenţa lui. A fost aici 
acum un minut. 

Annie habar n-avea dacă era adevărat. Având în 
vedere modul în care timpul se scurgea fără ca ea să 
conștientizeze asta, ar fi putut să fi plecat cu câteva ore 
mai devreme. 

— Nu știu unde este tatăl tău acum, spuse femeia, pe 
tonul ei perfect — și enervant — de calm. Nu era aici când 


am venit eu. 


Annie o studie din ce în ce mai suspicioasă. 

— Cine sunteţi şi de ce vă aflaţi în camera mea? 

— Sunt doctor McDaniels. O să lucrez cu tine o 
perioadă. 

În capul lui Annie începură să sune sirenele de alarmă. 

— Cum adică să lucraţi cu mine? Vă referiti la 
recuperarea fizică sau ceva de genul ăsta? 

De data asta, femeia îi zâmbi cu gura până la urechi. 

— Mă tem că nu. Sunt psiholog. Vom încerca să ne 
concentrăm atenţia pe această tulburare de alimentaţie 
pe care o al. 

— Sunteţi psihiatru! spuse Annie, îngrozită. 

Ultimul lucru pe care și-l dorea era să-i scormonească 
cineva prin creier, de parcă ar fi fost nebună. 

— Nu prea cred. 

— Aș putea să-ţi arăt atestatul meu, spuse femeia, ca și 
cum asta ar fi fost dovada de care avea nevoie Annie. 

— Nu mă interesează, spuse ea cu încăpățânare. N-am 
nevoie de un psihiatru. Nu este nimic în neregulă cu 
mine. Sunt sigură că nu am o tulburare de alimentaţie. 

— Serios? Atunci de ce eşti în spital? 

Annie își dădu seama că nu știa cu exactitate motivul 
pentru care ajunsese aici. Probabil că mama și prietenele 
ei făcuseră din ţânţar armăsar. 

— M-am îmbolnăvit. Nu este mare lucru, bravă ea. 
Probabil că o să plec chiar azi de aici. 

— Mă îndoiesc, răspunse doctoriţa McDaniels. Aș 
spune că va mai dura între o săptămână și zece zile, asta 
dacă te străduiești foarte, foarte tare. 

Annie se panică văzând cu câtă siguranţă vorbea. 

— Vă spun că nu e nimic grav, insistă ea. Mă simt bine. 
Probabil că aș putea alerga chiar și la un maraton în 
după-amiaza asta dacă mi-aș propune. 

Doctoriţa se aplecă în faţă și o privi în ochi. 

— Serios? Așa crezi? 

— Sigur, spuse Annie. Probabil mama a exagerat zilele 


trecute. Așa face de multe ori. 


— Nu și de data asta, spuse doctoriţa McDaniels cu 
blândeţe. L-ai cunoscut pe doctorul Lane, nu? 

Annie clătină din cap. 

— Şi ştii că e cardiolog? 

Probabil că așa îi spusese, dar nu fusese atentă. 

— Este un doctor de inimă, spuse Annie încet. De ce aș 
avea nevoie de un astfel de doctor? 

— Deoarece, dacă nu mănânci îţi poate afecta serios 
inima. Asta s-a întâmplat și cu tine. Te-ai ales cu o 
aritmie — adică o bătaie neregulată și foarte rapidă a 
inimii. Îti aminteşti să fi simțit aşa ceva? 

Annie înghiți în sec. 

— Cred că da, recunoscu ea. Dar acum mă simt bine. 

— Pentru că personalul medical de aici s-a străduit să-ți 
reechilibreze balanţa electrolitică și să înceapă să-ţi 
crească nivelul de substanţe nutritive. Nu putem însă să 
facem mai mult. Munca grea cu adevărat depinde de tine. 
În caz contrar, data viitoare, s-ar putea să nu mai fii atât 
de norocoasă. 

Annie începu să tremure la insinuarea nerostită. Fără 
să le mai poată controla, lacrimile începuseră deja să-i 
apară în ochi și să i se rostogolească pe obraji. 

— Spuneţi asta doar ca să mă speriaţi, protestă ea. 
Mama v-a pus să-mi spuneţi asta, pentru că nu-i place că 
eu slăbesc şi ea nu. 

— Annie, nu spun nimic din toate astea ca să te supăr. 
Și mama ta nu m-a pus să fac nimic. Vreau doar să 
înţelegi că situaţia este foarte, foarte gravă, dar putem 
rezolva asta. Dacă vrei, îl pot aduce pe doctorul Lane aici 
ca să-ţi explice exact ce s-a întâmplat cu inima ta și de 
ce, se oferi McDaniels. Îţi poate spune cât de slăbită este 
inima ta şi cât de mic este nivelul potasiului sau cât de 
dezastroase sunt rezultatele celorlalte analize. Sau mă poţi 
crede pe cuvânt că nu aș minţi niciodată în legătură cu 
ceva atât de important. 

Annie își lăsă capul să cadă înapoi pe pernă și închise 


ochii. Totul se lega, într-un mod îngrozitor. Doar un atac 


de cord ar fi convins-o pe mama ei că era cazul să-l sune 
pe tatăl ei — asta era mai grăitor decât orice altceva. 
Annie era destul de sigură că n-ar fi venit de urgenţă 
acasă dacă ea doar ar fi leșinat sau ceva de genul acesta. 


Dar era o nebunie. Cei tineri nu făceau atacuri de cord. 


Simţi o atingere rece pe mână și privi în ochii 
înţelegători ai doctoriţei McDaniels. 

— Destul de înfricoșător, nu? Îmi imaginez că nu te-ai 
gândit niciodată că ceea ce făceai ar putea avea astfel de 
consecinţe. 

— N-am făcut nimic, protestă Annie din nou, dar cu 
mai puţină convingere în voce de data asta. 

— Vom vorbi despre asta data viitoare când voi mai 
trece pe aici, îi spuse doctoriţa McDaniels. Deocamdată 
vreau să fii receptivă când va veni Lacy Reynolds. Să 
colaborezi cu ea, bine? Îți vrea binele. 

— Cine este? 

— Ea este nutriţionista care te va ajuta să te faci bine. 
Îţi va regla aportul alimentar şi te va învăţa despre 
nutriţie. 

— Mama are un restaurant. Ştie totul despre mâncare. 


— Am fost la Sullivan, spuse doctoriţa McDaniels. Are 


un meniu grozav. Păcat că nu ai mâncat ce servește 
mama ta acolo. 

— Cine spune că nu am făcut-o? spuse Annie pe un ton 
bătăios. 

— Cântarul nu minte, răspunse doctorul cu blândeţe. Și 
faptul că eşti aici vorbeşte de la sine. 

Annie o studie preţ de un minut pe doctoriţa 
McDaniels. Nu părea genul de persoană care ar fi dură 
sau ar face prea mare caz de ceva. De fapt, părea mai mult 
tristă decât răutăcioasă, ca şi cum i-ar fi părut rău că 
Annie era aici și că ar fi vrut cu adevărat s-o ajute. Annie 
nu era încă pregătită să aibă încredere în ea, dar nu putea 
nici s-o respingă, așa cum ar fi vrut la început. 

— Aţi putea să-i trimiteţi pe mama sau pe tatăl meu? o 


întrebă. 


Stia că nu mai părea nici pe jumătate la fel de 
curajoasă ca mai devreme. 

— Desigur. Le voi spune să vină imediat după ce se va 
termina întâlnirea cu Lacy, promise doctoriţa. Sunt 
încântată să te cunosc, Annie. Cred că vom înregistra 
multe progrese împreună. 

Annie o urmări cu privirea până când ieși din cameră, 
apoi închise din nou ochii. Trebuia să fie vreo greşeală, 
își spuse ea. Cu siguranţă. Dar undeva, în adâncul 
sufletului ei, știa că doctoriţa McDaniels spunea adevărul. 

Fără măcar să-și dea seama de ce s-ar putea întâmpla, 


Annie aproape că se sinucisese. 


Când ușa camerei ei se deschise din nou, Annie spera 
să fie mama și tatăl ei. În schimb, intră o femeie 
îmbrăcată cu o pereche de pantaloni albi, o bluză de 
uniformă cu imprimeuri florale în culori vii și o pereche 
de pantofi albi cu talpă groasă, cu părul negru coafat cu 
ţepi și un piercing în sprânceană. Uniforma și ecusonul 
cu numele ei dădeau de înţeles că era angajată a 
spitalului. Altfel, Annie ar fi crezut că era vreo studentă 


sau poate o membră a unei trupe rock. 


— Bună, Annie, spuse ea veselă. Sunt Lacy Reynolds. 

— Nutriţionista, spuse Annie surprinsă. 

— A, văd că doctorita McDaniels ţi-a spus despre mine. 

— Nu și că ești atât de tânără și că arăţi trăsnet, spuse 
Annie sinceră. Aș vrea să mă lase și pe mine mama să-mi 
pun un piercing undeva. 

— Când o să fii de vârsta mea, poţi face ce vrei. Vezi? 
Ai un scop în viaţă, spuse femeia zâmbindu-i. Totuși, asta 
nu înseamnă că nu sunt dură, așa că ai grijă. Când vine 
vorba de ceea ce bagi în gură, eu sunt responsabilă și, 
crede-mă, nu se întâmplă nimic fără să ştiu şi eu. 

În ciuda avertismentului, Annie nu se putu abţine să 
nu o placă. Cel puţin dăduse cărţile pe faţă, ca să știe de 


la început care sunt regulile. 


— Doctoriţa McDaniels a spus că o să vorbeşti cu mine 
despre mâncare, spuse Annie. Mama știe tot felul de 
lucruri despre mâncare și îmi petrec foarte mult timp la 
restaurantul ei. 

— Înseamnă că și tu știi ceva despre mâncare, spuse 
Lacy. Scoase un carneţel din buzunar. Hai să vorbim 
despre ce ai mâncat în ultima vreme. 

Annie se strâmbă. 

Nutriţionista aşteptă în continuare, cu pixul suspendat 
deasupra carneţelului. 

— Deci? o îndemnă ea. 

— Mănânc tot felul de chestii, spuse Annie în cele din 
urmă. 

Lacy îi aruncă o privire dezamăgită. 

— Annie, uite care este prima regulă când vorbești cu 
mine. Trebuie să fii sinceră. Dacă nu știu care este 
situaţia ta la momentul actual, nu știu cât de lung va fi 
drumul pe care va trebui să-l parcurgem. Hai să fim mai 
preciși. Ce ai mâncat în ziua în care ai ajuns aici? 

Annie încercă să reconstituie tot meniul ei din ziua 
aceea. Îşi aminti că sărise peste micul-dejun, cu excepţia 
câtorva guri de apă. La școală cumpărase o salată de la 
cantină și mâncase câteva bucăţi de morcov de deasupra. 
Când sosiseră prietenele ei, se prefăcuse că mănâncă din 
pizza pe care mama ei o comandase pentru ele, dar i se 
făcuse rău de la o singură mușcătură. 

— Nu-mi era foame în ziua aceea, spuse ea în cele din 
urmă. 

— Hai, Annie. Fii sinceră cu mine. 

— Am mâncat o salată la prânz și pizza când au venit 
prietenele mele, spuse ea, înflorind adevărul. 

Lacy nu notă nimic, doar continuă să se uite la ea până 
când Annie clipi și privi în altă parte. 

— Bine, am mâncat câteva bucățele de morcovi din 
salată și o bucăţică de pizza. 

Lacy dădu din cap și, în sfârșit, își notă în carneţel. 


— Ai idee câte calorii înseamnă toate astea? 


Ridică din umeri. 

— Ţi-am spus, nu mi-a fost foame. 

— Cel mult 100, și asta dacă ești sinceră cu mine. 
Nimeni nu poate supravieţui cu atât, Annie. Înţelegi 
asta, nu? 

Așteptă până când Annie dădu din cap înainte de a 
continua. 

— Bine, iată cum vom proceda. Amândouă o să stabilim 
un plan. Cât timp ești aici, vei avea trei mese și trei 
gustări pe zi. La început, vor fi foarte mici, doar cu câteva 
sute de calorii mai mult decât mâncai tu până acum, dar 
vom crește cantitatea până când vei ajunge la numărul 
de calorii pe care ar trebui să le consumi. 

— În nici un caz! protestă Annie. 

Gândul la toată mâncarea aceea o făcu să se simtă rău 
fizic. 

— Atunci, iată alternativa, spuse Lacy, pe tonul ei ferm. 
Nu vei muri de foame atâta vreme cât eşti sub 
supravegherea mea, așa că vom introduce un tub de 
hrănire ca să ne asigurăm că primeşti toate substanţele 
nutritive de care ai nevoie. Deocamdată trebuie să te 
gândești la mâncare ca la un medicament. Este lucrul 
care te va face bine și îţi va permite să te întorci acasă și 
să duci o viaţă normală și fericită. Ştiu că asta îţi dorești 
și obiectivul meu este să mă asigur că o să ai parte de 
toată îngrijirea necesară. Depinde de tine cum vom face 
asta. 

Gândul la un tub de hrănire o făcu pe Annie să se 
cutremure. 

— Ce fel de mâncare? întrebă în cele din urmă. 

— Vom decide asta împreună, ghidându-ne și după 
informaţiile pe care le vom obţine de la ai tăi. La început 
vor fi lucruri foarte simple, de bază. Pot fi niște fructe sau 
biscuiţi și suc, sau o bucăţică dintr-un sendviș de curcan. 
Cineva din personalul spitalului va sta lângă tine pentru 
a se asigura că mănânci tot ce ţi-a fost prescris la fiecare 


masă sau gustare. Dacă o să fie ceva ce nu poţi mânca sau 


dacă nu poţi termina tot ce este în farfurie, avem un 
shake nutritiv pe care îl poţi bea pentru a substitui 
caloriile. S-ar putea să ai nevoie doar de 30 sau 60 ml, în 
funcţie de cât rămâne din porţia respectivă. 

Annie era îngrozită de regim. Avea să se simtă ca un 
fel de animal de la zoo, cu toţi oamenii aceia care aveau 
să urmărească fiecare dumicat pe care îl punea în gură. 

— Cât timp va dura asta? 

— Atât timp cât este nevoie pentru ca analizele de 
laborator să fie în parametri normali și ritmul cardiac să 
se stabilizeze. Este o decizie pe care o va lua întreaga 
echipă care lucrează la cazul tău. Este vorba de doctorul 
Lane, doctorita McDaniels şi cu mine. Monitorizarea 
alimentaţiei tale va continua chiar și după ce vei pleca 
de aici. Voi discuta și cu ai tăi ca să mă asigur că au 
înţeles cum stă treaba cu planul alimentar. 

Annie simţi cum o podidesc lacrimile și se întoarse. 

— Nu cred că pot să fac asta, șopti ea. 

— Ba da, cred că poţi, spuse Lacy. Și vom fi cu toţii aici 
lângă tine pentru a te ajuta. Mai avem o fată ca tine aici 
chiar acum, care mai are puţin și pleacă acasă. Poţi să 
vorbeşti cu ea dacă vrei. S-ar putea să te facă să nu te mai 
simţi atât de singură. 

— Nu, spuse Annie, clătinând ferm din cap. 

Nu voia să mai știe și altcineva prin ce trecea. 

- Bine. Anunţă-mă dacă te răzeândeşti. Între timp, 
vreau să-mi scrii pe ceva câteva dintre mâncărurile tale 
preferate. O să revin puţin mai târziu și atunci vom 
planifica meniul pentru cină și gustarea din seara asta și 
pentru întreaga zi de mâine, bine? 

— Cum vrei, spuse Annie, fără să se uite la ea. 

Cum de se putuse gândi că Lacy Reynolds era de 
treabă? Era doar un alt adult care făcea paradă de 
autoritatea pe care o avea. Poate că dacă le-ar spune asta 
părinţilor ei, ar lua-o de aici. 

Oftă când auzi uşa de la camera ei închizându-se. Pe 


cine păcălea ea? Mama și tatăl ei erau mult prea speriaţi 


ca să o ia acasă. Și undeva, în adâncul sufletului ei, avea 
acest sentiment sâcâitor care îi spunea că ar trebui să fie 
și ea speriată. Dar, dacă recunoștea asta, ce s-ar fi 
întâmplat? Mâncarea era singurul lucru din viaţa ei pe 
care îl putea controla. Dieta era singurul lucru la care se 
pricepea foarte bine, deşi corpul ei nu atinsese încă 
perfecțiunea dorită. Acum toţi oamenii aceștia voiau ca 
ea să se îndoape și să strice totul. 

Îngrozită de imaginea ei ca fiind grasă și urâtă, își 


îngropă faţa în pernă și lăsă lacrimile să curgă. 


Ronnie se întorcea de la cantină când Linda 
McDaniels îl interceptă pe hol. 

— Annie întreabă de dumneavoastră, îi spuse ea. 

Aproape că trecuse în fugă pe lângă ea, când întinse 
mâna ca să-l oprească. 

— Ştie că are o problemă cu inima și că a apărut din 
cauza tulburării ei de alimentaţie. Nutriţionista s-a 
întâlnit deja cu ea. Annie este în faza de negare acum, 
așa că nu o forţaţi prea tare să accepte adevărul. Îşi va da 
seama ȘI singură. 

— l-aţi spus? 

— Bănuia ceva. După cum v-am spus încă de la prima 
noastră discuţie, uneori rolul meu este cel de personaj 
negativ care spune adevărurile neplăcute. Cel mai bine 
este să dai cărțile pe faţă și să explici care sunt pașii de 
urmat. 

Ronnie își trecu mâna peste cap. 

— Ce ar trebui să-i spun? 

— Dacă are întrebări, răspundeţi-i la ele, dacă puteţi. 
Dacă nu puteţi, lăsaţi-o pe seama medicilor, a 
nutriţionistului sau a mea, ca să clarificăm lucrurile 
acestea. Singurul lucru de care are nevoie cu adevărat în 
următoarele două zile este să știe că sunteţi de partea ei și 
că se va face bine. Restul va veni cu timpul. 


— l-aţi spus despre ședințele de terapie? 


— Doar că vor fi câteva, dar nu și cât de dificile sau de 
intense vor fi. 

— Cum a reacţionat? 

Psihologul zâmbi. 

— Bineînţeles că mi-a spus că nu are nevoie de terapie. 
Sarcina mea va consta în mare parte să o conving de 
contrariu. 

— Doamne, cum de am ajuns în situaţia asta 
îngrozitoare? se plânse Ronnie. 

— Asta vrem să aflăm și noi, îl asigură doctoriţa 
McDaniels. Vom descifra misterul, domnule Sullivan. 

El îi aruncă o privire obosită. 

— Să ştiţi că întotdeauna a fost un copil bun. Avea note 
mari. Mulţi prieteni. O grămadă de activităţi în domenii 
diferite. 

— Pare a fi o perfecţionistă, spuse ea. Ca o ironie a 
sorții, când toată această voinţă este canalizată pe 
altceva, cum ar fi de exemplu o dietă, se poate întoarce 
împotriva acelei persoane. Dar haideţi să nu ne batem 
capul cu asta acum. Să o recuperăm mai întâi din punct 
de vedere fizic și apoi ne vom ocupa de toate celelalte 


probleme care au adus-o în situaţia asta. Lacy Reynolds, 


nutriţionista, i-a explicat deja elementele de bază ale 
planului alimentar, așa că Annie poate că va începe să 
vadă mâncarea într-o lumină mai realistă — ca pe un 
combustibil pentru organism, nu ca pe un dușman. 

Ronnie dădu din cap, recunoscător pentru abordarea 
calmă şi rezonabilă a doctoriţei McDaniels. Fără 
susținerea ei, că siguranţă că până acum ar fi dat cu 
pumnii în pereţi. 

— Mergeţi la fiica dumneavoastră, îl îndemnă ea. O să 
văd dacă pot să dau de fosta dumneavoastră soţie și o s-o 
trimit și pe ea. 

— Cred că a plecat acasă să se odihnească, spuse el. 

— Atunci o s-o sun acasă. 

— Încercaţi pe telefonul mobil, sugeră Ronnie, 


notându-i numărul. Sunt mai multe șanse să răspundă. 


— Așa o să fac. Mulţumesc. O să ţinem legătura mai 
târziu, spuse femeia, apoi se îndepărtă cu pași mari. 

Ronnie o urmări cu privirea, dorindu-și să fie pe 
jumătate la fel de încrezător cum părea ea să fie că Annie 
va trece cu bine peste această criză. Undeva în sinea lui 
îşi dorea ca doctorita McDaniels să vină cu el când o 
vizita pe Annie. Ea știa exact ce să-i spună fiicei sale, spre 
deosebire de el care habar nu avea. Situaţia cerea 
diplomaţie și tact, și nu stătea bine la nici unul dintre 
aceste capitole. Acum, că depășise șocul pe care îl simţise 
când o văzuse pe Annie și că doctorii erau din ce în ce 
mai siguri că își va reveni, voia s-o dojenească pentru 
gesturile ei prostești. Dar ceva îi spunea că ar fi 
contraproductiv. 

Afișând o expresie pe care și-o dorea neutră, o luă 
înapoi spre salonul ei. La prima vedere, Annie părea să 
doarmă din nou. Ușurat, se așeză ca de obicei pe scaunul 
de lângă patul ei și își lăsă gândurile să zboare înapoi la 
momentul în care o văzuse ultima dată, înainte de a pleca 
din oraș. 

Părea tristă și dezamăgită, dar cel puţin arăta ca o 
adolescentă normală, având culoare în obraji, cu o 
tunsoare care îi încadra chipul frumos și un corp care 
abia începea să capete rotunjimi feminine. Se speriase de 
moarte doar gândindu-se la ce s-ar putea întâmpla când 
va începe cu adevărat să se uite după băieţi, cum ar fi 
gestionat toată chestia cu întâlnirile, dar, pe când stătea 
în mașină pe stradă în ziua aceea fatidică de acum doi 
ani, își dăduse seama că el nici măcar nu va mai fi în 
preajmă pentru a juca vreun rol în orice decizie pe care 
ea avea s-o ia cât de curând legată de asta. 

Dacă ar fi gândit mai limpede atunci — sau în toate 
lunile care au urmat — nu ar fi lăsat-o niciodată să se 
descurce singură pe acel câmp minat, plin de hormoni, 
fără să aibă sprijinul unui tată. Sprijinul lui. Era un regret 


cu care va trăi până în ziua în care va închide ochii. 


— Bună, tati, spuse Annie cu o voce stinsă, trezindu-l 
din reverie. 

— Bună, scumpete. Cum te simţi? 

— Mai bine acum că ești și tu aici. Când m-am trezit 
mai devreme și tu nu mai erai, mi-a fost teamă că te-ai 
răzgândit şi ai decis să pleci. 

— Ţi-am promis că nu plec nicăieri, nu-i așa! 

Ea dădu din cap. 

— Poţi conta pe mine, iubito. M-am întors definitiv. 

Ea zâmbi și închise din nou ochii, lăsându-l pe Ronnie 


captive în amintirile lui dulci-amare. 


Dana Sue era în faţa camerei lui Annie și era pe cale să 
deschidă ușa când auzi vocea lui Ronnie. Își înăbuși un 
oftat când auzi confirmarea a ceea ce îi spusese Maddie 
mai devreme. Fostul ei soţ plănuia să rămână în Serenity 
chiar și după ce trecea această criză. 

Răsucindu-se pe călcâie, mărșălui înapoi pe hol până în 
sala de așteptare, unde o lăsase pe Maddie. 

— Ronnie nu mai pleacă. L-am auzit spunându-i lui 
Annie că s-a întors definitiv, spuse ea plimbându-se de 
colo-colo foarte agitată. De ce ar spune așa ceva știind că 
își va face speranţe deșarte!? 

— Poate pentru că asta intenţionează, sugeră Maddie. 

Dana Sue se încruntă la ea. 

— Şi eu ce ar trebui să fac? Trebuie să-l opresc. 

— Chiar dacă asta este cel mai bun lucru pentru Annie? 
argumentă Maddie. 

Dana Sue se opri în faţa ei. 

— Să-l aibă pe Ronnie Sullivan din nou în viaţa ei nu 
este cel mai bun lucru pentru Annie, răbufni ea, apoi își 
reluă mersul agitat. 

— Mă întreb dacă Annie ar fi de acord cu asta, o dojeni 
ușor Maddie. Cred că îţi proiectezi propriile tale 
sentimente asupra lui Annie. Tu ești cea care nu-l vrea 


pe Ronnie prin preajmă. 


Dana Sue se încruntă din nou la ea și continuă să se 
miște de colo-colo agitată. 

— Stai jos, îi spuse Maddie autoritar. Mă ameţești. 
Acum hai să gândim raţional. Annie are nevoie de tatăl 
ei. Chiar și tu ai fost de părere că plecarea lui ar fi putut 
avea legătură cu această decizie a ei de a-şi controla 
obsesiv greutatea. Nu crezi că să-l aibă din nou prin 
preajmă... 

Când Dana Sue vru să o întrerupă, Maddie ridică o 
mână. 

— Ar fi singurul lucru care ar putea s-o facă pe Annie să 
renunţe la asta? 

Dana Sue se prăbuși pe unul din scaunele tari, din 
plastic. 

— Poate, recunoscu ea fără tragere de inimă. Dar nu-mi 
place deloc ideea. Nu-l vreau aici. Vreau să rezolv 
situaţia de una singură. 

Maddie abia reuși să-și stăpânească un zâmbet. 

— Chiar contează cine rezolvă asta, atât timp cât Annie 
ar fi din nou sănătoasă? Privirea i se îngustă. De ce ţi-e 
frică de fapt, Dana Sue? Ţi-e teamă că ar putea să ajungă 
la sufletul lui Annie într-un mod în care tu nu ai fost 
capabilă? Cam asta se înţelege din spusele tale. 

— Nu, spuse Dana Sue imediat. Ar fi egoist din partea 
mea. 

De data asta Maddie nici nu se obosi să încerce să-și 
ascundă zâmbetul. 

— Atunci este clar că ţi-e frică că ar putea să ajungă la 
sufletul tău. 

Dana Sue oftă. Maddie era mult mai explicită decât ar 
fi vrut ea să recunoască. Era tentată să nege, dar era vorba 
despre Maddie, cea mai bună prietenă a ei. N-o s-o lase 
să scape chiar așa ușor. 

— Și ce dacă mi-e frică? bombăni ea. 

— Atunci, fă în așa fel ca relaţia dintre voi să se limiteze 
strict la Annie. Stabileşte regulile de bază impunându-i 


de la început care este limita până la care are dreptul să 


se implice în viaţa ta. Păstrează distanţa faţă de Ronnie, 
dar nu încerca să-l ţii departe de fiica ta. 

— De ce trebuie să fii mereu atât de raţională, 
rezonabilă şi corectă? mormăi ea. 

— Este un talent înnăscut, spuse Maddie râzând. 
Probabil că ar fi cazul să-ţi reamintesc că nu eram nimic 
din toate astea când Cal a intrat prima oară în viaţa mea. 
M-am împotrivit la fel de mult, exact cum încerci și tu 
să-l împiedici pe Ronnie să se strecoare înapoi în viaţa ta. 

— Stim cu toţii cât de bine a ieșit asta, spuse Dana Sue 
obosită. 

Era blestemată. Doar dacă, se gândi ea, luminându-se, 
prelua ea controlul total asupra situaţiei, așa cum spusese 
Maddie. Ar putea stabili regulile de bază și Ronnie va fi 
nevoit să se conformeze. Şi-ar petrece timpul cu Annie, 
dar conform programului și condiţiilor impuse de ea. 

Apoi își aminti că una dintre plăcerile lui Ronnie era 
să încalce regulile și simţi cum îi dispare tot cheful. 
Totuşi, ar putea măcar să încerce. Ar putea să facă 
scandal, să-l ţină în șah și să ridice suficiente bariere pe 
care nici măcar un jucător din NFL să nu reușească să le 
pună la pământ. Putea să-i ceară să plece și apoi să 
accepte un compromis, iar la final să pozeze în fata bună. 
De fapt, ar putea fi destul de distractiv să-și pună mintea 
cu el. 

— Trebuie să ieșim și să-l așteptăm afară, îi spuse ea lui 
Maddie, ţâșnind în picioare. Acum. 

— Poftim? 

— Nu, stai, spuse ea, oprindu-se în mijlocul drumului. O 
să ies afară şi o să-l aştept. Spune-i să mai ia și el o pauză. 
O să-l pândesc cum iese din clădire. 

Maddie se holbă la ea ca și cum și-ar fi pierdut minţile. 

— Ce ai de gând să faci, Dana Sue? 

— O să-l alung. Va refuza să plece, firește. Atunci voi fi 
de acord să fac un compromis, ocazie cu care voi stabili 
regulile de bază, exact cum mi-ai spus tu să fac, îi spuse ea 


pe un ton nevinovat. Ronnie nici nu va ști ce l-a lovit. 


— Nu ai putea să mergi undeva în capătul holului și să 
ai această conversaţie cu el aici, înăuntru? sugeră Maddie. 
Aşa fac oamenii maturi. Îşi rezolvă problemele. 

— Vorbim despre Ronnie, spuse Dana Sue. Nu rezolvi 
prea multe lucruri dacă porţi o conversaţie liniștită, 
raţională. Nivelul de decibeli necesar pentru ca mesajul 
să-i străpungă tărtăcuţa aia groasă este recomandat 
pentru discuţiile din exterior. 

Maddie se încruntă. 

— Eşti sigură că este o idee bună? 

— Este o idee excelentă, o asigură Dana Sue. Nu trebuie 
să faci nimic altceva în afară de ce te-am rugat. De restul 
mă ocup eu. 

Când se asigură că Maddie va reuși cumva să-l scoată 
forţat pe Ronnie din camera lui Annie, coborî scările și 
ieși afară să-l aștepte. Perspectiva de a fi în avantaj 
pentru prima dată o făcu să fredoneze fericită. 

După câteva minute, își dădu seama că melodia pe care 
o fredona fusese pe vremuri cântecul lor preferat. Se 
întrerupse undeva pe la mijlocul ei și încercă să-și 
reactiveze temperamentul ei vulcanic. Nu avusese nevoie 
de nimic altceva decât să și-l imagineze întins în pat într- 
o cameră de motel lângă o femeie pe care abia o 
cunoscuse. Se gândi să încerce mai târziu să se lămurească 
de ce, după doi ani, încă mai putea evoca în mintea ei 
acea imagine. Poate pentru că îi era la îndemână ori de 


câte ori simţea că își pierde determinarea. 


Ronnie moţăia lângă patul lui Annie când Maddie 
intră în cameră. 

— Pari obosit, spuse ea, privindu-l compătimitor. De ce 
nu ieși să te odihnești și tu puţin? 

— Cineva trebuie să fie aici când Annie se va trezi din 
nou, îi spuse el. 

— Rămân eu cu ea și îmi imaginez că și Dana Sue se va 


întoarce în curând. 


— Ai convins-o să se ducă acasă să tragă un pui de 
somn! 

— Am încercat, spuse Maddie. 

Ronnie îi studie chipul. 

— Dar? 

— S-a întors. 

— Nu cred că a dormit prea mult. 

— Nici nu am ajuns până la ea acasă. A decis că are 
câteva lucruri de făcut pe aici. 

— Cum ar fi? 

— S-a gândit că ar trebui să fie pe aproape în caz că 
Annie are nevoie de ea, spuse Maddie pe un ton puţin 
cam evaziv. 

Ronnie o privi cercetător. 

— Îmi ascunzi ceva? 

— Cred că e mai bine să te las să-ţi dai seama și singur, 
spuse ea. Important e că pot să stau eu cu Annie o vreme. 

— Din moment ce ai venit tu și nu Dana Sue, înseamnă 
că e undeva prin preajmă sperând să mă atragă într-o 
capcană, concluzionă el. 

Stia cum lucrau cele două în echipă. Considera că ar 
trebui să fie recunoscător că Helen nu era implicată şi ea 
în indiferent ce plan ar fi pus la cale. 

— Nu am spus că decizia Danei Sue de a se întoarce la 
spital are legătură cu tine, răspunse Maddie. 

— Nu, bineînţeles că nu ai spus asta. Nu ai trăda-o 
niciodată, spuse el, apoi zâmbi. Dar mi-ai întins o 
capcană. 

Ea se înroşi vinovată. 

— Fără comentarii. 


Se agăţă de mâna ei. 


— Uite ce e, e adevărat că sunt nevoit să plec puţin. 
Trebuie să găsesc o cameră de motel, să mă spăl şi să mă 
odihnesc. Annie doarme deocamdată, așa că de ce nu vii 
și tu cu mine? Putem face o mică plimbare împreună. 

Maddie ezită când ajunse la ușă. 


— Ar trebui să rămân. 


— Annie doarme. 

— Acum două minute, erai de părere că trebuie să fie 
cineva în permanenţă aici. 

— Nu cred că va dura prea mult până va veni cineva, 
râse el. Dana Sue probabil că pândește chiar în faţa ușii 
de la intrare. 

— Dacă știi asta, de ce mă târăști după tine? 

— Vreau să am un martor la orice ar pune la cale, spuse 
el. Haide, Madelyn. Apără-mă. 

— Vezi să nu, mormăi ea, dar plecă cu el. 

Aşa cum bănuise, chiar în momentul în care ieșiră din 
clădire, Dana Sue apăru în faţa lui, cu mâinile în șolduri, 
cu o faţă furioasă și acră. Această femeie era capabilă să 
stârnească libidoul unui bărbat doar aruncându-i o 
singură privire, iar actul în sine ar trebui să fie considerat 
o infracţiune, se gândi Ronnie. 

— Tu, începu ea, înfigându-i un deget în piept, nu... 
rămâi... aici. Fiecare cuvânt pe care îl spunea pe un ton 
apăsat era dublat de câte o împunsătură. N-o să permit 
așa ceva, înţelegi ce-ţi spun? Orașul ăsta nu este suficient 
de mare pentru noi doi. Cred că nici toată Carolina de 
Sud nu este suficient de mare pentru noi doi. 

Ronnie abia își putu stăpâni un zâmbet. Ridică doar 
din umeri. 

— Mi-e teamă că va trebui să te obișnuiești cu asta, 
scumpo. Eu am de gând să rămân. 

— N-ai auzit nimic din ce ţi-am spus? îl întrebă. 

— Sunt sigur că fiecare pacient din Spitalul Regional te- 
a auzit, răspunse el calm. 

Apoi se întoarse către Maddie și îi spuse pe mutește 
„ [i-am spus eu“. Maddie se uită în altă parte. 

Dana Sue se încruntă la comentariul lui despre vocea 
ei ridicată și, când i se adresă din nou, o făcu pe o 
tonalitate mai joasă, dar nu mai puţin nervoasă. 

— Dacă mi-ar fi trecut prin cap că simplul fapt că te-am 
sunat avea să-ți stârnească ideea nebunească de a te 


întoarce aici definitiv, nu aş fi ridicat niciodată telefonul. 


— Și, dacă s-ar fi întâmplat ceva cu Annie fără ca eu să 
fiu aici, nu te-aș fi iertat niciodată, răspunse el pe un ton 
calm. Hai să lămurim un lucru, Dana Sue. O iubesc pe 
fata aceea. A fost o prostie din partea mea să plec din 
oraș doar pentru că așa ai vrut tu, și am dat dovadă de o 
prostie și mai mare că nu am cerut custodia comună în 
loc de dreptul la vizite, dar nu o să mai plec niciodată de 
aici. 

Se decise că nu era momentul să mai menționeze că 
încă o iubea pe Dana Sue. Ea i-ar fi dat peste nas, în timp 
ce i-ar fi ținut o predică interminabilă despre motivul 
pentru care divorțaseră. 

Reuși cu mari eforturi să-și mai potolească puţin furia. 

— Știu că o iubeşti pe Annie. De aceea am sunat. Dar, 
Ronnie, serios acum, nu vreau să rămâi aici. 

— Ai fost destul de clară în privinţa asta. 

— Atunci, vei pleca? 

— Nu. 

— La naiba, Ronnie, nu ai cum să-ţi doreşti să te întorci 
aici, fără să ştii ce simt pentru tine și fără să fii conștient 
că asta va răscoli o mulţime de amintiri neplăcute și de 
bârfe. 

Încă o dată, se abţinu cu greu să nu zâmbească. 

— Nu mă deranjează puţină bârfă și, crede-mă, știu ce 
simți, spuse el. 

Se îndoia că ea era conștientă de asta nici pe jumătate 
cât era el. Voia să creadă că era demn de dispreţ — și, 
dacă era să fie sincer, nu putea să o contrazică —, dar nu 
însemna că ea nu-l mai iubea. Probabil ar fi putut să-i 
demonstreze asta cu un sărut, dar atunci ea l-ar fi pălmuit 
prosteste, din orgoliu. 

— Cred că ar trebui să amânăm această discuţie până 
când lucrurile se mai liniștesc puţin, spuse el. Apoi, 
știind că o va irita, adăugă: Sunt sigur că vei fi mai 
rezonabilă atunci. 

— Rezonabilă! se răsti ea, în mod clar indienată de 


insinuarea lui că își pierduse cumpătul. Vrei să fiu 


rezonabilă? Ce zici de asta? Dacă rămâi aici, Ronnie 
Sullivan, o să-ţi fac viaţa un iad. Voi... 

Ea făcu o pauză, pentru a se gândi la toate lucrurile rele 
pe care intenţiona să i le facă. 

Știa că singurul mod de a o face să tacă atunci când se 
enerva atât de tare era să o sărute, așa că se hotărî să-şi 
riște viaţa și integritatea corporală. O trase brusc spre el, 
îi astupă gura cu a lui și o sărută până când ea se topi 
toată în braţele lui. Nici el nu se ţinea prea bine pe 
picioare. Dana Sue încă mai avea puterea de a-l năuci 
complet. 

Bineînţeles, așa cum intuise, îl pălmui când îi dădu 
drumul, dar se așteptase la reacţia asta. Se mulţumi doar 
să-i zâmbească. 

— Data viitoare când o să mai fii foc şi pară pe mine, 
scumpo, să-ţi amintești de sărutul ăsta. 

— Niciodată! replică ea furioasă. N-a însemnat nimic. 
N-a fost deloc memorabil. 

El ridică din umeri. 

— Înseamnă că mi-am ieșit din mână. Dar, știind cât de 
mult îţi place să-ţi descarci nervii pe mine, sunt sigur că 
voi avea o mulţime de ocazii să o fac așa cum trebuie. Un 
sărut bun, care să-ţi taie răsuflarea, a fost întotdeauna cea 
mai bună metodă ca să te potolesc. 

Mai zăbovi preţ de câteva clipe, suficient să apuce să-i 
facă cu ochiul lui Maddie. 

— Ti-am spus că întoarcerea mea se anunţă a fi destul 
de interesantă. 

Dana Sue se uită la amândoi. Încă mai pufnea când el 
se strecură pe lângă ea și se duse la mașină. Începu să 
zâmbească din ce în ce mai larg în timp ce se gândea la 
intensitatea acelei confruntări, care îi dădea speranţe. La 
naiba, chiar şi în condiţiile acestea, era bine să fie din 


nou acasă! 


— Ei bine, asta a fost... interesant, spuse Maddie 
apropiindu-se de Dana Sue și uitându-se după Ronnie în 
timp ce acesta pleca cu mașina de la spital. 

— Nu mă provoca, spuse Dana Sue brusc. 

— Spun doar că... 

— Nu vreau să aud nici una dintre opiniile sau 
observaţiile tale despre ceea ce s-a întâmplat. 

— Voiam doar să fac un comentariu referitor la talentul 
tău de a face compromisuri, spuse Maddie, abia 
reţinându-și un zâmbet. Impresionant. 

Dana Sue se încruntă la ea. 

— De ce n-ai pune și tu puţină sare pe rană? Nu mi-a 
dat nici o șansă să fac compromisuri. M-a enervat atât de 
tare, încât nu mă gândeam decât cum să-l fac să plece cât 
mai repede cu putinţă din oraș. 

— Sunt destul de sigură că nu mai pleacă nicăieri acum, 
spuse Maddie, jubilând. Ce bărbat ar pleca după un astfel 
de sărut? 

— O, du-te naibii! ripostă Dana Sue. 

Nu se simţise atât de umilită în toată viaţa ei. Cu 
excepţia, poate, a zilei în care îl dăduse afară pe Ronnie 
din casă și tot cartierul se strânsese să privească scena. 
Ziua de astăzi o seconda cu brio. Ridică mâna pentru a 
stopa orice cuvânt care îi stătea încă pe limbă prietenei 
sale. 

— Nu mai spune nici un cuvânt, o avertiză ea. 

Maddie zâmbi. 

— Bine. 

— Și să nu-i spui lui Helen. 

— Bine. 

— Sau lui Annie, adăugă Dana Sue. Mai ales lui Annie. 

— Am înţeles, confirmă Maddie. Se pare însă că nu era 
mulțumită să lase lucrurile așa și adăugă: Ar trebui să-mi 
țin gura închisă și să nu spun nimănui că fostul tău soţ te- 
a sărutat cu atâta pasiune, încât ar fi putut să aburească 


toate ferestrele din acest stat. 


În ciuda supărării sale, Danei Sue îi apăru un zâmbet în 
colțul gurii. 

— Chiar a fost pasional, nu-i așa? 

— Tu ar trebui să fii cea care să răspundă la asta, spus 
Maddie cu invidie. N-ar trebui să-mi dau eu cu părerea. 

— Maddie, ce mă fac? întrebă ea, nereușind să-şi 
ascundă disperarea din voce. 

Încă îl dorea pe bărbatul acela, blestemat fie el. 

— Ar trebui să și răspund la asta? 

— Te rog. 

— Dă-i timp, scumpo. Poate că se va răzgândi și va 
pleca în momentul în care va fi sigur că Annie e bine. 

Dana Sue o privi în ochi. 

— Sinceră să fiu, poate că nici nu vreau s-o facă. 

Expresia hotărâtă și serioasă a lui Maddie se transformă 
într-un zâmbet. 

— Ceva îmi spune că se bazează pe asta. 

Poate că avea dreptate, se gândi Dana Sue. Maddie îl 
cunoștea foarte bine pe Ronnie, mai bine decât reușise 
ea. Probabil pentru că Dana Sue nu mai judeca limpede 
când era vorba de Ronnie. Asculta doar de inima şi de 
hormonii ei. Îi fusese parteneră, iubită, marea lui 
dragoste, dar Maddie îi fusese prietenă. Într-un fel, Dana 
Sue era geloasă pe asta. Poate că dacă ea şi Ronnie ar fi 
vorbit mai mult, dacă ar fi avut genul de relaţie pe care o 
avea cu Erik, de exemplu, ar fi putut să treacă peste 
problemele lor. În schimb, despărțirea lor fusese la fel de 
pasională și de iraţională ca și relaţia dintre ei. 

— Ce se întâmplă dacă încă mai există această atracţie 
sălbatică, neînfrânată, dar nici unul dintre noi nu a 
învăţat nimic din toate astea? 

— Vei supravieţui, spuse Maddie. Nu doar că ai 
supravieţuit ultima dată, chiar ai prosperat. 

— Pentru că am fost nevoită, spuse Dana Sue. Trebuia 
să mă gândesc la Annie. Nu puteam să stau și să-mi plâng 
de milă fără să fac nimic ṣi să o fac să sufere. Suferea şi 


așa destul de mult. 


Aruncă o privire spre spital. 

— Și uite cum s-a terminat asta. Nu am reușit absolut 
deloc s-o protejez. 

— Pentru a suta oară, nu ai dat greș în ceea ce o privește 
pe Annie, insistă Maddie. Dacă părinţii s-ar învinovăţi 
pentru fiecare decizie nesăbuită pe care o iau copiii lor, 
nu s-ar mai ridica din pat dimineaţa. Adolescenţii fac 
greșeli, foarte multe, asta e o certitudine. Tot ce putem 
noi face este să fim acolo să-i ajutăm să se ridice când 
sunt la pământ și să sperăm că vor învăţa ceva din ele. 
Maddie o privi gânditoare. Stii, poate ţi-ar fi mai ușor să 
treci prin toată situaţia asta cu Annie dacă ai putea 
împărți toată povara asta cu cineva. 

— Vă am pe tine și pe Helen, spuse Dana Sue 
sfidătoare. Chiar și Erik m-a sprijinit când am avut 
probleme. Voi îmi sunteţi de ajuns. 

— Dar fiicele și taţii, spuse Maddie, au o legătură 
specială. 

Dana Sue se gândi la relaţia ei prea scurtă cu propriul 
tată, care murise când ea avea doar șapte ani. Nu se 
simţise niciodată în siguranţă după aceea, și poate că 
acesta fusese și motivul pentru care avusese atâta 
încredere în Ronnie. El o făcuse să se simtă din nou 
protejată. 

— Crezi că ar trebui să-l las să rămână, nu? întrebă. 

Maddie ridică o sprânceană. 

— Nu prea cred că decizia de a rămâne sau de a pleca îţi 
aparține. Ronnie poate să judece și singur. Cu toate 
astea, cred că ai putea găsi o modalitate de a privi partea 
bună a lucrurilor dacă rămâne. 

— Mai multe șanse de a-l ucide? sugeră Dana Sue, fără a 
glumi în totalitate. 

— Mă gândeam să vă împărţiţi munca pe care va trebui 
să o depuneţi ca s-o readuceţi pe Annie pe drumul cel 


bun. Dar tu o să ai un avantaj din toate astea. 
— Care? 


— Sunt multe probleme rămase nerezolvate între voi. 
Pentru că a plecat, voi nu vi le-aţi clarificat niciodată. 

— L-am dat afară. Aş spune că le-am rezolvat într-un 
fel, argumentă Dana Sue. 

Maddie părea amuzată. 

— L-ai dat afară într-un acces de furie, pentru că erai 
rănită în orgoliu. Nu spun că gestul tău nu a fost 
justificat. Spun doar că nu v-aţi dat șansa să vă rezolvaţi 
problemele reale, cum ar fi să-ţi spună în primul rând de 
ce te-a înşelat și dacă ar putea face ceva pentru a-ţi 
dovedi că nu se va mai întâmpla niciodată. Nici măcar 
nu i-ai dat ocazia de explica toate astea, nu? 

Dana Sue o privi cu scepticism. 

— Ce era de explicat? Omul m-a înșelat. Final de 
poveste. 

— În cazul unor relații mature, spuse Maddie, asta ar fi 
însemnat doar un început lung și anevoios, nu sfârșitul 
poveștii. 

— Nu-mi amintesc să fi fost atât de dornică să-l primesti 
pe Bill înapoi când ai aflat că te-a înșelat, ripostă Dana 
Sue, referindu-se la fostul soţ al lui Maddie. Chiar în 
timp ce cuvintele îi ieșeau din gură, regretă că deschisese 
o rană mai veche. Îmi pare rău. Nu ar fi trebuit să spun 
asta. 

— E în regulă. Maddie nu părea nici pe jumătate atât de 
supărată pe cât ar fi fost cu câteva luni în urmă. Prietena 
lui era însărcinată, îți amintesti? Voia să se căsătorească 
cu ea. A fost puţin cam târziu ca să se mai gândească cum 
să îndrepte lucrurile. 

— Și dacă Noreen nu ar fi fost însărcinată, ai fi luptat 
să-l păstrezi pe Bill după ce ai aflat despre relaţia lor? 

— Da, răspunse Maddie fără ezitare. El este tatăl 
copiilor mei și era în joc o căsnicie de douăzeci de ani. O 
parte din mine va regreta întotdeauna că nu am reușit să 
o facem să meargă. Dar sunt fericită acum? Sunt 
bucuroasă că lucrurile au luat întorsătura pe care au luat- 


o, că Bill a plecat și că l-am găsit pe Cal? Desigur. Cal 


este incredibil, continuă ea în timp ce un zâmbet îi 
lumină faţa. Avem un copil, lucru care nu mi-ar mai fi 
trecut prin cap nici într-un milion de ani, dacă eu și Bill 
am fi rămas împreună. Dacă ar fi fost după el, ne-am fi 
oprit după ce l-am născut pe Kyle. Katie a fost o surpriză 
pentru amândoi. S-a dovedit a fi o binecuvântare, dar el 
a fost foarte hotărât să nu mai aibă alţi copii, iar eu am 
crezut că sunt oricum prea bătrână ca să mă mai gândesc 
la asta. Slavă Cerului că soţul meu nu crede că sunt prea 
bătrână să fac tot ce-mi doresc. 

Dana Sue nu crezu că prietena ei fusese chiar atât de 
sinceră. 

— Se pare că ai uitat un lucru. 

— Da? 

— Bill şi Noreen nu s-au căsătorit niciodată. El s-a decis 
că te vrea înapoi. Tu l-ai ales pe Cal. 

Obrajii lui Maddie se colorară. 

— Adevărat, dar se întâmplaseră multe între timp. 
Chiar şi aşa, am ezitat vreo două secunde reflectând dacă 
ar trebui să mă întorc la Bill din cauza copiilor. Apoi am 
înfruntat realitatea și mi-am dat seama că eram mai 
fericită cu Cal decât fusesem de foarte mult timp. 

— Poate că eu sunt mai fericită fără Ronnie, sugeră 
Dana Sue. 

— Serios? întrebă Maddie. 

Scepticismul ei i se păru enervant. 

— O am pe Annie. Am restaurantul. Sunt mai ocupată 
ca oricând. 

— Și nu ai ieșit niciodată de două ori cu acelaşi bărbat, 
spuse Maddie. Și pe singurul bărbat cu care chiar te-ai 
potrivi îl ţii în continuare la distanţă. 

Dana Sue se încruntă. 

— Cine e? întrebă ea, deși știa deja răspunsul. 

— Erik. 

— Presupun că ai o întreagă teorie în legătură cu asta? 

— Desigur, spuse Maddie. Inima ta aparţine încă 


altcuiva. 


— Doamne, și eu credeam că e din cauză că majoritatea 
bărbaţilor sunt niște ticăloși, replică Dana Sue, apoi 
rectifică: Și pentru că Annie era îngrozită de ideea că aș 
putea ieși vreodată la vreo întâlnire. 

— Nu toţi au fost niște ticăloşi, o contrazise Maddie. 
Helen ţi-a făcut cunoștință cu câţiva tipi care erau 
bărbaţi serioși, inteligenţi, cu cariere de succes. 

— Adevărat, recunoscu Dana Sue. 

— Le-ai găsit și lor defecte, spuse Maddie. Cel mai mare 
find că nu erau Ronnie. 

— Nu, acesta a fost un avantaj, insistă Dana Sue. 

Maddie își dădu ochii peste cap. 

— Cum zici tu. Ce părere ai de Erik? El ce defecte are? 

— Din câte am observat, nu are nici unul, recunoscu 
Dana Sue. Este un tip minunat. Doar că eu nu am astfel 
de sentimente pentru el. Nu mi-aș asuma niciodată riscul 
de a strica prietenia și relația profesională pe care o 
avem. 

— Poate fi şi asta, sau e şi din cauză că Ronnie a fost şi 
este în continuare sufletul tău pereche și tu ești 
conștientă de asta? 

Dana Sue îi aruncă lui Maddie o privire perplexă. 

— Nu înţeleg. Am crezut că ești la fel de furioasă ca și 
mine din cauză că Ronnie m-a înşelat. 

— Am fost, recunoscu ea. Dar te-am văzut cu el în 
ultimele zile. l-ai trecut cu vederea greșelile. Voi doi 
sunteţi din nou prieteni, așa cum eraţi pe vremuri. Pentru 
că, în esenţa lui, Ronnie Sullivan este un tip decent. A 
făcut o prostie, o greșeală stupidă, dar una pe care mulţi 
bărbaţi o fac la un moment dat. Nu a fost persoana care 
să te fi înșelat la orice pas şi căruia să i se scurgă ochii 
după orice femeie în pantaloni scurţi și maiou. Nu spun 
că merită clemenţă, ci doar o șansă de a îndrepta 
lucrurile. 

— Helen nu ar fi de acord, spuse Dana Sue. 

— Helen este avocat specializat în divorţuri. Este mult 


mai blazată decât mine, răspunse Maddie. In concluzie, 


este viaţa ta, decizia ta. Spun doar că poate vei reuși să 
nu te înverșunezi atât. Indiferent ce decizie vei lua, ştii că 
te voi susține 100%. 

— Chiar dacă îl alung? 

— Chiar dacă încerci să-l alungi. 

— Nu crezi că sunt în stare? 

Maddie ridică mâinile. 

— Hei, să nu îndrăznești să transformi asta într-o 
provocare doar ca să-mi dovedeşti că mă înșel. În joc este 
chiar fericirea ta. 

Da, asta era miza, recunoscu Dana Sue în sinea ei. Într- 
un fel, știa că nu există un alt bărbat pe lumea asta care 
să o facă mai fericită decât Ronnie Sullivan. Însă, ceea ce 


o îngrozea de-a dreptul, era faptul că nici un bărbat nu 


putea s-o facă și la fel de nefericită. 


Annie avea senzaţia că mama ei o ocolea în mod 
intenţionat. A, se vânturase prin salonul de la Terapie 
intensivă, îi spusese că o iubește, dar evitase genul de 
conversaţie sinceră pe care o aștepta Annie. Poate că se 
comporta așa pentru că tatăl ei era în preajmă, sau poate 
pentru că mama ei era atât de furioasă pe ea, încât nu 
voia să riște o ceartă între ele în timp ce Annie era încă 
pe un pat de spital. 

Spera să nu fie din cauză că tatăl ei se întorsese. Dacă 
ar fi așa, iar mama ei i-ar face din nou scandal, se temea 
că tatăl ei va pleca iarăși. Annie nu credea că ar mai 
putea suporta încă o plecare de-a lui, nu acum când viaţa 
ei era un haos. 

Uşa salonului se deschise chiar în acel moment, iar 
mama ei aruncă o privire înăuntru. 

— Eşti trează? o întrebă ea încet. 

— Trează și plictisită, spuse Annie. 

Mama ei intră în cameră, o sărută ușor pe frunte și își 
trase un scaun lângă pat. 

— Cum te simţi? 


— Groaznic, răspunse Annie. 


În ochii mamei sale se aprinseră luminiţele de alarmă și 
într-o clipă era deja în picioare. 

— Ce s-a întâmplat? Să chem asistenta? Doctorul? E de 
la inimă? 

Annie se uită la ea. 

— Mamă, calmează-te! Voiam doar să-ţi spun că m-am 
săturat de toţi oamenii ăștia care vin aici să-mi 
scormonească prin minte și să-mi spună ce să fac. 

Umerii mamei ei se lăsară uşuraţi. 

A! 

Îi dădu impresia că ar fi vrut să spună mai multe, în 
schimb, se așeză înapoi, părând stânjenită. Annie nu mai 


avea răbdare să se mai poarte cu ea cu mănuși și să se 


ferească să spună cu voce tare ce le trecea prin minte 
amândurora. 

— Mamă, de ce nu o spui odată? 

— Ce să spun? 

Ochii lui Annie se umplură de lacrimi. 

— Că am dat-o în bară și că ești supărată pe mine. 

— Nu sunt... 

Annie se uită la ea neîncrezătoare și cu ochii plini de 
lacrimi. 

— Haide! spuse ea, ștergându-și lacrimile. Știi prea bine 
că abia aștepți să ţipi la mine. Și tu crezi ce spune toată 
lumea de pe aici, că m-am înfometat intenţionat. De ce 
nu recunoști? Tot timpul te-ai gândit că sunt anorexică. 
Acum ai și argumente. Poţi repeta „| i-am spus eu“ o sută 
de ani de aici încolo. 

Mama ei îi aruncă o privire obosită. 

— Aș prefera să nu fie adevărat, scumpo. Și nu sunt 
supărată pe tine. Sunt supărată pe mine pentru că nu am 
acceptat realitatea mai devreme și nu te-am ajutat. | se 
umplură și ei ochii de lacrimi. Nu-mi vine să cred că am 
fost atât de proastă. Am crezut că am totul sub control. 
Am crezut că ești suficient de deșteaptă pentru a-ţi da 
seama și singură cât rău îți faci după ce ai leșinat la nunta 


lui Maddie. Am crezut o mulţime de lucruri care nu erau 


adevărate. Nu este ceva care se poate rezolva doar dacă 
îți propui să gândești pozitiv. 

Annie era bulversată de lacrimile care curgeau pe 
obrajii mamei sale. Nu o mai văzuse niciodată plângând, 
nici măcar atunci când plecase tatăl ei. O, bineînţeles că 
mai plângea când se uitau la un anumit gen de filme, dar 
nu era același lucru. Acestea erau lacrimi de durere. lar 
lacrimile ei erau din vina lui Annie. 

Întinse mâna spre ea. 

— Îmi pare rău, mamă. Te rog să nu plângi. 

Mama ei își ridică chipul marcat de suferinţă. 

— Am fi putut să te pierdem, Annie. Dacă Raylene și 
Sarah nu ar fi fost acolo... 

Annie se cutremură. Începu în sfârşit să conștientizeze 
gravitatea situaţiei. Mai rău, dacă doctoriţa McDaniels 
spunea adevărul, nu avea nici o certitudine că nu s-ar 
mai putea întâmpla din nou. 

— Mamă, mi-e frică, șopti ea. Foarte frică. 

Mama ei se mută pe marginea patului și o luă în braţe. 

— Și mie, iubito. Dar o să rezolvăm asta. Cu toţii, 
împreună. 

— Și tata? întrebă ea șovăind. 

| se păru că o simte pe mama ei suspinând pe obrazul 
ei. 


— Da, scumpo, și tata. 


Ronnie găsi o cameră de motel cam la jumătatea 
distanţei dintre spital și casa pe care o împărţise odată cu 
Dana Sue. Chiar din momentul în care intră în parcare, 
știa ce-l așteaptă. Proprietarii motelului Serenity, 


Maybelle și Frank Hawkins, trăiseră în acest oraș toată 


viaţa. Știau fiecare persoană care venea și pleca, inclusiv 
pe cei care poposeau pe aici doar pentru o zi sau două. Îi 
cunoscuseră pe părinţii lui Ronnie și întreaga familie a 
Danei Sue, inclusiv pe oaia neagră, unchiul ei, și pe 
neisprăviţii lui de băieţi, care locuiau în afara orașului și 


care provocau mai multe probleme cu distileria lor ilegală 


și cu jocurile de noroc decât și-ar fi imaginat vreodată 
Suavele Magnolii. Maybelle și Frank merseseră la toate 
meciurile de fotbal din liceu și nu le scăpase nici un meci 
de baschet și de baseball. Și erau niște clienţi obișnuiți la 
Wharton, unde bârfele orașului se răspândeau mai repede 
decât o viroză. 

Cu toate acestea, motelul Serenity, cu faţada dată cu 
var și cu ghivecele mari pline de mușcate, era curat, 
ieftin și confortabil. Și îi stârnea și câteva amintiri foarte 
plăcute... 

Chiar dacă ştia că aceasta era cea mai bună dintre 
puţinele variante pe care le oferea Serenity, Ronnie se 
apropie de recepţie cu un sentiment de teamă. Cu un 
zâmbet pe figură, deschise ușa, ușurat să vadă că nu era 
nimeni acolo. Sunetul clopoțelului de deasupra ușii o 
alertă totuși pe Maybelle, care își făcu apariţia din camera 
din spate. 

Un zâmbet îi întinse toate ridurile de pe faţa ei rotundă 
și mămoasă când îl recunoscu. 

— Ronnie Sullivan, în carne și oase. Nu credeam că o 
să te mai văd vreodată prin părţile astea. 

Înainte ca el să-i poată răspunde la salutul neașteptat 
de cald, luă o mină gravă, iar privirea îi deveni rece. 

— Sunt surprinsă că ai avut curajul să apari pe aici după 
ce i-ai făcut Danei Sue. Dar, îmi imaginez că te-ai întors 
din cauza lui Annie. Îngrijorarea îi risipi atitudinea rece 
și distantă. Cum se simte? Este mai bine astăzi? 

Bulversat de schimbarea rapidă a atitudinii lui 
Maybelle, dădu din cap. 

— O să fie bine. Mă bucur să vă văd, doamnă Hawkins. 
Aveţi o cameră disponibilă? 

Ea îl studie cu genul acela de privire iscoditoare cu care 
o mamă s-ar uita la un copil mai neastâmpărat. 

— Pentru cât timp? 

— Până când îmi voi găsi un loc unde să stau, spuse el. 

Părea că vorbele lui o luaseră prin surprindere. 


— Rămâi? 


— Așa intenţionez. 

— Ce părere are Dana Sue despre asta? 

El zâmbi, gândindu-se la sărut. 

— Încă se obișnuiește cu ideea. 

Maybelle îl mai studie preţ de încă o secundă, apoi 
dădu din cap și scoase un formular de înregistrare. 

— Completează-l. Deocamdată o să-ţi aplic un tarif 
săptămânal. Ridică ameninţător un deget spre el. Dar, 
dacă aud un singur cuvânt că ai supărat-o pe fata aia, nu 
voi ezita să te dau afară. Ai înţeles? 

Ronnie încuviinţă din cap. 

— Da, doamnă, spuse el docil. 

În cele din urmă îi zâmbi. 


— Stai să vezi ce faţă o să facă Frank când o să îi spun 


că te-ai întors. Încă mai vorbeşte despre cursa aceea pe 
care ai făcut-o în ultimul an de liceu ca să înscrii eseul 
câștigător din meciul din ziua balului de absolvire. Cu 
toţii am crezut că o să ajungi o vedetă în echipa facultăţii 
sau că vei juca la profesioniști într-o bună zi. 

— Aveţi o memorie bună, doamnă Hawkins. Se aplecă 
mai aproape. Să nu mai spuneţi nimănui, dar acel eseu a 
fost o pură întâmplare. Ştiam că nu aș mai fi avut 
niciodată șansa să mai fac o astfel de cursă, așa că am 
decis să mă retrag în plină glorie. 

— Ai renunţat pentru că nu puteai să stai departe de 
Dana Sue, îl corectă ea atotcunoscătoare. Odată ce ai pus 
ochii pe fata aia, singurul lucru la care ţi-a stat mintea a 
fost să te căsătorești cu ea. Și, dacă vrei să știi, pentru că 
nu aveai cum să te fofilezi de mine, ştiu că voi doi vă 
furișaţi aici din când în când, când mă înlocuia 
recepţionerul din tura de noapte. Clătină din cap cu 
tristeţe. Nu pricep de ce să dai cu piciorul la așa ceva. 

— Nici eu nu-mi explic, recunoscu el. Dar nu este 
niciodată prea târziu să îndrepți o greșeală, nu-i așa? 

— Nu este niciodată prea târziu să încerci, fu ea de 


acord. 


Dar era destulă îndoială în vocea ei care îi spunea că ea 
nu credea că Dana Sue va fi receptivă la încercările lui. 

— lată cheia ta. În motelul nostru sunt interzise 
petrecerile zgomotoase, așa că poartă-te civilizat. 

— Nu credeţi că petrecerile zgomotoase nu prea mă 
ajută dacă vreau să-i demonstrez Danei Sue că acum m- 
am făcut băiat cuminte? spuse el, făcându-i cu ochiul. 
Voi fi atât de discret, că nici măcar nu veţi ști că sunt 
aici. 

De fapt, era atât de obosit, că se îndoia că cel puțin în 
următoarele 24 de ore din camera lui s-ar fi auzit un alt 
sunet decât sforăitul lui. 


După întâlnirea bulversantă cu Ronnie și vizita ei 
extenuantă la Annie, Dana Sue nu mai avea stare ca să 
mai rămână în sala de aşteptare a spitalului, până când 
avea din nou dreptul s-o viziteze. Simţea nevoia să facă 
ceva care s-o ţină ocupată, pentru a-i alunga amintirea 
acelui sărut. 

Aruncând o privire spre ceas, văzu că era ora 16.00, ora 
de vârf, când tot restaurantul forfotea cu pregătirile 
pentru cină. Oprindu-se la recepţia asistentelor, le spuse 
cum să o găsească dacă Annie avea nevoie de ea, apoi se 
îndreptă spre restaurant. Câteva ore de tocat legume cu 
un cuţit ascuţit ar putea să o mai elibereze de stres. Şi-ar 
putea imagina că sub lama cuţitului era gâtul lui Ronnie. 


La Sullivan trecu puţin pe la biroul ei, cât să arunce o 


privire spre teancul de mesaje, își puse o tunică albă de 
bucătar, care în câteva minute oricum avea să fie plină de 
stropi de mâncare, și se îndreptă spre bucătărie, unde 
agitația i se păru confortabil de familiară. 

Erik o zări primul. 

— Hei, dragă, ce cauţi aici? Ai venit să te asiguri că nu- 
ţi distrugem afacerea? 

— Nici gând, spuse ea. Simt nevoia doar să fac ceva 


normal pentru câteva ore. Știu că tu și Karen v-aţi 


împărţit deja treburile, dar trebuie să mai fi rămas ceva de 
care să mă ocup şi eu. 

Karen își ridică privirea de la salata verde pe care o 
distribuia pe farfurii și zâmbi. 

— Cu dragă inimă îţi propun să pregătești salata. S-ar 
putea să fie cea mai plictisitoare sarcină. 

Dana Sue se uită la farfurii. 

— Simplă sau salata casei? 

Karen dădu din cap. 

— Nu avem timp să facem ceva mai sofisticat. 

— Avem pere? Nuci? Brânză cu mucegai? întrebă Dana 
Sue. 

— Bineînţeles, spuse Erik. Am făcut comenzile conform 
listelor pe care le-am găsit în biroul tău. Eşti atât de 
organizată, încât locul acesta ar putea funcţiona timp de 
un an întreg fără ca tu să pui piciorul în el. 

— Nu prea mă încântă ideea, spuse Dana Sue. 

— Ei bine, a fost o mană cerească în ultimele zile, o 
asigură el. Nu înseamnă că nu avem nevoie de tine, așa 
că, dacă vrei să faci salate sofisticate, dă-i drumul. Mă duc 
să notez pe panoul cu specialitatea casei și să le spun și 
ospătarilor. 

În timp ce Dana Sue se așeză la masă pentru a tăia 
perele în felii subţiri ca foita de hârtie și a le aranja pe 
verdeţuri, adulmecă aerul. Se simţea aroma pregnantă de 
scorţişoară. Mirosea dumnezeiește. 

— Care este desertul special din seara asta? îl întrebă pe 
Erik când se întoarse. 

— Plăcintă cu mere delicioasă. 

— E gata? întrebă ea, simțind cum îi plouă în gură. 

— Am câteva plăcinte care se răcesc acum pe grătar, a 
spus el. Vrei să-ţi dau o bucăţică? 

— Vreau o felie întreagă, spuse ea imediat. Cu îngheţată 
de vanilie deasupra. 

El îi aruncă o privire îngrijorată. 

— Dana Sue... începu el. 


Ridică mâna. 


— Nu e treaba ta să-mi ţii lecţii despre ce am voie să 
mănânc. Sunt flămândă și vreau plăcintă cu mere și 
îngheţată. Trebuie să apelez la autoritatea mea? 

În loc să se ducă imediat după plăcintă, își trase un 
scaun lângă ea și se așeză. 

— Despre ce este vorba? 

— Este vorba de plăcintă, pentru numele lui Dumnezeu! 
Ce mare scofală? 

— Stii care este marea scofală, spuse el pe un ton calm. 
Fiica ta este în spital din cauza unei tulburări de 
alimentaţie. Vrei să ajungi într-un pat lângă ea pentru că 
nu ești atentă la glicemia ta? 

Simţind cum îi clocotește sângele în vine, Dana Sue se 
întoarse furioasă spre el, dar, când observă în ochii lui 
doar o îngrijorare sinceră, se înmuie. 

— Bine, știu că ai dreptate. Am nevoie de o mâncare de 
consolare. 

— În meniul din această seară avem ruladă de carne. Ce 
zici de o felie din asta cu niște sos de ciuperci? îi sugeră 
el. 

În cele din urmă, se relaxă și zâmbi. 

— Pot să iau măcar o bucăţică din plăcintă după aceea? 

— Poţi, spuse el, apoi plecă să îi pregătească o farfurie. 

Când i-o aduse, o privi cu curiozitate. 

— S-a întâmplat ceva în după-amiaza asta despre care 
vrei să vorbim? 

Luă o bucată din ruladă pentru a amâna răspunsul. 

— Doamne, este mai bună decât a mea. Cum ai făcut-o? 

Făcu un semn spre cealaltă parte a camerei. 

— Întreab-o pe Karen. Ea a făcut-o. 

Dana Sue se holbă la ajutorul ei de bucătar. 

— Tu ai făcut asta? Este uimitor! 

— Ţi-am modificat puţin reţeta, spuse Karen, înroșindu- 
se. Sper că nu te superi. 

— Să mă supăr!? Glumeşti? Prevăd că farfuria aceasta va 


fi cel mai solicitat fel de mâncare din această seară și 


clienţii noștri vor insista să fie introdusă în meniul 
obişnuit. 

— Vorbeşti serios? o întrebă Karen. 

— Bineînţeles că vorbesc serios, spuse Dana Sue. Dacă 


mai ai și alte idei pentru orice alte feluri de mâncare, 


vorbeşte despre asta cu Erik sau cu mine, dacă sunt prin 
preajmă, și nu ezita să experimentezi. 

— Mulţumesc, spuse Karen, radiind de bucurie. Nu am 
vrut să mă bag peste tine. 

— Suntem o echipă. Chiar dacă eu sunt proprietarul 
acestui local, dacă mâncarea este excelentă, este bine 
pentru toată lumea. Vreau ca reputaţia restaurantului 
Sullivan să crească de la an la an. Nu vreau să ne culcăm 
pe-o ureche. 

Se întoarse spre Erik, care încă o privea cu atenţie. El îi 
spuse pe o voce joasă: 

— Chiar avea nevoie să audă asta, spuse el. Acum hai să 
ne întoarcem la întrebarea pe care ţi-am pus-o mai 
devreme. S-a întâmplat ceva în această după-amiază care 
te-a supărat? Annie se simte bine? 

— Se simte din ce în ce mai bine, răspunse Dana Sue. A 
avut primele ședințe cu psihologul și cu nutriţionistul. 
Am înţeles că nu a curs numai lapte și miere, dar ambele 
femei cred că va coopera. 

— Dacă Annie este pe drumul cel bun, atunci trebuie să 
fi fost altceva care te-a făcut să vii aici şi să încerci să te 
îndopi cu mâncare ca să te consolezi. 

— Erik, nu e treaba ta să ai grijă de mine și de 
dispoziţiile mele. 

— O fac pentru că sunt prietenul tău, spus el, părând 
afectat. Cel puţin asta am înţeles din discursul tău drăguţ 
de acum un minut. 

Dana Sue simţi cum i se strânge stomacul. 

— Nu am mâncat afurisita aia de plăcintă, bine? Ce mai 
vrei? 


Privirea lui rămase neclintită. 


— O explicaţie, spuse el liniștit. Are vreo legătură cu 
sărutul pe care fostul tău soţ ţi l-a dat în faţa spitalului? 

Simţi cum i se scurge sângele din obraji. 

— Ai aflat despre asta? 

— Grace Wharton tocmai voia să intre în spital să vadă 
ce face Annie, îi explică el. Se pare că a făcut cale 
întoarsă pentru a reveni cu informaţiile la sediul central 
al bârfelor din Serenity. A fost subiectul zilei la dozatorul 
cu băuturi carbogazoase de la farmacie cinci minute mai 
târziu. 

— Erai acolo? 

Clătină din cap. 

— Karen a fost. 

Dana Sue îşi îngropă faţa în mâini. 

— Urăsc toate chestiile astea. Le urăsc din tot sufletul. 
Aş vrea să locuiesc într-un oraș mare, unde nimeni să nu 
aibă habar cine sunt. 

— Ai fi nefericită, spuse el. Deci, vrei să vorbim despre 
sărut sau nu? 

— Nu. 

— Bine, atunci, dar, dacă te-a tulburat suficient de tare 
încât să te facă să ceri plăcintă cu mere și îngheţată, s-ar 
putea să nu-ţi dorești să repeţi această experienţă prea 
des, o sfătui el. 

— O, cred că te pot linişti în privinţa asta, spuse ea. 
Ronnie Sullivan nu se va mai apropia la mai puţin de 
treizeci de metri de mine niciodată. 

Erik zâmbi. 

— Chiar aşa? 

— Da, sunt sigură de asta, spuse ea. 

— Atunci s-ar putea să fli nevoită să-mi dai și în scris, 
sugeră el, arătând în spatele ei. 

Dana Sue se răsuci și privi drept în faţa amuzată a 
fostului ei soţ. 

— Vorbeaţi despre mine? întrebă el vesel. 

— Pleacă! ripostă ea. Am crezut că te-ai târât în vreo 


peșteră ca să te odihnești. 


— Se pare că aveam nevoie doar să trag un pui de somn, 
răspunse el. În afară de asta, în secunda în care m-am 
târât în acel pat de la motelul Serenity, mi-am amintit de 
ultima oară când am dormit în el — noaptea absolvirii, de 
acum 22 de ani. 

— Ai închiriat exact aceeaşi cameră?! exclamă ea. Cel 
în care noi... 

Aruncă o privire spre expresiile uluite ale lui Erik și 
Karen, apoi suspină din greu. 

— Vreau plăcinta aceea cu mere acum, te rog. 

De data asta, Erik nu se mai împotrivi. Renunţă totuși 
la îngheţată. 


IO 


Prima masă a lui Annie, dacă o putea numi așa, i se 
păru un adevărat supliciu. În opinia ei, asistenta îi aduse 
o tavă cu un munte de mâncare, deși, în realitate, era 
doar o salată mică, un recipient unde se afla sosul şi un 
pachet de biscuiţi. Aceasta era însoţită de un fel de 
băutură diluată, de culoare portocalie. 

— Te va ajuta să-ţi reechilibrezi electroliţii și să-i 
menţii în limite normale, spuse veselă asistenta. 

Annie habar n-avea ce sunt electroliţii, iar băutura 
părea scârboasă. 

— Chiar trebuie s-o beau? întrebă ea, privind îngrozită 
sticla. 

— Așa scrie pe fișa ta, îi explică asistenta a cărei veselie 
i se păru studiată. Lacy mi-a spus că va sosi și ea din clipă 
în clipă, ca să stea cu tine în timp ce mănânci. 

„Grozav!“ se gândi Annie. Evident, nimeni de pe aici 
nu avea încredere în ea că va pune mâncarea în gură. 

Deoarece asistenta nu dădea semne că ar vrea să plece, 
Annie trase cât putu de timp, făcând un adevărat 
spectacol din asezonarea salatei cu sosul pe care îl 


amestecă apoi tacticos cu verdeţurile. Deschise pachetul 


de biscuiţi și îi aranjă unul lângă altul pe tavă. Apoi 
scoase cu grijă capacul de la băutură. Când nu îi mai 
rămase nimic de făcut în afară de a mânca, încercă să se 
forţeze să ridice furculiţa și să bage puţină salată în gură. 
Nici nu apucă să ducă mișcarea până la capăt, că aroma 
de oţet și ulei îi provocă o senzaţie de greață. 

— O să mi se facă rău, spuse ea, lăsând furculiţa și 
întorcându-se cu spatele la mâncare. 

Două secunde mai târziu, asistenta era lângă ea cu un 
castron mic și scârbos de plastic, în caz că Annie își 
punea în aplicare ameninţarea. Desigur, toate astea se 
întâmplară chiar în momentul în care când Lacy intră în 
cameră. 

— Cum merge treaba aici? întrebă ea, apoi îi făcu semn 
asistentei că poate să plece. Mulţumesc, Brook. O să 
preiau eu acum. 

După ce asistenta plecă, Lacy se mută pe scaunul de 
lângă pat. 

— Să ştii că pe mine nu mă păcălești cu teatrul ăsta, 
spuse ea calmă. 

Annie se încruntă. 

— Ce vrei să spui! 

— Să te prefaci că mâncarea îţi face rău. 

— Dar așa este! răspunse Annie indignată. Sosul acela 
pentru salată nu seamănă deloc cu cel pe care-l face 
mama. Miroase îngrozitor. 

— Vrei s-o rog pe mama ta să-ţi aducă sosul ei pentru 
salata de mâine? întrebă Lacy. 

Ochii lui Annie se umplură de lacrimi când deveni clar 
că Lacy era la fel de dură pe cât o avertizase că va fi. 

— Mi-e indiferent, bolborosi ea. 

— Ai treizeci de minute la dispoziţie să-ţi termini masa, 
spuse Lacy. Având în vedere că aceasta este prima, vom 
începe să calculăm timpul de acum, și nu din momentul 
în care ţi se aduce tava. 


Annie o privi cu un sentiment de panică. 


bag 


— Ai de gând să mă cronometrezi? Chiar vrei să 
mănânc toate astea într-o jumătate de oră? 

— Asta e regula, spuse Lacy, fermă pe poziție. 

Ea aruncă o privire spre ceasul ei. 

— Începând de acum. 

— Dar... 

Annie nu se putu gândi la nici un argument cu care s-o 
convingă pe nutriţionistă. Puse o frunză mică de salată în 
gură, o mestecă cât de mult putu, sperând că Lacy își va 
întoarce privirea ca să poată să o scuipe într-un șerveţel. 
Când deveni evident că nu se va întâmpla așa ceva, o 
înghiţi, simțind cum se sufocă în timp ce mâncarea îi 
aluneca pe gât. 

— Nu cred că pot să mai mănânc, șopti ea. 

— Ba da, poţi, spuse Lacy. Încearcă un biscuit sau 
băutura. 

— Băutura arată oribil. 

Buzele lui Lacy se curbară, dar nu își permise să 
zâmbească. 

— De fapt, are gust bun. Încearc-o. 

Annie luă o înghiţitură mică și aproape că se înecă și 
cu asta. 

— Bine, spuse Lacy, ignorând faptul că părea să se 
sufoce de moarte. Acum biscuiţii. 

Continuă așa, mușcătură după mușcătură, înghiţitură 
după înghiţitură, până trecu jumătatea de oră. Annie se 
uită la tavă și văzu că reușise să mănânce doar un biscuit 
și nici măcar jumătate din salată. Se hazardă să-i arunce o 
privire lui Lacy, așteptându-se să vadă dezamăgire pe 
chipul ei, în schimb, nutriţionista îi zâmbi încurajator. 

— Nu e rău pentru prima dată. Îţi voi aduce shake-ul 
energizant despre care ţi-am spus că îţi va compensa 
restul de mâncare rămas pe farfurie. 

Annie simţi cum o podidesc din nou lacrimile. 

— Trebuie să beau un shake întreg? Nu pot. 

— Nu unul întreg. Doar 60 ml. ÎI bei din câteva 


înghiţituri. Amintește-ţi ce ţi-am spus despre cum să te 


gândești la mâncare ca la un medicament. Bea-l și o să fii 


gata la timp pentru gustare. 


— Altă mâncare? spuse Annie, lăsându-se pe perne. 

Habar n-avea de când mâncatul devenise o tortură atât 
de îngrozitoare. 

— Nu va fi chiar așa de rău, îi promise Lacy. Doar o 
jumătate de banană. Bananele erau trecute pe lista pe 
care mi-ai dat-o. 

Asta pentru că Annie fusese constrânsă să aleagă între 
a scrie ea ceva sau a lăsa la latitudinea lui Lacy. Cel puţin 
întocmirea acelei liste îi dăduse vaga senzaţie că încă mai 
deţinea controlul. 

— Nu vei sta cu mine și când mănânc gustarea, nu? 
întrebă ea cu speranţă. 

— Nu, spuse Lacy. Dar va fi cineva cu tine. 

— A, spuse Annie cu vocea stinsă. Nimeni nu are 
încredere în mine, nu-i aşa? 

— Ar trebui? 

— Bănuiesc că nu, recunoscu ea cu jumătate de gură. 

Pentru că atât ea, cât şi Lacy știau că, cu prima ocazie, 


ea va arunca toată mâncarea în toaletă. 


Ronnie fusese impresionat de Sullivan. Restaurantul 
era cochet și primitor. Era elegant, fără a fi pretenţios, și, 
judecând după tăbliţa pe care erau trecute ofertele 
speciale afișată lângă recepţie, avea un meniu divers, cu 
mâncăruri pe placul localnicilor, dar care urmăreau 
totodată și să le cultive gusturile culinare. Bineînţeles, 
sătul cum era până peste cap de mâncarea de la cantina 
spitalului, orice i s-ar fi părut din categoria gurmet prin 
comparație. 

— Ai de gând să-mi dai de mâncare, draga mea, sau 
aștepți să mă rog de tine? întrebă el în timp ce Dana Sue 
înfuleca dintr-o felie de plăcintă cu mere delicioasă, care 
îi lăsă gura apă. 

— Nu am deschis încă, spuse ea pe un ton categoric, 


care nu prevestea nimic bun, luând încă o bucată de 


plăcintă în furculiţă și ducând-o la gură. 

— Nici măcar pentru cei din familie? 

— Tu nu faci parte din familie. 

— Sunt tatăl fiicei tale și cel mai bun soț pe care l-ai 
avut vreodată, declară el. 

— Eşti singurul soţ pe care l-am avut vreodată, din 
nefericire, ripostă ea. 

După un moment de blocaj, care părea că se 
prelungește la nesfârșit, fără ca nici unul dintre ei să mai 
scoată o vorbă şi în care Ronnie se mulţumi doar să stea 
și să aștepte reacţia ei, se uită în cele din urmă la el. 

— Nu ai de gând să pleci, nu-i așa? 

— Nu, până nu mănânc, replică el vesel, ignorând 
privirile uluite pe care i le arunca femeia care gătea la 
aragaz. 

Se gândi că ar putea s-o câștige de partea lui, dacă 
apela puţin la farmecele din dotare. Era puţin mai 
îngrijorat de postura rigidă a tipului care stătea atât de 
aproape de Dana Sue, încât Ronnie nu se putu abţine să 
nu se întrebe dacă între ei nu era mai mult decât o relaţie 
profesională. 

— Bine, spuse Dana Sue ridicându-se de pe scaun și 
trecând pe lângă el. Adu-i rulada de carne, strigă ea peste 
umăr, apoi adăugă: Într-o cutie, ca s-o poată lua la 
pachet. O să așteptăm în faţă. 

Ronnie zâmbi. 

— Crezi că dacă iau și eu cina aici, o să-ţi ştirbească 
prestigiul localului? 

— Nu, dar cred că va alimenta bârfele care circulă deja 
prin oraș, spuse ea. Sincer, nu am nevoie să înrăutăţesc și 
mai mult situaţia. În plus, trebuie să ne întoarcem la 
spital. Prioritatea ta e Annie, nu? 

Ultimatumul care se citea pe chipul ei nu-i prea îi 
dădea de ales. 

— Desigur, spuse el. Am sunat să văd ce face chiar 
înainte să vin aici. Asistenta a spus că tocmai își termina 


prima masă sub supravegherea medicului nutriţionist. 


Mi-a spus să mă întorc în jurul orei 18.30, zise el uitându- 
se cu atenţie la ceas. Acum abia e 17.30. 

— Vreau să mă întorc acum, spuse Dana Sue cu 
încăpățânare. 

— Atunci, mi-e clar că plecăm chiar acum, spuse el cu o 
urmă de amuzament în voce. Mergem cu maşina ta sau cu 
a mea? 

O văzu luptându-se cu ea însăși din cauza absurdităţii 
ideii de a merge fiecare cu mașina proprie, când distanţa 
dintre locurile unde s-ar fi întors era mai mică de un 
kilometru și jumătate. 

— O să conduc eu, spuse ea în cele din urmă. Poţi să iei 
cina în mașină. 

— Tot mai ai tendinţa de a controla totul, nu-i așa, 
scumpo!? 

Ea ridică din umeri. 

— Destul de mult. Ultima dată când am scăpat frâiele 
din mână și am avut încredere în altcineva, m-am ars. 

Remarca ei tăioasă îl lovi în plin. 

— Nu crezi că ar fi timpul să treci peste asta? o întrebă. 

Îi aruncă o privire sfredelitoare. 

— Ar trebui să bagi și tu la cap, Ronnie, că femeile nu 
trec peste așa ceva. Îşi pun o platoșă și merg mai departe. 

El dădu din cap. 

— O să ţin minte asta. 

Când Erik ieşi din bucătărie cu mâncarea, Ronnie 
întinse mâna să ia cutia. 

— Cât costă? 

— Este din partea casei, spuse Dana Sue scurt. Acum să 
mergem. 

— Fără să mă prezinţi prietenului tău? 

Stia deja cum îl cheamă din descrierea pe care Annie i- 
o făcuse în termeni elogioși, și apucase chiar să-l vadă pe 
fugă la spital, când stătuse cu Dana Sue în sala de 
așteptare și apoi afară. 

— O, el ştie exact cine ești tu, spuse ea, într-un mod 


care îi sugera lui Ronnie că ar trebui să verifice dacă nu 


cumva îi pusese arsenic în mâncare. Bănuiesc că și-a 
făcut deja o părere din bârfele care au circulat despre 
tine, spuse ea uitându-se la Erik pentru confirmare. 

Acesta dădu din cap, apoi îi aruncă lui Ronnie o 
privire ca de la bărbat la bărbat, în care remarcă o ușoară 
urmă de compătimire. 

— Sunt Erik Whitney, patiserul și adjunctul Danei Sue. 

— Încântat de cunoștință, spuse Ronnie, ușurat că 
prezentarea nu făcuse nici un fel de referire care să 
sugereze că relaţia dintre ei era de natură personală. 

— Sunt, de asemenea, și prietenul ei, specifică Erik. 
Avem grijă unul de celălalt. 

Ronnie încuviinţă din cap. 

— E bine de știut. Sper să am și eu ocazia să-i arăt că am 
grijă de ea. 

— Voi doi aţi terminat de marcat teritoriul? întrebă 
Dana Sue pe un ton iritat. Trebuie să plecăm. 

Erik izbucni în râs, iar Ronnie îi tinu isonul. 

— Poate că vom face schimb de impresii altă dată, spuse 
Ronnie. 

— Nu cred, le-o tăie Dana Sue. Nu şi dacă vreunul 
dintre voi vrea să mai trăiască. 

Erik ridică din umeri. 

— Ea e sefa. 

— Întotdeauna a fost, aprobă Ronnie. 

Îi aruncă o privire când ajunseră în maşină. 

— Trebuie să fie frumos să ai un asemenea protector 
feroce prin preajmă. E pe jumătate îndrăgostit de tine. 

Se uită la el neîncrezătoare. 

— Nu este. Este un prieten și lucrează pentru pe mine. 
Este total greșit să ai o relaţie extraprofesională cu un 
angajat. 

— Unele femei nu văd nici un fel de impediment în 
asta. 

— Ei bine, eu văd, spuse ea categoric. 

Ronnie își ascunse un zâmbet de ușurare și spuse: 


— Încă un lucru pe care ar trebui să-l bag la cap. 


Îşi dădu seama că în ultimele zile făcuse progrese 
semnificative în aflarea unor aspecte importante din viaţa 
Danei Sue, inclusiv cine erau prietenii ei — în afară de 
Maddie și Helen, bineînţeles —, și cine erau persoanele în 
care avea încredere. În ritmul acesta, nu avea să-i ia mult 


timp până să se decidă pe unde s-ar putea situa el. 


La spital, Dana Sue mărșălui în viteză pe hol, lăsându-l 
în urmă pe Ronnie, hotărâtă să ajungă în camera lui 
Annie înaintea lui. Stia că era ridicol să fie așa 
competitivă pentru ceva atât de lipsit de importanţă, dar, 
de când își declarase intenţia de a rămâne în oraș, simţise 
cum i se activase această latură a ei. Nu voia ca el să aibă 
nici un fel de avantaj, indiferent de câte sacrificii ar 
trebui să facă pentru a-l învinge. 

Când deschise ușa de la salonul lui Annie de la Terapie 
intensivă și văzu un pat gol, nu se mai putu abţine și 
scăpă un suspin. Se întoarse și se agăţă de braţul lui 
Ronnie. 

— Nu mai e! 

— Cum adică, nu mai e? întrebă el, aruncând o privire 
pe lângă ea. 

— Uite, spuse Dana Sue. Nu este în patul ei. Camera e 
goală. Ronnie, dacă s-a întâmplat ceva cu ea în timp noi 
doi am fost plecaţi, n-o să mi-o iert niciodată. 

Făcând un pas înapoi, el o apucă de umeri și o privi 
direct în ochi. 

— Calmează-te, Dana Sue! Annie era bine când am 
vorbit cu asistenta acum o oră şi ceva. Sunt sigur că 
există o explicaţie logică. Lasă-mă să verific la recepție. 

— Vin cu tine, spuse Dana Sue, urmându-l îndeaproape. 

Dacă erau vești proaste, voia să le audă cu urechile ei. 
Nu voia să fie filtrate de Ronnie. 

În spatele recepţiei se afla o infirmieră blondă, zveltă, 
cu buze pline și roz. Firește că Ronnie îi aruncase deja 
unul dintre zâmbetele sale seducătoare, marcă proprie, 


într-o încercare evidentă de a o fermeca. Oare chiar 


trebuia să flirteze cu fiecare femeie care îi ieşea în cale? se 
întrebă Dana Sue iritată. Mai ales acum? 

— Unde este fiica noastră? întrebă ea înainte ca Ronnie 
să apuce să scoată un cuvânt. 

Asistenta — Brook, conform ecusonului cu numele ei — 
le zâmbi veselă amândurora. 

— Veşti bune, îi linişti ea. Cardiologul a văzut-o cu 
puţin timp în urmă și a decis că poate să fie mutată într- 
un salon obișnuit. Aruncă o privire pe o hârtie aflată pe 
birou. Este jos la etajul doi, camera 206. 

Dana Sue oftă ușurată. 

— Slavă Domnului! 

Ronnie îi trecu un braţ pe după umăr. 

— Vezi, totul este în regulă. Hai să mergem să o vedem 
pe fata noastră. 

Dana Sue îi mai lăsă braţul pe umărul ei preţ de cinci 
secunde, încărcându-se cu energie din acest contact. 
Apoi se scutură, dându-l laoparte. 

— Du-te tu! Eu vreau să le sun pe Helen și pe Maddie și 
să le anunţ să ne caute jos când vor veni mai târziu. 

O privi puţin dezamăgit, apoi spuse: 

— Cum vrei tu. 

Îl privi cum se îndrepta spre lift. Abia după ce dispăru 
din raza ei vizuală, respiră adânc şi se relaxă. Luă 
următorul lift și ieşi afară să dea telefoane. Nici una 
dintre prietenele ei nu era acasă, așa că le lăsă mesaje, 
apoi încercă să-și regăsească starea de liniște înainte de a 
se întoarce înăuntru să o vadă pe Annie. 

Dana Sue se așeză pe o bancă lângă fântâna care 
arunca stropi de apă în micul iaz și se lăsă învăluită de 
sunetul relaxant. Foșnetul brizei care mișca frunzele de 
palmieri întregea fundalul sonor atât de liniștitor. Acolo 
o găsi Helen câteva minute mai târziu. 

— E totul în regulă? o întrebă prietena ei așezându-se pe 
bancă lângă ea. 

— “Tocmai ţi-am lăsat un mesaj. Au mutat-o pe Annie 


într-un salon obişnuit. 


— Aste e minunat, spuse Helen. 

Cum Dana Sue nu îi răspunse, își miji privirea. 

— Nu? 

— Ceva îmi spune că mai e mult până când să mai pot 
declara că ceva e minunat. 

— Cu Annie? Sau asta are ceva de-a face cu Ronnie? 

Lacrimile începură să curgă din ochii Danei Sue, 
revărsându-i-se pe obraji. 

- E vorba despre tot, șopti ea, ștergându-și 
neputincioasă lacrimile. 

— Hei, liniştește-te, o alină Helen. Annie va fi bine. 
Concentrează-te pe asta. O să vezi că, în timp, totul va 
reveni la normal. 

— Sigur, replică Dana Sue, sceptică. Asta înseamnă și 
că fostul meu soţ ar trebui să se întoarcă de unde a venit, 
ceea ce nu se va întâmpla, din câte mi-a spus. 

Helen tresări. 

— Mi-a fost teamă de asta. Aș putea lua unele măsuri 
pentru a vă limita contactul cu el. Probabil că l-aș putea 
ţine departe și de Annie. 

— Şi să mă urască după aia? răspunse Dana Sue. Las-o 
baltă! Trebuie doar să mă gândesc cum să fac să gestionez 
toată situaţia. 

— Aș putea să vorbesc cu el și să-i spun că dacă face 
asta înrăutățește lucrurile, spuse Helen puţin cam zeloasă. 
Cred că l-aș putea convinge să-și schimbe planurile, cel 
puţin după ce trece criza. 

— E același lucru, răspunse Dana Sue deznădăjduită. 
Annie nu ne-ar ierta niciodată pe nici una dintre noi. 

Helen păru dezamăgită că nu i se permitea să-și 
folosească impresionantele aptitudini de convingere. 

— Cred că ai dreptate, recunoscu ea în cele din urmă. 
Cu siguranţă asta s-a întors împotriva mea ultima dată 
când am reușit să-l scot efectiv din viaţa lui Annie. O 
privi atent pe Dana Sue. Deci ce ai de gând să faci? 

— Aș vrea și eu să știu. Poate că ar trebui în primul rând 


să nu mai fiu obsedată de asta. 


— Pare a fi un început, aprobă Helen. Și, dacă te 
răzeândești şi vrei să mă lași să fac ceva legal, este 
suficient doar de un cuvânt din partea ta și e ca și făcut. 

Dana Sue îi aruncă un zâmbet înlăcrimat. 

— Mulţumesc. Hai să nu vorbim acum despre Ronnie. 
Spune-mi cum îţi mai merge. Mai faci sport? Ţi-ai notat 
obiectivele și i le-ai dat doctorului Marshall? 

Helen se înroşi. 

— Nu chiar. 

Dana Sue o privi consternată. 

— Helen! Cred că doctorul Marshall s-a înfuriat. Ţi-a 
dat medicamente pentru tensiune așa cum te-a 
ameninţat? 

— Ăăă, nu, spuse Helen, fără să o privească în ochi. 

— "Ţi-ai anulat consultaţia, nu-i așa? bănui Dana Sue. 

Helen dădu ușor din cap, cu un aer vinovat. 

— Ai înnebunit? întrebă Dana Sue. Este important, 
Helen. Nu poţi continua să ignori problema și să speri că 
tensiunea arterială îşi va reveni de la sine. [i-ai luat 
măcar o zi liberă pentru a te relaxa, așa cum ai promis? 

— Nu aveam cum săptămâna asta, spuse prietena ei, 
apărându-se. Am fost aici în fiecare secundă în care nu 
am fost la birou sau la tribunal. 

— Bine, gata! rosti Dana Sue cu înverșunare. Mâine- 
dimineaţă la opt ne întâlnim toate la Salonul din Colt. 
Mă voi antrena chiar și douăzeci de minute pe banda 
aceea stupidă de alergare, dacă vrei. Facem așa? 

Helen o privi cu o reticenţă vădită, apoi confirmă din 
cap. 

— Bine. S-a făcut. 

— Apoi ne stabilim obiectivele, continuă Dana Sue. 
Maddie le poate printa și pe ale noastre, așa că vom avea 
toate câte un exemplar. Ne va ajuta să ne păstrăm 
motivate atât pe fiecare în parte, cât și una pe cealaltă. 
Cred că ar trebui să dăm și niște penalizări dacă vreuna 


dintre noi nu se ţine de plan. 


— Nu crezi că premiul cel mare este o motivaţie 
suficientă? o tachină Helen. Am crezut că tu chiar îti 
dorești acea decapotabilă. 

— Ba da, dar asta este o recompensă pe care o obţii 
după o anumită perioadă de timp. Am senzaţia că vom 
avea nevoie de mai multe imbolduri pe parcurs. Dacă cea 
mai obsesivă ființă pe care o cunosc nu se poate ţine de 
un regim mai mult de două zile la rând, atunci înseamnă 
că noi toţi ceilalți suntem condamnati. 

— Eu pot mă ţin de orice regim vreau, declară Helen. 

— Atunci, este evident că nu vrei să te ţii de asta. 

— Dar tu vrei! spuse Helen. 

Dana Sue îi întâlni privirea, apoi oftă. 

— Nu prea, dacă e să fiu sinceră până la capăt. Dar 
există o mare diferenţă între a nu vrea să o fac și a ști că 
trebuie s-o fac. 

— Exact la fel mă simt şi eu, recunoscu Helen. Sincer, 
credeam că provocarea mă va impulsiona să mă ţin de 
plan. 

— Şi apoi s-a îmbolnăvit Annie, spuse Dana Sue. 
Trebuie să ne ţinem tari pe poziţie şi să nu lăsăm nimic să 
ne deturneze de la obiectivele noastre, bine? Fără 
lamentări din cauza programului încărcat în ceea ce te 
privește și fără să mă folosesc de scuza cu Annie în cazul 
meu. 

— Ai dreptate. Helen dădu din cap. Acum hai să 
mergem sus să o vedem pe Annie. 

— E Ronnie cu ea, zise Dana Sue. 

Ochii prietenei ei aveau o strălucire ghidușă. 

— Atunci îl vom alunga. Ar trebui să fie distractiv. 

Dana Sue râse fără să vrea. 

— Ai cel mai ciudat simţ al distracţiei. 

— Spune-mi că nu-ţi surâde și ţie ideea, o provocă 
Helen. 

— Bine, îmi surâde, mărturisi Dana Sue. Măcar puţin. 


Insă ar mai fi ceva.... 


— Ce? 


— Cum o să se ducă înapoi la motelul lui? L-am adus eu 
cu mașina până aici. 

— Mai bine, spuse Helen. O plimbare lungă îi va prinde 
bine. Ar putea să-i ofere ocazia de a reflecta cu atenţie 


dacă mai e cazul să rămână pe aici. 


— Sau să-l enerveze suficient de tare încât să 
născocească o modalitate diabolică de a se răzbuna, spuse 
Dana Sue. 

— Nu-ţi face probleme. Când a reușit un bărbat să o 
păcălească pe vreuna dintre Suavele Magnolii? întrebă 
Helen încrezătoare. 

— Nu de prea multe ori, este adevărat, recunoscu ea. 

Dar asta nu însemna că fostul ei soţ nu ar putea 
încerca. Doar gândul că s-ar putea întâmpla așa ceva îi 
transmise un mic fior prin tot corpul. Mai tulburător era 
faptul că nu-și putea da prea bine seama dacă reacţia 


fusese de teamă sau de încântare. 


In ciuda efortului imens depus mai devreme de a 
înghiţi măcar o mică porţie din mâncare, Annie se 
întinse iar pe patul de spital simțindu-se mai bine decât 


în ultimele luni. Tatăl ei era chiar lângă ea, iar Sarah și 


Raylene veniseră în secunda în care aflaseră că putea 
primi vizitatori. Îi spuseseră că Ty era și el pe drum. 
Urma să vină cu mama lui după cină. Annie nu știa ce 
părere o să-și facă atunci când o va vedea în starea asta, 
dar apoi își aminti că o mai surprinsese în tot felul de 
situaţii jenante de-a lungul anilor, și, până la urmă, era 
prietenul ei. Dorinţa de a-l vedea îi spulberă toate 
temerile. 

Nu fusese deloc atentă la toate noutăţile pe care i le 
turuiau Sarah și Raylene. Erau doar o grămadă de bârfe 
de la școală, iar acum nimic din toate astea nu i se mai 
păreau importante. Cu o săptămână în urmă ar fi fost 
disperată să soarbă fiecare cuvânt de pe buzele lor, 
convinsă că viaţa ei ar fi fost terminată dacă ar fi ratat 


vreo știre fierbinte despre cei din gașca lor. Acum 


înțelegea perfect ce însemna cu adevărat ca viaţa ei să fie 
terminată. Se simţea mai bătrână cu o sută de ani decât 
cele două bune prietene ale ei. 

— Eşti măcar atentă la ce-ţi spunem? întrebă Sarah. Ai 
o faţă de parcă ai fi la mii de kilometri distanţă. 

— V-am auzit, susținu Annie, apoi zâmbi. Ei bine, cel 
puţin o parte din tot ce-aţi spus. 

— Te obosim prea tare? întrebă Raylene, aruncând o 
privire către tatăl lui Annie pentru confirmare. Ar trebui 
să plecăm? 

Tatăl ei se uită la ea. 

— Annie, tu hotărăşti. Te simţi bine? 

— Poate că sunt puţin obosită, recunoscu ea în cele din 
urmă. 

Era mai bine decât să spună că se plictisise să asculte 
aceleaşi lucruri arhicunoscute. 

— Dar mai veniţi și mâine, bine? 

— Imediat după școală, promise Sarah. Mama a zis că ne 
aduce oricând vrem. 

— Și a mea, spuse Raylene. 

Erau aproape de ușă când Sarah alergă înapoi și o 
îmbrăţișă pe Annie, lăsând-o aproape fără suflu. 

— Ne-ai speriat, spuse ea, cu un strop de furie în voce. 
Să nu mai faci niciodată așa ceva, ai auzit? 

— Nici măcar nu am de gând, o asigură Annie. 

— Dar doamna Franklin ne-a spus la ora de sport că 
tulburările de alimentaţie nu dispar peste noapte, spuse 
Sarah cu o expresie plină de îngrijorare. Trebuie să vrei 
ca lucrurile să se schimbe de acum încolo, Annie. 

Annie se înroși rușinată. Se pare că era dată drept 
exemplu la școală. 

— Doamna Franklin a vorbit despre mine la ore? 

— Nu ţi-a menţionat niciodată numele, se grăbi 
Raylene să precizeze. Dar toată lumea știa. Bănuiesc că s- 
a gândit că nu putea să rateze ocazia de a ne ţine 


prelegeri. 


— Tot ce ştiu este că, de acum înainte, dacă văd că nu 
mănânci așa cum trebuie, o să te pârăsc, spuse Sarah. Nu- 
mi pasă dacă mă urăști. 

— Şi eu, spuse Raylene. 

După ce plecară, Annie închise ochii, copleșită de un 
sentiment de ruşine. Nu-şi dăduse niciodată seama cât de 
mult le afectase problema ei de sănătate pe prietenele ei. 

— Eşti bine, iubito? o întrebă tatăl ei. 

— Da, răspunse oftând. 

— Fetele astea două sunt niște prietene bune, comentă 
el. 

— Știu. Cred că le-am pus într-o situaţie destul de 
înfricoșătoare zilele trecute, nu? 

— Le-ai speriat, nu încape nici o îndoială în privinţa 
asta. 

Ea clătină din cap. 

— Cred că e chiar mai mult decât o simplă sperietură. 
Sarah ştia, chiar dacă eu nu am vrut să recunosc ce mi se 
întâmplă. A încercat să vorbească cu mine, dar am 
repezit-o mereu. La fel am făcut și cu mama. 

— Cred că nici una dintre ele nu te va lăsa să mai scapi 
așa ușor, spuse el. 

— Sunt surprinsă că Sarah mai vrea să fie prietena mea 
după toate astea. 

— De ce să nu vrea? 

— Pentru că sunt atât de terminată. 

Annie îşi înăbuși un suspin. 

— Nu ești terminată, spuse tatăl ei, apropiindu-se de 
marginea patului şi luând-o în braţe. Ai făcut o greșeală, 
scumpo. Una foarte gravă, dar o vom repara. 

Cu faţa îngropată în umărul lui, ea murmură: 

— Nu știu dacă pot. 

— Poţi, spuse el încrezător. Eu şi mama te vom ajuta, și 
la fel și doctorita McDaniels şi nutriţionista. 

Stia că nu avea nici un rost să se plângă de nutriţionist, 
dar trebuia să mai facă încă o încercare de a scăpa de 


psiholog. 


— Nu vreau să mă vadă un psiholog. 

— Nu ai de ales, spuse el categoric. Nu poţi să te faci 
bine fără ajutor de specialitate. 

— Dar tu și mama... 

— Nu ştim cum să procedăm. Și noi vom avea nevoie 
de ajutorul doctoriţei McDaniels și al domnișoarei 
Reynolds. Suntem cu toţii de aceeași parte a baricadei, 
Annie. Nu ești nevoită să faci nimic singură. 

— Dar eu sunt cea bolnavă. Sunt singura care poate să 
remedieze situaţia și nu cred că pot. 

Tatăl ei o luă de umeri și o îndepărtă puţin de el pentru 
a o putea privi în ochi. 

— Ba da, poţi, repetă el. Eşti o fată deşteaptă, Annie. 
Poţi să faci orice îţi propui. Nu se va întâmpla peste 
noapte, dar, pe măsură ce trece timpul, o să reușești. 
Încetul cu încetul, vei face toate modificările în stilul tău 
de alimentaţie și a modului în care te percepi singură. 

— Vreau să-ţi spun ceva, șopti ea, măcinată de 
vinovăţie. 

— Da? 

— Nu am vrut să mănânc mâncarea pe care mi-au adus- 
o în seara asta, când eram încă la etaj. Dacă aș fi putut, aș 
fi aruncat-o în toaletă. 

Vocea i se stinse și începu iar să plângă când observă 
disperarea din ochii tatălui ei. 

-Îmi pare rău. 

O luă din nou în brate. 

— Este în regulă, iubito. Important este că tu nu ai 
aruncat mâncarea, nu-i așa! 

— Doar pentru că Lacy — domnișoara Reynolds — mă 
urmărea ca un uliu. Dacă mi se va ivi ocazia, probabil că 
o voi face, recunoscu ea, resemnată. 

— De aceea ai nevoie de un grup de susţinere puternic 
în jurul tău în aceste momente, rosti el înţelegător. O să 
treci mai ușor peste asta. Îți promit. 

Annie voia să-l creadă. Chiar își dorea asta. Dar acum 


era atât de îngrozită, şi tot ce voia era să fugă undeva și să 


se ascundă. Și dacă se îngrășa pentru că o puneau să 
mănânce? Și dacă începea să-i placă din nou mâncarea și 
nu se mai putea opri! Doar gândindu-se la toate astea și-i 
venea să vomite pe loc. 

Într-un final, tatăl ei îi dădu drumul din braţe, iar ea 
retrăi aceeași senzaţie ca în ziua în care plecase — de parcă 
ar fi fost abandonată, chiar dacă el era încă acolo lângă 
ea. 

— Ştii ce, spuse el, cred că mama ta are o trusă mică de 
machiaj la ea în geantă. Ce-ar fi să încerc să dau de ea și 
să ţi-o aduc? Poţi să te aranjezi înainte să vină Ty. 

Chiar dacă nu voia ca el să plece de lângă ea, nici 
măcar pentru un minut, Annie dădu din cap. 

— Sigur. Ar fi grozav. 

O sărută pe frunte. 

— Revin într-o clipă, promise el. 

Se grăbi să iasă din cameră, de parcă abia aștepta să 
plece. În timp ce ușa se închise în urma lui, Annie avu 
impresia că îl auzi plângând și asta o sperie mai mult 
decât orice. Tatăl ei era cel mai puternic bărbat pe care îl 
cunoscuse vreodată. Dacă lui îi era frică, atunci situaţia 
era cu siguranţă foarte gravă, poate chiar mai gravă decât 
crezuse ea. 

— Îmi pare rău, tati, șopti ea. O să repar asta. Îti promit. 


Te rog nu mă părăsești din nou. 


II 


Când Ronnie plecă de la spital noaptea trecută, Annie 
se simţea mai bine. Obrajii ei căpătaseră o nuanţă roz în 
timpul vizitei lui Ty şi chiar râsese o dată sau două, 
părând iarăși fata lipsită de griji pe care și-o amintea de 
dinainte de divorţ. Se simţi ușurat văzând-o așa. Începea 


în sfârşit să creadă că făceau progrese, nu doar din punct 


de vedere fizic, ci şi emoţional. 


Așa că, se gândi că ar fi un moment prielnic să nu mai 
meargă dimineaţa următoare la spital și să se întoarcă la 
Beaufort. Trebuia să renunţe la slujba de acolo și să-și ia 
puţinele lucruri care îi rămăseseră în camera lui de motel. 
Nu dura prea mult să facă tot ce-și propusese. Chiar dacă 
șeful lui îl plăcea pentru că fusese un om de încredere, cu 
experienţă și că lucrase bine pentru Thompson & 
Thompson Construction, era convins că ar mai găsit 
oricând alţi cincizeci la fel de pricepuţi. Ronnie se îndoia 
că va stârni prea multe discuţii din cauza plecării lui 
inopinate, mai ales că le explicase că trebuie să fie alături 
de fiica lui până se punea pe picioare. 

— O să-ţi cauţi o slujbă asemănătoare în Serenity? îl 
întrebă Butch Thompson, aranjându-și blugii decoloraţi 
peste o burtă discretă, și îndesându-și mai bine pe cap 
șapca John Deere tocită de la atâta purtat. 

Pentru un om bogat care deţinea una dintre cele mai 
mari companii de construcţii din stat, Butch nu era deloc 
un tip simandicos. Muncea alături de oamenii lui ori de 
câte ori timpul i-o permitea și bea cot la cot cu ei o bere 
în serile de vineri după program. Mânuia uneltele la fel 
de bine ca oricare dintre muncitorii lui, mărturie a 
faptului că îşi petrecuse primii ani de viaţă învățând pur 
și simplu meseria de la zero. Ronnie nu îl văzuse 
niciodată în costum și cravată. 

— Am auzit că în partea aceea a statului au luat 
amploare afacerile dezvoltatorilor, adăugă Butch, cu o 
mină gânditoare. Aș putea să dau câteva telefoane să mă 
interesez dacă găsesc ceva pentru tine. Poţi conta pe 
mine să-ţi fac o recomandare. 

— Și eu am auzit același lucru despre avântul pe care l- 
au luat construcţiile pe acolo, confirmă Ronnie. 
Mulţumesc că te-ai oferit să mă ajuţi, dar cred că mă voi 
orienta către altceva. Am obosit să tot urc pe scări și să 
mă caţăr pe acoperișuri. 

— Mai ştii să faci și altceva? îl întrebă Butch, cu o 


expresie sceptică. Nu-mi place să te văd că te îndepărtezi 


de domeniul construcţiilor. Din toate discuţiile noastre, 
am avut senzaţia că îţi place munca asta la fel de mult ca 
si mie. 

— Așa este, recunoscu Ronnie. Dar am o altă idee de 
afacere care s-ar putea să se potrivească cu expertiza mea 
în construcții. 

Șovăi puţin, apoi se hotărî să-i ceară părerea lui Butch. 
Tipul înființase de unul singur Thompson & Thompson 
în urmă cu patruzeci de ani şi o transformase într-o 
afacere profitabilă. Poate că ar fi dispus să-i ofere lui 
Ronnie niște sfaturi de început. 

— Dacă ai câteva minute, mi-ar plăcea să-ţi prezint 
ideea. 

Butch se uită la ceas. 

— Este ora prânzului. Faci cinste? 

Ronnie zâmbi. 

— Ar fi un mizilic în comparaţie cu sfatul tău valoros. 

— Nu și dacă mă hotărăsc că aș vrea o friptură mare, de 
exemplu un I-bone, spuse Butch zâmbind. 

— Orice doreşti, insistă Ronnie. 

Bărbatul mai în vârstă îl studie un minut și clătină din 
cap. 

— Nu sunt sigur că sfatul meu valorează atât de mult, 
dar voi comanda friptura. Soţia mea repurtează câte o 
victorie de fiecare dată când nu mănânc carne. Trebuie 
să mănânc pe ascuns când nu este prin preajmă să mă 
prindă. O pune și pe fiica mea să mă spioneze, spuse el 
scuturând din cap. Nu e frumos când propria fiică te 
toarnă la nevastă-ta. N-ar fi trebuit niciodată să o aduc 
pe fata asta în companie. 

— Să o faci pe Terry parteneră în firmă a fost cea mai 
inteligentă mișcare a ta, și știi și tu asta, îl contrazise 
Ronnie. 

Butch radie de mândrie, dar nu recunoscu. 

Merseseră la un local aflat la aproximativ un kilometru 
și jumătate de șantier, unde porțiile generoase de friptură 


din carne de vită maturată erau servite în sânge și erau 


însoţite de un platou plin cu rondele de ceapă și 
garnitură de cartofi prăjiţi. Probabil că o porţie avea 
suficient colesterol cât să înfunde toate arterele unui om 
doar la o singură masă. 

După ce comandară și chelneriţa le aduse amândurora 
ceai îndulcit, Butch se lăsă pe spate și îl studie. 

— Bine, nu mai ţine atâta în tine. Arăţi de parcă mai ai 
puţin și explodezi. Cât de nebunească este ideea asta a ta? 

— Asta sper să-mi spui tu, spuse Ronnie. 

Nu se repezi și încercă să-și pună în ordine gândurile 
care îi încolţiseră în minte încă din prima zi de când se 
întorsese şi se plimbase cu mașina prin centrul Serenity. 
Imaginea centrului orașului înconjurat de clădiri goale 
care  adăpostiseră odinioară afaceri înfloritoare îl 
întristase. Vechiul magazin de suvenire unde Dana Sue 
își cheltuise cândva alocaţia pe bomboane avea 
obloanele trase, la fel și magazinul de rochii de unde 
mama lui își cumpărase cândva majoritatea hainelor. 
Frizeria unde bărbaţii se adunau sâmbăta dimineaţa se 
închisese când proprietarul ei murise. 

Doar Wharton mai rămăsese, şi asta doar pentru că 
Grace și soţul ei se încăpăţânau să reziste și făcuseră o 
afacere cu dozatorul de sucuri, susținând astfel și farmacia 
ale cărei vânzări erau în scădere. Odată cu apariţia 
supermarketurilor, la o distanţă de mai puţin de o oră de 
centru, magazinul de rochii, de suvenire și cele cu afaceri 
de familie se închiseseră unul câte unul. Main Street nu 
mai era centrul plin de viaţă al orașului, așa cum fusese 
pe vremea când el şi Dana Sue erau adolescenţi. Credea 
că găsise soluţia de a schimba această stare de fapt. 

— Bine, uite la ce mă gândesc, îi spuse el lui Butch. 
Vreau să deschid un magazin de feronerie în Serenity. 

Preşedintele companiei de construcţii se uită la el de 
parcă i-ar fi spus că are de gând să deschidă un club de 


striptease. Nu, bănuia de fapt că Butch ar fi considerat un 


club de striptease mai puţin riscant din punct de vedere 


financiar. 


— Acum ascultă-mă cu atenţie, spuse Ronnie, înainte 
ca bărbatul mai în vârstă să apuce să-i respingă din start 
ideea. Nu orice magazin de feronerie. Știu că nu prea ai 
cum să faci profit vânzând șurubelniţele și ciocane 
locuitorilor unui oraș de patru sau cinci mii de suflete. 
Probabil de aceea a dat faliment vechiul magazin. 

— Atunci de ce te mai gândești la o astfel de idee de 
afacere, dacă e atât de proastă? întrebă Butch. 

— Bine, dar ai spus-o cu gura ta. Zona se va dezvolta 
foarte mult, începu el. 

— Și vor trece ani înainte ca magazinul să atragă destui 
clienţi care să te îmbogăţească din ciocane și șurubelniţe, 
îl ironiză Butch. 

— Nu plănuiesc să fac bani din vânzarea uneltelor 
pentru pasionaţii de bricolaj sau a sacilor cu pământ de 
flori pentru grădinari, explică el, entuziasmându-se la 
gândul că în sfârşit i se ivise ocazia să o și rostească cu 
voce tare în faţa cuiva care ar putea să-i înțeleagă 
potenţialul. O să mă adresez și lor, desigur, dar îmi doresc 
foarte mult să pot vinde companiilor de construcții care 
sunt direct implicate în toată această dezvoltare a zonei. 
Dacă aș putea să le ofer servicii mai bune și mai rapide 
pentru cherestea, izolaţie, unelte, cuie, sau orice au 
nevoie, și să fiu chiar după colţ, în loc să meargă o oră sau 
mai mult, mă refer aici la magazinele mari, nu crezi că ar 
alege să facă afaceri cu mine? O mare parte din această 
dezvoltare va fi la vest de Serenity. Marile magazine sunt 
la est. Eu as fi chiar în drumul lor. 

Scepticismul lui Butch dispăru brusc. Se aplecă 
înainte, cu o privire vie și intensă. 

— Crezi că ai putea să le oferi aceleași preţuri ca ale 
marilor lanţuri? 

— Aș fi cam pe acolo, dacă aș avea un rulaj suficient, 
spuse Ronnie încrezător. Chestia este că, așa cum ai spus, 
mă pricep la construcţii. Pot să anticipez ce și când vor 
avea nevoie, doar vizitând periodic șantierele. Nu va 


trebui să blochez mulţi bani făcând stocuri inutile. Pot să 


aduc marfă atunci când este nevoie, apoi s-o valorific 
rapid. Profitul este cheia oricărei afaceri, nu? 

— Cu alte cuvinte, vei oferi servicii garantate și 
personalizate pentru clienţi, spuse Butch încet. Un lucru 
pe care cu siguranţă nu prea îl mai vedem în zilele 
noastre în nici un domeniu. 

— Exact, spuse Ronnie, apoi se lăsă pe spate. Așadar, ce 
părere ai? Ai fi interesat să faci afaceri cu o mică 
companie locală ca aceasta, plecând de la ideea că ar 
înțelege și ar putea să îţi satisfacă toate cerinţele? 

— Normal că aș face-o, spuse Butch fără ezitare. Chiar 
dacă m-ar costa câţiva cenți în plus la fiecare dolar. Aș 
economisi timp și n-aş mai avea alte bătăi de cap. Mă 
gândesc că, în final, nu ies în pierdere și, în schimb, îmi 
place și ideea de a susţine o afacere locală. Ar fi o 
modalitate prin care un dezvoltator inteligent sau un 
antreprenor s-ar putea asigura că în felul acesta ar putea fi 
considerat ca făcând parte integrantă din comunitate, în 
loc să fie privit ca un profitor care a venit aici doar ca să 
dea lovitura. Pe chipul lui apăru brusc o expresie 
gânditoare, dar apoi îl privi pe Ronnie drept în ochi. 
Cheltuielile de lansare a proiectului nu vor fi mici. Ai 
elaborat deja un plan de afaceri? 

Ronnie clătină din cap. 

— Mi-a intrat în cap ideea asta de când m-am întors în 
Serenity și am remarcat că vechiul magazin de feronerie 
se închisese. Va trebui să o aștern pe hârtie, să văd ce 
preţ de vânzare au clădirile din centrul orașului. Multe 
dintre ele stau goale de ceva vreme, așa că ar trebui să fie 
destul de ieftine. Am observat că vechiul magazin încă 
mai are ceva produse pe stoc înăuntru, și bănuiesc că sunt 
incluse în preţ. Va trebui să mă interesez ce fel de 
împrumut aș putea obţine. Am ceva bani puși deoparte, 
dar abia dacă mi-ar ajunge să zugrăvesc și să schimb 
rafturile. Sunt convins că vor mai apărea o mie de chestii 
la care nici măcar nu m-am gândit, dar simt că aș face 


ceea ce trebuie, știi ce vreau să spun? Ca și cum aș face 


ceva mult mai important decât doar să încep o mică 
afacere. Întregul oraş ar avea de câștigat de pe urma ei. 

Butch îi aruncă o privire atentă. 

— Și să-ţi impresionezi fosta soție? 

Ronnie zâmbi. 

— Și asta. 

l-ar dovedi Danei Sue o dată pentru totdeauna că nu 
avea de gând să mai plece nicăieri. Va trebui să se 
obișnuiască în cele din urmă cu ideea. 

— Deci nu este vorba doar să rămâi aproape de fiica ta, 
nu-i aşa? spuse Butch. Îţi vrei familia înapoi. 

Ronnie confirmă din cap. 

— Întotdeauna am vrut asta. 

— Ei bine, atunci, sună-mă când ai pus planul pe hârtie. 
Vom vorbi din nou. 

— Ajutorul tău de astăzi mi-a fost mai mult decât 
suficient, spuse Ronnie, mai recunoscător decât putea să 
exprime. Nu vreau să-ţi răpesc din timpul tău liber. 

— Dă-l naibii de timp! exclamă Butch, gesticulând. S-ar 
putea să mă asociez cu tine în chestia asta dacă cifrele 
arată bine după ce-ţi faci calculele. 

Ronnie rămase cu gura căscată. 

— Glumeşti. 

Bătrânul lui şef chicoti. 

— Băiete, n-ai învăţat până acum că nu glumesc 
niciodată când vine vorba de bani? Recunosc o investiţie 
bună când îmi ajunge la urechi. În plus, îmi place de 
tine. Ai fost un angajat bun, chiar dacă amândoi știm că 
meritai mult mai mult decât am putut să te plătesc 
pentru postul pe care ţi l-am putut oferi când ai apărut în 
Beaufort. Și eşti mult mai capabil de atât. Mi-aș fi dorit să 
pot să te avansez ca maistru, dar aveam deja oameni buni 
care ocupau acele posturi. Pe lângă asta, ești un familist 
convins, care a făcut o greșeală stupidă, din câte mi-ai 


povestit, o greșeală pe care probabil nu o vei repeta. Dacă 


aș fi avut un fiu, în loc de o droaie de fete, aș fi vrut să fie 


exact ca tine. 


Ronnie zâmbi. Se îndoia că fiica cea mare a lui Butch 
ar fi apreciat insinuarea că un fiu ar fi putut face tot ce nu 
putea face ea. În opinia lui Ronnie, Terry Thompson știa 
la fel de multe despre construcţii ca și tatăl ei, probabil 
pentru că se ţinuse după el pe șantiere de când reușise să 
meargă singură în picioare și să poarte o cască de 
protecţie. Era foarte respectată de către angajaţi și de 
clienţi. 

— Ce o să creadă Terry când o să audă că ai luat o astfel 
de decizie fără să o consulti? întrebă Ronnie. 

— Nu e treaba ei, spuse Butch scurt. Asta este între noi 
doi. Nu are nici un fel de legătură cu compania. Voi fi un 
partener din umbră în afacerea asta. Planul tău. Afacerea 
ta. Tot ce vreau este să obţin un profit bun de pe urma 
investiţiei mele. Dacă îmi prezinţi un plan de afaceri care 
promite asta, batem palma. 

— Sincer, nu știu ce să spun, zise Ronnie, venindu-i cu 
greu să creadă că discuţia decursese atât de bine. 

Butch tăie o bucată de friptură și savură o îmbucătură, 
apoi făcu semn către farfuria lui. 

— O să consider această carne de vită drept gestul tău 
de mulţumire. Este prima dată după săptămâni întregi 
când ştiu și eu ce naiba bag în gură. Încearcă să trăieşti cu 
tot felul de bazaconii pe bază de soia și o să înţelegi ce 
vreau să spun. 

— Va trebui să vii la Serenity și să iei cina la 
restaurantul fostei mele soţii. Nu este nici un produs din 
soia în meniu, îţi garantez asta, spuse Ronnie. 

Lui Butch i se aprinse o luminiţă în privire. 

— Stai puţin. Vorbeşti despre Sullivan? Acesta este 
restaurantul fostei tale soţii? 

Ronnie dădu din cap, având o tresărire de mândrie. 

— Ai auzit de el? 

— Am citit despre el, spuse Butch. În ziarul din 
Charleston, din câte îmi amintesc. Onorând tradiționala 
bucătărie sudistă, asta se spunea în recenzie, dar cu 


câteva reinterpretări interesante. Atât timp cât nici una 


dintre aceste reinterpretări nu implică ceva din soia, 
contează pe mine. Acolo vom merge pentru a sărbători 
parteneriatul nostru. 

— Să înţeleg că nu plănuiești să o iei și pe soţia ta, spuse 
Ronnie. 

— Sigur că vreau, zise Butch cu o strălucire diabolică în 
ochi. Până să devină obsedată de regimul de viaţă 
sănătos, Fannie era adepta mâncărurilor tradiţionale. Ca 
să fiu mai precis, făcea cele mai bune mâncăruri sudiste 
din toate zona. Biscuiţii ei ţi se topeau în gură și puiul ei 
prăjit l-ar fi făcut de ruşine pe colonelul acela bătrân. 
Acesta a fost unul dintre motivele pentru care m-am 
căsătorit cu ea. Poate că asta îi va aminti ce a pierdut. 


— Ce-ar fi să-i ofer şi un voucher cadou de la cealaltă 


afacere în care este parteneră Dana Sue? se oferi Ronnie. 
Se numește Salonul din Colt şi am auzit că oferă nişte 
servicii de masaj foarte bune. 

— Întotdeauna m-am întrebat cum o fi să-ţi facă cineva 
masaj, spuse Butch cu o faţă serioasă. 

Ronnie chicoti. 

— Îmi pare rău. N-o să afli răspunsul acolo. Este doar 
pentru femei. 

— Ei bine, asta nu mi se pare corect, replică Butch, 
dezamăgit. Dar, dacă asta o va face fericită pe Fannie, 
cred că nu mă pot plânge. Acum ar fi mai bine să mă 
întorc la muncă înainte ca lumea să-și facă de cap toată 
după-amiaza profitând de absenţa șefului. 

— Nimeni nu face prostii când este Terry prin preajmă, 
îi reaminti Ronnie. 

Butch păru surprins pentru o secundă, apoi se lumină la 
fată. 

— Nu-i aşa că este leit taică-său? 

— Așa se pare, Butch. Totuși, cred că ar fi bine să pleci. 
O să achit aici, apoi mă întorc în Serenity. 

— Ținem legătura cât mai curând posibil, ai auzit? spuse 


Butch, luându-i mâna lui Ronnie în a lui. 


— Curând, promise el, apoi se lăsă pe spate pe când 
Butch se îndepărta. Să fiu al naibii! 

Ronnie aruncă o privire la nota de plată pentru cele 
două fripturi, azvârli 40 de dolari pe masă și se consideră 
norocos. Era cea mai bună investiţie în viitorul său pe 


care o făcuse vreodată. 


Dana Sue se așeză la o masă pe terasa de la Salonul din 
Colț. Razele soarelui se strecurau prin coroana unui stejar 
bătrân, creând un joc de lumini pe cărămizile roz. O 
adiere de vânt învolbura tufele de mușchi spaniol. 
Muzica clasică răsuna în surdină din difuzoarele 
amplasate undeva deasupra capului, o tușă originală ce 
purta amprenta lui Maddie și pe care Dana Sue o remarcă 
încă de la ultima ei vizită. 

— Ce părere ai despre muzică? o întrebă Maddie când se 
așeză lângă ea. 

— Este relaxantă, spuse Dana Sue, deși nu știa nimic 
despre Bach, Beethoven sau Mozart. George Strait și 
Kenny Chesney erau mai pe gustul ei. 

Maddie dădu din cap satisfăcută. 

— Așa mi s-a părut și mie. 

— Dă un plus de rafinament, declară Dana Sue. Încă un 
lucru care diferenţiază acest loc de toate celelalte. 

— Mă bucur că îţi place, spuse Maddie. Acum, vrei să- 
mi spui de ce ai faţa asta gânditoare? Arăţi de parcă 
tocmai ţi-ai pierdut cel mai bun prieten. 

Pentru prima dată, Dana Sue nu se obosi să mai 
încerce să nege starea de spirit în care se afla. Avea 
nevoie să spună asta cuiva înainte de a intra într-o 
panică totală. 

— Am primit un telefon de la doctorita McDaniels 
înainte de a veni aici. 

— Este psihologul lui Annie, nu? întrebă Maddie. 

— Păi, așa ar trebui să fie, dar, de fiecare dată când a 


venit s-o viziteze, Annie a găsit tot felul de pretexte să n- 


o primească, pentru că nu vrea să vorbească. A trecut mai 
mult de o săptămână și încă bat pasul pe loc. 

Maddie nu părea chiar atât de surprinsă. 

— Îmi imaginez că ideea de terapie trebuie să fi fost 
destul de înfricoșătoare pentru o fată de 16 ani. 
Majoritatea tinerilor de vârsta asta nici măcar nu vor să- 
ţi spună dacă și-au făcut temele. 

— Asta a spus și doctorita McDaniels. Mi-a spus că nu 
este neobișnuit ca adolescenţii să fie în faza de negare. 

— Atunci de ce ești atât de îngrijorată? întrebă Maddie. 

— Pentru că aici este în joc viaţa lui Annie, răspunse 
Dana Sue frustrată. Dacă nu vorbeşte, dacă nu aflăm ce se 
întâmplă cu ea, ar putea ajunge din nou la Terapie 
intensivă, iar data viitoare s-ar putea să nu mai fim atât 
de norocoși. Știu că doctoriţa McDaniels este îngrijorată 
din cauza asta, chiar dacă nu mi-a spus-o chiar cu 
cuvintele astea. Annie trebuie să înceapă să coopereze, 
nu doar să ne mintă că starea ei de dispoziţie este bună, 
ca și cum nimic nu s-ar fi întâmplat. 

— l-ai spus asta? întrebă Maddie. 

— Nu. 

— De ce naiba n-ai făcut-o? 

— Bănuiesc că încercam să nu mai pun și eu presiune pe 
ea, spuse Dana Sue. Acum mi-e clar că a fost o abordare 
greșită. 

— Poate că în cazul ei acesta nu este cel mai bun loc ca 
să se vindece, dacă vrei ca ea să se ţină de program, 
sugeră Maddie cu blândetţe. Poate că este timpul să te 
gândești să o internezi într-un centru de specialitate. 

Dana Sue se încruntă îngrijorată. 

— Nu. Nu cred că aș suporta să o trimit departe, mai 
ales când este atât de vulnerabilă. 

— Nici măcar pentru a-i salva viața? întrebă Maddie. 

Dana Sue se uită fix la prietena ei. 

— O, Doamne, Maddie, ce-o să mă fac? E clar că are 
nevoie de ajutor. 


— Și Ronnie ce spune? 


— N-a spus nimic. Am încercat să-l sun după ce am 
vorbit cu doctoriţa McDaniels, dar nu mi-a răspuns la 
mobil. Nu este nici la spital, spuse ea, apoi adăugă: Poate 
că toată situaţia asta l-a întors pe dos și a plecat din nou. 

— Ştii că nu e așa, o certă Maddie. O să apară și voi doi 
o să vorbiţi atunci. Până una-alta, uite-o pe Helen că 
vine şi are privirea aia care spune că e pornită și că nu 
ţine cont de nimeni și de nimic. 

Dana Sue zâmbi fără să vrea. 

— Păcat că nu servim nimic mai tare decât cafea aici. 

— Am o sticlă de șampanie rămasă de la inaugurare în 
biroul meu, dar, dacă aș deschide-o, am ieși prost, spuse 
Maddie, cu o expresie tristă. 

— Asta doar dacă nu ne baricadăm în biroul tău, o 
închidem pe Helen pe dinafară și o bem înainte să-i dăm 
drumul, spuse Dana Sue. 

Se pare că Helen auzise suficient de mult din ceea ce 
spuneau ca să le dezaprobe. 

— Nu se duce nimeni nicăieri să bea, zise ea în timp ce 
se așeză și deschise servieta ei nelipsită, apoi le împărţi 
tuturor câte un carneţel. Bine, doamnelor, aceasta este 
prima zi din restul vieţii noastre. Să trecem la treabă. 
Zece obiective în zece minute. Începeţi să scrieţi. Nu 
avem toată ziua la dispoziţie. 

Dana Sue se încruntă la ea. 

— Îți sugerez ca în capul listei să scrii cu litere mari și 
îngroșate, NU O MAI FACE PE ȘEFA. 

Helen se încruntă la rândul ei. 

— Nu este amuzant. 

Dana Sue îi făcu cu ochiul lui Maddie. 

— Credeai că încerc să fiu amuzantă? 

— Nu chiar atât de amuzantă, spuse Maddie. 

— Bine, glumeţelor, aţi promis că veţi lua asta în serios. 
Avem nevoie de obiective. Avem nevoie de un plan. 

— Ai reprogramat cumva întâlnirea cu doctorul 
Marshall? o întrebă Dana Sue. 


— Este mâine-dimineaţă, că tot ai întrebat. 


— Ceea ce explică de ce ești atât de nerăbdătoare să le 
ai în scris, spuse Maddie. Îmi imaginez că al și un notar 
pregătit să ne valideze semnăturile în partea de jos a 
paginii când terminăm. 

Helen se înroşi vinovată. 

— De fapt, Patty Markham are parafa de notar la ea. 
Mi-a spus că va fi aici la sală până la 20.45, încă un motiv 
pentru care trebuie să ne grăbim. E deja 20.15 și trebuie 
să cădem de acord asupra obiectivelor noastre după ce le 
notăm. Să ne grăbim. 

Dana Sue schimbă o privire cu Maddie. 

— Este fără speranţă, să ştii. 

— Personalitate de tip A până în vârful unghiilor, 
aprobă Maddie. 

Helen se uită la ele. 

— Tocmai de aceea am nevoie de aceste obiective chiar 
mai mult decât aveţi voi. Mai bine mi-aţi da o mână de 
ajutor cu asta, în loc să râdeţi de mine. 

Dana Sue oftă. 

— Are dreptate. Nu suntem de ajutor. 

Îşi luă pixul și încercă să-și formuleze propriile 
obiective şi un calendar cu termenele de realizare a lor. 
Din păcate, nu putu să se concentreze asupra propriei 
stări de sănătate, în aceste momente în care fiica ei avea 
atâtea probleme și când părea hotărâtă să lupte pentru 
fiecare pas care trebuia urmat pe drumul spre vindecare. 

În schimb, scrisese „Să se facă bine Annie“ iar și iar, de 
parcă un profesor i-ar fi cerut să le repete de mai multe 
ori până le învăţa pe de rost. 

Peste exact zece minute, Helen se uită la ceas și spuse: 

— Timpul a expirat. Ce-ai scris? 

Dana Sue clipi, apoi se uită la hârtia din faţa ei și simţi 
cum o podidesc lacrimile. 

Helen își întinse imediat mâna spre ea. 

— Ce este? întrebă ea. Ce s-a întâmplat, scumpo? 

Dana Sue clătină din cap, fără să fie capabilă să scoată 


un cuvânt. Maddie îi luă carneţelul și se uită la el, apoi 


ocoli masa și se așeză lângă ea. 


— Annie va trece peste asta, spuse ea încrezătoare. Ne 
are pe noi. Îl are pe tatăl ei. Le are pe doctoriţa 
McDaniels și pe nutriţionistă. 

— Și dacă asta nu este de ajuns? șopti Dana Sue, 
ștergându-și grăbită lacrimile de pe obraji. 

Le văzu pe Maddie și pe Helen cum se privesc 
îngrijorate înainte ca Helen să-i strângă mâna și să-i 
spună pe un ton serios: 

— O să fie de ajuns. Ne vom ocupa noi de asta. 

Dana Sue îi aruncă un zâmbet înlăcrimat și se rugă ca 
Helen cea atotştiutoare să o fi nimerit şi de data asta. 


Două ore mai târziu, Dana Sue și Ronnie fură chemaţi 
la cabinetul doctoriţei McDaniels. 

— Ai idee despre ce este vorba? întrebă Ronnie în timp 
ce o așteptau afară. 

Dana Sue încuviinţă din cap. 

— M-a sunat azi-dimineaţă. Annie nu cooperează la 
ședințele lor. A refuzat să vorbească în majoritatea 
discuţiilor pe care le-au avut. Doctoriţa McDaniels mi-a 
spus că nu este neobișnuit, dar este îngrijorător. 

Ronnie păru uluit. 

— Am crezut că e pe drumul cel bun. Aseară a râs, și mi 
s-a părut că era din nou fata de dinainte. 

— Asta e negare, spuse Dana Sue obosită. Nu este un 
semn că s-a vindecat. Vrea ca noi să credem că totul este 
în regulă. 

— Trebuie să respecte cerinţele programului, insistă 
Ronnie. 

— Și dacă nu..., ce? Vrei să te duci la ea în salon și să 
tipi la ea? întrebă Dana Sue sarcastic. Sunt sigură că așa o 
s-0 convingi. 

Ronnie o privi consternat. 

— N-am spus niciodată așa ceva. Știu că nu obţin nimic 


dacă ţip. Doar că e al naibii de frustrant, știi? 


— Crede-mă, știu, spuse ea, gândindu-se la propria criză 
de nervi de mai devreme. 

Tocmai atunci își făcu apariţia doctoriţa McDaniels. 

— Îmi pare rău că am întârziat, spuse ea în timp ce 
descuia ușa și le făcu semn să intre. O criză neprevăzută a 
unuia dintre pacienţii mei. 

Dana Sue studie faţa trasă a psihologului și observă că 
părea epuizată. Oare toţi pacienţii ei erau ca Annie? se 
întrebă ea. Lucrul cu adolescenţii cu probleme își cerea 
tributul. 

În loc să se așeze la biroul ei, doctorita McDaniels 
preferă să-și tragă un scaun lângă ei. 

— Bine, să vă spun cum stăm. După ce am vorbit azi- 
dimineaţă cu Dana Sue, am vizitat-o din nou pe Annie și 
am rămas în continuare în același punct. Ea încă neagă 
că e ceva în neregulă, deși înţeleg că s-a dovedit a fi puţin 
mai cooperantă cu Lacy. Dar, repet, Lacy poate să-i 
stabilească obiective foarte precise și să le urmărească 
îndeaproape pentru a vedea dacă ea le îndeplinește. E 
mai dificil să o convingi să vorbească dacă nu este dispusă 
să facă asta. Cred că îi este teamă că, dacă recunoaște ce 
a făcut, va trebui să se confrunte cu asta şi nu crede că 
poate. 

Ronnie dădu din cap. 

— De fapt, chiar așa mi-a și zis zilele trecute. 

Doctoriţa McDaniels părea surprinsă. 

— Serios? Mi-aș fi dorit să-mi fi spus asta. 

Ronnie se foi în scaun. 

— Îmi pare rău. Nu m-am gândit nici o secundă. 

— În această fază, orice informaţie despre starea de 
spirit a lui Annie este importantă. Trebuie să știu și eu, 
spuse doctoriţa McDaniels. 

Ronnie dădu din cap, apoi spuse: 

— În acest caz, mai e ceva ce ar trebui să știți. Mi-a spus 
că ar fi vrut să arunce mâncarea la toaletă. Singurul lucru 
care a oprit-o a fost că Lacy a supravegheat-o când a 


mâncat. 


— Poftim? spuse Dana Sue, privindu-l neîncrezătoare. 


Și nu te-ai gândit că asta era important? 


— Este conștientă că atitudinea ei este greșită, zise el. 
Sincer, cred că ea știe mai bine. Sunt convins că nu se va 
lăsa mânată de acest impuls. 

— Atunci, cred că tot nu înţelegi că minte în legătură 
cu mâncarea, răbufni Dana Sue. 

Doctorita McDaniels ridică mâinile. 

— Bine, haideţi să ne oprim cu asta. Nu ajungem 
nicăieri dacă vă atacați unul pe celălalt. 

— Îmi pare rău, spuse Dana Sue. Ce putem face? 

— Fiecare dintre voi are o relaţie diferită cu Annie din 
cauza divorţului, spuse psihologul. Se agaţă de amândoi 
în căutarea unui sprijin emoţional. Nu cunosc dinamica 
relaţiei voastre de după divorţ, dar, din în acest moment, 
vreau să faceţi front comun. 

Dana Sue simţi că inima i se urcă în gât. 

— Sper că nu vrei să spui... începu ea, dar nici măcar 
nu putu rosti cu voce tare ideea absurdă. 

Psihologul îi aruncă o privire confuză. 

— Ce să spun? 

— Că eu și Ronnie... Ezită, înghiţi în sec, apoi continuă: 
Că ar trebui să ne împăcăm. 

Ronnie o privi fix, ca și cum ideea nu i s-ar fi părut 
absolut  nebunească sau  neatrăgătoare.  Doctoriţa 
McDaniels își păstră expresia complet neutră. 

— Nu m-aș încumeta să vă spun ce să faceţi în această 
privinţă, o linişti doctorita McDaniels. Mă refer doar la 
modul în care interacţionaţi cu Annie. Dacă noi cădem 
de acord asupra unui plan, trebuie să îl susțineţi amândoi. 
Nu este loc pentru o abordare de genul poliţist bun — 
poliţist rău, nici între voi doi și nici între voi doi și mine. 
Suntem cu toţii pe aceeași lungime de undă. Putem fi de 
acord cu asta? 

— Desigur, spuse ea imediat. 

Ronnie dădu din cap, deși privirea lui era îndreptată 


spre Dana Sue. Ştia să citească incertitudinea din ochii 


lui. 

— Bine, atunci, zise doctorita McDaniels cu vioiciune. 
Am vorbit cu doctorul Lane și am căzut amândoi de 
acord asupra acestui lucru. Chiar dacă el este de părere că 
Annie este mult mai bine din punct de vedere fizic și că 
ar putea merge acasă, mâine o s-o pun în faţa unor 
chestiuni concrete și dure. O să-i spun că nu pleacă acasă 
decât dacă cooperează cu Lacy și cu mine. Fără discuţii. 
Puteţi să vă împăcaţi cu ideea asta? 

— Absolut, spuse Ronnie. 

Dana Sue vru să protesteze, dar știu că nu poate, nu și 
dacă voia ca Annie să se facă bine. 

— De acord, spuse ea fără tragere de inimă. Dar dacă nu 
este suficient? 

— Atunci vorbim despre centre de tratament în regim 
de internare, spuse doctorița McDaniels, cu o mină 
sumbră. Pe termen lung, s-ar putea să fie cea mai bună 
opţiune. 

— Şi ce ar trebui să-i spunem? întrebă Ronnie. 

— O să vrea să-mi cereţi să mă retrag, spuse psihologul. 
Vă va implora să o luaţi acasă, din moment ce 
cardiologul spune că se simte mai bine. Vă va promite 
marea cu sarea, asigurându-vă că o să facă tot ce i se cere 
odată ce va fi din nou acasă. Trebuie să mă susțineţi — 
dacă nu înregistrăm nici un progres, nu pleacă acasă. 
Punct. Ne aflăm într-o situaţie care necesită o abordare 
mai dură a dragostei părintești. Credeţi că veţi reuși ? 

— Va trebui, spuse Dana Sue, cu privirea fixată în cea a 
lui Ronnie. 

În ciuda promisiunilor lui că va face tot ce era necesar 
și a faptului că era măcinată la rându-i de propriile 
îndoieli, el era veriga slabă în această situaţie. Dacă 
cineva ar șovăi, cu siguranţă el ar fi fost acela. Nu suporta 
să-și vadă copilul nefericit. 

În cele din urmă, tresări sub privirea ei insistentă. 

— Pot să fac asta, mormăi el. 


— Chiar și când plânge? întrebă Dana Sue sceptică. 


— Chiar și atunci, rosti el cu o fermitate surprinzătoare. 
Știu că am fost întotdeauna prea îngăduitor cu ea, dar nu 
și când vine vorba despre asta, Dana Sue. Nu de data 
asta. 

— Sper că vorbești serios, spuse ea. 

Doctorita McDaniels dădu din cap mulţumită. 

— Bine. Dacă o să aveţi tendinţa la un moment dat să 
cedaţi, amintiţi-vă un lucru. Acum Annie are nevoie de 
voi în calitate de părinţi, nu de prieteni. 

— Când ar trebui să începem toată chestia asta cu 
dragostea dură? întrebă Ronnie. 

— Acum este momentul ideal, spuse doctoriţa 
McDaniels. Poate că asta o s-o facă să fie mai receptivă 
când voi merge s-o vizitez mâine-dimineaţă. 

Dana Sue îi aruncă o privire ironică doctoriţei. 

— Eu nu mi-aş face speranţe prea mari. E la fel de 
încăpăţânată ca tatăl ei. 

— Râde ciob de oală spartă, replică Ronnie. Să mergem, 
dragă. Să facem asta până când nu ne pierdem curajul. 

Doctorita McDaniels chicoti când îl auzi. 

— De fiecare dată când simţiţi că vă pierdeţi curajul, 
amintiţi-vă că sunt alături de voi. Si mai ţineţi minte 
încă ceva. Am avut de-a face cu copii mai dificili decât 
Annie. O vom scoate până la urmă la capăt cu ea și o 
vom pune iar pe picioare 


Dana Sue voia să o creadă. Trebuia să o creadă. 

Ronnie și Dana Sue erau aproape de lift când el intră 
în panică. O apucă de cot și o direcționă spre ieșirea din 
spital. 

— Ronnie, ce te-a apucat? îl întrebă ea. Credeam că 
mergem s-o vedem pe Annie. 

— Mergem. O să mergem, spuse el. Doar că nu acum. 


Se uită la el confuză. 


— De ce nu acum? 

— Pentru că nu știu dacă pot să o fac acum, de aceea nu 
mai mergem la ea, recunoscu el. Ai avut dreptate să mă 
iei la întrebări acolo. Dacă Annie se uită la mine cu ochii 
aceia mari și începe să plângă, o să fac tot ce-mi cere. 

— Sper că nu! rosti Dana Sue cu înverșunare. Ai fost de 
acord că trebuie fim stricţi, Ronnie. 

— Şi știu că asta e abordarea corectă, spuse el. Dar aici e 
vorba despre Annie. E încă un copil. 

— Are 16 ani și aproape s-a sinucis, îi aminti Dana Sue, 
cu vocea încordată de emotie. 

Supărarea ei era justificată, dar Ronnie nu reușea de 
nici un fel să asocieze acele vorbe cu frumoasa lui fiică. 

— A fost un accident, spuse el. 

— Dacă te referi la faptul că nu și-a dat seama că putea 
muri dacă nu mânca, atunci da, a fost un accident, 
consimţi Dana Sue, pe un ton mai calm, dar la fel de 
apăsat. Dar a nu mânca a fost o decizie, Ronnie. Poate că 
au existat o mulţime de factori la mijloc pe care nu îi 
înţelegem încă, dar în fiecare zi doar se uita la mâncare și 
apoi decidea cu bună știință să nu se atingă de ea, nici 
măcar după ce a leșinat la nunta lui Maddie și ne-a băgat 
pe toţi în sperieţi. 

— A mai leșinat înainte? întrebă el şocat. De ce nu mi- 
ai spus? Nu-mi pasă cât de supărată erai pe mine, aveam 
dreptul să știu. 

Dana Sue păru puţin vinovată. 

— Probabil că așa ar fi trebuit să fac, dar pe atunci eram 
încă în faza de negare. Am reușit să mă autosugestionez 


că nu a fost mare lucru, la fel cum faci și tu în clipa asta. 


M-am gândit că o mulţime de oameni sar peste mese, o 
mulțime de oameni leșină. Asta nu înseamnă neapărat că 
au probleme. [i se pare cunoscut? 

Cuvintele Danei Sue transpuseră perfect gândurile lui 
Ronnie. Exact asta îi trecuse prin cap, chiar și după ce o 
văzuse pe Annie întinsă pe un pat de spital, arătând ca o 


umbră a fetei de odinioară. Și chiar și după ce se 


împăcase cu greu cu ideea că ajunsese acolo în urma unui 
stop cardiac. 

— Nu-mi place deloc, șopti el. Pur și simplu, urăsc toată 
situaţia asta. 

Dana Sue întinse mâna și-l mângâie pe obraz. 

— Stiu. Și eu. 

Ea începu să se îndepărteze și să o ia înapoi spre lifturi. 

— Hai să mergem să o vedem, vrei? 

— Nu! spuse Ronnie pe un ton tăios. Trebuie să vorbim 
despre asta, Dana Sue. Vreau să știu totul. Poate atunci 
voi putea și eu să mă dumiresc. 

— Eu știu despre asta de luni bune și tot n-am înţeles 
nimic, răspunse ea. Ce te face să crezi că o să înţelegi 
după o singură conversaţie? 

— Te rog, hai să plecăm de aici pentru o oră și să 
mergem undeva să mâncăm ceva. Apoi ne întoarcem și 
vorbim cu Annie. 

— Dar doctoriţa McDaniels a spus... 

— Ea nu știe tot ce s-a întâmplat, i-o tăie Ronnie. Se 
pare că nici eu. Și situaţia trebuie să se schimbe. 

Dana Sue lăsă privirea în jos. În cele din urmă, 
încuviinţă din cap. 

— Bine, unde vrei să mergem? 

— Există un singur loc în oraș unde merită să mănânci, 
din câte am înţeles eu, spuse el, simțind cum se mai 
relaxează puţin, acum că simţea că ea va fi de acord cu 
rugămintea lui. Fii sinceră și recunoaște că, oricum, o să 
te simţi mai bine dacă verifici personal cum stau lucrurile 
la Sullivan. 

Ea șovăi, apoi dădu din cap. 

— Nu-mi trebuie mai mult de cinci minute ca să verific 
cum stau lucrurile în bucătărie, negocie ea, apoi se opri. 
Hai, zece. 

Ronnie chicoti. 

— Stai cât vrei, scumpo. Eu tot o să te aștept până când 
vei înceta să te ascunzi. 


— Să verific lucrurile, îl corectă ea. 


— Spune-i cum vrei, cât timp ştii că nu plec nicăieri. 

Ea își dădu ochii peste cap. 

— Ştiu. Încep să cred că ești ca o ciupercă. Din 
momentul în care reapare este mult mai greu să scapi de 
ea și a doua oară. 

— Așa vorbeşti despre bărbatul pe care ai făgăduit să-l 
iubeşti toată viaţa? 

Era amuzat, în ciuda încercării ei de a-l jigni. 

— Bărbatul acela este mort și îngropat pentru mine, 
afirmă ea. 

Poate că Ronnie purta ochelari de cal, care îl 
împiedicau să vadă limpede, dar era de altă părere. Îi făcu 
cu ochiul. 


— Vom vedea, dragă. Vom vedea. 


Dana Sue ar fi vrut să fugă în bucătăria restaurantului 
cât mai repede. În ciuda încercărilor ei de a-l ţine pe 
Ronnie la distanţă, de a-l face să simtă că îl dispreţuia, 
reuși să o impresioneze. Grija lui sinceră pentru Annie 
era unul dintre motivele pentru care simţea asta, dar ea 
știuse dintotdeauna că îi plăcea să fie tată, că Annie era 
bucuria vieţii lui. Perseverenţa lui începea să-i erodeze 
apărarea. Un neuron perfid din creierul ei începuse chiar 
s-o facă să creadă că se schimbase, că voia să-și îndrepte 
greșeala din trecut, că o voia înapoi şi că nu avea de gând 
să se oprească până când nu va reuși. 

Desigur, mai erau alte cincizeci de miliarde de neuroni 
care nu se lăsau atât de ușor păcăliţi, dar acea celulă 
vulnerabilă părea că ar putea începe să se multiplice și să 
câștige teren. Trebuia să prevină asta. Avea nevoie doar 
de câteva ore presărate din plin cu cinismul lui Helen 
pentru asta, dar era clar că această variantă nu putea fi 
luată în calcul în seara aceasta. Va trebui să se 
mulțumească cu instinctul protector înnăscut al lui Erik. 

— Mi s-a părut mie sau l-am văzut pe fostul tău soţ 
venind cu tine? întrebă el când Dana Sue intră în 


bucătărie. 


Ea dădu din cap. 

— L-ai adus aici? De bunăvoie? 

— Ca să fiu mai precisă, el m-a adus cu mașina până 
aici, dar, în principiu, da, spuse ea, simțindu-se deja mai 
bine acum că Erik o forţa să-și respecte promisiunile 
făcute. 

Chiar dacă nu fusese aici la momentul divorţului, 
cunoştea suficiente detalii ca să facă în aşa fel încât să se 
asigure că ea nu o să-i dea nici cea mai mică șansă lui 
Ronnie. 

Erik o privi cu acea uimire tipică bărbaţilor atunci 
când sunt puși în faţa acţiunilor contradictorii ale unei 
femei. 

— De ce? Credeam că-l urăști de moarte. 

Dana Sue se așeză pe un taburet, ferindu-se din calea 
ospătarilor, care veneau cu tăvi pline cu vase murdare. Se 
gândi să nege, dar strategia asta nu funcţionase bine în 
cazul lui Annie. Nici acum nu ar fi avut sorţi de izbândă. 

Îi aruncă lui Erik o privire resemnată. 

— Se pare că nu chiar atât de tare. 

Părea uluit, sau poate că umbra pe care o văzuse că-i 
întunecase privirea, era provocată doar de dezamăgire. Îl 
înțelegea. Chiar şi ea era destul de dezamăgită de 
slăbiciunea de care dădea dovadă. 

— Te-ai îndrăgostit din nou de el? întrebă Erik, parcă 
nevenindu-i să creadă că ea ar face ceva atât de prostesc. 

— Poate. Indică o distanţă de o jumătate de centimetru 
cu ajutorul degetului mare și al arătătorului. Doar puţin. 

— Dumnezeule mare! Ce mai rămâne de făcut? Să te 
duc la o şedinţă de exorcism? 

Dana Sue râse. 

— Ei, asta este o abordare la care nu m-am gândit 
niciodată. Mă întreb dacă ar funcţiona. 

Dacă ar avea rezultatul scontat, ar putea încerca. Dar 
cum putea o femeie să uite de sentimentele pe care le 


avea pentru un bărbat tocmai din adolescenţă? Dacă nici 


faptul că o înșelase și o umilise nu reușise să i le șteargă, 
ce altceva ar mai fi făcut-o? 

— Propun să-i spui să dispară și să nu se mai întoarcă 
niciodată, spuse Erik categoric. 

— Nu cât Annie e bolnavă. 

Expresia lui Erik se schimbă imediat. 

— Nu, desigur că nu o poţi face chiar acum. Cum se mai 
simte? 

— Este încăpățânată și nu vrea să coopereze. 

— Mi se pare o atitudine marca Annie, zâmbi el. Și a 
mamei ei. 

— Ha-ha, răspunse Dana Sue ironic. De aceea eu și 
Ronnie suntem aici. Încercăm să găsim o modalitate prin 
care s-o facem să înțeleagă. Si, în primul rând, el vrea să 
afle până la cel mai mic detaliu cum de a ajuns în starea 
aceasta. Nu va fi fericit când îi voi spune că nu am toate 
răspunsurile. 

— Atunci nu ai venit să vă îmbrăţișaţi prin vreo 
cămăruţă întunecată din spate? glumi Erik. M-am liniștit. 

Ea se încruntă. 

— Poate că șovăi, dar încă nu m-am aruncat cu capul 
înainte. 

— Atunci, din moment ce Helen și Maddie nu sunt aici 
să o facă, lasă-mă să te ajut și să te trag înapoi de pe 
marginea unei prăpăstii foarte abrupte, se oferi el. Omul 
acela te-a înșelat. Nu asta este pe scurt toată povestea 
despre Ronnie Sullivan? 

Dana Sue încuviinţă din cap. 

— Pentru o foarte lungă perioadă de timp, asta a fost 
singura parte care a contat. 

— Atunci, de ce naiba să te mai gândești să-l primesti 
înapoi? Pur și simplu, nu înţeleg. Ești mai bună de atât, 
Dana Sue. Meriţi mult mai mult de la bărbatul din viaţa 
ta. 

— Nu îl cunosti cu adevărat, începu ea. 

— Știu destule, spuse el pe un ton ferm. Știu că v-a 


făcut să suferiţi pe tine și pe Annie. 


— E adevărat, recunoscu Dana Sue. Dar abia acum 
încep să-mi amintesc că are o mulţime de calităţi. 

Si asta o speria aproape la fel de tare ca întâmplarea cu 
Annie. 


Ronnie vorbea cu chelneriţa despre ofertele speciale 
ale serii și, în timp ce o aștepta pe Dana Sue să se 
întoarcă, o văzu pe Mary Vaughn Lewis intrând pe ușă. 
Când plecase el din oraș, era căsătorită cu fiul primarului, 
fiind recunoscută ca fiind cel mai bun agent imobiliar din 
regiune. Cunoscându-i firea ambițioasă, acolo unde nu 
avea rival, cu excepţia lui Helen, bănui că încă mai era 
cotată așa. 

— Scuză-mă, îi spuse el chelneriţei, o adolescentă vioaie 
care se prezentase singură ca fiind Brenda. Cred că voi 
aștepta până când Dana Sue se eliberează înainte să 
comand. Am văzut pe cineva cu care vreau să vorbesc. 

— Sigur, îi spuse Brenda. O voi anunţa pe Dana Sue. 

— Mulţumesc. 

Ronnie se strecură din separeul lui și se îndreptă spre 
masa unde stătea Mary Vaughn, cu telefonul mobil lipit 
de ureche. În clipa în care îl recunoscu, îi spuse ceva 
persoanei cu care vorbea, apoi închise brusc. Se ridică în 
picioare și îşi aruncă braţele în jurul gâtului lui. 

— Ronnie Sullivan, ce bucurie să te văd! exclamă ea, 
sărutându-l zgomotos. Ştii că Dana Sue este probabil pe 
aici pe undeva, nu? îl întrebă ea cu o voce scăzută. Stii că 
riști s-o vezi venind după tine cu un cuţit de măcelărie în 
mână! 

El râse. 

— Mulţumesc pentru avertisment, dar știe că sunt aici. 
Probabil că acesta este motivul pentru care n-a mai ieșit 
din bucătărie de câteva minute bune. Asta, plus faptul că 
știe că am de gând să-i mai pun câteva întrebări în 
legătură cu Annie. 

Expresia lui Mary Vaughn deveni serioasă. 


— Sărmana copilă. Cum se mai simte? 


— Mai bine, spuse Ronnie, nedorind să intre în discuţia 
aceea. Ai un minut? Aş vrea să vorbesc ceva cu tine. 

— la loc, spuse ea imediat. Mă întâlnesc cu cineva, dar 
el întârzie mereu. Mă îndoiesc că în seara asta va face o 
excepţie. 

Ronnie îi aranjă scaunul, apoi se așeză pe cel de lângă 
ea. 

— Arăţi foarte bine, apropo, îi spuse el. 

Avea constituţia atletică a unei jucătoare de tenis 
împătimite, un sport de care se apucase când hotărâse că 
clubul privat ar fi cel mai bun loc din tot orașul pentru a 
se întâlni cu potenţiali clienţi plini de bani. 

— Deci, întrebă el, mai ești mare mogul imobiliar în 
acest oraș! 

Ea râse. 

— Cel mai mare. De ce? 

— Te ocupi, din întâmplare, de imobiliarele care sunt 
scoase la vânzare pe Main Street? N-am apucat să văd ale 
cui sunt panourile afișate în vitrine. 

— De majoritatea, spuse ea. Și celelalte, una sau două 
câte au mai rămas, și care nu sunt ale mele, pot să ţi le 
intermediez eu. Ce te interesează? 

— Asta trebuie să rămână între noi doi deocamdată, 
bine? spuse el. 

— Mă cunoşti, sunt discreţia în persoană, susţinu ea. 

Ronnie râse. 

— Cred că ţi-a luat ceva să te schimbi atât de mult, o 
tachină el. Pe vremuri, când eram la liceu, nu te simţeai 
bine dacă nu spuneai tuturor toate noutăţile pe care le 
aflai. 

Ea tresări când îi reaminti asta. 

— Nu este recomandabil în această afacere. Știu 
lucruri... Se întrerupse. Desigur, dacă ţi le-aș spune, ţi-aș 
confirma imaginea pe care ţi-ai făcut-o despre mine, nu-i 
aşa? Poţi avea încredere în mine, Ronnie. Îti promit 


solemn. 


El dădu din cap. 


— Aș dori să aflu câteva informaţii legate de vechiul 
magazin de feronerie. Când a fost scos la vânzare? 

— Acum câteva luni, îi spuse ea. Mi s-a rupt inima când 
am văzut cum mai moare încă o afacere locală. Rusty a 
avut un atac de cord, iar Dora Jean, din cauza grijilor 
legate de starea lui de sănătate și pentru că a fost nevoită 
să stea toată ziua cu ochii pe el ca să se asigure că 
respectă tratamentul prescris de doctor, nu a putut să se 
mai ocupe și de afacere. Nu că ar mai fi rămas mare lucru 
din tot ce era acolo. A pus doar o plăcuţă pe care scria 
Închis“ în geam, m-a sunat și mi-a spus s-o vând și să-i 
pun lacătul definitiv. 

— Când aș putea să-l văd? 

Scoase o agendă înţesată de cărţi de vizită şi de tot 
felul de hârtiuţe. Când în sfârșit își găsi programul zilei 
următoare, urmări cu degetul întâlnirile notate deja pe 
foaie. 

— Mâine la 8.00, spuse ea într-un final. Dacă nu, abia 
după 18.00. Am toată ziua ocupată. Mă întâlnesc cu un 
dezvoltator la 9.00 ca să discutăm despre obţinerea unei 
exclusivităţi pentru vânzarea caselor din noul cvartal pe 
care-l începe. Șase sute de case, dacă îţi vine să crezi. 
Apoi, la prânz, am programată o masă cu cei de la 
Camera de Comerţ, care va dura până pe la 14.00. Și 
apoi am stabilite niște vizionări pentru un cuplu care se 
mută de la Michigan. Este deja a doua oară când le arăt 
ce am în portofoliu. Încep să cred că le place, pur și 
simplu, să se uite, spuse ea dându-și ochii peste cap. 

— Trece-mă în agendă la 8.00, spuse el imediat. 

Dacă avea să-i placă ce auzea și vedea în timpul ce 
făcea un tur prin magazin, poate că ar putea s-o convingă 
pe Mary Vaughn să accepte să-l lase să-l însoţească la 
întâlnirea cu dezvoltatorul. S-ar putea alege măcar cu 
permisiunea din partea lor de a-și face o prezentare mai 
târziu, în care să detalieze genul de servicii pe care le-ar 
putea oferi antreprenorilor după ce își va lansa afacerea. 


Incă o dată i se păru că fusese mâna destinului. 


Chiar atunci sosi partenerul de cină al lui Mary 
Vaughn, un bărbat în vârstă, bine îmbrăcat, pe care 
Ronnie nu îl recunoscu. Ronnie se ridică și îi strânse 
mâna când se făcură prezentările. Deși purta costum și 
cravată, arăta ca și cum își petrecea majoritatea timpului 
pe un teren de golf. 

— Dave Carlson, Ronnie Sullivan, un vechi prieten din 
timpul școlii, spuse Mary Vaughn. 

— Nu vreau să vă deranjez, îi spuse Ronnie. Doar îmi 
stabileam o întâlnire cu Mary Vaughn pentru mâine. 

Bărbatul ridică din umeri. 

- M-am obișnuit cu asta. În plus, este unul dintre cei 
mai buni agenţi imobiliari ai mei, așa că nu mă plâng 
niciodată când încheie afaceri din care aș putea câștiga și 
mai mulţi bani. 

— A, sunteţi șeful ei, concluzionă Ronnie. 

Mary Vaughn se încruntă la bărbat. 

— Și, de când am divorţat, bărbatul cu care-mi petrec 
nopţile, spuse ea, adăugând apoi pe un ton destul de 
tăios: Cel puţin până în acest moment. 

Brusc, Ronnie avu senzaţia că pășise pe un câmp 
minat. Erau căsătoriţi sau nu? Părea că în aer plutea o 
tensiune când veni vorba despre asta. 

Se aplecă și o sărută pe obraz. 

— Ne vedem mâine-dimineaţă. O seară plăcută vă 
doresc amândurora! 

— Mulţumesc, spuse ea. 

Ronnie își făcu rapid drum înapoi spre masa lui, ridică 
meniul și se ascunse în spatele lui. 

O clipă mai târziu, Dana Sue se strecură pe locul de 
vizavi. 

— Deci, de ce te-ai înghesuit lângă Mary Vaughn? 
întrebă ea, înclinând meniul în jos pentru a privi fix în 
ochii lui. 

— Afaceri, spuse el evaziv. 

Ea îl privi neliniștită. 


— Ai de gând să începi să vizionezi case, Ronnie? 


— Și dacă aș face-o, te-ar deranja? 

— Stii că da. 

— De ce? Pentru că ar însemna că rămân, aşa cum ţi-am 
spus? El îi aruncă o privire complice. Sau pentru că asta 
ar însemna că nu mă mal aştept ca tu să mă inviți să mă 
întorc înapoi acasă? 

Ea se încruntă. 

— Vizionezi case sau nu? 

— Nu, răspunse el, apoi își fixă privirea în meniu. Ce-mi 
recomanzi din meniul din seara asta, scumpo? Somnul 
prăjit sau scoicile? 

Se uită la el de parcă ar fi vrut să-i recomande să facă 
imposibilul, dar se pare că se răzeândi. 

— Somnul este unul dintre cele mai bine vândute feluri 
de mâncare ale noastre, spuse ea, cu vocea încordată. 

— Atunci asta voi comanda, zise el vesel. Cu o 
garnitură de informații. 

Expresia ei deveni precaută. 

— Despre Annie? 

— Nu. De fapt, ceea ce mă interesează cu adevărat este 
cum o duci pe plan personal, spuse el, luând-o clar prin 
surprindere. A apărut cineva special în viaţa ta de când 
am plecat? 

— Nu e treaba ta, replică ea categoric. 

— Încerc doar să-mi fac o idee despre concurență, îi 
spuse el, încântat să observe cum se înroșea din ce în ce 
mai tare. 

— Nu te numeri printre competitori, susținu ea. 

— Nu cred că vrei să mă provoci în felul acesta, îi dădu 
el replica amuzat. Asta doar dacă îţi asumi consecinţele. 

— Ce consecinţe? întrebă ea, cu un strop de alarmă în 
voce. 

Sub masă, el îşi atinse genunchiul de al ei. În spaţiul 
restrâns al separeului, nu avea unde să fugă, nu fără să 
facă o scenă. Privirea lui se fixă pe gura ei. Apoi, înainte 


A Li 


ca ea să-și poată trage mâna, el i-o prinse într-a lui și își 

trecu degetul mare peste degetele ei, apoi i-o ridică până 


la buze și-i sărută ușor pielea care avea mai multe tăieturi 
provocate de un cuţit de bucătărie. Deși se străduia din 
răsputeri să se prefacă indiferentă, îi simţi pulsul care îi 
zvâcnea la încheietura mâinii şi observă ochii 
întunecându-se de dorinţă. 

Mulţumit că obținuse reacţia dorită, îi lăsă mâna 
înapoi pe masă și-i făcu cu ochiul. 

— Asta, pentru început. 

Îi tremură mâna când ridică paharul cu apă. Bău o 
înghiţitură zdravănă, părând că se gândește dacă să-i 
arunce sau nu restul de apă în faţă, apoi murmură: 

— Ești un porc. 

— Mi-ai spus cuvinte și mai urâte de atât, remarcă el. 

— Le-ai meritat cu vârf şi îndesat. 

— Fără îndoială, consimţi el. Acum, că ne-am lămurit 
cu asta, să revenim la viaţa ta personală. Cu cine mai 
împarţi patul acum, Dana Sue? 

— Nu discut așa ceva cu tine, spuse ea furioasă. Ori 
comandăm chiar în clipa asta, ori plec de aici. 

— Hai să comandăm, se grăbi el. Pot să mănânc și să-ţi 
pun întrebări în același timp. Poate că mâncarea o să-ţi 
mai schimbe starea de spirit. Cel puţin, așa era pe 
vremuri. 

Se uită urât la el, îi făcu semn chelneriţei și-și comandă 
o felie de tort de ciocolată, fără nimic altceva. 

— El vrea o porţie de somn, spuse ea tăios când Brenda 


se grăbi să vină imediat, dorind cu tot dinadinsul să o 


impresioneze pe şefa ei. Și una de otravă pentru șobolani, 
dacă Erik știe pe unde este. 

Pixul fetei rămase suspendat în aer și ochii păreau să-i 
iasă din orbite. 

— Poftim? 

Dana Sue îi aruncă un zâmbet slab. 

— Glumeam. Doar peștele, cartofii prăjiţi și legumele. 

— Bine, spuse Brenda și plecă în grabă. 

Două secunde mai târziu, Erik ieşi furtunos din 


bucătărie și se îndreptă spre masa lor cu o expresie 


amenințătoare pe faţă. 

— Ce naiba se întâmplă aici? întrebă el, cu privirea 
aţintită pe Ronnie. 

— Şefa ta este furioasă, răspunse el. Nu te îngrijora. 
Sunt obișnuit cu toanele ei. 

— Dacă şi-a comandat tortul de ciocolată, nu este 
furioasă. Încearcă să se sinucidă. 

— Erik! îl avertiză ea. 

Îi vorbi pe un ton pe care până și Ronnie îl recunoscu 
ca fiind cel care avertiza că era la capătul răbdării. Erik 
nu părea însă deranjat, ceea ce îi lăsă impresia lui Ronnie 
că avea un as în mânecă. 

— Ei bine, fir-ar să fie, nu vreau să mă fac vinovat de 
îmbolnăvirea ta aducându-ţi acel tort, spuse Erik. Se 
întoarse spre Ronnie. Și, dacă ţi-ar păsa măcar puţin de 
ea, n-ai fi lăsat-o să-l comande. 

Ronnie simţi că îi scapă ceva, ceva important. Se uită 
la Dana Sue. 

— Despre ce vorbește? 

— Despre ceva care nu este treaba lui sau a ta, spuse ea, 
aruncându-și șervetul pe masă. Bărbaţi! mormăi ea, de 
parcă ar fi fost o înjurătură. 

Se ridică și plecă. 

Ronnie se simţi ușurat văzând că o luase spre bucătărie 
și nu spre ușa din faţă. 

— Cred că ar fi mai bine să-mi spui ce se întâmplă, îi 
zise lui Erik. 

— Da, aşa ar trebui, dar trebuie să mă întorc acolo și să 
o opresc să facă vreo prostie. O să-ţi aducă imediat și 
peștele. 

Ronnie se uită după ei şi se gândi să-i urmeze. Nu era 
foarte sigur dacă tocmai fusese martor la un soi de ceartă 
ciudată între îndrăgostiţi sau la cu totul altceva. Orice ar 
fi fost, era clar că cei doi împărtășeau un secret. Ronnie 
era absolut convins că între ei nu era vorba despre o 


relaţie, oricum, nu una amoroasă, dar erau suficient de 


apropiaţi încât să se confeseze și se protejeze unul pe 
celălalt. 

Deci, ce secret avea Dana Sue pe care nu voia să i-l 
dezvăluie? Până acum câţiva ani, Ronnie știa absolut 
totul despre ea. Ştia că nu își putea începe ziua fără cafea. 
Stia că purta șosete în pat când venea vremea rece. Ştia 
cu exactitate unde era fiecare zonă erogenă a ei, inclusiv 
una care nu fusese trecută pe nici o listă din nici un 
manual de sex pe care îl văzuse vreodată. 

Și, deși ea nu scosese niciodată un cuvânt despre asta, 
știa cât de dor îi era de mama ei și cât de înspăimântată 
era că într-o zi s-ar putea îmbolnăvi și ea de diabet. 

În acel moment, în mintea lui se aprinse un bec. 
Diabet! Nu e de mirare că Erik se speriase când 
comandase tortul fără nimic altceva. De când plecase, se 
pare că Dana Sue începuse să aibă probleme cu glicemia, 
probleme despre care nu voia ca el să știe. 

Ar putea să o facă să recunoască sau ar putea pretinde 
că nu dăduse nici o importanţă conflictului ei cu Erik. 
Deocamdată, poate că ar fi mai bine să aleagă a doua 
variantă. Să-i dea răgaz să-i spună ea însăși. Între timp, 
putea doar să stea cu ochii pe ea, să vadă dacă se îngrijea 
de sănătatea ei. Nu că ar fi ştiut cum se manifesta boala 
asta, dar ar putea afla. Internetul era o mană cerească 
dacă voiai să obţii astfel de informaţii. Și biblioteca din 
Serenity avea calculatoare pe care le-ar putea folosi în 
acest scop. Bătrâna doamnă Harrington, văduva cea mai 
zeârcită care existase vreodată pe pământ, șocase pe toată 
lumea când le donase. 

Într-un final, din cauza acestor amintiri despre mama 
Danei Sue și a complicaţiilor diabetului care îi aduseseră 
sfârșitul, Ronnie constatase că-i dispăruse apetitul. Când 
sosise mâncarea, ar fi putut fi la fel de bine și rumeguș, că 
tot la fel de nedigerabilă i s-ar fi părut. O mâncă oricum. 
La cât de mândră era Dana Sue de mâncarea de la 
Sullivan, nu voia să se trezească că trebuie să-i dea 


explicaţii de ce lăsase chiar și o firimitură în farfurie. 


Apoi, afișând un zâmbet forţat pe faţă, se încumetă să 
bage capul în bucătărie. Nu o zări din prima pe Dana 
Sue, dar Erik făcu un gest tăcut spre aragaz. 

Era cu spatele la el. Îşi pusese un șorț şi pregătea cinci 
feluri diferite de mâncare în același timp, apoi le monta 
pe niște farfurii pe care cineva pusese deja garniturile. 
După aceea le decoră cu puţin sos turnat în formă de 
spirală și apăsă pe butonul unei sonerii pentru a chema 
un chelner. 

Luă încă trei comenzi care așteptau la rând, agăţate cu 
niște clipsuri chiar deasupra capului ei și reluă procesul. 
Mișcările ei erau eficiente și rapide, iar concentrarea era 
maximă. 

Ronnie se strecură ușor până la Erik. 

— Ai nevoie de ea aici! 

Clătină din cap. 

— Karen s-a ocupat de asta până a venit Dana Sue. A 
luat o pauză de câteva minute. 

— Bine. O să o scot de aici. Trebuie să ne întoarcem la 
spital să o vedem pe Annie. 

Ronnie se uită în privirea tulburată a patiserului și 
decise că venise momentul să încerce să şi-l facă mai 
degrabă aliat decât dușman. 

— A mâncat? 

Erik păru surprins de întrebare. 

— Am convins-o să mănânce carne, spuse el ridicând 
din umeri. Mâncatul compulsiv este singurul care are 
efect în astfel de momente. 

Ronnie se decise să nu insiste mai mult, dar avea o 
bănuială că Erik știa că își dăduse seama ce se întâmplă 
cu ea. 

— Nu o voi mai supăra atât de tare, promise el în 
șoaptă, apoi oftă. Bine, probabil că o voi face, dar o voi 
ţine departe de orice nu ar avea voie să mănânce. 

Erik miji ochii, dar, la fel ca Ronnie, nu se trădă cu 
nimic. În schimb, se limită să dea doar din cap. 


— Sper să te ţii de promisiune. 


— O să-mi dau toată silinţa. 

Vocea Danei Sue răsună peste gălăgia din bucătărie. 

— Voi doi când aveţi de gând să încetaţi cu șușoteala? 
întrebă ea, cu spatele la ei. Mă calcă pe nervi. 

Erik zâmbi. 

— Atunci, vom înceta chiar acum. Dacă există un lucru 
pe care-l detest în bucătărie, acesta este o femeie 
nervoasă cu un cuţit în mână. 

Îi predă următorul lot de comenzi lui Karen, apoi veni 
lângă ei. 

— Un lucru pe care ar trebui să ţi-l amintești mai des, îi 
spuse ea lui Erik, mângâindu-l pe obraz. Apoi se întoarse 
cu faţa spre Ronnie. Eşti pregătit să mergem înapoi la 
spital? 

— Desigur. Tu? 

— Mai pregătită ca niciodată. 

Ronnie cunoştea sentimentul. De fiecare dată când se 
gândea la lupta grea a lui Annie, îi venea să se aşeze 
undeva și să plângă. Și, dacă mai punea la socoteală și 
lupta pe care Dana Sue o ducea în secret, se întrebă dacă 


va mai fi vreodată ceva normal pentru vreunul dintre ei. 

Dana Sue se simți ușurată să o găsească pe Annie 
înconjurată de prietenii ei când ea și Ronnie reveniră la 
spital. Asta însemna că puteau să amâne să-i ţină 
prelegerea pe care le-o sugerase doctoriţa McDaniels. 
Poate că faptul că avea companie — mai ales pe Iy, care 
era prăbușit pe un scaun într-un colţ, uitându-se la 
Annie cu o expresie îngrijorată pe faţă — i-ar îmbunătăţi 
starea de spirit a lui Annie suficient de mult încât să fie 
mai receptivă la tot ce i-ar fi spus părinţii ei mai târziu. 

Dana Sue se uită la Ronnie și observă că și el părea la 


fel de ușurat ca și ea. 


— Probabil că ar trebui să-i dăm afară ca să putem vorbi 
cu ea, spuse el, fără prea mult entuziasm. 

— Vor pleca în curând, spuse Dana Sue. În plus, dacă 
ne va învinovăţi de plecarea lor, va fi prea supărată pe 
noi ca să vrea să mai audă orice am avea de spus. 

— De ce staţi și șușotiţi în faţa ușii lui Annie? întrebă 
Helen când sosi câteva minute mai târziu. 

— Ne punem la punct strategia, îi spuse Dana Sue. 

— A? Helen se uită de la ea la Ronnie și înapoi. Veşti 
proaste? 

— Doar dacă Annie nu ascultă ce avem de spus, 
răspunse Ronnie cu o expresie gravă. 

Helen îi privi alarmată. 

— Se simte mai rău? 

Dana Sue își strecură un braţ în jurul taliei ei. 

— Nu. Este exact ce vorbeam în dimineaţa asta la spa. 
Încă refuză să colaboreze cu psihologul. 

— Este în faza de negare, zise Helen în cunoștință de 
cauză. Există oare vreunul dintre noi care să nu se fi 
confruntat cu asta din când în când? 

Dana Sue o studie şi sesiză tensiunea din atitudinea ei. 
Bănuia că nu se datora în totalitate faptului că-și făcea 
griji pentru Annie. 

— Eşti bine? Ai fost la doctorul Marshall azi? 

Helen se încruntă la întrebare, apoi aruncă o privire cu 
subînţeles spre Ronnie. 

Dana Sue prinse mesajul. 

— Scuză-ne, îi spuse ea fostului ei soţ, apoi o luă pe sus 
pe Helen îndreptându-se spre sala de așteptare. În clipa 
în care găsiră un colţ cât de cât mai retras unde se 
așezară, ea îi ceru: Spune-mi ce s-a întâmplat. 

Helen își deschise servieta și scoase un flacon de pastile 
prescrise pe bază de reţetă. 

— Astea s-au întâmplat, spuse ea cu glas stins. 

— Pastile pentru tensiune? ghici Dana Sue. 

— Diuretice, spuse Helen, privindu-le cu dezgust. 


Oamenii iau astfel de pastile doar când îmbătrânesc. 


Cine vrea să-și petreacă toată ziua alergând non-stop la 
baie? Poţi să îţi imaginez cum aș arăta eu oprind un 
proces din zece în zece minute și spunând: „Scuzaţi-mă, 
domnule judecător, dar trebuie să merg iar la toaletă?“ O 
să fiu de râsul lumii. 

Dana Sue își mușcă destul de tare buza de jos pentru a 
nu râde. Evident, pentru Helen problema era mai mult 
despre faptul că ar putea fi considerată bătrână decât 
despre a recunoaște că trebuia să-și trateze cu mai mare 
grijă tensiunea arterială. 

— “Tensiunea ta nu este mare pentru că ești bătrână, 
pentru numele lui Dumnezeu, spuse Dana Sue. Este mare 
pentru că ești copleșită, muncești prea mult, nu faci 
mișcare și nu mănânci sănătos, spuse ea aruncându-i o 
privire severă. Dar tu știi toate astea, nu-i aşa? 

— Bineînţeles că știu, răspunse nerăbdătoare prietena 
ei. l-am spus doctorului Marshall că lucrez la asta. l-am 
arătat obiectivele mele, cele pe care tu și Maddie le-aţi 
semnat chiar în azi-dimineaţă. O zi liberă în fiecare 
săptămână. Câte o oră de aerobic trei zile pe săptămână, 
două ore de antrenament la sală. O să mă înscriu la un 
curs de meditaţie. O cină sănătoasă la oră fixă în fiecare 
seară. Bla-bla-bla. Erau zece obiective pe hârtia aia. A fost 
legalizată la notar. Ce pretenţii mai are de la mine? 

— Nu ţi-a spus? 

— De fapt, mi-a spus că e prea puţin și prea târziu, 
bombăni Helen. Mi-a spus că mi-a crescut tensiunea de 
la ultima mea vizită și până când nu mă prezint la el cu 
niște valori mai scăzute și până nu-i demonstrez că mi-am 
atins obiectivele, toate dovezile pe care i le-am arătat nu 
sunt nimic altceva decât niște cuvinte goale înşirate pe o 
bucată de hârtie, zise ea tremurând de indignare. De 
parcă aș fi minţit în legătură cu intenţia mea de a le 
respecta. 

— Ai mai făcut-o și altă dată, îi aminti Dana Sue cu 


blândeţe. 


Helen se încruntă la ea. 


— Tu cu cine ţii? răbufni ea. 

— Cu tine, ca întotdeauna, dar are dreptate, spuse Dana 
Sue, ignorând ironia situaţiei în care se găsea, de a fi 
susţinătoarea poziţiei ferme a medicului. 

Ea nu ascultase nici un cuvânt din ceea ce acesta îi 
spusese ei şi nici nu-i urmase sfatul. 

— De câtă vreme tot promiţi că vei remedia situaţia 
făcând sport și mâncând sănătos? 

— Fac sport. Mănânc ce trebuie, spuse Helen, apoi 
tresări sub privirea sceptică a Danei Sue. În cea mai mare 
parte a timpului, oricum. Uită-te la mine. N-am pus nici 
un gram în plus. 

— Pentru că lucrezi de dimineaţa până seara și te 
stresezi din cauza asta atunci când nu lucrezi, spuse Dana 
Sue. Nu-ţi dă acele pastile ca să te pună într-o situaţie 
jenantă sau ca să-ţi arate că nu are încredere în 
promisiunile tale. Doctorul Marshall vrea să fii sănătoasă. 
Asta e tot. 


— Nu m-aș grăbi să-i sar atât de repede în apărare dacă 


aș fi în locul tău, replică Helen. Data viitoare probabil că 
te va lua pe tine în vizor. 

Predicţia lui Helen era cu siguranţă una întemeiată, 
acesta fiind și unul dintre motivele pentru care Dana Sue 
nu își făcuse încă o programare la el. Nu voia să se 
confrunte cu el și să afle că se apropia din ce în ce mai 
mult de momentul în care va avea nevoie de pastile sau 
de insulină pentru a-și regla nivelul de zahăr din sânge. 
Se simţea bine — în majoritatea timpului, oricum. $i, 
când își mai amintea că ar fi cazul să-și verifice glicemia, 
valorile nu erau chiar de speriat. 

Tresări când își dădu seama în ce situaţie se afla la 
rândul ei. Amândouă erau demne de milă, concluzionă 
ea obosită. Preferau să-și ignore problemele în loc să le 
tranșeze. Cum putea să fie severă cu Annie când ea era 
exact la fel? Poate că negarea era o stare naturală pentru 


ea, dar era periculoasă pentru Annie și riscantă pentru 


Helen. In aceste momente, Dana Sue trebuia să se 


concentreze pe ele. 

— Să te întreb ceva, spuse ea. Dacă un client vine la 
tine cu o problemă, ce faci? 

— Îi ofer cel mai bun sfat pe care i-l pot da, răspunse 
Helen, puţin confuză. Ce legătură are asta cu noi? 

— Acordă-mi un minut, spuse Dana Sue. Te aștepți ca 
el să-l urmeze? 

— Desigur, zise ea, de parcă nici nu ar fi conceput 
altceva. 

— Când mergi la doctorul Marshall, te aștepți să 
primeşti sfaturi profesionale de la el, nu? Nu vrei să-ţi 
spună doar ce vrei să auzi, la fel cum nici tu nu i-ai spune 
unui client de-al tău doar ce vrea să audă. 

Încruntarea lui Helen se adânci. 

— Începi să devii tot mai raţională şi mai nesuferită, la 
fel ca Maddie, o acuză ea. 

Dana Sue zâmbi. 

— O voi lua ca pe un compliment. Luă flaconul de 
pastile din pumnul crispat al lui Helen. Una pe zi, citi ea. 
Pare un preţ mic de plătit dacă te va ajuta să-ţi controlezi 
tensiunea. 

— E vorba de principiu, se plânse Helen, fiind destul de 
evident că nu era încă pregătită să cedeze. 

— Nu, e vorba de mândria ta prostească, o corectă Dana 
Sue. Nu-ţi place să recunoști că ai nevoie de ajutor. 
Gândeşte-te cât de bine te vei simţi în ziua în care vei 
putea arunca pastilele la gunoi și nu vei mai avea nevoie 
niciodată de ele. 

Helen oftă și întinse mâna după cutia cu medicamente. 

— Bine. Voi lua afurisitele astea de pastile, dar să nu vii 
să te plângi la mine când îţi va da medicamente pentru 
diabet. O să-ţi arunc toate prostiile astea calme și 
raţionale direct în faţă. 

Dana Sue râse. 

— Chiar te rog. 


Abia după ce Helen se duse să-și bage capul în camera 
lui Annie și să-i spună noapte bună, Dana Sue se lăsă pe 
spate pe scaunul de plastic incomod și oftă. Era o trișoare. 
Când va ajunge în situaţia de a i se prescrie 
medicamente, dovedindu-i-se astfel că nu își putea 
controla singură glicemia, avea să fie la fel de dificilă ca și 
Helen. Mai rău, chiar. 

Dar, așa cum ea o sprijinise pe Helen în seara asta, și 
Helen și Maddie aveau să fie acolo pentru a-i reaminti 
care era obiectivul final — să trăiască şi să fie sănătoasă. 

Gândul acesta îi reaminti că ea şi Ronnie trebuiau să 
facă acelaşi lucru pentru Annie în seara asta. Făcându-și 


curaj, străbătu holul, pregătită să îndure lacrimile, crizele 


de furie sau orice fel de reacţii ar fi putut avea fiica lor. 


ÎN surprinse pe Ronnie singur în cameră cu Annie. 
Jucau dame, una dintre distracţiile lor preferate pe 
vremuri, și care devenise o obișnuinţă după ce luau cina 
încă din momentul în care Annie se făcuse suficient de 
mare ca să înţeleagă regulile. 

— Încă mă bate de-mi merg fulgii, spuse el în timp ce 
Dana Sue își trase un scaun lângă al lui. 

Annie radia. 

— Aşa e, dar nu cred că te concentrezi cu adevărat, 
spuse ea. 

Făcu o mișcare rapidă, sărind peste cele trei piese 
rămase și câștigă încă o partidă. Ronnie oftă dramatic. 

— Acum mă înţelegi? se întoarse el către Dana Sue. Nu 
are nici un pic de milă. 

— Tu ai învăţat-o, aşa că să nu te aud că te vaiţi, spuse 
Dana Sue. 

Când Annie începu să pregătească tabla pentru un alt 
joc, Dana Sue o opri. 

— Să lăsăm asta deocamdată în seara asta, scumpo. 
Trebuie să vorbim. 

Expresia lui Annie deveni circumspectă. 


— Despre? 


— Şedinţele tale cu doctoriţa McDaniels, spuse Ronnie. 

Dana Sue îi aruncă o privire recunoscătoare, ușurată că 
se gândise să nu lase toată povara acestei discuţii doar pe 
umerii ei. 

Buna dispoziţie a lui Annie dispăru într-o clipă. 

— N-am nevoie de un psiholog, spuse ea îmbufnată. Nu 
știu de ce tot vine. l-am spus că sunt bine. 

— Nu ești bine, insistă Dana Sue. Uită-te unde te afli 
acum, scumpo. Nici o fată de vârsta ta nu ajunge la spital 
cu probleme cardiace, decât dacă i se întâmplă ceva grav. 

— Dar mă simt bine acum, comentă Annie. Am mâncat 
toate chestiile pe care le-am convenit cu Lacy, cu 
excepţia unora care sunt absolut dezgustătoare. Și am 
băut și prostiile alea de shake-uri ca să compensez ceea ce 
n-am reușit să mănânc. Întreab-o pe ea. Îți va spune că 
numărul de calorii a ajuns aproape la normal, mă rog, ce 
consideră ea a fi normal. Eu mă simt bine. Doctorul Lane 
spune că mă înzdrăvenesc pe zi ce trece. Pun pariu că mă 
va lăsa să ies de aici mâine sau poimâine. 

— Nu depinde numai de el, spuse Ronnie, pe un ton 
ferm. Și, ca să știi și tu, el este de acord cu ce-a spus 
doctorita McDaniels că nu poţi pleca dacă nu începi să 
cooperezi cu ea. 

— Sunt mână în mână? întrebă Annie neîncrezătoare. 
Asta e o porcărie. 

— Ar trebui să le fii recunoscătoare, spuse Ronnie. Dacă 
nu reușești să găsești explicaţia logică a ceea ce ţi s-a 
întâmplat, Annie, vei ajunge din nou aici — iar data 
viitoare s-ar putea să nu mai fli atât de norocoasă. 

Annie se uită la tatăl ei și lacrimile începură să-i 
IZVOrască. 

— Dar sunt bine acum, serios. Te rog, tati, du-mă acasă. 
N-o să se mai întâmple niciodată. Jur. 

Dana Sue observă cât de crispat era maxilarul lui 
Ronnie și era conștientă că în interiorul lui se ducea o 


luptă. 


— Nu cred că e o decizie bună să te luăm acasă înainte 
ca doctoriţa McDaniels să spună că e în regulă, zise în 
cele din urmă. Indiferent câte lacrimi ai vărsa sau câte 
promisiuni ai face. Până când nu vom fi absolut siguri că 
nu o să te mai înfometezi iar, nu putem risca, Annie. 

Păru uluită de refuzul lui. 

— Nu ai dreptul să te întorci după ce m-ai abandonat și 
să-mi spui ce să fac, spuse ea cu amărăciune în glas. Dacă 
m-ai fi iubit, nu ai fi plecat și nu m-ai fi împins să fac asta. 

Deși era vizibil tulburat de acuzaţia ei, Ronnie rămase 
ferm pe poziţie. 

— Eu și mama ta te iubim din tot sufletul, mai mult decât 
orice pe lume, și cred că tu știi asta. Nu vrem să te 
pierdem, scumpo. 

— Dar sunt bine, protestă Annie, ridicând vocea. Bine, 
spuse ea dându-se jos din pat. Uite, o să vă dovedesc, 
spuse ea, învârtindu-se și dansând pe o melodie care 
cânta doar în mintea ei. 

—  Oprește-te în secunda asta! ordonă Dana Sue. 
Întoarce-te în pat. 

Tonul necruţător o puse pe gânduri pe Annie. Clipind 
din cauza unui nou șuvoi de lacrimi, se așeză pe marginea 
patului. Dana Sue se mută lângă ea. Gândindu-se la ceea 
ce-i spusese Ronnie mai devreme, o întrebă: 

— Trebuie să știu adevărul despre ceva. Ai mâncat 
mâncarea pe care ţi-o aduc? Chiar consumi toate caloriile 
aşa cum cred ei că faci? 

— Nu arunc nimic în toaletă, dacă asta întrebi, spuse 
Annie încercând să se apere. Stă mereu cineva cu mine 
aici ca să se asigure de asta. 

— Nu asta am întrebat, spuse Dana Sue cu blândeţe. 
Înghiţi fiecare bucăţică? 

Annie îi evită privirea. 

— O înghiţi? insistă ea. 

— E prea multă mâncare, protestă Annie, dar păru 


rușinată. 


— Ai mâncat ceva din ea? spuse Dana Sue, fără să o 
slăbească nici un pic. 

— Puțin, spuse Annie. 

— Şi restul? O lași pe tavă, astfel încât asistentele să dea 
verdictul dacă respecţi sau nu regulile? Înainte de a 
răspunde, ţine minte că ştiu exact cât de bine te poţi 
eschiva când vrei să creadă cineva că mănânci cum 
trebuie. 

Annie ridică bărbia și se încăpăţână să tacă. 

— Exact ce bănuiam, spuse Dana Sue obosită. 

— “Ţi-am spus că nu mă scapă nici o secundă din ochi, 
bombăni Annie. Nu e ca și cum aș putea scăpa încercând 
să le păcălesc. Nu e de mirare că nu am poftă de mâncare. 

Dana Sue nu era convinsă că nu găsise o altă cale de a 
fenta regulile. 

— Dacă nu o arunci în toaletă, atunci ce faci cu ea? O 
ascunzi undeva până când pleacă? 

Se ridică și întinse mâna spre coșul de gunoi, dar 
înainte de a apuca să scormonească în el, Annie începu 
să plângă cu disperare. 

— Mamă, opreşte-te! o imploră ea. Nu începe și tu. Nu 
are nimeni încredere în mine? 

Dana Sue găsi un şerveţel pe fundul coșului în care era 
înfășurat o jumătate de sendviș cu carne de curcan. Cu 
durere în suflet, ridică dovada incriminatoare. 

— lubito, nu înţelegi, tocmai de asta trebuie să vorbeşti 
cu doctoriţa McDaniels. Doar ce a trecut o săptămână de 
când ai ieșit de la Terapie intensivă și deja ţi-ai reluat 
vechile apucături. 

— Tu vorbești? replică Annie, pe un ton tăios. De câte 
ori ai scos o cutie de îngheţată din frigider de când s-a 
întors tata în oraș? Și mai vorbeşti despre apucături 
vechi. 

Dana Sue simţi cum îi ard obrajii. 

— Nu despre asta-i vorba, spuse ea, evitând privirea lui 


Ronnie. Tu ești cea care trece printr-o criză acum, nu eu. 


— Mama ta are dreptate, spuse el, cu vocea surprinzător 
de aspră. Şi nu vreau să te mai aud vorbindu-i în felul 
ăsta. Ai înţeles? 

Annie păru că vrea să se lege de amândoi, dar se 
mulțumi să dea doar din cap. 

— Scuze, mamă, spuse ea pe un ton docil. 

— Scuze acceptate. 

Dana Sue îi dădu laoparte părul de pe faţă. Dacă mai 
avea nevoie să i se amintească cât de grave erau lucrurile 
și de ce erau nevoiţi să procedeze așa, atingerea acelor 
șuviţe de păr extrem de fragile fusese de ajuns pentru a o 
convinge. 

— Sunt obosită, spuse Annie, strecurându-se înapoi sub 
pătură și întorcându-se cu spatele la ei. 

— Atunci te lăsăm să te odihneşti, zise Dana Sue, 
simțindu-se și ea epuizată. Te rog să te gândești la ce ți- 
am spus. Când va veni doctorita McDaniels mâine, 
vorbește cu ea. Nu este dușmanul tău. Este aliatul tău. 

Annie nu răspunse. 

Dana Sue aruncă o privire neputincioasă către Ronnie, 
apoi se ridică şi așteptă până când acesta se aplecă să o 
sărute pe Annie. 

— Noapte bună, scumpo, spuse el. Te iubesc. 

— Și eu te iubesc, murmură Annie, cu vocea înecată de 
plâns. 

Dana Sue ieși rapid din încăpere înainte să izbucnească 
și ea în plâns. Când Ronnie o urmă afară, ea se uită la 
chipul lui răvășit. 

— Crezi că a înţeles ceva din tot ce i-am spus? îl întrebă 
ea. 

— Tare aș vrea să știu, spuse el. Am făcut tot ce am 
putut. 

Ea îi întâlni privirea și exprimă cea mai mare teamă a 
el. 

— Și dacă nu este de ajuns? 

— Trebuie să fie, spuse el simplu. Pur și simplu, nu 


există o altă cale. 


Deși Ronnie abia aștepta să intre în vechiul magazin de 


feronerie pentru a-și face o idee despre potenţialul 
acestuia, nu-și putea scoate din cap scena cu Annie. Oare 
discuţia de astăzi cu doctoriţa McDaniels avea să decurgă 
mai bine decât precedentele? Și dacă nu, ce-o să se 
întâmple în continuare? Amenințarea transferării lui 
Annie undeva departe plana deasupra lor. Știa că nici 
Dana Sue nu era mai încântată de idee decât el. 
Amândoi se rugau să nu se ajungă la asta. 

Lăsând deocamdată aceste griji deoparte, se plimbă pe 
trotuarul din faţa magazinului, unde ajunsese cu un sfert 
de oră mai devreme decât ora stabilită cu Mary Vaughn. 
Era deja cu nervii întinși la maximum când în sfârșit își 
făcu apariţia și parcă chiar în spatele mașinii lui. Conta 
foarte mult ce găsea înăuntru și de oferta pe care urma să 
i-o facă. 

— Îmi place un client care arde de nerăbdare, îi spuse ea 
zâmbind în timp ce căută cheia în poșetă și deschise ușa. 
De obicei asta înseamnă că pot să închei o afacere 
profitabilă pentru vânzător. 

Ronnie râse de sinceritatea ei. 

— Sunt interesat, dar asta nu înseamnă că sunt și prost, 
îi spuse el. Dacă o să mă hotărăsc să cumpăr — un mare 
dacă, apropo — mă voi strădui să fiu cât se poate de corect 
faţă de Dora Jean și de Rusty, având în vedere resursele 
mele limitate. 

— Mi se pare rezonabil, spuse ea. Ai nevoie de mine să- 
ţi fac o mică prezentare sau preferi să te uiţi singur? 

— Singur, dacă nu te deranjează. Și o să-ţi pun eu 
întrebări după, dacă am vreo nelămurire. 

Ea dădu din cap. 

— Atunci, o să aştept afară. Oricum, trebuie să dau 
niște telefoane. Doar pe stradă pot să prind și eu un 
semnal ca lumea. Toate apelurile pe care le-am primit 
aseară pe când eram la Sullivan s-au întrerupt de trei ori. 
Ar fi trebuit să fi știut asta din capul locului în loc să mă 


tot chinui să răspund. 


— Du-te și dă telefoanele alea. Mă descurc, spuse 
Ronnie, dornic să intre. 

Locul mirosea a mucegai pentru că stătuse închis mai 
bine de două luni. Ronnie se plimbă printre raioanele cu 
mărfuri, o mulţime de amintiri năpădindu-l în timp ce se 
gândea la toate momentele în care intrase înăuntru și îl 
bătuse la cap pe Rusty să-i dea un sfat despre unelte și 
diversele proiecte pe care le făcea în gospodăria părinţilor 
să. 

Casa veche de patruzeci de ani avusese pe vremuri 
farmecul ei, dar mereu se găsea câte ceva care se strica 
sau care avea nevoie de un strat proaspăt de vopsea ori de 
reparaţii. Tatăl lui nu se pricepea deloc, iar mama lui își 
pierduse răbdarea cu el. Lui Ronnie în schimb îi plăcuse 
să meșterească și să se ocupe singur de treburile 
gospodărești, salvându-și astfel și tatăl de criticile mamei. 
Drept răsplată, câștigase o sumă frumușică de bani de 
buzunar de la tatăl său, care, când se pensionaseră, 
insistase să se și mute într-un apartament în Columbia, 
unde nu mai era nevoit să se ocupe de partea de 
întreţinere. 

Acum rafturile nu mai erau la fel de bine aprovizionate 
ca odinioară. Şi era atât de mult praf! Totuși, stocul de 
marfă rămas era de bună calitate și asta s-ar putea 
transforma într-un avantaj pentru el. Presupunea că 
Rusty îl va pune în legătură cu diverși furnizori. Poate că 
va dori chiar să vină și să lucreze din când în când, dacă 
sănătatea îi va permite. Lui Ronnie îi plăcea ideea de a-l 
avea pe bătrân prin preajmă. Ar da senzaţia de 
continuitate. 

Magazia mare aflată în spatele clădirii adăpostea o 
cantitate suficientă de cherestea, izolaţie și alte materiale 
de construcţii, dar Ronnie știu că va avea nevoie de un 
depozit pentru tipul de operaţiune pe care îl avea în 
minte. Totuşi, acest loc ar putea fi sediul de bază, având 
suficient spaţiu pentru piuliţele şi șuruburile afacerii, la 


propriu. 


Se așeză în spatele tejghelei și își trecu degetele peste 
vechea casă de marcat din alamă. Probabil că va trebui s- 
o înlocuiască cu o variantă electronică mai modernă, dar 
asta avea un farmec aparte care îl făcea să-și dorească să 
găsească o soluţie pentru a o păstra. 

Privind afară, putu vedea piaţa orașului prin geamul 
înnegrit de mizerie. Îşi imagină acel geam scânteind în 
soare, dezvăluind trecătorilor standul plin de produse din 
interior sau strălucind cu luminiţe de Crăciun. Simţi că 
locaţia se potrivea atât de bine planurilor sale, încât, 
dacă Mary Vaughn s-ar fi întors chiar în secunda aceea, 
ar fi fost de acord cu orice condiţii i-ar fi pus. 


De aceea era mai bine că era încă afară, cu telefonul 


mobil lipit de ureche. Când ieși după ea, încheie imediat 
convorbirea. Observă cum cobor? din maşină cu mișcări 
studiate, asigurându-se că el apucase să-i vadă picioarele 
frumoase în toată splendoarea lor. Nu se putu abţine să 
nu se întrebe dacă asta făcea parte din strategia ei de 
vânzări sau dacă relaţia pe care o avea era una 
complicată, așa cum bănuise cu o seară înainte. Să aibă 
de-a face cu o Mary Vaughn ieșită la vânătoare de bărbaţi 
era o complicaţie de care nu avea nevoie. 

— Deci? întrebă ea, studiindu-i chipul. 

— Faptul că am pășit iar acolo mi-a stârnit o mulţime de 
amintiri, spuse el. Ai documentaţia și preţul cerut de 
vânzător la tine? 

Ea dădu imediat din cap şi le scoase din servietă. 

— Am şi un contract cu mine dacă vrei să faci o ofertă. 

Ronnie se abţinu cu greu să nu o facă, atât era de 
tentat să bată palma, dar se mulţumi să clatine doar din 
cap. 

— Trebuie să mă uit peste hârtiile astea, spuse el. Și mai 
vreau să discut și cu alţi oameni despre asta. 

— Să nu amâni prea mult, spuse ea, dar amândoi știau 
că n-o să fie bătaie pe această proprietate, nu până când 


cineva nu va lua iniţiativa de a reanima centrul orașului. 


— O să ţinem legătura, promise Ronnie. Cum se mai 
simte Rusty? Aș vrea să vorbesc cu el dacă starea de 
sănătate îi permite să primească vizite. 

Privirea lui Mary Vaughn se îngustă suspicioasă. 

— Sper că nu ai de gând să mă lucrezi pe la spate și să 
încerci să faci o înţelegere direct cu el, nu? 

Ronnie îi răspunse, privind-o drept în ochi. 

— Cred că mă cunoşti mai bine decât atât, spuse el, 
supărat că îl trecuse prin cap așa ceva. 

Ea tresări la tonul lui. 

— Scuze. Doar că mă enervează atunci când 
cumpărătorii vor să organizeze câte un mic tâte-ă-tâte cu 
vânzătorii. 


— Este de înţeles, spuse el. Dar îmi imaginez că mai 


sunt lucruri pe care Rusty mi le-ar putea spune despre 
acest loc şi pe care tu nu le cunoşti. În plus, mi-ar plăcea 
să depănăm niște amintiri împreună. 

Mary Vaughn se mai relaxă. 

— Probabil că abia așteaptă să îi mai ţină cineva 
companie. Dora Jean l-a ţinut din scurt în ultima vreme. 

Ronnie încuviinţă din cap. 

— Atunci, o să trec pe acolo. Noi doi o să mai vorbim. 

— Ai idee când? 

Trebuia să-l viziteze pe Rusty, apoi să vorbească din 
nou cu Butch. Ţinând cont și de timpul pe care trebuia 
să i-l dedice și lui Annie, asta însemna cel puţin câteva 
zile. 

— La sfârșitul săptămânii, sugeră el. Sau poate chiar în 
prima zi din săptămâna următoare. 

Păru puţin dezamăgită, dar își notă în agendă. 

— Te sun dacă până atunci nu primesc nici o veste de la 
tine. 

— Sunt convins, o tachină el, apoi o sărută repede pe 
obraz. Nu ai fi ajuns regina imobiliarelor din zonă dacă ai 
fi stat cu mâinile în sân. 

Tocmai dădea să plece când își aminti de cealaltă 


întâlnire a ei din această dimineaţă. Faptul că uitase ceva 


atât de important era o dovadă de cât de distras era de 
atitudinea rebelă a lui Annie. 

— Vrei să îmi faci o favoare? o întrebă pe Mary Vaughn. 

— Desigur. 

— Când vorbeşti cu prietenul tău dezvoltatorul în 
dimineaţa asta, menţionează-i și numele meu, bine? 

— Te superi dacă te întreb de ce? 

— Să spunem că totul face parte din acest plan pe care 
îl am în minte. 

Intuind că ar putea profita de asta ca să parafeze cu el 
tranzacţia pentru proprietate, ea îi spuse: 

— Ai putea veni cu mine chiar acum. Sunt sigură că nu 
ar avea nimic împotrivă. Este un tip destul de înţelegător. 

Ronnie se gândi puţin, apoi se hotărî să nu dea curs 
invitaţiei. 

— Trebuie să-mi pun ordine în lucruri mai întâi, îi spuse 
el. Vorbește-i doar frumos despre mine dacă se ivește 
ocazia. 

— S-a făcut, spuse ea imediat. Acum ar fi mai bine să 
fug. Nu dă bine dacă întârzii. 

Ronnie o urmări cu privirea până când urcă în Lexusul 
ei crem și plecă. Aruncă o ultimă privire înapoi spre 
magazinul de feronerie și simţi din nou acea explozie de 
emoție în adâncul sufletului. Îndesă hârtiile pe care i le 
dăduse Mary Vaughn în buzunar și se îndreptă direct spre 
motel. Era timpul să înceapă să facă niște calcule pentru 


a vedea dacă acest vis al lui avea vreo șansă de reuşită. 


Annie o privi încruntată pe doctoriţa McDaniels, 
încercând să-și stăpânească nervii. Stia că ea fusese cea 
care o turnase părinţilor și acum ei aveau să o bată la cap 
până când va începe să coopereze. Toată treaba era o 
mare porcărie. 

Annie se încăpăţână să nu scoată nici un cuvânt chiar 
dacă psihologul o privea nerăbdătoare, așteptând doar ca 
ea să se deschidă și să i se destăinuie. Nu-i păsa, chiar 


dacă părinţii ei îi spuseseră clar că asta însemna că nu 


putea ieși din spital până nu începea să vorbească. 
Adevărul era că era speriată. Cum ar fi fost dacă i-ar fi 
dezvăluit unele dintre cele mai profunde și mai 
întunecate secrete ale ei, iar doctorita ar fi decis că e un 
caz pierdut? Nu, nu-și putea asuma acest risc. 

— Nu am nimic să vă spun, îi spuse într-un final. Nu 
mănânc pentru că nu mi-e foame. 

— Nu? întrebă doctorita McDaniels sceptică. 

— Nu, niciodată. 

— Şi totuși știi că organismul uman trebuie să se 
hrănească pentru a supravieţui, spuse Linda McDaniels. 
Așa cum știi și că este important să bei multe lichide, ca 
sa nu te deshidratezi. Îmi închipui că v-au învăţat toate 
astea la școală. 

— Desigur, spuse Annie. 

Nu avea nici un rost să-i spună că Lacy și chiar și ea îi 
repetaseră aceleași informaţii aproape de un miliard de 
ori în ultima săptămână. Erau arhicunoscute. 

— Atunci să nu mănânci sau să nu te hidratezi este o 
alegere conștientă din partea ta. Înseamnă că ai luat 
intenţionat decizia de a te înfometa până la moarte. De 
ce? 

Annie ridică din umeri. 

— Nu știu. 

— Ba eu cred că știi, o mustră psihologul. 

— Atunci poate îmi spuneţi dumneavoastră, spuse ea. 

Femeia trebuia să mai și muncească pentru cei 75 de 
dolari cât era plătită pe oră! 

De parcă ar fi ghicit provocarea nerostită a lui Annie, 
doctorita McDaniels îi zâmbi. 

— Cred că o să te las să găsești singură răspunsurile, 
Annie. Mai gândește-te la asta și vom relua discuţia 
mâine. La aceeași oră. 

— Credeam că mâine plec acasă, spuse ea, deși i se 
spusese că asta nu se va întâmpla cât timp nu vorbea cu 
psihologul. 


Doctoriţa McDaniels clătină din cap. 


— Nu, decât dacă simt o cooperare totală din partea ta. 
Lacy spune că încă încerci să le păcăleşti pe asistente în 
privinţa porțiilor de mâncare. Am auzit despre sendvișul 
ăla cu curcan pe care ai reușit să-l ascunzi în coșul de 
gunoi, Annie. Faptul că faci așa ceva când ești încă la 
spital îmi dă de înţeles că încă nu înţelegi gravitatea 
situației. 

— Mama și tata v-au spus despre asta? întrebă Annie. 

Doctoriţa McDaniels o privi în ochi. 

— N-a fost nevoie. Nu ne scapă prea multe din ce se 
întâmplă aici. Gândește-te că spitalul este un fel de 
Serenity, dar la scară mai mică. Veștile circulă foarte 
repede cu ajutorul telefonului fără fur din spital. 

— Asta e aiurea, spuse Annie îmbufnată. 

— Nu, asta înseamnă doar că există o mulţime oameni 
în jur care sunt foarte preocupaţi să te faci bine. Dar 
trebuie să vrei și tu asta, Annie. Tu eşti cea care trebuie 
să recunoști că ai o problemă, ca noi să putem să ne 
ocupăm de ea. 

— Ce se întâmplă dacă nu vorbesc? întrebă ea. O să mă 
ţineţi închisă cu cheia toată viaţa? 

— Părinţii tăi nu ţi-au explicat care e alternativa? 

Annie clătină din cap. 

— Nu. 

— Bine, uite ce le-am spus, zise ea, aruncându-i o 
privire pătrunzătoare lui Annie, care o neliniști. Dacă nu 
tratezi această problemă la modul cel mai serios, nu îmi 
rămâne decât să recomand să fii internată într-un un 
centru de tratament. 

— În nici un caz! protestă Annie. 

— Ba da, chiar așa! răspunse psihologul. Deci iată care 
sunt opţiunile tale, Annie. Fie, dacă începem să facem 
niște progrese aici, iar tu mănânci tot ce este în meniurile 
pe care tu şi Lacy pe stabiliţi împreună, îţi voi da drumul 
să pleci acasă și vom continua să avem ședințe în fiecare 


zi după școală, fie te transfer la un centru de tratament 


specializat în tulburări de alimentaţie. Sunt vreo două în 
stat pe care ţi le recomand. 

— Asta ar însemna să plec din Serenity și să-mi părăsesc 
toţi prietenii? întrebă Annie neîncrezătoare. Pentru cât 
timp? 

— Atât cât va fi nevoie. 

Annie clătină din cap. 

— Părinţii mei nu vor fi niciodată de acord să fiu trimisă 
departe. 

— Au fost deja, spuse doctoriţa McDaniels. Deci ce 
alegi? 

Annie se uită la ea consternată. 

— Ar trebui să particip la ședințele astea stupide în 
fiecare zi după școală? 

— Până când îţi vei da seama de ce faci asta, da. Nu 
putem remedia problema până când nu o accepţi şi nu o 
înţelegi, urmând ca noi să stabilim un plan pe baza căruia 
să te ajutăm să te faci bine. Cu cât începem mai devreme, 
cu atât te vei însănătoşi mai repede şi vei scăpa de mine. 

Nimeni nu-i explicase nimic despre înţelegerea 
aceasta. Era groaznic, se gândi Annie. 

— Și dacă am un fel de revelaţie? 

— Asta ar grăbi procesul de vindecare, recunoscu 
psihologul. Cred că vom fi cu toţii mult mai fericiţi dacă 
în primul rând ai înţelege ce te-a împins să aluneci pe 
panta asta. Așa, riscul să se întâmple din nou scade 
simţitor. Deci, mâine, la aceeași oră. Dacă atitudinea ta 
se îmbunătățește și te decizi să fii sinceră și cu Lacy, 
atunci putem discuta despre plecarea ta acasă. 

— Da, în fine, mormăi Annie. 

Șansele ei de a ieși de aici erau aproape inexistente 
dacă nu vorbea. Ar fi poate mai bine să se conformeze. 
Mama și tatăl ei erau de partea medicilor. Pentru prima 
dată, fuseseră foarte uniţi. 

Era destul de fain, într-un fel. Avea o bănuială că, dacă 
o să dureze suficient de mult, se vor dezmetici şi vor 


înţelege ceea ce Annie știa deja — că încă se mai iubesc. 


Işi dăduse seama de asta de prima dată când remarcase 


felul în care se uitau unul la celălalt după ce se trezise din 
comă. Poate că, în final, își va recăpăta familia. Dacă s-ar 
întâmpla asta, ar merita să suporte această ședere absolut 


inutilă în spital. 

— Cum s-a descurcat Annie la ședința de terapie de azi? 
o întrebă Maddie pe Dana Sue, care trecuse pe la Salonul 
din Colț a doua zi dimineaţă. Dacă ai timp pentru un 
ceai, hai să ieşim afară și să stăm pe terasă. Vremea este 
superbă, și tu arăţi de parcă ţi-ar prinde bine o pauză. 

— Sincer, nici nu mai știu dacă vin sau dacă plec, 
recunoscu Dana Sue, turnându-și o ceașcă de ceai Earl 
Grey dintr-unul dintre recipientele de la cafeneaua din 
spa și îndreptându-se spre terasă. Merg la spital câteva 
ore dimineaţa, apoi o iau de la capăt după-amiaza și seara. 
Între timp încerc să ţin pasul cu toată hârțogăria de la 
restaurant. 

— Nu cumva stă și Ronnie la spital destul de mult? 

Dana Sue confirmă din cap. 

— Și, crede-mă, asta îmi măreşte şi mai mult nivelul de 
stres. 

Închise ochii și întoarse fața spre soarele care se 
strecura printre copaci. Căldura care o învăluia o făcea să 
se simtă ca în rai. Dacă ar fi putut, ar fi stat aici toată 
ziua. 

— Aţi putea la fel de bine să vă împărţiţi orele de vizită, 
astfel încât nici unul dintre voi să nu fie nevoit să 
petreacă atâta timp acolo, sugeră Maddie, studiind-o 
atent pe Dana Sue. Nici nu v-aţi mai intersecta atât de 
des. Dacă asta îţi dorești cu adevărat, spuse ea cu un aer 


atotcunoscător. 


— În teorie, este o idee excelentă, spuse Dana Sue. Dar, 


în momentul de faţă, se pare că este nevoie să mergem 


împreună la Annie pentru a o convinge să facă ceva. 
Dacă nu, ea încearcă doar să ne asmută unul împotriva 
celuilalt. La naiba, încearcă să facă asta când chiar și 
atunci când suntem amândoi în aceeași cameră. Atunci 
mă provoacă pentru a-mi stârni sentimentul de vinovăţie 
și apoi stoarce niște lacrimi ca să-l înduioșeze pe Ronnie. 

— Ai ceda dacă el nu ar fi acolo să te sprijine? 

— Nu, spuse Dana Sue. Am încetat să mă prefac că 
totul se va rezolva de la sine. 

— Ar fi cedat Ronnie dacă nu erai tu prin preajmă? 

— Mi-ai pus o întrebare de un milion de dolari, spuse 
Dana Sue. El a fost neașteptat de sever cu ea până acum, 
dar știu că asta îl omoară. Scutură din cap, hotărâtă să-i 
acorde mai mult credit. Nu, nu ar ceda. Stie cât de 
important este. 

— Are idee despre tipul de stres la care ești supusă și cât 
de grav poate fi pentru tine? întrebă Maddie îngrijorată. 

Dana Sue clătină din cap. 

— Nu. Cel puţin, eu n-am scos nici o vorbă despre 
starea mea de sănătate. Din păcate, noaptea trecută, la 
restaurant, Erik s-a scăpat și i-a dat tot felul de indicii. 
Nu sunt sigură dacă Ronnie s-a prins sau nu. Din când în 
când, totuși, îmi aruncă o privire care mă face să-mi pun 
câteva întrebări. Și se comportă ciudat dacă are impresia 
că n-am mâncat trei mese pe zi. Chiar dacă a aflat ceva, 
nici nu vreau să știu. Nu aș putea să mai suport și mila lui 
pe lângă toate celelalte. 

— S-ar putea să fie vorba despre o îngrijorare sinceră, nu 
de milă, o corectă Maddie. Încă nutrește sentimente 
pentru tine, Dana Sue. Ştii că așa e. 

— Nu pot să fac faţă la asta acum, zise, privindu-și 
obosită prietena. Sunt frântă de oboseală. Aș da orice 
pentru o noapte ca lumea de somn. Dar nu cred că voi 
avea parte de una până când Annie nu se întoarce acasă. 

— Ai idee când va fi asta? 

— Dacă i-ar veni minţile la cap și s-ar ţine de program, 


ar putea fi mâine sau poimâine, dar e încăpăţânată până 


în măduva oaselor, spuse Dana Sue cu tristeţe. Din câte 
mi-a spus doctorita McDaniels, astăzi a fost doar cu puţin 
mai cooperantă, chiar și după ce eu și Ronnie ne-am luat 
amândoi de ea aseară. 

Când Maddie încercă să răspundă, Dana Sue ridică 
mâna. 

— Nu pot vorbi despre asta chiar acum, bine? Sunt la 
capătul puterilor. În plus, eu am venit aici să-ţi 
mulțumesc că l-ai convins pe Ty să treacă s-o viziteze în 
repetate rânduri. Sunt sigură că un spital este ultimul loc 
în care și-ar dori să fie, dar a fost foarte bine că a trecut 
pe aici. 

— Este foarte îngrijorat pentru ea, mărturisi Maddie. De 
fapt, reacţia lui m-a luat prin surprindere. Cred că se 
simte vinovat dintr-un motiv pe care nu-l cunosc. Am 
încercat să vorbesc cu el. Și Cal la fel. l-am spus că ceea 
ce s-a întâmplat n-a fost vina lui. 

— Este adevărat, dar el a fost acolo în noaptea în care s- 
a întâmplat, îi spuse Dana Sue. Ştiai asta? 

Maddie părea uluită. 

— Habar n-am avut. 

— De fapt, nu când s-a întâmplat, ci mai devreme, 
explică Dana Sue. Annie avea petrecerea aia în pijamale 
despre care am vorbit, și Ty și alţi băieţi au trecut și ei pe 
la noi, deși îi interzisesem cu desăvârşire lui Annie să 
invite băieţi. l-am văzut când plecau. După tot ce s-a 
întâmplat, nu am apucat să discut cu ea despre asta. 

— O să vorbesc cu Ty în seara asta, spuse Maddie, 
încruntându-se. Stie că nu are ce căuta la nici o petrecere 
când părinţii nu sunt acasă. 

— Știind ce simte pentru Annie, pe care o vede ca pe o 
altă soră mai mică, probabil că a simţit că ar fi trebuit să 
aibă grijă de ea în noaptea aceea, reflectă Dana Sue. 
Habar n-am ce s-a întâmplat cât a fost și el acolo — mult 
dans, bănuiesc, dar s-ar putea să se simtă responsabil 
pentru ceea ce s-a petrecut mai târziu, chiar dacă plecase 


de mult. Te rog să-i mai spui și tu încă o dată că nimic 


din toate astea nu au fost din vina lui, că totul a început 
cu mult timp înainte de acea noapte. 

Maddie dădu din cap. 

— Cred că voi avea și o altă discuţie serioasă legată de 
vizitele pe care le face în casele prietenilor când părinţii 
nu sunt prin preajmă. Linerii de vârsta lui trebuie să fie 
supravegheați de un adult. Ştie că asta este regula, chiar 
dacă este casa ta și chiar dacă a considerat-o întotdeauna 
ca pe a doua lui casă. 

— Doar să nu-i interzici cumva să petreacă timp cu 
Annie, o rugă Dana Sue. Îl adoră. În acest moment, el 
este o piesă importantă din mecanismul ei de sprijin. 

Maddie zâmbi. 

— Știu. Am văzut-o cum se uita la el de parcă i-ar fi dat 
și luna de pe cer. 

— Aș vrea ca şi el s-o privească la fel, spuse Dana Sue, 
apoi adăugă cu speranţă în glas: N-ar fi grozav dacă, 
cândva în viitor, ei doi ar fi împreună? 

— Cândva, într-un moment destul de îndepărtat în 
viitor, răspunse Maddie. Dar, da, ar fi grozav. Acum însă, 
tot ce-l interesează pe Iy este baseballul. Și tot ce mă 
interesează pe mine este să-l văd intrat la o facultate 
bună. Eu și Cal încă avem discuţii în privinţa asta, 
pentru că el crede că Ty ar putea deveni jucător 
profesionist chiar din timpul liceului, și acel descoperitor 
de talente pe care l-a invitat să-l vadă jucând este și el de 
aceeași părere. Până acum, Bill nu a fost nici pro, nici 
contra, ceea ce înseamnă că depinde doar de mine să-l 
conving pe Ty că facultatea este importantă. Te-ai fi 
gândit că dintre toţi, tocmai Cal ar fi trebuit să fie cel 
care să înţeleagă cel mai bine importanţa unei educaţii 
academice, din moment ce lui i-a prins foarte bine când 
cariera de jucător de baseball s-a încheiat atât de abrupt. 

Dana Sue o privi cu o expresie melancolică. 

— Mi-aș dori ca Annie să aibă același tip de probleme 
în aceste momente — lucruri drăguţe, normale, specifice 


unei adolescente. 


— O, draga mea, o să treacă și situaţia asta de criză, 
spuse Maddie, privind-o înţelegătoare. Va veni o zi în 
care tot ce te va interesa va fi dacă Annie se întoarce 
acasă la timp de la o întâlnire și dacă notele ei sunt 
suficient de bune pentru a intra la facultatea pe care vrea 
să o urmeze. 

— Nu prea sunt șanse ca acea zi să sosească prea curând 
pentru mine, exclamă Dana Sue cu sinceritate. Trebuie 
să plec. Vreau să trec pe la restaurant înainte de a mă 
întoarce la spital. O să le rămân datoare lui Erik și lui 
Karen cu niște măriri substanţiale de salariu pentru cum 
s-au implicat, dar sunt unele lucruri pe care trebuie să le 
fac singură. Aș da orice doar ca să-mi petrec o seară acolo 
gătind. Mi-e dor de asta. 

— Ei bine, chiar dacă nu ai timp să gătești, măcar 
mănâncă și tu ceva ca lumea cât stai pe acolo, o sfătui 
Maddie. Am auzit că mâncarea este extraordinară, chiar 
și în absenţa proprietarului. 

Dana Sue zâmbi. 

— Slavă Domnului pentru asta. Se aplecă și o îmbrăţișă 
cu toată dragostea pe prietena ei. Mulţumesc că m-ai 
ascultat. 

— Oricând, spuse Maddie. Și Ronnie este un ascultător 
destul de bun, să ştii. Si miza lui e la fel de uriaşă ca şi a 
ta în situaţia de faţă. 

— Stiu, murmură Dana Sue. 

Doar că nu voia să înceapă să se încreadă din nou în el 
și să descopere că toate promisiunile lui de a rămâne în 
Serenity erau apoi încălcate, precum jurămintele pe care 


i le făcuse în ziua în care se căsătorise cu ea. 


Annie se simţea destul de obosită și dărâmată după o 
altă sesiune inutilă cu doctorita McDaniels. Îi era din ce 
în ce mai greu să nu cedeze la insistenţele psihologului, 
mai ales că știa că ar putea rămâne blocată aici zile 
întregi dacă nu coopera sau, mai rău, ar putea ajunge 


într-o pușcărie, departe de casă, unde ar fi hărțuit-o până 


ar fi cedat. Trebuia să existe niște legi care să interzică 


relele tratamente asupra unui copil, nu? Poate că ar 


trebui să o întrebe pe Helen despre asta. 

Se auzi o bătaie ezitantă în ușă, care apoi se deschise. 
Ty își băgă capul înăuntru, cu o expresie ezitantă pe faţă. 

— Pot să intru? 

Annie se lumină la faţă când îl văzu. Arăta atât de 
bine, mai ales îmbrăcat așa în blugi și cu un tricou vechi 
cu Atlanta Braves. 

— Sigur, spuse ea nerăbdătoare, dorindu-și să fi apucat 
să se aranjeze mai devreme. Probabil că arăta groaznic. 
N-ar trebui să fii la școală? 

— Am chiulit de la ore, recunoscu el, trăgând un scaun 
lângă pat. 

Se uită la el șocată. 

— Ca să vii să mă vezi? 

El dădu din cap, părând stânjenit. 

— Pentru că, de fiecare dată când am venit, camera era 
tot timpul plină fie cu alţi colegi, fie cu ai tăi sau cu 
mama. Am vrut să vorbesc cu tine când suntem singuri. 

— Eşti conştient că mama ta o s-o ia razna când o să 
afle. Probabil că şi antrenorul Maddox la fel. Nu este 
foarte strict în privinţa prezenţei la ore a jucătorilor? 

— O, ba da, recunoscu Ty. Dar acum este tatăl meu 
vitreg. Sper să-l pot convinge s-o lase mai moale. 

— Asta doar în visele tale, îl tachină ea. Probabil crede 
că trebuie să se comporte și mai dur cu tine decât cu 
oricine altcineva, așa că tu vei fi dat drept exemplu, chiar 
dacă ești jucătorul lui vedetă. 


Ty ridică din umeri. 


— Nu contează. Trebuia să vorbesc cu tine despre ceea 
ce s-a întâmplat. 

— Te referi la noaptea în care mi s-a făcut rău, spuse ea, 
simțind cum îi dispare tot entuziasmul provocat de vizita 
lui. 

— Exact. Și despre faptul că eu și ceilalți băieţi am fost 


acolo. Simt că și prezenţa noastră a agravat situaţia. 


— Este o tâmpenie! Erai plecat de-o groază de vreme 
când am leșinat. 

— Poate că ai dreptate, dar este a doua oară când ai 
leșinat și eu am fost prin preajmă. 

— Nu a fost la fel ca la nunta mamei tale, insistă Annie. 
Atunci am fost doar puţin ameţită. 

— Din cauza faptului că nu mănânci, spuse Ty. Şi 
amândoi ştim că nu a fost un simplu fapt lipsit de 
importanţă. Am aflat totul despre anorexie de la școală, 
Annie. Nu este de joacă. Sunt îngrijorat pentru tine. 

Se uită la el, surprinsă că recunoștea un asemenea 
lucru. 

— De ce? 

— Era să mori, fir-ar să fie, de aceea, spuse el, ridicând 
vocea. Tu nu îţi dai seama cât de înfricoșător este pentru 
toţi cei din jurul tău? Sarah și Raylene sunt îngrozite. 
Mie mi se face rău doar gândindu-mă la ce s-ar fi putut 
întâmpla. Și noi toţi ne simţim vinovaţi pentru că am 
văzut ce făceai și nu am luat atitudine, preferând să nu 
spunem nimic. Privirea lui întunecată o înfruntă pe a ei. 
Așa că voi lua atitudine aici și acum. Eşti prietena mea. 
La naiba, ești practic ca și familia mea. Ne cunoaştem de 
când eram mici. 

— Știu, șopti ea, bulversată de furia și teama abia 
mascate din vocea lui. 

— Atunci, uite cum facem, spuse el, privind-o fix în 
ochi. Fie că accepţi ajutorul începând din acest moment, 
fie voi sta pe capul tău dimineaţa, la prânz și seara până 
când o vei face. 

Lacrimile îi izvorâră din ochi și i se prelinseră pe obraji. 

— Contează atât de mult pentru tine? 

— Tu contezi atât de mult. Nu doar pentru mine, ci 
pentru o mulţime de oameni. 

Ea îl privi neîncrezătoare. 

— Dar sunt atât de grasă, șopti ea. Nici nu ştiu cum poţi 
să te uiţi la mine. 


Ty se uită la ea șocat, nevenindu-i să creadă. 


— Ai înnebunit cu totul? Sări de pe scaun, deschise un 
sertar de la noptieră și cotrobăi până când găsi o pudrieră. 
Uită-te la tine, îi ceru el, ridicând oglinda mică. Uită-te 
cu atenţie, Annie. Înainte erai frumoasă, dar acum ești 
numai piele și os. 

Annie nu mai suporta să se uite în oglindă. Începu să 
plângă disperată când auzi cuvintele dure. 

Ty aruncă pudriera înapoi în sertar, apoi îi luă mâna în 
a lui. 

— O vreau pe vechea Annie înapoi. Vreau să-ţi văd din 
nou gropiţele. Vreau să te aud râzând din nou. Vreau să 
ieşim cu toţii la pizza și burgeri și să nu te mai văd 
plimbând mâncarea în farfurie şi prefăcându-te că o 
MăNâNCI. 

Annie se agăţă de mâna lui, uluită că toate astea 
contau pentru el. 

— Eu nu știu dacă mai pot fi așa din nou, îi spuse ea. 

— Ba eu cred că poţi, spuse el cu încredere. Pun pariu că 
și psihologul crede la fel, altfel nu și-ar mai pierde timpul 
cu tine. Dar trebuie să-ţi dorești şi tu asta, Annie. Tu 
trebuie să vrei suficient de mult încât să lupţi pentru asta. 
Am auzit că acum refuzi să vorbeşti cu doctorita. Mama îi 
povestea lui Cal despre asta aseară la cină. Te comporţi 
ca şi cum nimic din toate astea nu ar fi ceva grav, dar așa 
este. 

Annie închise ochii ca să nu fie nevoită să-i vadă 
dezamăgirea. Faptul că Ty se luase de ea în felul acesta o 
luase total prin surprindere. Și-ar fi dorit să-i poată spune 
ce voia să audă. Oare credea că ea voia să moară? 

— Hei, spuse el, strângându-i mâna. Uită-te la mine. 

Așteptă răbdător până când ea cedă în cele din urmă și 
îl privi în ochi. 

— Știu că ești speriată. Şi știu şi ce ne-a spus profesorul 
la ora de educaţie sanitară despre anorexie, că este o 
formă ciudată de control. Aşa că, uite cum văd eu toată 
situaţia, îi spuse el zâmbind. Dacă ai fost suficient de 


puternică pentru a te controla în felul acesta să nu 


mănânci, atunci ești suficient de puternică pentru a face 
același lucru și în sens opus. Trebuie doar să-ţi dorești 
asta, spuse el, zâmbind larg. Și, până când îţi vei dori 
îndeajuns de tare să faci asta pentru tine, consideră-mă 
pe mine conștiința ta. O să mă ţin scai de tine. 

Annie nu era sigură că ar putea vedea un dezavantaj în 
asta, dar ştia că există unul. A-l avea pe Ty prin preajmă 
de fiecare dată când avea nevoie de cineva ar fi ca un vis 
devenit realitate. Dar faptul că ştia că era acolo doar 
dintr-un singur motiv, să se asigure că ea mănâncă, ei 
bine, asta nu i se mai părea la fel de grozav. De fapt, era 
cam umilitor. 

— Pot să mă descurc și singură, îi spuse ea, nedorind ca 
el să știe cât de speriată era că nu va reuși să facă asta. 

El încuviinţă din cap. 

— Eu cred că poţi. Oricum, n-o să te scap din ochi până 
nu mă asigur că ești pe calea cea bună. 

— Mama ta te-a trimis aici? întrebă Annie. 

Clipi la întrebare. 

— Nu, de ce? 

— Mama mea? 


Clătină din cap. 


Annie se lăsă pe spate pe perne, mulţumită că el făcuse 
asta din proprie iniţiativă. Poate că lui într-adevăr îi păsa 
de ea, măcar un pic. Nu era ca și cum ar fi fost îndrăgostit 
de ea sau ceva de genul acesta, dar era acel început după 
care tânjise dintotdeauna. 

Pentru prima dată de când viaţa ei scăpase cu totul de 
sub control, se simţi motivată să o readucă pe făgașul 
normal. Poate că data viitoare când doctorita McDaniels 


va trece pe la ca, Va avea ceva de spus. 


Ronnie se aflase chiar în capătul holului când îl văzuse 
pe Ty strecurându-se în camera lui Annie. Având în 
vedere ora, era destul de clar că puştiul chiulise de la 
şcoală ca să vină s-o vadă. Motivul pentru care făcuse 


asta trebuie să fi fost unul destul de important. 


Ronnie așteptase ceva vreme înainte de a păși înapoi 
pe hol și de a se opri în faţa ușii. Prinsese doar câteva 
frânturi din ceea ce îi spunea Ty lui Annie și aproape 
nimic din răspunsurile ei, dar auzise suficient cât să simtă 
un val de admiraţie pentru Ty. 

Încă stătea acolo când Ty ieși în sfârșit din cameră. 

— Ronnie, spuse Ty, cu un aer puţin vinovat. N-am 
știut că ești pe aici. 

— Acum am picat și eu, minţi Ronnie. Apreciez că ai 
venit să-ţi petreci puţin timp cu Annie. 

— Mi-am făcut griji pentru ea, spuse adolescentul 
ridicând din umeri. 

— Și eu. 

Ronnie se gândi să mai spună ceva, apoi decise că 
băiatul trebuia să ştie cât de recunoscător era pentru 
unele dintre lucrurile pe care i le spusese lui Annie, niște 
adevăruri grele pe care ceilalţi se feriseră să i le spună 
pentru a o menaja. 

— Uite ce e, Ty, nu încercam să trag cu urechea, dar am 
auzit ceva din ceea ce ai spus acolo. Cred că ai reușit să o 
faci să înţeleagă într-un mod în care nici unul dintre noi 
am reușit s-o facem. Nici nu am cuvinte să-ţi spun cât îţi 
sunt de recunoscător. 

Ty își îndreptă umerii, părând dintr-odată mai înalt. 

— Fiecare cuvânt pe care i l-am zis a fost cât se poate de 
sincer. 

— Știu că așa a fost. De aceea sunt atât de impresionat. 
Ai devenit un tânăr foarte matur. 

Ty zâmbi timid. 

— Nu sunt atât de sigur că mama va fi de acord cu asta 
când va afla că am chiulit de la şcoală ca să vin aici. 

Ronnie îi trecu un braţ pe după umăr. 

— Lasă-mă pe mine să mă ocup de mama ta. 

Ty îl privi ușurat. 

— Și tatăl meu vitreg? El este antrenorul meu de 


baseball și are niște reguli stricte despre chiulul de la ore. 


— O să vorbesc și cu el, promise Ronnie. De fapt, de ce 
să nu ne ocupăm de asta chiar acum? Mai ai ore în după- 
amiaza asta? 

Ty clătină din cap. 

— Atunci o voi suna pe mama ta să văd dacă ea și tatăl 
tău vitreg pot veni să se întâlnească cu noi la un 
milkshake la Wharton. Sună bine? întrebă el, 
îndreptându-se spre ieșire. 

— Sigur, spuse Ty. Se uită într-o parte, apoi îi aruncă lui 
Ronnie o privire timidă. Eu nu știu tot ce s-a întâmplat 
atunci când ai plecat din oraș, dar mă bucur că te-ai 
întors. Tu și Dana Sue aţi fost mereu grozavi împreună. 
Pentru mine, aţi fost ca o a doua pereche de părinţi, știi? 

Ronnie simţi cum îl podidesc lacrimile când îi auzi 
comentariul. 

— Mulţumesc. Și eu m-am simţit mereu așa. 

Înainte să se pună pe sine sau pe Ty într-o situaţie 
jenantă și să-i curgă o lacrimă, își scoase telefonul mobil, 
apoi își dădu seama că habar n-avea care era numărul de 
la Salonul din Colt. Îi întinse telefonul. 

— De ce nu o suni tu pe mama ta? 

Ty se uită la telefon de parcă ar fi fost contaminat. 

— În nici un caz. Cursurile mele ar trebui să se termine 
peste zece minute. 

— Aha, spuse Ronnie. Atunci spune-mi numărul. 

— Aste este o idee mult mai bună, spuse Ty. 

Când Maddie răspunse, Ronnie chicoti când îi percepu 
nervozitatea din voce. Era evident că era copleșită de tot 
ce făcea acolo. 

— Mi se pare că am sunat la momentul potrivit, îi spuse 
el. 

— Ronnie? 

— Da. 

— Aici a fost ca la balamuc toată după-amiaza. Îmi pare 
rău dacă ţi-am răspuns pe un ton mai arțăgos. 

— Nici o problemă. N-ai putea să mai faci și tu câte o 


pauză? întrebă el, zâmbindu-i conspirativ lui Ty. 


— Ți se pare că asta fac? spuse ea. 

— Nu, tocmai de aceea cred ar trebui s-o faci. Totul va 
părea mult mai puţin stresant când te vei întoarce la 
treabă. 

— Nu ştiu, protestă ea. Biroul meu este ticsit de hârtii. 

— Și crezi că se va schimba situaţia dacă lipsești și tu o 
oră? 

— Probabil că nu, recunoscu ea. 

— Atunci ne vedem la Wharton. Mi s-a făcut poftă de 
un milkshake cu ciocolată. La fel si fiului tău. 

Urmă o tăcere lungă la celălalt capăt al firului, înainte 
ca ea să spună pe un ton prudent: 

— Poftim? 

— Ne întâlnim la Wharton în zece minute, Madelyn, 
spuse el. Invită-l și pe noul tău soț. 

— Vrei să-l aduc și pe Cal când se pare că fiul meu a 
chiulit de la școală în această după-amiază? Ai 
înnebunit? 

— Nu prea cred. Ne vedem în zece minute. 

Ronnie închise înainte ca ea să-l mai poată încolţi cu 
și mai multe întrebări. 

Ty îl privi îngrijorat. 

— Chiar crezi că vei reuși să faci asta? Să mă scapi de 
probleme, vreau să spun? 

— Nu te îngrijora. Când o să termin de spus toată 
povestea asta, în ochii lor vei fi pe jumătate Maica 
Tereza, pe jumătate Dr. Phil. 

Ty se uită lung la el, apoi zâmbi. 


— Super. 


Ronnie îl înghesui pe Ty în separeul de la Wharton, 
apoi se strecură lângă el, ca să se asigure că puștiul nu 
avea cum să mai fugă. Constată că fusese o mișcare bună 
în momentul în care o văzu pe Maddie cum intră 
valvârtej pe ușă, semănând cu Mama Găină și cu 


Terminator. 


— Vine şi Cal? întrebă el vesel în timp ce ea se așeză în 
faţa lor. 

Lângă el Ty se foi şi evită privirea aprigă a mamei sale. 

— Ar fi bine să-mi explice cineva ce se întâmplă, spuse 
Maddie pe un ton sever. Cu cât mai repede, cu atât mai 
bine. 

Ronnie era bucuros că dăduse comanda în clipa în care 
el și Ty ajunseseră acolo. Împinse puţin mai aproape 
milkshake-ul lui Maddie. 

— la o gură. O să te simţi mai bine. 

— Să nu crezi că o să reușești să mă îmbunezi cu o 
îngheţată, mormăi ea, dar se conformă. 

Nu putuse niciodată să reziste milkshake-urilor sau 
îngheţatei cu sos cald de ciocolată. De fapt, din câte își 
amintea Ronnie, acestea erau plăcerile ei vinovate atunci 
când era supărată. Aveau șanse mari ca ea să se calmeze 
destul de repede. 

Câteva clipe mai târziu, după ce se uitase cu atenţie 
când la Ronnie, când la Ty, de parcă ar fi încercat să se 
hotărască pe care dintre ei să-l strângă de gât mai întâi, 
expresia ei se mai lumină puţin. 

— Bună, dragă, spuse bărbatul cu care se căsătorise cât 
Ronnie fusese plecat din oraș, sărutând-o pe obraz, apoi 
întorcându-se către Ty cu o expresie mult mai 
amenințătoare. 

— Tyler. 

— Aoleu, murmură Ty lângă Ronnie. 

— Maddie, ai de gând să-mi faci cunoștință cu soţul tău? 
întrebă Ronnie grăbit. 

- Ronnie Sullivan, Cal Maddox, spuse ea scurt. Acum 
vreau să vă aud ce aveţi de spus. De ce fiul meu nu a fost 
la școală în după-amiaza asta și de ce este cu tine? 

Ronnie îi îl încurajă din priviri pe Ty, apoi se uită la 
Maddie. 

— De fapt, a fost cu Annie. 


Maddie păru surprinsă. 


— La spital? întrebă ea și își întoarse privirea spre Ty. 
De obicei te duci seara pe acolo. De ce ai chiulit de la ore 
ca să mergi s-o vezi? 

— Pentru că seara sunt prea mulţi oameni în jur, spuse 
Ty. Am crezut că poate dacă aș putea să vorbesc așa cum 
trebuie cu ea — știi, să stăm faţă-n faţă — poate că aș putea 
s-o fac să vadă cât de rău a ajuns. 

Maddie se lăsă pe spate, siderată. Lângă ea, Cal nu știa 
dacă să fie mândru sau supărat pe el. În cele din urmă se 
hotărî să rupă tăcerea. 

— Și? spuse el. Cum a mers? 

Ty se uită spre Ronnie pentru confirmare. 

— Destul de bine, cred. Cred ca ea chiar a înţeles ce i- 
am spus. 

— A fost uimitor, spuse Ronnie. Eram pe hol și am auzit 
câte ceva. Ar trebui să fii foarte mândră de el, Maddie. 
Nu a slăbit-o nici o secundă pe Annie. l-a spus niște 
lucruri pe care mie mi-a fost frică să i le spun. Se uită la 
Cal. A citat o mulţime de chestii pe care le-a auzit la 
școală despre anorexie. 

Cal dădu încet din cap. 

— Mă face să mă simt mai bine să ştiu că şi-au învăţat 
lecţia, dar... 

Ronnie interveni: 

— Uite, Cal, știu că Ty a greșit când a chiulit de la ore, 
dar cred că de această dată a făcut-o din motive bine 
întemeiate. Nu ai putea să-l ierţi? 

Cal era în mod clar împărţit între nevoia de a respecta 
regulile și recunoașterea faptului că Ty făcuse un bine. Se 
pare că în cele din urmă luă o decizie, pentru că îi zâmbi 
lui Ty. 


— Eu nu am de gând să tolerez ceea ce ai făcut... îi spuse 


el. 
— Nici eu, a adăugat Maddie cu severitate. 
— ... dar sunt foarte mândru de tine, continuă Cal. Și, 


din moment ce, tehnic vorbind, sezonul de baseball va 


începe abia peste câteva luni, nu cred că trebuie te 
suspend de la un meci pentru că ai încălcat regulile. 

Expresia lui Maddie se înmuie. 

— Și îţi voi scrie un bilet pe care să i-l dai profesorului 
tău în care o să-i explic că ai avut permisiunea de a lipsi 
de la ore din cauza unei probleme de familie și că a fost 
vina mea că nu ţi-am dat bileţelul în avans. 

Ty păru vizibil ușurat. 

— Mulţumesc. Promit că nu voi mai niciodată face așa 
ceva. Am crezut că este important și mi-a fost teamă că 
amândoi veţi spune nu dacă v-aș fi întrebat. 

— Chiar a fost important, motiv pentru care nu te 
certăm, spuse Cal. Dar să nu-ţi intre în cap că poţi face 
din nou o cascadorie de genul acesta și să te aștepți să te 
mângâiem pe cap după aceea. Data viitoare, întreabă. 

— Da, domnule, spuse Ty solemn. Aș putea să-mi iau 
un burger? Am sărit peste masa de prânz ca să am timp să 
ajung la spital. 

— Spune-i lui Grace că fac eu cinste, îi spuse Ronnie, 
ridicându-se pentru a-l lăsa să iasă afară din separeu. 

După ce plecă, Ronnie se întoarse cu faţa spre Maddie. 

— A crescut de când am plecat. 

Îl urmări cu privirea pe Ty înainte de a se întoarce spre 
el. 

— În unele zile regret asta, dar trebuie să recunosc că nu 
am fost niciodată mai mândră de el cum m-am simţit 
astăzi. 

— Și eu la fel, spuse Cal. Chiar crezi că a reușit s-o facă 
pe Annie să înţeleagă? 

— Voi afla mai multe după ce va avea următoarea 
ședință cu doctorita McDaniels, spuse Ronnie. Dar chiar 
cred că a reușit. Dacă e așa, îi rămân dator toată viaţa. 

Maddie se întinse și îi strânse mâna. 

— Cu toţii îi vom fi datori. 

Acum, că ajutase la aplanarea situaţiei lui Ty, Ronnie 
se lăsă pe spate și aruncă o privire lungă și gânditoare 


spre Cal Maddox. 


— Așadar, domnule antrenor, spuneţi-mi cum aţi 
cucerit-o pe a doua cea mai grozavă femeie din Serenity! 

— A doua cea mai grozavă! protestă Maddie. 

Ronnie îi zâmbi. 

— Dana Sue este în fruntea listei mele, dragă, dar tu cu 
siguranţă te plasezi imediat după ea. 

Cal o privi pe Maddie cu atâta căldură încât Ronnie 
simţi brusc nevoia să-i ceară lui Grace Wharton să 
pornească aerul condiţionat. 

— Îmi pare rău că te contrazic, îi spuse el lui Ronnie. 
Dar orice sondaj aș face, Maddie iese pe primul loc. 

Îşi strecură braţul prin al lui Cal și îi zâmbi lui Ronnie. 

— Și așa ai aflat pe scurt cum m-a cucerit. 

— Cred că va trebui să așteptăm să-mi dau şi eu cu 
părerea dacă te merită, spuse Ronnie. 

Maddie râse. 

— Nu ai dreptul la o părere. 

Cal se aplecă peste masă și îi întâlni privirea. 

— Poate că ar trebui să vorbim despre cum ai lăsat o 
femeie ca Dana Sue să-ţi scape. 

Ronnie nu tresări sub privirea directă a lui Cal. 

— Este o întrebare foarte ușoară. Din prostie, pur și 
simplu, spuse el și îi făcu cu ochiul lui Maddie. Și, ca să 
știi, m-am mai deșteptat de atunci. Nu se va mai 
întâmpla a doua oară. 

Maddie îl privi cu seriozitate şi îi spuse: 

— Mă bazez pe asta, Ronnie Sullivan. Vorbesc serios, 
pentru că, dacă îi frângi iar inima, nu voi mai răspunde 
de faptele mele când o să dau cu ochii de tine. 

— Și eu o voi susţine, spuse Cal. 

Ronnie le zâmbi celor doi, impresionat că făcuseră 
imediat front comun. 

— Nu vă faceţi griji. Am un plan. 

— Vrei să ni-l împărtășești și nouă? întrebă Maddie, 
fiind evident că reușise să-i stârnească curiozitatea. 

— Nu până când nu-mi pun toate lucrurile în ordine, îi 


spuse Ronnie. Și chiar și atunci, cred că Dana Sue ar 


trebui să fie prima care să afle despre el. 

— Acest plan al tău implică vechiul magazin de 
feronerie? întrebă Maddie. 

Ronnie se încruntă. 

— De unde naiba știi despre asta? 

— Dragul meu, acesta este Serenity. Ai uitat că aici 
bârfa se propagă cu viteza luminii? 

N-ar fi trebuit să uite aşa ceva, recunoscu în sinea lui 
Ronnie. Simţise pe pielea lui cât de repede se 
răspândiseră bârfele despre infidelitatea lui. Desigur, de 
data aceasta crezuse în promisiunea lui Mary Vaughn de 
a păstra discreţia. 

— Șterge-ţi încruntarea aia de pe faţă, îl sfătui Maddie. 
Mary Vaughn nu a scos un cuvânt. Cel puţin o jumătate 
de duzină de oameni au trecut cu mașina pe acolo în timp 
ce tu te uitai la locul acela zilele trecute. Si antenele lui 
Grace s-au ridicat în clipa în care v-a văzut pe tine și pe 
Mary Vaughn coborând din mașini în capătul străzii. 
Dacă ai fi vrut să păstrezi secretul, ar fi trebuit să te duci 
acolo în toiul nopţii. 

— O să ţin minte asta data viitoare, spuse Ronnie. Ar fi 
mai bine să merg să-i plătesc lui Grace și să plec de aici. 
Acum, că o parte din mister a fost deja dezvăluit, mai 
bine aș începe să mă mișc cât mai repede. Trebuie să dau 
nişte telefoane. 

— Să nu amâni prea mult până îi spui și Danei Sue. Cu 
siguranţă îi vor ajunge și ei la urechi aceleași bârfe pe 
care le-am auzit și eu, îl avertiză Maddie. 

Și, bănuia Ronnie, probabil că deja îi răstălmăcise 
tăcerea ca fiind o mare conspirație cu scopul de a-i 
ascunde ceva. 

— O să-i spun în clipa în care voi avea ceva concret, 
promise el. 

Maddie tresări. 

— S-ar putea să aveţi percepții diferite despre momentul 
în care ar trebui să se întâmple asta. 


Ronnie oftă. 


— Mai mult ca sigur, dar asta e tot ce pot să fac. Dacă ea 
îţi spune ceva... începu el. 

Maddie zâmbi și își ridică mâinile. 

— Nu știu nimic. 

Cal, care tăcuse pe tot parcursul schimbului de replici, 
luă în sfârșit cuvântul. 

— Vrei sfatul meu? 

— Sigur, spuse Ronnie. 

— Spune-i tot ce este de spus chiar acum. Poate că nu 
am o istorie la fel de îndelungată cu Dana Sue cum o ai 
tu, dar majoritatea femeilor se supără dacă sunt ultimele 
care află ceva, mai ales când veștile au legătură cu cineva 
care încearcă să se împace cu ele. 

— Chiar dacă nu este nimic bătut în cuie? întrebă 
Ronnie neîncrezător. Chiar dacă mâine ar putea pica 
totul? 

— Chiar și atunci, spuse Cal, aruncând o privire spre 
Maddie pentru confirmare. 

— Are dreptate, spuse ea. Vorbeşte cu ea acum, Ronnie. 
Cu cât o implici mai repede în planul tău, cu atât mai 
repede va începe să simtă că sunteţi din nou o echipă. 

— Bine punctat, spuse dând din cap. Voi vorbi cu ea cu 
prima ocazie. 


Cu puţin noroc poate că nu va fi deja prea târziu. 

Când Dana Sue intră în bucătărie la Sullivan pe la ora 
patru, Erik o întâmpină cu o privire agitată. 

— Ce s-a întâmplat? întrebă ea imediat. 

— Dădaca lui Karen a lăsat-o iar cu ochii în soare, spuse 
el, în timp ce încerca disperat să facă jumătate de duzină 
de lucruri deodată. 

Tăvăli somnul într-un amestec picant de mălai, îl puse 
într-o tigaie, apoi o băgă în frigider şi scoase salata verde. 


Fasolea verde tăiată în prealabil era gata să fie pusă la 


aburi, migdalele blanșate erau într-un bol pentru a fi 
folosite pe post de garnitură și avea o oală cu bame 
înăbușite pe aragaz. 

Dana Sue îl dădu imediat laoparte din calea ei. 

— O să mă ocup eu de salate. Care sunt specialităţile 
bucătarului din seara asta? 

— Slavă Domnului că s-a întâmplat în mijlocul 
săptămânii. Cred că putem scăpa doar cu una singură. O 
să merg pe paste cu creveţi sotaţi în sos de unt, usturoi și 
vin alb, spuse el. Se fac rapid și ușor. 

— Perfect. Si ce desert avem? 

O privi cu consternare. 

— Nu am nimic. Nici măcar nu am apucat să mă 
gândesc la asta. M-am concentrat foarte tare ca nu 
cumva să-mi scape vreun ingredient de care aveam 
nevoie pentru felurile principale și garnituri. 

Pentru un patiser, asta era dovada incontestabilă a 
stării lui de stres. 

— Negrese calde cu nuci și îngheţată, îi sugeră ea, știind 
că este ceva ce el ar fi putut să gătească și cu ochii 
închiși. O tavă mare tăiată în pătrate și ai terminat. Cred 
că avem și una dintre plăcintele tale cu mere în 
congelator. O voi scoate acum, ca să ajungă la 
temperatura camerei până când deschidem pentru cină. 
Băgăm o felie în cuptor, punem deasupra o linguriţă de 
îngheţată cu scorțișoară și asta-i tot. 

Erik nu o contrazise, deşi în mod normal s-ar fi certat 
cu ea dacă plănuia să servească ceva ce nu fusese pregătit 
în ziua respectivă. 

— Mai avem îngheţată cu scorţişoară? o întrebă el. 

— Dacă nu mai este, putem să punem din cea de 
vanilie. Știu că din asta avem, spuse Dana Sue. 

O foloseau atât de des încât se asigura mereu că are 
stocuri suficiente. Chiar şi aşa, verifică de două ori în 
timp ce umbla la congelator. 

— De ce nu m-ai sunat în secunda în care ai vorbit cu 


Karen? îl întrebă ea în timp ce scoase plăcinta și o puse 


pe raftul pentru deserturi pentru a se decongela. 

— Ai destule pe cap. Am crezut că o să mă descurc 
singur. Este vorba doar de o singură seară și nici măcar nu 
este una dintre cele mai aglomerate. Nu ar trebui să fie 
mare lucru. 

Ea îi zâmbi. 

— Există un motiv pentru care avem un ajutor de 
bucătar, comentă ea. Uneori chiar este nevoie ca toţi trei 
să fim aici. Stii asta. Nu ești superbucătar. Și eu sunt 
persoana responsabilă de acest restaurant. Data viitoare 
când mai apare o situaţie de criză, sună-mă. 

— Așa o să fac, crede-mă, spuse el, părând parcă mai 
puţin stresat, pe măsură ce începu să se concentreze pe 
sarcina atât de familiară de a amesteca ingredientele 
pentru negresele sale moi și delicioase. Mai este un lucru 
pe care probabil ar trebui să-l știi. 

— Aşa? 

— Unul dintre chelneri a sunat și a anunţat că este 
bolnav, cu două minute înainte să intri pe ușă. Încă nu 
am avut timp să dau telefoane pentru a-i găsi un 
înlocuitor. 

— Care dintre ei? întrebă ea. 

— Paul. 

Dana Sue tresări, încercând să vizualizeze graficul cu 
prezenţa personalului. La mijlocul săptămânii de cele mai 
multe ori se descurcau doar cu doi chelneri, plus băieţii 
care îi ajutau. Paul putea să se descurce de unul singur cu 
un număr foarte mare de clienţi. Nimeni altcineva nu 
mai era capabil de așa ceva. 

— Asta înseamnă că ne bazăm doar pe Brenda, nu? Ea e 
aici de ceva vreme, dar doar cu jumătate de normă și 
întotdeauna am pus-o în tură cu cineva mai 
experimentat. La naiba, nici că se putea întâmpla într-un 
moment mai prost ca ăsta, tocmai acum când lipsește și 
Karen. Și nici nu pot să mă împart și să merg în sală să-i 
dau o mână de ajutor. 


— Mie-mi spui? o compătimi Erik. 


— O să mă gândesc eu la o soluţie, promise Dana Sue, 
exact în momentul în care ridică privirea și îl zări pe 
Ronnie în prag. 

Ea îl studie mijindu-și privirea și luă o decizie pe 
moment, sperând ca în felul acesta să câștige ceva timp. 
O să vadă mai târziu dacă făcuse sau nu o mișcare 
inteligentă. 

— Ştiu că nu ai mai făcut asta de când eram copii, dar 
îţi mai amintești ceva despre meseria de chelner? îl 
întrebă ea. 

— Să notez comenzile corect si să nu răstorn mâncarea 
pe clienţi, spuse el, privind-o cu o expresie nedumerită. 
Este un test? Am trecut? 

— Eşti pe aproape, spuse ea. la un meniu și studiază-l. Îţi 
voi arăta în câteva minute care sunt mesele unde 
urmează să servești. 

— Vrei să servesc la mese aici? În seara asta? întrebă el 
neîncrezător, deși nu dădu înapoi. 

Erik părea la fel de consternat. 

— Ești sigură, Dana Sue? 

— Este prezent și apt de muncă, spuse ea categorică. Și 
îmi este dator. 

— Ăsta da, criteriu de încadrare a personalului, e ceva 
ce nu am mai auzit până acum, comentă Erik, apoi tăcu 
atunci când întâlni privirea aprigă a Danei Sue. 

— De ce? întrebă Ronnie, deși luase deja un meniu care 
fusese lăsat într-un suport lângă ușă. 

Îşi scoase o pereche de ochelari de citit din buzunar și 
ȘI-l puse pe nas. 

— Suntem într-o situație de criză, îi spuse ea, 
abţinându-se să facă vreun comentariu despre ochelari. 
Dacă nu ești sigur de ceva, întreabă-mă pe mine sau mai 
bine întreab-o pe Brenda. 

— Puştoaica aceea care ne-a servit ultima dată când am 
fost aici? întrebă. 


Dana Sue zâmbi. 


— În seara asta, puștoaica aceea este doar cu o treaptă 
sub mine în ierarhie, amice. Fă tot ce-ţi spune ea. 

Ronnie ridică din umeri. 

— Dacă zici tu. 

Pentru prima dată, Dana Sue se simţi recunoscătoare 
pentru firea lui calmă. Când reușiră în sfârșit să pună la 
punct toată munca de pregătire a cinei și Erik nu i se mai 
păru atât de agitat, se furișă în biroul ei şi o sună pe 
Annie. 

— Hei, scumpo, spuse ea când fiica ei răspunse. 

— Bună, mama. Unde eşti? 

— La restaurant. Avem o mică situaţie de criză aici în 
seara asta, aşa că nu voi putea trece să te văd. Îmi pare 
foarte rău. Sunt sigură că ori Helen, ori Maddie vor veni 
mai târziu. Cum te mai simţi? 

— Mai bine, spuse Annie și, pentru prima dată, părea că 
spune adevărul. Ty a trecut azi pe la mine. 

— Serios? 

— O să-ţi povestesc când ne vedem, promise Annie. 
Mi-a spus o mulţime de lucruri care mi s-au părut de bun- 
simţ. 

— Mă bucur. 

— Știi cumva unde este tata? Nici el nu a fost aici în 
după-amiaza asta. 

— Sincer, este cu mine, spuse Dana Sue. L-am pus să 
servească la mese. 

Annie râse. 

— Glumeşti, nu? 

— Nu. Arată chiar drăguţ cu un șorţ legat în jurul taliei. 
Vrei să-ţi mai spun ceva? întrebă ea în șoaptă. 

— Ce? întrebă Annie curioasă. 

— Și-a pus ochelari de citit ca să studieze meniul, 
mărturisi ea. 

— Nu cred! 

— E simpatic cu ei pe nas. 


— Serios? 


Era evident că Annie se bucurase să audă asta. Dana 
Sue se gândi să se cenzureze pentru a nu-i da fiicei sale 
speranţe false, dar se hotărî ca de data asta să fie sinceră. 

— Chiar dacă este tatăl tău și încă sunt supărată pe el, 
asta nu înseamnă că nu pot să observ cât de chipeș este. 

Annie chicoti. 

— Mamă, ești atât de haioasă. 

Încântată că reușise să o facă pe Annie să râdă, spuse: 

— Trebuie să mă întorc la muncă, scumpo. Dacă nu este 
prea târziu, te voi suna când lucrurile se vor mai liniști. 
Altminteri, voi ajunge dimineaţă la prima oră. 

— Te iubesc, spuse Annie. Spune-i și tatei că îl iubesc. 

— O să-i spun, îi promise Dana Sue, apoi închise 
telefonul. 

Se simţea plină de speranţă pentru prima dată după 
mult timp. Poate că era din cauză că fiica ei părea atât de 
optimistă sau poate că era din cauză că avusese ocazia de 
a lucra cot la cot cu Ronnie pentru o seară. Orice ar fi 


fost, o făcea să se simtă al naibii de bine. 


Ronnie nu era cel mai rapid chelner din lume. În mare 
parte o puse și pe seama faptului că toată lumea care îl 
recunoștea voia să vorbească cu el ca să afle motivul 
pentru care se întorsese în oraş. Se întâlnise cu o mulţime 
de prieteni vechi între cursele făcute cu tăvile ţinute 
într-un echilibru precar, pline cu pahare de apă, pâine și 
băuturi. Greșise doar două comenzi toată seara, ceea ce ar 
trebui să fie un mare succes, având în vedere că n-o mai 
făcuse pe chelnerul de peste douăzeci de ani. 

Fusese distractiv, dar şi îmbucurător să vadă cât de uşor 
îmbina Dana Sue talentul ei în bucătărie cu firea ei 
sociabilă, dovedindu-se la fel de pricepută și în relaţia cu 
clienţii. Surprinsese o mulţime de priviri curioase 
aruncate în direcţia lor de fiecare dată când se intersectau 
și se opreau să vorbească, chiar dacă discutau strict despre 


câte porţii de specialitatea bucătarului mai rămăseseră. 


În cele din urmă, lumea începu să se retragă în jurul 
orei 21.00. Ronnie tocmai voia să facă o pauză când 
Helen intră brusc și se duse glonţ la una dintre mesele 
care îi fuseseră repartizate. 

— Am venit să văd că ochii mei dacă zvonurile sunt 
adevărate, spuse ea, mijind ochii spre el pe când se 
apropie de masa ei. 

— Și care ar fi acelea? întrebă el. 

— Că Dana Sue s-a hotărât mai nou să-l angajeze pe 
bărbatul care a înșelat-o, spuse ea. Cât de mult poţi să te 
cobori, Ronnie, ca să faci așa ceva? 

Se supără când auzi reproșul ei. 

— Toate acuzaţiile tale sunt atât de neadevărate, încât 
nici nu știu de unde să încep. Poate ar trebui să o las pe 
Dana Sue să-ţi explice, pentru că sunt convins că nu vei 
crede nimic din ce-ţi spun. 

— Pot să miros o minciună de la un kilometru și 
jumătate distanţă, răspunse Helen. Vreau să aud și 
versiunea ta. 

— În primul rând, nu lucrez aici, spuse el. M-am oferit 
să o ajut pe Dana Sue să iasă din încurcătură. Nu s-a pus 
problema să mă plătească. Nu am nevoie de banii ei. 
Deci ce vrei să comanzi? Bucătăria este pe punctul să se 
închidă. Și, înainte să întrebi, nu mai avem specialitatea 
bucătarului, așa că, dacă pentru asta ai venit, ar trebui să 
te gândești să vii mai devreme data viitoare. 

Helen clipi la răspunsul lui rapid, apoi oftă. 

— Îmi pare rău, spuse ea, luându-l prin surprindere. 
Când Annie mi-a spus că Dana Sue te-a pus la muncă, 
am tras concluzii greșite. 

— Da, exact asta ai făcut. Ar trebui să mai lucrezi la 
asta. E un obicei prost, mai ales pentru un avocat care a 
fost educat să nu se pronunţe până când nu sunt 
prezentate toate faptele. 

— Ai dreptate, spuse ea cu aparentă sinceritate. Chiar 


îmi pare foarte rău. 


Ronnie aruncă o privire în jur, asigurându-se că mesele 
lui erau încă goale, apoi își trase un scaun. 

— Uite, noi doi trebuie să facem pace. Apreciez faptul 
că tot ce faci e doar pentru a o proteja pe Dana Sue, dar 
eu nu sunt dușmanul ei. Nu mai sunt. 

— Mă abtin de la orice comentariu, mormăi ea sec. 

— Mi se pare o atitudine corectă. 

Înainte ca el să apuce să mai spună ceva, Dana Sue ieși 
în viteză din bucătărie și veni direct spre masa lor. 

— Brenda mi-a spus că ești aici, îi spuse ea lui Helen. 
Aruncă o privire îngrijorată de la unul la celălalt. Bun. 
Fără vărsare de sânge. 

— Nu în seara asta, spuse Helen. 

— Negociem un armistițiu, adăugă Ronnie. 

Dana Sue părea neîncrezătoare. 

— Şi cum merge? 

El zâmbi. 

— Exact cum ţi-ai fi imaginat, cât timp Helen e pe post 
de negociator. E dură. 

— Este o calitate, spuse Helen, defensivă. 

— De cele mai multe ori, confirmă Dana Sue. 

— Cineva trebuie să-l pună cu botul pe labe, spuse 
Helen. 

— Sunt perfect capabilă să fac asta și singură, o asigură 
Dana Sue. 

— Așa este, confirmă Ronnie. 

Helen se lăsă în cele din urmă pe spate și se relaxă. 

— Să ştii că sunt cu ochii pe tine, spuse ea. 

El îi făcu cu ochiul Danei Sue. 

— Asta e de la sine înţeles. Deci mănânci sau nu? El 
aruncă o privire spre fosta lui soţie. Și tu? Ai mâncat 
ceva! 

Ea ridică din umeri. 

— N-am avut timp. Oricum nu mi-e foame. 

— Trebuie să mănânci ceva, spuse Helen pe un ton 


sever. Eu vreau somon. Adu-i și ei la fel. 


Când ajunse în bucătărie, Ronnie îi dădu comenzile lui 
Erik, puse apă și pâine pe o tavă, apoi se întoarse spre 
aragaz, unde acesta monta deja legumele pe farfurii 
alături de somonul care fusese asezonat cu ulei de măsline 
și mirodenii. 

— Ultimii clienţi? îl întrebă pe Ronnie. 

— Dana Sue și Helen, mai exact. Făcu o pauză. Pot să te 
întreb ceva? 

Erik îl privi precaut. 

— Da. 

— Cunosc istoricul familiei Danei Sue, spuse Ronnie. 
Eram împreună când mama ei a murit din cauza 
complicaţiilor diabetului. Știu că Dana Sue a fost tot 
timpul îngrozită că i se va întâmpla același lucru. A fost 
diagnosticată cu diabet? 

Erik clătină din cap, dar, înainte ca Ronnie să apuce să 
răsufle ușurat, adăugă: 

— Doctorul a avertizat-o totuşi că trebuie să fie atentă, 
să mănânce sănătos și să facă mişcare, altfel va avea 
nevoie de medicamente pentru a-și controla glicemia. 
Deja se îndreaptă spre un teren periculos. Ar trebui să-și 
verifice glicemia cel puţin o dată pe zi, să ţină o evidenţă 
și să-i raporteze și lui o dată pe lună. Dar nu cred că face 
toate astea, cel puţin nu zilnic, și probabil chiar și mai rar 
de atât de când Annie este în spital. 

— De aceea te-ai speriat la faza cu tortul de ciocolată 
din seara trecută? 

Erik confirmă din cap. 

— Şi asta e tot ce poţi să scoţi de la mine. Dacă vrei mai 
multe detalii, întreab-o pe Dana Sue. 

— Mulţumesc. Asta-mi confirmă ceea ce bănuiam deja. 
Și voi avea grijă de ea, dacă vrei să ştii. 

Erik îl gratulă cu primul zâmbet sincer de când se 
cunoscuseră. 

— Ai făcut-o deja. Am văzut asta. A fost singurul motiv 


care m-a făcut să mă răzeândesc și să nu te bat măr. 


— Încă o întrebare, spuse Ronnie. Voi doi... păreţi 
apropiaţi. 

— Suntem, confirmă Erik. Aș putea să te las să-ţi 
imaginezi că este ceva între noi, dar n-am de gând s-o 
fac. Eu și Dana Sue suntem o echipă, dar asta este tot. Și, 
ca să știi, asta nu pentru că n-am încercat s-o conving 
din când în când că am putea să fim mai mult de atât. 

— Nu va trebui să ne duelăm în zori sau ceva de genul 
ăsta, nu-i așa? îl întrebă Ronnie. 

Erik ridică mâinile. 

— Nu cu mine. Sunt pașnic. Cât timp te comporțţi 
frumos cu ea, n-am nimic de împărțit cu tine. 

Ronnie dădu din cap, apreciindu-i onestitatea. 

— Ar fi mai bine să duc comenzile astea înainte ca 
proprietarul să critice activitatea chelnerilor. Dar, din 
nou, ea probabil că se așteaptă să primească servicii de 
calitate pentru standardele pe care le oferă, dar eu sunt 
doar un angajat necalificat. 

Erik chicoti. 

— Ai grijă ca nu cumva Dana Sue se întoarcă aici ca să 
facă curat. Mă ocup eu de asta. 

— Mă întorc să te ajut. 

— Nu-i nevoie. Ai putea să stai și tu cu ea și cu Helen. 

— Ceva îmi spune că ar fi mai bine să mă ascund aici 
până pleacă Helen, spuse Ronnie. Nu este chiar cel mai 
mare fan al meu. 

— Şi nu crezi că o poţi câștiga de partea ta? întrebă Erik, 
clar amuzat. 

— Nu într-o singură noapte, îi spuse Ronnie. Sunt ani 
buni de când ne cunoaștem și în care m-am comportat 
exemplar și nici atunci nu a fost prea încântată de mine. 

Și, chiar dacă făcuse progrese în ceea ce privește o 
posibilă împăcare cu Dana Sue, avea o presimţire că în 
cele din urmă se va dovedi a fi o redută mult mai greu de 
cucerit decât cea mai bună prietenă a ei, cel puţin în ceea 


ce privește încrederea în el. 


Annie nu era foarte dornică s-o vadă pe doctoriţa 
McDaniels în acea dimineaţă, dar era pentru prima dată 
când stomacul ei nu strânsese la perspectiva unei ședințe 
cu psihologul. Probabil că ar putea să-i spună câteva 
lucruri, și, dacă doctoriţa nu va reacţiona ciudat, atunci 
poate i-ar putea spune și restul. Nu era ca și cum nu știa 
că faptul că ea nu recunoștea că era anorexică nu ducea 
nicăieri. Toată lumea știa asta, chiar și Ty. Faptul că o 
făcuse să recunoască fără să se comporte ca și cum ar fi o 
ciudată îi dăduse în sfârșit curajul să o spună cu voce tare. 
De fapt, chiar repetase aceste cuvinte când nu era nimeni 
prin preajmă. După câteva încercări, reușise să le 
rostească fără să i se facă rău. 

Când ușa de la salon se deschise, sperase într-o 
oarecare măsură să fie mama ei, dar era doctorita, 
punctuală ca de obicei. 

— Bună dimineaţa, Annie, o salută doctoriţa 
McDaniels pe același ton vesel care mereu o călca pe 
nervi. Arăţi mai bine în dimineaţa asta. 

Annie o privi cu un zâmbet timid. 

— Asistenta m-a ajutat să mă spăl pe cap și să-mi usuc 
părul. 

— Arăţi bine. Ai mai căpătat și tu puţină culoare în 
obraji. 

— M-am fardat, recunoscu ea. 

— Nu e nimic greșit dacă te-ai machiat puţin, spuse 
doctorita McDaniels. Și asta-mi spune că începi să fii din 
nou preocupată de aspectul tău. Vreun motiv anume? 

— Ty — e prietenul meu — a fost aici ieri și m-a făcut să 
privesc unele lucruri dintr-o altă perspectivă, îi spuse 
Annie. 

— Cum așa? 

— A cam ţipat la mine, spunându-mi că sunt o proastă 
și că nu-mi pasă suficient de mult de mine. 

Doctorita McDaniels se abţinu să nu zâmbească. Annie 
observă cum se străduia din greu, dar până la urmă, 


colţurile gurii tot i se ridicară. 


— A ţipat, zici? Poate ar fi trebuit să încerc și eu asta. 

Annie clătină din cap. 

— Cred că trebuia să aud asta de la el. Ty chiar este un 
tip grozav. Este vedeta echipei de baseball. Ne cunoaștem 
de mici. Când mi-a spus cât de speriat a fost din cauza 
mea, m-a făcut să mă uit la tot ce s-a întâmplat și din 
punctul lui de vedere, nu doar dintr-al meu. Adică, am 
mai auzit asta de la ai mei și de la Sarah și Raylene — sunt 
cele mai bune prietene ale mele —, dar de data asta am 
înţeles cu adevărat. 

— Ty te-a făcut să conștientizezi că acţiunile tale îi 
afectează pe toţi oamenii cărora le pasă de tine, sugeră 
doctorita McDaniels. 

Annie confirmă din cap. 

— Şi a mai făcut ceva. A luat o oglindă și m-a obligat 
mă privesc în ea. 

— Și? 

— Nu mi-a plăcut ce am văzut, pentru că am făcut-o 
prin ochii lui. El nu vedea persoana aceea grasă pe care o 
văd eu. M-a făcut să-mi dau seama că nu arăt chiar atât 
de bine. 

— Se pare că ai avut o revelaţie importantă, spuse 
doctorita McDaniels, evident mulţumită. Eşti gata să te 
apuci de treabă și să-ţi schimbi comportamentul care te-a 
adus aici? 

Annie știa exact ce voia femeia să audă. Ea voia mai 
mult decât angajamentul ei că se va schimba. Voia să o 
audă pe Annie spunând că recunoaște că are o problemă. 
Se forţă să o privească în ochi. 

— Vă referiţi la faptul că sunt anorexică? 

Doctorita McDaniels radie de bucurie. 

— Exact la asta mă refer. 

Annie înghiți în sec. 

— Dacă nu pot schimba asta? 

— Poți, spuse ea cu convingere. Eu cred asta. Și tu ar 
trebui să crezi la fel. Pasul cel mai important este să 


recunoșşti că ai o problemă. Nu spun că nu va fi greu și că 


nu vor fi zile în care ne vei urî pe mine și pe Lacy și pe 
fiecare asistentă care-ţi monitorizează consumul de 
alimente. Vor fi momente în care vei crede că ar fi mai 
ușor să fentezi sesiunile, sau zile în care te vei uita la 
mâncare și doar ideea de a pune un singur dumicat în 
gură să-ţi facă rău. Dar tu poţi să faci asta, Annie. Sunt 
aici să te ajut. Și Lacy este de partea ta. Părinţii tăi vor 
face orice pentru a te susţine. Și se pare că și prietenii tăi 
Ty, Sarah și Raylene, te vor ajuta și ei. 

Annie zâmbi. 

— Ty a spus că o să se ţină scai de mine ca să se asigure 
că voi mânca. 

— Bravo lui! Acum, iată la ce vreau să te gândești 
pentru mâine, spuse doctoriţa McDaniels. Singurul mod 
de a ne asigura că nu te întorci la vechile tale obiceiuri 
este să-ţi dai seama în primul rând cum ai ajuns acolo. 
Vreau să te gândești cum a început totul. Poate ai vrut să 
pierzi câteva kilograme înainte de un eveniment 
important. Poate că a fost mai mult de atât. Gândeşte-te 
foarte bine și vezi dacă poţi identifica momentul de 
cotitură în care mâncarea a devenit brusc inamicul tău. 
Poţi să faci asta? 

Annie dădu din cap. Ar fi putut să răspundă la 
întrebare chiar acum, dar nu avea chef să vorbească 
despre asta. Nici măcar nu-i plăcea să se gândească la 
asta. 

Doctoriţa McDaniels o privi atent. 

— Annie, știi deja răspunsul la întrebarea asta? Vrei să 
discutăm despre asta acum? Pot să mai stau cu tine. 

— Nu, se precipită ea. Nu vreau. 

Doctoriţa păru puţin dezamăgită, dar nu insistă. 

— Bine. Vom vorbi mai multe mâine, spuse ea, chiar în 
momentul în care ușa camerei lui Annie începu să se 
deschidă. 

Când o văzu pe mama ei în prag, Annie răsuflă ușurată. 


Asta însemna că scăpase. Desigur, dezavantajul era că 


avea aproape 24 de ore în care să se gândească cu groază 


la următoarea şedinţă. 


Când Dana Sue dădu de doctoriţa McDaniels în 
salonul lui Annie, se simţit imediat vinovată că o 
întrerupsese. 

— Îmi cer scuze. Nu mi-am dat seama că aveţi o şedinţă, 
spuse ea, încercând să citească din expresia psihologului 
cum decurgea discuţia dintre cele două. Mă duc în sala de 
aşteptare până terminaţi. 

— Nu e nevoie, spuse doctorita McDaniels. De ce nu 
intraţi acum? Noi tocmai am terminat. 

— Sunteţi sigură? întrebă Dana Sue. Nu trebuie să vă 
grăbiţi și s-o scurtaţi din cauza mea. 

— Nu o scurtez. Eu şi Annie stăm de vorbă de ceva 
vreme, îi spuse doctoriţa cu un zâmbet cald. Am făcut 
ceva progrese în această dimineaţă, nu-i așa, Annie? 

Adolescenta dădu din cap, deși nu părea la fel de 
veselă precum doctoriţa. 

— Asta e minunat, zise Dana Sue. 

— De fapt, am făcut destule progrese în direcţia bună, 
susținu McDaniels, prin urmare, cred că mâine o putem 
externa pe Annie din spital, cu condiţia să fie de acord să 
ne întâlnim în fiecare zi la cabinetul meu. 

Expresia lui Annie se lumină. Era limpede că abia 
acum aflase și ea. 

— Serios? Pot să merg acasă? 

— Dacă Lacy și doctorul Lane sunt de acord, poţi pleca 
imediat după ședința noastră mâine, îi spuse doctoriţa 
McDaniels întorcându-se apoi spre Dana Sue. Și după 
aceea aș vrea să programez o ședință de familie pentru a 
doua zi, dacă sunteţi de acord. Puteţi să veniţi și 
dumneavoastră şi domnul Sullivan la cabinet? 

Dana Sue încuviinţă imediat din cap. 

— Sigur. 

— Vom profita de această ședință pentru a trece în 


revistă toate recomandările noastre referitoare la 


recuperarea lui Annie și poate vom vorbi puţin și despre 


ce puteţi face fiecare pentru a o ajuta să nu se abată de la 
calea cea dreaptă. Cred că o s-o rog pe nutriţionistă să fie 
și ea prezentă la ședința aceasta. 

— Dar prima ei zi acasă? întrebă Dana Sue. Trebuie să 
facem ceva special? 

Doctoriţa McDaniels aruncă o privire către Annie. 

— Nu ai vrea să-i spui tu toate astea mamei tale după ce 
eu și Lacy vom stabili detaliile mâine? 

Annie dădu din cap entuziasmată, mulţumită că 
doctorita avea încredere în ea că o să fie sinceră cu 
privire la reguli. 

Doctorita McDaniels se ridică. 

— Te-ai descurcat bine astăzi, Annie. Sunt mândră de 
tine. 

— N-a fost atât de greu pe cât am crezut. 

— Va fi din ce în ce mai greu, o avertiză doctoriţa. Și 
vor fi şi momente de recul. Trebuie să fii conștientă de 
asta, ca nu cumva să cedezi şi să renunti. 

Annie dădu din cap. 

— Bine. 

— Atunci ne vedem dimineaţă, spuse ea. 

După ce plecă, Dana Sue se îndreptă spre Annie ca s-o 
îmbrăţișeze. 

— Sunt așa de mândră de tine, scumpo! Și abia aştept să 
te știu din nou acasă. Nu cred că am dormit vreun pic de 
când ai fost plecată. 

— Chiar dacă nu mai auzeai muzica dată la maximum? 

Dana Sue ridică din umeri și recunoscu cu părere de 
rău: 


— Cred că mi-a lipsit și asta. Se aşeză pe pat lângă 


Annie. Vrei să dăm o mică petrecere de întoarcere acasă? 
Doar Maddie, Helen, tatăl tău și poate Ty, Sarah și 
Raylene? 

— Ar fi grozav! exclamă Annie. Dar, mamă, nu cu prea 


multă mâncare, bine? Ai putea să le spui să treacă după 


cină? O să mă simt ciudat dacă toată lumea o să stea cu 
ochii pe mine să vadă ce pun în gură. 

— Da, dacă așa vrei, conveni Dana Sue. 

Poate că era prea devreme să se aștepte ca Annie să se 
simtă în largul ei la un eveniment care implica mâncare. 
Sau poate, se gândi Dana Sue cu îngrijorare, era un semn 
că se gândea deja la modalităţi de a-și relua pe 
neobservate obiceiul pe care și-l făcuse de a evita mesele 
unde erau și alţi oameni, astfel încât nimeni să nu 
observe că nu mănâncă deloc. 

Detestând faptul că se îndoia de bunele intenţii ale 
fiicei sale, Dana Sue hotărî să se consulte cu doctorita 
McDaniels în privinţa propriilor ei așteptări în ceea ce 
privește comportamentul fetei și despre semnele de 
avertizare care ar putea s-o anunţe că Annie regresează. 
De data asta, Dana Sue își propuse să nu-i mai scape 


NIMIC. 

Ronnie vorbise o oră la telefon cu Butch Thompson, 
care fusese de acord să vină la Serenity în cursul 
dimineţii pentru a vedea magazinul de feronerie și a se 
uita peste planul de afaceri al lui Ronnie. 

— Atunci vreau să mergem să mâncăm la restaurantul 
soţiei tale, așa cum mi-ai promis, îi spusese Butch. 

— Vii cu soția ta? 

— Nu acum. Vom aranja o întâlnire după ce finalizăm și 
semnăm toate actele. Nu ar trebui să dureze mai mult de 
o săptămână sau două. 

Faptul că Butch îi răspunse de parcă ar fi fost de la sine 
înţeles că afacerea lor era ca și parafată îl entuziasmase 
foarte tare pe Ronnie, astfel încât, atunci când telefonul 
sună din nou, era mai vesel decât fusese de ceva vreme. 

— Ronnie? întrebă Dana Sue pe un ton ezitant, de 


parcă nu ar fi fost sigură că era el. 


— Hei, scumpo. Ce mai faci? 

— Bine, spuse ea. Și tu pari destul de vesel. S-a 
întâmplat ceva? 

— O să-ţi povestesc mai târziu, promise el, apoi își 
aminti că se dusese la restaurant cu o seară înainte special 
pentru a o pune la curent. 

Odată ajuns acolo, prins în iureșul creat de problemele 
legate de personal, uitase cu totul de asta. Nu-și îngăduia 
să amâne prea mult, dar voia să-i spună faţă în faţă, ca să- 
i vadă reacţia. 

— De ce ai sunat? întrebă el. 

— Ne putem întâlni acasă într-o oră? 

— Sigur, spuse el, deși invitaţia îl luă prin surprindere. 
Trebuie să fie ceva important dacă era dispusă să-l lase să- 
i treacă din nou pragul. Vrei să-mi spui de ce? 

Dana Sue se codi, dar nu se pricepuse niciodată să 
păstreze un secret. Ronnie o lăsă până când simţi că 
explodează dacă nu-i spune. 

— Annie vine mâine acasă! zise ea în cele din urmă. 
Nu-i așa că este fantastic? 

Îl cuprinse deodată un sentiment de ușurare, dublat de 
puţină precauţie. 

— Fantastic este un cuvânt mic pentru a exprima exact 
ce simt, spuse el. Doctorii sunt siguri că e pregătită 
pentru pasul ăsta? 

— Am vorbit personal cu doctorita McDaniels în urmă 
cu doar câteva minute. Este de părere că Annie a trecut 
în sfârșit de punctul critic. A programat o ședință de 
consiliere familială la care să fim prezenţi cu toţii 
poimâine. 

— Asta cu siguranţă se datorează vizitei lui Ty, bănui 
Ronnie. 

— Ce fel de vizită a fost asta? întrebă Dana Sue, părând 
nedumerită. Adică, Annie a menţionat că a trecut ieri pe 
aici, dar, cu toată agitația de aseară de la restaurant, mi-a 


ieșit complet din cap. 


— Și eu am uitat să-ţi povestesc din același motiv, spuse 
el. O să-ţi spun totul când ne vedem acasă. 

— Da, așa să și faci, spuse ea, părând dintr-odată extrem 
de categorică. Aștept să îmi spui și mie tot ce știi despre 
fiica noastră. 

— Nu ţi-am ascuns asta în mod intenţionat, spuse el, 
știind cum gândea. 

Putea să transforme asta într-o mare ofensă personală, 
la fel cum ar putea interpreta și faptul că nu apucase să-i 
dezvăluie încă planurile sale legate de magazinul de 
feronerie. 

— Bine, dacă așa spui tu, cedă ea în cele din urmă, deși 
tonul ei era încă foarte rece. Știu că probabil exagerez. 
Ne vedem într-o oră și lămurim asta atunci. 

Abia când Ronnie închise telefonul își aminti de 
întâlnirea cu Butch de a doua zi. Cu câţiva ani în urmă ar 
fi încercat să jongleze cu toate astea. Acum, când 
priorităţile în viaţă îi erau extrem de clare, știa că, 
indiferent de cât de crucială era acea întâlnire, 
întoarcerea lui Annie acasă era cu mult mai importantă. 
Îl sună pe Butch pe mobil. 

— Butch, tot eu sunt. Putem amâna câteva zile? Tocmai 
am aflat că fiica mea iese mâine din spital. Vreau să fiu 
lângă ea. Şi a doua zi ar trebui să ne întâlnim cu medicul 
ei. Mă gândeam, pentru că încă nu am și alte detalii, 
dacă nu ar fi mai bine să o reprogramăm pentru sfârșitul 
săptămânii. 

— Nici o problemă, spuse Butch fără să stea pe gânduri. 
Ne vedem vineri, la aceeași oră. Ce zici? 

— Perfect. Mulţumesc. 

— Nu este nevoie să-mi multumesti. Felul în care ai 
grijă de fata aceea este unul dintre motive pentru care te 
plac atât de mult. 

Ușşurat că făcuse ceea ce trebuia și că totul ieşise bine, 
Ronnie începu să fluiere în timp ce făcea duș și se 
schimba în haine curate, înainte de a o porni spre casa 


care îi fusese cămin aproape douăzeci de ani. Nu știa ce 


sentimente îl vor încerca în momentul în care va trece 
din nou pragul casei după atâta vreme. Era doar bucuros 
că Dana Sue era în sfârșit dispusă să-l lase să intre, în loc 
să-l întâmpine pe peluză cu o tigaie de fontă în mână. 


Dana Sue era conștientă că avea doar zece minute să 
pună puţin casa la punct înainte ca Ronnie să o vadă din 
nou. De când Annie stătuse internată în spital, obișnuia 
să se descalţe chiar în faţa ușii de la intrare și îşi lăsase 
pantofii aruncaţi acolo. Farfurii și pahare murdare, 
mărturii tăcute ale gustărilor pe care le servise în miez de 
noapte, erau împrăștiate peste tot. lotul în jur era 
acoperit cu un strat de praf. Nu era cea mai desăvârșită 
gospodină nici în condiţii normale, dar, chiar și după 
standardele ei scăzute, în casa ei era o mizerie de 
nedescris. 

Reușise să arunce pantofii în dulap și să strângă vasele, 
să le ducă la bucătărie și să le bage în mașina de spălat 
vase înainte de a auzi camioneta lui Ronnie oprind pe 
alee. Pentru a evita orice moment stânjenitor legat de 
luarea unei decizii dacă ar trebui pur și simplu să intre sau 
ar trebui să bată şi să aștepte la ușa casei în care locuise 
cândva, ea îl întâmpină la intrare. 

— Mulţumesc că ai venit, spuse ea, dându-se într-o 
parte pentru a-l invita înăuntru. 

Când trecu pe lângă ea, o sărută rapid pe frunte, gest 
care o dădu cu totul peste cap. Fusese atât de inofensiv, 
atât de formal, de parcă ar fi sărutat un văr îndepărtat. 
Nu semăna deloc cu săruturile pătimașe în care se 
pierdeau imediat ce el intra pe ușă. Lipsa de pasiune din 
acest sărut îi stârnise firea ei neînfricată de femeie care 
odată avusese tot ceea ce își putea dori de la viaţă și se 
agăţase cu toate puterile de ea. 

Vizibil nedumerit de faptul că ea nu-l urmase înăuntru, 
Ronnie se întoarse și se uită la ea. 

— Eşti bine? 


Oare era? se întrebă ea. Era oare ceva normal că se 
lupta cu dorinţa de a se agăța de cămașa lui și de a-l trage 
spre ea pentru a-și lipi buzele de ale lui? Sau era o 
nebunie? 

Chiar dacă era înfiorată de pasiune și dorinţă, se 
convinsese singură că era o nebunie. Nu era nimic mai 
mult decât o reacţie instinctivă la faptul că el se afla iar 
sub acest acoperiș, în această cameră unde făcuseră 
dragoste de mai multe ori decât putea număra, amândoi 
prea dornici și nerăbdători ca să mai aștepte să urce pe 
scări către dormitorul lor. Deveniseră mai precauţi odată 
cu venirea pe lume a lui Annie, dar această cameră încă 
mai ascundea destul de multe amintiri tulburătoare. 

— Dana Sue? întrebă el, privind-o în continuare uimit. 

Ea alungă din minte amintirile și afișă forţat un zâmbet 
radios. 

— Scuze. Am avut doar o rătăcire de moment. 

Vru să treacă pe lângă el și să se refugieze în bucătărie, 
dar el o prinse de braţ și o privi în ochi. 

— Şi eu îmi amintesc, spuse el ușor. 

— Ce să-ţi amintești! spuse ea, cu o notă falsă de veselie 
în glas. 

El zâmbi văzând cum încearcă să pretindă că nu se 
gândiseră amândoi exact la același lucru. 

— “Totul, spuse el laconic, ţintuind-o cu privirea. 
Obișnuiam să stau treaz noaptea în camera mea de motel 
și să mă gândesc cum eram împreună, la felul în care nu 
era nevoie de mai mult de o privire sau de o atingere 
întâmplătoare pentru a ne aprinde. 

— Nu, îl imploră ea. 

— Să nu-ţi spun sau să nu-ţi amintesc? întrebă el. 

— Ambele, șopti ea. Nu ne putem întoarce la ceea ce a 
fost, Ronnie. 

— Nu, confirmă el, susţinându-i în continuare privirea. 
Dar putem să o luăm de la capăt, putem să creăm noi 


amintiri. 


— Cum? Imaginea care mi-a rămas întipărită în minte, 
cea de care nu pot să scap, nu este una prea frumoasă. 

— Infidelitatea, spuse el fără ocolișuri. 

— Da, infidelitatea. 

— A fost o aventură de o noapte care n-a însemnat 
nimic pentru mine, îi spuse el. Asta nu înseamnă că a 
fost bine ce am făcut, dar chiar crezi că este un motiv 
întemeiat pentru a renunţa la noi pentru totdeauna? 

— Am crezut că da, spuse ea, apoi își dădu seama că 
folosise timpul trecut, ceea ce i-ar putea fi de ajuns 
pentru a-i oferi încurajarea pe care evident că o căuta. 
Încă mai cred, adăugă ea. Se pare că şi tu ai crezut, din 
moment ce ai plecat din oraș. 

— Nu cred că vrei să discutăm despre asta, îi spuse el 
încet. Am plecat pentru că tu nu mi-ai dat de ales. 

— O, te rog, e prea mult spus că te-am alungat. 

— Nu, doar mi-ai spus foarte clar cât de nefericită ai fn 
dacă aș rămâne. Am plecat pentru că mă simţeam deja 
vinovat pentru toată durerea pe care ţi-am pricinuit-o. 
Ultimul lucru pe care mi l-aș fi dorit ar fi fost să o mai 
lungesc și să vă îngreunez situaţia ţie și lui Annie. 

— Atunci de ce insişti atât de mult să rămâi acum? 

— Pentru că în sfârșit am văzut ce greșeală am făcut să 
plec, spus el, apoi zâmbi. Și, în ciuda a ceea ce ai spus, nu 
cred că vrei să plec. 

— Ba da, spuse ea, cu jumătate de gură. 

— Chiar aşa? o întrebă. Nu cumva începi să te mai 
înmoi un pic? N-ai observat cât de bine am lucrat 
împreună aseară, de parcă ne-am fi citit gândurile? N-ai 
observat cât de bine ne-am descurcat când am făcut front 
comun în faţa lui Annie? Dacă ne iei separat, amândoi 
suntem niște părinţi destul de buni, dar împreună suntem 
grozav. 

Ea observase toate astea, dar nu avea încredere. Nu 
putea. 

— Nu vreau să discut despre asta cu tine, spuse ea, 


îndepărtându-și privirea înaintea să cadă sub vraja și în 


braţele lui. Te afli acum aici doar datorită lui Annie. M- 
am gândit că m-ai putea ajuta să-i organizez întoarcerea 
acasă. 

Ronnie dădu înapoi imediat, fiindu-i cât se poate de 
clar că ea ajunsese la capătul răbdării. 

— Mi-ar plăcea să fac asta. Și aş mai avea ceva să-ţi 
spun, dacă ai timp. 

— Hai să mergem la bucătărie, spuse ea, sperând că vor 
fi mai puţine amintiri acolo, având în vedere că fusese 
întotdeauna teritoriul ei. Să ne concentrăm doar pe 
întoarcerea acasă a lui Annie, bine? O să pregătesc niște 
ceai îndulcit. 

Privirea lui încruntată îi sugeră că știa că era ultimul 
lucru pe care ea ar trebui să-l bea. 

— O să folosesc un înlocuitor de zahăr, spuse ea. 

— M-ai auzit spunând ceva? o întrebă. 

— Nu, dar amândoi știm că tu știi ceva sau ai impresia 
că ştii. Din moment ce eu nu vreau să discut despre asta, 
va trebui să mă crezi pe cuvânt că știu ce ar trebui și ce 
nu ar trebui să pun în gură. 

— Sunt convins că știi, spuse el împăciuitor. Așa cum 
sunt convins și că ești suficient de deșteaptă ca să urmezi 
recomandările medicului. 

— Sunt, spuse ea. 

Cel puţin atunci când își amintea de ele, sau când nu 
simţea nevoia urgentă de a-și găsi refugiul în mâncare ca 
să uite de exasperarea pe care i-o provoca acest bărbat. 

Puse apa la fiert, scoase pliculeţe de ceai din dulap, 
apoi luă o mână de pachetele de îndulcitor. 


— Mulţumit? întrebă ea în timp ce le deschidea și 


arunca conţinutul în apă, apoi adăugă pliculeţele de ceai. 
— Încântat, comentă el ironic. 
Încruntându-se, ea îl privi în ochi. 
— Am observat ceva la tine care a rămas neschimbat. 
— Aşa? 
— Eşti la fel de enervant. 


Zâmbi. 


— Prefer să te tin în formă. 

— Ai vrea tu, îl luă ea peste picior, dar se abţinu cu greu 
să nu chicotească. 

Deși n-ar fi recunoscut nici în ruptul capului, erau 


momente când, avându-l pe Ronnie din nou prin 


preajmă, își reamintea de acele senzaţii pe care le simţise 
pe vremea când încă trăia cu adevărat. Spre dezamăgirea 
ei, nu se mai simţise aşa — nici măcar o dată — de când 
plecase. 


Işi scoase astfel de gânduri din minte. 


Annie nu era sigură ce o făcea mai fericită, că era din 
nou acasă sau să-i vadă pe mama și pe tatăl ei sub același 
acoperiș, făcând eforturi reale de a se înţelege, chiar dacă 
era doar de dragul ei. 

Ajunseseră acasă chiar înainte de ora prânzului, iar 
mama ei insistase să se așeze toţi la masă, pentru a lua o 
gustare cu sendvișuri și ceai. Făcuse unele cu felii de 
pâine integrală și curcan, apoi le tăiase în diagonală, și 
apoi în sferturi, așa cum îi plăcea lui Annie când era 
mică. Ştiuse instinctiv să pună bucăţile tăiate astfel pe o 
farfurie în mijlocul mesei, în loc să-i trântească un 
ditamai sendvişul în faţă. 

Annie știa că ambii părinţi o urmăreau cu priviri de 
uliu în timp ce luă o bucăţică și o puse la ea în farfurie, 
apoi adăugă o linguriţă din salata de cartofi a mamei. Pe 
vremuri ar fi putut să dea gata un castron întreg, dar 
acum o înghiţitură era cam tot ce putea să mănânce fără 
să nu-i vină să fugă la baie și să vomite. Totuși, era un 
progres, și ea ghici din expresiile lor că erau conștienți de 
asta. Spre dezamăgea ei, Annie ştia și că Lacy le dăduse o 
listă foarte detaliată cu ce trebuia să mănânce în fiecare zi 
și la ce oră. Nu se schimbase nimic în regimul ei doar 
pentru că scăpase de ochiul vigilent al asistentelor de la 
spital. 

— Erik a trimis niște îngheţată cu scorțișoară pentru 


mai târziu, spuse mama ei. S-a gândit că am putea s-o 


mâncăm când vin și invitaţii. 

— Minunat, spuse Annie, surprinsă că ideea chiar i se 
păruse atractivă. 

Îngheţata de casă a lui Erik era uimitoare. Când 
preparase reţeta de mai multe ori la restaurant până când 
ajunse s-o stăpânească, Annie doar o gustase, dar paria că 
mama ei mâncase zece kilograme. 

— Nu ai invitat multe lume, nu? 

— Doar pe cei despre care am vorbit, o asigură mama ei. 
Și nu vor sta prea mult. Vin pe la șapte, după cină, așa 
cum ai vrut tu. 

— Mulţumesc. 

Luă o mușcătură din sendviș și se forţă să înghită. Spre 
surprinderea ei, avea un gust destul de bun, o idee mai 
bun decât sendvișurile din spital. Poate pentru că îl 
făcuse mama ei. Mai luă o gură. 

— Ar trebui să te odihnești puţin după prânz, spuse tatăl 
ei. Nu e cazul să exagerezi din prima zi în care te-ai întors 
acasă. 

Annie se încruntă la el. 

— Dar n-am făcut nimic toată ziua, în afară de cei 
câţiva pași de la mașină până în casă, protestă ea. Chiar 
și la spital, m-au pus să merg într-un scaun rulant absolut 
aiurea. A fost penibil de-a dreptul. 

Tatăl ei zâmbi. 

— Nu părea să te plângi prea mult la momentul 
respectiv. Am observat că infirmierul era destul de 
drăguţ. 

Annie își dădu ochii peste cap în timp ce mai luă o 
înghiţitură din sendviș, terminând toată bucăţica pe care 
și-o pusese în farfurie. 

— Pe bune! Kenny are 23 de ani. Sunt destul de sigură 
că a abandonat liceul. Acesta este probabil cel mai bun 
loc de muncă pe care îl va avea vreodată. 

— Mă bucur că am aflat că ai standarde înalte, o tachină 
Ronnie. Doar că mi-aş dori să nu te pripești să judeci 


oamenii. Nu știi niciodată ce talente ascunse zac în ei. 


— Crede-mă, dacă Kenny are și cea mai mică urmă de 
talent, atunci l-a ascuns atât de adânc încât nimeni nu o 
să i-l descopere vreodată, spuse ea ironic, apoi observă că, 
fără să-și dea seama, își mai puse o altă bucăţică de 
sendviș în farfurie. 

Ridicând din umeri, continuă să mănânce şi mai luă o 
mușcătură. 

— Eşti sigură că Kenny nu are nici un talent? o întrebă 
tatăl ei. 

Annie îl privi cu atenţie. 

— Ştii ceva ce eu nu știu! 

— Doar că este un tâmplar talentat, spuse tatăl ei. A 
făcut mobilă de când se știe, pe care o vinde în 
consignaţii și în câteva galerii care sunt specializate în 
piese executate manual de artizani locali. Presimt că vei 
auzi lucruri deosebite despre Kenny cât de curând. 

Mama ei părea la fel de surprinsă ca și Annie. 

— De unde ştii toate astea? întrebă Dana Sue. 

— De fapt, mi-am făcut timp să vorbesc cu el, spuse 
Ronnie. Este timid, dar nu este prost. Îi aruncă lui Annie 
o privire tăioasă. Încă o lecţie, apropo. 

— Încerci să-mi faci lipeala cu el sau ceva de genul ăsta? 
întrebă ea, după ce înghiţi un dumicat mai mare și bău 
ceai neîndulcit ca să-i alunece pe gât. 

— Bineînţeles că nu, spuse imediat tatăl ei. E prea mare 
pentru tine. 

— Atunci de ce mai purtăm această discuţie? întrebă ea 
iritată că ratase șansa de a cunoaște un tip care părea 
mult mai interesant decât își închipuise ea. 

Poate că era o snoabă, așa cum îi dăduse de înţeles tatăl 
ei, fără să i-o spună. 

— Cred că știu, spuse mama ei, privindu-l amuzată pe 
tatăl ei. Îţi distrage atenţia, ca să nu te mai gândeşti la 
mâncare. Ai mâncat tot. A funcţionat ca o magie. 

Annie se uită la ea. 

— Ce vrei să spui! 


— Ai mâncat un sendviș întreg, scumpo. 


Annie privi fix în farfurie și văzu că toate bucăţelele de 
sendviș dispăruseră. S-ar putea ca tatăl ei să fi înfulecat 
mai multe bucăţi decât erau în porţia lui, dar oricum nu 
pe toate. lar mamei ei nici măcar nu-i plăceau 
sendvișurile cu curcan. 

— Am mâncat un sendviș întreg? întrebă ea 
neîncrezătoare, chiar și după ce tatăl ei îi confirmă, dând 
mulțumit din cap. 

Dar asta n-o să-i facă rău? Cu toate astea, Annie nu se 
simțea rău. Se simţea bine. Chiar mâncase o porţie 
întreagă în prezenţa altor oameni și nu se speriase. Un 
sentiment ciudat de triumf o cuprinse. Îi zâmbi tatălui ei. 

— Tare! Viclean, dar mişto. 

— Cred că asta îl descrie în două cuvinte pe tatăl tău, 
spuse mama ei, dar râdea, așa că nu i se păru a fi o 
remarcă răutăcioasă. 

Annie își aminti de zilele în care se adunau cu toţii 
jurul acestei mese și aproape toate fuseseră așa, pline de 
glume și de discuţii serioase despre viaţă și alte chestii de 
genul acesta. Îi lipsise asta mai mult decât orice de când 
tatăl ei plecase. Mesele cu mama ei, în rarele ocazii în 
care se intersectaseră întâmplător, fuseseră marcate de 
tăcere și solitudine, chiar dacă fizic erau una lângă 
cealaltă. În ultima vreme, mama ei era la restaurant în 
majoritatea serilor și nu avea niciodată timp să stea jos și 
să mănânce odată cu ea. 

— Mă bucur mult că ești aici, îi spuse ea tatălui ei, fără 
să-i pese dacă asta o scotea din minţi pe mama ei. 

Poate dacă mama ei și-ar da seama în sfârșit cât de 
mult însemna pentru ea să-l aibă pe tatăl ei înapoi în 
viaţa ei, ar face ceva ca să se asigure că rămâne. 

— Şi eu, îi spuse el. Mi-a fost dor să fiu din nou în 
Serenity. 

— Nu doar asta, spuse Annie, nerăbdătoare să-și spună 
punctul de vedere. Am vrut să spun aici, cu noi. 


— Annie... o avertiză mama ei. 


— Spun doar că este minunat că este aici. Tonul lui 
Annie avea o notă războinică. Asta simt. Doctorita 
McDaniels spune că trebuie să-mi asum sentimentele. Se 
ridică în picioare. Mă duc să trag un pui de somn acum. 
Să nu cumva să uiţi să mă trezești înainte ca toată lumea 
să ajungă aici, mai ales dacă mai întâi vom lua cina. 
Vreau să arăt bine, ca să nu-și facă griji că o să cad din 
picioare sau altceva de genul ăsta. 

— O să mă asigur că te vei trezi din timp, îi promise 
mama ei. 

Annie se uită la tatăl ei. 

— Și tu vei fi tot aici, nu? 

— Voi fi aici, confirmă el. 

— Nu ai putea să stai aici? întrebă ea, fiind conștientă 
chiar în momentul în care îi adresă întrebarea că asta o 
va face pe mama ei să o ia razna. 

— Sunt pe aproape, spuse tatăl ei. Ne vom vedea tot 
timpul. 

Evident, el nu avea de gând să-i forţeze mâna mamei 
sale, dar Annie nu se temea să o facă. Și credea că știa și 
modalitatea perfectă pentru a avea sorți de izbândă. O să 
aducă vorba despre asta la ședința de consiliere familială 
de mâine. Avea senzaţia că nici unul dintre ei nu ar fi în 
stare să-i refuze absolut nici o dorinţă, dacă ar fi făcut o 
mică scenă de faţă cu doctoriţa McDaniels. Bine, deja era 
vorba despre manipulare. Dar ar putea apela și la 
stratagema asta dacă astfel i-ar împinge pe mama și pe 
tatăl ei să mai facă un pas spre împăcare. Uneori, adulţii 
aveau nevoie doar de o lovitură mai dură pentru a-i forţa 


să facă ceea ce, oricum, îşi doreau în secret. 


— Nici să nu te gândești la asta, mormăi Dana Sue cu 
înverșunare în momentul în care Annie ieşi cameră. 

— Să mă gândesc la ce? întrebă Ronnie nevinovat, deși 
știa perfect la ce se referea ea. 

— Nu te muţi înapoi aici și cu asta, basta! Nici măcar 


de dragul lui Annie. 


— O să aducă asta în discuţie la şedinţa de consiliere 
familială de mâine, prezise Ronnie. 

Dana Sue se uită la el îngrijorată. 

— Nu ar îndrăzni. 

— Bineînţeles că ar îndrăzni. Nu ai văzut strălucirea 
aceea din ochii ei? Annie are o misiune de îndeplinit și 
știe că are o pârghie pe care poate să o acţioneze ca să 
obţină ce vrea. 

Dana Sue se lăsă pe spate în scaun, apoi întinse mâna 
după o lingură și începu să mănânce salata de cartofi 
rămasă. 

— Ar trebui să... începu Ronnie, doar că tăcu imediat 
când îi văzu privirea tăioasă. 

Aruncă totuși lingura înapoi în castron. 

— Ei bine, de data asta n-o să facem cum vrea ea, spuse 
Dana Sue hotărâtă — deși nici ea nu părea să creadă în 
vorbele ei. O să trebuiască să mă susţii în această 
privinţă. 

— Și dacă și eu cred că ea are dreptate? întrebă el. 

— Atunci ești nebun, spuse ea răspicat. Ar fi o nebunie 
dacă te-ai muta înapoi aici, indiferent de circumstanţe. 

— Există o cameră de oaspeţi, îi aminti el. Și cheltui 
bani aiurea dacă rămân la han. 

— Camera de oaspeţi este cu aproximativ o mie de 
kilometri mult mai aproape de camera mea decât ar 
trebui să fie, se răsti ea. Nu este timpul să te întorci la 
Beaufort sau... sau oriunde ai fost? 

— Nu, din păcate, spuse el. Mi-am dat demisia de acolo. 

Ea îl privi consternată. 

— De ce ai face așa ceva? 

— Nu era corect să le cer să ţină postul ocupat pentru 
mine când eu nu mai aveam nici o intenţie să mă întorc. 
— Dar trebuie să te întorci, spuse ea, părând disperată. 

— De ce? 

— Ştii prea bine de ce. M-ai înșelat, Ronnie, iar eu nu 
vreau să dau nas în nas cu tine oriunde mă duc și să-mi 


amintesc de asta. 


Era evident că nu era încă momentul potrivit pentru a 
aduce vorba despre magazinul de feronerie. 

— Ce crezi că îşi amintesc cel mai mult oamenii din 
Serenity — că te-am înșelat sau că mi-ai aruncat tot ce 
aveam pe peluza din faţă și apoi m-ai alungat înainte să- 
mi pot aduna jumătate din lucruri? 

Se strâmbă. 

— Probabil că trebuie să dea cu banul, spuse ea 
încăpățânată, deși amândoi ştiau că nu era adevărat. 

Oamenii puteau să treacă cu vederea momentele de 
slăbiciune ale unui bărbat, dar era puţin probabil să uite 
scandalul făcut de o femeie care își striga răzbunarea. Un 
tărăboi ca acela nu putea fi uitat prea ușor. 

El zâmbi. 

— Vrei să faci un sondaj de opinie? 

— Ce tot spui acolo? 

— Să mergem pe stradă și să-i întrebăm pe toţi cei care 
trec pe lângă noi ce își amintesc cel mai bine despre noi 
doi. 

Ea clătină din cap. 

— Eşti jalnic. 

— Cum adică jalnic? 

— Stii că la ora asta sunt numai femei acasă și tot ce 
trebuie să faci este să apelezi ca de obicei la puţin din 
farmecul tău și toate vor fi de partea ta. Și, dacă îţi surâde 
norocul, poate că una dintre ele ţi-ar putea propune să te 
muţi cu ea. 

— Am crezut că femeile se coalizează când vine vorba 
de astfel de lucruri. 

— Da, spuse ea, apoi se corectă, în majoritatea lor. Uită- 
te la Maddie, totuşi. Ea e a redevenit cea mai bună 
prietenă a ta. Întotdeauna s-a lăsat fraierită de zâmbetul 
ăla șmecher al tău. Măcar pe Helen nu poţi să-o păcălești 
aşa de uşor. 

— Helen devine din ce în ce mai înverșunată împotriva 


bărbaţilor, remarcă Ronnie. Trebuie să găsească rapid 


persoana potrivită, înainte ca toate divorţurile acelea 
urâte să o facă să fie prea cinică. 

Dana Sue se burzului la el. 

— Cum poţi să vorbeşti așa urât despre ea? 

— Nu-mi spune că nu te-ai gândit și tu la același lucru, 
o mustră el. Eşti o prietenă prea bună ca să nu-ţi dai 
seama ce se întâmplă cu ea. 

Dana Sue oftă. 

— Bine, ai dreptate. E puţin cam blazată și are nevoie 
de cineva în viaţa ei care să o facă să vadă lucrurile dintr- 
o altă perspectivă. Doar că eu nu ştiu dacă genul de 
bărbat de care are ea nevoie poate fi găsit în Serenity. 

— Are cazuri în tot statul, îi aminti Ronnie, ușurat că 
reușise să-i distragă atenţia lui Dana Sue de la propria lor 
relaţie pentru moment. Cu siguranţă pe undeva în 
Carolina de Sud există un bărbat compatibil cu ea, care 
să fie suficient de inteligent și de curajos ca s-o 
cucerească. 

— Chiar se întâlnește cu niște tipi foarte faini, spuse 
Dana Sue. Mi-a aranjat și mie câteva întâlniri cu unii 
dintre ei. 

Un sentiment de gelozie pură îl străfulgeră pe Ronnie 
la gândul că Dana Sue s-ar putea întâlni cu tip fandosit, 
din tagma magistraţilor. 

— Tu şi Helen nu aveţi aceleași gusturi în materie de 
bărbaţi, comentă el tăios. 

— Şi uite unde am ajuns din cauza asta, replică ea. 

— Mai mult de douăzeci de ani de fericire, dacă punem 
și liceul, spuse el, fără să se lase intimidat de înţepătura 
el. 

— Şi doi ani de suferinţă cruntă, răspunse ea. 

Ronnie se abţinu să nu zâmbească. 

— Dacă mi-ai fi dat cea mai mică şansă, suferința nu ar 
mai fi durat atât de mult. 

Îşi strânse şervetul și îl aruncă în el. 

— Nu, asta nu se va întâmpla. 


— Mai vedem noi, murmură el. Mai vedem. 


Dana Sue poate că nu voia să recunoască, dar deja 


făceau progrese. 

Dana Sue rămase o vreme în sufragerie, cu privirea 
atrasă de imaginea oferită de Ronnie și Cal, care se 
retrăseseră într-un colţ, vorbind despre sport sau despre 
alte subiecte comune, de parcă erau prieteni vechi. 
Ronnie nu se înţelesese niciodată atât de bine cu Bill, 
primul soţ al lui Maddie, în ciuda faptului că îl cunoștea 
încă din liceu. De fapt, Ronnie fusese primul care își 
dăduse seama că Bill nu era deloc potrivit pentru 
Maddie. Se dovedise că percepţia lui despre Bill ca fiind 
un tip egoist și insensibil fusese una extrem de corectă. 

Nu că ar fi vorbit vreodată faţă de cineva despre asta, 
își aminti Dana Sue. Nu faţă de Maddie, oricum. Si nici 
nu voise ca Dana Sue să-i împărtășească părerea 
personală. 

— Maddie este căsătorită cu el, spusese Ronnie în 
repetate rânduri. Nu contează ce cred eu despre Bill. De 
dragul ei, voi încerca să am o relaţie amicală cu el, așa 
cum face şi Helen. 

La momentul respectiv, Dana Sue fusese surprinsă de 
aluzia că Helen nu era mai încântată de Bill decât era de 
Ronnie. Dar se dovedise că și ea tăcuse de dragul lui 
Maddie. Ea nu fusese niciodată la fel de reticentă când 
venea vorbea să-și spună părerea despre Ronnie. Practic, 
chiar din ziua în care se cunoscuseră, Helen nu se 
așteptase niciodată la nimic bun de la el și nu se ferise să- 
și exprime temerile. 

Dana Sue fusese singura care observase că pe Ronnie îl 
deranjase modul în care Bill o tratase pe Maddie. Avea o 
bănuială că era singurul dintre ei care nu ar fi fost 


surprins să afle că Bill avea o aventură cu o asistentă de la 


cabinetul său. Dar, bineînţeles, până să se afle toate 
acestea, Ronnie plecase. 

Privindu-l acum, remarcă faptul că nu părea să aibă 
același reţineri în ceea ce-l privește pe Cal, în ciuda 
diferenţei de vârstă dintre acesta şi Maddie, un alt motiv 
de bârfă pentru oraș acum un an. 

Când Ronnie ridică privirea și o surprinse pe Dana Sue 
uitându-se spre el, îi făcu cu ochiul. Câteva minute mai 
târziu traversă camera şi i se alătură. 

— Se pare că tu și Cal aţi găsit multe subiecte comune 
de discuţie, spuse ea, neștiind prea bine ce să creadă în 
legătură cu faptul că cei doi se împrieteniseră. Poate că 
era doar încă un fir cu care îl ţesea pe Ronnie în pânza 
vieții ei. 

— Îmi place de el, spuse el. Este priceput în ceea ce face 
și e cu picioarele pe pământ. O adoră pe Maddie și pe 
copilul lor, iar Ty, Kyle şi Katie îl admiră fără doar și 
poate. Este evident că a fost de bun augur pentru toţi 
faptul că s-au cunoscut. 

— Atunci ești de acord cu alegerea ei de data asta? 

— Nu că ar fi treaba mea, dar da. Mi-a spus că Bill a 
vrut-o pe Maddie înapoi odată ce relaţia lui cu asistenta 
s-a terminat. E adevărat? 

Dana Sue încuviinţă din cap. 

— Slavă Domnului că Maddie l-a refuzat. Ea este mai 
fericită cu Cal decât a fost vreodată cu Bill. 

Ronnie cercetă camera până când privirea i se fixă pe 
Maddie. 

— Radiază, nu-i așa? Căsătoria și faptul că este 
proaspătă mămică îi prind bine. Când îi avea doar pe 
ceilalţi copii, părea tot timpul obosită, probabil pentru că 
Bill se aștepta ca ea să se ocupe de toate treburile casei, 
iar el să se concentreze exclusiv pe cariera sa. Mă 
îndoiesc că omul a schimbat vreodată un scutec sau că a 
vegheat toată noaptea un copil bolnav, deşi este medic 


pediatru. Când se întoarse spre Dana Sue, expresia i se 


înmuie. Ai fost frumoasă când o purtai pe Annie în 
pântec. Străluceai de fericire. 

Ea îl privi sceptică. 

— Cred că te referi doar la cele cinci secunde din zi în 
care nu vomitam. 

El o mângâie pe obraz. 

— Nu face asta, Dana Sue. 

— Ce să fac? 

— Să te subapreciezi. Ești o femeie superbă. Sarcina nu 
a făcut decât să te scoată și mai mult în evidenţă. 

Dana Sue își atinse șoldurile rotunjite. 

— Şi acum am câteva kilograme în plus, dar nu pentru 
că aș aștepta un copil. 

Ronnie se încruntă la ea. 

— Îmi place cum arăţi. 

— Sigur, îl persiflă ea. Orice bărbat visează ca soţia lui 
să se îngrașe. 

O privi cu o consternare evidentă. 

— Nu înţeleg cum de ţi-a intrat în cap ideea asta. Te 
așteptai să fii toată viaţa o slăbuţă, mai ales la înălțimea 
ta? Arăţi ca o femeie normală, Dana Sue. Una sănătoasă, 
atrăgătoare care se întâmplă să aibă forme pline. Dacă mă 
întrebi pe mine, așa ar trebui să fie o femeie. 

Voia să-l creadă, voia să se vadă prin ochii lui, dar 
singurul ei gând era legat de kilogramele în plus pe care 
le remarca de fiecare dată când se suia pe cântar. În 
dimineaţa aceasta văzuse că mai pusese trei. Faptul că îl 
avea din nou Ronnie în viaţa ei şi că simţea cum, încetul 
cu încetul, îi intrase pe sub piele, o făcuse să-și caute 
refugiul în mâncare puţin mai des decât de obicei. 

— Nu cred că vorbeşti serios, protestă ea. 

Pasiunea i se aprinse în ochi și începu să se apropie de 
ea. Dana Sue se dădu instinctiv înapoi. N-o slăbi până 
când ajunse cu spatele la perete. Nu mai avea unde să 
mai meargă, iar sclipirea hotărâtă din ochii lui îi provocă 


fiori pe şira spinării. 


— Pentru mine tu încă ești cea mai dorită femeie pe 
care am cunoscut-o vreodată, spuse el încet, gura lui 
planând deasupra buzelor ei. Şi încă te doresc. 

Dana Sue înghiţi în sec din cauza sincerităţii din vocea 
lui și a privirii lui întunecate de dorinţă. Cunoștea acea 
privire pasională, ştia exact cum se termina asta de 
obicei. Dar acum aveau casa plină de oameni. Cu 
siguranţă nu ar... 

O imobiliză, sprijinindu-și mâinile de perete de o parte 
și de alta a ei și se aplecă spre ea. Își simtea gura uscată. 
Când o deschise pentru a protesta, el i-o acoperi cu a lui. 
Impactul sărutului îi era familiar, senzațiile care ricoșau 
prin ea, periculoase. Simţind cum i se înmoaie genunchii, 
ea întinse mâna și se agăţă de el cu toată puterea, în timp 
ce limba lui o devora şi avea senzaţia că totul se învârtea 
în jurul ei. 

Nu avea cum să mai fie așa între ei, se gândi ea, 
încercând să apeleze la ultimul strop de luciditate care îi 
mai rămăsese. Era greșit din partea ei să-l dorească atât de 
mult, să vrea ca mâinile lui să respecte promisiunile 
făcute de sărutările lui, să-l vrea înăuntru pentru a-i 
readuce la viaţă fiecare părticică din trup. 

Dar se simţea atât de bine, recunoscu ea, în timp ce 
corpul lui îl presa pe al ei, înconjurând-o cu căldură și 
dovezi de netăgăduit că dorinţa lui era la fel de puternică 
ca șI a el. 

Cu mult înainte ca ea să se fi dezmeticit, el se dezlipi cu 
greu de ea, părând la fel de ameţit. 

— Să-ţi aminteşti asta data viitoare când te vei mai 
întreba cum ar putea un bărbat — cum aș putea eu — să te 
dorească, spuse el, cu vocea ca un murmur șoptit în 
urechea ei. 

— Înâm, spuse ea, cu gândurile atât de răvășite încât nu 
reuși să găsească un alt răspuns. 

Apoi dispăru, lăsând-o să se prăbușească în cel mai 
apropiat scaun și să întindă mâna după o sticlă de apă 


dintr-un recipient plin cu gheaţă. Dacă nu ar fi existat 


zeci de oameni în jur, și-ar fi turnat-o direct în cap, fără 
să se mai gândească la daunele provocate podelelor ei din 
lemn masiv. În schimb, se mulţumi să ia o înghiţitură 
zdravănă, care nu reuși să stingă căldura care dogorea 
înăuntrul ei. 

— Ce spectacol, comentă Maddie, trăgând un scaun și 
așezându-se lângă ea. Săruturile acestea fierbinţi devin 
deja un obicei. Pentru o clipă m-am temut să nu fie 
cumva nevoie să arunc cu gheaţa asta peste voi. 

— De ce nu ai făcut-o? întrebă Dana Sue, lamentându- 
se. Poate că-mi reveneam în fire. 

— Mă îndoiesc, spuse Maddie. Va fi nevoie de mai mult 
decât câteva cuburi de gheaţă pentru a mai domoli 
atracţia pătimașă dintre voi doi. 

— Nu spune asta, o imploră Dana Sue. 

— E adevărat. De ce să nu recunoști și să-ţi asumi asta? 
Stii că nu ai fost fericită fără el. 

— Şi știu și că am fost nefericită din cauza lui, replică 
Dana Sue. 

— A făcut o singură greșeală teribilă. Și-a învăţat lecţia. 

— Cum pot fi sigură de asta? 

Maddie dădu să răspundă, apoi ridică din umeri. 

— Poate că nu poţi fi niciodată sigur de nimic, scumpo. 

Se uită în jur până când privirea îi căzu pe Cal care 
discuta cu Erik, ţinând-o pe Katie pe jumătate adormită 
în poala lui. 

— Poate că trebuie doar să te agăţi de ceea ce te face 
fericită acum și apoi să te străduiești din răsputeri să 
păstrezi ce al. 

— Credeam că asta făceam când eram căsătoriţi. Și, cu 
toate astea, s-a culcat cu o altă femeie. 

— L-ai întrebat de ce? întrebă Maddie. 

Dana Sue clătină din cap. 

— Nu sunt sigură că vreau să știu. Oricum, ce relevanţă 
ar mai avea! 

— S-ar putea să te liniștească faptul că n-a avut nimic 


de-a face cu tine, spuse Maddie. 


— Era soţul meu. Aș spune că a avut foarte mult de-a 
face cu mine, spuse Dana Sue pe un ton sarcastic. 

— Am vrut să spun că s-ar putea să nu fi avut deloc 
legătură cu tine. Uneori, bărbaţii pur și simplu își pierd 
minţile pentru un minut și fac o prostie incredibilă. 

— Și asta înseamnă că nu au făcut nimic greșit? 

— Normal că nu. Dar nu crezi că a renunţa la căsnicia 
ta din cauza asta e la fel cu a da cu piciorul la tot doar 
pentru că unul dintre voi a distrus mașina? 

Dana Sue se încruntă la ea. 

— Nu prea cred că e același lucru. 

Maddie oftă. 

— N-am fost destul de explicită. Tot ce sugerez este că 
acea aventură de o noapte s-ar putea să nu fi avut pe 
termen lung mai multă importanţă în mintea lui Ronnie 
decât un accident în care a lovit o mașină. S-a întâmplat. 
Si s-a şi terminat tot atunci. Pentru el, nu a fost nici o 
aventură de lungă durată, nu a avut nici o implicare 
emoţională, aşa cum a fost cu Bill şi Noreen. Aventura 
de-o noapte a lui Ronnie a fost doar despre sex. În 
celălalt caz, a fost vorba despre o relaţie, o intimitate 
reală, continuă, între doi oameni, care a afectat tot ce era 
între mine şi Bill. 

— S-ar putea să ai dreptate, spuse Dana Sue, fără a fi 
convinsă pe deplin. Dar m-a durut la fel de tare. 

— Bineînţeles că a durut. Şi ce a făcut el a fost greșit, 
fără îndoială. Dar, draga mea, analizeaz-o prin comparaţie 
cu imaginea de ansamblu. Ronnie te iubește din tot 
sufletul. Ceea ce s-a întâmplat a fost o mică greșeală, 
insignifiantă dacă te uiţi în urmă la cei peste douăzeci de 
ani de când sunteţi împreună. Gândește-te la asta, bine? 
spuse Maddie mângâind-o pe mână. Nu lăsa mândria să 
te priveze de ceea ce îţi dorești cu adevărat. 

— Nu este vorba despre mândria mea, spuse Dana Sue 
în defensivă. 


Sprânceana lui Maddie se ridică. 
— Oare? 


Dana Sue se feri de privirea ei pătrunzătoare. 

— Trebuie să văd ce face Annie. S-ar putea să fi obosit 
deja. 

— Annie e bine, spuse Maddie, făcând semn spre 
verandă. E afară cu Ty, Sarah și Raylene. Chiar și așa, 
probabil că ar trebui să plecăm. La ce oră este mâine- 
dimineaţă ședința de consiliere familială? 

— La ora zece, spuse Dana Sue. Trebuie să recunosc, 
sunt speriată. 

— De ce? 

— De genul de discuţii care o să fie acolo, mărturisi ea. 
Dacă se dovedește că totul e din vina mea? 

— Nu cred că este vorba despre a arunca vina pe cineva. 
Cred că este vorba despre a depăși momentul, ca Annie 
să nu mai revină la același tipar distructiv. 

— Știu că ai dreptate, recunoscu Dana Sue. 

— Atunci, ce te îngrijorează cu adevărat? 

— Annie vrea ca eu și Ronnie să fim din nou împreună. 
Și aș face aproape orice pe lume s-o văd fericită, mai ales 
acum, explică Dana Sue. Dar asta? spuse, clătinând din 
cap. Nu pot să mă întorc la Ronnie pentru că asta vrea 
Annie. 

Maddie zâmbi. 

— Poate că ar trebui să o faci pentru că asta vrei tu. 

Înainte ca Dana Sue să protesteze din nou, Maddie o 
sărută pe obraz. 

— Vorbim mâine. Îmi adun trupa şi plec. Asta ar trebui 
să le dea un semnal și celorlalți că nu mai este cazul să 
mai stea. 

— Mulţumesc, spuse Dana Sue, recunoscătoare. 

Bineînţeles, cu toată lumea plecată, nu ar mai fi fost 
nimeni care să servească drept tampon între ea și 
Ronnie. Amintirea sărutului pe care i-l dăduse cu puţin 
timp în urmă îi puse din nou sângele în mișcare. 

Dar, când privi în jur, în timp ce toată lumea pleca, nu 


mai văzu nici urmă de el. [i aruncă o privire lui Annie în 


timp ce închidea ușa de la intrare după ultimii doi 
oaspeţi. 

— Unde este tatăl tău? 

— A făcut curat în bucătărie, apoi a plecat, spuse 
Annie, cu o expresie plină de subînţeles în timp ce o 
privea pe Dana Sue pentru a-i surprinde reacţia. 
Dezamăgită, mamă? 

— Nu, bineînţeles că nu, insistă ea. 

Dar așa se simțea și cu siguranţă asta nu prevestea 
nimic bun. 

— Mincinoaso! o acuză Annie cu un zâmbet. Dacă l-ai 
fi lăsat să se mute înapoi, ar fi fost aici acum. 

— Nu este o opţiune, spuse Dana Sue ferm. 

— Poate că ar trebui să fie, o tachină Annie. Noapte 
bună, mamă. Ne vedem dimineaţă. 

— Noapte bună, dragă. Mă bucur atât de mult că ești 
din nou acasă. 

— Și eu. Annie o luă spre scări, apoi se întoarse și își 
înfășură braţele în jurul taliei Danei Sue. Te iubesc. Îţi 
mulțumesc că ești alături de mine. 

— Întotdeauna, răspunse ea. Indiferent de situaţie. 


Ea se rugă să nu mai existe niciodată o altă criză 


precum cea prin care trecuseră și ca, în lunile care urmau, 
să aibă cu toţii puterea de a depăși toate obstacolele 


presărate pe drumul anevoios de recuperare a lui Annie. 


leșirea intempestivă a lui Ronnie din seara precedentă 
fusese intenţionată. El știa cât de mult o răscolise sărutul 
pe Dana Sue. Și el fusese la fel de tulburat. Mai știa și că 
nici nu se punea problema să se aștepte la ceva mai mult 
în această etapă. Mai bine să se retragă decât să facă o 
mișcare care să o îndepărteze tocmai acum când făceau 
progrese reale. 

De asemenea, voise să doarmă bine înainte de această 
ședință de consiliere de familie. Habar nu avea la ce să se 
aștepte și nici cât de mare va fi vina care o să i se pună lui 


în cârcă pentru problemele lui Annie. Era pregătit să 


preia o parte din responsabilitate, dar Dana Sue părea 
gata să ducă și ea o parte din această povară pe umerii ei. 
De fapt, părea dispusă să-și asume toată vina, care venea 
la pachet și cu reproșurile pe care și le făcea pentru faptul 
că se îngrășase. 

Cu o oră înainte de întâlnire, trase mașina pe aleea din 
faţă, observând că tâmplăria casei de cărămidă avea 
nevoie de un strat de vopsea. Poate că își va face timp să 
se ocupe de asta weekendul acesta. Ar fi încă o ofrandă 
de pace pentru Dana Sue. 

Uşa de la bucătărie se deschise și Dana Sue apăru în 
prag. 

— Nu intri? strigă ea. 

Ronnie se dădu jos din mașină și o luă spre intrare. Ea 
îl privi cu atenţie când păși în casă. 

— Ai mâncat? Aș putea să-ţi fac o omletă. 

— Nu, mulţumesc. Nu prea am poftă în dimineaţa asta. 
O măsură tacticos din priviri din cap până în picioare. 
Cu excepţia lucrurilor la care nu ar trebui să poftesc. 

Obrajii ei se făcură imediat roz. 

— Ronnie! 

— E adevărat. M-am gândit toată noaptea la acel sărut. 

— Nu ar fi trebuit. 

— Atunci n-ar fi trebuit să îl faci de neuitat, spuse el, 
apoi schimbă intenţionat subiectul cu unul mai neutru. 
Unde este Annie? 

— Se îmbracă. 

— Și tu ești la fel de speriată ca și mine de întâlnirea 
din dimineaţa asta? întrebă el și văzu o urmă de ușurare 
în ochii ei. 

Ea dădu din cap. 

— E o nebunie, nu? E ca şi cum ai fi chemat în biroul 
directorului. 

— Sunt convins că am mai multă experienţă decât tine 
la capitolul ăsta, dar, da, exact așa este, spuse el râzând. 

— Nu cred că e normal să ne simţim așa, spuse ea. 


Adică, toţi vrem același lucru, nu? 


— Așa mi se pare, aprobă el. De ce nu te duci să-i spui 
lui Annie să se grăbească ca să plecăm odată de aici? Cu 
cât ajungem mai devreme acolo, cu atât scăpăm mai 
repede de toate astea. 

— E o idee bună, spuse ea imediat și urcă la etaj. 

În timp ce era plecată, Ronnie își turnă o ceașcă de 
cafea și luă o înghiţitură lungă și reconfortantă. Dana 
Sue încă făcea cea mai bună cafea pe care o băuse 
vreodată. 

Se întoarse după nici două minute, răvășită toată. 

— Ce e? o întrebă. Annie este bine? 

— Era în baie, spuse Dana Sue, cu vocea gâtuită. 
Ronnie, a vomitat. Am auzit-o. Mâncase tot ce era pe 
farfurie la micul-dejun. Am stat chiar aici lângă ea ca să 
mă asigur. Apoi s-a dus sus și a vomitat. În ochii Danei 
Sue se citea panica. Ce facem? 

O luă în braţe și o strânse la piept, simțindu-se la fel de 
neajutorat ca și prima dată când o văzuse pe Annie în 
spital. 

— Tot ce e nevoie, spuse el trist. Ai discutat cu ea? 

Lipită de pieptul lui, simţi cum Dana Sue scutură 
repede din cap. 

— Nu, șopti ea. 

— Poate că e mai bine așa. O să vorbim despre asta de 
faţă cu doctorita McDaniels. Tu rămâi aici. Eu mă duc 
sus să o iau, să mă asigur că e bine. 

Urcă câte două trepte odată. O parte din el era furios, 
atât de furios încât voia să dea cu pumnul în ceva, dar 
ceea ce umbrea de departe acest sentiment era groaza că 
se îndreptau spre un teritoriu complet necunoscut cu 
Annie. Oare era pe punctul de a schimba o tulburare de 
alimentaţie cu alta? Aşa se manifesta boala asta la cei 
tineri? 

Înainte de a o lua complet razna, punându-și tot felul 
de întrebări fără răspuns, o văzu pe Annie care tocmai 
ieşea din baie. Ea îi zâmbi timid. 


— Bună, tati. 


Inima îi tresări în piept când îi văzu figura tristă. 

— Bună, iubito. Eşti bine? 

Ea îi aruncă o privire precaută. 

— Mama m-a auzit, nu-i așa! Stiu că a urcat acum 
câteva minute. 

El dădu din cap. 

— Nu am vomitat intenţionat, spuse ea, uitându-se la el 
cu o privire prin care-l implora să o creadă. Nu am făcut 
așa ceva! M-am speriat dintr-odată și apoi mi s-a făcut 
rău. 

— E în regulă, o linişti el. Te simţi mai bine acum? 

— Așa cred. 

— Vom discuta mai multe despre asta când ne vedem cu 
doctorita McDaniels. 

Părea să se piardă puţin cu firea. 

— Nu mă crezi, nu? 

E] îi ridică bărbia şi se uită în ochii ei. 

— Vreau să te cred, iubito. Chiar vreau. 

— fti spun adevărul. Jur. Nu m-aș forţa să fac așa ceva, 
spuse ea cutremurându-se. Pur și simplu, nu aș putea s-o 
fac. 

Ronnie nu știu ce să-i spună. Annie îl privi cu regret. 

— Știu că trebuie să-ţi câștig din nou încrederea, şi pe a 
ta, și pe a mamei, dar e greu, știi? 

— Știu. Ceva îmi spune că pentru asta, ca și pentru 
multe alte lucruri, este nevoie doar de timp. Va trebui să 
o luăm pas cu pas. 

— Cum faci tu cu mama? întrebă ea. 

— Da, la fel cum fac eu cu mama ta, spuse Ronnie 
zâmbind. 

Deodată, Annie zâmbi și toată suferinţa lui dispăru. 

— Te-am văzut sărutând-o aseară, îi spuse ea. Bravo, 
tată! 

El îi făcu cu ochiul. 

— După cum am spus, o luăm pas cu pas. 

— Nu ştiu ce să zic, răspunse ea, cu o sclipire ghidușă în 


ochi. Un sărut ca acela ar trebui să fie un salt uriaș, dacă 


nu mai mult. 

— Mama ta este o femeie încăpăţânată și greșeala mea a 
fost impardonabilă, îi aminti. Nu ar fi înţelept să-ţi faci 
iluzii deșarte. 

— Doar să nu renunţi, bine? îi spuse ea. 

— Niciodată, o asigură el. Nici la ea și nici la tine. Nici 


într-un milion de ani. 


Annie simţea cum începe să i se facă iar rău de la 
stomac. Toată lumea se holba la ea cu atâta nerăbdare, de 
parcă s-ar fi aşteptat să spună ceva crucial, care ar 
schimba toată situaţia în bine. Dar nimic nu era bine. 
Nimic nu mai fusese bine de când plecase tatăl ei. 

Ar putea să spună asta? Nu ar înrăutăţi lucrurile dacă 
ar spune că mâncarea se asocia în mintea ei cu felul în 
care se simţise când el îi spusese că pleacă, în ziua aceea 
la Wharton? Dacă ar spune că nu mai voia să mănânce ca 
să nu se îngrașe așa cum făcuse mama ei! Și asta era doar 
o mică parte. Cel puţin, așa credea ea. 

Dar, dacă ar fi spus asta, nu s-ar fi simţit mai rău? Chiar 
ar rezolva ceva? Asta era problema ei, nu a lor. 

— Annie, spuse doctorita McDaniels, făcându-i un 
semn încurajator din cap. Este în regulă să spui tot ce 
gândești. Este singura modalitate prin care poţi să lași 
trecutul în urmă și să mergi mai departe. 

— Poate că am putea vorbi mai degrabă despre 
dimineaţa asta, spuse Annie ezitant. 

Doctorita McDaniels păru surprinsă, dar încuviinţă din 
cap. 

— Dacă asta vrei. Ce s-a întâmplat azi-dimineaţă? 

— Mama m-a auzit vomitând și știu că s-a panicat, 
pentru că l-a trimis pe tata sus după mine. Părea 
îngrijorat și speriat. 

— Poţi să-l învinovăţești pentru asta? o întrebă 
psihologul. 


Annie clătină din cap. 


— Dar n-am făcut-o intenţionat, spuse ea uitându-se 
direct la mama ei. Eram stresată că urma să vin aici și mi 
s-a făcut rău. Eu nu vreau să o luaţi razna de fiecare dată 
când mi se face rău de la stomac. Dacă aș face gripă, 
probabil că m-aţi trimite direct la un centru de 
tratament. 

— Ţi se făcea rău de la stomac foarte des înainte să ai 
aceste tulburări de alimentaţie? întrebă doctorita 
McDaniels. 

Annie confirmă din cap. 

— De câte ori trebuia să mă ridic în picioare la școală și 
să prezint un referat, vomitam dimineaţa. Îti amintești, 
mamă? 

Mama ei încuviinţă încet, cu o urmă de ușurare pe 
chip. 

— Este adevărat, spuse ea. 

Doctorita McDaniels dădu și ea din cap. 

— Atunci să admitem deocamdată că a fost vorba mai 
mult despre stres decât despre mâncare. Data viitoare 
când o să te mai simţi așa ai putea să ceri niște suc cu 
ghimbir sau biscuiţi sau ceva care ar putea să te ajute să-ţi 
liniștești stomacul, bine? Așa te-ai putea simţi și tu mai 
bine, și i-ai putea linişti și pe părinţii tăi. 

Lui Annie îi trecu brusc prin faţa ochilor o imagine cu 
mama ei înfulecând în momentele în care era stresată. Se 
îndopa cu tot ce-i cădea în mână. 

— Nu! protestă vehement, înainte să se mai poată 
controla. Nu voi face asta! 

— Ce să faci? întrebă doctorita McDaniels, cu vocea ei 
calmă, în ciuda agitaţiei vizibile a lui Annie. 

— Să fac ca mama, se scăpă Annie. 

Văzu cum obrajii mamei sale încep să se coloreze și știu 
că spusese ceva greșit, chiar dacă era ceea ce simţea ea. 

— Ce vrei să spui cu asta, Annie? întrebă psihologul, 
făcându-i semn cu mâna Danei Sue să tacă atunci când 


aceasta dădu să-i răspundă. 


— Când este supărată, mănâncă. S-a îngrăşat foarte 
mult, probabil zece kilograme, chiar înainte să plece tatăl 
meu. Și de atunci a mai pus câteva. 

— Mi se pare că mama ta arată bine, spuse psihologul. 
De ce te deranjează atât de tare greutatea ei! 

Annie știa că stârnise ceva ce numai putea fi oprit nici 
dacă ar fi vrut. Acum nu mai avea de ales și trebuia să 
spună tot. 

— Pentru că, dacă nu s-ar fi îngrășat, tata nu s-ar fi 
culcat cu o altă femeie şi mama nu l-ar fi dat afară, 
răbufni ea, în ciuda expresiei șocate de pe chipul mamei 
ei. Urăsc faptul că ai făcut asta! Nu-mi place absolut 
deloc! 

— Opreşte-te! îi porunci Ronnie, cu o vocea mai aspră 
decât i-o auzise Annie vreodată. Nu m-am culcat cu o 
altă femeie pentru că mama ta se înprășase câteva 
kilograme. 

— Atunci de ce ai făcut-o? îi replică Annie. Sigur a 
făcut ea ceva. 

Tatăl ei se uită de la ea la mama ei, apoi clătină din 
cap. 

— Sincer, nu am nici o explicaţie de ce am făcut ce am 
făcut, dar știu că n-a avut nici o legătură cu greutatea 
mamei tale. Cred că arată nemaipomenit. 

Annie nu îl crezu, dar apoi se gândi la sărutul la care 
tocmai fusese martoră aseară. Era limpede că era atras de 
ea. Era clar că se comportase ca și cum era convins că 
mama ei era destul de sexy în acele momente. 

— Serios? întrebă ea şovăind. N-a fost vorba despre 
asta? 

— Categoric nu, spuse el ferm. Este singurul lucru de 
care sunt 100% sigur. 

— Annie, crezi că asta a avut legătură cu decizia ta de a 
nu mai mânca? întrebă doctoriţa McDaniels. Sau poate 
că astfel o pedepseai pe mama ta pentru ceea ce pentru 
tine a însemnat o delăsare faţă de propria persoană? 


Annie reflectă la ambele variante. 


— Nu ştiu, spuse ea în cele din urmă. Se poate. 

— Nu ţi se pare că sună destul de autodistructiv? o 
descusu psihologul cu blândeţe. Cine a avut cel mai mult 
de suferit? 

— Eu, recunoscu Annie. 

— Exact, spuse doctoriţa McDaniels. Gândește-te la 
asta până la ședința de mâine. Vom relua de unde am 
rămas. 

— Vreti să mai venim și noi? întrebă mama ei. 

— Nu, cred că următoarele două şedinţe vor fi doar cu 
Annie. Sunteţi de acord să programăm încă o ședință de 
familie peste două săptămâni? 

Mama și tatăl ei păreau ușuraţi. Annie nu-i putea 
învinovăţi. Știa că astăzi îi pusese într-o situaţie jenantă. 
Avea o bănuială că drumul spre casă avea să fie destul de 
tensionat. 

— Apropo, începu doctorita McDaniels când se 
pregăteau să iasă pe ușă, deocamdată vreau ca toate 
discuţiile noastre să rămână între acești patru pereţi. 

— Nu vreţi să mai vorbim despre asta? întrebă mama ei 
nevenindu-i să creadă. Nu credeţi că va fi ca și cum am 
avea un elefant în cameră pe care toată lumea se preface 
că nu-l vede? 

Doctorita McDaniels zâmbi. 

— Mai mult ca sigur, dar mai bine așa decât să 
reacționați la cald și să spuneţi ceva ce ați putea regreta 
mai târziu. Să ne ocupăm de toate problemele doar aici 
deocamdată. 

Annie o privi cu recunoștință. 

— Mulţumesc. 

— Nu te entuziasma prea tare, o avertiză doctoriţa 
McDaniels. Vreau să nu ai nici un fel de reţineri și să spui 
aici tot ce-ţi trece prin cap, indiferent cât de dureros ar fi, 
dar să știi că și părinţilor tăi le va veni rândul să 
vorbească. Scopul nostru este să dăm cărţile pe faţă, fără 
cenzură sau represalii, ca să găsim o modalitate mai 


sănătoasă de a gestiona problemele atunci când apar. 


Trebuie să descâlcim toată încrengătura asta de emoţii și 
mâncare și cred că asta se face cel mai bine într-un cadru 
organizat, bine? Îi aruncă lui Annie o privire severă. Și 
nu uita, ai o întâlnire cu Lacy mâine, imediat după ce ne 
vedem noi două. O să vrea să-ţi vadă caietul unde-ţi 
notezi ce mănânci şi nu uita că mama sau tatăl tău 
trebuie să se semneze pe fiecare pagină, bine? 

Annie își dădu ochii peste cap. 

— Doamne, chiar trebuie să fie doi oameni care să stea 
tot timpul cu gura pe mine? spuse ea, doar pe jumătate în 
glumă. Nu mi se pare corect. 

— Doi? spuse mama ei zâmbind din nou. Pune pe lista ta 
pe tatăl tău, pe mine, pe Maddie, pe Helen, pe Ty și pe 
Erik și o să-ţi dai seama că nu ai nici o șansă, puștoaico. 
Obișnuieşte-te cu asta. 

Spre surprinderea ei, Annie nu era supărată, cel puţin 
nu foarte tare. De fapt, era un sentiment destul de plăcut 
să știe că erau atât de mulţi oameni de partea ei. Spera 
doar să nu-i dezamăgească, pentru că ceva îi spunea că 


greul de abia acum începe. 

Când Ronnie se oferi să o ducă pe Annie acasă și să 
rămână să-și petreacă ziua cu ea, Dana Sue acceptă 
imediat. Avea nevoie să stea puţin singură pentru a 
procesa ce spusese Annie în timpul ședinței. Ea știuse de 
la bun început că, într-o oarecare măsură, Annie o 
învinovăţea pentru faptul că Ronnie o înșelase și pentru 
plecarea lui, dar, auzind-o rostind acuzaţia cu voce tare, o 
dăduse cu totul peste cap. 

În loc să se ducă la restaurant, Dana Sue se îndreptă 
spre Salonul din Colț. Totuși, pentru prima dată nu se 
duse la biroul lui Maddie pentru a-și găsi consolarea în 
braţele prietenei ei. În schimb, o luă direct spre vestiar și 


se schimbă în hainele de sală pe care le avea acolo și pe 


care le purta atât de rar. Extrem de decisă să înceapă să 
facă unele dintre schimbările pe care intenţiona să le 
treacă pe lista ei de obiective atunci când va reuși în 
sfârșit s-o încropească, se îndreptă spre odioasa bandă de 
alergare, o porni și începu să meargă pe ea. 

Se antrena deja de un sfert de oră, într-un un ritm lent, 
dar constant, când priveliștea relaxantă a pădurilor și a 
pârâului din spate începu să aibă în sfârșit efect asupra ei. 
Picioarele și articulațiile începeau să o doară, dar se 
simţea infinit mai calmă decât atunci când ajunsese aici. 
Se ambiţionă și își mai forţă un pic limitele. 

De fapt, mersese mai bine de trei kilometri când 
Maddie o găsi acolo. Dana Sue opri aparatul, foarte 
mândră de ea. 

— Uite, spuse ea, arătând spre comenzile computerizate 
care înregistrau totul, începând cu distanţa parcursă până 
la calorii arse şi puls. Trei kilometri. Asta e un record 
pentru mine, fără doar și poate. 

— Felicitări! spuse Maddie. De obicei nici măcar nu pot 
să te conving să te apropii de aceste aparate. Ce este 
diferit la ziua de azi? Te-ai răzgândit brusc și te-ai decis să 
câştigi decapotabila aceea? Poate că Helen avea dreptate 
când spunea că acele premii reprezintă cea mai bună 
motivaţie, deși ea nici nu a călcat pe aici, așa cum ar fi 
fost normal. 

— Lista cu obiective a fost doar unul din motive, 
răspunse Dana Sue. 

— Şi care a fost celălalt? insistă Maddie. Te-a apucat 
dintr-odată dorinţa de a veni aici ca să te holbezi la 
Elliott? Dacă nu aș fi căsătorită cu cel mai atrăgător tip 
din oraș, mi-aș petrece mult mai mult timp admirând 
trupul sexy al antrenorului nostru personal. 

Dana Sue își șterse broboanele de transpiraţie de pe 
frunte și își dădu ochii peste cap. 

— Nu, nu este vorba despre Elliott, oricât de sexy ar fi, 


spuse ea, aruncând totuși o privire pe furiș în direcţia lui. 


Adevărul este că fiica mea a declarat la ședința de astăzi 
că sunt grasă și că de aia m-a înșelat Ronnie. 

Maddie o privi plină de compasiune. 

— Cred că a durut. 

Dana Sue ridică din umeri. 

— Nu e ca și cum n-ar fi spus-o și înainte, partea cu 
îngrășatul, cel puţin. Cu toate astea, auzind-o spunând cu 
voce tare că a crezut că acesta este motivul pentru care 
Ronnie m-a înșelat, m-a distrus complet. Dacă ea chiar 
crede asta, mă mir că nu mă urăște. 

— Ştii că Annie nu te-ar putea urî niciodată, obiectă 
Maddie. Şi Ronnie ce-a spus când a auzit una ca asta? 

— S-a comportat realmente foarte bine. l-a spus că ceea 
ce a făcut nu are nici o legătură cu asta, că el crede că 
arăt incredibil. A părut destul de convingător astăzi și 
mi-a mai spus același lucru și înainte. 

— Și eu am păţit la fel, îi aminti Maddie. Își mângâie 
burtica proeminentă, care încă nu dispăruse după ce 
născuse. La vârsta noastră sunt destule femei ca și noi 
care nu mai reușesc să dea jos câteva kilograme doar ca să 
se simtă mai bine, dar asta nu înseamnă în nici un caz că 
suntem obeze sau respingătoare. Eu cu siguranţă de data 
asta nu am scăpat de kilogramele în plus pe care le-am 
acumulat în timpul sarcinii la fel de repede ca la primii 
mei trei copii. 

Dana Sue o privi curioasă. 

— Și nu ești îngrijorată de asta? 

— Dacă lui Cal i se părea că sunt frumoasă când eram 
însărcinată în nouă luni, cu laba gâștei la coada ochilor și 
cu o burtă cât o balenă, nu-l vor deranja niște kilograme 
în plus care se depun pe şolduri, spuse Maddie 
încrezătoare, având o mină senină. Asta nu înseamnă că 
le vreau acolo, dar nu am de gând să fac o obsesie din 
asta. Am făcut deja lista aceea cu obiective pentru mine. 
Și asta pentru că mi-ar plăcea foarte mult să merg în 


Hawaii cu soţul meu, spuse ea zâmbind. 


— Mi-aş dori să am și eu aceeași percepţie pozitivă când 
vine vorba despre trupul meu, se plânse Dana Sue. Mi-e 
teamă că o parte din mine este de acord cu ce-a spus 
Annie. 

— Chiar dacă Ronnie ţi-a spus altceva? întrebă Maddie. 

Ea flutură din mână. 

— Habar n-are de ce s-a culcat cu femeia aceea, deci, 
cum să nu mă gândesc că, în subconștientul lui, toate 
acestea nu au pornit de la faptul că sunt supraponderală 
și mai puțin atrăgătoare! 

— Pentru că este singurul lucru de care este sigur, sugeră 
Maddie. De ce ar minţi? 

— Pentru că încearcă să mă cucerească, spuse Dana Sue 
cu sinceritate. Nu crezi că i-ar fi cam greu să recunoască 
așa ceva acum? 

Maddie o privi gânditoare. 

— Ştii, ascultându-te pe tine, mi-a venit o idee. 

— Aşa? 

— O să-l sun pe psihologul cu care vă vedeţi voi şi o să-l 
întreb dacă ar fi interesată să ţină câteva şedinţe aici 
despre imaginea corporală și cea de sine. 

Dana Sue o privi sceptică. 

— Crezi că s-ar înscrie cineva? 

Maddie zâmbi. 

— Tu, cu siguranţă, pentru că nu am de gând să te las să 
scapi. 

— Ah, s-a întors Maddie cea autoritară, spuse Dana 
Sue, râzând. Mă bucur să te văd din nou. Mi-a fost teamă 
că mariajul te-a făcut să devii mai blândă și mai amabilă. 

Maddie îi aruncă o privire acidă. 

— Nu prea sunt șanse, mai ales că încă mai am gleznele 
umflate seara și o poftă permanentă de nachos cu 
jalapeăos, care nu a dispărut odată cu nașterea copilului. 

— Glumești! Ai mâncat nachos cu jalapeios cât ai fost 
însărcinată? Eu nu te-am văzut niciodată. Și, apropo, asta 
ar putea fi explicaţia gleznelor tale umflate. Toată sarea 


aceca. 


— Crede-mă, știu asta. Și nu m-ai văzut niciodată 
pentru că l-am pus pe Cal să mi le pregătească în toiul 
nopții. 

Maddie ridică din umeri. 

— Nici nu vreau să mă gândesc ce ar putea spune asta 
despre personalitatea lui Jessica Lynn. Cal încă se 
înfioară de fiecare dată când mi le face. 

— Dar el le face? 

Maddie zâmbi plină de satisfacţie. 

— Ce pot să spun? Este un soţ foarte devotat. Dacă eu îi 
spun că vreau pizza la ora 3.00 dimineaţa... ei bine, ai 
văzut vreodată reclama aceea la compania aeriană, cu 
soţul care zboară până la Chicago ca să cumpere o pizza 
pentru soţia lui însărcinată? Asta e Cal. Se pare că el 
consideră că e de datoria lui să-mi satisfacă toate poftele, 
având în vedere rolul pe care îl are în zămislirea acestui 
copil. 

— Chiar că ai putea să profiţi de un bărbat care 
gândește așa, spuse Dana Sue. Deci, mai există ceva după 
care tânjești, vreo nevoie care nu ţi-a fost îndeplinită? 

Maddie avea o mină veselă şi maliţioasă. 

— Crede-mă, nevoile mele sunt foarte satisfăcute în 
aceste zile. El consideră că și asta e responsabilitatea lui, 
și și-o îndeplinește cu mult entuziasm, aș putea spune. Și 
este atât de drăguţ cu copilul. De fiecare dată când o ţine 
în braţe, pe chipul lui nu se citește decât încântare pură. 
Am ezitat când mi-a sugerat prima dată să avem un copil 
împreună, dar acum sunt atât de bucuroasă că am făcut-o. 

Dana Sue oftă. 

— Te invidiez. 

Expresia lui Maddie se înmuie. 

— Din cauza copilului? 

— Nu, pentru că ai un bărbat în viaţa ta care te adoră. 
Helen este cea care este invidioasă pe tine din cauză că ai 
un copil. 

Maddie se încruntă. 


— Serios? N-a spus niciodată nimic. 


— Nu vrea să-ţi umbrească fericirea, dar cred că începe 
să conștientizeze ce a pierdut. Sincer, cred că acesta este 
motivul adevărat din spatele acestor obiective ale ei. Ea 
își dorește să fie sănătoasă ca să poată avea un copil. Nu 
că ar fi pregătită să recunoască asta, dar pot vedea asta în 
ochii ei când se uită la Jessica Lynn. 

— Fantastic! spuse Maddie. Cum de mi-a scăpat? 

Dana Sue zâmbi. 

— Ai fost prea ocupată ca să mai ai timp să-ţi faci griji 
despre cât de invidioși sunt prietenii pe fericirea ta. 

— Ei bine, cu siguranţă tu nu ai nici un motiv să fli așa. 
Ai putea avea un bărbat în viaţa ta, dacă ţi-ai dori unul, 
îi aminti Maddie. Tot ce trebuie să faci este să-ţi deschizi 
sufletul și să nu lași ocaziile să treacă pe lângă tine. 

— Ușor de spus, greu de făcut, răspunse Dana Sue. 

Se întrebă dacă ar putea vreodată să ajungă în punctul 
în care să aibă suficientă încredere în Ronnie încât să-l 
primească înapoi în inima și în viaţa el. 

= 

Vineri dimineaţă Ronnie nu mai voia decât să se 
termine odată și întâlnirea cu Butch Thompson. Făcuse 
calcule peste calcule, încât le vedea și în somn. Schiţase 
un plan de afaceri, apoi se folosise de computerul lui 
Annie pentru a-l imprima pe hârtie. Era sigur că îi lipsea 
genul de expertiză pe care Butch era obișnuit de la 
ceilalți parteneri, dar Ronnie se străduise din răsputeri să 
echilibreze ceea ce exista în realitate cu proiecţiile lui. 

În timp ce aştepta emoţionat sosirea lui Butch la 
Wharton, Mary Vaughn intră pe ușă. ÎL zări și se îndreptă 
imediat spre masa lui. 

— Mă aşteptam să primesc veşti de la tine până acum, 
spuse ea. Nu ai răspuns la nici unul din telefoanele mele. 

— Răbdare, Mary Vaughn, o mustră el. O să te sun când 
o să-mi pun toate lucrurile la punct și sper să o fac 
înainte de sfârşitul zilei de astăzi. 

Expresia ei se lumină. 


— A! Să te sun mai târziu? 


El zâmbi când îi simţi nerăbdarea. 

— Nu, te sun eu. Indiferent de rezultat. Îţi promit. 
Acum pleacă de aici. Am o întâlnire de afaceri, iar 
domnul tocmai a intrat pe ușă. 

Mary Vaughn se întoarse să se uite și un zâmbet imens 
apăru imediat faţa ei. 

— Hei, unchiule Butch, ce faci în Serenity? 

Ronnie se uită fix la ea în timp ce își aruncă braţele în 
jurul lui Butch și îl sărută entuziasmată pe obraz. 

— Voi doi vă cunoasteti? întrebă el. 

Butch zâmbi. 

— Fata asta este nepoata mea preferată. 

— Sunt singura ta nepoată, îl corectă ea. 

— Tot preferata mea rămâi, spuse Butch. Mama ei este 
sora mea mai mare. 

Ronnie clătină din cap. 

— Ce mică-i lumea, nu-i așa? 

Când Butch se așeză, Mary Vaughn trase un scaun și-l 
așeză în capul separeului, fără să aștepte vreo invitaţie. 

— Bine, spune tot. Ce fel de afaceri faceţi voi doi 
împreună? Întreb pentru că fac parte din familie. 

Butch o mustră din priviri. 

— lar eu îţi spun, tot în calitate de membru de familie, 
să ne lași pe noi, bărbaţii, să ne facem treaba. 

— Dacă nu aş şti că nu există nici cea mai mică urmă de 
misoginism în tine, m-aș fi simţit jignită de remarca asta, 
bombăni ea, dar se ridică. Întorcându-se către Ronnie, îi 
spuse: Noi doi vorbim mai târziu, ai auzit? 

— Sunt convins, răspunse el zâmbind. 

După ce plecă, Butch îl privi curios. 

— Ce caută nepoata mea în afacerea asta a ta? 

— Ea este agentul imobiliar care are proprietatea pe 
care vreau să o cumpăr aici în oraș, explică Ronnie. 

— A, deci a mirosit că este o afacere importantă, spuse 
Butch cu admiraţie. Fata aia a fost întotdeauna o 
persoană extrem de ambițioasă. Sunt surprins că a plecat 


adineauri. 


— Și eu sunt la fel, ca să fiu sincer, răspunse Ronnie. 
Dar am putea pune pariu că nu se va da bătută așa ușor. 

Chiar atunci Grace Wharton veni să le ia comanda. 

— Cafea pentru tine, presupun, îi spuse ea lui Ronnie, 
apoi îi zâmbi lui Butch. Și dumneavoastră? Doriţi să 
serviţi micul-dejun!? Facem o omletă foarte bună aici. 

— Am luat micul-dejun acum câteva ore, îi spuse 
Butch. Doar cafea. 

Grace nu se dădu plecată. 


— Tu și Dana Sue mergeţi la festivalul de toamnă din 


weekendul ăsta? îl întrebă ea pe Ronnie. 

Se uită la ea nedumerit. 

— Nici nu m-am gândit la asta, să-ţi spun cinstit. De 
când Annie s-a îmbolnăvit, am pierdut noţiunea 
timpului. 

— Ei bine, ar trebui să mergeţi toţi trei, spuse Grace. Îi 
amintești cum Annie vă convingea de fiecare dată să-i 
cumpăraţi câte ceva de la aproape fiecare comerciant de 
acolo pentru că îi era milă de ei dacă vedea că nu prea 
aveau vânzare! 

Ronnie zâmbi. 

— Şi astfel copilul meu se alegea cu o grămadă de 
lucruri nefolositoare. Jumătate din ele ajungeau mereu să 
fie revândute la un preţ de nimic când organizam câte un 
târg de vechituri, își aminti el. Ai dreptate, Grace. O să 
vorbesc cu Dana Sue și cu Annie să mergem și noi. 

Grace îl privi radioasă. 

— Vă aduc cafelele chiar acum, spuse ea plecând în 
grabă. 

După ce le aduse cafeaua, Butch se așeză mai comod în 
separeu. 

— Ai nişte calcule și niște cifre să-mi arăţi și mie? îl 
întrebă. 

Ronnie luă dosarul de pe bancheta de lângă el și i-l 
întinse peste masă. Cu nervii întinși la maximum, rămase 


tăcut în timp ce Butch se uita peste hârtii. 


La un moment dat, ochii bărbatului mai în vârstă se 
măriră. 

— Sectorul imobiliar chiar se dezvoltă într-un ritm atât 
de alert în zonă? 

Ronnie confirmă din cap. 

— În orice caz, aceasta este doar o estimare. Am pus la 
socoteală doar proiectele care au primit deja aprobări și 
autorizaţii guvernamentale. Am luat lista de la primărie. 
Mai există cel puţin unul sau două propuse să intre deja 
la comisia de planificare. 

— Împresionant, spuse Butch. Şi crezi că poţi să închei 
înţelegeri cu ei? 

— Cel puţin cu unii dintre ei, spuse Ronnie. Voi afla 
mai multe când voi vorbi personal cu câţiva dezvoltatori, 
dar nu am vrut să fac asta încă, până când proiectul meu 
nu primește undă verde. 

Butch încuviinţă din cap. Ajunse la ultima hârtie din 
dosar. 

— Aceasta este suma finală, să înţeleg? 

Ronnie dădu din cap. Încercase să nu exagereze cu 
cifrele, dar chiar și așa, erau o grămadă de bani — deși 
poate nu și pentru un om ca Butch. 

Bărbatul mai în vârstă își ridică privirea și îl studie. 

— Ai făcut calculele pornind de la cea mai mică 
estimare a costurilor, ca nu cumva să-ţi întorc spatele și 
să plec, așa-i? 

— Am încercat să fiu realist și să văd cum aș putea să 
mă descurc cu cheltuielile iniţiale, îl corectă Ronnie. 

— În şase luni ai da faliment, spuse Butch categoric. 
Faza iniţială a unei afaceri nu merge niciodată la fel de 
bine pe cât se anticipează. Clienţii nu plătesc niciodată 
exact atunci când preconizezi tu. Ai nevoie de o marjă de 
siguranţă, ca să nu dai faliment înainte de a avea șansa de 
a te face cunoscut. Cea mai gravă greșeală pe care o poate 
face o companie nou-înfiinţată este să fie insuficient 
capitalizată. 


— Nu am vrut să... 


Butch îl întrerupse: 

— Nu ai vrut să profiţi de prietenia noastră. Dar aici e 
vorba despre o afacere, Ronnie. Dacă investiţia mea va fi 
profitabilă pentru amândoi, atunci trebuie să abordăm 
situaţia ca atare. Fără tăieri de capital. Fără încercări de a 
te descurca cu mai puţin decât ai avea nevoie. Scoase un 
pix și scrise ceva în josul paginii, apoi i-o împinse peste 
masă. Aș spune că este o cifră mai realistă, nu crezi? 

Ronnie rămase cu gura căscată. Era cu 40% peste 
propria estimare și cu mai mult decât ar fi visat vreodată 
să ceară. 

— Ești sigur? 

— Sunt sigur că de atât va fi nevoie dacă vrei să faci asta 
cum trebuie. Asta îţi va oferi o rezervă care să-ţi ajungă 
pentru câţiva ani, astfel încât să poţi să te lansezi și să te 
faci cunoscut având o bază financiară solidă. 

— Ai atât de multă încredere în ideea mea de afaceri? 
întrebă Ronnie, neîndrăznind parcă să creadă că Butch îi 
va oferi atât de mult sprijin. 

— Și în tine, confirmă el. Acum spune-mi, unde este 
această clădire pe care vrei să o cumperi? Este destul de 
aproape ca să putem să aruncăm o privire? 

— E vizavi, puţin mai jos pe strada asta, îi spuse Ronnie, 
simțind cum îl ia ameţeala. O să plătesc cafeaua și putem 
s-o vizionăm. Bineînţeles, nu putem intra fără Mary 


Vaughn. 


— Atunci sun-o. Așa îi satisfacem și ei curiozitatea. Va 


putea să se apuce mai repede de hârtii. 

Lui Ronnie următoarele două ore i se părură o mare 
nebuloasă. Butch se mișca repede când avea ceva de 
făcut. Odată intraţi în magazinul de feronerie, începu să 
facă tot felul de comentarii despre schimbările rapide pe 
care Ronnie ar trebui să le ia în considerare, apoi îi spuse 
lui Mary Vaughn o cifră pe care să le-o prezinte 
proprietarilor, cu mult sub preţul cerut. 


Ronnie tresări când auzi oferta. 


— Nu vreau să-i păcălesc pe Rusty și Dora Jean și să le 
fac o ofertă sub preţul pieţei, protestă el. Și-au dedicat 
toată viaţa pentru această afacere. 

— lată o lecţie pe care trebuie să o înţelegi, răspunse 
Butch. Nu este loc de sentimente când vine vorba de 
afaceri. Sunt de acord că trebuie să fii corect, dar nu 
idiot. Acea ofertă este cu mii de dolari mai mare decât au 
plătit pentru acest loc și cu mii de dolari mai mult decât 
au ei în buzunare în acest moment. Suma la care se ridică 
cheltuielile lor generale pe care le au în acest moment ar 
trebui să reprezinte diferenţa dintre prețul cerut de ei și 
oferta noastră. 

Mary Vaughn îi întâlni privirea lui Ronnie. Spre 
surprinderea lui, ea încuviinţă din cap. 

— Are dreptate. Este o ofertă bună. 

— Bine, atunci, spuse Ronnie. Dar înainte de a i-o 
prezenta lui Rusty, lasă-mă să mai vorbesc ceva cu 
unchiul tău, bine? 

— Voi fi afară să completez documentele, spuse ea. 

După ce plecă, Ronnie se uită în ochii lui Butch. 

— Am crezut că ţi-ai propus să fii un partener tăcut în 
afacerea asta. 

Butch păru jenat. 

— Ai perfectă dreptate. Sunt atât de obișnuit să conduc 
și să fac totul cum vreau eu, că m-am lăsat dus de val 
pentru un minut acolo înăuntru. Îţi promit că nu se va 
mai întâmpla. 

Ronnie îl privi sceptic. 

— Bine, probabil că o să se mai întâmple, recunoscu 
Butch. Dar, te rog să-mi atragi atenţia să nu-mi mai bag 
nasul peste tot şi să-mi văd de treaba mea. Îţi voi da în 
scris dacă va fi nevoie. Nu am de gând să încerc să-ţi 
controlez afacerea. 

— Cred că vreau să îmi dai asta în scris, spuse Ronnie. 
Doar ca să mă asigur. 

— O să te descurci foarte bine și singur, îi spuse Butch 


aprobator. Acum, ce zici de prânzul pe care mi l-ai 


promis? Poate că Mary Vaughn va avea câteva vești 
pentru noi înainte să terminăm de mâncat. 

— Nu vrei să te ocupi de toate documentele legate de 
afacerea noastră înainte ca ea să prezinte oferta 
proprietarilor? întrebă Ronnie. 

— Eu mă ţin de cuvânt. Și tu la fel. Vom pune totul pe 
hârtie doar pentru a-i mulţumi pe avocaţi, dar, din 
punctul meu de vedere, am parafat deja înţelegerea, și 
poţi să te prezinţi direct în faţa instanţei. 

Îşi mâzgăli semnătura în partea de jos a documentelor 
lui Ronnie, chiar sub cifra pe care o adăugase. 

— Semnează și tu acolo. Apoi îi vom lăsa pe avocaţi să 
facă actele aşa cum scrie la carte. 

Ronnie dădu din cap. 

— Abia aştept să fac afaceri cu tine, Butch. Vorbesc 
serios. Și, deși am insistat ca tu să rămâi un partener 
tăcut, să știi că o să apelez de atâtea ori la tine pentru un 
sfat, încât nici n-o să vrei să mai auzi de mine. 

— Nici o șansă, îl asigură Butch. Nimic nu-mi face mai 
mare plăcere decât să vorbesc despre afaceri cu cineva 
care este dispus să înveţe ceva. Acum, hai să-i spunem 
nepoatei mele că poate să se ocupe de partea care-i 
revine, și apoi să mergem să mâncăm de prânz. Discuţiile 
legate de bani îmi provoacă mereu foame. 

Ronnie își dădu seama că şi el era lihnit de foame. 

— Să mergem cu mașina mea. Sullivan este cam la un 
kilometru și jumătate de aici. 

În scurtul răstimp în care conduse până acolo, Ronnie 
își dădu seama că nu apucase să o informeze şi pe Dana 
Sue cu privire la planurile sale. Din secunda în care Mary 
Vaughn făcea oferta pentru magazinul de feronerie, 
vestea avea să se răspândească la fel de rapid ca o 
vâlvătaie. Se rugă să apuce să-i spună chiar el Danei Sue, 
înainte ca ştirea să intre în malaxorul bârfelor din 


Serenity. 


Când Dana Sue intră în bucătăria de la Sullivan prin 
intrarea din spate, Erik o privi surprins. 

— Credeam că vii mai târziu. 

— Nu mai aveam stare să stau în casă și cred că Annie 
s-a săturat să-i stau mereu pe cap, explică ea. M-am 
asigurat că a mâncat tot ce a avut la prânz, apoi m-am 
furișat ca să vin să verific cum stau lucrurile pe aici. 

— Fostul tău soţ ia prânzul în salon, spuse Erik. 

— Singur? 

Erik clătină din cap. 

— Este cu un bărbat pe care nu l-am mai văzut până 
acum, și de cinci minute li s-a alăturat și Mary Vaughn. 

Dana Sue se înfurie. O cunoștea pe Mary Vaughn de o 
viaţă aproape. În mod normal, se înțelegeau bine una cu 
alta, dar, de la divorţul lui Mary Vaughn de Howard 
Lewis Jr., fiul primarului, pornise la vânătoare de bărbaţi. 
Trăia cu şeful ei de ceva vreme, dar se zvonea că relaţia 
deja scârţâia. Ultimele dăţi când mâncaseră la Sullivan, 
tensiunea dintre ei fusese atât de mare încât ai fi putut s- 
o tai cu cuțitul. Danei Sue îi trecu brusc prin faţa ochilor 
imaginea lui Mary Vaughn făcând din Ronnie 
următoarea ei ţintă. Nu fuse prea încântată de priveliște. 
Având în vedere că Dana Sue trâmbiţase în stânga și-n 
dreapta că nu-l mai vrea pe Ronnie înapoi, Mary Vaughn 
ar putea considera că nu face nimic greșit. 

— Mă întorc, spuse ea tensionată, intrând în sala de 
mese și scanând mulţimea până când privirea ei o 
surprinse pe cea a lui Ronnie. 

O privi distrat, apoi se întoarse, ascultând cu atenţie 
tot ce spunea Mary Vaughn. Dana Sue simţi brusc 
dorinţa de a înfige un cuţit de măcelărie direct în inima 
femeii. Sau poate a lui Ronnie. 

Reacţia ei fu atât de intensă, încât o sperie. Nu pentru 
că ar fi crezut că ar acţiona vreodată în funcţie de un 
impuls de moment, ci pentru că se gândise la aşa ceva. 


Asta însemna că Ronnie începea din nou să conteze 


pentru ea. Mai însemna și că încă nu avea încredere în 
el. 

Supărându-se pe ea însăși pentru că dăduse dovadă de 
prostie, renunţă la ideea de a le strica mica petrecere, 
îndreptându-se în schimb spre biroul ei, închizând ușa. 
Cel puţin avusese prezenţa de spirit să n-o trântească și să 
le dea astfel de înţeles lui Ronnie și celorlalți că se 
enervase. Când intră înăuntru, își îngropă faţa în mâini. 

— Idioată, idioată, idioată, mormăi ea. 

Era limpede că nu avea cum să se implice din nou într- 
o relaţie cu Ronnie, nu fără să se transforme într-un soi 
de scorpie suspicioasă. Se rugă a nu știu câta oară, ca el să 
pună punct acestei situaţii, plecând din oraș. Cu toate 
acestea, gândul acesta o întrista nespus. 

Îşi impuse să răspundă la telefoane şi să se concentreze 
pe vraful de documente de pe biroul ei. Trecuse deja o 
oră când ușa se deschise și Ronnie își băgă capul 
înăuntru. Avea o emoție întipărită pe figură pe care nu i- 
o mai văzuse de ani de zile. Dacă asta ar fi avut vreo 
legătură cu Mary Vaughn, Dana Sue ar trebui să-i omoare 
pe amândoi, se gândi ea îngrozită. 

— Am nimerit într-un moment bun? întrebă el, apoi 
intră fără să aștepte un răspuns. 

Se uită în jur căutând un loc unde să stea, dădu din cap 
când văzu harababura ce domnea peste tot, împinse un 
teanc de cataloage deoparte și se cocoţă pe marginea 
biroului, genunchiul lui atingându-i coapsa. 

— Ce este? întrebă ea nerăbdătoare. 

La naiba! Bărbatul o băga mereu în vrie. 

— M-am gândit că ar trebui să știi ce am de gând să fac, 
înainte ca vestea să se răspândească în tot orașul, spuse el 
în cele din urmă. 

— Ai de gând să pleci? întrebă ea cu speranţă în glas. 

— Ţi-am spus că asta nu se va întâmpla. 

— Ai spus multe lucruri de-a lungul anilor, apoi te-ai 


răzgândit. Să renunțţi la toţi ceilalţi, ar fi doar unul dintre 


ele, spuse ea, incapabilă să-și ascundă amărăciunea din 
voce. 

— Poveste veche, spuse el nonșalant. 

— Dar deloc uitată. Uite ce e, sunt ocupată. Spune-mi 
repede ce te frământă și pleacă. 

— Tocmai am cumpărat vechiul magazin de feronerie, 
anunţă el pe un ton neutru, de parcă i-ar fi zis că își 
cumpărase o pereche nouă de blugi. 

Dana Sue se uită la el, uluită. 

— Magazinul de feronerie? De ce? 

— O să-l redeschid, explică el. 

— Ai înnebunit? L-au închis pentru că marile lanţuri de 
magazine le-au distrus afacerea. 

— L-au închis pentru că Dora Jean nu a mai făcut faţă 
după ce Rusty s-a îmbolnăvit, o corectă el. Și îmi 
imaginez că s-a îmbolnăvit din cauza stresului, încercând 
să găsească o modalitate ca să poată concura cu aceste 
companii, așa că probabil că pe jumătate ai și tu dreptate. 

— Ce te face să crezi că tu o să te descurci mai bine? Și 
de unde ai făcut rost de atâţia bani? Credeam că ai lucrat 
tot în construcţii după ce ai plecat de aici. Ai tras biletul 
câștigător la loterie și eu nu știu? Și ce legătură are Mary 
Vaughn cu asta? Te rog spune-mi că nu este noua ta 
parteneră. 

În acest caz, Dana Sue va fi nevoită să omoare pe unul 
dintre ei. Ronnie ridică mâna. 

— Hei, s-o luăm pe rând. Se vor construi multe clădiri 
în această zonă în următorii câţiva ani. Am lucrat în 
construcţii de când am plecat de aici și, din acest motiv, 
cred că știu cum să relaţionez cu dezvoltatorii și 
antreprenorii care vor mișuna peste tot. Dacă le ofer 
materialele de care au nevoie la un preţ competitiv, 
având și avantajul de a fi puţin mai aproape, mai ales 
acum că au crescut preţurile la combustibil, mă voi 
descurca destul de bine. Și deschiderea unei noi afaceri 
pe Main Street va avea de asemenea un impact pozitiv 


asupra comunităţii. Cât despre bani, am un investitor. 


Șeful meu, Butch Thompson, din Beaufort, vede un 
potenţial real în ideea mea de afaceri. Vom fi parteneri în 
acest proiect. Și Mary Vaughn se ocupă de vânzarea 
magazinului. Asta este. A, și pe deasupra e și nepoata lui 
Butch, dar habar n-am avut până acum câteva ore. Am 
scăpat ceva? 

Uimită, Dana Sue stătea și se holba la el. Era un plan 
mult mai ambițios decât și-ar fi imaginat vreodată că ar fi 
capabil Ronnie și care implica un angajament pe termen 
lung, unul pe care ea nu-l crezuse în stare să și-l asume. 
Evident că intenţiona să-i demonstreze că se înșală. 

— N-ai nimic de spus? întrebă el într-un final. 

— Tot mai cred că ești nebun, spuse ea în cele din 
urmă, dar tonul ei nu mai era la fel de categoric. 

Și dacă era să fie sinceră cu ea însăşi, cel mai mult îi 
admira îndrăzneala. 

— De ce? Ai reușit să faci o afacere de succes din acest 
restaurant când toată lumea îţi spunea că mâncarea 
rafinată era ultimul lucru de care să fie interesat vreun 
locuitor din acest oraș. Tu, Helen si Maddie aţi avut o 
idee grozavă când aţi pus pe picioare Salonul din Colț. 
Jumătate dintre bărbaţii din oraș bodogăne și acum 
pentru că nu îi lăsaţi și pe ei să intre acolo. De ce n-aș 
putea să pun și eu umărul la revitalizarea Serenity? 

— Pentru că să ai propria ta afacere pare o idee atât de... 
atât de demodată și de tradiţională, spuse ea în cele din 
urmă. Vei fi legat de mâini și de picioare. 

Ronnie zâmbi. 

— Ţi-a fost teamă că n-o să mai reușesc să te dau pe 
spate cu firea mea imprevizibilă, scumpo? 

Ea îl privi în ochi. 

— Poate, spuse ea, deși realitatea era mult mai mult 
complicată de atât. 

Se ridică, îi dădu un sărut pe gură, alungându-i toate 
temerile, apoi ieși pe ușă. Tocmai când începea să-și 


recapete suflul, băgă din nou capul în birou. 


— Ti-am spus cumva în ultima vreme că te iubesc? zise 
el făcându-i cu ochiul. Mă gândeam că ar trebui să știi. 
Dădu încă o dată să plece, apoi se întoarse. Mâine este 
festivalul toamnei. Cred că ar trebui să mergem și noi. 
Vin dimineaţă la nouă să vă iau pe amândouă. 

Și apoi plecă, în timp ce Dana Sue simţi cum îi fuge 
pământul de sub picioare, iar hotărârea ei de a-l evita cât 


mai mult cu putinţă se dusese pe apa sâmbetei. 


1? 


Pentru prima dată de când Ronnie se întorsese în 
Serenity, Dana Sue era speriată — cu adevărat speriată — 
că avea de gând să-și pună în practică ameninţarea și că 
va rămâne. Cumpărarea magazinului de feronerie, 
începerea unei afaceri — toate astea nu erau capricii. 
Implicau o sumă de bani și angajament. Şi nici nu erau 
lucruri pe care ea să le fi asociat cu Ronnie, cel puţin nu 
recent. Se convinsese singură că era mai bine să dea 
uitării toţi acei ani în care fuseseră împreună, când el îi 
fusese credincios, și să rămână cu amintirea unei singure 
nopți în care îi fusese infidel. 

După ce Ronnie plecă, tastă numărul lui Helen și reuși 
să o prindă pe prietena ei între două întâlniri. 

— Putem să ne întâlnim în seara asta? o întrebă ea. La 
tine acasă. 

— Sigur, spuse Helen imediat. Nu vrei să-mi spui şi mie 
ce se întâmplă? Pari puţin cam disperată. De ce la mine 
acasă! N-ar trebui să stai lângă Annie? 

— O să mă asigur că rămâne cineva cu Annie, dar nu 
vreau ca ea să audă. Am nevoie de un sfat. 

— Vine şi Maddie? 

— Urmează s-o sun. Am vrut să mă asigur că ești 
disponibilă. 

Avea nevoie de opiniile amândurora dacă voia să-și 


A 


înţeleagă trăirile contradictorii — versiunea romanţată a 


lui Maddie despre relaţia ei cu Ronnie și cea a lui Helen, 
mult mai sceptică. 

— La 19.30 e bine? 

— Eu n-am nimic împotrivă, spuse Helen. Clientul meu 
a venit deja, așa că trebuie să fug. Ne vedem diseară. 

Cinci minute mai târziu, Dana Sue primi și acordul lui 
Maddie să se întâlnească cu ea la Helen și promisiunea 
lui Ty și Cal că vor trece pe la Annie și îi vor duce 
mâncarea chinezească favorită pentru cină, asigurându-se 
totodată că va mânca absolut tot din regimul pe care 
trebuia să-l urmeze. Mulțumită, Dana Sue se lăsă pe spate 
și încercă să se relaxeze. Nu putea face nimic pentru a-l 
împiedica pe Ronnie să cumpere magazinul de feronerie 
sau să relanseze o afacere în domeniu pe Main Street, dar 
poate că Helen și Maddie ar putea-o sfătui cum să nu se 
lase impresionată de această ultimă dovadă că fostul ei 
soţ se schimbase. Trebuia să ştie din seara asta, ca să se 
poată pregăti să petreacă o zi întreagă cu el la festivalul 
de toamnă de a doua zi, un spectacol de tradiţie de la care 
nu vedea cum s-ar putea sustrage dacă nu voia să o 
dezamăgească pe Annie. 

Gândindu-se la acest plan măreț al lui, încercă să-și 
amintească dacă existase măcar o singură ocazie în toţi 
anii aceştia, când Ronnie să-i fi dat de înţeles că ar vrea 
să-şi conducă propria companie. Întotdeauna fusese 
foarte mulțumit să muncească în construcţii, o activitate 
care-i aducea bani frumoși, fără să aibă alte obligaţii. 

Desigur, și el ar fi putut spune același lucru despre ea. 
Lucrase pe vremuri în diverse restaurante, fie servind la 
mese, în unele, fie lucrând la recepţie, în altele, ajungând 
în cele din urmă în bucătărie, unde se simţise în largul ei 
chiar din prima clipă în care intrase. Învăţase afacerea de 
la zero la propriu și, în cele din urmă, găsise o modalitate 
de a valorifica toţi acei ani petrecuţi în bucătărie cu 
bunica și cu mama ei, gătind mâncăruri tradiţionale 


sudiste cu ocazia întâlnirilor de familie. Dana Sue era un 


bucătar autodidact care își cultivase nu doar talentul 
pentru mâncare, ci și cel pentru afaceri. 

Dacă nu s-ar fi despărțit de Ronnie, se îndoia că ar fi 
găsit vreodată curajul de a porni o afacere pe cont propriu 
și de a deschide Sullivan. Abia după ce Helen și Maddie 
o încurajaseră să-şi încerce norocul, elaborând împreună 
cu ea planul de afaceri și ajutând-o să obţină 
împrumuturile, căpătase în sfârșit suficientă încredere în 
forțele proprii pentru a încerca. Succesul care urmase 
depășise cu mult și cele mai nebunești speranţe și visuri 
ale ei. Și de ce nu ar putea fi și Ronnie capabil să facă 
faţă aceloraşi riscuri și să se bucure de aceleași eventuale 


satisfacţii? Și de ce i se părea totul atât de surprinzător? 


Acestea fuseseră întrebările pe care Dana Sue le adresă 
lui Helen și lui Maddie atunci când se instalară pe terasa 
lui Helen în acea seară. Ea și Helen aveau câte un pahar 
de margarita, băutura lor preferată pentru discuţii 
importante, în timp ce Maddie sorbea dintr-o băutură 
fără alcool din fructe şi cu multă gheaţă, deoarece încă 
alăpta copilul. 

— Chiar are de gând s-o facă? întrebă Maddie, părând 
încântată. Asta e grozav! Este exact impulsul de care au 
nevoie afacerile de pe Main Street. Doar cu Wharton, 
care încă mai merge bine, acum pare totul atât de trist. 

— Cred că nu înţelegi ce vreau să spun, se plânse Dana 
Sue. Asta înseamnă că e o certitudine că va rămâne aici. 

Maddie zâmbi. 

— Şi asta te surprinde? Nu îţi tot spune asta de când s-a 
întors? 

— Nu l-am crezut, recunoscu Dana Sue, apoi se corectă. 
Nu am vrut să-l cred. 

— Sau poate ţi-a fost frică să-l crezi, sugeră Maddie, pe 
tonul ei blând. 

Dana Sue ridică din umeri. 

— Şi asta. Se întoarse spre Helen. Tu ce părere ai despre 


toate astea? 


— Trebuie să recunosc, m-a luat prin surprindere. 
Planul ăsta al lui este interesant și ambițios şi s-ar putea 
să funcţioneze. De unde ia banii? Îi are? 

— Așa se pare. A spus ceva despre partenerul lui, care 
este șeful lui de la Beaufort și unchiul lui Mary Vaughn. 

Helen o privi surprinsă. 

— Dacă erau acolo, de ce nu te-ai dus la ei la masă să 
afli ce se întâmplă? 

— Mary Vaughn, spuse ea sec. Mă cam înfuriasem când 
am văzut-o lângă Ronnie. Desigur, asta a fost înainte să- 
mi dau seama că vorbeau despre imobiliare. Totuși, nici 
nu mi-a trecut prin cap că e în stare să pună ochii pe el. 

Maddie își dădu ochii peste cap. 

— Tu te auzi ce spui? întrebă nervoasă. Înventezi tot 
felul de scuze ca să nu pui mâna pe bărbatul ăsta, chiar 
dacă știi că-l vrei înapoi. Ronnie nu este interesat de 
Mary Vaughn. N-a fost niciodată, nici măcar când ea s-a 
dat la el când erau la liceu. Te-a ales pe tine atunci și te-a 
ales și acum. Eşti singura care ești prea oarbă pentru a 
vedea asta. 

— Nici mie nu prea-mi vine să cred, spuse Helen. 

Maddie se încruntă la ea. 

— Pentru că ești blazată. Cred că ar cam trebui să începi 
să te orientezi spre un alt domeniu de avocatură. 
Divorţurile îţi oferă o perspectivă foarte cinică atunci 
când vine vorba de dragoste. Dacă vei continua așa, nu 
vei da niciodată nici măcar o jumătate de șansă unei 
relaţii bazate pe iubire. 

— Eu cred că Cal te iubește, răspunse Helen, cu o notă 
defensivă în glas. În plus, nu eu sunt problema aici. Cred 
că am motive întemeiate să nu am încredere în 
sentimentele lui Ronnie pentru Dana Sue. La fel simte și 
ea. 

Maddie bombăni. 

— Oamenii fac greșeli. Oamenii le regretă. Oamenii se 


schimbă. Dacă îmi arăţi o fiinţă umană fără defecte, 


atunci o să-ţi spun că este cel mai plictisitor individ din 
univers. 

Dana Sue o privi pe Helen cum se chinuia să vină cu 
un răspuns la asta și decise să răspundă în locul ei, știind 


la ce se gândea. 


— Helen crede despre ea că este perfectă, spuse ea. Nu-i 
așa, scumpo!? Și noi știm că ea nu este plictisitoare. 

Helen se încruntă la ea. 

— Bineînţeles că nu sunt perfectă. Am făcut greșeli. 

— Serios? Dana Sue se prefăcu șocată. Ai făcut? 

— Bine, nu mă mai tachina, bombăni Helen. Știu că 
nimeni nu este perfect, dar unele greșelile sunt mai mari 
decât altele și nu merită să fie iertate. 

Maddie o înghionti cu piciorul descult. În timpul 
sarcinii ea obișnuia să se descalţe pentru că i se umflau 
picioarele. Acum, după cum le mărturisise, o făcea pentru 
că așa se simţea bine. 

— Decizia nu-ţi aparţine în acest caz. Este a Danei Sue. 
Se întoarse spre ea. Chiar vrei să te înverșunezi și să te 
lași mânată în continuare de furie şi de resentimente? 

— Nu, spuse Dana Sue obosită, apoi se corectă. Da. 

Maddie zâmbi. 

— Care dintre ele? 

— Nu știu, fur-ar să fie de treabă. Este greu să recurg 
mereu la asta, mai ales când el se comportă atât de 
frumos, dar e înfricoșător și să renunt. 

— Viaţa în sine este înfricoșătoare, îi aminti Maddie. 
Singura dată când nu este așa este atunci când nu-ţi mai 
asumi riscuri. Se aplecă în faţă. Cu siguranţă nu-ţi pot 
garanta că Ronnie nu te va mai răni niciodată. Mă 
îndoiesc că şi el ar putea să-ţi garanteze asta. Dar nu crezi 
că ar fi un troc bun dacă ai renunţa la existenţa anostă și 
sigură pe care o ai de când a plecat, pentru una plină de 
emoție și de neprevăzut alături de el? 

— Viaţa mea nu este nici anostă, nici sigură, protestă 


Dana Sue. Am deschis propriul meu restaurant. Mi-am 


făcut noi prieteni. Am deschis clubul de spa. Viaţa a fost 
al naibii de frumoasă cât a fost plecat. 

— Aşa este, interveni Helen. O femeie nu are nevoie de 
un bărbat prin preajmă pentru a duce o viaţă împlinită. 

— Bineînţeles că nu, aprobă Maddie. Dar vreau doar să 
vă spun că toate aceste realizări sunt de o mie de ori mai 
valoroase dacă există cineva cu care să le împărtășești, 
cineva care să-ţi maseze spatele noaptea târziu sau să te 
asculte atunci când lucrurile merg prost. Îi aruncă o 
privire pătrunzătoare Danei Sue. Poţi să fii sinceră și să 
recunoști că ţi-a fost mai uşor să faci faţă la tot ceea ce s- 
a întâmplat cu Annie pentru că Ronnie este aici să te 
ajute și să împărtășească cu tine durerea și îngrijorarea? 

— M-a sprijinit într-un mod incredibil, recunoscu fără 
tragere de inimă Dana Sue. Şi, da, a fost plăcut să ştiu că 
nu trebuie să trec singură prin toate astea. 

— Dar încă ţi-e teamă să începi să te bizui pe el, ghici 
Maddie. 

Dana Sue încuviinţă din cap. 

— Atunci n-o face, o sfătui Maddie. la-o pas cu pas, zi 
cu zi. Nu e ca și cum ţi-ar fi cerut să te căsătoreşti din nou 
cu el. Tot ceea ce-ţi cere este să-i mai dai o șansă pentru 
de a-ţi demonstra că lucrurile pot fi şi altfel. Nu poți să-i 
oferi măcar atât! 

Părea atât de rezonabil când o spunea Maddie. Zi după 
zi. Nu e mare scofală. Dar argumentul ei avea un cusur. 
Unul mare. Dana Sue era încă îndrăgostită de el. Cu 
fiecare zi care trecea şi în care îl lăsa pe Ronnie să revină 
în viaţa ei, cu fiecare secundă petrecută cu el, se apropia 
tot mai mult de punctul de unde nu mai putea da înapoi. 
Și, dacă Ronnie o dezamăgea din nou, de data aceasta nu 
era sigură că și-ar mal reveni. În plus, gândi ea, mai 
trebuia să ţină cont și de Annie. Dacă Dana Sue și 
Ronnie ar încerca să mai dea o şansă relaţiei lor și 
lucrurile nu ar fi mers cum speraseră, fiica lor ar fi fost 


devastată din nou. 


— Nu pot să-mi asum acest risc, spuse Dana Sue cu 
tristeţe în glas. Nu este vorba doar despre mine și de ceea 
ce îmi doresc eu. Annie aproape că a murit din cauza a 
ceea ce s-a întâmplat între mine și tatăl ei. Nu cred că ar 
supravieţui dacă eu și Ronnie am fi din nou împreună și 
lucrurile nu ar funcţiona așa cum trebuie. 

Nici măcar veşnica optimistă Maddie nu părea să fie în 
stare să găsească un răspuns la asta. Și asta o convinsese 
pe Dana Sue că luase decizia corectă. Indiferent cât de 
mult și-ar fi dorit ca lucrurile să fie altfel, nu-l putea lăsa 
pe Ronnie să se întoarcă în viaţa ei. Din păcate, asta nu 
însemna că l-ar putea ţine departe de Annie. Ceea ce 
însemna că Dana Sue va trebui să găsească o modalitate 


de a construi un zid în jurul inimii ei. 


Festivalul anual de toamnă fusese mutat din piaţa 
orașului în parc de când plecase Ronnie. Pe vremuri, 
fusese o binecuvântare atât pentru afaceriștii locali, cât și 
pentru artiști, comercianții din zonă și pentru proprietarii 
standurilor cu mâncare. Dar, odată cu trecerea timpului, 
edilii orașului au considerat că nu avea nici un rost să 
păstreze evenimentul în centrul orașului, situaţie de care 
ar fi beneficiat doar Wharton. Și, după cum îi spusese 
Annie lui Ronnie, era mult mai mult loc în parc pentru 
numărul tot mai mare de oameni care veneau în oraș la 
festivități. 

— Tată, ea e Sarah. Pot să merg să dau o raită prin jur 
cu ea și cu Raylene? îl rugă Annie imediat ce ajunseră 
acolo. 

Ronnie aruncă o privire către Dana Sue, încercând să-i 
vadă reacţia. Era evident că ea acceptase cu greu să vină 
în această dimineaţă, iar el bănui că o să înceapă foarte 
repede să găsească un pretext pentru pleca la Sullivan. 
Dacă Annie îi lăsa singuri, avea să fie cu atât mai ușor 
pentru Dana Sue să plece. Cu toate acestea, refuză să se 
folosească de Annie pentru a o păstra pe Dana Sue prin 


preajmă. 


— Depinde de mama ta, răspunse el în cele din urmă. 

Dana Sue păru surprinsă, dar încuviinţă din cap. 

— Du-te, îi spuse ea lui Annie. Dar trebuie să ne reunim 
înainte de prânz. O să mâncăm împreună. 

Annie protestă. 

— O să stai și azi cu ochii pe mine? 

— Cunoști regulile, spuse Ronnie. Dar poţi să le inviţi și 
pe Sarah și pe Raylene să mănânce cu noi, dacă vrei. 

Expresia îmbufnată a lui Annie dispăru. 

— Super! Bine, ne vedem la prânz lângă foișor — acolo 
sunt toate standurile cu mâncare. 

După ce ea dispăru în cea mai mare viteză, el se uită la 
Dana Sue și o văzu studiindu-l cu o expresie gânditoare. 

— Te-ai descurcat foarte bine. 

— Reamintindu-i regulile? întrebă el. 

— Nu, invitându-le și pe prietenele ei la prânz. Aș fi 
vrut să mă fi gândit și eu la asta. 

El îi zâmbi. 

— Probabil că erai prea distrasă de perspectiva de a 
petrece câteva ore singură cu mine. |i-e teamă că mă voi 
da în spectacol chiar aici în public, scumpo? 

Dana Sue ridică din umeri. 

— Nu m-ar mira. 

— Îmi pare rău, dragă, intenţionez să mă comport cât 
mai bine. Nu vreau să-ţi dau nici un motiv să fugi de 
mine. 

— De fapt, chiar voiam să vorbesc cu tine, spuse ea, cu 
o expresie dintr-odată sobră. 

Ronnie cunoștea expresia aceea. Însemna că nu o să-i 
placă nimic din ceea ce voia să-i spună. Singura 
modalitate de a evita asta ar fi să o împiedice să 
vorbească. 

— Nu înainte de a admira toate exponatele de artă, 
spuse el, întinzându-i mâna și conducând-o spre primul 
stand. 

— Ronnie, spuse ea, cu un cuvânt de protest pe vârful 


limbii. 


— Este festivalul toamnei, spuse el. Vremea este 
superbă. Nici un nor în cer. Suntem înconjurați de 
oameni pe care îi cunoaștem. Annie începe să redevină 
cea de odinioară. Așa că nu sunt permise conversații 
serioase astăzi. Făcu un semn către picturile expuse. Ce 
părere ai! 

— Cred că ești imposibil, mormăi ea, dar își îndreptă 
atenţia asupra exponatelor. Drăguţă, dar lipsită de 
strălucire. 

— Şi eu am aceeași părere. Crezi că mama lui Maddie 
are un stand anul acesta? Eu cred că ar fi minunat dacă ai 
expune două tablouri cu motive florale semnate de Paula 
Vreeland în foaierul de la Sullivan. 

Dana Sue îl privi uluită. 

— Ştii, cred că ai perfectă dreptate. Nu înţeleg cum de 
nu m-am gândit niciodată la asta. Când am deschis, am 
alocat o sumă infimă pentru decorarea localului, dar 


acum îmi pot permite mai mult și cred că tablourile ar fi 


perfecte pe peretele verde-închis de la intrare. 

Ronnie îi făcu cu ochiul. 

— Vezi, contrar a ceea ce ar crede unii despre mine, am 
și eu un strop de bun-gust în mine. 

În timp ce se plimbau printre comercianţi în căutarea 
mamei lui Maddie, care se bucura de o recunoaștere la 
nivel naţional pentru arta ei și de o reputaţie locală 
pentru excentricităţile ei, Ronnie îi ţinu strâns mâna 
Danei Sue în a lui. Pentru prima dată, ea nu încercă să și- 
O retragă. 

În clipa în care Paula Vreeland îi zări, se opri din 
discuţia pe care o avea cu artistul de la standul alăturat și 
le ieși în întâmpinare. 

— Ronnie, mă bucur să te văd din nou în oraș, spuse ea. 
Și să te văd împreună cu Dana Sue. 

— Mulţumesc, doamnă Vreeland. Sunteţi chiar mai 
frumoasă decât eraţi când am plecat, spuse el. Și, în caz 
că încă nu sunteţi conştientă de asta, arta dumneavoastră 


se găsește la tot pasul în Beaufort. Am pierdut șirul 


caselor pe care le-am vizitat și în care să nu văd unul 
dintre tablourile dumneavoastră pe perete. 

— Și Ronnie crede că am dat dovadă de o 
surprinzătoare lipsă de fler pentru că nu am atârnat 
câteva tablouri semnate de tine în foaierul de la Sullivan, 
declară Dana Sue. 

— Pentru prima dată chiar sunt întru totul de acord cu 
ceva ce spune el. 

— Aruncă o privire prin jur, spuse Paula Vreeland. Și 
dacă nu găsești ceea ce-ţi dorești aici, vino săptămâna 
viitoare la studioul meu. Am mai multe acolo. De obicei 
nu aduc originalele aici, deoarece costul este prohibitiv 
pentru acest gen de public, dar, cu reducerea pe care ţi-o 
voi oferi, îți poţi permite să le cumperi pentru Sullivan. 

Dana Sue o privi perplexă. 

— Nici nu aș putea să-ţi cer să-mi faci o reducere de 
preţ, protestă ea. 

— Nu mi-ai cerut, o corectă doamna Vreeland. Eu m- 
am oferit și n-am făcut asta pentru că ai fost o prietenă 
atât de minunată pentru fiica mea în toţi anii aceștia. 
Faptul că-mi expui tablourile în restaurantul tău îmi va 
aduce foarte multe vânzări. Ai atras o clientelă foarte 
stilată, Dana Sue. Sunt la fel de mândră de tine de parcă 
ai fi fiica mea. 

Ronnie văzu cum Dana Sue clipea cu să-și stăpânească 
lacrimile, așa că o trase spre o pictură delicată a unei flori 
de magnolie. Aproape că putea să simtă textura catifelată 
a petalelor fine. 

— Cred asta că ar fi perfectă pentru o afacere deţinută 
de una dintre Suavele Magnolii, spuse el. Ce părere ai? 

Dana Sue o studie, apoi confirmă din cap. 

— Este perfectă, spuse ea, cu vocea gâtuită de emoție. 

— Atunci, consideră-l cadoul meu pentru tine. Nu am 
fost aici la inaugurare, așa că ţi-am rămas dator cu unul. 

— Ronnie, te rog, nu trebuie să faci asta, mai ales acum, 
cu toate cheltuielile pe care le vei avea când îţi vei 


deschide noua afacere, spuse ea. 


— Poate că sper să mă ajuţi cu organizarea petrecerii de 
deschidere, o tachină el. Nu te mai opune, scumpo. 
Vreau să fac asta. Acum, vezi dacă mai sunt și altele pe 
care ţi le doreşti. 

În timp ce ea se uita la celelalte tablouri, Ronnie vorbi 
cu mama lui Maddie, apoi plăti pentru cel pe care îl 
alesese ca dar pentru Dana Sue. Ea completă un cec 
pentru alte două picturi care îi plăcuseră. 

— Putem să le luăm mai târziu? întrebă Ronnie. Înainte 
să plecăm acasă? 

— Categoric, îi spuse doamna Vreeland. Voi pune niște 
bileţele cu Vândut pe ele chiar acum. Voi doi fugiţi și 
distraţi-vă. 

Din acel moment, turul lor pe la standuri se derulă din 
ce în ce mai anevoios pentru că mulţimea venea în valuri 
și se părea că toată lumea din oraș auzise despre planurile 
lui Ronnie legate de magazinul de feronerie și voiau să-l 
felicite și să-i mulţumească pentru iniţiativa lui de 
transformare a centrului orașului în principalul punct de 
interes al comunităţii, așa cum fusese odinioară. Până și 
primarul avusese ceva de spus legat de asta, cerându-i lui 
Ronnie să-l anunţe dacă există vreo modalitate prin care 
orașul i-ar putea sprijini afacerea. 

— Nu vreau nimic altceva decât să vină și să cumpere 
de la mine, îi spuse Ronnie lui Howard Lewis. Și spune-le 
și prietenilor tăi despre asta. 

— Când preconizaţi să deschideţi? întrebă primarul. 

— Dacă reuşim să punem la punct toate detaliile, aș 
vrea să-l deschid înainte de Crăciun, răspunse Ronnie, 
făcând-o pe Dana Sue să se uite la el uimită. 

După ce Howard se îndepărtă de ei, ea îl privi 
circumspectă pe Ronnie. 

— Poţi să deschizi atât de repede? 

— Dacă mă ocup nonstop în următoarele șase săptămâni 
doar de asta, spuse el. 

— Presupun că asta înseamnă că nu-ţi va mai rămâne 


prea mult timp și pentru Annie. 


Ronnie se încruntă la ea. 

— Întotdeauna îmi voi face timp pentru Annie și 
pentru tine. Stii și tu că a pune pe picioare o afacere este 
o muncă grea, dar eu intenţionez să păstrez un echilibru 
între asta și celelalte lucruri importante din viaţa mea. 

— Desigur, spuse ea, cu un aer sceptic. Spui asta acum, 
dar când vor începe să te preseze termenele, sunt sigură 
că primul lucru pe care îl vei sacrifica va fi timpul 
petrecut cu Annie. 

Ronnie se opri în loc și îi aruncă o privire 
pătrunzătoare. 

— Încerci să te certi cu mine? 

Ea clipi la asprimea din vocea lui, apoi oftă. 

— Probabil, recunoscu ea. 

— Vrei să-mi explici și de ce faci asta? întrebă el. 

— Vreau să fii din nou personajul negativ când te 
întorci, spuse ea. Mi-ar face viața mult mai ușoară. 

Ronnie se relaxă. 

— N-o să fie așa, iubito. Acum, hai să mergem să alegem 
doi dovleci. Eu îl voi cresta pe cel cu faţa veselă, iar tu pe 
cel cu o încruntătură groaznică pe chip. 

Ea îi aruncă o privire acidă. 

— Ar trebui să fie amuzant? 

Ronnie ridică din umeri. 

— Am crezut că aş putea să-ţi smulg un zâmbet. Cred că 
va trebui să mai încerc. 

— Chiar dacă faptul că ești drăguţ cu mine mă scoate 
din minţi? întrebă ea. 

El dădu din cap. 

— Da, mă tem că da. 

Buzele ei zvâcniră la replica lui, dar se întoarse înainte 
ca el să poată vedea că zâmbea deja cu gura până la 
urechi. Oricum, nici nu mai conta, pentru că el nu avea 
de gând să înceteze să încerce până când, în final, aveau 


să râdă tot timpul, așa cum făceau pe vremuri. 


Se întâmpla ceva ciudat cu mama și tatăl ei, decise 
Annie după două săptămâni de la externarea ei din 
spital. Încă îi urmăreau fiecare mișcare, se asigurau că era 
tot timpul cineva cu ea la fiecare masă și că respecta 
regimul pe care îl stabilise cu nutriţionista. Doar că ei doi 
nu erau niciodată prezenţi în același timp. Păreau să aibă 
abilitatea stranie de a se evita unul pe celălalt. Era ca și 
cum își făcuseră deja un program fără ca ea să știe. 

În seara asta, tatăl ei abia ieşise pe ușă când mama ei 
intră. Annie o privi perplexă. 

— Ai așteptat după colț până l-ai văzut pe tata plecând 
înainte să vii acasă? o întrebă ea. 

— De ce aș face așa ceva! întrebă mama ei, expresia ei 
vinovată dând-o de gol. 

— Pentru că nu vrei să-l vezi, replică Annie sec. Ce a 
mai făcut acum? 

— N-a făcut nimic, spuse ea. Este ocupat zilele astea. Și 
eu la fel. Știi prea bine că am neglijat restaurantul și 
centrul spa. Trebuie să recuperez timpul pierdut. 

Se justifică în așa fel încât totul să pară destul de 
rezonabil, dar Annie nu o crezu. 

— O să veniţi amândoi la ședința de consiliere familială 
de mâine? 

Când mama ei o privi cu o expresie surprinsă, Annie 
își dădu seama că uitase complet de asta. 

— N-ai cum să te eschivezi, declară Annie. Ideea de 
consiliere familială presupune ca noi toţi să fim acolo. 
Tata vine. l-am adus eu aminte în seara asta. 

În realitate, nici el nu păru mai încântat decât mama 
ei, dar confirmase. Mama ei oftă. 

— Bineînţeles că voi fi acolo. Pur și simplu, mi-a ieșit 
din minte, nimic altceva. 

Şedinţele pe care psihologul le ţinuse doar cu Annie 


nu fuseseră atât de rele. La urma urmei, doctorita 


McDaniels era destul de de treabă. Părea că înţelege 
lucrurile pe care încerca Annie să i le explice și nu făcea 


prea multe comentarii. Ea doar forţa puţin nota și o 


impulsiona până când Annie începu să vadă lucrurile 
dintr-un unghi diferit. 

Cum ar fi căsătoria părinţilor ei, de exemplu. Ea știa 
acum că probabil că nici unul dintre ei nu ar fi putut să 
facă nimic ca aceasta să nu se destrame după ce tatăl ei o 
înșelase. Dar, oricare ar fi fost adevăratul motivul pentru 
care se culcase cu tipa aia, era doar problema lui, nu a 
mamei ei și cu siguranţă nu a lui Annie. lar opţiunea ei 
de a nu mânca fusese un mod destul de stupid de a 
protesta împotriva plecării tatălui ei din oraș. 

Nu că şi-ar fi dat seama la momentul respectiv că ceea 
ce făcea era doar un fel de greva foamei, dar cam la asta 
se rezuma. Poate că încă nu avea încredere în ea însăși că 
va mânca tot timpul aşa cum ar trebui, dar era destul de 
sigură că nu va mai recurge niciodată la un gest atât de 
prostesc. 

În încercarea ei de a-și da seama ce se petrecea între 
mama și tatăl ei, Annie uitase să împărtășească vestea cea 
bună pe care o primise în acea dimineaţă. 

— Ghici ce? spuse ea, fără să-și poată stăpâni un zâmbet. 
Doctoriţa McDaniels a zis că, dacă și cardiologul spune că 
totul e în regulă când o să merg la el poimâine, mă pot 
întoarce la școală săptămâna viitoare. 

Mama ei radia de bucurie. 

— Uau, asta da, veste bună! Ai muncit din greu ca să te 
pui pe picioare. Știu că va fi extraordinar să te revii în 
clasă și să fii din nou cu prietenii tăi. 

Parte cea mai bună ar fi să-l văd pe Ty în fiecare zi, se 
gândi Annie, dar nu îi spuse asta și mamei ei. Venise des 
pe la ea cât stătuse acasă, dar abia aștepta să vadă dacă își 
va petrece timp cu ea și când vor fi la școală. Nu că s-ar fi 
purtat ca un iubit sau ceva de genul acesta. Nu o sărutase 
niciodată, decât pe obraz, la fel cum o săruta și pe mama 
ei. Dar Annie se gândea că dacă ar tratat-o ca pe o 
prietenă în faţa tuturor băieţilor din echipa de baseball și 


a celorlalţi colegi de-ai lui din ultimul an de liceu, ar 


spune multe despre relaţia lor. Ca și cum ar fi fost o 
persoană specială pentru el. 

— Eşti la zi cu lecţiile? o întrebă mama ei. 

Annie confirmă din cap. 

— Sarah și Raylene mi le-au dat și eu am trimis toate 
temele prin ele. S-ar putea să trebuiască să dau niște teste 
pe care le-am ratat, dar nu ar trebui să fie prea greu să 
recuperez. Ty a spus că mă va medita dacă am nevoie. 

Mama ei o privi cu atenţie. 

— Ce drăguţ din partea lui. S-a dovedit a fi un prieten 
bun, nu-i aşa? 

— Cel mai bun, spuse ea, simțind cum îi iau foc obrajii. 

— Și nu ai așteptări mai mari în ceea ce-l privește când 
spui asta, nu? întrebă mama ei privind-o îngrijorată. 

Annie știa ce anume încerca să spună — că Ty era 
prietenul ei, nu iubitul ei. Dar nu avea nevoie să i se 
reamintească asta la fiecare minut. 

— Nici vorbă, spuse ea. De ce faci atâta caz din asta? 

— Pur și simplu, nu vreau să fii dezamăgită. 

— Nu ar fi prima dată în viaţa mea când aș fi 
dezamăgită, îi spuse Annie. 

Mama ei se încruntă când auzi asta. 

— Te referi la mine și la tatăl tău? 

— Exact, spuse Annie. 

Mama ei păru dintr-odată obosită și incredibil de tristă. 

— Şi uite cum te-a afectat situaţia asta, spuse ea cu 
blândeţe. Nu aș suporta dacă Ty te-ar face să suferi și să o 
iei de la capăt. 

— Te-ai gândit vreodată că poate nu mă va dezamăgi? 
întrebă Annie cu înverșunare. Mulţumesc că ai încredere 
în mine, mamă. 

Copleşită de un amestec de durere și furie, o luă la fugă 
sus în camera ei și trânti ușa. Își auzi mama strigând după 
ea, dar își îngropă faţa în pernă. Stia că ceea ce spusese 
era o răutate din partea ei și nici măcar nu era adevărat, 
nu în totalitate. Mama ei crezuse întotdeauna în ea. De 


fapt, fusese cel mai mare susţinător al ei. Annie știa în 


adâncul sufletului ei că ea era cea care nu credea că este 
suficient de bună pentru Ty. De aceea, avertismentul 


mamei atinsese un punct sensibil. 


Când Ronnie intră a doua zi dimineaţă în biroul 
doctoriţei McDaniels, tensiunea plutea deja în aer. 
Annie şi Dana Sue abia dacă se uitau una la alta, iar 
Dana Sue îi evita în mod intenţionat privirea. Preferă să 
ia loc lângă fiica lui. 

Aplecându-se mai aproape, îi șopti: 

— Te-ai certat cu mama ta? 

Ea ridică din umeri. 

— Oarecum. 

— Pe ce motiv? 

— O prostie. 

Se lăsă pe spate oftând, apoi aruncă o privire către 
Dana Sue, care stătea ţeapănă ca o scândură. 

— Dar tu? Vrei să-mi spui de ce v-aţi certat? 

— Nu chiar. 

— Atunci următoarea oră ar trebui să fie foarte 
distractivă, murmură el ușurat când doctorita McDaniels 
intră şi închise ușa. 

Poate că o parte neutră ar putea rezolva problema. 

— Ce mai faceţi? întrebă psihologul, privindu-i veselă 
pe toţi. 

Răspunsurile murmurate de o parte și de alta a lui erau 
atât de lipsite de entuziasm încât Ronnie se simţi obligat 
ca al lui să sune mai optimist. Doctorita McDaniels îi 
aruncă o privire recunoscătoare. 

— Simt o oarecare tensiune aici, spuse ea. 

— Credeţi? mormăi Annie. 

Dana Sue oftă din greu. 

— Tot ce am făcut a fost să-i spun să nu-și facă speranţe 
în legătură cu un tânăr de care îi place. Am vrut doar să 
nu fie dezamăgită dacă el nu se ridică la nivelul 


așteptărilor ei. 


Deci asta era, se gândi Ronnie. Era vorba despre Ty și — 
Ronnie ar fi dispus să parieze — despre el. Fixându-și 
privirea pe Dana Sue, spuse: 

— Vorbim aici despre teama ca nu cumva Annie să aibă 
de suferit dacă își dezvăluie sentimentele față de Ty sau 
despre frica ta de a ţi le arăta pe ale tale faţă de mine? 

Dana Sue se încruntă la el. 

— Numele tău nici măcar n-a fost rostit, spuse ea 
răspicat. 

— Sunt sigur că așa a fost, replică el. Asta nu înseamnă 
că tu nu-ţi proiectai temerile asupra lui Annie și Ty. 

— Bine, staţi puţin, interveni doctoriţa McDaniels. 
Unul dintre voi trebuie să mă pună și pe mine la curent. 


Cine este Ty? Cred că mi-ai mai pomenit de el și înainte, 


Annie. Vrei să-mi povestești mai multe despre el? 

Annie se aplecă în faţă entuziasmată și îl descrise pe Ty 
în termeni elogioși. 

— Îmi place de el, concluzionă ea, aruncând o privire 
sfidătoare către mama ei. Foarte mult. 

— Tocmai de aceea eram îngrijorată, spuse Dana Sue. 
Ty e mai mare. Are prietenii lui, interesele lui. S-a purtat 
minunat cu Annie, dar eu nu sunt sigură că sunt pe 
aceeași lungime de undă când vine vorba de 
sentimentele lor. 

— Deci vrei să o protejezi ca să nu sufere, spuse 
psihologul. 

— Păi, bineînţeles că vreau. Sunt mama ei. 

— Nu poţi să-i protejezi pe copii să nu crească și să nu 
facă propriile greșeli, spuse doctoriţa McDaniels. Ce dacă 
Annie o să sufere? Ar fi un capăt de lume? Orice fată are 
inima frântă la un moment dat. 

— Nu acum, fir-ar să fie! exclamă Dana Sue cu 
vehemenţă. Este prea fragilă. Trebuie să fie din nou 
sănătoasă și puternică înainte de a fi pusă într-o astfel de 
situaţie. 


Psihologul se întoarse către Annie. 


— Ştii că îţi asumi un risc, nu-i așa? Ştii că poate fi 
riscant să-ţi pui sufletul pe tavă? 

— Sigur, răspunse Annie. Dar este în regulă. Cum m-aș 
simţi dacă nu aș risca și aș rata șansa de a fi fericită cu Ty? 

— Copiii spun întotdeauna adevărul, mormăi Ronnie, 
cu privirea aţintită pe Dana Sue. 

Doctorita McDaniels profită de comentariul său. 

— Vezi niște analogii aici cu relaţia ta cu Dana Sue. 

— E simplu ca bună ziua, spuse el. 


— Dar tu ce părere ai? o întrebă pe Dana Sue. Crezi că 


Ronnie are dreptate? Îţi proiectezi propriile incertitudini 
asupra fiicei tale? 

— Categoric nu! răbufni Dana Sue, apoi închise ochii. 
Poate, șopti ea. 

În loc să o preseze, doctoriţa se întoarse spre Annie. 

— Care este cel mai rău lucru care s-ar putea întâmpla 
dacă ţi-ai dezvălui sentimentele în faţa lui Ty? 

— S-ar putea să nu mă mai placă la fel de mult, spuse ea 
imediat. 

— Și ai putea să te împaci cu asta? 

— Mai degrabă decât m-aș putea împăca cu faptul că 
nici măcar nu aș ști dacă am vreo șansă, spuse Annie. 

— Asta mie mi se pare o atitudine destul de matură, 
spuse doctorita McDaniels. Ce părere ai, Dana Sue? 

— Cred că nu are idee cât de devastator va fi dacă el nu- 
i va răspunde la fel. 

— Şi ştii asta din experienţă, nu? insistă psihologul. 

Dana Sue dădu din cap. 

— Dar ai supravieţuit, nu-i așa? Ai trecut peste toată 
durerea din suflet și ai început o nouă viaţă. Mi se pare că 
ai realizat multe lucruri de care poţi fi mândră. 

— Păi, bineînţeles că sunt, zise Dana Sue, părând 
nedumerită. 

— Atunci ce te face să crezi că Annie nu ar putea fi la 
fel de puternică? 


— Este anorexică, spuse Dana Sue. 


— Şi face eforturi să schimbe asta, replică doctorul. Mai 
e şi altceva în afară de asta? 

— Păi, nu, recunoscu Dana Sue. 

— Şi cum rămâne cu tine! Este posibil să fii mai puţin 
puternică dacă îţi asumi un risc și se dovedește că relaţia 
nu merge? 

Înainte ca Dana Sue să poată răspunde, psihologul 
ridică o mână. 

— Lasă-mă să te întreb altfel. Din câte am înţeles eu, 
după ce tu și Ronnie v-aţi despărţit, ai fost destul de 
supărată, aşa a fost? 

— Bineînţeles. 

— Ai avut senzaţia că viaţa ta s-a terminat? 

— Într-un fel, da, recunoscu Dana Sue. 

— Și totuşi ai riscat destul de mult când te-ai hotărât să 
deschizi Sullivan, îi aminti doctoriţa. Ai fost pregătită și 
pentru varianta în care ai fi putut să dai greș? 

Dana Sue încuviinţă din cap. 

— Dar asta nu te-a împiedicat să încerci, nu-i așa? De 
ce? 

— Pentru că ştiam că sunt suficient de puternică să fac 
faţă situaţiei dacă ar fi fost un eșec, răspunse Dana Sue. 

— “Totuși, ai spus că te simţeai destul de vulnerabilă în 
acel moment, spuse doctoriţa McDaniels. 

Dana Sue îi întâlni privirea. 

— Am înţeles ideea. 

— Oare? Înţelegi că viaţa este plină de riscuri? Dacă nu 
ti le asumi şi nu încerci, mai bine te resemnezi din start şi 
stai pe margine. 

Ronnie aşteptă cu sufletul la gură. Avea bănuiala că 
întregul său viitor depindea de concluzia la care ajungea 
Dana Sue chiar acum, oricare ar fi fost aceea. 

— Ai dreptate, afirmă ea în cele din urmă, părând 
surprinsă că recunoscuse asta. 

— Ei bine, atunci, nu văd nici un motiv să nu încerci să 
obţii orice ţi-ai dori în viaţa asta, spuse doctoriţa 


McDaniels. 


Dana Sue o privi circumspectă. 

— Vrei să spui că ar trebui să-i mai dau lui Ronnie o 
șansă? 

— Numai dacă vei, spuse doctoriţa pe un ton neutru. 
Este decizia ta, nu a mea. Nici a lui Annie. La fel cum nu 
este decizia ta dacă ea îşi deschide sufletul faţă de acest 
tânăr pe care îl place. 

Deodată, Annie îi zâmbi mamei ei. 

— Nu este atât de ușor să-ţi dai seama că soarta este 
practic în mâinile tale, nu-i așa, mamă? 

Dana Sue chicoti. 

— De fapt, e chiar enervant, confirmă ea. 

— Dar nu-ţi dă senzaţia că tu deţii puterea? întrebă 
doctorita McDaniels. 

Dana Sue se încumetă în cele din urmă să arunce o 
privire în direcția lui Ronnie. I se păru că văzu în ochii ei 
acea strălucire pe care o remarcase și la fata neînfricată 
de odinioară și începu să-și recapete speranța. 

— Ştii, spuse ea în cele din urmă, cred că ai dreptate. 
De fapt, s-ar putea dovedi chiar distractiv în cele din 
urmă. 

— Nu sunt foarte sigur că îmi place cum sună asta, 
mormăi Ronnie, mai mult în glumă. 

— Ei bine, obișnuiește-te, amice, spuse Dana Sue. E un 
nou început. 

Annie îi privi radioasă pe amândoi. 

— Frumos! 

Da, gândi Ronnie. Era al naibii de frumos și poate chiar 
puţin înfricoșător ştiind că acum ar putea depinde numai 
de el să nu rateze această a doua șansă pe care Dana Sue 


era în sfârşit dispusă să i-o ofere. 

Dana Sue era destul de încrezătoare în urma revelaţiei 


pe care o avusese în timpul ședinței de consiliere 


familială. Era în sfârșit pregătită să meargă mai departe, 
convinsă că putea face faţă la indiferent ce ar fi urmat. 
Dacă ea şi Ronnie încercau să-și refacă relaţia şi lucrurile 
nu mergeau bine, atunci poate că așa trebuia să fie. Mai 
trecuse o dată peste asta — într-o oarecare măsură — acum 
ceva vreme. Putea să o facă din nou. Și, după ce auzise 
comentariile mature ale lui Annie în timpul ședinței, 
începuse să creadă că și fiica ei ar putea trece la rândul ei 
peste un eșec. 

După ce o lăsaseră pe Annie acasă, ea îi propuse să 
meargă la o plimbare. În timp ce ea şi Ronnie începură să 
meargă fără o ţintă anume, își puse intenţionat ochelarii 
de soare — pentru a se feri de privirea iscoditoare a lui 
Ronnie — apoi îi întâlni privirea. 

— Deci, ce facem acum? întrebă ea. 

Zâmbetul fermecător al lui Ronnie se lărgi pe toată 
fata. 

— Nu am nici un plan. Tu? 

Ea se încruntă la el. 

— Este atât de tipic, se plânse ea. Ai tot insinuat 
săptămâni la rând că mă vrei înapoi și, când te-am pus în 
faţa faptului împlinit, habar n-ai ce urmează să facem. 

— Scumpo, m-ai luat prin surprindere. M-am obișnuit 
atât de mult ca tu să ridici mereu ziduri între noi şi să mă 
forţezi să folosesc tot felul de tertipuri ca să le ocolesc, 
încât nu m-am gândit ce aș face dacă ai decide să le 
dărâmi. 

— Nu le-am dărâmat, replică ea. Am creat o mică fisură, 
dar trebuie să găsești o modalitate ca să te poţi strecura 
prin ea. Anunţă-mă când ai o strategie. 

Se răsuci pe călcâie și plecă. Chiar că nu avea nici un 
plan! Era de-a dreptul enervant. Poate că ea fusese doar o 
provocare pentru el, doar un stimul pentru a-și dovedi că 
poate obţine ceea ce nu putea avea. Acum, că jocul se 
terminase, probabil că nici nu o mai dorea. Avea noua 
lui afacere. Îşi recâștigase fiica. Şi o avea pe Mary Vaughn 


care se gudura tot timpul pe lângă el. Flirtul nu necesita 


prea multă implicare emoţională decât o relaţie reală. 
Probabil asta era mai mult decât suficient pentru a-i 
satisface orgoliul. 

Dana Sue ajunsese la jumătatea străzii, mergând 
înţepată și clocotind de nervi, când el reuși s-o ajungă 
din urmă, o întoarse și îi acoperi gura cu un sărut mai 
fierbinte decât soarele din Carolina de Sud dogorind în 
miezul zilei, ștergându-i din minte orice gând, orice urmă 
de furie. 

Când într-un final îi dădu drumul, ea simţi nevoia să se 
agaţe de umerii lui ca să nu cadă din picioare. Gestul lui 
și valul de dorinţă care o înfioră din cap până în picioare 
o aduse din nou în pragul unei crize de nervi. Se năpusti 
imediat asupra lui. 

— Să mă faci de râs în public nu este un plan bun, zise 
ea iritată. 

El zâmbi, având la rândul lui ochelarii de soare pe nas, 
astfel încât nu putu citi amuzamentul care, fără îndoială, 
îi sclipea în ochi. 

— Nu te-am făcut de râs, dragă. Aceasta a fost o 
declaraţie oficială că suntem din nou împreună. 

Dana Sue se revoltă. 

— Mă marchezi de parcă aș fi o bucată de carne de vită 
de calitate superioară? întrebă ea indignată. 

Buzele i se crispară. 

— N-aș privi lucrurile chiar la modul ăsta. 

— Nu, nici n-aș vrea să accept așa ceva, spuse ea. Dar 
cam asta se înţelege, nu crezi? 

— Ştii, spuse el senin, funcţionează în ambele sensuri. 
Și tu m-ai sărutat, aşa că acum toată lumea ştie că și eu 
sunt al tău. 

— Inclusiv Mary Vaughn? întrebă Dana Sue, simțind 
cum ia foc doar gândindu-se la asta. 

Dacă el își închipuia că va tolera acea prietenie sau 
viitoare colaborare sau orice era între ei, trebuia să se mai 
gândească o dată la asta chiar acum. Ronnie se uită la ea 


nedumerit. 


— Ce legătură are Mary Vaughn cu asta? 

— Am văzut cum face când este în preajma ta, spuse 
Dana Sue. Te dorește, Ronnie. Toată lumea din oraş știe 
că actuala ei relaţie e pe butuci și caută un înlocuitor. 
Am impresia că a pus ochii pe tine. 

Părea în continuare la fel de uluit. 

— Nu locuiește cu tipul ăla? Mi se pare ca a spus că el 
este șeful ei. 

— Teoretic, da, recunoscu Dana Sue. 

— Ce înseamnă „teoretic“? Ori este cu el, ori nu este. 

— Este cam ca atunci când, deşi tu teoretic erai 
căsătorit cu mine, te-ai dus să-ţi găsești pe altcineva cu 
care să te culci, replică ea. Așa cum am spus, relaţia s-a 
încheiat, chiar dacă el nu s-a mutat încă. 

— Bine, asta e, spuse Ronnie, mușcând așa cum era și de 
așteptat momeala. Să mergem. 

El o apucă de braţ și începu s-o tragă după el pe 
trotuar. Ea încercă să se opintească în călcâie, dar el era 
mai mare și mai puternic și evident mai enervat. 

— Ce te-a apucat? îl întrebă ea. Unde mergem? 

— În camera mea de motel, îi spuse el. 

— Nu merg în camera ta de motel, spuse ea, îngrozită de 
perspectiva ca vestea să se răspândească în tot orașul 
până la prânz. 

— Chiar vrei să te întorci acasă şi să te certi cu mine de 
faţă cu Annie? 

— Nu vreau deloc să mă cert cu tine! 

— Ei bine, când o să terminăm cu cearta și o să vrem să 
ne împăcăm, nu cred că ar trebui s-o facem când e și 
Annie prin preajmă. 

Valul de căldură care o străbătu pe Dana Sue nu avea 
nimic de-a face cu furia, ci doar cu emoția ce-o cuprinse 
doar la gândul acelui final. Asta era mai exasperant decât 
orice altceva. Cu siguranţă că în doi ani ar fi trebuit să 
devină imună în faţa farmecelor lui. 

— Ce te face să fii atât de sigur că ne vom împăca? 


întrebă ea. 


— Pentru că asta facem noi de obicei, spuse el sec. Ne 
certăm. Ne împăcăm. E un ciclu, unul pe care ar trebui să 
ne gândim să-l rupem într-o bună zi. Dar sunt dispus să 
abordăm această chestiune mai târziu, dacă vrei și tu. O 
provocă din priviri. Acum, vii de bunăvoie sau trebuie să 
te iau pe sus și să te car în spate! 

Se uită şocată la el. 

— N-ai curajul, începu ea, apoi scutură din cap. Ba da, 
bineînţeles că ai. Bine, vin, dar doar ca să stăm de vorbă. 

— Sigur, spuse el, cu un scepticism evident. 

Odată ajunși la motelul Serenity, Dana Sue se oprise să 
discute cu proprietarii, dar Ronnie își lipi mâna de 
spatele ei și o conduse pe lângă ei direct spre camera lui. 

— A fost nepoliticos! răbufni ea. 

— Chiar voiai să stai acolo și să pălăvrăgeşti cu ei ca să 
aibă și mai multe bârfe proaspete când vor merge la 
Wharton să ia prânzul? 

— Și tu chiar crezi că dacă treci în viteză pe lângă ei o 
să poţi opri bârfele? Acum vor spune tuturor că eram atât 
de nerăbdători să ajungem în camera ta, încât abia i-am 
salutat. Sunt sigură că oamenii vor trage propriile 
concluzii despre asta. 

— Lasă-i, spuse sec Ronnie în timp ce deschidea ușa de 
la camera lui. Din moment ce ești atât de convinsă că 
Mary Vaughn a pus ochii pe mine, poate că veștile despre 
întâlnirea noastră de aici va pune capăt oricăror 
fantasmagorii i-ar trece prin cap. 

— Poate doar în visele tale, răspunse Dana Sue în timp 
ce îl urmă înăuntru. Asta o să te transforme într-o ţintă și 
mai provocatoare pentru ea. Chiar nu o cunoști deloc? 

El zâmbi. 

— Nici pe jumătate cât te cunosc pe tine. 

Toată atenţia ei se concentră apoi pe inspectarea 
camerei. Spre surprinderea ei, era destul de ordonată. Nu 
erau haine împrăștiate, nici prosoape aruncate pe jos 


după ce ieșise de la duș. Decorul era puţin cam înflorat și 


feminin, ceea ce îl făcea pe Ronnie să pară cu atât mai 
masculin prin contrast. 

Involuntar, Dana Sue se așeză pe marginea patului, și 
nu pe singurul scaun din cameră. Din moment ce avea o 
bănuială despre cum avea să decurgă întâlnirea, ar putea 
chiar să nu mai fie nevoită să se mai miște de acolo prea 
mult. 

— Bine, despre ce voiai să vorbim? întrebă ea, cu 
mâinile încrucișate în poală. 

Ronnie părea uimitor de nesigur, acum că o avea lângă 
el. Ochii lui o examinară pe îndelete din cap până-n 
picioare, întunecându-se de pasiune. 

— Vrei ceva de băut? întrebă el, cu o voce ciudat de 
gâtuită. Este un automat chiar afară. 

Ea clătină din cap. 

— Nu vreau nimic. 

— Bomboane? Chipsuri? 

Acum știa că era nervos. Altfel nu i-ar fi sugerat 
niciodată mâncare nesănătoasă. În mod ironic, ea 
consideră acel semn neobișnuit de nesiguranţă ca fiind 
fermecător. Nervozitatea ei începu să dispară treptat. 

— Poate că ar trebui să schimbăm ordinea priorităţilor, 
sugeră ea. 

El miji ochii precaut. 

— Adică? 

— Ai putea veni lângă mine pe pat, în loc să stai lângă 
uşă, și am putea face dragoste. Apoi am putea lăsa 
discuţiile pentru mai târziu, spuse ea ridicând din umeri. 
Stii, despre orice ai avut în minte când m-ai târât aici. 

Clătină din cap. 

— Nu, nu mă apropii de patul ăla până când o să auzi ce 
am de spus. Vreau să pun cruce o dată pentru totdeauna 
acelei infidelităţi ale mele. 

Ea îl privi cu regret. 

— S-ar putea să nu fie posibil. 

— Atunci poate că, până la urmă, nu avem un viitor 


împreună, Dana Sue, afirmă el, atât de categoric, încât o 


tulbură. Nu vreau să-mi petrec restul vieţii noastre cu 
teama că tu o să-mi arunci asta în faţă de fiecare dată 
când te superi pe mine. Nu vreau să faci o criză de nervi 
și să-ţi imaginezi tot ce e mai rău de fiecare dată când o 
femeie întoarce capul după mine. 

— Știu că ai dreptate, spuse ea, simțindu-se mai speriată 
decât fusese în ani buni. 

Ar putea oare să fie atât de aproape de momentul 
împăcării, iar ea s-o dea în bară din cauză că se 
încrâncena atât de tare să nu dea uitării trecutul? 

— Nu știu de ce nu pot să-mi șterg asta din minte. 

— Bănuiesc că este pentru că nu ţi-am explicat 
niciodată de ce s-a întâmplat, sugeră el. Și asta probabil 
pentru că nu pot. Am încercat să-ţi spun asta și înainte, 
dar o voi face din nou. Nu am nici o scuză, Dana Sue. 
Eram în derivă. Căutam senzaţii tari fără să fiu măcar 
conștient de asta. Căutam ceva. Sincer nu-mi pot 
explica. Te-am iubit din toată inima. Am iubit viaţa pe 
care o duceam amândoi. Am adorat-o pe Annie, dar în 
noaptea aceea, când femeia aia s-a dat la mine, am simţit 
cum se aprinde ceva în mine, ceva ce nu mai simţisem de 
mult timp. Poate că a fost pericolul, riscul de a fi prins. 
Stiu că nu a avut nimic de-a face cu ea şi nimic de-a face 
cu tine. A fost ca și cum ar fi aprins un chibrit și l-a atins 
de ceva ce eu nici măcar nu ştiam că era inflamabil. A 
fost prima și singura dată când am fost tentat să fiu 
infidel. 

Dana Sue nu știu ce să spună. Nimic din toate acestea 
nu o făcea să se simtă mai bine. 

— Dacă nu știi de ce noaptea aceea a fost atât de 
diferită, cum poţi fi sigur că nu se va mai repeta? 

— Pentru că în ultimii doi ani am învăţat în sfârșit să 
preţuiesc ceea ce aveam, în loc să consider că mi se 
cuvenea de drept, spuse el sincer. Practic, din ziua în care 
ne-am cunoscut, am știut că ești înnebunită după mine. 
Cred că am fost prea sigur că-mi vei ierta orice. Sau poate 


am vrut să aflu dacă ai face-o. Ridică din umeri. Pur și 


simplu, nu știu. Știu că nu-mi voi mai asuma niciodată 
riscul de a ne distruge iar relaţia. Vreau viaţa noastră 
înapoi, Dana Sue. Te vreau înapoi. 

Sinceritatea care răzbătea din cuvintele lui era reală. 
Ea credea că asta era ceea ce-și dorea, cel puţin astăzi. 
Dar cum rămânea cu ziua de mâine şi cu cea de 
poimâine? Dacă ceea ce împărtășiseră ei fusese atât de 
fantastic și, cu toate acestea, el o înșelase, ce se va 
întâmpla când vor da de un obstacol pe drum? 

Viaţa înseamnă să-ţi asumi riscuri, își reaminti ea. Nu 
trebuia să-i acorde dintr-odată toată încrederea, ci doar 
să-și asume un risc mic azi, altul mâine, până când se vor 
aduna suficiente dovezi ca să se poată simţi din nou în 
siguranţă alături de el. Poate că ar putea face măcar atât. 
Îi spusese doctoriţei McDaniels în urmă cu mai puţin de 
o oră că poate s-o facă. Era oare chiar atât de dispusă să 
treacă drept o mincinoasă? 

Ea întinse mâna. 

— Vino aici, spuse ea încet. 

Ronnie rămase pe loc, privind-o îngrijorat. 

— Am terminat de vorbit? 

Ea îi zâmbi. Poate că până la urmă el nu era atât de 
dornic să-și asume riscuri în comparaţie cu ea. 

— Va trebui să-ţi încerci norocul, îi spuse ea, cu mâna 
încă întinsă. Vino aici și află singur. 

Salteaua se lăsă într-o parte când se așeză lângă ea, 
atent să păstreze puţin spaţiu între el. 

Ea își ridică mâna pe care el nu i-o luă pe obrazul lui 
simțindu-i pasiunea și  încordarea din  tresărirea 
mușchiului încordat al maxilarului. 

— Dacă nu mă săruţi chiar acum, Ronnie Sullivan, cred 
că voi exploda, spuse ea, cu respiraţia sacadată. 

— Mi-e teamă că o să explodez eu dacă o fac, mai ales 
dacă te răzeândești. 

— N-o să mă răzeândesc, spuse ea cu convingere. Nu 


astăzi, oricum. 


Ea își dădu seama că nu putea să facă promisiuni legate 
de ziua de mâine, la fel cum nici el nu putea. Și asta era 
în regulă. Era tot cu ce se puteau alege în clipa de faţă. 

— Te iubesc, șopti ea. 

Zâmbi ușurat dintr-odată. 

— Și eu te iubesc. 

Apoi gura lui era pe a ei, mâinile lui îi alunecau pe sub 
bluză și totul se învârtea în jurul lor. Ronnie își aminti 
acum de ce Dana Sue îi rămăsese întipărită în suflet pe 
vecie. Nu exista o femeie mai altruistă în pat, mai 
pasională sau mai exuberantă decât ea. Odată ajunsă în 
acest punct, nu mai avea nici un fel de reţineri. Era o 
parteneră la fel de dornică ca și el, cu mâinile ei care 
rătăceau peste tot, cu gura ei care-i aţâţa pielea. 

Acum că erau aici, încă îmbrăcaţi, dar înlănţuiti în 
patul lui, cu trupurile lor care se potriveau atât de bine 
încât îi tăia respiraţia, nu-și putea imagina de ce și-ar fn 
dorit vreodată altceva. Nici măcar fiorul unei aventuri cu 
o necunoscută nu se compara cu asta. 

Dana Sue păru să ezite când întinse mâna spre nasturii 
de la bluză. El ridică o sprânceană. 

— Te-ai răzgândit? 

Ea clătină din cap și de data aceasta își dădu seama că 
motivul roșeţii din obraji era jena, nu pasiunea. Și din 
nou era vorba despre greutatea ei. Citi în ochii ei teama 
că s-ar putea ca lui să nu-i mai placă de trupul ei așa cum 
arăta acum. 

Privirea lui o ţintui pe a ei în timp ce întinse din nou 
mâna spre nasturele de sus al bluzei. De data aceasta, își 
trecu un deget pe pielea goală de la baza gâtului, simțind 
cum pulsul i-o luase razna. 

— Un nasture? propuse el. 

— Niciodată nu te oprești doar la unul, spuse ea, 
gâfâind. 

Ronnie zâmbi. 

— Atunci lasă-mă să mă ocup eu de asta, spuse el. Te 


iubesc, Dana Sue, fiecare centimetru, fiecare kilogram. 


Dacă aș fi vrut o femeie tânără și slabă, aș fi fost cu ea 
acum, în loc să fiu aici cu tine. 

Cu toate acestea, ea îi îndepărtă mâinile de pe bluză. 

— N-ar fi trebuit niciodată să las să-mi scape greutatea 
de sub control atât de mult. Mai ales când știu că nu este 
bine pentru sănătatea mea. 

Ronnie îi ridică bărbia și o forţă să-l privească în ochi. 

— Dacă nu ești mulţumită de felul în care arăţi, atunci 
poţi face ceva pentru a schimba asta. Te voi susţine până 
la capăt. Dar nu o face pentru mine, draga mea. Îmi place 
să te privesc. Îmi place să te ating și să te văd cum te 
pierzi în braţele mele. Ai fost o fată sexy și atrăgătoare 
când te-am cunoscut, erai o femeie sexy și atrăgătoare 
când m-am căsătorit cu tine şi nimic din toate astea nu s- 
au schimbat în ultimii douăzeci de ani. Nimic! 

Era atâta speranţă în ochii ei în timp ce îl asculta, că 
Ronnie simţi cum i se frânge inima. 

— Dacă nu crezi ce spun, lasă-mă să-ţi arăt, o rugă. 

În cele din urmă, ea dădu din cap şi de data aceasta 
când el desfăcu încet nasturii bluzei și i-o dădu laoparte, 
ea tremură, dar nu încercă să-l oprească. Ronnie nu 
reușea să-și dezlipească privirea de pe ea. De fapt, corpul 
ei era mai voluptuos şi mai feminin decât înainte. Îi 
desenă curbele cu degetele bătătorite și aspre de muncă, 
simţindu-i pielea arzând sub atingerea lui. Un parfum 
ușor de lavandă îi umplu nările, la fel de familiar și 
atrăgător ca și textura pielii ei. 

Purta un sutien alb simplu, iar sfârcurile îi erau deja 
întărite sub material. Îşi puse gura peste unul dintre ele și 
o auzi strigând de plăcere, apoi gemând în timp ce se 
desfătă și cu celălalt. Ea nu protestă când desfăcu capsele 
care se închideau în faţă și scoase sutienul, apoi își 
concentră toată atenţia asupra sânilor ei voluminoși. 
Fusese o vreme când ar fi putut să atingă orgasmul doar 
de la gesturile acestea — datorită gurii lui care îi aţâţa și îi 
excita sfârcurile sensibile. Chiar și acum, șoldurile ei se 


zbăteau pe saltea. 


Se mișcă până când o acoperi cu totul, mișcările ei 
instinctive excitându-l și mai tare, dar așteptă să ajungă 
la șliţul de la pantalonii ei, auzind-o cum aproape că îl 
implora înainte ca el să-și strecoare mâna prin fermoar și 
să ajungă înăuntru pentru a-i atinge miezul fierbinte și 
umed. De data aceasta când se încordă toată în braţele 
lui, o simţi cum atinge un orgasm care îi răvăși tot corpul 
și aproape că îi spulberă și lui tot autocontrolul. 

Zâmbind, el îi întâlni privirea. 

— Acum putem să o luăm mai ușor și să facem asta așa 
cum trebuie, o tachină el, dându-i pantalonii și chiloţii 
jos, apoi zăbovind să-i mângâie șoldurile și coapsele 
rotunjite, ca să nu mai existe nici o îndoială că ea încă îl 
mai excita, că încă o considera o femeie în toată puterea 
cuvântului. 

Abia atunci se ridică şi se dezbrăcă de propriile haine, 
revenind la ea într-o clipită, îngropându-se în ea cu o 
mișcare viguroasă, având senzaţia că revine acasă după o 
foarte lungă absenţă. Fixând-o cu privirea, începu să se 
miște încet, văzând cum ochii ei se întunecă din nou, 
simțind cum corpul ei îi răspunde, știind când avea să-și 
piardă controlul și ce să facă ca să se întâmple asta. 

— Te iubesc, îi spuse el, chiar în momentul în care simţi 
cum un alt orgasm îi înfiora tot trupul, declanșându-l și 
pe al lui. 

Și pentru prima dată în ultimii doi ani, cu Dana Sue în 
braţe, Ronnie se simţi în sfârşit cu sufletul împăcat, de 


parcă viaţa lui ar avea din nou sens. 


Ronnie încă dormea când Dana Sue se dădu jos din pat 
și își trase hainele pe ea cu mișcări precipitate. Până la 
urmă o făcuse. Până la urmă îşi pierduse minţile și se 
băgase înapoi în pat cu fostul ei soţ. Și o făcuse când era 
trează, când nu băuse absolut nimic şi ziua în amiaza 
mare. 

Asta însemna că nu poate invoca nici un fel de scuze, 


nici măcar una. Nu așa trebuia să decurgă această 


reconciliere. Își imaginase că se vor întâlni o vreme, și 
poate că el o să-și petreacă ceva timp acasă cu ea și 
Annie. Apoi, după câte săptămâni bune, în care trebuia 
să se asigure că el se schimbase, avea să capete acea doză 
de încredere și să-l primească înapoi în patul ei. 

Fusese o idee prostească, își dădu ea seama acum. Tot 
ce se întâmplase în după-amiaza asta le fusese sortit încă 
din clipa în care apăruse la spital. Pentru doi oameni care 
se presupune că erau niște adulţi maturi, nu avuseseră 
niciodată nici o urmă de reţinere, nu și când era vorba de 
a se culca împreună. Singurul motiv pentru care ea 
rămăsese virgină până la absolvirea liceului fusese că 
Maddie și Helen nu o lăsaseră aproape niciodată singură 
cu Ronnie, știind că ea nu mai avea absolut nici un gram 
de autocontrol când era în preajma lui. Asta plus faptul 
că Maddie îi șoptise la ureche lui Ronnie că singura 
modalitatea de a nu o pierde pe Dana Sue era să nu o lase 
niciodată să preia controlul situaţiei, își aminti ea cu 
părere de rău. Se achitase de datoria care-i revenea lui de 
a nu o lăsa să se apropie prea mult, cel puţin până în 
seara absolvirii, când ajunseseră fix în această cameră de 
motel. 

Furișându-se pe ușă, o închise ușor și aproape că o luă 
la fugă pe stradă, sperând să evite eventualele priviri 
indiscrete. Cum putuse să fie atât de proastă? Îi promisese 
că îi va da o şansă, nu o invitaţie înapoi în patul ei, sau al 
lui, mai precis. 

Poate că era doar o caraghioasă, se gândi ea. De ce să 
nu recunoască că bărbatul acela avea încă puterea de a-i 
stârni niște emoţii foarte puternice? Şi se simţise ușurată — 
mai mult decât ușurată — să vadă că nimic nu se 
schimbase, chiar dacă ea nu se mai considera de mult ca 
fiind sexy. Cu toate acestea, își făcuse mari speranţe că 
vor amâna acest pas până când ea va slăbi și își va tonifia 
corpul. 


Instinctiv, o luă spre Salonul din Colț. 


— E ca și cum ai închide ușa grajdului după ce a fugit 
calul, mormăi ea în timp ce trecu pe lângă biroul lui 
Maddie și își trase pe ea echipamentul. 

De data asta, în loc să aleagă banda de alergare, se 
îndreptă spre aparatele cu greutăţi. Din păcate, nu avea 
nici cea mai mică idee cum să le utilizeze corect. Probabil 
că la final s-ar alege cu o întindere musculară în loc de o 
tonifiere, concluzionă ea. 

Frustrată, privi în jur până îl zări pe Elliott, singurul 
bărbat care avea permisiunea să treacă pragul spa-ului 
destinat exclusiv femeilor. Antrenorul de fitness, cu un 
abdomen ca oţelul, cu păr negru și ochi ciocolatii, își 
oferea serviciile câtorva dintre membrele centrului spa și 
un răsfăţ vizual celorlalte. Până în acel moment, Dana 
Sue făcuse parte din ultimul contingent. 

Traversând sala de sport, așteptă până când el își 
termină ora cu actuala lui clientă, o femeie cu părul 
cărunt, de 70 de ani, care ridica greutăţi de patru 
kilograme şi jumătate de parcă ar fi fost nişte pene. Îi făcu 
cu ochiul când termină seria de repetări pe care i-o 
dăduse. 

— Bine lucrat, Hazel, spuse el. Ne vedem săptămâna 
viitoare. 

Hazel, binecuvântată fie-i inima, îl sărută ușor pe obraz 
și îl mângâie pe mușchiul ferm al antebraţului. 

— Elliott, mă faci să mă simt ca o tinerică, îl tachină ea. 
Jur că, dacă aș fi mai tânără cu patruzeci de ani, m-aș da 
la tine. 

Elliott râse. 

— Și ce ar spune soţul tău despre asta? 

— O, boșorogul ăla! exclamă ea cu dispreţ. Cataracta lui 
este atât de avansată încât nu poate să vadă nici măcar ce 
se întâmplă sub nasul lui. N-ar afla niciodată nimic. Se 
întoarse spre Dana Sue. Ai grijă cu tipul ăsta, dragă. Este 
o adevărată ispită. 

Dana Sue îi zâmbi. Singurul bărbat care o ispitea era 


într-o cameră de motel, dormind bustean. 


— O să ţin minte, îi promise ea oricum. 

Elliott își îndreptă atenţia spre ea. 

— Care-i treaba, Dana Sue? Te-ai decis în sfârşit să mă 
lași să te antrenez? 


Știa că o tachina, pentru că deja îi refuzase toate 


ofertele pe care i le făcuse invitând-o la ședințe de 
antrenament individuale gratuite drept mulţumire pentru 
că centrul spa îl recomandase clientelor care le treceau 
pragul. 

— Da, ca să fiu sinceră, spuse ea, luându-l evident prin 
surprindere. 

— Acum? sugeră el cu o nerăbdare care o amuză. 

— "Ţi-e teamă că mă voi răzeândi dacă o mai lungim? 
întrebă ea. 

— Nu m-ar surprinde. 

— Atunci hai să o facem. Să nu uiţi totuși că în cazul 
meu nici nu se poate vorbi de mușchi. 

— De asta ai nevoie de ajutorul meu, răspunse el. Să 
începem cu greutăţile libere. la câteva greutăţi de diferite 
mărimi și spune-mi cu care simţi că ai putea lucra. 

Ea întinse automat mâna după greutatea de un 
kilogram. 

— O, nu, nu cu asta, o dojeni el. Încearcă cel puţin cu 
cele de două kilograme. Ai văzut că Hazel lucra cu cea de 
patru kilograme și jumătate. Ai de gând să lași o persoană 
în vârstă să te umilească!? 

— Nu am orgolii de genul acesta, spuse Dana Sue, dar 
apucă greutatea pe care i-o sugerase. 

După numai treizeci de minute, decisese că îi ura și pe 
Hazel și pe Elliott, la pachet cu Helen și Maddie. O durea 
fiecare mușchi, inclusiv cei pe care nici măcar nu știa că-i 
avea. 

— De ce se chinuie oamenii în halul ăsta? gemu ea, 
așezându-se pe o banchetă și ștergându-și fruntea cu un 
prosop pe care i-l întinse Elliott. 

— Ca să fie în formă şi să trăiască mai mult. Va fi mai 


ușor data viitoare. 


— Poate că nu va mai fi o dată viitoare, răspunse ea. 

El se așeză pe celălalt capăt al banchetei, etalându-și 
pielea fermă și mușchii proeminenţi. 

— Ce te-a făcut să vii astăzi aici! o întrebă. Am stat pe 
capul tău de când s-au deschis porţile și m-ai refuzat de 
fiecare dată. 

Se gândi la rușinea pe care o simţise atunci când 
Ronnie o văzuse goală pentru prima dată după atâta 
timp. Nu că ar fi arătat nici măcar cea mai mica urmă de 
repulsie, dar în adâncul sufletului se simţise copleșită de 
propriul dezgust faţă de cum arăta. Doar tandreţea lui 
Ronnie și propria ei determinare de a nu fugi o ţintuise în 
acel pat. Bine, și dorinţa care o mistuia. 

— Pur și simplu, am decis că a venit momentul, spuse ea 
în cele din urmă. 

— Am auzit de întrecerea voastră, în care concurezi cu 
Maddie și Helen. Știu că antrenamentele zilnice erau pe 
lista ta de obiective. Maddie m-a lăsat să arunc şi eu o 
privire. Eşti hotărâtă să câştigi? 

Dana Sue se gândi la decapotabila pe care ar putea s-o 
câștige dacă ar reuși, apoi încuviinţă. 

— De fapt, asta este cel mai puţin important. 

— Înţeleg. 

Elliott îi aruncă o privire înţelegătoare. 

— Un bărbat nou în viaţa ta? 

— Unul vechi, dacă chiar vrei să știi, spuse ea, fiind 
convinsă că oricum vestea se va răspândi prin oraș în cel 
mai scurt timp. 

— Orice motivaţie este la fel de importantă, atâta timp 
cât nu renunti. Totuşi, ar fi mai bine dacă ai face asta 
pentru tine, ca să fii mai sănătoasă și mai în formă. 

— Poate că ar fi mai bine să mă gândesc la Ronnie 
deocamdată, replică ea cu sinceritate. Pentru că, dacă în 
clipa asta aș știi că totul depinde numai de mine, nu m-ai 
mai vedea niciodată pe aici. 

— Bine, atunci, spuse el ferm. Este vorba doar despre 


Ronnie. Mie îmi convine și varianta asta. Ne vedem 


luni, la aceeași oră? 

Îi trecură o mie de scuze prin minte, dar le abandonă 
pe toate. 

— Sigur, spuse ea resemnată. Dar n-o să te simţi aiurea 
dacă o să încep să te urăsc? 

— Nu vei fi prima, o asigură el. Vreau doar să știi că eu 
aştept ziua în care această atitudine se va schimba și îţi 
promit ca așa va fi, Dana Sue. Se va schimba. 

— În această viaţă? întrebă ea cu îndoială. 

— Acordă-mi două luni. De Crăciun o să crezi că eu 
sunt cel mai bun lucru care s-a întâmplat în viaţa ta de 
după ce ai născut-o pe Annie. Și te-am văzut cu fiica ta. 
Știu cât de mult o iubeşti. 

— În acest moment, pot să-ţi spun că durerea pe care 
mi-ai provocat-o este mai mare decât cea pe care am 
simtit-o când am născut. 

— Două luni, repetă el. O să merg personal cu tine să-ţi 
cumperi o rochie nouă și elegantă. 

Danei Sue era în continuare sceptică, dar se gândi din 
nou la pariul pe care-l făcuse cu Helen și cu Maddie. 
Dacă Elliott avea dreptate, poate că acea decapotabilă nu 
era un vis chiar atât de îndepărtat pe cât crezuse. Prin 
faţa ochilor i se derulă o imagine cu ea slabă, conducând 
prin oraş cu capota trasă și cu Ronnie lângă ea. Mda. 


Poate că, până la urmă, ar putea să facă asta. 

Având în vedere că starea de sănătate a lui Annie se 
îmbunătăţise simțitor şi că era pe cale să se întoarcă la 
școală după șase săptămâni de absenţă, Dana Sue își găsi 
refugiul în bucătăria de la Sullivan. Încântată că revenise 
la rutina bine-cunoscută, își petrecea din ce în ce mai 
mult timp acolo, asta când nu era la sală antrenându-se 
cu Elliott sau întâlnindu-se cu Helen și cu Maddie. Cele 


trei prietene se strângeau la o cafea sau la un ceai și, de 


trei ori pe săptămână, analizau progresele pe care le făcea 
fiecare în atingerea obiectivelor proprii. Uneori, era 
prezent și bebelușul lui Maddie pe care îl lua cu ea în 
zilele în care nu se îndura să o lase pe Jessica Lynn cu o 
bonă. 

Până acum, toate trei își îndeplineau destul de bine 
obiectivele care ţineau de exerciţiile fizice. Dana Sue 
slăbise cinci kilograme, iar Maddie își tonificase 
abdomenul. 

În această dimineață de sfârșit de octombrie, toată 
atenţia lor se îndreptă spre Helen, care tocmai le 
anunţase că refuzase un client din Charleston pe motiv 
că dosarul respectiv i-ar fi acaparat prea mult timp. 

Maddie și Dana Sue o priviră uimite înainte de a 
închina un toast în cinstea ei, cu pahare mari de ceai cu 
gheaţă neîndulcit, fără cofeină. 

— Bravo, Helen! spuseră ele în cor. 

— Cum a fost să spui nu? întrebă Maddie. 

— M-a durut stomacul, recunoscu ea. Și ce se întâmplă 
dacă se află că nu accept cazuri noi și mă trezesc fără nici 
un client? 

— Dar dacă asta ţi-ar crește reputaţia tocmai pentru că 
acum nu mai accepţi decât clienţi aleși pe sprânceană? 
replică Dana Sue. Oamenii care au nevoie de serviciile 
celui mai bun avocat te vor implora să-i accepţi. Vei 
putea să le percepi o avere. 

— Percep deja o avere, spuse Helen, cu colţurile gurii 
zvâcnind în sus. 

— Totuși, asta este foarte, foarte bine, îi spuse Maddie. 
O să născocim noi un șiretlic de marketing pe care să-l 
aplici. 

Apoi, înainte ca Dana Sue să apuce să se relaxeze 
pentru că nu era în centrul atenţiei, Maddie se întoarse 
spre ea. 

— Și tu — câte kilograme ai slăbit? 

— Nici unul de data trecută, mărturisi Dana Sue, 


încercând să-și ascundă dezamăgirea când văzu că acul 


cântarului nu se clinti sub cele două kilograme pe care le 
pierduse destul de repede. Dar apropo de șiretlic, să știți 
că trupul meu chiar se tonifiază. Elliott ţine mereu să-mi 
amintească faptul că mușchii cântăresc mai mult decât 
prăsimea şi că centimetrii sunt cei care contează. 
Tunicile mele de bucătar sunt din ce în ce mai largi. În 
curând, vor fi prea mari. Va trebui să mă apuc de cusut. 

— Mai bine cumpără-ţi altele noi când ai nevoie, spuse 
Maddie. Îmi amintesc cum ai distrus fusta aceea la ora de 
lucru manual din timpul liceului. Sfatul meu sincer este 
să nu pui mâna pe ac și aţă. 

Dana Sue râse. 

— Doamna Watkins a spus că nu a văzut niciodată un 
tiv mai strâmb, iar eu nu am putut în veci să potrivesc 
cum trebuie fermoarul astfel încât să se închidă. 

— Așa mă gândeam și eu, spuse Maddie. Ai nevoie de o 
tunică profesională pentru a-ţi impresiona clientela. 
Arăţi grozav, apropo! Îmi imaginez că Ronnie este foarte 
încântat de această nouă versiune a ta. 

Dana Sue se înroşi. 

— Părea să mă placă destul de mult și înainte. 

— Aţi avut vreo discuţie despre ce se va întâmpla în 
continuare cu voi doi? întrebă Maddie, apoi își întoarse 
privirea când Jessica Lynn scânci în căruciorul ei. 

Maddie luă copilul în braţe și o mângâie pe spate. 
Dana Sue clătină din cap. 

— Este ca un program în Doisprezece Pași, dar în sens 
invers. O luăm pas cu pas, zi după zi, dar, în loc să 
încercăm să trăim fără ceva, încercăm să vedem dacă 
putem trăi unul cu celălalt. 


Helen îi aruncă o privire iscoditoare. 


— Dacă totul merge atât de bine, de ce te ascunzi tot 
timpul la Sullivan? 

— Este restaurantul meu. Nu mă ascund acolo, spuse 
Dana Sue, trecând imediat în defensivă. M-am bazat prea 
mult timp pe Erik și pe Karen. Acum că Annie este un 


pic mai bine, trebuie să mă întorc la treabă. In plus, 


Karen pare să tot aibă tot felul de situaţii de criză cu 
copiii ei. Știu că acesta este riscul de a avea o mamă 
singură printre angajaţi, dar absenţele ei repetate încep să 
mă îngrijoreze. Erik nu se poate descurca cu toate 
sarcinile de unul singur, așa că eu chiar trebuie să fiu 
acolo. 

Helen clătină din cap. 

— Nu te cred. Cred că îl eviţi pe Ronnie. Ce nu înţeleg 
este de ce faci asta. 

— Poate că el mă evită pe mine, spuse Dana Sue pe un 
ton apăsat. 

— Stai puţin, spuse Maddie, privind de la una la alta. 
Am crezut că lucrurile mergeau bine între voi. Tot orașul 
știe că v-aţi împăcat. 

Ea făcu o pauză și ridică o sprânceană. 

— Ei bine, cu excepţia lui Mary Vaughn, dar ea are 
tendinţa să se mintă singură când are un bărbat în vizor. 
Atât timp cât Ronnie este fostul și nu actualul tău soţ, ea 
va considera că are cale liberă. 

Helen se încruntă. 

— Doamne, cred că era fix ce-și dorea Dana Sue să 
audă. 

— Îmi pare rău, spuse Maddie. Dar știm cu toţii cum 
acţionează Mary Vaughn. Inclusiv Ronnie. Nu-l văd 
căzându-i în plasă, spuse ea și se întoarse spre Dana Sue. 
În plus, timp de câteva săptămâni, tu şi Ronnie aţi fost 
practic nedezlipiţi. Ce s-a schimbat dintr-odată? 

Dana Sue clipi pentru a-și opri lacrimile care o luară 
prin surprindere. 

— Habar n-am. Dintr-odată totul se rezumă doar la 
noua lui afacere. Stă la magazinul de feronerie cu orele în 
fiecare zi. Annie îl ajută şi ea pe acolo, acum că s-a pus 
din nou pe picioare. Când nu vopsește, nu face curăţenie 
și nu răsfoiește cataloage cu produse en-gros, se plimbă cu 
Mary Vaughn. 


Maddie și Helen schimbară câteva priviri. 


— Ştiam că despre asta era vorba, spuse Maddie. Eşti 
geloasă. Eşti îngrozită că Mary Vaughn își va înfige 
ghearele în Ronnie și, în loc să-ţi aperi teritoriul, tu fugi 
ca lașa. De ce nu-l lași să se mute înapoi? 

— E prea devreme, spuse Dana Sue, apoi oftă. În plus, 
asta nu va rezolva nimic. De fiecare dată când îi văd 
împreună, îmi pierd minţile. Dacă sunt în bucătărie la 
Sullivan, măcar nu mai văd ce se întâmplă. 

— Și tactica asta a ta dă rezultate? întrebă Helen. Eşti 
mai puţin geloasă? Mai puţin speriată? Nu ţi-a trecut prin 
cap că dacă ar fi fost ceva între cei doi, nu s-ar fi expus 
public? Poate că Ronnie are o mulţime de defecte, dar nu 
este prost. După ceea ce s-a întâmplat acum doi ani, el nu 
se va mai apărea cu o altă femeie chiar sub nasul tău. N- 
oi fi cel mai mare fan al lui, dar chiar și eu văd că toată 
relaţia asta dintre ei este una dezinteresată, cel puţin din 
partea lui. În plus, chiar tu ai spus că Annie este acolo cu 
ei. Chiar crezi că s-ar da în spectacol, afișându-se cu Mary 
Vaughn în faţa ei? 

— S-ar putea să ai dreptate, recunoscu Dana Sue cu 
jumătate de gură. 

— Poate că ar trebui să mergi la magazinul de feronerie 
și să întrebi cu ce poţi să-l ajuţi, sugeră Maddie. Arată-i 
că vrei să faci și tu parte din visul lui. 

— Nu știu nimic despre ciocane, şuruburi și truse pentru 
repararea toaletei, spuse ea. 

— Ai putea să înveţi, zise Maddie. Mă îndoiesc că Mary 
Vaughn se înfierbântă și se înfioară toată de plăcere când 
se gândește la unelte. Dar este evident că se încinge când 
se gândește la fostul tău soţ. 

Helen o admonestă din priviri. 

— Nu o ajuţi cu nimic. Următorul lucru pe care-l va 
face Dana Sue este să se ducă peste ei cu un cuţit de 
măcelărie. 

— Crede-mă, am fost tentată s-o fac, recunoscu ea. 


— Ce te-a reţinut în afară de lege? întrebă Helen. 


— Așa cum ai spus și tu, Ronnie mi-a jurat că Mary 
Vaughn nu înseamnă absolut nimic pentru el, că ea doar 
îl ajută cu niște contacte de afaceri. Strâng din dinţi, dar 
încerc să am încredere în ceea ce spune el. 

— Încrederea este un lucru foarte bun, dar aș vrea să văd 
dovezile cu ochii mei, spuse Helen. Aș sta cu ochii pe ei 
zi și noapte, șapte zile din șapte, dacă de asta ar fi nevoie 
ca să mă asigur că cei doi nu colaborează la nimic altceva 
pe lângă afaceri. 

Dana Sue clătină din cap. 

— Trebuie să încep să am încredere în el la un moment 
dat, altfel relaţia noastră nu va mai funcţiona niciodată. 

Dar, chiar în timp ce rostea cuvintele, îşi dădu seama 
că, pur și simplu, nu ajunsese încă în acel punct. 
Nedorind să se mai complacă în discuţia despre 
incertitudinile ei nici o secundă în plus, se întoarse spre 
Maddie. 

— Cum te simţi! Se pare că ai mai slăbit câteva 
kilograme din cele pe care le-ai luat în timpul sarcinii. 

Maddie ridică din umeri. 

— Slăbesc foarte greu, dar încerc să nu mă las 
descurajată de asta. Îmi tot repet că alergatul după un 
copil mic mă va ajuta să scap de toate kilogramele pe 
care nu am apucat să le dau jos între timp. Ea este 
singurul antrenament cu greutăţi pe care îl fac, nu-i așa, 
micuţo? spuse ridicând-o pe Jessica Lynn în aer. 

Bebelușul gânguri fericit. 

— Întotdeauna am crezut că voi alerga deja după doi 
plozi până la vârsta asta, spuse Helen, cu o mină 
surprinzător de melancolică. 

Dana Sue îi aruncă lui Maddie o privire de genul „[i- 
am spus eu“. 

— N-ai mai vorbit niciodată despre dorinţa ta de a avea 
copii, spuse Maddie. Cel puţin în toţi anii aceștia de 
când ne cunoaștem. 

— Ce rost avea! replică Helen. Toată lumea știe că sunt 


căsătorită cu profesia mea. Acum e prea târziu. 


— Cu siguranţă nu este prea târziu să ai un copil, dacă 
îţi dorești unul, îi spuse Maddie cu blândeţe. Uită-te la 
mine. 

— Dar tu ai un bărbat în viaţa ta, răspunse Helen. Eu 
am doar o listă de prieteni. 

— Dacă vrei un copil, îţi poţi îndeplini visul, insistă 
Maddie. Există o mulţime de opţiuni. Ai putea găsi un 
donator voluntar, ai putea apela la inseminarea artificială 
sau ai putea adopta. 

Helen clătină din cap. 

— Întotdeauna am crezut că o să merg pe metoda 
tradiţională, dar nici nu mi-am dat seama când a zburat 
timpul. 

Dana Sue putea s-o înţeleagă în privinţa asta. Îşi puse 
mâna peste a lui Helen. 

— Nu renunţa încă. Bărbatul potrivit ar putea fi chiar 
după colț. Situaţia ta nu se compară cu a mea. Eu și 
Ronnie nu am putea avea un alt copil nici dacă am vrea. 
Ar fi prea periculos. 

— Din cauza diabetului, spuse Maddie. Nu mă gândisem 
la asta. 

— Am trăit mereu cu teama asta, recunoscu Dana Sue. 
Chiar şi când am avut-o pe Annie, a existat o oarecare 
îngrijorare. Mi-a crescut glicemia atunci, dar s-au gândit 
că este diabet gestaţional și am ţinut-o sub control. 
Acum, că ameninţarea a devenit reală, în nici un caz nu 
pot risca o altă sarcină. Și cu tot ceea se întâmplă — noua 
afacere a lui Ronnie, să ţin pasul cu Sullivan, să fiu cu 
ochii pe Annie, un alt copil, pur și simplu, nici nu intră 
în discuţie. 

Nu-și dăduse seama până acum cât de mult regreta 
asta. Întinse brațele. 

— Dă-mi-o și mie s-o ţin puţin în braţe pe scumpetea 
asta mica. 

O legănă pe Jessica Lynn și se lăsă purtată cu gândul cu 
șaisprezece ani în urmă, la clipa în care o ţinuse în braţe 


pe Annie, proaspăt îmbăiată și pudrată. 


— Doamne, asta îmi stârnește atâtea amintiri. 

— E rândul meu, spuse Helen, întinzându-se 
nerăbdătoare să ia copilul și gângurind la ea. 

Jessica Lynn, cu ochii ei albaștri mari, îi răspunse și ea 
fericită, apoi apucă o șuviţă din părul lui Helen și trase de 
ea. Helen scoase răbdătoare părul prins în pumnul ei 
micuţ. 

— Vreau şi eu, șopti ea, cu faţa plină de emoție pură. De 
ce nu mi-am dat seama până acum cât de tare îmi doresc 
asta? 

— Pentru că ani buni nu ţi-ai permis să te gândești la 
nimic altceva decât la cariera ta, îi spuse Maddie. Acum, 
că încerci să obţii un echilibru în viaţa ta şi ai alte 
posibilităţi, a sosit momentul. Întinse mâna și i-o 
mângâie pe a lui Helen. Nu renunţa. Mulţi dintre noi am 
avut visuri când eram mici pe care le-am lăsat undeva pe 
planul doi, ca să ne trezim într-o zi și să ne dăm seama că 
ar putea fi prea târziu pentru ele. Am fost la facultate și 
am obţinut o diplomă în afaceri, dar nu a însemnat nimic 
altceva decât o bucată de hârtie aproape douăzeci de ani, 
perioadă în care mi-am petrecut tot timpul sprijinindu-l 
pe Bill să-și facă o carieră și am avut grijă de familie. Făcu 
un gest spre ele. Acum, mulțumită vouă, fac parte din 
asta. Nu este același lucru cu revelaţia că îţi dorești un 
copil, dar înţeleg ce vrei să spui. 

Helen îi răspunse privirii ei pline de compasiune cu o 
expresie rănită. 

— De ce nu mi-aţi spus? De ce nu m-aţi bătut la cap să 
fac asta până acum? 

Dana Sue abia își putu stăpâni hohotul de râs. 

— Ce ai fi făcut dacă am fi încercat? 

— Ceea ce noi am și făcut, apropo, adăugă Maddie. De 
câte ori am încercat să te convingem să te gândești mai 
serios la anumiţi bărbaţi sau măcar să ieși cu ei de mai 
multe ori? 

Helen se lăsă pe spate în scaun. 


— V-am spus să nu vă băgaţi, nu? 


— Cam de o mie şi una de ori, confirmă ea. 

— Uneori ești cam încăpățânată, comentă Dana Sue. 

— Cam? spuse Maddie. 

Helen le privi cu o licărire slabă de speranţă în ochi. 

— Voi chiar credeţi că nu e prea târziu! 

Maddie îi aruncă o privire ironică. 

— N-aș vrea să-mi petrec următorul an făcând o analiză 
a argumentelor pro și contra, așa cum faci tu de obicei. 
Oricum te-ai decide să-l abordezi, acesta este un proiect 
care trebuie să fie pe primul plan, bine? Fă-ţi o 
programare la doctorul Marshall. 

Helen părea îngrozită. 

— Nu pot să vorbesc cu el despre asta. E încă îngrozit de 
tensiunea mea arterială. O să-mi spună clar că nu. 

— Dacă aceasta este o problemă serioasă, orice alt 
medic îţi va spune același lucru, îi argumentă Dana Sue. 

Helen își încleştă maxilarul, foarte hotărâtă. 

— O să consult un medic specializat în sarcini cu risc 
ridicat, spuse ea brusc, dându-i-o pe Jessica Lynn lui 
Maddie. Își scoase agenda zilnică şi își notă ceva. O voi 
face imediat ce ajung la birou. 

— Chiar știi un specialist în sarcini cu risc ridicat? 
întrebă Maddie cu delicateţe. 

— Nu, dar pot găsi unul. În cazul în care nu aţi aflat, 
munca de cercetare este una dintre specialităţile mele. 

Dana Sue îi zâmbi lui Maddie. 

— Va studia toate dosarele de malpraxis medical ale 
tuturor ginecologilor din stat până la prânz. 

— Şi va avea referinţe despre restul până după-amiază, 
adăugă Maddie. 

— Băteţi-vă joc de mine dacă asta vreţi, spuse Helen, 
luând o ultimă înghiţitură din ceaiul ei cu gheaţă. Încă se 
mai simte că este decofeinizat, spuse ea, strâmbându-se, 
apoi oftând. Amintiţi-mi mâine că renunţ complet la 
cofeină, chiar și la cana de cafea pe care mi-o permiteam 


dimineaţa. Probabil că nu e bine pentru copil, nu? 


— S-ar putea să te cam pripești, spuse Dana Sue, dar 
când dădu de privirea descurajantă a lui Helen, ridică o 
mână. Fără cofeină. Am înţeles. Oricum nu-ţi face bine. 

După ce Helen ieși valvârtej din centrul spa, precum o 
femeie aflată în misiune, Dana Sue schimbă o privire cu 
Maddie. 

— Crezi că chiar a luat în serios chestia asta? 

— Cred că a apăsat butonul de panică al ceasului 
biologic în această dimineaţă, spuse Maddie, cu o 
expresie îngrijorată pe faţă. Din câte o cunosc pe Helen, 
alarma va continua să sune până când va rezolva 
problema într-un mod satisfăcător pentru ea. 

— Şi asta înseamnă să vină acasă cu un bebeluş sănătos 
în braţe, concluzionă Dana Sue. 

— Și eu cred la fel. 

— Poate ar trebui să-i reamintim că acum câteva 
săptămâni vorbea întruna despre cum o să meargă ea la 
Paris pentru o sesiune de shopping, sugeră Dana Sue. 

— Cred că poate ar trebui doar să-i fim alături și să o 
sprijinim indiferent de ce decizie va lua, spuse Maddie. 
Asta a făcut și ea pentru noi. 

Dana Sue dădu din cap. 

— Ai dreptate, dar mie nu-mi iese din minte imaginea 
unui copil de doi ani cu o servietă într-o mână și un 
telefon mobil în cealaltă. 


Imaginea derutantă le făcu pe amândouă să zâmbească. 


Ronnie își făcuse o programare la Helen cu două 
săptămâni înainte. Avea o bănuială că, dacă ar fi vorbit 
direct cu ea, nu ar fi reușit niciodată să ajungă pe lista ei 
de întâlniri, dar secretara ei părea să nu ţină seama de 
eventualele probleme dintre ei. 

Când în sfârșit fusese lăsat să intre în biroul ei, nu știa 
exact la ce să se aștepte din partea ei când o să-l vadă, dar 
în nici un caz nu s-ar fi gândit la expresia febrilă și 
distrasă de pe faţa avocatei când îi făcu semn să se așeze 


pe scaun. 


— Mai durează puţin până termin de căutat ceva, 
murmură ea, privirea ei revenind imediat la computerul 
de pe biroul ei. 

Ronnie se așeză și aşteptă. Și așteptă. 

—- Hm, Helen, nu ar fi mai bine dacă m-aș întoarce altă 
dată? întrebă el, după un sfert de oră în care nu au auzise 
nimic altceva decât degetele ei lovind în tastatură. 

Ea clipi și se uită la el surprinsă. 

- Ronnie? Ce faci aici? 

Nici la asta nu se așteptase. 

— Avem o întâlnire, îţi amintești? 

Ea clipi din nou. 

— De ce? Sunt avocatul Danei Sue. Nu te pot 
reprezenta. 

— Nici măcar pentru afacerea asta pe care o am? o 
întrebă. 

— De ce ai vrea să te reprezint? spuse ea. Nu te numeri 
printre favoriţii mei. 

— Aș spune că mă subestimezi, dar speram ca acest 
lucru să se schimbe cu timpul. În plus, eşti cel mai bun 
avocat din zonă și de asta am eu nevoie. 


Complimentul păru să-i capteze atenţia. 


— Bine, spune-mi despre ce e vorba. Nu îţi spun că sunt 
de acord, doar că o să te ascult. Ai zece minute. Am altă 
programare la 15.30. 

— Din moment ce mi-ai irosit 15 minute din 
programarea mea făcând naiba cine știe ce pe computer, 
sunt sigur că nu te vei supăra dacă depășim puţin ora, 
replică el. 

Ea îi aruncă o privire surprinsă, apoi zâmbi. 

— Te-ai schimbat. Eşti mai dur. 

— Prefer să mă gândesc la asta ca la o atitudine a unui 
om de afaceri, ceva ce ar trebui să apreciezi. 

— Chiar apreciez. Bine, dă-i drumul. 

Îi explică înţelegerea pe care o făcuse cu Butch 


Thompson, apoi îi dădu un dosar. 


— Aici sunt contractele pe care le-a întocmit avocatul 


său. Am încredere deplină în Butch, dar mai știu și că nu 
trebuie să semnez nimic până nu este verificat de cineva 
care îmi reprezintă interesele. 

— Categoric. 

— Și ca să știi, colaborarea noastră nu se va limita doar 
la afacerea asta. Dacă totul decurge așa cum sper, vor 
exista contracte cu dezvoltatorii din întreaga regiune, 
care vor trebui și acelea întocmite. Aș vrea să te ocupi și 
de asta. 

Helen dădu din cap și își îndreptă atenţia asupra 
contractului, luând câteva notițe în timp ce citea. 

— Este o afacere corectă, spuse ea în cele din urmă. Cel 
puţin la suprafaţă. Aș vrea să îl mai parcurg o dată în 
seara asta. Pot să-l aduc la magazinul de feronerie mâine? 
Oricum, aș vrea să văd ce faci pe acolo. 

— Desigur, spuse el, ușurat că nu îi arătase ușa. Apropo, 
pot să te întreb ce făceai când am ajuns aici? Păreai 
îngrozitor de absorbită de căutarea ta pe internet. Un caz 
important? 

Spre uimirea lui, obrajii i se colorară. Mereu sigură pe 
ea, adesea arogantă, Helen părea cu adevărat stânjenită. 
Încerca oare să-şi stabilească întâlniri amoroase pe 
internet! 

— Este doar un proiect personal, recunoscu ea, ceea ce 
făcu ca toată teoria lui cu întâlnirile pe platformele 
online să pară și mai plauzibilă, deși surprinzătoare. 

— Bine, spuse el, fără să mai insiste. 

Se întrebă dacă Dana Sue știe ceva despre orice ar fi 
pus Helen la cale. De parcă i-ar fi citit gândurile, îi 
aruncă o privire dură. 

— Nu încerca s-o tragi de limbă nici pe Dana Sue. Este 
ceva personal. 

— Am înţeles, spuse el şi zâmbi. Chestia asta, orice ar fi 
ea, a făcut să-ţi strălucească ochii. Sper să-ţi iasă. 


Ea îl privi surprinsă. 


— Ai spus-o de parcă chiar ai vorbit serios când mi-ai 
spus asta. 

— Aşa este. De ce n-aş vorbi serios? 

— Am fost destul de dură cu tine în timpul divorțului și 
de când te-ai întors oraș. 

- O protejai pe Dana Sue, răspunse el. Înţeleg asta. Si, 
apropo, nu intenţionez să o fac să sufere din nou. 

Helen se lăsă pe spate și îl studie, apoi îl întrebă: 

— Bine, presupunând că îţi acord prezumția de 
nevinovăție în legătură cu asta, unde se încadrează Mary 
Vaughn în toată chestia asta? 

— Nu se încadrează, răspunse el fără ezitare. 

— Serios? Am auzit că petrece mult timp la magazinul 
de feronerie. 

— S-a oferit singură să-mi dea o mână de ajutor. Dacă 
am să deschid înainte de Crăciun, am nevoie de tot 
ajutorul din lume. Ar fi trebuit să o refuz? 

— Asta depinde de cât de serioase îţi sunt intenţiile de 
a nu o mai face din nou să sufere pe Dana Sue. Pot să-ţi 
dau un sfat? Dacă Mary Vaughn într-adevăr nu este o 
problemă, poate ar fi bine să te străduiești puţin mai mult 
să te asiguri că Dana Sue știe asta, spuse Helen. La fel și 
Mary Vaughn. Altfel, mi-e teamă că s-ar putea să fiu 
nevoită să-ţi apăr fosta soţie de acuzaţia de lovire și alte 
violenţe. 

— Serios? întrebă el, surprins. Este chiar atât de geloasă? 

— Nu știi de la mine, îi spuse Helen. Şi, dacă aș fi în 
locul tău, mi-aș șterge expresia aia arogantă de pe faţă 
înainte de a vorbi cu ea despre asta. 

— Am reţinut, spuse el. O să mă ocup de asta în seara 
asta. 

— Simt că e cazul să repet. Vorbim de Dana Sue, până 
la urmă. 

El râse. 

— De acum și până la judecata de apoi, dacă va fi 
nevoie. 


Ea îi zâmbi. 


— Trebuie să fie ceva în neregulă cu mine, spuse ea. 
Începe să-mi placă de tine, Ronnie Sullivan. 

— Și mie de tine, Helen Decatur. 

— Ne vedem mâine, promise ea. Acum spune-i 
secretarei mele să-l invite înăuntru pe următorul meu 
client. Altfel, voi înţepeni aici până la miezul nopții și 
am jurat să nu mai fac asta. 

— Cine te obligă să faci asta? întrebă el curios. 

— Fosta ta soţie, pe de o parte. Maddie, pe de altă parte. 

— la aminte la ce-ţi spune un bărbat care a învăţat câte 
ceva despre jurăminte, spuse el. Totul va fi mult mai ușor 
când vei începe să te ţii de cuvânt. 


Annie se simţea ca o idioată. Azi se întorcea la școală 
și mama ei se agita de parcă ar fi plecat într-o călătorie pe 
Marte. 

— Mamă, nu e ca și cum ar fi prima mea zi de grădiniță, 
protestă ea. Am mai fost la școală. Îi cunosc pe copii. Îi 
cunosc pe profesori. Mi-am făcut temele. Așa că 
liniștește-te, bine? 

— Este mare lucru, protestă mama ei. Nu ai mai fost 
acolo de șase săptămâni. 

— Vacanţa de vară este mai lungă de atât și nu te 
comporţi ciudat când mă întorc la școală în septembrie. 

— De data asta este diferit, insistă ea. 

— Toţi doctorii îmi spun că sunt pregătită să mă întorc, 
spuse Annie exasperată. Chiar și doctorița McDaniels, și 
știi că ea nu mă menajează. lu ești singura care nu este 
pregătită pentru asta. 

— Și tatăl tău este puţin emoţionat, îi spuse mama ei. 
Urmează să ajungă și el din clipă în clipă. 

Annie o privi consternată. 

— Și apoi, ce? O să mă luaţi amândoi de mână și o să 
mă conduceţi la școală? 

Mama ei zâmbi. 

Nu-mi vorbi pe tonul ăsta, altfel s-ar putea să 


decidem că este o idee minunată. 


— Mamă! 

— Ne-am gândit că ar fi frumos să luăm un mic-dejun în 
familie înainte să pleci. 

Annie simţi cum i se strânge stomacul. 

— Nu vreau să staţi cu ochii pe mine ca să vă asiguraţi 
că mănânc, spuse ea iritată. Am trecut de mult peste faza 
asta. 

— Nu este vorba despre anorexia ta. Este vorba despre a 
fi toţi trei împreună într-o zi importantă, răspunse mama 
ei. Stii că întotdeauna am marcat astfel de momente 
făcând ceva special. 

Annie o privi cu suspiciune. 

— Și asta este tot? 

— Jur, spuse ea, făcându-și un mic semn al crucii în 
dreptul inimii. Arăţi bine, apropo. Albastrul acela este o 
culoare care te pune în evidenţă. Se asortează cu ochii 
tăi. 

— Nu crezi că este prea strâmtă? întrebă Annie 
îngrijorată. Am mai pus ceva pe mine de când am 
cumpărat-o. 

— Nu, acum îţi vine perfect. Te avantajează foarte tare. 

Annie se învârti în faţa oglinzii mari de pe ușa 
dormitorului, ceva ce nu ar fi făcut cu câteva luni în 
urmă. Simţi o urmă de nesiguranţă, o ușoară tresărire a 
vechii ei temeri de a fi prea grasă, dar apoi se uită — se 
uită cu adevărat — la ea însăși, așa cum o obligase Ty să se 
privească în oglinda de la spital. Nu mai era nici o 
îndoială că arăta mai sănătoasă acum. Dacă mai era ceva 
de reproșat la modul în care arăta acum, era faptul că era 
încă puţin cam slabă, dar căpătase culoare în obraji, iar 
părul ei avea mai multă strălucire și mai mult volum de 
când mama ei o dusese la un salon din Charleston 
recomandat de Helen. Merseseră toate trei. Mama ei își 
făcuse chiar și câteva șuviţe. O făceau să pară mai tânără. 

Annie se întoarse și își îmbrăţișă mama absolut 


spontan. 


— Știu că mă supăr când tu și tata mă tot bateţi la cap, 
dar să nu renuntati, bine? 

— Nu vom înceta niciodată să avem grijă de tine, 
promise mama ei, răspunzându-i îmbrăţișării. 

Annie făcu un pas înapoi și o examină cu interes. 

— Ai slăbit. 

— Mai mult în centimetri decât în greutate, o corectă 
mama ei, apoi își ridică braţul și își flexă bicepsul. Uite, 
un mușchi adevărat. 

Annie râse. 

— Minunat. Le antrenezi la spa? 

— În fiecare zi, mai puţin duminica, mărturisi mama ei. 
Bandă de alergare trei zile, greutăţi în celelalte trei. 
Elliott mă muncește din greu. 

— Antrenorul personal? 

— Da. 

— Uau! spuse Annie. Iata l-a văzut vreodată pe tipul 
ăla? 

Mama ei se uită la ea nedumerită de întrebare. 

— Nu, de ce? 

— Pentru că e foarte sexy. Nu știu dacă tata ar vrea ca 
tu să petreci atât timp cu el. 

— Nu este decizia tatălui tău, replică ea. 

Annie analiză din nou situaţia. 

— Ştii, ar putea fi un lucru bun. Dacă tata s-ar uita mai 
bine la Elliott, s-ar putea să se grăbească să te ceară din 
nou în căsătorie. 

— Stai puţin, protestă mama ei. Eu și tatăl tău nici 
măcar nu am ajuns în stadiul în care să discutăm din nou 
despre căsătorie. 

— Ar trebui s-o faceţi, declară Annie. Toată lumea știe 
că sunteţi făcuţi unul pentru celălalt. Pur și simplu, 
pierdeţi vremea aiurea. 

— Suntem precauţi, replică mama ei. S-ar fi putut să ne 
fi prins mai bine dacă am fi luat lucrurile mai încet pe 


vremuri. 


— Dar atunci poate că nu m-aţi fi avut pe mine, sau aș fi 
avut vreo 12 ani sau așa ceva. 

— Adevărat, spuse mama ei. Dar lucrurile au ieșit exact 
așa cum ar fi trebuit să iasă. Și, adăugă ea cu subînțeles, 
aşa vor fi şi de data aceasta. 

— Dar tot cred că ar trebui să te asiguri că tata vede și el 
cum arată Elliott, spuse Annie. Ar putea grăbi lucrurile. 

De fapt, din moment ce mama ei părea atât de 
reticentă și nu voia să mai iuţească puţin lucrurile, poate 
ar fi cazul să se ocupe chiar ea de asta. Când oamenii 
începeau să îmbătrânească, cum era cazul părinților ei, 
nu mai aveau timp de pierdut. 

Toate gândurile de a o face pe pețitoarea pentru mama 
și tatăl ei dispărură în momentul în care Annie puse 
piciorul în şcoală. Într-un fel, se simţea ca în prima ei zi 
de grădiniţă și aproape că și-ar fi dorit ca părinţii ei să fi 
insistat să vină cu ea, în cele din urmă. Totul părea 
desprins din altă lume și nefamiliar, de parcă nu i-ar fi 
întâlnit niciodată pe nici unul dintre acești oameni sau 
nu ar fi participat la nici o oră de curs. Chiar și mirosurile 
păreau diferite, deși cel de ceară de parchet și de praf de 
cretă încă se simțeau pregnant în aer. 

Mai rău, avea impresia ca toată lumea se holba și 
șușotea. De fapt, știa că asta făceau, din cauza tăcerii care 
se lăsa când trecea pe lângă ei. Îşi spusese că nu ar trebui 
să se lase afectată de asta, că cei care o cunoșteau și le 
păsa cu adevărat de ea fuseseră deja lângă ea și o 
susținuseră. Restul erau pur și simplu dornici să aibă un 
subiect de bârfă — fata care aproape că murise din cauză 
că nu mâncase. Doar întâmplarea făcuse ca de data asta 
ea să fie subiectul de la știrea zilei; și asta îi înfricoșa pe 
majoritatea, pentru că s-ar fi putut întâmpla oricăruia 


dintre ei. 


Totuși, chiar dacă înțelegea toate astea, se gândea 
foarte serios să dea bir cu fugiţii ca să scape de privirile 
iscoditoare. În secunda în care îi trecu prin minte să facă 
asta, Sarah și Raylene apărură ca prin farmec lângă ea. 

— Ești pregătită pentru testul de la ora de istorie? 
întrebă Sarah, ca și cum ar fi fost o zi oarecare și nu 
trecuseră şase săptămâni de când Annie fusese ultima 
oară la școală. 

— Eu nu, răspunse Raylene, văicărindu-se. Urăsc istoria. 
Cine poate ţine minte toate datele alea? Și, oricum, de ce 
ar trebui să ne intereseze așa ceva? 

Annie îi zâmbi lui Sarah şi recitară în cor zicala 
favorită a profesorului: 

— „Cei care nu înţeleg istoria sunt condamnaţi să o 
repete“. 

Raylene își dădu ochii peste cap. 

— De parcă aș putea fi pusă vreodată în situaţia de a 
declara război cuiva. 

— Ai putea ajunge în Congres într-o bună zi, spuse 
Annie. Eşti destul de deşteaptă. 

— Să fim serioși, spuse Raylene aruncându-și părul pe 
spate, apoi zâmbi. Bineînţeles că aș putea fi căsătorită cu 
un congresmen, doar așa. 

— Tocmai ai şters cu buretele douăzeci de ani de istorie 
a mișcării pentru libertatea femeilor, spuse Sarah oftând. 

— Nu ai nici o ambiţie legată de viitorul tău? 

— Să mă căsătoresc cu un bărbat influent, spuse 
Raylene. Întrebaţi-o pe mama. Este singurul lucru care 
contează, motiv pentru care va trebui să trec prin chestia 
asta stupidă cu debutul în societate. Îmi vine să vărs, 
spuse ea băgându-și un deget în gură. 

Annie o privi surprinsă. 

— O să ai un bal și chestii de genul ăsta? 

— Așa mi-au spus. Bunicii mei din Charleston au 
aranjat totul. Chiar trebuie să fac și nişte cursuri stupide 
de „bune maniere“, sau ce-or fi astea. 

Sarah chicoti. 


— Au idee ce provocare va fi să te transforme într-o 
doamnă? 

Raylene se încruntă la ea. 

— Scuteşte-mă! 

— Ar putea fi distractiv, spuse Annie gânditoare. Aș 
face-o dacă aș avea ocazia. 

— În nici un caz, spuse Sarah. 

Raylene zâmbi. 

— Vrea doar să aibă și ea șansa de a-l invita pe Ty la un 
dans de societate. 

Sarah dădu din cap. 

— Ei da, asta mi se pare mai credibil. 

Annie le zâmbi înapoi. 

— Așa că, scutiţi-mă, spus ea, simțindu-se dintr-odată 
ca un copil normal. 

— Mi-aş dori să putem să facem asta împreună, spuse 
Raylene cu tristeţe. Dacă am reuși, poate că aș putea să 
trec prin toate astea fără să-mi vină să vomit. 

Sarah îi zâmbi. 

— Îmi imaginez că unul dintre primele lucruri pe care te 
vor învăţa va fi să nu mai vorbeşti despre vomitat în 
public. 

— Este mai bine decât să vomiţi cu adevărat în public, 
replică Raylene. Haideţi fetelor, ar fi bine să ajungem la 
timp în clasă. Domnul Grainger ne scade din punctaj 
dacă întârziem, iar eu am nevoie de maximumul de 
puncte pe care le pot stoarce la acest test. 

Ambele fete o luară de câte un braţ pe Annie și 
începură să grăbească pasul pe hol. Gestul lor îi ușură 
foarte mult reîntoarcerea în clasă, se gândi Annie, 
recunoscătoare amândurora. 

— Bine ai revenit! spuse domnul Grainger când Annie 
luă loc. 

Asta a fost tot, apoi el le împărţi întrebările pentru 
test, iar Annie se putea considera oficial înapoi la școală. 
Nu însemna că nu vor mai exista momente și în restul 


zilei în care să fie conștientă de priviri și șoapte, dar 


trecuse de ceea ce fusese mai greu. Partea cea mai bună 
era că avea șansa de a se întâlni cu Ty la prânz. lar tatăl 
ei se întorsese definitiv în oraș. Viaţa era mai frumoasă 
decât își imaginase vreodată că ar putea fi cu doar câteva 


luni în urmă. 


Dana Sue se uită la Ronnie peste masa din bucătărie. 

— Cum crezi se descurcă la școală? întrebă pentru cel 
puţin a zecea oară. 

— Probabil mult mai bine decât atunci când te tot 
învârteai pe lângă ea acum o oră. 

— Bineînţeles că mă învârteam pe lângă ea! exclamă ea. 
Nu încerca să mă convingi că tu nu voiai să o știm aici cu 
noi, unde putem s-o supraveghem îndeaproape. 

— Nu am negat niciodată asta. Dar acum că a plecat, 
am putea să profităm de timpul acesta și să facem ceva 
pentru noi. 

Dana Sue îl studie cu ochii mijiţi. 

— Cum ar fi? întrebă ea precaută. Dacă te gândești la 
sex la ora nouă dimineaţa, sigur e ceva în neregulă cu 
tine. 

— Mă gândesc la sex ori de câte ori mă uit la tine, spuse 
el. Nu contează ce oră este. Dar, de fapt, mă gândeam că 
am putea să mergem la magazin și ai putea să alegi niște 
vopsea pentru tâmplăria casei. 

Se uită pierdută la el, puţin dezamăgită. În ciuda 
comentariului ei, în ultima vreme sexul nu a fost nici o 
secundă absent din gândurile ei. 

— Te referi la casa asta? Vrei să vopsești tâmplăria 
acestei case? 

— Are nevoie de un strat proaspăt de vopsea, în caz că 
nu ai observat. 

— Dar vopsitul tâmplăriei nu este treaba ta. Pur și 
simplu, n-am apucat să angajez pe cineva. 

— De ce să angajezi un zugrav când eu sunt aici și sunt 
dispus să fac asta şi mai am și un magazin de feronerie de 


unde pot cumpăra vopsea en-gros? 


— Este prea multă logică într-o propoziţie formulată de 
tine. Asta mă sperie puţin. 

— Faptul că mă ofer să vopsesc casa te sperie? De ce? 

— Pentru că ceva îmi spune că dacă-ţi dau un deget o 
să-mi iei toată mâna. Următorul lucru pe care o să-l aud 
de la tine va fi că ai hotărât că dormitorul trebuie 
zugrăvit şi imediat după aceea vei dori să testezi salteaua. 

Ronnie râse. 

— Nu m-ai mai lăsat să mă apropii de dormitorul nostru 
de când m-am întors în oraş. Habar n-am dacă are nevoie 
de zugrăveală sau nu. 

— Are nevoie, dar nu o să faci asta, spuse ea 
încăpăţânată. O să mă ocup și de asta la un moment dat. 

— S-ar putea să fie cam devreme pentru dormitor, dar 
nu și pentru exterior. Nu mai face atâta caz pentru câteva 
cutii de vopsea și hai cu mine să o alegem. 

— Eşti hotărât să faci asta, nu-i așa? 

— Da, sunt, spuse el pe un ton serios. Foarte hotărât. 

— Ai putea să o alegi singur, sugeră ea. 

— Şi să-mi atrag toată furia ta dacă greșesc? Nu prea 
cred, replică el. În plus, poate că ar trebui să te gândeşti 
puţin la asta. Fii îndrăzneață. Vopsește totul într-un roz 
strident sau ceva de genul acesta. 

În ciuda reticenței ei de a da curs acestei inițiative 
venite din partea lui, îi reveni în minte o amintire legată 
de primele reparaţii pe care le făcuseră împreună la casă, 
făcând-o să zâmbească. 

— Din câte îmi amintesc, prima dată când am vopsit 
amândoi tâmplăria aveam mai multă vopsea pe noi decât 
pe casă. 

— “Tocmai de aceea de data asta aș vopsi-o singur, o 
tachină el. Mi-ai distras prea mult atenţia îmbrăcată cu 
pantalonii tăi scurţi și maioul ăla drăguţ. 

Dana Sue își dădu ochii peste cap. 

— Bine, poţi să vopsești, dar cred că rozul strident ar 


putea fi un pic cam exagerat. 


— A, ai rămas încă în faza ta tradiţională și anostă, 
remarcă el. Am crezut ai trecut de stadiul în care casa 
noastră trebuie să arate la fel ca toate celelalte de pe 
stradă. 

— Nu sunt anostă! 

— O, te rog, pe cine încerci să păcăleşti? Annie a 
trebuit să te implore înainte să fii de acord să vopsești 
obloanele în albastru-deschis în loc de negru. 

Dana Sue se încruntă. 

— Nu-mi amintesc asta. 

— Atunci ţi-ai blocat bine-mersi amintirea undeva în 
memorie, spuse el. Haide, scumpo, există o paletă 
întreagă de culori în magazin care abia așteaptă să le 
alegi. În plus, nici măcar nu ai trecut pe acolo ca să vezi 
ce modificări am făcut. Vreau să știu ce părere ai. 

O surprinse mâhnirea pe care o simţise în glasul lui. 

— Serios? Este prima dată când mă inviţi. 

— Ce fraier sunt, spuse el. M-am gândit că poate vei fi 
îndeajuns de curioasă încât să treci pe acolo cu Annie. 

— Poate că amândoi ar trebui să nu ne mai dăm atât cu 
presupusul și pur și simplu să cerem ceea ce ne dorim, 
spuse ea. 

— Vreau să n-o mai lungești atât și să vii cu mine, spuse 
el clar. 

Ea zâmbi. 

— Bine, atunci, hai să mergem să ne uităm la vopsea. Şi 
ca să știi, mă voi strădui din răsputeri să nu-ţi dau 
indicaţii cum să reamenajezi rafturile când o să le văd. 

— Slavă Domnului! spuse el cu o ușurare teatrală. 
Helen și-a dat deja cu părerea. Ar fi vrut să dărâme și să 
schimbe totul, dacă Annie nu ar fi scos-o repede pe ușă. 

— Helen l-a văzut deja? întrebă ea surprinsă. 

— A trecut să-mi aducă niște hârtii zilele trecute. Nu ti- 
am spus că ea se ocupă de partea legală a afacerii? 

Dana Sue se încruntă. 

— N-ai menţionat asta şi nici ea nu mi-a spus absolut 


nimic. 


— Nu ai nimic împotrivă, nu? 

— Nu, de ce aş avea? 

— Pari puţin supărată, comentă el. 

— Pentru că nici unul dintre voi nu a considerat de 
cuviinţă să-mi spună. Maddie este cumva și ea implicată 
în toate acestea? Poate că te gândești să o angajezi ca 
administrator! 

Ronnie se aplecă și o sărută cu foc. 

— Din moment ce Maddie este un administrator foarte 
bine cotat, nu mi-o pot permite. Nu te mai simţi lezată. 
Tu eşti singura care a primit o invitaţie personală de a 
vizita locul înainte de marea inaugurare și, totodată, și 
singura pentru care proprietarul are de gând să vopsească 
o casă cu mâna lui. 

— Asta e ceva, bănuiesc. 

— Dacă e să ne luăm după tarifele mele obișnuite 
pentru acest tip de muncă, este destul de mult, o ironiză 
el. 

Tinu ușa bucătăriei deschisă și aşteptă nerăbdător în 
timp ce ea își căută poșeta și îl urmă afară. 

— Hai mai repede, scumpo. Dacă nu ne grăbim, o să 
ratez ocazia de a-mi respecta promisiunea. Aproape că nu 
mai am timp nici pentru mine acum și, odată ce voi 
deschide magazinul, n-o să mai am timp pentru nimic 
altceva pentru o vreme. 

— Înţeleg, spuse ea, cumva dezumflată de veste și de 
faptul că nu părea deloc dezamăgit că nu va mai avea 
timp pentru ei doi. 

Se uită la ea după ce se urcă la volanul camionetei lui. 

— Termină odată cu toate gândurile astea negre, Dana 
Sue. Tu și Annie veţi fi în continuare prioritatea mea 
numărul unu. 

— Eşti sigur de asta? întrebă ea sceptică. 

— O, așa e, mă gândeam să dispar fără să știe nimeni 
vreo două săptămâni la Myrtle Beach cu Mary Vaughn, 
spuse el. 


Dana Sue se încruntă la el. 


— Nu eşti deloc amuzant. 

— Și tu nu ai de ce să-ţi faci griji, replică el. Eu... te... 
iubesc. Doar pe tine, bine? 

Într-un final îşi îngădui să se relaxeze. 

— Bine, spuse ea cu blândeţe. Dacă asta se schimbă... 

— Nu se va schimba, o întrerupse el. Niciodată. 

Întinse instinctiv mâna peste bord și își împleti 
degetele cu ale lui. În acea clipă simţi cum se încarcă și 
ea cu o parte din puterea și hotărârea lui. 

— Stii, spuse ea, desenându-i cu o mișcare lascivă și 
ispititoare un cerc în palmă. Vopseaua va fi tot acolo și 
peste o oră, nu? 

El îi aruncă o privire uluit. 

— Vrei să...? 

— O, da, spuse ea. 

Ronnie porni camioneta și luă curba către motelul 
Serenity atât de repede încât aproape că o aruncă de pe 
scaunul ei. 

— Cred că răspunsul este da, spuse ea, zâmbind în timp 
ce el se opri brusc în faţa camerei lui. 

O zi care începuse cu neliniști și incertitudini tocmai 


luase o întorsătură pozitivă. 


Așa cum o avertizase că s-ar putea întâmpla, Ronnie 
era atât de prins să o supravegheze în continuare pe 
Annie și să-și pună pe picioare afacerea încât abia dacă 
apucase să se vadă cu Dana Sue în primele două 
săptămâni din noiembrie. Când se întâlneau întâmplător, 
făcea eforturi mari să nu se limiteze doar la o săruta 
nebunește și apoi să-și vadă de drum. Sărutările îi 
aminteau de tot ce se întâmplase frumos între ei. Se 
gândi că avea nevoie să deschidă magazinul și să-i meargă 
bine afacerea pentru a-i demonstra că nu mai pleacă 
nicăieri. Chiar dacă relaţia lor se reaprinsese, avea 
destulă experienţă ca să își dea seama că va fi nevoie de 
mai mult decât de niște partide de sex pătimașe pentru a 


o convinge să accepte să revină definitiv în viaţa lui. 


Trebuia să găsească o modalitate de a-i demonstra că 
tot ceea ce avea nevoie era chiar aici, în Serenity — o 
carieră care să-l stimuleze, o fiică după care era înnebunit 
și singura femeie pe care o dorea din tot sufletul. O 
femeie care, cu siguranţă, nu era Mary Vaughn. 

După ce muncise pe brânci și avusese parte și de ajutor 
de la Annie și de la omniprezenta Mary Vaughn, care nu 
părea să înţeleagă aluziile lui prin care încerca s-o 
descurajeze, reușise să devanseze termenele stabilite 
iniţial. Prin urmare, sâmbătă era marea deschidere, cu 
aproape o săptămână înainte de Ziua Recunoștinței, în 
loc de lansarea de dinainte de Crăciun așa cum stabilise 
iniţial. Poate că după acest weekend ar putea să-și 
găsească timp pentru a sta mai mult cu Dana Sue. 

— Tată, când ai de gând să o ceri din nou pe mama în 
căsătorie? întrebă Annie în timp ce agăța ghirlandele din 
hârtie creponată pe care insistase să le facă pentru marea 
inaugurare a magazinului. 

— Poate că m-am gândit să aștept până mă va cere ea, o 
tachină el. 

— Ai înnebunit? întrebă Annie, aruncându-i o privire 
profund revoltată. Nu o cunoşti deloc? Ea nu va face 
niciodată așa ceva. Nu este suficient de romantică. 
Trebuie să o dai pe spate. 

Îi zâmbi fiicei sale, bucuros să vadă că nu mai era doar 
piele și os. Se îngrășase câteva kilograme și obrajii ei 
aveau o strălucire sănătoasă. Strălucirea aceasta părea să 
se intensifice de o mie de ori de fiecare dată când Ty era 
prin preajmă, ceea ce urma să se întâmple din moment în 
moment și astăzi. Se pare că ea îl convinsese să o ajute cu 
partea de decorare. Ronnie ar fi dat drumul la treabă fără 
mare pompă, dar Annie și Dana Sue se vorbiseră deja să 
facă decoraţiunile și să se ocupe de catering. 

— Te înșeli cu privire la ceea ce are nevoie mama ta, îi 
spuse el lui Annie. Ea nu are nevoie de gesturi măreţe și 
de romantism din partea mea. Trebuie să vadă că mi-am 


luat un angajament pe termen lung. Și trebuie să creadă 


că nu voi începe să mai caut și în altă parte doar pentru 
că s-a îngrăşat puţin sau din orice alt motiv. 

Annie se încruntă la el. 

— Nu ai remarcat că merge la sală? 

— Păi, bineînţeles că am observat, spuse el, deși nu avea 
de gând să-i explice fiicei sale de 16 ani că un bărbat știa 
cam tot ce era de știut despre trupul soţiei sale. Bine, 
fostă soţie, dar asta era un doar o formalitate pe care o va 
drege la momentul potrivit. 

— L-ai văzut antrenorul? întrebă Annie, evitându-i cu 
grijă privirea. Mama lucrează foarte mult cu el. Tipul 
arată trăsnet. 

— Serios? spuse Ronnie pe un ton neutru, chiar dacă 
imaginea îi crescu tensiunea arterială. 

— E sexy rău de tot, confirmă Annie veselă. 

— Nu cumva încerci să mă faci gelos? o întrebă el, 
privind-o amuzat. Pentru că gelozia este de fapt un lucru 
foarte nociv într-o relaţie, în special în a mea cu mama 
ta. 

— De ce? întrebă Annie, încruntându-se. 

— Din cauza a ceea ce s-a întâmplat înainte, îi aminti 
el. Încrederea este o problemă destul de mare în cazul 
nostru în acest moment. Nu m-aș băga în așa ceva, dacă 
aș fi în locul tău. 

Annie îl privi vinovată. 

— Nu m-am gândit niciodată la asta. Îmi pare rău. 

Îi strânse umărul. 

— Nici o problemă. Este doar ceva la care ar trebui să te 
gândești înainte de a începe să o faci pe peţitoarea. 

— Vreau doar să fiţi din nou împreună înainte de a fi 
prea bătrâni ca să mai puteţi s-o faceţi, știi? 

Ronnie aproape că se înecă de râs la acest comentariu, 
dar se abţinu reușind să nu se dea de gol. 

— Nu cred că este ceva de care să te înprijorezi, spuse 
când reuși să articuleze cuvintele fără să chicotească. 

— Ei bine, ce te împiedică s-o faci? întrebă ea, 


întinzându-i capătul unei ghirlande în timp ce urcă 


sprintenă pe o scară. O iubești, nu? Și eu știu că și ea încă 
te iubeşte. 

Annie se întinse și fixă ghirlanda cu niște bandă 
adezivă, apoi cobor? rapid. 

— Încă mai lucrăm la chestiunea cu încrederea, spuse 
el. Și ea trebuie să știe că nu mai plec nicăieri niciodată, 
cel puţin nu fără voi două. 

Annie dădu din cap gânditoare. 

— Bine, am înţeles. De aceea deschizi magazinul acesta, 
în loc să îţi cauţi o altă slujbă în construcţii. 

— Exact. 

— Cred că o florărie ar fi impresionat-o mai mult. Ea 
iubeşte florile, dar nu cred că este la fel de încântată de 
ciocane și vopsea, spuse Annie, cu o expresie plină de 
îndoială, în timp ce se uita prin magazin. Adică, locul 
ăsta este vopsit în bej, pentru numele lui Dumnezeu! Nu 
crezi că o să i se pară plictisitor? 

— Și tu cam ce culoare ai sugera? Violet? 

El îi zâmbi. 

— Cât despre o florărie, sincer acum, chiar mă vezi 
făcând buchete de flori? 

Dintr-odată Annie izbucni în râs, având o expresie 
mult mai destinsă faţă de tot ce mai văzuse Ronnie pe 
chipul ei de ani buni. Măcar, venirea lui acasă fusese 
benefică pentru ea. 

Și foarte curând, se gândi el optimist, Dana Sue ar 


putea vedea în sfârşit că fusese benefică și pentru ea. 


Dana Sue punea aperitive pe mesele care fuseseră 
înghesuite prin diverse colţuri ale magazinului lui Ronnie 
când se auzi clopoţelul de la ușa de la intrare. Din locul 
în care se afla, nu putu să vadă cine intrase, dar în curând 
prin tot magazinul răsună doar vocea sprinţară a lui Mary 
Vaughn. 

— Ronnie, dragă, am ajuns, strigă ea. Am venit mai 


devreme ca să văd cu ce te pot ajuta. 


Dana Sue lăsă jos coşul cu saleuri de brânză ușoare ca 
un fulg și se duse până la capătul standului cu produse. 

— Bună, Mary Vaughn. 

Ochii agentului imobiliar se măriră, dar era o 
profesionistă în arta negoțului și nu se dădu de gol că 
fusese luată prin surprindere. 

— Dana Sue, spuse ea cu căldură, mimând un sărut, 
undeva în apropierea urechii ei. Nu știam că o să fii și tu 
aici. 

— Sullivan furnizează mâncarea, spuse Dana Sue fără să 
intre în prea multe detalii. 

Un mic drăcușor împieliţat din mintea ei voia să-i lase 
în mod intenţionat impresia că rolul ei era doar de 
simplu colaborator plătit. 

Mary Vaughn păru să se mai relaxeze. 

— O, sigur, parcă Ronnie mi-a spus ceva că vei asigura 
serviciile de catering la evenimentul de deschidere. Am 
presupus că doar vii, lași mâncarea și apoi pleci. Sau 
poate că-l vei trimite pe Erik. Cred că este o situaţie 
jenantă pentru tine. 

Femeia asta locuia într-o peșteră? se întrebă Dana Sue 
iritată. De săptămâni întregi tot orașul făcea tot felul 
presupuneri legate de împăcarea dintre ea și Ronnie. Se 
pare că Mary Vaughn își astupase intenţionat urechile 
pentru că nu-i convenea ce auzise. Sau poate că era atât 
de încrezătoare în puterea ei de seducţie, încât era 
convinsă că Dana Sue nu ar avea nici o șansă împotriva 
ei. Cunoscând orgoliul lui Mary Vaughn, era aproape 
sigură că aceasta ar putea să ignore toate bârfele 
considerându-le premature sau eronate. 

— De ce să mă simt jenată? întrebă Dana Sue senină. Eu 
și Ronnie am fost căsătoriţi foarte mulţi ani. Avem o 
fiică. Am petrecut foarte mult timp împreună de când s-a 
întors în oraș. 

— Datorită lui Annie, desigur, spuse Mary Vaughn, deși 
începu să pară puţin cam nesigură. 


— Desigur, spuse Dana Sue toată numai zahăr și miere. 


Tocmai atunci Ronnie ieși din camera din spate, le zări 
pe cele două femei și se făcu palid la faţă. Spre norocul 
lui, se pare că evaluă situaţia dintr-o singură privire, 
pentru că se apropie rapid, se aplecă și o sărută pe Dana 
Sue cu atâta căldură încât se temu că unele dintre 
aperitivele din preajma lor s-ar putea arde. 

Cu braţul încă lipit ferm de talia ei, de parcă i-ar fi fost 
frică că ar putea s-o zbughească, îi zâmbi cu căldură lui 
Mary Vaughn. 

— Mulţumesc că ai venit. Ai apucat să guști ceva din 
mâncare? Dana Sue și Erik s-au întrecut pe ei înșiși. 

Evident că Mary Vaughn nu mai avea nevoie să fie 
lovită în cap cu o bâtă de baseball ca să înţeleagă ceea ce 
era bătător la ochi. Reuși să zâmbească slab și spuse: 

— Mă gândeam că mi-ar plăcea să gust una dintre 
sărățelele alea cu brânză. O petrecere sudistă nu ar avea 
nici un farmec fără ele. 

— Foarte adevărat, confirmă Dana Sue, refuzând să se 
simtă jignită de aluzia că dăduse dovadă de lipsă de 
originalitate. O să constaţi că ale mele sunt o 
reinterpretare a celor tradiţionale. 

Se abţinu să nu zâmbească atunci când Mary Vaughn 
luă prima înghiţitură și aproape că se sufocă, apucând 
repede o sticlă de apă. 

— Jalapeios, şopti ea, fluturând din mână ca să se 
răcorească. 

— Nu ţi-am spus? spuse Dana Sue. Îmi pare rău. 
Aproape toată lumea din oraș știe că lui Ronnie îi plac 
lucrurile puţin mai picante. 

Ronnie îi aruncă o privire, apoi o împinse ușor spre ușa 
de la intrare. 

— Hai s-o lăsăm pe Mary Vaughn să-și tragă sufletul, 
spuse el. Poţi să mă ajuţi și să întâmpini oamenii. 

— Orice ai nevoie, spuse Dana Sue, aruncând o privire 
plină de satisfacţie înapoi către cealaltă femeie. 

Când ajunseră lângă vechea casă de marcat pe care 


Ronnie insistase s-o păstreze, o privi amuzat. 


— Credeam că doar bărbaţii își marchează teritoriul, 


spuse el. 


— Glumești, răspunse Dana Sue. Femeile sunt doar mai 
subtile, atâta tot. 

Râse când o auzi spunând asta. 

— Scumpo, dacă asta a fost subtil, nici nu vreau să mă 
gândesc ce ai putea să faci dacă ţi-ai propune să fii mai 
directă. 

— Te plângi că te-am marcat ca fiind al meu? întrebă 
ea. 

— Deloc. Mi-aș dori doar să fii convinsă că nu era 
necesar. 

— Poate că nu era pentru tine, admise ea, dar Mary 
Vaughn nu reacţionează la nimic altceva decât dacă 
primește o lovitură zdravănă cu o bârnă de lemn între 
ochi, ca să zic aşa. 

— Am observat, spuse Ronnie ironic. Și, având în 
vedere câte bârne de lemn sunt în spate, presupun că 
sunt norocos că nu te-ai decis să transmiţi mesajul la 
propriu. Ai de gând să te relaxezi și să te distrezi acum? 

— Bineînţeles, îl asigură ea. Dar cred că voi fi în 
continuare cu ochii pe ea. 

Ronnie îi luă faţa în mâini și o sărută din nou. 

— Încă unul doar pentru a-mi înţelege mai bine 
mesajul, spus el când îi dădu drumul. Nu trebuie să-ţi faci 
griji în ceea ce o priveşte pe Mary Vaughn. 

— Poate că ar trebui, spuse Dana Sue zâmbind. Mai ales 
dacă asta înseamnă că vei continua să mă săruţi în felul 
acesta. 

— Draga mea, aș face asta oricum. Oricând, oriunde vrei 
tu. 

Uşa de la intrare se deschise înainte ca ea să poată 
răspunde, iar Maddie și Cal își făcură apariţia, urmaţi de 
Annie și Ty. 

— Vom termina această conversaţie mai târziu, îi spuse 
ea. Du-te și întâmpină-ţi primii clienţi. Probabil că lui 


Cal i-ar prinde bine să-l ajuţi să-și cumpere uneltele 


necesare ca să monteze tot mobilierul acela pentru copii 
pe care l-a cumpărat zilele trecute. S-a decis că fiica lui 
are nevoie de mai mult decât un simplu pătuţ și a 
cumpărat tot ce i-a căzut în mână de la un magazin de 
fiţe din Charleston. 

— Vrei doar să te dai mare în faţa lui Maddie că ai pus-o 
la punct pe Mary Vaughn, o tachină Ronnie pe o voce 
joasă, înainte de a pleca să-l salute pe Cal. 

— Păi, bineînţeles că vreau, strigă ea după el. Ce rost 
mai are o victorie dacă nu poţi să o împărtășești cu 
prietenii tăi? 

Maddie se încruntă când se apropie de ea. 

— Cu ce să te lauzi? 

— Cu nimic despre care pot să vorbesc aici, îi spuse 
Dana Sue uitându-se pe furiș în spate. Nu vrei să-ţi arăt 
niște cuie sau şuruburi sau ceva de genul acesta? 

— Nu, poţi să-mi arăţi mâncarea, spuse Maddie. Ai 
promis că va fi mâncare. 

Dana Sue râse. 

— Într-o bună zi vei regreta decizia asta a ta de a nu te 
abţine de la nimic când vine vorba despre mâncare. 
Nachos în toiul nopţii, acum asta. La vârsta noastră, 
kilogramele nu se dau jos atât de uşor. În plus, chiar vrei 
să ne oferi mie și lui Helen un avantaj atât de mare în 
întrecerea noastră? Tin să te anunţ că nu am gustat nici 
măcar un aperitiv din cele pe care l-am făcut. 

— Bravo ţie, spuse Maddie senină. Și nu-ţi face griji că 
o să rămân prea mult în urma ta și a lui Helen. Mi-am 
propus să mă cuminţesc după ce nu voi mai alăpta 
copilul, dar până atunci am de gând să savurez fiecare 
dumicat. 

— Și cum rămâne cu obiectivele noastre? Helen ştie că 
nu te ţii de ele? 

Maddie păru puţin neliniștită. 

— Nu, şi de aceea trebuie să mănânc acum, înainte să 


vină să-mi ţină o predică. 


— Atunci îţi recomand să începi cu minipateurile cu 
crab, o sfătui Dana Sue. Erik s-a întrecut pe el însuși când 
a venit vorba despre ele. A insistat ca bucăţile de crab să 
fie aduse cu avionul de la furnizorul nostru din Maryland. 
Și pentru că suntem în extra sezon, a costat o avere. Vor 
fi primele care vor dispărea de pe masă. 

Maddie luă trei și le puse pe o farfurie, apoi adăugă 
câteva sărățele. 

— Deci, cam când ar trebui să ajungă Helen aici? 
întrebă, aruncând o privire nervoasă către ușa de la 
intrare. 

Dana Sue zâmbi. 

— De fapt, ar fi bine să stai jos ca să auzi asta. 

Maddie o privi alarmată. 

— Ce este? S-a întâmplat ceva cu ea? 

— Nu chiar, spuse Dana Sue. Dar s-a oferit de bunăvoie 
să-l ajute pe Erik în bucătărie la Sullivan azi, deoarece 
Karen a sunat că are o altă urgenţă, iar eu trebuia să fiu 
aici. 

— Și tu ai lăsat-o? întrebă Maddie neîncrezătoare. 

— De fapt, a fost ideea mea, spuse Dana Sue veselă. Dar 
e doar pentru câteva ore. Ce-ar putea face într-un timp 
atât de scurt încât să-mi strice imaginea restaurantului? 
Erik îi supraveghează fiecare mișcare. 

— Dar cine îl supraveghează pe Erik ca să se asigure că 
supraviețuiește? întrebă Maddie. Stii cum este Helen. 
Este chiar mai obsedată de control decât tine. Nu 
contează dacă are sau nu habar despre ce vorbește. 
Probabil că va începe să-i dea sfaturi despre gătit şi cine 
știe la ce s-ar putea ajunge? La crimă? La haos? 

Dana Sue zâmbi. 

— Știu. Îti stă mintea în loc, nu-i așa? 

— Și ești de acord cu o eventuală vărsare de sânge? 
întrebă Maddie. 

— Dacă vor curăța locul înainte să mă întorc acolo, 
cred că ar fi bine ca fiecare dintre ei să simtă pe propria 


piele cum e să te ciocnești de o altă stâncă tare. 


— Erik te are deja pe tine pentru asta, îi aminti Maddie. 
Asta ar putea fi mai mult decât poate duce. 

— Nici o șansă, spuse Dana Sue calmă. Când vine vorba 
de o bătălie a voinţelor între cei doi, eu pariez pe Erik. 

Maddie se uită la ea, părând brusc suspicioasă. 

— Ce pui tu la cale de fapt, Dana Sue? 

— Nimic, jură ea cu o expresie nevinovată. Voiam doar 
să mă asigur că am acoperit lipsa de personal de la 
restaurant pentru câteva ore. 

Și, în cazul în care ar mai fi fost ceva care să se 
înfierbânte în bucătăria aceea, ei bine, pentru asta trebuia 
doar să lase natura să-și urmeze cursul. 

Ronnie lucra zi și noapte de când deschisese magazinul. 
Nu știuse cât de mult timp îi va consuma propria afacere, 
mai ales una care îi cerea să iasă şi să se întâlnească cu 
dezvoltatorii de mai multe ori pe săptămână. Făcea tot 
posibilul să programeze acele întâlniri seara, sub forma 
unor cine de afaceri, ca să poată petrece măcar puţin 
timp cu Dana Sue și Annie la sfârșitul zilei, dar nu-i ieșea 
de fiecare dată. De multe ori treceau câteva zile fără ca el 
să apuce să le vadă nici măcar pe fugă pe vreuna dintre 
ele. Începu să se întrebe dacă nu cumva fusese puţin prea 
ambițios, uitând de propria-i fericire. 

Cum avea să-i demonstreze ceva Danei Sue dacă 
aproape niciodată nu se intersecta cu ea? Chiar și Annie 
părea să-și piardă răbdarea din cauză că fusese nevoit de 
prea multe ori să anuleze planurile pe care le făcuseră 
împreună din cauza unei întâlniri programate în ultimul 
moment cu un potenţial client. 

Serenity Hardware & Supplies era deschis de trei 
săptămâni și deja depășise cu mult și cele mai ambiţioase 


estimări ale sale, în momentul în care Butch îl sunase 


într-o marţi pentru a programa o cină de afaceri vineri 
seara la restaurantul Danei Sue. 

— Știu că mai e puţin și vine Crăciunul și probabil că ai 
o mulţime de chestii de făcut, dar trebuie să vorbim, 
spuse bărbatul în vârstă, pe tonul său categoric care nu 
lăsa loc de nici un fel de scuză. 

Modul în care îi ceruse asta îl neliniști foarte tare pe 
Ronnie. Oare Butch era nemulțumit de ceva? Ronnie nu 
vedea cum ar fi putut fi, având în vedere felul în care 
decurgeau lucrurile, dar, până când nu se așezau amândoi 
la masă și nu-l privea în ochi pe Butch ca să evalueze 
singur starea de spirit a bărbatului, avea să se dea de 
ceasul morţii. 

Poate că Butch nu mai avea răbdare și avea de gând să- 
și încalce promisiunea lui de a fi un partener tăcut. Dacă 
lui Butch nu-i plăcea ceea ce vedea pe plan financiar, era 
oare posibil să se gândea să-i ia o parte din 
responsabilităţi lui Ronnie? Helen închisese bine 
eventualele portiţe din contractul lor care ar fi putut 
permite asta, dar tot stătea ca pe ace. 

În seara asta, în timp ce aștepta ca Dana Sue să 
închidă, se așeză într-un separeu cu o bere în faţă, în timp 
ce Annie își făcea temele lângă el. De ceva vreme 
insistaseră că ea să ia cina la restaurant în fiecare seară, 
apoi să mai piardă timpul pe acolo până la ora închiderii. 
Ronnie trecea și el ori de câte ori îi permitea programul, 
deși nu atât de des pe cât şi-ar fi dorit. 

Stia că pe Annie o deranja că ei îi monitorizau 
obiceiurile alimentare, dar părea resemnată cu asta. De 
asemenea, părea dispusă să contrabalanseze 
nemulțumirea că stăteau mereu cu ochii pe ea cu dorinţa 
ei de a petrece mai mult timp în familie. Sărbătorile 
fuseseră întotdeauna speciale pentru toţi trei și ea dorea 
în mod evident să se bucure din nou de asta. 

Sullivan era decorat de sărbătoare. Luminiţe albe 
sclipeau pe terasa exterioară. Înăuntru, mai mulţi brazi 


fuseseră instalaţi în mai multe colţuri, fiecare strălucind 


cu luminiţe albe minuscule și împodobiţi cu ornamente 
aurii. Recepţia localului era înconjurată de o mare de 
crăciuniţe de un roșu aprins, având mai multe luminiţe 
așezate printre flori. Totul era foarte festiv și de bun-gust. 
Ronnie era impresionat de talentul Danei Sue de a face 
restaurantul atât de primitor. 

Main Street era din nou puternic luminată, după 
câţiva ani de neglijenţă totală. Ronnie vorbise cu familia 
Wharton și se duseseră împreună la primar pentru a-l 
impulsiona să pună muncitorii să pună din nou instalaţii 
luminoase în copacii din piaţa orașului și să reaprindă 
fulgii de zăpadă uriași care atârnaseră cândva de stâlpii de 
iluminat. Pentru anul următor, Ronnie se gândea deja să 
facă mai mult de atât și să găsească sprijinul necesar 
pentru organizarea unei târg de Crăciun sau măcar pentru 
o organiza din nou ceremonia aprinderii luminilor din 
bradul de Crăciun din piaţa orașului. Centrul orașului 
avea nevoie de astfel de evenimente care să strângă 
laolaltă toată comunitatea, pentru a încuraja și mai multe 
afaceri să revină acolo. 

În timp ce se gândea la întâlnirea lui cu Butch și la 
toată energia de care ar fi avut nevoie pentru a revitaliza 
centrul orașului Serenity, își dădu seama că Annie îl 
studia cu luare-aminte. 

— Tată, ești bine? întrebă ea în cele din urmă. Mi se 
pare că te frământă ceva. 

— Nu ai de ce să-ţi faci griji, o asigură el. Cum te 
descurci cu eseul de la engleză? 

— Am terminat. Acum lucrez la algebră, spuse ea, 
strâmbând din nas. Ai idee de ce trebuie să fac algebră? 

zn Îti va fi de folos într-o zi, sunt sigur, zise el, aşa cum i 
se spusese și lui odată. 

— Ai făcut și tu algebră, nu? 

El dădu din cap. 

— Și tu ai peste 40 de ani. Ţi-a fost vreodată de folos? 


El râse. 


— “Toate acele fracţii şi formule m-au ajutat uneori să- 
mi explic câteva lucruri. 

Ea îl privi cu scepticism. 

— Glumeşti. 

— Nu. De exemplu, dacă am un buget de zece mii de 
dolari pentru cherestea și vreau să fac un planșeu de trei 
metri din scânduri de doi pe patru cm, câte pot să cumpăr 
cu banii mei? 

— Aplici aceeași metodă ca și la problemele de 
matematică, spuse ea cu surprindere. 

— Exact. Si cred că și anchetatorii folosesc astfel de 
formule pentru a calcula viteza mașinilor implicate într- 
un accident. Vezi, există tot felul de situaţii concrete în 
care le poţi utiliza. 

Expresia ei deveni gânditoare. 

— Poate că nu este o pierdere de timp, până la urmă. 

— Cred că se depun eforturi uriașe pentru a nu face din 
educaţie o pierdere de timp. Chiar dacă ești absolut 
convins că o anumită informaţie nu-ți va fi absolut 
niciodată utilă, s-ar putea ca într-o bună zi să ai nevoie 
de ea când dezlegi cuvinte încrucișate, o tachină el. 
Numai pentru asta și tot ar trebui să merite să înveţi. 

— Tată! protestă ea chicotind. 

— Cum mai merg lucrurile între tine și Ty? o întrebă el. 
Nu l-am mai văzut în ultima vreme. 

| se lumină privirea. 


— Mă sună aproape în fiecare zi după școală. Invaţă 


foarte mult pentru testele pe care le avem înainte de 
vacanţă. A fost acceptat deja în prima sesiune de 
înscrieri la Duke, dar trebuie să aibă note bune la testele 
intermediare ca să fie admis definitiv. 

— Deci, Duke este prima lui alegere? 

Ea clătină din cap. 

— Prima lui alegere ar fi să ajungă jucător profesionist 
într-o echipă de baseball. Cal spune că este destul de 


bun, la fel şi un recrutor de talente de la Atlanta Braves, 


dar mama lui spune că trebuie să meargă mai întâi la 
facultate. 

— Și tatăl lui? întrebă Ronnie. 

Bill Townsend, fostul soţ al lui Maddie, îşi dorise 
mereu ca Ty să joace baseball. Fusese o pasiune pe care 
cei doi o împărtășiseră. 

— Ty crede că tatăl lui l-ar lăsa să devină jucător 
profesionist, dar nu vrea să treacă peste decizia mamei 
lui. Știi, e aceeași situaţie ca atunci când voi doi vă aliaţi 
împotriva mea. 

— Pentru binele tău, spuse Ronnie. 

— Da, sigur, spuse Annie dându-și ochii peste cap. Așa 
spun mereu părinţii. 

— Pentru că părinţii sunt înţelepţi, spuse el. 

— Nu mi se pare că tu și mama sunteţi chiar atât de 
deștepți. Încă nu locuiti sub același acoperiș. 

Ronnie era şi el frustrat de situaţie. Nu că ar fi fost 
vreun inconvenient faptul că stătea la motelul Serenity, 
dar avea senzaţia că trăia ca într-un acvariu. De fiecare 
dată când Dana Sue se strecura în camera lui, vestea se 
răspândea la Wharton până la ora prânzului. Nu l-ar fi 
surprins dacă ar fi auzit că obișnuiţii localului ar fi făcut 
chiar și pariuri legate de ora din noapte la care se furișase 
în camera lui şi cea la care ieşise de acolo a doua zi 
dimineaţa. Dacă nu, cu siguranţă se organizase deja un 
sondaj de opinie referitor la momentul în care el în sfârșit 
O va cere de soţie. 

— Unele lucruri nu pot fi grăbite, îi spuse el lui Annie. 

Dana Sue ieși din bucătărie tocmai la timp pentru a-i 
auzi comentariul. 

— Ce nu poate fi grăbit? întrebă ea. Îmi pare rău dacă 
m-am lungit prea mult. 

— Nu este vorba de asta, îi spuse Annie. Tu și tata. 
Sunteţi ca niște melci care abia se târăsc spre linia de 
sosire. O să reușiţi să ajungeţi la ea când veţi avea 60 de 
ani sau cam așa ceva. 


Dana Sue se înroși. 


— Ne vezi pe amândoi în fiecare zi! 

— Pe tine, da. Pe tata, nu întotdeauna. 

Dana Sue ridică din umeri. 

— Bine, dar nu e ca și cum nu ar fi deloc prin preajmă. 
Și ştii că te iubim. Nu-ţi lipsește nimic, nu? 

— Nu-mi fac griji pentru mine, replică Annie, 
aplecându-se în faţă aprinsă la faţă. E vorba despre voi 
doi, mamă. Vă comportaţi de parcă aţi avea la dispoziţie 
tot timpul în lume. 

Dana Sue se încruntă la ea. 

— Cine spune că nu-l avem? 

Dintr-odată, spre consternarea lui Ronnie, lui Annie i 
se umplură ochii de lacrimi. Așa cum se întâmplă adesea 
în cazul adolescenților, starea ei de spirit se schimbase de 
la una foarte bună la una foarte tristă într-o clipită. Era 
limpede că gândul acesta o măcina de ceva vreme. 

Se mișcă pe banchetă până ieși afară din separeu. 

— Ce se întâmplă dacă o să ajungi ca bunica, o întrebă 
pe Dana Sue, cu o voce stinsă și temătoare în timp ce 
stătea lângă masă, cu o privire acuzatoare. Și dacă mori? 
Gândește-te doar la cât timp ai irosit aiurea. 

— Annie, n-am de gând să mor, spuse Dana Sue, 
întinzându-i mâna. Nu pentru mult timp de acum 
înainte. 

— Dar ai putea, dacă nu ai grijă de tine, argumentă 
Annie. 

Smulgându-și mâna dintr-a mamei sale, se îndreptă 
spre ușă, lăsându-i pe amândoi sideraţi, fără să mai fie în 
stare să mai scoată nici un cuvânt. 

Ronnie aruncă o privire îngrijorată către Dana Sue, 
care devenise palidă. 

— Te simţi bine? o întrebă. 

Ea dădu din cap. 

— Sunt bine. Du-te după ea. Nu știam că este atât de 
supărată din cauza asta. Nu a spus niciodată nimic. 

— O să o aduc înapoi, promise el. la ceva de mâncare. 


Arăţi de parcă mai ai puţin și leșini. 


— Du-te, îi spuse ea. 

Odată ajuns afară, nu trebui să meargă prea departe 
pentru a o găsi pe Annie. Era ghemuită în scaunul din 
dreapta al camionetei lui, cu genunchii strânși sub 
bărbie. 

— Îmi pare rău, şopti ea trăgându-și nasul când el 
deschise ușa și se strecură înăuntru pe scaunul șoferului. 
Nu ar fi trebuit să spun nimic din toate astea. Mama 
chiar s-a supărat? 

— Îşi face griji pentru tine, îi spuse el. Nu şi-a dat seama 
că te frământă așa ceva. Nu ai mai pomenit niciodată de 
asta. 

— Am făcut-o, dar ea s-a făcut că nu aude. Știu că nu 
vrea să vorbească despre asta. Doar că mă gândesc uneori 
la bunica, zise Annie ridicând din umeri. Știu că mama 
nu are grijă de ea așa cum ar trebui, iar asta mă sperie. 

— Mama ta n-o să moară, spuse Ronnie cu toată 
convingerea. 

— Dar ar putea, spuse fiica lui cu încăpățânare. Așa s-a 
întâmplat cu bunica. Diabetul este o boală periculoasă, 
iar complicațiile te pot ucide. Am învăţat totul despre 
asta la școală, plus că am mai căutat și eu pe internet 
după ce mi-aţi spus cum a murit bunica. 

Ronnie se întrebă dacă era persoana cea mai potrivită 
pentru a purta această conversaţie. Poate că el și Dana 
Sue ar trebui să o facă împreună. Dar el era aici, și Annie 
era evident prea supărată ca s-o mai amâne. 

— Este adevărat că bunica ta a murit din cauza unor 
complicaţii ale diabetului, spuse Ronnie încet. Dar îl 
avea de ani întregi și n-a avut niciodată grijă de ea. N-a 
ascultat de doctori. A mâncat ce a vrut. Nivelul zahărului 
din sânge era mereu peste limitele normale, așa că era 
cam tot timpul internată în spital. Mama ta nu este așa. 

— Nu încă, spuse Annie pe un ton disperat. Dar s-a 
îngrășat şi asta e rău. Știu că a slăbit câteva kilograme și 
că a făcut mișcare, dar tot mănâncă ceva dulce ori de câte 


ori se enervează sau e supărată. Tu nu ai fost aici, tată. 


După ce ai plecat, mânca tot ce-i cădea în mână. Pizza, 
prăjituri, îngheţată, chipsuri — de toate, devora tot până 
nu mai rămânea nimic în farfurie. Vă comportaţi cu toţii 
de parcă eu aș fi singura din familie care are o tulburare 
de alimentaţie. Cel puţin, eu am primit ajutor. Mama nu 
a mai dat pe la doctorul Marshall de luni bune. L-am 
auzit încercând să o convingă să-și facă o programare, dar 
nu a făcut-o. Când mergeam la cabinet, vorbea doar 
despre problemele mele. 

Ronnie era mai afectat decât voia să recunoască, dar 
trebuia să-i ia apărarea Danei Sue. Ştia exact ce avea să-i 
spună ea — că era, înainte de toate, mamă, iar mamele 
bune își pun copiii pe primul loc. 

— Pentru că ai avut o problemă foarte gravă de 
sănătate, Annie. Nu puteam ignora asta. 

— Dar acum sunt mai bine, argumentă Annie. De ce nu 
stă cineva cu ochii pe mama ca să urmărească toate 
chestiile astea? Erik încearcă să o supravegheze când e 
aici, dar mama îl repede dacă se amestecă prea mult în 
treburile ei. Helen și Maddie încearcă să vorbească cu ea 
și au făcut un fel de pariu la spa, dar nu cred că este 
suficient. 

Ronnie era tulburat de modul realist în care Annie îi 
descrise starea de sănătate a Danei Sue. Mai era îngrijorat 
și de faptul că fiica sa era atât de supărată din cauza asta. 
Ultima dată când fusese nevoită să găsească o modalitate 
de a controla întâmplările de genul acesta din viaţa ei, 
devenise anorexică. Poate că se simţea mai bine, dar nu 
era în afara oricărui pericol. Ultimul lucru de care avea 
nevoie era să-și facă griji pentru mama ei, mai ales când 
propria ei recuperare atârna încă de un fir de aţă. 

— Uite cum mă gândesc să facem, îi sugeră el în cele 
din urmă. Îți promit că voi insista ca mama ta să meargă 
la doctorul Marshall şi să se asigure că totul este în 
regulă. O s-o târăsc până la cabinet dacă trebuie. 

Annie îi aruncă o privire ironică. 


— Iti doresc mult noroc. 


— Am vorbit la propriu, iubito. Dacă este nevoie, o voi 
căra în braţe până acolo. 

Sperase să zâmbească, dar Annie păru doar ușurată. 

— Când! îl presă ea. 

— [mediat ce reuşim să obţinem o programare. 

Ea se aplecă peste bord și își aruncă braţele în jurul 
gâtului lui. 

— Mulţumesc. 

— Eu ar trebui să-ţi mulţumesc. Ştiam că mama ta 
trebuie să fie mai atentă la glicemia ei — chiar am discutat 
despre asta cu Erik —, dar nu aveam idee că lucrurile ar 
putea fi atât de grave. 

— Poate că nu sunt, spuse Annie, gânditoare. Nu vreau 
să fie bolnavă, dar nu ar fi mai bine să ne asigurăm că așa 
e? 

Ronnie dădu din cap. Cu siguranţă ar fi mai bine să 
știe. Va trebui doar să apeleze la toate metodele de 
convingere din dotare pentru a o face pe Dana Sue să 
înţeleagă asta. Sau poate că faptul că o văzuse pe Annie 
speriată în seara asta să fi avut efectul scontat. 

— Hai să ne întoarcem și să o luăm pe mama ta, spuse el 
în cele din urmă. Este timpul să mergem acasă. 

— E vreo problemă dacă aș pleca cu mașina lui Erik? 
întrebă ea. Nu se va supăra dacă mă lasă și pe mine acasă. 
În felul acesta, tu și mama aţi putea avea mai mult timp 
să vorbiti. 

Ronnie dădu din cap. 

— Fugi în bucătărie și vezi dacă vrea să te ia cu el. Apoi 
anunţă-ne când pleci. 

— Bine, spuse ea, deschizând portiera și alergând spre 
ușa din spate a restaurantului. 

Ronnie nu se grăbi să iasă din camionetă. Avea o 
bănuială că Dana Sue nu o să fie prea fericită când o să 
audă de încercarea lui de a se amesteca în viaţa ei. Și, 
deși jurase că o va târî la medic dacă va fi nevoie, nu voia 
ca acest lucru să devină un motiv de dispută între ei, 


tocmai acum când relaţia lor ajunsese în sfârșit într-o fază 


mai pașnică. Dar, dacă situaţia ar fi impus-o, nu ar fi 
ezitat să facă orice ar fi fost nevoie pentru a se asigura că 
sănătatea ei nu era în pericol. 

* 

Dana Sue ronțăãia din platoul cu brânză și legume pe 
care i-l adusese Erik în loc de tortul de ciocolată pe care 
îl ceruse. Nici măcar nu tresărise când ea se încruntase la 
el, doar se răsucise pe călcâie și se întorsese în bucătărie. 

De ce nu observase cât de îngrijorată era Annie în 
legătură cu toată povestea cu diabetul? Poate pentru că 
ea însăși se străduia atât de tare să ignore problema, de 
parcă astfel ar face-o să dispară. Evident, devenise o 
maestră în arta negării când era vorba de sănătatea fiicei 
sale şi a ei. Încercase să-și deschidă mai bine ochii în 
ceea ce o privea pe Annie. Poate că era timpul să facă 
același lucru și când venea vorba despre propria ei 
sănătate. 

Când Ronnie se întoarse în sfârșit și se așeză pe 
bancheta din faţa ei, împinse farfuria cu gustări în 
direcția lui. 

— Cum a mers? Unde este Annie? 

— Este în bucătărie și îl întreabă pe Erik dacă o poate 
duce acasă. 

— De ce nu poate să meargă cu mine? întrebă Dana 
Sue. 

— Vrea să ne lase singuri să putem vorbim nestingheriţi. 

Privirea ei se îngustă. 

— Despre ce? 

— Cât de gravă este situaţia cu glicemia ta, Dana Sue? 

— Nu e cine ştie ce, insistă ea. Întotdeauna am știut că 
sunt în grupa de risc. Doctorul Marshall mi-o 
monitorizează. 

— “Ţi-a prescris vreun medicament? 

Se uită spre bucătărie când ușa se deschise, sperând să 
fie Erik sau Annie, care să vină să o salveze de la discuţia 
asta cu Ronnie pe care nu dorea s-o continue. În schimb, 


Annie îi făcu doar cu mâna. 


— Mă duce Erik cu mașina, spuse ea și lăsă ușa să se 
închidă în urma ei. 

— Deci? o îmboldi Ronnie. 

— Nu iau insulină, spuse Dana Sue, evitându-i privirea. 

— Alte medicamente? 

— Nu încă, spuse ea cu un strop de sfidare. Îmi 
monitorizez nivelul zahărului din sânge. Asta e tot. 

— Nu minți? întrebă el, cu atâta scepticism încât o 
scoase din sărite. 

— De ce aș minţi? replică ea iritată,. 

— Pentru că este mai comod așa, sugeră el. Nu vrei să 
tratezi serios problema asta, așa că îmi spui minciuni sau 
jumătăţi de adevăr doar ca să scapi de gura mea. 

— Poate pentru că asta nu este problema ta! se răsti ea. 

Ronnie îi aruncă o privire făcând-o să se simtă foarte 
prost. 

— Te iubesc, spuse el încet. Asta o face și problema 
mea. Annie te iubește. Asta înseamnă că e și problema 
ei. Și sincer, în caz că nu ai observat, Annie nu poate să 
mai facă faţă și altor probleme acum. 

— Sunt bine. 

— Cred că atât eu, cât şi Annie ne-am mai linişti dacă 
am auzi asta de la doctorul Marshall, răspunse el, fără s-o 
slăbească. 

— Of, pentru numele lui Dumnezeu, dacă de asta va fi 
nevoie ca să vă iau de pe capul meu, voi face o 
programare. 

— Mâine, o impulsionă el. 

— De îndată ce mă poate primi, spuse ea. 

— Mâine, repetă Ronnie. Ai înţeles? 

— Cum zici tu. 

El o privi fix în ochi. 

— Dana Sue, nu trata asta cu superficialitate, o rugă el. 
Annie e foarte speriată. Acum, că mi-a explicat de ce, 
trebuie să recunosc că sunt și eu puţin speriat. Nu e ceva 


ce poţi trece cu vederea. Cu siguranţă, dintre noi toţi, tu 


ești cea care cunoşti cel mai bine cât de grave sunt 
consecinţele unui diabet scăpat de sub control. 

— Știu, și îţi spun că amândoi vă faceţi griji degeaba, 
insistă ea, chiar dacă ştia mai bine care era adevărul. 

Era doar puţin mai informată decât fusese mama ei. Şi 
aproape la fel de încăpăţânată. Dana Sue alungă din 
minte amintirea legată de modul în care acea atitudine îi 
fusese fatală mamei ei, pentru că nu suporta să se 
gândească la asta. 

Ei bine, ea n-o să fie ca mama ei. Nu avea de gând să 
ajungă să fie diagnosticată cu diabet; cu siguranţă nu avea 
să moară din cauza complicaţiilor sale. Era adevărat că în 
acea secundă își ura fiica și pe fostul ei soț pentru că îi 
dăduseră de înţeles că exista această posibilitate și că o 
forțaseră să se confrunte cu ea. Avea nevoie ca ei să 
creadă în ea, nu să-i pună la îndoială fiecare decizie. 

Se încruntă la Ronnie. 

— N-ai remarcat că în ultimele săptămâni am respectat 
cu stricteţe programul meu de antrenament de la spa? Și 
sunt atentă şi la ce mănânc. 

— Spune-mi că nu ai cerut prăjitură, plăcintă sau 
îngheţată în secunda în care am ieșit aici după Annie, 
spuse el cu blândete. 

Ea făcu un semn spre brânză și legume. 

— Evident că nu am primit nimic din tot ce ai spus. 

El îi aruncă o privire ironică. 

— A fost alegerea ta sau a lui Erik? 

— Uite ce e, fac tot ce pot. De ce nu este suficient 
pentru tine? 

— Este suficient doar dacă doctorul Marshall îmi 
confirmă că aşa este, spuse Ronnie. Sună-mă mâine- 
dimineaţă și spune-mi la ce oră ai programarea. O să vin 
să te iau eu și merg cu tine. 

— Este ridicol! Sunt în stare să mă duc și singură la 
cabinetul lui. 

— Nu se pune problema dacă ești sau nu în stare să faci 


asta. Intrebarea e dacă o s-o şi faci. 


— Să ştii că nu-mi place deloc felul în care mă tratezi. 
Nu sunt un copil iresponsabil, Ronnie. 

Privirea lui dură nu o slăbi nici o secundă. 

— Atunci nu te comporta de parcă ai fi unul. Îi întinse 
mâna. Haide. Te conduc acasă. Annie nu ar trebui să 
stea singură în seara asta, mai ales dacă e la fel de 
supărată ca atunci când a plecat de aici. Voi două trebuie 
să vorbiti. 

— Ai dreptate în privinţa lui Annie, dar am mașina 
aici, spuse ea. Pot să merg și singură acasă. 

— Fă-mi şi mie pe plac, replică el. În felul acesta o să fi 
forţată să mă suni dimineaţă pentru că vei avea nevoie de 
o mașină. 

— Nu ești singura persoană din acest oraş la care aș 
putea apela să mă ducă cu mașina, bombăni ea. 

— Dar eu sunt singurul care te va găsi și-n gaură de 
șarpe dacă nu mai am vești de la tine atunci când aștept 
să le primesc, o avertiză el. 

Ea oftă și plecă împreună cu el, stingând luminile din 
interior și încuind ușa din faţă în urma lor. Se opri pe 
terasă. În mod normal, faptul că era înconjurată de 
luminiţele care creau o atmosferă de basm o făcea să 
zâmbească, dar în seara asta starea ei de spirit era prea 
mohorâtă pentru a se mai bucura de moment. 

În timp ce traversau parcarea, Ronnie își puse braţul 
peste umerii ei tensionaţi. Când ajunseră la camioneta 
lui, el o lipi de portieră și îi luă faţa în mâini. 

— Te iubesc, Dana Sue. Vreau să fii lângă mine multă 
vreme de aici înainte. Nu te voi lăsa să faci ceva care ar 
putea scurta acest timp petrecut împreună. 

Ea îl privi obosită. 

— Spui asta de parcă ai crede că încerc să mă omor cu 
mâna mea. 

— Nu încerci să faci asta, spuse el. Doar că nu faci tot 
ce-ţi stă în putinţă pentru a te asigura că așa ceva nu se 
va întâmpla. Dacă trebuie, o să te agasez așa cum am 


făcut-o și cu Annie. 


— S-ar putea ca în final să ajung te urăsc dacă-mi faci 
asta, îl ameninţă Dana Sue. 

El îi zâmbi. 

— Și Annie a spus asta o dată sau de două ori. Asta nu 
ne-a făcut să dăm înapoi. Unele lucruri sunt prea 
importante pentru mine ca să-mi fac griji de cât de tare 
te-ai putea supăra. 

La fel ca Annie, Dana Sue vru să facă o criză de nervi, 
dar, în cazul copilului lor de 16 ani, i se păruse o reacţie 
de înțeles. În cazul unei femei mature cum era ea, situația 
era complet diferită. 

— Mă voi programa, promise ea. 

— Și sună-mă mâine-dimineaţă la prima oră să-mi spui 
când să vin să te iau, îi reamintit el. 

— Da, bine, spuse ea nerăbdătoare. 

Ea știa că ar trebui să-l aprecieze pentru că își făcea 
griji, şi pe Annie de asemenea, dar acum tot ce simţea era 
presiune. Și teamă. Si dacă existau motive de îngrijorare? 
Dacă era mult mai bolnavă decât credea? 

Ronnie îi făcu cu ochiul într-o încercare evidentă de a 
reduce tensiunea. 

— Dacă eşti o fată foarte cuminte, îţi voi aduce o acadea 
fără zahăr. 

Dana Sue își dădu ochii peste cap. 

— Crede-mă, va trebui să vii cu o recompensă mai bună 
decât asta. 

— Păi, mai există o singură variantă. Și, din moment ce 
ești atât de dispusă să faci ce-ţi spun, aș putea să-ţi ofer o 
avanpremieră în seara asta. 

În ciuda supărării ei de moment, îl privi cu o părere de 
rău cât se poate de sinceră. 

— Annie, îi aminti ea. Singură acasă. 

— La naiba, știam eu că am uitat ceva. Păcat că nu pot 
să vin acasă cu tine. 

— Ai putea, dar am auzit că salteaua din camera de 


oaspeţi este foarte incomodă. Nu te-ai tot plâns de asta 


părinţilor mei și alor tăi când au venit în vizită, doar-doar 
se răzeândesc și pleacă mai repede? 

— Ce-a fost în capul meu? mormăi el binedispus. 

— Probabil că nu va exista niciodată vreun moment în 
care să te oblig să dormi pe ea, spuse Dana Sue în timp ce 
se opriră în faţa casei. 

La fereastră, se putea zări bradul uriaş pe care Ronnie o 
ajutase să-l transporte acasă și să îl decoreze, strălucind 
plin de luminiţe colorate. Aceasta era o altă priveliște 
care o înveselea în mod normal, dar care nu reuși s-o 
emoțţioneze în seara asta. 

— Noapte bună, Ronnie. 

— Noapte bună, scumpo. Somn ușor! 

Așteptă până când ea ajunse înăuntru și stinse lumina 
de pe verandă înainte de a da cu spatele și de a ieși de pe 
alee. 

După ce dispăru din raza ei, Dana Sue se rezemă de ușă 
cu un oftat. Faptul că se întorcea acasă după ce petrecuse 
seara cu Ronnie, de parcă ar fi avut 17 ani și tocmai 
fusese la o întâlnire, i se părea deja un lucru obișnuit. 

Doar cu o seară înainte ar fi spus că el era pe punctul 
de a pune capăt situaţiei chinuitoare în care se aflau 
cerând-o în căsătorie, dar acum, că aflase de problemele 
ei de sănătate, nu mai era atât de sigură. Dacă se speriase? 
lată un motiv în plus să-l evite pe doctorul Marshall cât 
mai mult timp posibil. 

Desigur, să-l evite pe Ronnie dacă afla că nu-și făcuse o 


programare, avea să fie mult mai complicat. 


24 


Annie abia aștepta să se termine ședința cu doctoriţa 
McDaniels. Ty o adusese cu maşina la cabinetul 
psihologului și o aştepta afară. După aceea aveau de gând 
să meargă la Charleston să facă nişte cumpărături de 


Crăciun. 


— Pari extrem de nerăbdătoare să scapi cât mai repede 
de aici, spuse doctorita McDaniels privind-o cu un aer 
amuzat. Cred că are legătură cu tânărul acela pe care l- 
am văzut cu tine în parcare, așa-i! 

Annie radia. 

— El este Ty. 

— Am bănuit că s-ar putea să fie el. Cum merg lucrurile 
între voi? 

— Ei bine, nu e ca și cum am fi avut deja o întâlnire în 
adevăratul sens al cuvântului, dar vorbim aproape în 
fiecare zi, și cred că s-ar putea să mă invite la o petrecere 
de sărbători. 

— Şi vei fi în regulă dacă nu o face? întrebă dr. 
McDaniels. 

— Da, cred că da, spuse Annie, apoi se uită la psiholog. 
Pot să te întreb ceva care nu are legătură cu mâncarea? 

— Desigur. 

— De ce băieţii sunt atât de greu de înţeles? 

Doctorita McDaniels râse. 

— Se spune același lucru și despre fete, să ştii. 

Annie nu crezu asta nici o clipă. 

— Vorbesc serios. Nu înţeleg de ce Ty nu și-a dat seama 
cât de grozavi am fi dacă am forma un cuplu. Putem vorbi 
despre orice. Ne cunoaștem dintotdeauna. Suntem 
practic cei mai buni prieteni. 

De data aceasta, doctorita McDaniels nu schiţă nici 
măcar un zâmbet şi nici nu râse. Luase în serios 
întrebarea ei. Era ceva ce-i plăcea lui Annie când vorbea 
cu ea. 

— Uneori este greu să schimbi un tipar vechi, îi spuse ea 
lui Annie. Sau poate Ty se teme că, dacă voi doi începeţi 
să vă întâlniți și lucrurile nu vor funcţiona așa cum v-aţi 
dori, ar afecta relaţia de prietenie pe care o aveţi. Având 
în vedere cât de apropiate sunt familiile voastre, ar putea 
fi destul de jenant. 


Annie dădu ușor din cap. 


— Înţeleg ce vrei să spui. Asta înseamnă că ar trebui să 
renunţ? 

— Categoric nu. Doar încearcă să nu-ţi faci speranţe 
prea mari și nu te repezi să schimbi lucrurile. Cei mai 
buni prieteni au adesea cele mai bune relaţii pe termen 
lung. Mama și tatăl tău nu au fost prieteni o lungă 
perioadă de timp înainte ca relaţia dintre ei să devină 
una serioasă? 

Annie zâmbi. 

— S-a întâmplat așa doar pentru că tatăl meu a știut că 
este cel mai inteligent mod de a ţine treaz interesul 
mamei. 

— Ei bine, faptul că au luat-o mai ușor a fost de bun 
augur pentru ei doi. Poate că tu și Ty veţi urma aceeași 
cale. Într-o bună zi o să vezi că lucrurile se vor aranja de 
la sine. Poţi să ai răbdare și să aștepți atât? 

— Îl pot aștepta pe Ty cât e nevoie, spuse Annie. El 
merită cu siguranţă așteptarea. 

— Cu siguranţă şi tu meriţi ca el să te aștepte. Nu uita 
asta, spuse doctoriţa McDaniels. Acum, mai e un ultim 
lucru pe care vreau să-l discutăm înainte să pleci. Ai vreo 
întrebare despre cum să gestionezi lucrurile în toată 
perioada asta a sărbătorilor cu toată mâncarea care va fi 
în jurul tău? Uneori este foarte greu să vezi atâta 
mâncare. Te poate face să simţi că ţi-ai putea pierde 
controlul și ai putea să mănânci tot ce-ţi cade în mână. 
Unele persoane intră în panică și revin la vechiul tipar 
de a evita totul, nu doar mâncarea, ci toate interacţiunile 
sociale și petrecerile care ar putea implica excesul 
alimentar. 

— Nu cred că voi face asta, spuse Annie. Dar, dacă 
încep să devin anxioasă sau ceva de genul acesta, o să te 
sun. 

— Bine. Exact asta trebuie să faci. Sau să vorbeşti cu 
mama sau cu tatăl tău. Sau să vii la una dintre acele 
întâlniri ale grupului de sprijin despre care am vorbit. Ai 


programul reuniunilor. 


Annie fusese la o întâlnire la insistenţele doctoriţei 
McDaniels. Se simţise bine să știe că mai erau și alţi copii 
care trecuseră prin același gen de probleme cu ale ei, dar 
nu repetase experienţa. Faptul că mersese acolo o făcea să 
se simtă ca și cum ar fi fost încă bolnavă, de parcă ar fi 
trebuit să se concentreze tot timpul doar pe anorexie, 
când tot ceea ce voia era să o dea uitării definitiv. Faptul 
că se întâlnea cu doctoriţa McDaniels o dată pe 
săptămână îi amintea deja suficient de mult de asta. 

Se pare că expresia ei trebuie s-o fi dat de gol, pentru 
că doctoriţa îi spuse: 

— Știu că nu vrei să te înscrii într-un grup de sprijin, 
Annie, iar eu am fost de acord pentru că se pare că te 
descurci bine de una singură. Poate fi totuși, o resursă 
foarte bună, mai ales când te confrunţi cu un eveniment 
unde este și multă mâncare — de genul celor care apar în 
timpul sărbătorilor. Eşti binevenită oricând la aceste 
întâlniri. 

— O să ţin minte, o asigură Annie. Am terminat acum? 

— Da, poţi să pleci, spuse doctoriţa McDaniels zâmbind. 
Îți doresc o după-amiază plăcută alături de Ty. 

— Mulţumesc. 

Annie se întoarse și o zbughi pe ușă. Se opri din alergat 
abia când intră în parcare. Nu voia ca Ty să creadă că era 
prea entuziasmată de perspectiva acestei ieșiri împreună 
la cumpărături. 

Când ajunse la jumătatea drumului spre maşină, auzi 
deja muzica răsunând de la radioul setat pe postul lor 
preferat de muzică rock. Slavă Domnului că aveau același 
gusturi în materie de muzică. Multora dintre copii de la 
școală le plăcea rapul, dar lui Annie i se părea că 
majoritatea versurilor erau groaznice. 

Bătu în geamul mașinii, apoi deschise portiera și intră. 
Ty îi zâmbi și dădu imediat muzica mai încet. 

— Cum a fost? întrebă el, pornind motorul. 


— Bine, îi spuse ea. 


Se întoarse și o studie înainte de a băga mașina în 
viteză. 

— Ești sigură? 

Annie dădu din cap. 

— Mi-ai spune dacă ai avea din nou probleme, nu-i așa? 
o întrebă. 

Ea se înroși când o privi. 

— Trebuie să vorbim despre asta? 

Se încruntă când îi auzi tonul tăios. 

— Voiam doar să-ţi spun că poţi discuta cu mine despre 
orice chestie. 

— Știu asta, spuse ea nerăbdătoare. 

Opri motorul. 

— Bine, vorbește. Ce se întâmplă? 

— Nimic, insistă ea, fără să-și explice de ce starea ei de 
spirit se înrăutăţise după ce fusese atât de entuziasmată și 
optimistă mai devreme. 

Poate că era vorba de faptul că își amintise că Ty nu 
părea să uite că avea o tulburare de alimentaţie. Uneori 
se întreba dacă grija pe care o avea pentru sănătatea ei nu 
era singurul lucru care-i ţinea împreună. 

— Annie, te cunosc, insistă el. Mi-e clar că te frământă 
ceva. Dacă nu are nici o legătură cu ședința ta, atunci ce 
este? 

— Este vorba despre mama, spuse ea, agăţându-se de 
primul lucru care îi veni în minte, ca să nu mai fie 
nevoită să-i explice că era frustrată pentru că el încă nu o 
vedea ca pe o potenţială iubită. Nu are grijă de ea așa 
cum ea ar trebui s-o facă. 

— l-ai spus că ești îngrijorată? 

— Aseară. Si tata a vorbit cu ea. 

— Ei bine, mama și Helen au făcut un pariu cu ea. Poate 
că ele știu cum stau lucrurile. 

— Nu cred, spuse Annie obosită. 

Ty se întinse spre mâna ei și i-o strânse. 


— li voi spune mamei să vorbească din nou cu ea, bine? 


Annie abia dacă mai respiră de teamă că Ty îi va da 
drumul la mână. Îi plăcea atingerea lui, atât de caldă și 
puternică, precum și pielea lui mai aspră decât a ei. 
Faptul că o luase de mână nu era așa de mare lucru, dar 
nu mai făcuse asta până acum. 

— Annie? 

— Hm? 

Ea își ridică privirea de la mâinile lor împreunate spre 
fata lui. 

— Eşti roşie toată, spuse el, lăsându-i mâna ca să-i 
atingă obrazul. Mai e și altceva care te frământă? 

— Nimic, spuse ea cu un oftat exasperat. 

Ea întinse mâna spre butonul de pe radioul mașinii și 
dădu muzica mai tare. 

Ty o dădu iar mai încet, privind-o cu o expresie 
confuză. 

— Eşti supărată pe mine? 

Annie se hotărî să fie sinceră. 

— Nu sunt supărată, sunt frustrată, spuse ea. 

— De ce? 

— Te plac. 

Părea nedumerit în continuare. 

— Şi eu te plac. 

— Nu, vreau să spun că eu te plac cu adevărat, iar tu mă 
tratezi ca pe sora ta mai mică sau ceva de genul ăsta. 

- Å! 

Annie clătină din cap. 

— Ştiam eu că trebuia să-mi țin gura, spuse ea, copleșită 
de mustrări de conștiință. Este în regulă dacă nu mă placi 
la modul acesta. 

El îi aruncă o privire, părând mult mai nesigur decât îl 
văzuse vreodată până atunci. 

— Poate că și eu simt la fel, spuse el încet. 

Pulsul lui Annie o luă razna. 

— Vorbeşti serios? 

Privirea lui o întâlni pe a ei. 


— Doar că nu vreau să complic lucrurile între noi, știi? 


Ea dădu din cap, foarte ușurată. 

— Știu. Și eu. 

— Şi voi pleca la studii anul viitor, îi reaminti el. Ar fi o 
nebunie să încep o relaţie și apoi să fiu nevoit să plec. 

— Probabil că ai dreptate, încuviinţă ea, simțind cum i 
se spulberă speranţele. 

— Totuși, poate că am putea petrece ceva timp 
împreună, spuse el, de parcă încerca să găsească o soluţie 
în minte chiar în timp ce vorbea. Cum ar fi de exemplu 
astăzi, această ieșire a noastră la cumpărături. Am putea 
să o considerăm ca pe un fel de întâlnire. Ce părere ai? o 
întrebă el privind-o cu o oarecare rezervă. 

— Cred că este un început foarte bun, fu ea de acord. 

Un zâmbet înflori pe faţa lui și întinse din nou mâna 
după a ei. 

— Te deranjează? 

— Deloc, spuse ea, apoi tresări. Dar ar trebui să conduci 
cu ambele mâini pe volan. 

Cu greu îi dădu drumul la mână. 

— Acesta este unul dintre lucrurile care îmi plac la tine. 
Respecţi regulile. 

— Nu întotdeauna, spuse ea. Dar am învăţat că unele 
reguli sunt făcute cu un scop. 

Ea se uită cu coada ochiului la el când porni mașina. 

— Dar ai putea să mă ţii de mână când ajungem la mall. 
Nu cunosc nici măcar o singură regulă pe care ai încălca- 
o dacă ai face asta. 

Gura lui Ty se curbă în acel zâmbet care o făcea să i se 
înmoaie genunchii. 

— Nici eu, spuse el. 

Annie avea impresia că plutește. Ea își asumase un risc 
și fusese răsplătită pentru asta. Ea și Ty formau un cuplu. 
Sau aproape un cuplu. Oricum, era mai bine decât dacă 
ar fi fost doar prieteni. La naiba, nu știa ce fel de relaţie 


aveau, dar se simţea bine. 


Ronnie spumega de furie. Dana Sue reușise să se 


fofileze cu graţie de fiecare dată când încercase să o ducă 
la cabinetul doctorului Marshall. Promisiunea că o să 
meargă marţi devenise promisiunea că o să meargă 
miercuri, apoi vineri. În ultimele zile îşi petrecuse 
aproape tot timpul încercând să dea de ea, dar, indiferent 
unde o căuta sau unde suna, i se spunea că tocmai 
plecase. Ori era alunecoasă ca un ţipar, ori prietenii ei o 
acopereau intenţionat. lar el avea prea mult respect 
pentru statutul ei profesional ca să dea buzna în bucătăria 
de la Sullivan și să facă o scenă — deși era doar la un pas 
de a proceda astfel. 

De fapt, singurul lucru care ar putea să-i împiedice pe 
cei doi să nu se certe zdravăn la restaurant în seara asta 
era prezenţa lui Butch Thompson. Dacă Butch nu ar fi 
insistat să ia cina la Sullivan, Ronnie nu s-ar fi apropiat 
la mai puţin de 16 km de locul cu pricina, temându-se de 
ceea ce ar putea spune sau face când s-ar intersecta în 
cele din urmă cu Dana Sue. 

Butch și soţia lui erau deja așezați la o masă când își 
făcu și el apariţia. Ronnie schiţă forţat un zâmbet, o 
salută pe Jessie Thompson, dându-i un sărut pe obraz, 
apoi îi strânse mâna lui Butch. 

— Scuze că am întârziat. 

— Noi am ajuns mai devreme, spuse Butch. Toată ziua 
am ars de nerăbdare să aflu ce bunătăţi ascunde acest 
meniu. Chiar și Jessie mi-a spus că în seara aceasta va 
face o excepţie de la regula ei de a nu mânca carne. 

Ronnie chicoti. 

— Atunci vă recomand cu căldură rulada de carne. Este 
una dintre specialităţile de aici. Cu piure de cartofi roșii, 
vă va trimite direct cu gândul în bucătăria mamei. 

— Nu a mamei mele, declară Jessie. Nu știa să gătească 
absolut deloc. De aceea am învăţat să gătesc de la o 
vârstă fragedă, pentru ca familia să nu moară de foame 
sau de la prea multe chestii transformate în scrum. Și 


găteam după reţetele tradiţionale, sudiste. E o minune că 


sângele nostru încă mai găsește o cale să se scurgă prin 
arterele noastre. 

Butch o mângâie pe mână. 

— Ai compensat asta, Jessie. Mâncăm doar mâncare 
sănătoasă acum. De fapt, sunt sigur că toți fulgii ăia de 
ovăz au absorbit orice urmă de colesterol care a scăpat de 
ochiul tău vigilent. Sunt convins că, dacă mai facem și 
noi o pauză în seara asta, nu ne va face nici un rău. 

— Situaţia nu e chiar atât de tragică, îi spuse ea lui 
Ronnie râzând. Lui Butch îi place să se plângă ca 
oamenilor să le fie milă de el. Îi aruncă lui Ronnie o 
privire complice. La fel cum ţi-a fost și ţie când l-ai scos 
la friptura aceea acum câteva luni. 

— Hopa! murmură Ronnie. Cred că ne-a prins. 

— A spus că poate simţi mirosul de carne din respiraţia 
mea, mărturisi Butch. Dar cred că este doar un al şaselea 
simţ pe care îl activează când mă abat de la calea cea 
dreaptă. 

Butch îi făcu cu ochiul soţiei sale, amintindu-i lui 
Ronnie ce înseamnă o căsnicie trainică — doi oameni 
care se ciondăneau și se tachinau, dar care se iubeau în 
ciuda tuturor defectelor pe care le aveau. 

— Deci, Ronnie, ai de gând să-ţi ademenești fosta soţie 
să iasă din bucătărie, ca s-o putem cunoaște și noi? 
întrebă Jessie. 

Se crispă. 

— Mai vedem, spuse el încordat. 

Butch îi aruncă o privire curioasă, percepând în mod 
evident tensiunea din vocea lui. 

— Lucrurile stau bine la capitolul ăsta? 

— Am ajuns într-un mic impas din cauza unei 
chestiuni, dar o să rezolvăm problema, îl asigură Ronnie, 
privirea lui alunecând spre ușa bucătăriei, unde spera să o 
zărească pe Dana Sue în timp ce chelnerii intrau și 
leșcau. 

Brenda apăru la masă chiar în acel moment și îi zâmbi. 


— Bună, domnule Sullivan. Dana Sue știe că ești aici? 


— Nu, şi nu o deranja. Sunt sigur că e ocupată. 

— E o nebunie acolo, mărturisi Brenda. Karen a sunat și 
a lăsat-o baltă din nou. E a treia oară în această 
săptămână. Dana Sue pare destul de obosită. 

Oboseala nu era bună, se gândi Ronnie. Dacă ar fi 
putut, ar fi anulat această întâlnire și s-ar fi dus să-i dea o 
mână de ajutor. În schimb, se forță să le zâmbească lui 
Butch și lui Jessie. 

— Sunteţi gata să comandaţi? 

— Mi s-a făcut o recomandare pentru rulada de carne, 
spuse Butch. O să iau o portie. 

— Să fie două, interveni Jessie. 

— Mai bine trei, spuse Ronnie. 

După ce chelneriţa plecase, se uită la partenerul său. 

— E vreun motiv anume pentru care ai vrut să ne 
întâlnim în seara asta? 

— În afară de ocazia de mânca ceva bun, vrei să spui? 
spuse Butch. Voiam doar să te felicit pentru felul în care 
merg lucrurile. M-am uitat peste acele rapoarte pe care 
mi le-ai trimis prin fax și ai depășit cu mult estimările 
noastre. Asta îmi dă de înţeles că muncești din greu. 

— Încerc, spuse Ronnie. Lucrurile ar trebui să înceapă 
să meargă cu adevărat bine abia de la începutul anului 
viitor. Vreau să confirm încrederea pe care ai avut-o în 
mine. 

— Poate că te străduiești puţin prea mult, sugeră Butch, 
cu o mină îngrijorată. 

Ronnie se uită la el. 

— Ce vrei să spui? Cum adică mă străduiesc prea mult? 

— Această afacere n-a fost singurul lucru care te-a adus 
înapoi în Serenity, nu? 

— Stii prea bine că nu a fost, spuse Ronnie. 

— Cât timp ai petrecut cu fiica ta și cu fosta ta soţie de 
când ai deschis magazinul? 

— Nu atât de mult pe cât mi-aş fi dorit, recunoscu el. 

— Să nu pierzi din vedere adevărata miză, îi spuse 


Butch. La ce bun o companie prosperă dacă nu ai cu cine 


să-ţi împarți viața? 

Jessie zâmbi. 

— Ascultă-l, Ronnie. Vorbește din propria experienţă. 
l-am spus ceva foarte asemănător acum 35 de ani. A 
tinut cont de vorbele mele, și acesta este unul dintre 
motivele pentru care suntem încă împreună. Nu i-aș fi 
dat nici o șansă căsniciei noastre după primii cinci ani, 
când el trăia și respira doar pentru compania de 
construcţii, de când se lumina de ziuă până la miezul 
nopții. 

Butch îi acoperi mâna cu a lui, apoi se întoarse către 
Ronnie. 

— Ce ai văzut când te-ai uitat pe acele rapoarte pe care 
le-ai trimis? 

— Un bilanţ pozitiv, răspunse el. Obiectivele pe patru 
luni au fost îndeplinite într-un sfert din timpul 
preconizat. 

Bărbatul mai în vârstă dădu din cap. 

— Și arăta foarte bine, nu-i așa? 

— Sigur, spuse Ronnie, deși nu știa prea bine unde voia 
să bată. 

— Dar cu preţul a câtor nopţi albe? întrebă Butch. De 
câte ori ai ratat șansa de a petrece timp cu flica ta sau cu 
Dana Sue, ca să-ţi mai programezi încă o întâlnire de 
afaceri seara? 

Ronnie oftă în timp ce începu să-i înţeleagă punctul de 
vedere. 

— De mult prea multe ori, recunoscu el. 

— Ti-am asigurat suficient capital pentru planul pe 
cinci ani pe care l-am întocmit. Să reușeşti în mai puţin 
timp de atât ar fi grozav, dar nu și dacă asta îţi afectează 
viaţa personală.  Echilibru, fiule. Nu  subestima 
importanţa echilibrului atunci când vine vorba de 
stabilirea priorităţilor. 

Ronnie pricepu mesajul. Se gândi din nou la ceea ce-i 
spusese Brenda despre situaţia din bucătărie. Aruncă o 


privire într-acolo. 


— Eşti îngrijorat de ceea ce a spus chelneriţa mai 
devreme? întrebă Butch. Referitor la cineva care nu a 
venit la serviciu în seara asta? 

Ronnie dădu din cap. 

— Dana Sue este prea încăpăţânată să ceară ajutor, dar 
în serile de vineri, locul acesta se transformă într-un 
adevărat haos. 

— Dacă vrei să te implici și să-i dai o mână de ajutor, 
spuse Jessie, noi n-avem nimic împotrivă. 

— Așa este, confirmă Butch, ţintuind-o cu privirea. Nu 
mi se întâmplă prea des să am șansa de a petrece timpul 
doar în compania soţiei mele. Tu du-te și vezi cu ce poţi 
s-o ajuţi. Cred că m-am făcut înţeles, da? 

— Absolut, și vă mulţumesc, spuse Ronnie. Chiar 
apreciez asta. Să nu uitaţi că cina e din partea mea. 
Măcar atât să fac și eu după cât de mult m-ai ajutat. 

— Nu e nevoie de asta. Suntem parteneri, fiule, îi 
aminti Butch. Tu faci destule pentru a-ţi respecta partea 


ta de înţelegere. Acum, du-te acolo. Vreau să văd dacă o 


pot convinge pe Jessie să vină cu mine la un motel în 
seara asta și să ne prefacem că suntem în luna de miere. 
Ronnie îi lăsă în timp ce cei doi își apropiaseră deja 
capetele, iar Jessie avea o privire care sugera că Butch nu 
va trebui să ducă prea multă muncă de convingere. Se 
pare că nu era nici pe jumătate la fel de încăpăţânată și 


impunătoare ca femeia din viaţa lui Ronnie. 


Dana Sue nu știa cu exactitate când simţi cum i se face 
greață și că o ia cu ameţeală. Trebuie să fi fost chiar în 
momentul în care începuse agitația dinaintea cinei. 
Karen o lăsase baltă pentru a mia oară în ultima vreme, 
ceea ce însemna alte bătăi de cap, pentru că va fi nevoită 
s-o schimbe, chiar dacă nu voia să facă aşa ceva, știind 
cât de greu trebuia să-i fie ca mamă singură. Cu toate 
acestea, nu putea avea un ajutor de bucătar pe care nu se 


putea bizui. 


Surprinzător, Ronnie sărise din nou în ajutorul ei. Intră 
brusc pe ușă în urmă cu câteva minute, luă un șorţ din 
cuierul din cămară și întrebă cu ce putea să ajute. O 
făcuse fără să comenteze faptul că încă nu-și făcuse o 
programare la medic, dar se îndoia că avea să scape așa 
ușor. Când se hazardă să arunce o privire în direcţia lui, 
observă că tăia legume și făcea salate ca un profesionist. 
Ea tocmai se întorsese să-i mulţumească pentru implicare 
când începu brusc să transpire. 

Nu era prima dată când i se întâmplase, dar în nici una 
dintre ocaziile precedente nu dăduse prea mare 
importanţă simptomelor, la fel cum le ignorase și când îi 
amorțise puţin mâna și fusese nevoită să lase cuțitul jos și 
să nu mai toace până când senzaţia dispăruse cu totul. 
Punând cap la cap toate aceste incidente, se speriase 
brusc, într-un mod în care fiecare din ele, la vremea 
respectivă, nu reușiseră. 

Luă un scaun și se așeză. Alarmată de senzaţia de 
ameţeală care se încăpăţâna să nu dispară, îl strigă pe 
Ronnie, cu o voce stinsă ca o șoaptă înfricoșată. El se 
întoarse rapid şi ajunse lângă ea într-o clipă. 

— Eşti bine? o întrebă, cu mâinile pe coapsele ei. Ce se 
întâmplă? 

— Cred că glicemia ei a luat-o razna, spuse Erik 
alăturându-se imediat, cu o expresie îngrijorată. N-a mai 
fost atentă la ce a mâncat în ultima vreme. Trusa pentru 
testarea glicemiei este în biroul ei. Mă duc s-o aduc. 

— Nu, protestă ea, nedorind ca Ronnie să vadă 
rezultatele pe care le-ar fi indicat aparatul. 

Ronnie se uită în ochii ei. 

— Scumpo, am mai discutat despre asta și cu altă ocazie. 
Stii că nu te poţi juca cu asta, mai ales dacă ai diabet. 

— Nu am, a spus ea, aruncându-i o privire revoltată lui 
Erik pentru că o pârâse în legătură cu obiceiurile ei 
alimentare și pentru că se oferise atât de repede să-i 


aducă trusa pentru testarea glicemiei. Nu încă, cel puţin. 


— Te duc la spital sau sun la Urgenţe, cum vrei să 
procedez? întrebă Ronnie, pe un ton calm și liniștitor, dar 
foarte ferm. 

Erik îi întinse o felie de brânză. 

— Asta ar trebui să ajute. Mă duc să-ţi aduc trusa. 

În câteva clipe, Dana Sue simţi cum corpul ei își revine 
încet la normal. 

— Așa e mai bine, spuse ea, privindu-l pe Erik cu 
recunoștință pe când se întorcea. Nu este nevoie să mă 
testezi acum. 

— Ori faci testul, ori mergi la spital, spuse Erik 
categoric. 

— Sunt de acord cu Erik, spuse Ronnie. Ai două 
variante, Dana Sue. Fie îl sunăm pe doctorul Marshall și 
îl rugăm să ne primească acum la cabinetul lui, fie 
mergem direct la Urgenţe. 

Ea clătină din cap. 

— Voi fi bine. În plus, avem restaurantul plin în seara 
asta. N-am timp să merg nicăieri. 

— Annie ne-ar putea ajuta, sugeră Erik. A învăţat 
câteva lucruri de bază de la tine. Şi Helen a spus că va 
veni oricând avem nevoie de ea. Dacă îţi vine să crezi, 
când este aici este foarte receptivă la indicaţiile mele. 

— Sună-le, îi spuse Ronnie lui Erik, apoi o luă pe Dana 
Sue în braţe. Hai să mergem să te vadă cineva, dulceaţă. 

— Lasă-mă jos, idiotule! se răsti ea, deși îi fusese bine 
cuibărită la pieptul lui. Și nu crezi că, în aceste 
circumstanţe, nu e o idee prea bună să-mi spui 
„dulceaţă“? 

Ronnie zâmbi. 

— Chiar te simţi mai bine, nu-i așa? 

— Da, fur-ar să fie de treabă, de aceea nu am nevoie să 
merg la doctor. 

— Păcat. Poate dacă ai fi făcut acea programare la 
începutul săptămânii așa cum te-am rugat, nu s-ar fi ajuns 


la asta, spuse el, schimbând una din acele priviri de 


superioritate masculină cu Erik care stârnise în ea dorinţa 
de a le da amândurora în cap cu o tigaie de fontă. 

Erik zâmbi când Ronnie ieși pe ușa din spate cu ea încă 
în braţe. 

— Ronnie Sullivan, am început deja de ceva timp să am 
grijă de mine, începu ea, dar el o întrerupse cu o privire 
care spunea că nu făcuse o treabă prea bună. 

Ea se încruntă şi recunoscu. 

— Bine, poate că mi-au scăpat câteva lucruri. Am avut 
multe pe cap. 

— Annie este mai bine acum, spuse el. Și m-ai ignorant 
cu bună ştiinţă când te-am rugat să-l suni pe doctorul 
Marshall şi să-ţi faci o programare. Ştii că ești vinovată. 
De aceea m-ai evitat încă din noaptea în care mi-ai făcut 
acea promisiune. 

— Nu mi-ai cerut să o fac. Mi-ai ordonat, îi aminti ea. 

— Îmi pare rău. A fost greșeala mea. Mă gândeam doar 
la sănătatea ta. 

— Nu e problema ta, spuse ea categorică. 

— Cred că am avut această discuţie şi în seara aceea. 

O așeză pe scaunul din dreapta, apoi se urcă la volanul 
camionetei sale și dădu cu spatele, demarând în trombă 
din locul lui de parcare, de parcă ar fi fost într-o cursă. 

— O să-mi fac griji tot timpul pentru tine. Obișnuiește- 
te cu asta. 

De îndată ce au ajuns pe șosea, el se uită la ea și îi 
spuse ferm: 

— Poate că trebuie să lămurim ceva. M-am întors 
definitiv. Am crezut că faptul că mi-am deschis o afacere 
îti va dovedi asta, dar cred că va trebui să-ţi amintesc 
constant. În plus, intenţionez să mă căsătoresc din nou 
cu tine. Peste cât timp se va întâmpla asta, depinde doar 
de tine, dar deznodământul se cunoaște deja. Asta îmi dă 
dreptul de a fi îngrijorat. 

Chiar dacă afirmaţia lui îi făcu inima să-i tresară, ea se 


încruntă la aroganţa lui. 


— Deznodământul nu se cunoaște deja, replică ea. Ai 
foarte mult tupeu să te întorci aici și să faci presupuneri 
despre mine. 

— De fapt, fac presupuneri despre noi. Ne e scris să fim 
împreună, Dana Sue. Asta nu se va schimba niciodată. 

Voia cu disperare să-l creadă. 

— Chiar şi acum? 

El o studie nedumerit. 

— Cum adică, chiar şi acum? 

— M-am îngrăşat. Mi-e teamă că aș putea avea diabet. 
Sunt terminată, spuse ea, înăbușindu-și un hohot de 
plâns din cauza senzaţiei că totul îi scăpase de sub 
control, în ciuda tuturor schimbărilor pe care se străduise 
să le facă. 

O privi consternat. 

— Scumpo, nu ești terminată, o dojeni el. Eşti cel mai 
bun lucru care mi s-a întâmplat vreodată. Nu-mi pasă de 
câteva kilograme în plus, atâta timp cât nu-ţi afectează 
sănătatea. Cât despre diabet, dacă ai așa ceva, vedem noi 
cum ne descurcăm și cu asta. Dacă o să ai nevoie de 
insulină, o să învăţ chiar și să-ţi fac injecții. 

— Ți-e frică de ace, obiectă ea. 

— O să trec peste asta, spuse el cu hotărâre. Fac orice 
pentru tine. Te iubesc. Îţi iubesc firea veselă, inima ta 
generoasă, chipul tău frumos, chiar și temperamentul tău 
vulcanic. Nu sunt chiar atât de înnebunit după 
încăpăţânarea ta, dar mă pot obişnui și cu asta. 

Dana Sue îl fixă cu privirea și nu văzu nimic în ea care 
să o facă să se îndoiască de ceea ce îi spunea. Nici măcar 
O zvâcnire a unei gene care să sugereze că îi spunea 
dulcegării doar ca să obţină ceea ce-și dorea, în loc să-i 
spună ce gândea cu adevărat. 

— Bine, spuse ea în cele din urmă, cedând în faţa lui și a 
propriei inimi. 

Ar fi trebuit să facă asta de când se întorsese prima dată 


în oraș, scutindu-i astfel pe amândoi de luni întregi de 


chinuri, dar exact acea doză de încăpățânare despre care 
îi vorbise o împiedicase. 

Privirea lui Ronnie se îngustă. 

— Bine ce? Vei merge la doctor fără să protestezi? 

Ea clătină din cap. 

— Nu — deşi voi face şi asta. Îţi spun că mă mărit cu 
tine. 

Părea uluit. 

— Mi-ai spus da, murmură el, de parcă nu-i venea să 
creadă. 

Cauciucurile au scârţâit când viră într-un loc de 
parcare de la spital și opri motorul. 

— Da? 

— Îți spun da, și, crede-mă, nimeni nu este mai surprins 
de asta decât mine. 

— Spui da când sunt pe cale să te duc cu forţa la 
urgenţă, mormăi el clătinând din cap. Asta distruge tot 
romantismul momentului. 

Ea zâmbi când îi simţi frustrarea din voce. 

— Ţi-l închipuiai altfel? 

— Dimineaţa de Crăciun, recunoscu el. O cutie drăguță 
de catifea sub brad. Eu declarându-mi dragostea eternă, 
în timp ce Annie aplauda. Ceva de genul acesta. 

— Este o imagine frumoasă, recunoscu Dana Sue, 
înfășurându-și braţele în jurul gâtului lui când o ridică 
din mașină. Dar cumva, asta ni se potrivește. 

El o privi cu o expresie uluită. 

— O parcare de spital ni se potriveşte? Cum? 

— Este imprevizibilă. Un pic nebunatică. 

Îi acoperi gura cu a lui și o sărută până când simţi cum 
o ia din nou ameteala, dar în sensul bun de data aceasta. 

— Cred că voi include asta în jurămintele noastre de 
nuntă, îi spuse el când în sfârșit se îndepărtă, oprindu-se 
din sărutat. 

— Ce? întrebă ea, încă prea ameţită ca să poată gândi 


limpede. 


— Voi promite ca toate zilele noastre de acum încolo să 
fie presărate cu lucruri nebunești și imprevizibile. 

Un zâmbet înflori pe chipul Danei Sue. 

— Asta e o promisiune pe care știu sigur că ești în stare 
să o respecţi, Ronnie Sullivan. 

Si ceva îi spunea că, odată ce-și va primi înapoi mica ei 
felie de rai, nu va mai dori să se furişeze cu vreo felie din 
plăcintele sau prăjiturile delicioase ale lui Erik. Poate că 
de data asta Ronnie se va dovedi a fi bun atât pentru 


sufletul, cât și pentru sănătatea ei. 


EPILOG 


— Mamă, poţi să nu te mai mişti atât? o rugă Annie. 
Voalul tău este strâmb. 

— Nici nu ar trebui să port un voal, cu atât mai puţin o 
rochie albă, bombăni Dana Sue. Nu ştiu unde mi-a fost 
capul când te-am lăsat să mă convingi să facem o nuntă 
pompoasă, tradiţională. 

— Nu cred că a avut vreo legătură cu mine, spuse Annie 
cu un aer de superioritate. Cred că e din cauză că ţi-ai dat 
seama că încă te mai încape vechea ta rochie de mireasă 
și ai vrut să te dai mare. 

— Bine, deșteapto, am făcut-o și din cauza asta, 
recunoscu Dana Sue. 

În ianuarie, în timp ce strângea și punea la loc 
decoraţiunile de Crăciun, avusese o surpriză când găsise 
în pod cutia cu rochia. Dar surpriza și mai mare fusese că 
rochia încă îi mai venea. Toate acele ședințe de 
antrenament cu Elliott Cruz dăduseră roade. Ei bine, asta 
plus faptul că familia și prietenii ei îi monitorizau strict 
fiecare dumicat pe care îl băga în gură. Acum înţelegea 
cum se simţise Annie când stătuseră cu ochii pe ea. Cu 
toate acestea, meritase efortul. Valorile glicemiei erau în 
limitele normale de câteva săptămâni, iar ea nu mai 


fusese nevoită să înceapă să-și administreze insulină. 


Se uită la Annie, care se urcase pe un scaun pentru a-i 
rearanja vălul. Privind-o acum, era greu de crezut că în 
urmă cu doar câteva luni aproape că murise din cauza 
complicaţiilor anorexiei. Pielea ei strălucea de sănătate, 
iar părul i se revărsa peste umeri într-o coamă naturală și 
strălucitoare. Era încă sub greutatea optimă pentru vârsta 
și înălţimea ei și avea și zile mai grele, dar se străduia, și 
asta era tot ce puteau pretinde Dana Sue și Ronnie de la 
ea. Dacă Annie ar avea vreodată o recidivă, ceea ce 
doctoriţa McDaniels îi avertizase că ar fi posibil să se 
întâmple, Dana Sue știa că ea şi Ronnie vor fi pe fază și 
vor acţiona imediat. 

Când Annie se declară mulțumită de cum îi stătea 
voalul, sări jos de pe scaun și se așeză în spatele Danei 
Sue, în faţa oglinzii. 

— Eşti frumoasă, mamă. 

— Suntem frumoase, o corectă Dana Sue. Rochia de 
domnișoară de onoare a lui Maddie, pe care a purtat-o 
când m-am căsătorit prima dată cu tatăl tău îţi vine 
perfect. 

Annie zâmbi. 

— Știu. A speriat-o. A spus că de când a născut copilul 
s-a făcut cât o navă de croazieră. Mi-a mai spus că nu 
crede că o să atingă prea curând obiectivele pe care le-aţi 
stabilit. Ceea ce mi se pare totuși foarte tare e că eu nu 
cred că asta este și părerea lui Cal despre cum arată ea. 

— Nu, confirmă Dana Sue. El o vede ca pe cea mai 
frumoasă femeie din lume. Asta nu înseamnă că eu și 
Helen nu vom fi dure cu ea pentru că nu s-a ţinut de 
obiectivele ei. 

Annie o privi cu atenţie pe Dana Sue. 

— Crezi că tu și tata veţi mai avea un copil, așa cum a 
făcut Maddie când s-a căsătorit cu Cal? 

Spre surprinderea ei, ochii Danei Sue se umplură de 
lacrimi. 

— Mi-aș dori să putem. Aș da orice să mai avem un alt 


copil, mai ales dacă el sau ea ar fi măcar pe jumătate la fel 


de minunat cum ești tu. Dar nu se poate, scumpo. 

— Din cauza riscurilor legate de diabet, spuse 
adolescenta, cu o expresie plină de compasiune. 

— Și asta, și din cauza vârstei mele, spuse Dana Sue. 

— Dar tu nu ești mai mare decât Maddie, argumentă 
Annie. Deci, adevăratul pericol rămâne diabetul. 

Ea oftă. 

— Da, presupun că așa este. 

Annie o îmbrăţișă. 

— Îmi pare rău, mamă. 

— Și mie. 

— Și cu Helen cum rămâne? Crezi că va avea vreodată 
un copil? 

Helen vorbea numai despre asta în ultima vreme, dar 
Dana Sue nu crezu că era cazul să discute așa ceva cu fiica 
ei. În cazul în care Helen punea în balanță toate 
argumentele pro și contra și lua o decizie, era singura 
îndreptăţită să le dea vestea. 

— Nu se ştie niciodată, spuse Dana Sue evazivă. 

— Ar fi o mamă grozavă. Ty, Kyle și Katie sunt de 
aceeași părere. Este cea mai bună mătușă-surogat din 
lume. 

— De ce nu-i spui asta? îi sugeră Dana Sue. 

Ar putea s-o ajute pe Helen să știe că patru copii 
considerau că avea stofă de mamă. Spre surprinderea 
Danei Sue, Helen care părea să fie mereu încrezătoare în 
propriile forţe, avea foarte multe îndoieli că s-ar descurca 
în rolul de mamă. 

Annie zâmbi. 

— Poate o voi face. Ultimul meu proiect a ieșit bine. 

— Proiect? spuse Dana Sue. 

— Tu și tata, îi spuse Annie, cu același aer de 
superioritate. Doar nu credeai că v-a venit ideea asta din 
senin, nu-i așa? 

— Desigur că nu, spuse ea râzând. Doar pentru că am 


reușit cumva să avem aceeaşi idee în urmă cu mai bine de 


20 de ani nu înseamnă că am fi putut fi la fel de ingenioși 
din nou. 

— Exact, spuse Annie. Mai bine mă duc să văd ce face 
tata. Stii cât este de neîndemânatic când trebuie să-și 
facă nodul la cravată. 

— Fă-i-l tu, o încurajă Dana Sue. Ne vedem în câteva 
minute în spatele bisericii. 

— Să nu întârzii — tata şi aşa e destul de stresat. 

— N-o să întârzii, promise Dana Sue. 


Așteptase deja mult prea mult acest moment. 


Spre ușurarea lui Ronnie, ceremonia se desfășură fără 
probleme. Dana Sue părea la fel de uimitoare ca-n ziua 


primei lor nunţi. Salonul de primire de la Sullivan era 


plin de invitaţi, inclusiv părinţii lui, care veniseră cu 
mașina din Columbia. Observase o umbra fugitivă de 
tristeţe în ochii Danei Sue la gândul că nu-și mai avea 
propriii părinţi alături, dar dispăruse repede. Annie era 
peste tot, ocupându-se de fiecare detaliu care le scăpase 
lui Maddie și Helen. Erik pregătise destulă mâncare 
pentru toţi cei din Serenity şi chiar și în plus. Întregul 
meniu fusese studiat cu mare atenţie pentru a fi absolut 
sigur că nu conţinea nimic din ceea ce Dana Sue nu avea 
voie să mănânce. Chiar și superbul și impresionantul tort 
de nuntă era fără zahăr. 

Ronnie insistase să angajeze o formaţie, un moft pe 
care nu și-l permiseseră la prima nuntă. O scoase pe Dana 
Sue pe ringul de dans pentru o ultimă rundă înainte de a 
pleca în luna de miere de două săptămâni în Italia, unde 
Ronnie îi înscrisese pe amândoi la niște cursuri de gătit 
în Toscana. Era o surpriză, un fel de vacanţă în interes de 
serviciu pentru Dana Sue, dar era sigur că-i va plăcea 
ideea. Era un vis pe care-l avusese de ani de zile, dar pe 
care, susținea ea, nu și-l mai putea îndeplini din cauza 
lipsei de timp. Avea de gând să se asigure că își făceau 
întotdeauna timp pentru lucrurile cu adevărat 


importante pentru el. 


— Ai putea să-ţi scoţi cravata acum, spuse Dana Sue, 
privindu-l cu o expresie amuzată în timp ce trase cu 
degetul de gulerul prea strâns de la cămașă. 

— Pot să mai rezist încă cinci minute, răspunse el. Stii 
că ni se vor face fotografii când vom pleca de aici. Nu 
vreau să te aud plângându-te peste câţiva ani că arătam 
de parcă aș fi fost la un grătar. 

Ea îi atinse obrazul, cu o strălucire poznașă în ochi. 

— Ştii că te prefer fără nimic pe tine. 

Ronnie râse. 

— Şi eu la fel, dar asta e o discuţie periculoasă având în 
vedere că peste câteva ore trebuie să prindem avionul de 
pe aeroportul din Charleston. 

— Pun pariu că ai putea face în așa fel încât să nu 
regretăm dacă se întâmplă să pierdem zborul, spuse ea. 

Clătină din cap. 

— Sunt sigur că aș putea, dar mi-aş reproşa asta toată 
viața, așa că ţine-ţi libidoul în frâu, scumpo. Vom fi în 
Italia cât ai clipi. 

În colţul opus, o zări pe Annie dansând cu Ty. O 
atenţionă și pe Dana Sue, arătându-i cu degetul. 

— Cei doi par să se apropie, nu-i așa? 

Ea dădu din cap. 

— Crezi că e cazul am o discuţie cu el ca de la bărbat la 
bărbat? 

— Şi s-o pui într-o situaţie umilitoare pe fiica ta? îl 
tachină Dana Sue. Nu prea cred. Noi două am vorbit 
mult despre Ty în ultima vreme. Cred că s-a mai liniștit 
în ceea ce-l privește. Având în vedere că va pleca la 
școală în toamnă, au fost de acord să nu grăbească 
lucrurile. 

— Mai bine, spuse Ronnie încruntat. 

Ea îl mângâie pe obraz. 

— Esti un tată minunat. 

El îi făcu cu ochiul. 

— Sunt, nu-i aşa? Mereu voi fi. 


Se uită la ceas. 


— Vrei să mai spui câteva cuvinte de rămas-bun înainte 
să plecăm? 

— Nu. Annie este încântată că rămâne cu Helen. Erik 
are totul sub control, sau, dacă nu, nu voi auzi niciodată 
nici un cuvânt despre asta. Karen s-a ţinut de program în 
ultima vreme. Cred că suntem în regulă. 

— Atunci să mergem și să începem restul vieţii noastre, 
spuse Ronnie, conducând-o spre ieșire. 

Înainte ca el să apuce să deschidă ușa, se treziră din 
nou înconjurați de toată lumea. Nu se știe cum 
ajunseseră Maddie și Helen în faţa lor, zâmbindu-le 
nerăbdătoare cu gura până la urechi. 

— Ce crezi că pun la cale? îi șopti el lui Dana Sue. 

— Habar n-am, spuse ea, apoi tresări când privi în 
spatele lor, spre stradă. Mașina mea! strigă ea. Mi-aţi luat 
mașina! 

Dispăru înainte ca Ronnie să poată întreba despre ce 
naiba vorbea. Apoi zări Mustangul roșu decapotabil, 
elegant, parcat în faţa casei, având cu o fundă uriașă pe 
capotă. Lângă mașină, Maddie și Helen zâmbeau, iar 
Dana Sue le îmbrăţișa pe amândouă cu putere. 

— Ce se întâmplă? întrebă el când li se alătură. 

Dana Sue se întoarse spre el cu ochii sclipind de 
bucurie. 

— Am câștigat mașina! spuse ea, părând surprinsă. Am 
făcut un pariu și am câștigat. 

— Vorbești despre acele obiective pe care vi le-aţi 
propus voi trei? Acesta este premiul tău? spuse el 
neîncrezător. 

— Și-a îndeplinit toate obiectivele de pe lista ei, 
confirmă Helen. 

— Şi unul care nu era acolo, adăugă Maddie. Te-a 
primit înapoi în viaţa ei. Acesta era și unul din 
obiectivele de pe lista mea pentru ea, nu că cineva mi-ar 
da și mie un premiu pentru asta. 

— Săraca Maddie, spuse Dana Sue. Dar nu îmi pare 


chiar atât de rău pentru tine, pentru că am câștigat! 


Ronnie chicoti când îi văzu bucuria nedisimulată 
pentru triumful ei. 

— Nu este frumos să te bucuri atât de tare, scumpo. 

— Nu-mi pasă, spuse ea. Este pentru prima dată în viaţa 
mea când le-am învins pe Helen și pe Maddie. 

— Având în vedere premiul, nu sunt surprins că ai 
muncit atât de mult să câștigi. 

El aruncă o privire spre prietenele ei, și nici una dintre 
ele nu părea prea dezamăgită de faptul că pierduseră. 

— Care ar fi fost premiul vostru dacă aţi fi câștigat! 

— O excursie pentru două persoane în Hawaii, spuse 
Maddie. 

— O sesiune de cumpărături la Paris, spuse Helen 
ridicând din umeri. Voi ajunge acolo cândva și îmi voi 
plăti singură escapada. 

Dana Sue își privi cele mai bune prietene cu lacrimi în 
ochi. 

— Ştiţi ce, sugeră ea jucăușă, am putea să ne stabilim 
noi obiective. Încep să simt că norocul e de partea mea. 

Ochii lui Helen se luminară imediat. 

— Obiective noi? Îmi place asta. 

Maddie gemu și se încruntă la Dana Sue. 

— Şi la ce te-ai gândit? 

— Că vreau să vă văd pe amândouă la fel de fericite 
cum sunt eu în clipa asta, răspunse Dana Sue. 

Maddie își strecură braţul prin cel al lui Cal și zâmbi 
senină. 

— Sunt foarte fericită. 

— Dar Helen nu se va strădui niciodată să-și atingă 
obiectivele dacă nu o provocăm, spuse Dana Sue. Îi 
suntem datoare cu asta. Și ceva îmi spune că are un nou 
obiectiv pe care abia așteaptă să-l adauge pe lista ei. 

— Da, așa este, spuse Helen. Între timp, practic aud 
magazinele acelea de pe Champs-Élysées cum strigă după 
mine. 

— Atunci, de azi în două săptămâni ne întâlnim la 


Salonul din Colț la 8, spuse Dana Sue, apoi îi zâmbi lui 


Ronnie. Urcă, amice. O să te duc în călătoria vieţii tale. 
El râse de entuziasmul ei. 


— Scumpo, nu m-am îndoit niciodată de asta. 


